
Sejarah tentang kerajaan-kerajaan Islam setelah zaman tabiut tabiin telah 
terbentang dalam sejarah umat manusia, mereka telah melalui hidup dalam 
pemerintahan dari zaman ke zaman. Ada kalanya dalam memerintah seorang 
penguasa banyak mengambil berat terhadap kepentingan umat sehingga 


nama mereka harum dikenang sepanjang zaman. Namun terdapat juga penguasa 
yang kurang bijak sehingga rekod dalam sejarah dan peradaban umat nama 


raja tersebut tidak begitu baik disebabkan pola hidup yang glamor yang kurang 
disukai oleh rakyat. Buku yang ada di hadapan pembaca ini merupakan kitab 
yang membincangkan tentang sejarah kerajaan Islam di masa lalu iaitu kerajaan 
yang diterajui dari kalangan Bani Umayyah. Pemerintahan yang diterajui oleh 
para sultan dari Bani Umayyah ini telah mengalami pasang surut dalam 
kepimpinannya. Ada kalanya ia dipimpin oleh seorang raja yang adil namun 
terdapat juga penguasa yang kurang bijak dan terlalu mementingkan kepentingan 
raja dan keluarga. 


Walau bagaimanapun dalam pemerintahan Kerajaan Bani Umayyah sejarah 

pernah mencatat bahawa sepanjang kerajaan tersebut memerintah ia 

pernah dipimpin oleh seorang raja yang telah banyak membuat kebajikan 
dan perubahan dalam pemerintahan. Hal ini tidak dinafikan boleh jadi 
kerana kecerdikan dan perhatian baginda terhadap pelbagai 
kemaslahatan umat dan yang paling penting adalah faktor watak 
peribadi raja yang soleh dan tidak suka berfoya-foya. Dalam sejarah 
ini dalam pemerintahan kerajaan Bani Umayyah pernah dicatat 
seorang raja yang soleh, zuhud dan warak iaitu Umar bin Abdul 

„ Aziz. Sikap dan watak peribadi beliau amat terserlah bahkan 
ketegasan beliau terhadap nilai kejujuran amat tinggi sehingga 
beliau amat dikenang dalam memimpin kerajaan Bani 
$ Umayyah. 

F gala pujian hanya bagi Allah semata, Tuhan sekalian alam. Selawat 
dan salam semoga tercucurkan kepada junjungan kita Nabi Muhammad s.a.w. 
yang telah membawa risalah, menunaikan amanah dan pemberi nasihat kepada 
umat, serta kepada ahli keluarganya, sahabat-sahabatnya dan mereka yang 
sentiasa mengikut sunnahnya. 


Kami sebagai penerbit berasa bangga dan bahagia kerana dapat menerbitkan 
buku lagi yang bertajuk: 


“PEMERINTAHAN KERAJAAN BANI UMAYYAH” 


Sejarah tentang kerajaan-kerajaan Islam setelah zaman tabiut tabiin telah 
terbentang dalam sejarah umat manusia, mereka telah melalui hidup dalam 
pemerintahan dari zaman ke zaman. Ada kalanya dalam memerintah seorang 
penguasa banyak mengambil berat terhadap kepentingan umat sehingga nama 
mereka harum dikenang sepanjang zaman. Namun terdapat juga penguasa 
yang kurang bijak sehingga rekod dalam sejarah dan peradaban umat nama raja 
tersebut tidak begitu baik disebabkan pola hidup yang glamor yang kurang 
disukai oleh rakyat. Buku yang ada di hadapan pembaca ini merupakan kitab 
yang membincangkan tentang sejarah kerajaan Islam di masa lalu iaitu kerajaan 
yang diterajui dari kalangan Bani Umayyah. Pemerintahan yang diterajui oleh 
para sultan dari Bani Umayyah ini telah mengalami pasang surut dalam 
kepimpinannya. Ada kalanya ia dipimpin oleh seorang raja yang adil namun 


terdapat juga penguasa yang kurang bijak dan terlalu mementingkan 
kepentingan raja dan keluarga. 


Walau bagaimanapun dalam pemerintahan Kerajaan Bani Umayyah sejarah 
pernah mencatat bahawa sepanjang kerajaan tersebut memerintah ia pernah 
dipimpin oleh seorang raja yang telah banyak membuat kebajikan dan 
perubahan dalam pemerintahan. Hal ini tidak dinafikan boleh jadi kerana 
kecerdikan dan perhatian baginda terhadap pelbagai kemaslahatan umat dan 
yang paling penting adalah faktor watak peribadi raja yang soleh dan tidak 
suka berfoya-foya. Dalam sejarah ini dalam pemerintahan kerajaan Bani 
Umayyah pernah dicatat seorang raja yang soleh, zuhud dan warak iaitu Umar 
bin Abdul Aziz. Sikap dan watak peribadi beliau amat terserlah bahkan 
ketegasan beliau terhadap nilai kejujuran amat tinggi sehingga beliau amat 
dikenang dalam memimpin kerajaan Bani Umayyah 


Selanjutnya kami dari pihak penerbit berasa senang dan berbangga hati 
semoga usaha yang memeras tenaga dan fikiran dalam menyusun serta 
melakukan beberapa peringkat kerja keras lainnya bagi terbitnya buku ini, 
sehingga ia dapat dibaca dan mendatangkan manfaat bagi umat Islam secara 
amnya. Dari semua ini apa yang terpenting bagi kami adalah mendapatkan 
keredaan dari Allah SWT. 


Semoga penyajian, huraian dan paparan dalam buku ini dapat 
mendatangkan manfaat serta pengajaran yang berguna bagi kita. Akhirnya 
kami dari pihak penerbit tidak lupa mengucapkan berbanyak terima kasih 
kepada pihak EIMEDIA yang sudi bekerja sama sehingga buku ini dapat 
diterbitkan. Segala kebenaran datangnya hanya dari Allah SWT semata, oleh 
kerananya kami sangat mengalu-alukan saranan dan cadangan dari pembaca 
bagi kesempurnaan pada cetakan yang akan datang dari segala kesilapan dan 
kekurangan. Hanya Allah yang Maha Sempurna lagi Maha Benar. 


Penerbit, 
Perniagaan Jahabersa 

OA pe kerajaan bani Umayyah adalah berasal dari 
keturunan Umayyah bin Abdul Syams bin Abdul Manaf bin Ousai, seorang 
ketua atau pemuka Ouraisy yang terkemuka pada zaman jahiliah. Kemuliaan, 
keunggulan serta ketinggian darjat Umayyah bin Abdul Syams pada mata 
masyarakat atau penduduk kota Mekah, khasnya masyarakat kaum Ouraisy 
amatlah tinggi sekali tiada tolak bandingan hampir-hampir bahkan telah 
menyamai kemuliaan, keunggulan dan ketinggian darjat Hasyim bin Abdul 
Manaf bin Ousai, paman atau bapa saudara beliau. Kerana merasa dirinya 
sudah mencapai darjat yang tinggi di mata masyarakat kaumnya di kota Mekah 
kerana banyaknya dia melakukan kerja-kerja amal seperti sentiasa memberi 
makan kepada penduduk kota Mekah yang kelaparan, membantu para musafir 
yang kehabisan bekalan atau kesesatan dan juga memberi hadiah-hadiah yang 
bernilai kepada kaum bangsawan yang lain semata-mata untuk menyemai 
benih kasih sayang di dalam masyarakat, sebagaimana yang telah lama 
dilakukan oleh bapa saudaranya Hasyim bin Abdul Manaf telah menyebabkan 
Umayyah bin Abdul Syams telah mencabar bapa saudaranya yang telah teguh 
kehormatannya itu untuk bertanding dengannya bagi menentukan siapakah di 
antara mereka berdua yang lebih dipandang mulia oleh masyarakat kaumnya 
khususnya masyarakat Ouraisy yang berdiam di kota Mekah itu. 


Pertaruhannya amat berat sekali. Bukan pertaruhan sekadar ratusan dinar 
atau pertaruhan puluhan unta, tetapi adalah pertaruhan marwah dan ratusan 
ekor unta. laitu bagi sesiapa yang tewas hendaklah menyembelih sebanyak 
seratus ekor unta dan dagingnya hendaklah dimasak kemudian diberi makan 
kepada kaum fakir miskin di kota Mekah setelah itu dia ( yang tewas ) 
hendaklah meninggalkan kota Mekah pergi ke mana-mana tempat atau negeri 
yang dia sukai selama sepuluh tahun. Kemudian baru dibenarkan pulang 
semula ke kampung halaman di kota Mekah. 


Keputusan pengadil ialah Hasyim bin Abdul Manaf telah memenangi 
pertaruhan atau pertandingan kemuliaan itu dan Umayyah bin Abdul Syams 
dikehendaki menyembelih seratus ekor unta dan dijamu dagingnya kepada 
kaum fakir miskin kota Mekah serta hendaklah dia segera meninggalkan kota 
Mekah selama sepuluh tahun baru dapat pulang semula. 


Dengan membawa hati yang sakit dan berdendam kepada bapa saudaranya 
Hasyim bin Abdul Manaf bin Qusai, maka Umayyah bin Abdul Syams setelah 
melakukan korban dan memberi makan kepada kaum fakir miskin penduduk 
Mekah, kemudian dia keluar meninggalkan kota Mekah menuju ke negeri Syam 
dan menetap di sana selama sepuluh tahun. 


Sejak saat itulah api permusuhan dan kebencian mula timbul di dalam 
keluarga bani Umayyah bin Abdul Syams terhadap keluarga atau keturunan 
bani Hasyim di mana di dalamnya telah lahir Nabi Muhammad saw, Sayyidina 
Ali bin Abu Talib dan Abdullah bin Abbas. 


Tetapi setelah Nabi Muhammad saw bangkit, baginda telah berjaya 
memadam api kebencian dan asap permusuhan di antara bani Umayyah 
dengan bani Hasyim dengan menyatukan mereka di dalam agama Islam. Sejak 
itu kaum bani Umayyah dan bani Hasyim telah hidup rukun damai serta saling 
berkasih sayang sehinggalah Rasulullah saw wafat. 


Pada masa pemerintahan Khalifah Abu Bakar, as-Siddiq dan Umar bin al- 
Khattab, kaum muslimin seluruhnya hidup bersatu padu dan berjuang 
membasmi kaum murtad, dan berjuang ke negeri Iraq dan Syam menentang 
orang-orang Farsi dan Rom. Pada ketika ini keluarga Abu Sufyan bin Harb telah 
menunjukkan jasa mereka yang besar terhadap agama Islam dengan seluruh 
anggota keluarga mereka lelaki dan perempuan telah berkorban tenaga, harta 
dan nyawa demi mendaulatkan agama Islam di seluruh bumi Arab. Abu Sufyan 
bin Harb sampai kehilangan kedua-dua matanya kerana berjuang di jalan Allah 
pada masa hayat Rasulullah saw dan masa pemerintahan Khalifah Abu Bakar 
as-Siddiq. Dalam peperangan di medan Yarmuk pada zaman peralihan 
pemerintahan Khalifah Abu Bakar as-Siddiq kepada Khalifah Umar bin al- 
Khattab, puteri Abu Sufyan iaitu Juwairiyyah telah terkorban syahid bersama- 
sama kaum lelaki. Demikian tingginya pengorbanan dan perjuangan keluarga 
bani Umayyah di dalam membela agama Islam sejak zaman Rasulullah saw, 
Abu Bakar as-Siddiq dan Umar bin al-Khattab. 


Tetapi apabila terjadi pembunuhan ke atas Khalifah Irrasyidin yang ketiga 
iaitu Khalifah Uthman bin Affan, yang merupakan seorang daripada anggota 
keluarga bani Umayyah, orang-orang bani Umayyah terutamanya Mu'awiyah 
bin Abu Sufyan telah menuduh Sayyidina Ali bin Abu Talib turut terlibat sama 
menyertai para pemberontak membunuh Khalifah Uthman bin Affan. Maka 
sejak itu madu kasih sayang antara bani Umayyah dengan bani Hasyim telah 
dipecah atau dimusnahkan oleh api kemarahan, kebencian dan permusuhan 
yang tidak dapat dicantumkan kembali sebagaimana keadaan mereka pada 
masa-masa sebelumnya. 


Mu'awiyah bin Abu Sufyan, gabenor negeri Syam sejak zaman pemerintahan 
Khalifah Umar bin al-Khattab dan Khalifah Uthman bin Affan yang telah 
mengembangkan pengaruhnya di negeri Syam selama beliau menjadi gabenor 
di situ telah bangkit memberontak terhadap pemerintahan Khalifah Ali bin Abu 
Talib. Dengan memimpin angkatan tenteranya yang berjumlah kira-kira 85,000 

orang yang kesemuanya adalah orang-orang Syam, dia mara ke negeri Iraq dan 
berlakulah pertempuran dengan pihak tentera Khalifah Ali bin Abu Talib yang 
berjumlah kira-kira 95,000 orang. Akibatnya berpuluh-puluh ribu umat 
Muslimin termasuk para sahabat Rasulullah saw yang tidak sedikit jumlahnya 
telah terkorban oleh api persengketaan itu. 


Peperangan di medan Siffin yang terjadi pada tahun 37 hijrah itu telah 
berakhir dengan perdamaian dan wujudnya Majlis Tahkim untuk memilih 
khalifah yang baru. Kerana kelicikan pihak Mu'awiyah bin Abu Sufyan, pihak 
Khalifah Ali bin Abu Talib telah berpecah menjadi dua golongan. Iaitu 
golongan Syiah yang terus menyokong dan mendokong pemerintahan Khalifah 
Ali bin Abu Talib dan golongan Khawarij yang telah bangkit memusuhi dan 
memerangi pemerintahan Khalifah Ali bin Abu Talib dan juga pihak 
Mu'awiyah bin Abu Sufyan. 


Ketika ini seolah-olah kerajaan umat Islam telah terbahagi kepada dua 
golongan atau bahagian. Satu bahagian berkerajaan di Iraq di bawah 
pemerintahan Khalifah Ali bin Abu Talib, dan merupakan pemerintahan Islam 
yang sah di sisi undang-undang dan hukum. Dan satu bahagian lagi 
berkerajaan di negeri Syam di bawah pemerintahan Mu'awiyah bin Abu Sufyan 
yang merupakan kerajaan yang tidak sah di sisi perlembagaan dan undang- 
undang Islam. 


Dalam keadaan ini Mu'awiyah bin Abu Sufyan terus mengukuhkan 
kedudukannya di negeri Syam dan telah membuka sayapnya ke negeri Mesir 
dan Yaman. Manakala pihak Khalifah Ali bin Abu Talib yang mampu berkuasa 
di Irak, Hijaz dan negeri-negeri di sebelah timur sahaja terus sibuk menghadapi 
kaum Khawarij di Iraq yang beria-ia mahu memberontak terhadap 
pemerintahan baginda. 


Setelah Khalifah Ali bin Abu Talib berjaya memadam pemberontakan kaum 
Khawarij dan bersiap-siap untuk menyerang kedudukan Mu'awiyah bin Abu 
Sufyan di negeri Syam, tiba-tiba baginda telah dibunuh oleh saki baki kaum 
Khawarij yang masih berkeliaran di kota Kufah. 


Kaum Muslimin khususnya penduduk kota Kufah telah melantik pula 
putera sulung Khalifah Ali bin Abu Talib iaitu Sayyidina Hasan sebagai 
khalifah yang baru menggantikan tempat ayahandanya yang terbunuh itu. 
Tetapi Khalifah Hasan bin Ali tidak mahu melihat umat Islam terus berpecah, 
lemah dan hancur. Baginda telah mengambil keputusan untuk menyerahkan 
kuasa khalifah kepada pihak Mu'awiyah bin Abu Sufyan. Setelah membuat 
beberapa perjanjian dengan Mu'awiyah bin Abu Sufyan, maka terserahlah 
jawatan Khalifah Umat Islam ke tangan Mu'awiyah bin Abu Sufyan. Peristiwa 
ini terjadi pada tahun 41 hijrah/661 Masehi. 


Dengan terlantiknya Mu'awiyah bin Abu Sufyan menjadi khalifah umat 
Islam, maka bersatulah seluruh umat Islam di seluruh dunia Islam dan tahun 
itu dinamakan Tahun Penyatuan ataupun Am Jamaah. 

Mu'awiyah bin Abu Sufyan menjadikan kota Damsyik di negeri Syam 
sebagai pusat pemerintahan kerajaan bani Umayyah. Baginda mentadbir 
seluruh dunia Islam dari sana. 


Untuk makluman semua para pembaca yang budiman, pada umumnya 
penduduk negeri Syam terbahagi kepada dua suku kaum yang besar iaitu suku 
Qais ( Arab Utara ) dan suku Yaman ( Arab Selatan ). Suku Qais adalah datang 
dari susurgalur salasilah Mudhar bin Nizar bin Maad bin Adnan. Manakala 
suku Yaman datang dari susurgalur salasilah Rabi'ah bin Nizar bin Maad bin 
Adnan. Kedua-dua suku Arab ini bertempat di negeri Syam sejak zaman 
berzaman lagi. Mereka saling berkelahi kerana mahu menjadi pemimpin atas 
kaum yang lain. Tetapi Khalifah Mu'awiyah bin Abu Sufyan sebaik sahaja 
dilantik menjadi gabenor di negeri Syam telah berjaya menyatupadukan mereka 
menjadi satu kaum yang kuat dan setia menyokong pemerintahan kerajaan bani 
Umayyah di bawah pentadbiran baginda. Namun apa yang harus disedari, 
bahawa kaum Ouraisy adalah sama kaum dengan suku Oais kerana sama-sama 
dari keturunan Mudhar bin Nizar bin Maad bin Adnan. 


Tidak sebagaimana para Khalifah Irrasyidin yang empat dan tidak juga 
sebagaimana khalifah kerajaan bani Abbasiyyah, kerajaan bani Umayyah 
diperintah oleh dua peringkat jalur keturunan bani Umayyah. Peringkat jalur 
pertama para khalifahnya terdiri daripada keturunan Abu Sufyan bin Harb bin 
Umayyah. Mereka setakat tiga jenerasi sahaja. Setelah itu kepemimpinan atau 
para khalifah telah beralih atau diambil alih pula oleh keturunan al-Hakkam bin 
Abul Ass bin Umayyah yang dikepalai oleh Marwan bin al-Hakkam dan 
diteruskan oleh anak-anak, cucu-cucu serta cicit-cicitnya sehinggalah kerajaan 
bani Umayyah yang berpusat di kota Damsyik tumbang dan hancur di tangan 
puak-puak dari golongan atau keturunan Abdullah bin Abbas bin Abdul 
Muttalib, saudara sepupu Rasulullah saw yang dinamakan kerajaan bani 
Abbasiyyah. Jumlah keseluruhan khalifah-khalifah kerajaan bani Umayyah 
ialah seramai 14 orang. 


Para Khalifah Irrasyidin tidak menentukan anak-anak atau kerabat untuk 
mengganti mereka. Manakala para pemerintah kerajaan bani Abbasiyyah tidak 
pernah berpindah tangan daripada keturunan Abdullah bin Abbas kepada 
keturunan Outsam bin Abbas atau al-Fadhal bin Abbas. Inilah perbezaan yang 
paling ketara atau menjolok di antara kerajaan bani Umayyah dengan para 
pemerintah Khalifah Irrasyidin dan dengan kerajaan bani Abbasiyyah. 


Dari aspek pentadbiran pula, memang para pemerintah kerajaan bani 
Umayyah telah menyumbang jasa yang amat besar terhadap perkembangan 
dan kemajuan agama Islam. Perluasan tanah jajahan terus berkembang yang 
dimulakan ( sebenarnya diteruskan ) oleh Khalifah Mu'awiyah bin Abu Sufyan 
dengan menakluk beberapa buah negara sama ada tanah besar atau pulau, 
sehingga kerajaan Islam amat dihormati dan digeruni oleh kuasa-kuasa 
Keristian pada ketika itu khasnya kerajaan Rom Timur atau kerajaan Byzentium 
yang berpusat di kota Constantinople, Turki. Tanah jajahan Islam semakin 

meluas dan menjulang di barat sampai ke benua Afrika bahagian utara, terus ke 
negara Sepanyol dan hampir-hampir menguasai bumi Perancis dan di belahan 
timur telah memasuki bahagian utara Tanah Besar India dan mencapai 
sempadan negara China pada masa pemerintahan Khalifah al-Walid bin Abdul 
Malik bin Marwan. Manakala di belahan utara mencapai Asia Kecil. Pada 
zaman pemerintahan Khalifah al-Walid bin Abdul Malik inilah tanah jajahan 
taklukan kerajaan Islam sudah menjadi begitu luas dan dikatakan bagindalah 
pemerintah kerajaan bani Umayyah yang paling agong kerana kejayaan- 
kejayaan penaklukan tersebut. 


Namun pada zaman pemerintahan kerajaan bani Umayyah, zaman 
keemasan ilmu pengetahuan belum lagi bermula. Dalam erti kata semua jenis 
ilmu pengetahuan seperti falsafah, matematik, kedoktoran, astronomi, 
pertanian, penciptaan dan sebagainya masih belum mencapai tahap kemajuan 
yang sepenuhnya. Tetapi ilmu pengetahuan dalam bidang agama, tatabahasa 
Arab dan kesusasteraan, pada zaman pemerintahan kerajaan bani Umayyah 
yang memakan masa selama kira-kira 91 tahun itu telah mencapai kejayaan 
yang cemerlang sekali. Pada zaman ini bidang-bidang ilmu keagamaan 
diasingkan. Ulama' tafsir, ulama' hadis dan ulama' fekah sedang berada di 
kemuncak penguasaan di bidang ilmu berkaitan sehingga banyak sekali 
mazhab-mazhab dibangunkan. Kaum fuqaha' tujuh Madinah yang sangat 
terkemuka muncul pada zaman pemerintahan kerajaan bani Umayyah ini. 
Bahkan imam-imam terkemuka di dalam bidang fekah dan tasauf begitu ramai 
muncul pada zaman ini. 


Dalam bidang kesusasteraan pula, pada zaman kerajaan bani Umayyah ini 
semakin luas berkembang. Para penyair terkenal seperti Jarir, Farazdaq dan 
Akhtar telah lahir pada zaman ini. Begitu juga dengan kemajuan ilmu 
tatabahasa Arab. Ulama'-ulama' nahu muncul di sana sini untuk membetulkan 
ayat-ayat dalam bahasa Arab yang mula diresapi oleh unsur-unsur bahasa ajam 
seperti Farsi terutamanya dan mula menyeleweng sebutannya tidak menepati 
tatabahasa Arab yang asli. 


Apa yang dapat diungguli tentang kerajaan bani Umayyah ialah berkaitan 
penaklukan wilayah-wilayah secara besar-besaran sebagai kesinambungan 
perjuangan sejak pemerintahan Khalifah Umar bin al-Khattab dan penguasaan 
ilmu pengetahuan agama yang dipelopori oleh Rasulullah saw sendiri dan 
pengembangan kesusasteraan juga adalah dipelopori sejak zaman jahiliyyah 
dan zaman Rasulullah saw juga dan zaman Khalifah Irrasyidin. Cuma isinya 
yang berbeza. 


Namun di sebalik semua keunggulan yang telah mengangkat martabat 
agama Islam di mata dunia, terdapat juga kejelekan yang dilakukan oleh 
sebahagian pemimpin kerajaan dinasti ini seperti pemerkosaan ke atas tempat- 
tempat mulia dan hormat dan pemusnahan para tokoh ulama' terbilang dan 
juga orang-orang salih oleh segelintir pegawai-pegawai kerajaan yang bertujuan 
untuk menegakkan tulang belakang kerajaan yang mereka dokong. Ini tidak 

dapat dipadamkan daripada sejarah perjuangan kerajaan bani Umayyah. 


Dan harus diingat, sesuatu yang seperti sengaja disembunyikan tentang 
fakta-fakta mulia yang berkaitan peribadi beberapa orang khalifah bani 
Umayyah yang dianggap penuh dengan keburukan dan kerendahan moral; ini 
tidak dapat dipadamkan daripada sejarah perjuangan kerajaan bani Umayyah. 


Apapun jasa-jasa dan perilaku kejam yang dilakukan oleh sebahagian para 
khalifah atau pemerintah kerajaan bani Umayyah sejak zaman pengasasnya 
sampailah ke zaman keruntuhan dan kehancurannya tidak dapat dilupakan 
oleh umat Islam hari ini. Inilah yang dikatakan, di sebalik sebuah mahligai emas 
yang didirikan, bukan orang tidak tahu sebahagian tapaknya adalah tertegak di 
atas limbahan darah dan lendir yang hanyir. 


Sebagai akhir kata penyusun, penyusun sangat-sangat mengharapkan 
semoga buku ini dijadikan tatapan umum oleh seluruh umat Islam yang 
cintakan pengetahuan khasnya sejarah Islam. Ambillah pengetahuan dan 
pengajaran daripadanya. Sekiranya kedapatan kepada para pembaca ada di 
dalamnya kesalahan dan kesilapan yang menyalahi fakta-fakta sejarah yang 
muktabar, penyusun bersedia membuka telapak tangan penyusun untuk 
menerima perbetulannya. Semoga buku ini disarati dengan maklumat yang 
benar dan tepat, bukan maklumat yang tidak wajar dan berasal dari sumber 
yang diragui. Tetapi di dalam menyusun ilmu di dalam bidang sejarah, sudah 
tentu sumber pengambilannya tidaklah sejernih sumber yang diambil dari 
periwayat hadis tentang hukum hakam, kerana sejarah adalah semata untuk 
pengetahuan, sedangkan hukum hakam adalah untuk diamalkan, tidak boleh 
diambil daripada sumber yang tidak benar-benar sahih. 


Imam Ahmad bin Hanbal sendiri mengakui bahawa sumber-sember sejarah 
tidaklah dapat ditapis secara halusi, kerana sekiranya penapisan sumber sejarah 
dihalusi sebagaimana menapis sumber hadis berkaitan akidah dan hukum, 
maka umat Islam sudah pasti tidak akan dapat mengetahui sejarah perjuangan 
dan perkembangan Islam. Sebab itu wajar sekali para sejarawan Islam menulis 
sejarah Islam sejak zaman Nabi Adam as sampailah ke zaman hayat mereka 
tidak dengan menggunakan syarat-syarat ulama' hadis khasnya syarat Imam 
Bukhari dan Imam Muslim. 


Semoga Allah SWT menerima buku ini sebagai suatu amal jariah yang diberi 
pahala yang berpanjangan. Keikhlasan penyusun di dalam menulis dan 
menyusun buku ini hanya Allah SWT sahaja yang mengetahuinya. 


Dinasti Sufyaniyyah 


MU'AWIYAH BIN ABU SUFYAN 
(41-60 Hijrah-661-680 Masihi) 


Pengenalan 


Nama Mu'awiyah bin Abu Sufyan memanglah amat terkenal sekali dalam 
sejarah Islam. Maksudnya bukan setelah beliau berjaya menubuh kerajaan, 
tetapi sejak zaman hayat Rasulullah s.a.w. lagi. Kenapa Mu'awiyah bin Abu 
Sufyan begitu terkenal pada zaman Rasulullah s.a.w., bukankah beliau 
termasuk ke dalam senarai mereka yang agak lewat menerima seruan agama 
Islam yang dibawa oleh Junjungan Besar Nabi Muhammad s.a.w.? 


Sebenarnya terdapat beberapa nama atau tokoh yang agak lewat memeluk 
agama Islam, tetapi kemudiannya telah muncul menjadi penyumbang yang 
besar kepada perjuangan Islam. Sebagai contoh Sayidina Umar bin al-Khattab, 
Khalid bin al-Walid dan Amru bin al-Ass. Kalau hendak dikira, keislaman 
ketiga-tiga orang ini jauh lebih terkemudian berbanding Islamnya Suhail bin 
Baidha', Amir bin Rabi ah dan Abu Sibrah bin Abu Ruhm! 


Saya mahu bertanya kepada saudara-saudari pembaca semua, apakah 
kebanyakan kita mengenali nama ketiga-tiga orang yang paling awal beriman 
kepada seruan Nabi Muhammad s.a.w. yang saya sebut nama mereka di atas 
itu? Manakah yang lebih mereka kenal berbanding Umar, Khalid dan Amru? 


Inilah juga yang telah terjadi ke atas diri Mu'awiyah bin Abu Sufyan. Ya, 
Mu'awiyah bin Abu Sufyan memeluk agama Islam bersama-sama dengan ayah 
dan ibunya setelah kota Mekah dapat ditawan oleh Rasulullah s.a.w. dan para 
sahabat baginda pada tahun ke 8 hijrah. Ketika itu Mu'awiyah masih sangat 
muda, baru berusia 23 tahun. Manakala Rasulullah s.a.w. sudah berusia 60 
tahun. Jelas di sini perbezaan jarak usia antara Mu'awiyah bin Abu Sufyan 
dengan Rasulullah s.a.w. adalah jauh sekali iaitu sebanyak 37 tahun. 


Ketika ketiga-tiga sahabat Nabi iaitu Suhail bin Baidha', Amir bin Rabi'ah 
dan Abu Sibrah bin Abu Ruhm memeluk agama Islam pada zaman awal 
kebangkitan agama Islam, mereka bertiga tidak lebih hanya merupakan 
penganut-penganut agama Islam yang amat setia kepada Rasulullah s.a.w. dan 
lebih menumpukan kepada usaha untuk menyelamatkan iman mereka sahaja. 

Malah ketiga-tiga sahabat ini termasuk di antara 15 orang penganut Islam yang 
pertama kali telah berhijrah ke negeri Habsyah kerana tidak tahan menanggung 
penderitaan penyiksaan yang dilakukan oleh orang-orang musyrikin Quraisy 
terhadap para penganut Islam di kota Mekah. Ini menunjukkan betapa 
tingginya derjat ketiga-tiga sahabat ini di sisi Allah SWT. Namun tiada peranan 
yang lebih besar yang telah ketiga-tiga sahabat ini mainkan di dalam usaha 
mengembangkan atau meningkatkan martabat agama Islam di Tanah Arab. 


Tetapi sebaik sahaja Sayidina Umar bin al-Khattab memeluk agama Islam 
pada tahun ke 6 kenabian, secara mengejut agama Islam menjadi kuat dan 
terhormat. Begitu juga ketika Khalid bin al-Walid dan Amru bin al-Ass 
memeluk agama Islam pada tahun ke 7 hijrah/629 Masihi, telah menyebabkan 
agama Islam menjadi bertambah-tambah gagah dan berwibawa. Ini adalah 
kerana Khalid dan Amru adalah dua orang pahlawan Arab yang sangat perkasa 
dan merupakan ahli strategik perang yang amat unggul. 


Begitu juga dengan Mu'awiyah bin Abu Sufyan. Sebaik sahaja kota Mekah 
ditawan dan Mu'awiyah bin Abu Sufyan telah memeluk agama Islam (entah 
ketika itu secara sukarela atau terpaksa. Tetapi mengikut katanya, dia memeluk 
agama Islam sejak tahun ke 6 hijrah/628 Masihi semasa Nabi dan para sahabat 
baginda seramai 1,400 orang datang ke kota Mekah kerana mengerjakan 
Umratul Qadha', tetapi dia menyembunyikan keislamannya itu daripada 
pengetahuan seluruh orang-orang Mekah termasuk ayah dan ibunya), namun 
kerana keunggulan peribadinya disertai dengan pengaruh keluarga dan dengan 
kepandaiannya membaca dan menulis dengan baik dan elok, maka 
keislamannya telah menjadikan dia sangat bererti kepada Rasulullah s.a.w. Di 
atas kelebihan yang terdapat pada dirinya itu telah membawa diri Mu'awiyah 
bin Abu Sufyan menjadi orang yang dekat persahabatannya dengan Rasulullah 
s.a.w. kerana dia dipilih dan dilantik menjadi salah seorang daripada 23 orang 
para penulis wahyu yang diturunkan kepada baginda Rasulullah s.a.w. 


Kerana jawatan ini telah mengangkat darjat Mu'awiyah bin Abu Sufyan 
yang baru sekejap tadi memeluk agama Islam ke tempat mulia dan terhormat 
serta namanya unggul di kalangan para sahabat Rasulullah s.a.w. melebihi 
segolongan para sahabat yang awal beriman yang disebut ‘As-Sabiqul al- 
Awwalur’. 


Tapi harus diingat, tidak semestinya keternamaan nama di sisi Rasulullah 
s.a.w. dan di kalangan para sahabat baginda juga bererti ketinggian darjatnya di 
sisi Allah SWT. Ini tentunya tidak dapat menandingi darjat para penganut Islam 
yang awal yang kurang ternama namanya di sisi Rasulullah s.a.w. disebabkan 
kekurangan mereka di dalam kebolehan dan kepandaian. Atau datang dari 
kalangan keluarga yang tidak ternama. 

Kelahiran Dan Salasilah 


Memang tidak perlu diperkenalkan lagi bahawa Mu'awiyah bin Abu Sufyan 
adalah datang dari keluarga Abu Sufyan bin Harb, salah seorang pemimpin 
atau kepala kaum musyrikin Quraisy Mekah termasuk yang paling keras dan 
kuat menentang perjuangan Nabi Muhammad s.a.w. yang membawa agama 
Islam kepada mereka. Tetapi untuk melengkapkan kisah beliau ini perlulah juga 
disenaraikan salasilah keluarga dan keturunan beliau secara lengkap 
sebagaimana di bawah:- 


Beliau ialah Mu'awiyah bin Abu Sufyan bin Harb bin Umayyah bin Abdus 
Syams bin Abdul Manaf bin Qusai bin Kilab bin Murrah bin Kaab bin Lu'ai bin 
Ghalib bin Fihr bin Malik bin an-Nadhir bin Kinanah bin Khuzaimah bin 
Mudrikah bin Ilyas bin Mudhar bin Nizar bin Maad bin Adnan. 


Manakala salasilah beliau dari pihak ibunya pula ialah Mu'awiyah bin 
Hindun binti Utbah bin Rabiah bin Abdus Syams bin Abdul Manaf bin Qusai 
bin Kilab. Jelas keturunan ayah beliau bersambung keturunan ibu beliau ialah 
pada Abdus Syams bin Abdul Manaf bin Qusai bin Kilab. 


Kalau kita perhatikan kedudukan salasilah keturunan Mu'awiyah bin Abu 
Sufyan, kita mendapati bahawa Mu'awiyah bin Abu Sufyan sama ada dari 
salasilah pihak ayah mahupun pihak ibu, beliau adalah datang dari keturunan 
orang-orang ternama Quraisy. Dari pihak ayahnya, dia adalah anak Abu Sufyan 
bin Harb, tokoh terkemuka dan pemimpin kaum musyrikin Quraisy yang 
ternama. Manakala dari pihak ibunya, beliau adalah dari keturunan Utbah bin 
Rabiah, juga seorang tokoh musyrikin Quraisy dan pemimpin mereka yang 
terkemuka. 


Abu Sufyan bin Harb ayahnya adalah masih bersaudara dua pupu dengan 
ibunya Hindun binti Utbah. 


Ayahnya Abu Sufyan bin Harb adalah pemimpin tentera musyrikin Quraisy 
yang menentang tentera Islam yang dipimpin oleh Rasulullah s.a.w. dalam 
peperangan di Uhud yang terjadi pada tahun ke 3 hijrah/625 Masihi. 
Meletusnya peperangan Badar al-Kubra pada tahun ke 2 hijrah/624 Masihi 
adalah akibat dari sebab beliau juga. Abu Sufyan bin Harb yang memimpin 
angkatan perdagangan Quraisy yang pulang berniaga dari negeri Syam telah 
dihalang oleh Rasulullah s.a.w. dan para sahabat baginda dekat kota Madinah. 
Inilah punca keluarnya angkatan tentera musyrikin Quraisy yang dipimpin oleh 
Abu Jahal dan beberapa orang tokoh Quraisy dari kota Mekah menuju ke kota 
Madinah dan meletusnya peperangan Badar al-Kubra yang bersejarah itu. 


Manakala ibunya Hindun binti Utbah pula adalah seorang wanita yang 
cerdik, tangkas dan berani. Menjadi pemimpin kaum wanita di dalam 
peperangan di bukit Uhud dan merupakan perempuan pemakan hati Sayidina 
Hamzah bapa saudara Rasulullah s.a.w. yang terkorban syahid di medan Uhud. 

Kedua-dua ayah dan ibunya akhirnya telah memeluk agama Islam setelah kota 
Mekah berjaya ditakluk oleh tentera Islam yang dipimpin oleh Rasulullah s.a.w. 
pada tahun ke 8 hijrah bersama anak-anak mereka. 


Di kalangan para Khalifah Irrasyidin pula, orang yang paling dekat 
perhubungan dengan Mu'awiyah ialah Sayidina Uthman bin Affan, Khalifah 
Irrasyidin yang ketiga. Beliau adalah saudara dua pupu dengan Sayidina 
Uthman bin Affan. Ini adalah kerana moyang beliau Umayyah bin Abdul 
Syams adalah juga moyang kepada Sayidina Uthman bin Affan yang mana ayah 
Sayidina Uthman ialah anak kepada Abul Ass bin Umayyah. 


Tentang perhubungan kekeluargaan Mu'awiyah bin Abu Sufyan dengan 
Rasulullah s.a.w., juga jelas menunjukkan bahawa beliau masih dekat 
kekerabatan dengan baginda Utusan Allah Rasul terakhir ini, sama ada dari 
pihak ayah mahupun dari pihak ibu kerana salasilah kedua-duanya 
bersambung dengan Rasulullah s.a.w. pada Abdul Manaf bin Qusai. Ayah 
Mu'awiyah iaitu Abu Sufyan bin Harb bin Umayyah bin Abdus Syams bin 
Abdul Manaf bin Qusai. Manakala ibunya Hindun binti Utbah bin Rabiah bin 
Abdus Syams bin Abdul Manaf bin Qusai. 


Ini menunjukkan bahawa dari pihak ayah dan juga ibunya, Mu'awiyah bin 
Abu Sufyan bin Harb adalah anak tiga pupu dengan Rasulullah s.a.w. Malah 
perhubungan kekeluargaan Mu'awiyah bin Abu Sufyan dengan Rasulullah 
s.a.w. menjadi bertambah dekat setelah Rasulullah s.a.w. berkahwin dengan 
kakak beliau iaitu Ummu Habibah (nama sebenarnya Ramlah) binti Abu 
Sufyan. Dengan hubungan persemendaan ini menjadikan Mu'awiyah bin Abu 
Sufyan adalah adik ipar kepada Rasulullah s.a.w. 


Untuk makluman para pembaca yang budiman semua bahawa nama Abu 
Sufyan yang sebenarnya ialah Sakhar bin Harb. Tetapi lebih dikenali dalam 
sejarah Islam dengan gelaran atau panggilan Abu Sufyan bin Harb. 


Demikianlah perjelasan tentang kedudukan salasilah lengkap keluarga dan 
keturunan Mu'awiyah bin Abu Sufyan, pengasas kerajaan Daulat bani 
Umayyah yang sedang dibicarakan ini. 


Mu'awiyah bin Abu Sufyan dilahirkan di kota Mekah 15 tahun sebelum 
hijrah. Ini bererti ketika Sayidina Umar bin al-Khattab memeluk agama Islam 
tahun ke 6 hijrah/628 Masihi, beliau baru berusia 8 tahun. Ketika Rasulullah 
s.a.w. dipulau di Syiib Abu Talib tahun ke 9 kenabian, usia Mu'awiyah baru 11 
tahun. Ketika Rasulullah s.a.w. berhijrah ke kota Madinah, usia Mu'awiyah 
ialah 15 tahun. 


Jelas Mu'awiyah bin Abu Sufyan lebih muda daripada Sayidina Ali bin Abu 
Talib sebanyak 8 tahun. Ketika Ali bin Abu Talib memeluk Islam pada tahun 
pertama kenabian ketika berusia 10 tahun, Mu'awiyah bin Abu Sufyan baru 
berusia 2 tahun. Masih kanak-kanak yang tidak mengerti apa-apa. 

Nama Mu'awiyah bin Abu Sufyan tidak pernah terkait ketika orang-orang 
musyrikin Quraisy begitu hebat menyeksa orang-orang Islam di kota Mekah 
mulai tahun ke 3 kenabian sampailah ke tahun 13 kenabian. Ini adalah kerana 
selama berlaku perjuangan Nabi Muhammad s.a.w. menyebarkan agama Islam 
di kota Mekah, Mu'awiyah bin Abu Sufyan masih di peringkat usia kanak- 
kanak dan tidak turut menyeksa orang-orang Islam. Bahkan ketika Rasulullah 
s.a.w. berhijrah ke kota Madinah, Mu'awiyah bin Abu Sufyan baru setahun 
mencapai usia baligh. 


Sebagaimana orang-orang Arab lain yang telah berkahwin dan mendapat 
anak-anak dan diberi gelaran, Mu'awiyah bin Abu Sufyan juga diberi gelaran. 
Gelaran beliau ialah Abu Abdul Rahman. Ini adalah kerana salah seorang anak 
beliau bernama Abdul Rahman. Tetapi gelaran Mu'awiyah bin Abu Sufyan 
tidak melekat pada dirinya sebagaimana juga dengan Sayidina Umar bin al- 
Khattab, Sayidina Uthman bin Affan dan Sayidina Ali bin Abu Talib. 


Sifat-Sifat Peribadi 


Di dalam memperkatakan tentang sifat-sifat peribadi Mu'awiyah bin Abu 
Sufyan, sebagaimana kebiasaan yang penyusun lakukan iaitu membahagikan 
kepada membicarakan peribadi lahir atau fizikal iaitu rupa paras dan bentuk 
badan (sekiranya terdapat maklumat) orangnya dan juga peribadi batin atau 
sifat-sifat kejiwaannya iaitu meliputi identiti akhlak dan akal fikirannya. 


Marilah kita lihat bagaimanakah rupa atau sifat-sifat fizikal Mu'awiyah bin 
Abu Sufyan terlebih dahulu:- 


Mengikut catitan ahli-ahli sejarah Islam di dalam menggambarkan rupa atau 
wajah Mu'awiyah bin Abu Sufyan, mereka mengatakan bahawa Mu'awiyah bin 
Abu Sufyan termasuk manusia yang sangat kacak menawan, menarik dan 
warna kulitnya putih kemerah-merahan. Kekacakan dan ketampanan beliau 
menyaingi kekacakan dan ketampanan Sayidina Abu Bakar as-Siddig, Sayidina 
Uthman bin Affan, Abu Ubaidah bin al-Jarrah, Mus'ab bin Umair, Talhah bin 
Ubaidullah dan lain-lain. Tetapi rasanya tidak dapat menyaingi kekacakan dan 
ketampanan Ja'far bin Abu Talib, Abu Sufyan bin al-Harith bin Abdul Muttalib, 
as-Saib bin Yazid, Outsam bin Abbas dan Hasan bin Ali bin Abu Talib kerana 
kekacakan dan ketampanan orang berlima ini hampir menyerupai kekacakan 
dan ketampanan Rasulullah s.a.w. 


Abu Hurairah (nama sebenarnya Abdul Rahman bin Sakhar ad-Dausi 
seorang yang berasal dari suku Arab Daus di Yaman dan seorang sahabat Nabi 
yang paling terkemuka dan paling banyak meriwayatkan hadis) pernah 
bercerita tentang rupa paras Mu'awiyah bin Abu Sufyan ketika beliau 
memandang kepada Aisyah binti Talhah bin Ubaidullah yang merupakan 
seorang perempuan yang sangat cantik jelita tiada tandingan di seluruh Tanah 
Arab, isteri kepada Mus'ab bin az-Zubair bin al-Awwam, “Aku belum pernah 

melihat orang perempuan yang lebih cantik menawan melebihi Aisyah binti 
Talhah, kecuali seorang (lelaki - P) iaitu Mu'awiyah (bin Abu Sufyan - P) ketika 
beliau berada di atas mimbar Rasulullah s.a.w.” 


Satu lagi pengakuan yang dibuat oleh seseorang tentang kekacakan dan 
ketampanan Mu'awiyah bin Abu Sufyan ialah Aslam maula kepada Khalifah 
Umar bin al-Khattab yang berkata, “Mu'awiyah telah datang kepada kami 
(bersama-sama dengan beberapa orang rakannya - P), dan dialah yang paling 
kacak dan menawan (sekali - P) di kalangan (orang) yang datang itu.” 


Perbandingan yang dibuat oleh Abu Hurairah bahawa orang yang boleh 
menandingi kejelitaan Aisyah puteri Talhah ialah Mu'awiyah bin Abu Sufyan 
yang merupakan seorang lelaki menunjukkan betapa sangat kacak dan 
tampannya Mu'awiyah bin Abu Sufyan sehingga kekacakannya hanya layak 
untuk dibandingkan dengan kejelitaan seorang perempuan yang paling jelita di 
zamannya. 


Mu'awiyah bin Abu Sufyan adalah seorang manusia yang mempunyai 
kerangka (tempurung atau tulang - P) kepala yang besar. Dalam erti kata yang 
lain, beliau adalah seorang yang mempunyai kepala yang besar. Diriwayatkan 
oleh sejarawan Islam bahawa ketika beliau telah menjadi khalifah, beliau telah 
pergi naik haji ke kota Mekah. Selepas orang ramai selesai datang bersalam- 
salaman dengan beliau, maka datanglah Abdullah bin az-Zubair dan berdiri di 
samping beliau. Ketika itu Mu'awiyah bin Abu Sufyan sudah pun selesai 
mencukur kepalanya. Jelas Abdullah bin az-Zubair melihat bentuk kepala 
Mu'awiyah bin Abu Sufyan yang licin tanpa seurat rambut pun itu. Ibnuz 
Zubair sangat terkejut melihat rupa kepala Mu'awiyah bin Abu Sufyan yang 
sebegitu besar. Selama ini beliau tidak begitu mempedulikan bentuk kepala 
Mu'awiyah bin Abu Sufyan yang sentiasa terselindung di bawah kopiah dan 
serbannya. Dalam keadaan tercengang-cengang, tiba-tiba melompat keluar dari 
mulut Abdullah bin az-Zubair kata-kata, 


“Wahai Amirul Mu'minin! Alangkah besarnya tempurung kepalamu.” 


Lantas dijawab oleh Mu'awiyah bin Abu Sufyan dengan nada bergurau, 
“Diamlah engkau! Bertakwalah kepada Allah. Nanti dari kepala yang besar ini 
keluar ular yang akan mengejar dan membunuhmu pula.” : 


Kata-kata Mu'awiyah bin Abu Sufyan ini mengandungi makna simbolik. 
Ertinya kepalanya yang besar itu tidak pernah kosong daripada cetusan-cetusan 
fikiran-fikiran atau idea-idea tentang cara-cara bagaimana untuk 
menghapuskan musuh-musuhnya yang tidak dapat diperbaiki dengan cara 
yang baik dan lembut. 


Meskipun kekacakan wajahnya tidak pernah luntur, tetapi ketampanan 
badannya telah luntur setelah beliau meningkat tua. Diriwayatkan oleh ahli-ahli 
sejarah Islam tatkala Mu'awiyah bin Abu Sufyan meningkat tua (kemungkinan 

setelah berusia lebih daripada 60 tahun), didapati badan beliau telah menjadi 
gemuk dan perut menjadi gendut (besar kerana buncit). Ketika beliau membaca 
khutbah Jumaat, beliau sering membaca sambil duduk di atas mimbar kerana 
badannya yang berat kerana gemuk dan perutnya yang besar itu. 


Ini semua terjadi kerana Mu'awiyah bin Abu Sufyan terkenal sejak dari 
zaman mudanya adalah seorang yang sangat kuat makan. Kesukaannya kepada 
makan dan minum secara berlebihan tidak dapat dikawal atau dikurangkan 
terutama setelah terjadi satu peristiwa yang ada kaitan dengan kata-kata 
Rasulullah s.a.w. Peristiwa itu diceritakan oleh Abdullah bin Abbas, saudara 
sepupu Rasulullah s.a.w. Marilah kita lihat atau saksikan bagaimanakah 
terjadinya peristiwa itu:- 


Ibnu Abbas bercerita, pada suatu hari Rasulullah s.a.w. telah datang kepada 
beliau yang sedang bermain-main dengan kawan-kawannya yang sebaya 
(kerana ketika itu beliau masih kanak-kanak). Sebaik sahaja beliau terpandang 
kepada Rasulullah s.a.w. yang datang kearahnya itu, maka beliau sudah dapat 
mengagak tujuan kedatangan baginda kepadanya itu. Beliau berfikir di dalam 
hati, “Rasulullah tidak datang kepadaku melainkan ada sesuatu keperluannya 
kepada diriku.” 


Abdullah bin Abbas menyembunyikan dirinya agar dia terlepas daripada 
sasaran pandangan mata Rasulullah s.a.w. Tetapi ternyata Rasulullah s.a.w. 
sememangnya perlu kepadanya. Baginda terus mengekorinya sehingga dapat. 
Setelah Rasulullah s.a.w. berada di hadapannya, baginda berkata kepada beliau; 


“(Wahai Ibnu Abbas!), pergilah dan panggillah Mu'awiyah (agar datang 
kepadaku).” 


Tanpa berlengah lagi, Abdullah bin Abbas terus berlari ke rumah Mu'awiyah 
bin Abu Sufyan dan memanggil-manggil nama Mu'awiyah. Tiba-tiba seorang 
perempuan (entah isteri atau khadam Mu'awiyah) muncul dan memberitahu 
kepada Abdullah bin Abbas bahawa Mu'awiyah bin Abu Sufyan sedang makan. 
Tanpa menunggu lagi, Abdullah bin Abbas terus berlari kembali kepada 
Rasulullah s.a.w. yang sedang menunggunya. Dia memberitahu kepada 
baginda; 

“Wahai Rasulullah! Mu'awiyah sedang makan.” 

“Pergi semula panggil dia kemari,” perintah Rasulullah s.a.w. yang mahu 
agar Mu'awiyah bin Abu Sufyan segera menyudahkan makannya dan datang 
segera kepada baginda. Sekali lagi Abdullah bin Abbas pergi ke rumah 


Mu'awiyah bin Abu Sufyan dan kembali lagi memberitahu kepada Rasulullah 
s.a.W.; 


“Wahai Rasulullah! Mu'awiyah masih lagi makan.” 


Rasulullah s.a.w. menyuruh saudara sepupu baginda itu agar pergi sekali 
lagi memanggil Mu'awiyah bin Abu Sufyan supaya segera datang kepada 

baginda. Ini adalah perintah Rasulullah s.a.w. buat kali ketiga kepada Abdullah 
bin Abbas. Tetapi sekali lagi Abdullah bin Abbas datang memberitahu kepada 
Rasulullah s.a.w. bahawa Mu'awiyah bin Abu Sufyan masih lagi belum selesai 
makan. Maka baginda terus bersabda (kerana merasa kecewa kepada 
Mu'awiyah - P); 


“Semoga Allah tidak mengenyangkan perutnya.” 


Sejak saat itu perut Mu'awiyah bin Abu Sufyan tidak pernah merasa 
kenyang dengan makanan. Mu'awiyah bin Abu Sufyan mengakui hal ini, 
katanya, “Demi Allah! Aku tidak pernah merasa kenyang, selalu merasa lapar 
(dan sentiasa ingin kepada makan dan minum).” 


Setelah makan sebanyak tujuh pinggan yang besar-besar, Mu'awiyah tidak 
berhenti setakat itu sahaja, tetapi beliau makan pula halwa-halwa (makanan 
manis) dan juadah-juadah serta buah-buahan yang lazat-lazat. Namun kepada 
Mu'awiyah bin Abu Sufyan, sikapnya yang kuat makan itu tidak menjadi suatu 
keaiban kepadanya. Ini adalah kerana beliau adalah sahabat Rasulullah s.a.w. 
dan Rasulullah s.a.w. pernah memohon keampunan kepada Allah SWT untuk 
dirinya. Bahkan Allah SWT secara umum di dalam al-Qur'an telah menyatakan 
bersedia memberi keampunan kepada para sahabat Rasulullah s.a.w. 
termasuklah Mu'awiyah bin Abu Sufyan. Dan Rasulullah s.a.w. pernah 
membayangkan di dalam beberapa hadis baginda bahawa Mu'awiyah bin Abu 
Sufyan adalah seorang ahli syurga. 


Di samping itu sebahagian ulama' mengatakan, kuat makan adalah suatu 
nikmat bagi para raja-raja. Ini adalah kerana raja-raja memiliki harta yang 
sangat banyak dan wajar sekali mereka kuat makan dan terus bernikmat-nikmat 
dengan makanan yang berbagai-bagai macam yang dihidangkan kepada 
mereka. (kisah ini dipetik dari buku susunan Ibnu Muhammad yang berjudul 
Kisah-Kisah Menyayat Hati Dari Kehidupan Para Khalifah Islam). 


Tentang bagaimana bentuk bangunan tubuh Mu'awiyah bin Abu Sufyan, 
penyusun masih belum menemui riwayatnya. Tetapi mengikut ilmu firasat, 
seseorang pahlawan tidak jauh beza bentuk fizikalnya. Kebanyakan pahlawan 
adalah manusia-manusia yang tegap, hebat dan ketinggian mereka adalah 
sederhana atau sedikit tinggi. Inilah juga barangkali bentuk fizikal Mu'awiyah 
bin Abu Sufyan. Lebih-lebih pula sebagaimana yang dikatakan oleh Huzaifah 
bin al-Yamani ketika dia diutuskan oleh Rasulullah s.a.w. supaya mengintip 
tentera Ahzab. Dia terpandang kepada Abu Sufyan bin Harb, ayah kepada 
Mu'awiyah adalah seorang lelaki yang tegap, tinggi dan gagah. Mungkin sekali 
bangunan tubuh Mu'awiyah menuruni sifat-sifat tubuh badan ayahnya. 


Tentang sifat-sifat batin atau kejiwaan Mu'awiyah bin Abu Sufyan pula, juga 
termasuk akalnya, marilah kita lihat kenyataan-kenyataannya di bawah ini:- 


Sifat-sifat kejiwaan atau perangai Mu'awiyah bin Abu Sufyan yang paling 

menonjol sekali ialah tujuh sifat iaitu pertama tentang kesempurnaan akalnya 
(sangat kuat daya ingat, cerdik, panjang berbelit-belit dan bijaksana), kedua 
kuat menahan perasaan marah yang disebut “sifat hilm', ketiga murah hati, 
keempat berani, kelima pemaaf, keenam tidak pendendam dan ketujuh bercita- 
cita tinggi. 

Tentang kesempurnaan dan kelebihan akalnya. Memang Mu'awiyah bin 
Abu Sufyan adalah seorang manusia yang mempunyai kelebihan daya akal 
yang sangat tinggi. Dari sudut kekuatan daya ingatan, memang Mu'awiyah bin 
Abu Sufyan amat terkenal sekali. Begitu juga dengan kecerdikannya, panjang 
akal dan bijaksana. Memang akal yang seperti ini adalah milik Mu'awiyah bin 
Abu Sufyan. Apabila kita membaca sejarah hidup dan perjuangan beliau, kita 
dapati Mu'awiyah bin Abu Sufyan adalah seorang yang memiliki kelima-lima 
jenis kategori kecerdikan ini. Kerana ketinggian daya inteleknya, maka 
Mu'awiyah bin Abu Sufyan telah berjaya menarik seorang tokoh Arab yang 
amat terkenal gagah perkasa, cerdik, licik, licin dan bijaksana ke dalam 
pihaknya iaitu Amru bin al-Ass yang merupakan Sang Kancil Arab dan 
pahlawan mereka yang tidak ada tolak bandingan yang ketika terjadi 
persengketaan beliau dengan Khalifah Ali bin Abu Talib sedang mengasingkan 
diri di negeri Palestin. 


Sepanjang perjuangan beliau di dalam bidang politik, Mu'awiyah bin Abu 
Sufyan sangat cerdik. Beliau tidak selamanya mengambil sikap keras dan tegas, 
tetapi berapa banyak luang hidupnya beliau mengambil sikap berlembut dan 
mengalah sehingga adakala dilihat seperti beliau seorang yang lemah dan 
bodoh. Padahal tindakan mengalah dan lemah yang diperlihatkan oleh beliau 
itu adalah satu senjata yang sangat kuat dan membolehkannya menjadi lorong 
atau jalan kepada beliau untuk mencapai apa yang beliau inginkan. 


Disebabkan kecerdikannya, Mu'awiyah bin Abu Sufyan pandai bermain 
emosi manusia terutama emosi lawannya. Diriwayatkan beliau pernah berkata, 
“Seandainya ada sehelai rambut (yang saling tarik menarik) antara aku dengan 
manusia lain, nescaya aku tidak akan memutuskan rambut itu. Sekiranya 
mereka menarik (rambut itu), maka aku akan mengendurkannya, dan sekiranya 
mereka mengendurkan, maka aku akan menariknya pula.” 


Sayidina Umar bin al-Khattab mengakui tentang kebijaksanaan dan 
kecerdikan Mu'awiyah bin Abu Sufyan sebagaimana kata beliau, “Saudara- 
saudara menyebut tentang kebijaksanaan dan kecerdikan Kisra (Maharaja Farsi) 
dan Kaiser (Maharaja Rom Timur), sedangkan pada saudara-saudara terdapat 
Mu'awiyah (yang juga seorang yang bijaksana dan cerdik seperti Kisra dan 
Kaiser itu).” 


Sifat yang kedua yang terdapat pada diri Mu'awiyah bin Abu Sufyan ialah 
kemampuannya menahan marah yang dalam bahasa Arab disebut 'hilm'. 
Ertinya dia dapat menahan kemarahannya ketika dia mendengar perkataan- 

perkataan yang tidak sedap didengar yang ditujukan kepadanya dengan dia 
buat-buat ketawa atau pura-pura tidak mendengar kata-kata pedas itu. 
Sebenarnya sifat ‘hilm ini adalah ada kaitan atau hubungan dengan sifat 
bijaksana juga. 


Banyak sekali kisah yang memperlihatkan bahawa Khalifah Mu'awiyah bin 
Abu Sufyan adalah seorang yang mempunyai sifat ‘hilm’. Beliau pernah 
mengakui tentang kesukaannya kepada sifat ‘hilm’ ini seperti katanya, “Tidak 
ada yang lebih lazat menurut perasaanku lebih daripada menelan (menahan 
perasaan) marah.” 


Nanti akan kita perkatakan tentangnya pada bahagian yang dikhususkan 
membicarakannya nanti. 


Sifat yang ketiga ialah pemurah atau dermawan. Kepemurahan Mu'awiyah 
bin Abu Sufyan sesungguhnya tiada tandingannya di dalam segala bangsa 
manusia. Beliau memberi apa sahaja yang ada di dalam tangannya. Beliau 
memberi bukan sahaja kepada para sahabat dan penyokongnya, tetapi juga 
kepada musuh-musuh atau bekas-bekas musuhnya. Sebab itu ketika beliau 
menjadi gabenor di negeri Syam, beliau tidak mempunyai musuh di sana. Dan 
ketika beliau menjadi khalifah, beliau tidak mempunyai musuh dari kalangan 
para sahabat kecuali segelintir sahaja orang-orang yang mencintai Sayidina Ali 
bin Abu Talib. Ini adalah disebabkan beliau telah menggunakan mimbar masjid 
untuk mencerca peribadi Sayidina Ali bin Abu Talib. 


Sifat Mu'awiyah bin Abu Sufyan yang keempat ialah berani. Bahkan beliau 
sangat berani. Keberanian beliau terbukti ketika beliau berjuang di zaman 
Khalifah Abu Bakar as-Siddiq menentang kaum murtad dan nabi palsu dan 
pada zaman Khalifah Umar bin al-Khattab ketika menentang tentera Rom di 
negeri Syam untuk menyebar agama Islam dan sanggup berperang dengan 
Khalifah Ali bin Abu Talib, padahal semua orang tahu risiko apabila 
berhadapan dengan Harimau Allah anak saudara Sayidina Hamzah bin Abdul 
Muttalib itu. 


Sifat yang kelima ialah pemaaf. Sifat pemaaf Mu'awiyah bin Abu Sufyan 
sesungguhnya tiada tandingannya di kalangan segala bangsa juga. Ketika 
beliau berperang dengan Khalifah Ali bin Abu Talib, beliau bermusuh juga 
dengan tokoh-tokoh yang berpihak kepada Khalifah Ali bin Talib. Tetapi setelah 
Khalifah Ali bin Abu Talib wafat dan beliau berkuasa sebagai khalifah, beliau 
telah memaafkan mereka semua, memuliakan mereka dan menjamu mereka 
dengan makanan yang lazat-lazat. Ketika mereka itu mahu pulang ke kota, ke 
kampung atau ke tempat masing-masing, beliau membekalkan mereka dengan 
wang yang banyak sampai beratus-ratus ribu dirham untuk setiap seorang. 


Sifat yang keenam ialah tidak pendendam. Sifat ini diperlihatkan oleh 
Mu'awiyah bin Abu Sufyan setelah beliau sudah berada di kerusi khalifah. 
Beliau yang sangat mengingati kata-kata atau bait-bait syair yang diucapkan 

oleh musuh-musuh politik beliau beberapa tahun yang lampau, diulangnya 
kembali di hadapan orang yang berkaitan sehingga mengecutkan hati orang 
yang berkenaan. Ini adalah kerana kata-kata ini adalah kata-kata perangsang di 
medan perang agar tentera tambah bersemangat untuk berjuang 
menghancurkan beliau. Tetapi Mu'awiyah bin Abu Sufyan tidak mahu 
menghukum bekas-bekas musuh politik beliau itu, malah beliau memberi pula 
hadiah dan wang yang banyak untuk sara hidup mereka. 


Sifat yang ketujuh ialah bercita-cita tinggi. Sifat ini telah membuat 
Mu'awiyah bin Abu Sufyan tidak pernah duduk diam bagi menonjolkan 
dirinya. Beliau amat bercita-cita menjadi orang besar. Sehingga cita-cita beliau 
tertunai dengan beliau berjaya menduduki kerusi khalifah umat Islam setelah 
berjuang dengan penuh kegigihan dan ketabahan. 


Semua sifat-sifat Mu'awiyah bin Abu Sufyan ini akan dapat kita lihat di 
dalam sejarah hidup dan rentetan perjalanan perjuangannya ini. 

RASULULLAH SAW 


& Memeluk agama Islam Pada Hari Penaklukan Kota Mekah 


Kita sudah tahu bilakah Mu'awiyah bin Abu Sufyan dilahirkan iaitu 15 
tahun sebelum hijrah. Ertinya Mu'awiyah bin Abu Sufyan ketika Rasulullah 
s.a.w. sedang berhadapan dengan kaum musyrikin Quraisy di kota Mekah, 
masih seorang kanak-kanak di bawah usia 15 tahun. Jadi apakah yang dapat 
dilakukan oleh seorang kanak-kanak yang berusia di bawah 15 tahun terhadap 
orang yang dia benci? 


Ketika berlakunya peperangan Badar al-Kubra tahun 2 hijrah/624 Masihi, 
Mu'awiyah bin Abu Sufyan sudah pun menjadi seorang pemuda berusia 17 
tahun. Kita percaya Mu'awiyah bin Abu Sufyan ada turut berperang di Badar di 
pihak kaum musyrikin Quraisy kerana beliau sudah berusia 17 tahun itu. Tetapi 
nama Mu'awiyah bin Abu Sufyan tidak pernah kedengaran di medan Badar 
seperti juga nama pahlawan-pahlawan musyrikin Quraisy yang lain iaitu 
Khalid bin al-Walid dan Amru bin al-Ass. Nama yang terkenal ketika itu ialah 
Abu Jahal, Utbah bin Rabiah, Syaibah bin Rabiah, Umayyah bin Khalaf, al- 
Walid bin Utbah, Abul Bukhtari bin Hisyam dan lain-lain tokoh atau pemuka 
musyrikin Quraisy. Nama .Abu Sufyan bin Harb juga tidak kedengaran, 
kenapa? Kerana ketika itu dia sedang hampir terkepung di kota Madinah oleh 
tentera Islam yang dipimpin oleh Rasulullah s.a.w. yang mahu menghalang 
perjalanan rombongan perniagaannya pulang ke kota Mekah dari negeri Syam. 


Bahkan nama Mu'awiyah bin Abu Sufyan tidak pernah kedengaran sebelum 
peristiwa penaklukan kota Mekah pada bulan Ramadhan tahun ke 8 hijrah/630 
Masihi di mana dia memeluk Islam bersama-sama ayah, ibu dan saudara- 
saudarinya. Kecuali pada tahun ke 4 hijrah/626 Masihi ketika terjadi 
penangkapan ke atas Khubaib bin Adi, salah seorang peserta Airmata Rajik 
yang mendoakan malapetaka ke atas kaum musyrikin Quraisy. Diceritakan 
ketika itu Mu'awiyah bin Abu Sufyan dan ayahnya telah menggulingkan badan 
mereka di atas tanah di tempat Khubaib bin Adi ditahan untuk dibunuh kerana 
percaya doa para sahabat Rasulullah s.a.w. akan dimakbulkan oleh Allah SWT. 


Selain peristiwa ini orang tidak mengetahui siapa Mu'awiyah bin Abu 

Sufyan sehinggalah beliau telah diambil oleh Rasulullah s.a.w. menjadi salah 
seorang penulis wahyu baginda setelah beliau memeluk agama Islam pada 
tahun ke 8 Hijrah/630 Masihi. Ketika itu sebagaimana yang telah dinyatakan 
usia Mu'awiyah bin Abu Sufyan baru 23 tahun. 


Aktiviti Pada Zaman Nabi 
** Jadi Penulis Wahyu Nabi 


Sebagaimana yang sudah menjadi kenyataan dalam sejarah Islam bahawa 
Rasulullah s.a.w. bersama-sama dengan 10,000 orang para sahabat baginda 
telah berjaya menakluk kota Mekah menjelang bulan Ramadhan tahun ke 8 
Hijrah/630 Masihi. Pada ketika inilah Mu'awiyah bin Abu Sufyan bersama- 
sama dengan ibubapanya menyatakan memeluk agama Islam di hadapan 
Rasulullah s.a.w. Ketika ini usia Mu'awiyah bin Abu Sufyan baru 23 tahun. 
Masih muda belia. 


Para penduduk kota Mekah terutama para pemimpin atau pembesar mereka 
telah menyatakan kesediaan mereka untuk memeluk agama Islam ketika ini 
dianggap atau lebih diberat sangka semata-mata kerana mahu menyelamatkan 
nyawa dan harta kekayaan mereka daripada jatuh ke dalam tangan Rasulullah 
s.a.w. dan para sahabat baginda. Sungguhpun terdapat juga di antara mereka 
yang memeluk agama Islam kerana insaf dan mempercayai kebenaran Nabi 
Muhammad s.a.w. adalah Rasul Allah yang sebenar-benarnya yang diutuskan 
kepada mereka dan umat manusia seluruhnya. Bagaimana dengan hati 
Mu'awiyah bin Abu Sufyan pada saat itu? 


Soal hati hanya Allah SWT sahaja yang tahu. 


Tetapi iman seseorang itu apakah ikhlas atau munafik dapat dilihat pada 
tindak tanduk mereka terhadap diri Nabi dan agama Islam setelah mereka 
mengucap dua kalimah syahadat di hadapan Rasulullah s.a.w. Para sejarawan 
Islam melihat bahawa Mu'awiyah bin Abu Sufyan tidak pernah 
memperlihatkan sikapnya bahawa dia memeluk agama Islam secara terpaksa. 
Sehingga beliau dalam masa yang singkat telah diambil oleh Rasulullah s.a.w. 
menjadi penulis wahyu baginda. 


Apa Yang Mendorong Nabi Tertarik Kepada Mu'awiyah? 


Mungkin timbul satu pertanyaan kepada para pembaca yang budiman 
semua, iaitu soalan apakah yang telah mendorong Rasulullah s.a.w. untuk 
mengambil Mu'awiyah bin Abu Sufyan menjadi salah seorang penulis wahyu 
baginda padahal dia baru sahaja memeluk agama Islam dan secara terpaksa 
pula? 


Apakah Rasulullah s.a.w. mengambil Mu'awiyah bin Abu Sufyan untuk 
dijadikan penulis wahyu baginda di atas kemahuan atau kehendak hati baginda 

sendiri atau disebabkan permintaan dari orang lain khasnya dari ayah 
Mu'awiyah bin Abu Sufyan iaitu Abu Sufyan bin Harb yang terkenal sejak 
zaman jahiliah merupakan seorang yang sangat suka kepada kemuliaan diri 
itu? 

Marilah kita lihat kisahnya bagaimanakah bermulanya perkara ini:- 


Diriwayatkan oleh ahli-ahli sejarah Islam bahawa setelah Abu Sufyan bin 
Harb dan seluruh keluarganya memeluk agama Islam, dia telah berkata kepada 
Rasulullah s.a.w., “Wahai Rasulullah! Bolehkah engkau menunaikan tiga 
perkara yang akan aku minta kepadamu?” 


“Ya, boleh,” jawab Rasulullah s.a.w. tenang dan jelas. 


Abu Sufyan bin Harb terus menyatakan kehendak-kehendak hatinya yang 
tiga perkara itu, “Perintahkanlah kepada kami (beliau, isteri dan anak-anaknya 
semua sama ada lelaki atau perempuan) untuk pergi memerangi orang-orang 
kafir sebagaimana kami dahulunya telah memerangi orang-orang Islam.” 


“Boleh,” jawab Rasulullah s.a.w. 


“Dan aku minta Mu'awiyah dijadikan salah seorang penulis wahyu 
untukmu.” 


“Boleh,” jawab Rasulullah s.a.w. seterusnya. 


Yang ketiga Abu Sufyan bin Harb telah meminta kepada Rasulullah s.a.w. 
agar baginda sudi mengahwini puterinya yang bernama Izzah binti Abu 
Sufyan. Tetapi Nabi telah menolak permintaan yang ketiga ini dengan 
memberitahu kepada Abu Sufyan bin Harb bahawa Islam melarang 
mengahwini dua bersaudara sekali gus dalam satu masa. 


Tetapi mengikut yang dicatit oleh Imam as-Suyuti di dalam kitabnya Tarikh 
al-Khulafa' bahawa Mu'awiyah bin Abu Sufyan dilantik menjadi penulis wahyu 
adalah di atas kehendak atau kemahuan Rasulullah s.a.w. sendiri, bukan kerana 
diminta oleh Abu Sufyan bin Harb. Ini adalah kerana Rasulullah s.a.w. mahu 
agar Mu'awiyah sentiasa berada dekat dengan baginda kerana kelebihan- 
kelebihan yang terdapat pada diri putera Abu Sufyan yang seorang ini. 


Rasulullah s.a.w. telah melihat sifat-sifat peribadi Mu'awiyah bin Abu 
Sufyan yang mulia dan penuh dengan kebaikan itu seperti kesabaran ketika 
marah, tidak pendendam dan murah hati. Ditambah dengan beberapa ciri sifat 
lain yang menyempurnakan sifat-sifat peribadi Mu'awiyah bin Abu Sufyan 
yang telah unggul itu iaitu akalnya yang cerdik, sangat kuat daya ingatan dan 
sangat bijaksana. 


Perjuangan, Kegembiraan Dan Penderitaan Pada Masa Nabi 


Setelah Rasulullah s.a.w. bersiap-siap untuk berangkat kembali semula ke 
kota Madinah, Mu'awiyah bin Abu Sufyan telah mengikut baginda dengan 


17 


PEMERINTAHAN KERAJAAN BANI UMAYYAH 


meninggalkan ayah, ibu dan saudara-saudarinya di kota Mekah. Untuk 
makluman para pembaca yang budiman semua bahawa Abu Sufyan bin Harb 
mempunyai anak-anak yang ramai dari beberapa orang isteri. Antara anak-anak 
beliau ialah Sufyan, Hanzalah (terbunuh dalam perang Badar al-Kubra), Amru, 
Muhammad Utbah, Yazid, Mu'awiyah, Ramlah (Ummu Habibah), Izzah, 
Juwairiyyah, Atikah, Hindun dan Aminah. Namun di kota Madinah, 
Mu'awiyah bin Abu Sufyan tidak kesunyian kerana dia didampingi oleh 
seorang saudarinya ialah Ummul Mu'minin Sayidatina Ummu Habibah rha 
yang merupakan salah seorang daripada tiga belas orang isteri Rasulullah s.a.w. 


Mu'awiyah bin Abu Sufyan tidak melengahkan peluang yang ada untuk 
datang berziarah ke rumah (bilik) kakaknya yang tentunya juga adalah salah 
sebuah rumah (bilik) Rasulullah s.a.w. Pada sebahagian besar masa yang 
terluang, beliau perlu sentiasa mendampingi Rasulullah s.a.w. dan para sahabat 
yang lain terutama dengan para penulis wahyu yang jumlahnya seramai kira- 
kira 20 orang itu kerana tugasnya sebagai penulis wahyu itu. 


Apakah tugas dan peranan yang dimainkan oleh Mu'awiyah bin Abu Sufyan 
ketika beliau berada di kota Madinah? Tentulah serupa dengan peranan atau 
tugas yang dilakukan oleh para sahabat yang lain. Mu'awiyah bin Abu Sufyan 
juga sebagaimana para sahabat Rasulullah s.a.w. yang lain yang telah lama 
keislaman mereka telah benar-benar mengikat dirinya di dalam perjuangan 
menegak agama Islam bersama-sama dengan baginda Rasulullah s.a.w. Namun 
apa yang lebih pada kerja Mu'awiyah bin Abu Sufyan ialah tugasnya sebagai 
penulis wahyu sebagaimana yang telah dinyatakan di atas. 


Kita tahu setelah terjadi penaklukan kota Mekah pada bulan Ramadhan 
tahun ke 8 hijrah/630 Masihi itu, telah berlaku pula beberapa siri peperangan di 
antara kaum muslimin yang dipimpin oleh Rasulullah s.a.w. menentang kaum 
kafir musyrikin. Perang pertama yang berlaku ialah peperangan Hunain yang 
terjadi pada tarikh 13 Syawal tahun ke 8 hijrah, hanya kira-kira sebulan sahaja 
setelah terjadi peristiwa penaklukan kota Mekah pada pertengahan bulan 
Ramadhan tahun ke 8 hijrah. Mu'awiyah bin Abu Sufyan telah tidak 
melepaskan peluang ini dengan turut serta di dalam peperangan ini. 


Setelah menyertai peperangan Hunain, perang terakhir yang turut disertai 
oleh Mu'awiyah bin Abu Sufyan yang dipimpin oleh Rasulullah s.a.w. ialah 
perang Tabuk yang terjadi pada bulan Rejab tahun ke 9 hijrah/631 Masihi. 
Semua tentera Islam yang ikut di dalam perang ini telah mendapat keampunan 
daripada Allah SWT. Ini adalah perang terakhir yang disertai oleh Mu'awiyah 
bin Abu Sufyan bersama-sama Rasulullah s.a.w. kerana ini adalah peperangan 
yang terakhir yang dilancarkan oleh Rasulullah s.a.w. Ketika itu usia 
Mu'awiyah bin Abu Sufyan ialah 24 tahun. 

KEHIDUPAN PADA ZAMAN RASULULLAH SAW 


Mu'awiyah Dihina Oleh Wail Bin Hujr, Raja Negeri Hadhramaut 


Di akhir hayat Rasulullah s.a.w., pernah terjadi satu peristiwa di mana 
Mu'awiyah bin Abu Sufyan telah dipandang rendah dan dihina oleh seorang 
raja dari negeri Hadhramaut yang bernama Wail bin Hujr. Mengikut apa yang 
ditulis oleh para sejarahwan Islam, sekembalinya Rasulullah s.a.w. ke kota 
Madinah setelah berjaya menakluk kota Mekah, ramailah perutusan kaum dan 
raja-raja telah datang ke kota Madinah menyatakan mereka mahu memeluk 
agama Islam. Di antara para raja itu temasuklah Raja Hadhramaut bernama 
Wail bin Hujr. 


Ketika akan berangkat kembali semula ke negerinya, Rasulullah s.a.w. telah 
menghantarnya keluar kota dengan ditemani oleh Mu'awiyah bin Abu Sufyan 
dengan berjalan kaki. Rasulullah s.a.w. terpaksa pulang lebih awal kerana 
masih ramai perutusan kaum Arab dari seluruh pelosok desa dan kota yang 
sedang berada di dalam kota yang perlu baginda layani di rumah atau di dalam 
masjid. Dan kemungkinan sekali baginda telah menyuruh agar Mu'awiyah bin 
Abu Sufyan terus mengiringi keberangkatan pulang raja Hadhramaut itu jauh 
keluar kota. Maka terjadilah satu peristiwa yang mana Mu'awiyah bin Abu 
Sufyan telah dihina dan dianiayai oleh Wail bin Hujr ketika mengiringi baginda 
pulang ke negerinya itu. 


Kemungkinan sekali ketika itu Mu'awiyah bin Abu Sufyan hanya memakai 
kasut yang sudah lama dan mudah koyak. Setelah dia berjalan beberapa ketika 
di atas pasir yang panas membakar itu kerana mengiringi keberangkatan 
pulang raja Hadhramaut ke negerinya, kasutnya mula koyak dan dia tidak 
dapat menggunakan kasutnya untuk meneruskan perjalanannya mengiringi 
raja negeri Hadhramaut ke luar dari kota Madinah itu. Kerana itu Mu'awiyah 
bin Abu Sufyan terpaksa berjalan dengan berkaki ayam di atas pasir yang 
membakar yang menyebabkan kakinya melecuh dan sakit. Kerana sudah tidak 
tahan lagi menanggung kesakitan disebabkan telapak kakinya yang sudah 
pecah-pecah itu, maka Mu'awiyah bin Abu Sufyan telah memberanikan diri 
untuk meminta izin kepada Raja Wail bin Hujr agar sudi membenarkannya 
tumpang naik membonceng di belakang unta baginda itu pintanya; 


“Minta saya tumpang membonceng di belakang tuan.” 


Dengan rasa sombong dan besar diri dan merasa dirinya begitu mulia kerana 
dirinya adalah seorang raja, maka Wail bin Hujr menjawab permintaan 
Mu'awiyah bin Abu Sufyan dengan gaya percakapan yang sombong sekali, 
“Bagaimana aku boleh membenarkan kau menaiki kenderaan bersama-sama 
dengan aku, kerana kau bukanlah seorang yang boleh menaiki kenderaan 
bersama raja-raja.” 


Maka dengan segala rendah hati dan berlapang dada Mu'awiyah bin Abu 
Sufyan menjawab pula, “Tak apalah kalau begitu. Tetapi berilah kepadaku 

kasut tuan agar kakiku dapat dilindungi daripada terkena pasir yang panas 


” 


In. 


Namun Wail bin Hujr tetap enggan untuk memberi pinjam kasutnya kepada 
Mu'awiyah bin Abu Sufyan dan menjawab pula dengan lagak yang tetap juga 
sombong: 


“Kamu sebenarnya sudah cukup bertuah kerana dapat meletakkan telapak 
kakimu di atas bayang-bayang untaku.” 


Setelah ia menjadi khalifah, Mu'awiyah bin Abu Sufyan sekali lagi telah 
didatangi oleh Wail bin Hujr berjumpa dengan beliau di istananya di kota 
Damsyik. Tetapi Mu'awiyah bin Abu Sufyan tidak pernah mengungkit-ungkit 
peristiwa yang dialaminya ketika beliau mengiringi Raja Wail bin Hujr ke luar 
dari kota Madinah untuk menghantarnya kerana memuliakannya yang mahu 
pulang ke negerinya itu. Bahkan sebaliknya Mu'awiyah bin Abu Sufyan tetap 
memuliakan Wail bin Hujr selayaknya sebagai seorang raja. Ini menunjukkan 
betapa mulianya akhlak dan peribadi Mu'awiyah bin Abu Sufyan terhadap 
orang yang tidak mahu bermusuh dengannya. Dan ini menunjukkan bahawa 
Mu'awiyah bin Abu Sufyan bukanlah seorang manusia yang pendendam. 


Ketika Rasulullah s.a.w. wafat, Mu'awiyah bin Abu Sufyan berusia kira-kira 
25 tahun lebih atau 26 tahun. Ketika pemuda lain yang dalam usia sebegini 
akalnya sedang berjalan menuju ke arah kematangan yang sempurna, tetapi 
akal Mu'awiyah bin Abu Sufyan sudah mencapai tahap yang sudah benar- 
benar sempurna kematangannya. 

KEHIDUPAN DI ZAMAN 
KHALIFAH IRRASYIDIN 


Aktiviti Pada Zaman Abu Bakar As-Siddiq 
« Turut Memerangi Kaum Murtad Dan Perjuangan Di Syam 


Pada zaman pemerintahan Khalifah Abu Bakar as-Siddiq, Khalifah Irrasyidin 
yang pertama telah terjadi perbuatan murtad di kalangan bangsa Arab secara 
besar-besaran. Lantas Khalifah Abu Bakar as-Siddiq terus membentuk sebelas 
ketumbukan atau pasukan tentera Islam untuk memerangi atau memulihkan 
kaum murtad di seluruh semenanjung Arab itu. Khalifah Abu Bakar as-Siddiq 
telah memandang kepada sebelas orang pahlawan Arab Quraisy dan bukan 
Quraisy untuk memimpin pasukan yang sebelas buah itu untuk menghadapi 
kaum sesat itu. 


Mereka yang dimaksudkan ialah Khalid bin al-Walid, Amru bin al-Ass, 
Ikrimah bin Abu Jahal, Syurhabil bin Hasanah, Muhajir bin Abu Umayyah, al- 
A'la bin al-Hadhrami, Khalid bin Said, Huzaifah bin Mihsan al-Ghilfani, Suwaid 
bin Muqarrin al-Muzani, Arfajah bin Harthamah dan Ma'an bin Hajiz. Khalifah 
Abu Bakar as-Siddiq sedikitpun tidak tersilau kepada Mu'awiyah bin Abu 
Sufyan meskipun dia pada masa Rasulullah s.a.w. telah mula menempa nama. 
Mu'awiyah bin Abu Sufyan hanya turut selaku tentera biasa yang berjuang 
dengan gagah berani dan tabah bersama-sama ayah, bonda dan saudara- 
saudara beliau lelaki dan perempuan dan para pejuang Islam yang lain dan 
turut mengalami luka-luka dan kecederaan yang serius di dalam perjuangan 
menghadapi kaum murtad itu. Bahkan ayahnya Abu Sufyan bin Harb telah 
mengalami luka di mata kerana terkena panah yang menyebabkannya buta 
kedua-dua belah matanya. Dulu dalam peperangan Hunain, sebelah mata Abu 
Sufyan bin Harb telah buta juga kerana terkena panah. Namun kerana gagah, 
handal dan perkasanya mereka, keluarga Abu Sufyan bin Harb termasuk 
Mu'awiyah tidak terbunuh dan telah kembali semula ke kota Madinah dengan 
selamatnya. 


Setelah kaum murtad binasa dan mana-mana yang tidak binasa telah 
kembali semula ke pangkuan Islam, maka sekali lagi Khalifah Abu Bakar as- 
Siddiq telah membentuk pasukan tentera untuk memerangi kerajaan Rom 

Timur atau Byzentine di negeri Syam. Kali ini Khalifah Abu Bakar as-Siddiq 
telah membentuk empat pasukan atau ketumbukan tentera Islam yang 
dipimpin oleh empat orang pahlawan besar Arab iaitu Abu Ubaidah bin al- 
Jarrah, Amru bin al-Ass, Syurhabil bin Hasanah dan Yazid bin Abu Sufyan, 
saudara kepada Mu'awiyah bin Abu Sufyan. Sekali lagi Khalifah Abu Bakar as- 
Siddiq telah melupakan Mu'awiyah bin Abu Sufyan dan Mu'awiyah terus 
tenggelam. Kenapa terjadi demikian? Kerana Khalifah Abu Bakar as-Siddiq 
melihat pada tokoh-tokoh besar sahabat yang lain sehingga baginda tidak 
tersilau kepada Mu'awiyah bin Abu Sufyan meskipun dia pada masa 
Rasulullah s.a.w. telah mula menempa nama. 


Di mana Khalid bin al-Walid ketika itu? Dia ada dan sedang berjuang di 
negeri Iraq. Dia meneruskan perjuangan ke Iraq setelah selesai memulihkan 
kaum murtad dan nabi palsu di semennanjung. 


Hanya setelah keempat-empat pasukan yang dikirim berjuang di negeri 
Syam itu meminta tentera tambahan daripada Khalifah Abu Bakar as-Siddiq di 
kota Madinah sebagai tentera bantuan untuk mereka menghadapi angkatan 
tentera Rom Timur yang sangat besar di sana, barulah Khalifah Abu Bakar as- 
Siddiq tersilau kepada Mu'awiyah bin Abu Sufyan yang masih muda remaja 
itu. Baginda telah menghantar tentera bantuan itu dengan melantik Mu'awiyah 
bin Abu Sufyan menjadi pemimpinnya. 


Pada penelitian penyusun, penilaian antara tiga tokoh utama iaitu Rasulullah 
s.a.w., Abu Bakar as-Siddiq dan Umar bin al-Khattab terhadap tokoh-tokoh 
pada masa masing-masing ada penilaian yang tersendiri meskipun tidak ketara 
sangat. Kalau Rasulullah s.a.w. memandang kepada Usamah bin Zaid dan 
Mu'awiyah bin Abu Sufyan, berlainan pula dengan Khalifah Abu Bakar as- 
Siddiq yang memandang kepada Khalid bin al-Walid, Yazid bin Abu Sufyan 
dan Khalid bin Said bin al-Ass. Manakala Khalifah Umar bin al-Khattab tidak 
memandang kepada Usamah bin Zaid dan Khalid bin al-Walid, tetapi 
memandang kepada Mu'awiyah bin Abu Sufyan dan juga Yazid bin Abu 
Sufyan. 


Kembali kita kepada membicarakan tentang ketenggelaman Mu'awiyah bin 
Abu Sufyan pada mata Khalifah Abu Bakar as-Siddiq sedangkan pada masa 
Rasulullah s.a.w. dia dipandang tinggi oleh baginda s.a.w. dan dijadikan teman 
rapat. Ketika serangan mula terarah ke negeri Syam dan Palestin, Khalifah Abu 
Bakar as-Siddiq hanya menyerapkan Mu'awiyah bin Abu Sufyan ke dalam 
pasukan pimpinan abangnya Panglima Yazid bin Abu Sufyan sebagai rekrut 
biasa. 


Pendek kata jasa Mu'awiyah bin Abu Sufyan selama pemerintahan Khalifah 
Abu Bakar as-Siddiq yang cuma selama dua setengah tahun itu tetap tinggi 
nilainya dan dia rela terkorban syahid kerana mahu mengembalikan kedaulatan 
agama Islam seperti yang terserlah pada masa hayat baginda Rasulullah s.a.w. 


22 


KEHIDUPAN DI ZAMAN KHALIFAH IRRASYIDIN 


Aktiviti Pada Zaman Umar Bin Al-Khattab 
& Memimpin Pasukan Dan Dilantik Menjadi Gabenor 


Ketika Khalifah Abu Bakar as-Siddiq wafat pada tahun ke 13 Hijrah/635 
Masih,i Mu'awiyah bin Abu Sufyan sedang berjuang di medan Yarmuk di 
bawah pasukan tentera Islam yang dipimpin oleh Panglima Khalid bin al- 
Walid. Ketika itu pasukan tentera Islam yang sebelumnya terbahagi kepada 
empat pasukan atau ketumbukan di bawah empat panglima telah disatukan di 
bawah satu pimpinan. Ketika itulah juga Umar bin al-Khattab di kota Madinah 
telah dilantik menjadi khalifah menggantikan al-marhum Khalifah Abu Bakar 
as-Siddiq yang telah wafat. Namun nama Mu'awiyah bin Abu Sufyan masih 
tenggelam. Barulah setelah perang Yarmuk berakhir dengan kekalahan yang 
teruk di pihak tentera Rom, dan pasukan tentera Islam mula menghala muka 
masing-masing ke utara iaitu ke negeri-negeri Syam, Palestin dan Iraq, barulah 
keterserlahan nama Mu'awiyah bin Abu Sufyan muncul semula. 


Mu'awiyah bin Abu Sufyan ketika itu sudah berusia dalam lingkungan 29 
tahun mula diberi tugas oleh Khalifah Umar bin al-Khattab untuk memimpin 
pasukan tentera. Beliau mara memimpin sebahagian pasukan tentera Islam 
menuju ke daerah Sidon dan Beirut yang terletak di pesisir pantai negeri Syam 
dan telah mendapat kemenangan yang gilang gemilang dalam perjuangannya 
di sana. 


Ini menunjukkan bahawa Mu'awiyah bin Abu Sufyan adalah seorang 
pahlawan yang gagah perkasa, terbilang, handal dan berani. 


Setelah pihak tentera Rom menyerah kalah di kota Jerusalem dan Khalifah 
Umar bin al-Khattab telah datang sendiri untuk mengambil kunci pintu kota 
Jerusalem dari tangan Paderi kerajaan Rom, maka Khalifah Umar bin al-Khattab 
telah melantik Yazid bin Abu Sufyan, abang kepada Mu'awiyah bin Abu Sufyan 
sebagai gabenor kota Damsyik. Manakala Mu'awiyah bin Abu Sufyan pula 
dilantik menjadi gabenor di' kota Jordan. Sejak itu nama Mu'awiyah bin Abu 
Sufyan semakin harum dan menonjol sekali. 


Khalifah Umar bin al-Khattab amat memandang tinggi kepada keluarga Abu 
Sufyan bin Harb, terutama kepada dua putera beliau ini. Kerana sangat sayang 
kepada Mu'awiyah bin Abu Sufyan, Khalifah Umar bin al-Khattab telah 
menetapkan kepadanya kadar gaji sebanyak 1,000 dinar sebulan dan 
merupakan pegawai kerajaan atau gabenor yang paling mahal tangga gajinya 
pada zaman pemerintahan Khalifah Umar bin al-Khattab. 


Dinaik Pangkat Memegang Dua Jawatan Gabenor 


Setelah gabenor kota Damsyik iaitu Yazid bin Abu Sufyan meninggal dunia 
akibat serangan penyakit taun yang menyerang negeri Syam pada tahun 18 
Hijrah/640 Masihi, maka Khalifah Umar bin al-Khattab telah melantik 

Mu'awiyah bin Abu Sufyan menjadi gabenor bagi kota itu menggantikan 
tempat abangnya yang meninggal dunia itu. Manakala jawatannya sebagai 
gabenor di kota Jordan dikekalkan. Dengan ini bererti Mu'awiyah bin Abu 
Sufyan telah dinaik pangkat oleh Khalifah Umar bin al-Khattab dengan 
menjadikannya gabenor bagi dua kota iaitu kota Jordan dan kota Damsyik, dua 
buah kota dalam negeri Syam. 


Ini adalah suatu kepercayaan yang luar biasa yang diperlihatkan oleh 
Khalifah Umar bin al-Khattab kepada seseorang pegawai baginda. Belum 
pernah Khalifah Umar bin al-Khattab mempercayai kebolehan seseorang 
pegawai baginda seperti baginda mempercayai kebolehan Mu'awiyah bin Abu 
Sufyan. 


Selama menjawat jawatan gabenor di kota Damsyik dan kota Jordan, 
Mu'awiyah bin Abu Sufyan yang amat cerdik itu telah mula mengukuhkan 
kedudukannya di sana. Beliau berazam untuk terus bertapak di kedua-dua 
daerah itu sejak saat itu. Beliau mahu menambat hati semua penduduk di 
kedua-dua daerah pemerintahannya dengan melakukan jasa-jasa yang terbaik 
kepada mereka. Sebab itu beliau telah melaksanakan banyak sekali kemajuan- 
kemajuan untuk kebaikan dan kemudahan rakyatnya sehingga penduduk di 
kedua-dua daerah atau kota itu merasakan betapa baik dan sayangnya gabenor 
mereka kepada mereka. 


Di antara perkara-perkara yang sangat diperhatikan oleh Mu'awiyah bin 
Abu Sufyan semasa mentadbir kota Jordan dan kota Damsyik ialah pertahanan 
daerah. Ahli-ahli sejarah Islam mencatitkan selama Mu'awiyah bin Abu Sufyan 
menduduki kerusi gabenor kota Jordan dan kota Damsyik, belum pernah 
kedengaran ada serangan yang dilancarkan oleh pihak musuh sama ada dari 
arah darat mahupun laut khasnya oleh tentera Rom ke atas kedua-dua daerah 
pentadbiran Mu'awiyah itu. 


Kedudukan Mu'awiyah bin Abu Sufyan terus kukuh selama zaman 
pemerintahan Khalifah Umar bin al-Khattab dan Khalifah Irrasyidin yang 
kedua ini terus mengekalkan kedudukan Mu'awiyah bin Abu Sufyan di kota 
Jordan dan kota Damsyik sehinggalah baginda wafat pada tahun ke 23 
Hijrah/644 Masihi. Ketika itu Mu'awiyah bin Abu Sufyan berusia kira-kira 38 
tahun. 


Satu perkara yang memperlihatkan betapa keunggulan peribadi Mu'awiyah 
bin Abu Sufyan di mata Khalifah Umar bin al-Khattab ialah baginda pernah 
bertindak tegas terhadap setiap gabenor baginda yang lain dengan menghukum 
mereka seperti membakar pintu atau rumah yang dibina secara mewah, 
merampas harta kekayaan, memukul, mendera dan melucut jawatan sebagai 
tindakan yang memperlihatkan ketidak sempurnaan seseorang gabenor yang 
memerintah di wilayah-wilayah yang diamanahkan. Tetapi tidak terhadap 
Mu'awiyah bin Abu Sufyan. Selama beliau dilantik menjadi gabenor di kota 

Jordan, Khalifah Umar bin al-Khattab tidak pernah menghukum beliau, malah 
ditambah kuasa iaitu dengan melantik beliau sebagai gabenor di kota Damsyik 
menggantikan tempat abangnya Yazid bin Abu Sufyan yang wafat kerana 
serangan taun. 


Rasa-rasa penyusun, hanya sekali sahaja Khalifah Umar bin al-Khattab 
mengherdik atau memarahi Mu'awiyah bin Abu Sufyan iaitu ketika baginda 
datang ke negeri Syam untuk menerima sendiri penyerahan kunci kota 
Jerusalem oleh pihak kerajaan Rom Timur kepada pihak pemerintah kerajaan 
Islam. 


Para pahlawan merangkap gabenor di negeri Syam, Palestin dan wilayah- 
wilayah sekitarnya yang telah berjaya ditakluk dari tangan kerajaan Rom Timur 
telah memperlihatkan kemewahan dan kebesaran ketika menyambut ketibaan 
Khalifah Umar bin al-Khattab. Termasuklah di kalangan mereka Mu'awiyah bin 
Abu Sufyan. Imam Tabari bercerita, “Umar bin al-Khattab telah keluar menuju 
Syam. Ia melihat Mu'awiyah (gabenor Syam) berada di dalam barisan 
perarakan yang meriah. Ia mendekati Mu'awiyah yang berada di dalam 
perarakan itu. 


“Wahai Mu'awiyah! Engkau berjalan dalam barisan yang dikawal rapi oleh 
pengawal dan pergi ke mana-mana tempat dalam keadaan seperti ini. Ada 
laporan yang disampaikan kepadaku bahawa engkau memberi khidmat kepada 
rakyat dari dalam rumah, sedangkan rakyat pula berada di pintu (suatu 
perbuatan yang tidak wajar dilakukan).” 


Mu'awiyah menjawab, “Wahai Amirul Mu'minin! Musuh di negeri Syam ini 
sangat dekat dengan kami. Mereka mempunyai ramai mata-mata gelap dan 
pengintip. Wahai Amirul Mu'minin! Sesungguhnya aku mahu mereka melihat 
agama Islam adalah agama yang kuat.” 


Umar bin al-Khattab menengking, “Ini adalah akal-akalan orang cerdik atau 
tipuan orang yang licik.” 


Mu'awiyah sangat takut dan gementar dan menjawab, “Wahai Amirul 
Mu'minin! Perintahkanlah kepadaku apakah yang perlu aku lakukan.” 


“Celaka engkau!” tengking Umar lagi. “Aku tidak melarangmu di dalam hal 
yang telah mengotor dirimu di dalamnya kecuali sekiranya engkau 
menyerahkan semua urusan itu padaku. Akupun sebenarnya tidak dapat 
menentukan, apakah aku menyuruhmu (berbuat itu) atau melarang.” 


Apakah Faktor-Faktor Yang Menjadi Umar Sangat Tertarik Kepada 

Mu'awiyah? 

Apakah faktor-faktor kelebihan peribadi yang ada pada diri Mu'awiyah bin 
Abu Sufyan sehingga mendorong Khalifah Umar bin al-Khattab begitu tertarik 
kepadanya sehingga melantiknya menjadi gabenor di dua kota atau dua daerah 
di negeri Syam? 

Sememangnya faktor-faktor yang telah mendorong hati Khalifah Umar bin 
al-Khattab untuk menempatkan Mu'awiyah bin Abu Sufyan di kedudukan 
yang begitu tinggi dan mulia ialah sifat-sifat peribadi dan agama yang dimiliki 
oleh Mu'awiyah bin Abu Sufyan itu sendiri. Kalau setakat kerana kelebihan 
faktor-faktor peribadi sahaja tidaklah sampai Khalifah Umar bin al-Khattab 
yang terkenal begitu keras di dalam beragama sangat memuliakan Mu'awiyah 
bin Abu Sufyan sehingga meletakkannya ke tahap kemuliaan yang sungguh 
luar biasa - sebagai gabenor di dua daerah -. 


Sebagaimana Rasulullah s.a.w., begitu juga bahawa Khalifah Umar bin al- 
Khattab melihat bahawa Mu'awiyah bin Abu Sufyan banyak memiliki 
kelebihan-kelebihan peribadi, agama dan akal yang tiada pada orang lain. 
Khalifah Umar bin al-Khattab sangat tertarik kepada Mu'awiyah bin Abu 
Sufyan yang sangat kuat agamanya, banyak ibadatnya, pandai di dalam 
persoalan-persoalan hukum hakam, sangat kuat daya ingatannya, panjang 
akalnya, jauh pandangannya, sangat bijaksana, pemaaf, pemurah, berani, cekap, 
pandai mentadbir, cerdik dan tidak pendendam. Disamping rupa parasnya 
yang sangat kacak menawan. 


Di dalam hal kecerdikan Mu'awiyah bin Abu Sufyan, Imam as-Sayuti 
meriwayatkan kata-kata Imam asy-Syu'bi, salah seorang guru Imam Abu 
Hanifah katanya, “Orang-orang yang pandai di dalam masalah hukum (di 
kalangan orang-orang Arab ketika itu) ada empat orang, begitu pula dengan 
orang-orang yang cerdik. Orang-orang yang pandai di dalam persoalan hukum 
hakam ialah Umar, Ali, Ibnu Mas'ud dan Zaid bin Thabit. Manakala orang- 
orang yang cerdik pula ialah Mu'awiyah, Amru bin al-Ass, al-Mughirah dan 
Ziyad.” 


Yang dimaksudkan dengan Ibnu Mas'ud, al-Mughirah dan Ziyad ialah 
Abdullah bin Mas'ud, Mughirah bin Syu'bah ath-Thaqafi dan Ziyad bin Abihi 
(terkenal juga dengan Ziyad bin Sumayyah dan Ziyad bin Abu Sufyan). 


Umar Sudah Merasa Mu'awiyah Sangat Bijaksana Dan Sangat 
Berkebolahan Dalam Politik 


Khalifah Umar bin al-Khattab pernah membuat pengakuan tentang 
kebolehan Mu'awiyah bin Abu Sufyan di dalam bidang politik dan 
kebijaksanaannya yang mengatasi kecerdikan orang lain sebagaimana kata 
baginda kepada lima anggota calon khalifah yang bakal menggantikan tempat 
baginda, “........ sekiranya kamu berselisih, dengki, bertentangan, kepimpinan 
(kaum Muslimin) akhirnya akan jatuh ke tangan Mu'awiyah bin Abu Sufyan.” 


Bukan sahaja Khalifah Umar bin al-Khattab yang mengakui perkara ini, 
bahkan sahabat-sahabat Rasulullah s.a.w. yang lain juga. Diriwayatkan bahawa 
Abdullah bin Abbas juga turut mengakui perkara ini. Beliau berkata, “Aku 
belum pernah melihat seorang yang lebih patut daripada Mu'awiyah untuk 
memegang tampuk kepimpinan dan kerajaan.” 

Aktiviti Pada Zaman Khalifah Uthman bin Affan 


*% Khalifah Uthman Meluaskan Kuasa Mu'awiyah Dengan Melantiknya 
Jadi Gabenor Seluruh Syam 


Ketika Khalifah Umar bin al-Khattab dibunuh oleh kafir Majusi yang 
bernama Fairuz dan bergelar Abu Lu'luah, baginda tetap memandang tinggi 
kepada Mu'awiyah bin Abu Sufyan. Meskipun Khalifah Umar bin al-Khattab 
barangkali pernah merasa cuba diperdaya oleh Mu'awiyah bin Abu Sufyan 
untuk melembutkan hati baginda dengan hujah-hujah atau ta'wilnya yang 
kurang disukai oleh baginda (dalam peristiwa menyambut ketibaan baginda di 
kota Damsyik), namun Khalifah Umar bin al-Khattab tetap menyayangi 
Mu'awiyah bin Abu Sufyan. Bukan menyayangi semata-mata di atas sebab- 
sebab peribadi, tetapi disebabkan kebolehan dan kewibawaannya selaku 
seorang tokoh umat Islam yang agung. 


Bukti Khalifah Umar bin al-Khattab amat memandang tinggi kepada 
Mu'awiyah bin Abu Sufyan ialah selama atau semenjak baginda melantik 
Mu'awiyah bin Abu Sufyan menjadi gabenor di kota Jordan menjelang tahun 15 
Hijrah/637 Masihi iaitu setelah kira-kira dua tahun baginda menduduki kerusi 
khalifah, kemudian dilantik pula menjadi gabenor di kota Jordan pada tahun 18 
hijrah, baginda tidak pernah memecat Mu'awiyah bin Abu Sufyan dari 
jawatannya. Sedangkan tokoh-tokoh yang lain ada yang diberi amaran, 
didenda, dimarah dan dipecat. Adapun terhadap diri Mu'awiyah bin Abu 
Sufyan semua ini tidak terjadi. Cuma sekali sahaja ketika Khalifah Umar bin al- 
Khattab datang ke kota Damsyik untuk menerima penyerahan kunci kota 
Jerusalem daripada pemerintah kerajaan Rom yang menyerah kalah, 
Mu'awiyah bin Abu Sufyan dan rakan-rakan para panglima merangkap para 
gabenor di negeri Syam telah dihambur dengan pasir sahara oleh Khalifah 
Umar bin al-Khattab. Itupun dibuat secara umum tanpa ditujukan kepada 
Mu'awiyah seorang sahaja. ' 


Sebaik sahaja Sayidina Uthman bin Affan dipilih menduduki kerusi khalifah, 
baginda telah mengekalkan kedudukan Mu'awiyah bin Abu Sufyan selaku 
gabenor di dua kota iaitu kota Jordan dan di kota Damsyik, malah 
kemudiannya telah meluaskan kekuasaan atau wilayah kekuasaan Mu'awiyah 
bin Abu Sufyan sehingga menjangkau ke seluruh negeri Syam. Tindakan 
Khalifah Uthman bin Affan ini bukanlah dibuat semata-mata di atas rasa 
persaudaraan kaum kerabat, tetapi di atas penilaian kebolehan. Memang 
Mu'awiyah bin Abu Sufyan benar-benar mampu mentadbir wilayah negeri 
Syam dengan baik dan berkesan dan telah berjaya menjadikan wilayah negeri 
Syam aman damai dan gagah serta digeruni oleh musuh-musuh yang sentiasa 
mengintai. 

Selama masa pemerintahan Khalifah Uthman bin Affan, selama itulah 
lamanya masa pemerintahan Mu'awiyah bin Abu Sufyan sebagai gabenor 

negeri Syam, iaitu selama 12 tahun. Ditambah lagi masa Khalifah Umar bin al- 
Khattab selama 8 tahun sebagai gabenor kota Jordan dan kota Damsyik. Jadi 
keseluruhan masa Mu'awiyah bin Abu Sufyan menjadi gabenor (mula-mula di 
kota Jordan, kemudian digabung dengan kota Damsyik dan akhir sekali di 
seluruh negeri Syam) adalah selama 20 tahun. Selama masa itu beliau telah 
memperlihatkan jasa-jasanya yang tidak kecil dan kejayaan-kejayaannya yang 
hebat yang jarang mampu dilakukan atau dihasilkan oleh gabenor-gabenor 
yang lain. Sebagaimana pada zaman Khalifah Umar bin al-Khattab, pada zaman 
pemerintahan Khalifah Uthman bin Affan juga, Mu'awiyah bin Abu Sufyan 
telah menumpukan kepada usaha membangunkan negara, mengadakan 
kemudahan-kemudahan untuk rakyat dan memperkuatkan angkatan perang. 
Kalau pada masa pemerintahan Khalifah Umar bin al-Khattab, pada mulanya 
pembentukan angkatan laut tidak dibenarkan, tetapi Khalifah Uthman bin 
Affan memberi kebenaran kepadanya bahkan memperkuatkannya. 


Ketika menjadi gabenor negeri Syam, Mu'awiyah bin Abu Sufyan telah 
membina angkatan tentera laut yang agak kuat dengan kapal perangnya 
menjangkau jumlah 600 buah. Menjelang tahun 28 Hijrah/650 Masihi, 
Mu'awiyah bin Abu Sufyan telah melancarkan serangan pertama melalui laut 
iaitu serangan ke atas pulau Cyprus yang terletak di perairan lautan 
Medditerrinean. Pulau ini adalah di bawah takluk kerajaan Rom Timur. 
Admiral atau Laksamana yang mengetuai angkatan laut ini ialah Laksamana 
Abdullah bin Qais al-Harithi. Pulau itu berjaya ditakluki. 


Ini membuktikan bahawa Mu'awiyah bin Abu Sufyan adalah seorang 
pentadbir yang pintar dan amat berkebolehan di dalam mentadbir negara. 


Kerabat Dekat Khalifah Uthman Bin Affan 


Mungkin ada orang mengatakan bahawa Mu'awiyah bin Abu Sufyan dapat 
memegang kekuasaan yang besar dan luas pada zaman pemerintahan Khalifah 
Uthman bin Affan adalah disebabkan perhubungan tali kekeluargaan beliau 
dengan Khalifah Uthman bin Affan yang masih sangat dekat. Beliau adalah 
saudara dua pupu kepada Khalifah Uthman bin Affan. Marilah kita lihat di 
manakah percantuman salasilah keturunan beliau dengan keturunan Khalifah 
Uthman bin Affan. Beliau ialah Mu'awiyah bin Abu Sufyan bin Harb bin 
Umayyah, manakala Khalifah Uthman bin Affan ialah Uthman bin Affan bin 
Abul Ass bin Umayyah. Inilah yang menyebabkan Khalifah Uthman bin Affan 
telah melantik Mu'awiyah sebagai gabenor bagi seluruh negeri Syam. 


Saya jawab, kenapakah Khalifah Umar bin al-Khattab yang tidak ada 
mempunyai tali kekeluargaan kecuali tali kekeluargaan yang sudah sangat jauh 
dengan Mu'awiyah bin Abu Sufyan iaitu bersambung pada neneknya Ka'ab bin 
Lu'ai telah melantik Mu'awiyah bin Abu Sufyan menjadi gabenor di kota 
Jordan kemudian diberi lagi untuk mentabdir kota Damsyik tidak kepada tokoh 
lain setelah abangnya Yazid bin Abu Sufyan wafat kerana taun? 

Peranan Mu'awiyah Ketika Huru-hara Zaman Khalifah Uthman 


% Apakah Mu'awiyah Berusaha Halang Pemberontakan Terhadap 
Khalifah Uthman? 


Ketika kebangkitan kebencian rakyat terhadap corak pentadbiran Khalifah 
Uthman bin Affan menjelang tahun 29 Hijrah/650 Masihi yang dikatakan 
terlalu mementingkan keluarga, Mu'awiyah bin Abu Sufyan adalah gabenor 
negeri Syam. Apakah Mu'awiyah bin Abu Sufyan tahu tentang bangkitnya 
kebencian terhadap corak pemerintahan Khalifah Uthman bin Affan oleh 
penduduk di kota Kufah, kota Basrah dan Mesir? Ya, Mu'awiyah bin Abu 
Sufyan tahu semua itu. Sebab itu diriwayatkan ketika suasana telah sangat 
gawat yang mana para pemberontak sudah menguasai keadaan, Mu'awiyah bin 
Abu Sufyan telah datang ke kota Madinah dan telah cuba berdialog dengan 
beberapa orang sahabat besar Rasulullah s.a.w. termasuk Sayidina Ali bin Abu 
Talib, Talhah bin Ubaidullah, az-Zubair bin al-Awwam, Saad bin Abu Waqqas, 
Abdul Rahman bin Auf dan Ammar bin Yasir mengingatkan kepada mereka 
agar membela Khalifah Uthman bin Affan dalam suasana yang bagaimanapun, 
katanya yang mengandungi ancaman; 


“Wahai para sahabat Rasulullah! Aku berpesan kepada kamu semua agar 
menjaga orang tua ini (Khalifah Uthman bin Affan) dengan baik. Demi Allah, 
kalau orang tua ini didapati terbunuh di bawah penglihatan dan pendengaran 
kamu semua, kota Madinah ini akan aku gempur dengan bala tentera dan 
pasukan berkuda.” 


Kemudian dia berpaling pula kepada Ammar bin Yasir yang diketahuinya 
amat marah kepada Khalifah Uthman bin Affan kerana tidak menyukai dasar 
atau corak pentadbiran Khalifah Irrasyidin Ketiga itu, katanya mengancam; 


“Wahai Ammar! Di negeri Syam terdapat beratus ribu tentera berkuda, yang 
semuanya mendapat gaji untuk diri dan anak-anak serta hamba sahaya mereka. 
Mereka sama sekali tidak mengenali Ali dan kekerabatannya (dengan 
Rasulullah s.a.w.) dan tidak mengenal Ammar tentang dahulunya memeluk 
Islam. Mereka sama sekali tidak kenal kepada az-Zubair dan persahabatannya 
dengan Nabi, dan mereka tidak kenal Talhah dan tentang hijrahnya. Mereka 
tidak takut kepada Abdul Rahman bin Auf tentang kekayaannya. Mereka juga 
tidak segan kepada Saad dan tidak kepada jasa-jasanya dalam menyiarkan 
agama Islam. Sebab itu wahai Ammar! Janganlah engkau ikut serta di dalam 
kekacauan ini, yang kiranya telah diketahui permulaannya, tidak akan 
diketahui pula bila kesudahannya.” 


« Mu'awiyah Hantar Tentera Tetapi Tidak Dengan Bersungguh 


Selain melakukan usaha menakut-nakutkan beberapa orang tokoh sahabat 
Rasulullah s.a.w. yang terkemuka dan orang ramai agar tidak ikut melakukan 
sesuatu yang tidak baik ke atas Khalifah Uthman bin Affan, apakah yang telah 

dilakukan oleh Mu'awiyah bin Abu Sufyan di dalam usahanya untuk 
menghalang para pemberontak daripada terus berazam untuk melaksanakan 
pembunuhan ke atas Khalifah Uthman bin Affan? 


Para sejarawan Islam mencatitkan bahawa setelah Mu'awiyah bin Abu 
Sufyan datang ke kota Madinah untuk membuat ancaman terhadap para 
penduduknya termasuklah kepada para sahabat besar yang disangkanya tidak 
mahu membela Khalifah Uthman bin Affan secara bersungguh-sungguh 
daripada ancaman dan serangan pemberontak, beliau terus pulang ke negeri 
Syam dengan membiarkan saudara sepupunya Khalifah Uthman bin Affan 
terkapai-kapai terkepung di rumahnya. 


Hanya setelah rumah Khalifah Uthman bin Affan sudah benar-benar 
dikepung oleh para pemberontak daripada tiga daerah atau negeri itu, barulah 
Mu'awiyah bin Abu Sufyan menggerakkan tentera Syam ke kota Madinah. 
Tetapi keadaan sudah terlambat. Perjalanan dari negeri Syam ke kota Madinah 
memakan masa yang lama. Jadi sebaik sahaja tentera negeri Syam yang 
dipimpin oleh Panglima Habib bin Maslamah al-Fihri seorang sahabat Nabi 
sampai di Wadil Qura, iaitu sebuah tempat yang masih lagi jauh daripada 
pinggir kota Madinah, sampailah berita kepada tentera itu bahawa Khalifah 
Uthman bin Affan sudah pun dibunuh oleh para pemberontak. Maka tentera 
Syam itu tidak jadi masuk ke dalam kota Madinah, sebaliknya telah berpatah 
balik semula pulang ke negeri Syam. 


Dalam hal ini memang kita nampak ada usaha yang dibuat oleh Mu'awiyah 
bin Abu Sufyan untuk membela nyawa Khalifah Uthman bin Affan agar jangan 
sampai dibunuh oleh para pemberontak Mesir, Kufah dan Basrah itu, tetapi 
usaha itu jelas nampaknya tidak bersungguh-sungguh. Kalau usaha itu sifatnya 
bersungguh-sungguh, biarpun terlewat, mereka pasti masuk juga ke dalam kota 
Madinah dan menyerang para pemberontak sehingga hancur. Tetapi mereka 
pulang kembali ke kota Damsyik setelah mendapat berita bahawa Khalifah 
Uthman bin Affan telah dibunuh orang. Jadi memang suatu usaha pembelaan 
yang tidak bersungguh-sungguh. 


Aktiviti Pada Zaman Khalifah Ali bin Abu Talib 
“ Bermusuh Dan Berperang Dengan Khalifah Ali Bin Abu Talib 
Bela Kematian Khalifah Uthman Bin Affan Yang Dibunuh Secara Zalim 


Setelah Khalifah Uthman bin Affan dibunuh oleh para pemberontak yang 
tidak berpuashati terhadap kebijaksanaan pentadbiran baginda, maka 
Mu'awiyah bin Abu Sufyan amat menyesal sekali di atas tragedi yang telah 
menimpa saudara dua pupu beliau itu. Oleh itu sebaik sahaja para pemberontak 
masuk menyebelahi Khalifah Ali bin Abu Talib, Mu'awiyah bin Abu Sufyan 
telah tidak mahu memberi baiat atau ikrar untuk menyetujui perlantikan 
Sayidina Ali bin Abu Talib sebagai Khalifah Irrasyidin Keempat. Beliau 

menuntut Khalifah Ali bin Abu Talib agar menghukum kesemua mereka yang 
terlibat sama ada secara langsung mahupun secara tidak langsung di dalam 
perbuatan mereka membunuh Khalifah Uthman bin Affan. 


Mu'awiyah bin Abu Sufyan terus mendesak Khalifah Ali bin Abu Talib 
dengan hebatnya. Tetapi Khalifah Ali bin Abu Talib memberitahu bahawa 
baginda tidak ada upaya untuk menghukum para pemberontak dan pembunuh 
Khalifah Uthman bin Affan sehinggalah seluruh umat Islam memberi baiat 
kepada baginda barulah baginda akan berusaha membuat penyiasatan dan 
menangkap serta menghukum sesiapa yang telah jelas membabitkan diri di 
dalam bersekongkol membunuh Khalifah Uthman bin Affan. 


Mu'awiyah bin Abu Sufyan tidak dapat menerima hujah Khalifah Ali bin 
Abu Talib itu. Pada Mu'awiyah bin Abu Sufyan, Khalifah Ali bin Abu Talib 
perlu bertindak segera dengan menangkap semua pembunuh Khalifah Uthman 
bin Affan dan menghukum mereka secara qisas (bunuh balas). Tidak boleh nak 
tunggu semua umat Islam memberi baiat atau sumpah setia kepada baginda. 


Inilah yang menjadi punca kenapa persengketaan antara Mu'awiyah bin Abu 
Sufyan dengan Khalifah Ali bin Abu Talib terus meruncing dan akhirnya 
tercetuslah pertumpahan darah yang telah merugikan jiwa umat Islam juga. 


Perang Saudara Dengan Khalifah Ali Bin Abu Talib 


Setelah beliau enggan memberi baiat kepada Khalifah Ali bin Abu Talib, 
maka Mu'awiyah bin Abu Sufyan yang sememangnya telah bertempat tinggal 
di negeri Syam terus mengukuhkan kedudukannya di sana. Beliau mengikat 
hat-hati seluruh penduduk negeri Syam dengan akhlak beliau dan juga dengan 
kekayaan hasil bumi dan pendapatan negeri Syam. Memang Mu'awiyah bin 
Abu Sufyan adalah seorang manusia yang sangat cerdik dan sangat pemurah. 
Maka dia menggunakan harta negara milik kaum Muslimin untuk kepentingan 
kehidupan kaum Muslimin juga, tetapi khusus di negeri Syam sahaja. Ini adalah 
kerana dia adalah gabenor bagi negeri Syam. Maka yang menjadi kewajipan ke 
atasnya ialah menjaga seluruh kebajikan penduduk negeri Syam agar mereka 
dapat menjalani penghidupan dengan sempurna, penuh aman, damai dan 
sejahtera. 


Banyak sekali dinar dan dirham yang dicurahkannya kepada penduduk 
negeri Syam. Sehingga dikatakan seluruh penduduk negeri Syam amat 
menyanjung tinggi dan taat setia kepada Mu'awiyah bin Abu Sufyan sampai ke 
tahap membabi buta. Perintah Mu'awiyah mereka patuhi, larangan Mu'awiyah 
mereka hindari sepenuhnya. 


Dengan mendapat sokongan yang padu itu, akhirnya menjelang tahun ke 38 
Hijrah/658 Masihi, setelah mendapat tahu bahawa Khalifah Ali bin Abu Talib 
sedang bersiap-siap untuk menyerangnya di negeri Syam, maka Mu'awiyah bin 
Abu Sufyan telah menggerakkan askar-askarnya yang seratus peratus terdiri 


31 


PEMERINTAHAN KERAJAAN BANI UMAYYAH 


daripada orang-orang atau penduduk negeri Syam berjumlah kira-kira 85,000 
orang menuju ke kota Kufah, negeri Iraq di mana Khalifah Ali bin Abu Talib 
bersemayam di situ. 


Perang Siffin Meletus Dan Muncul Majlis Tahkim 


Akhirnya setelah rundingan demi rundingan yang dilakukan gagal 
mencapai kata sepakat untuk mencari perdamaian, meletuslah perang yang 
dahsyat di antara tentera negeri Syam yang dipimpin oleh Mu'awiyah bin Abu 
Sufyan dengan tentera Iraq yang dipimpin oleh Khalifah Ali bin Abu Talib yang 
berjumlah seramai 95,000 orang. Ini bererti tentera Khalifah Ali bin Abu Talib 
lebih besar jumlahnya daripada tentera Mu'awiyah bin Abu Sufyan sebanyak 
10,000 orang perajurit. Pasukan Khalifah Ali bin Abu Talib di bawah komando 
yang hebat dan sangat perkasa iaitu Panglima Malik bin al-Harith al-Asytar 
bertempur dengan pasukan Mu'awiyah bin Abu Sufyan di bawah komando 
Panglima Amru bin al-Ass. Pasukan Khalifah Ali bin Abu Talib dengan 
keberanian dan kepahlawanan yang luar biasa terus menggempur dan 
mengasak pasukan tentera Mu'awiyah bin Abu Sufyan yang mengakibatkan 
pasukan tentera Syam terdesak dan mula menunjukkan tanda-tanda akan 
mengalami kekalahan. Setelah komando pasukan tentera Mu'awiyah bin Abu 
Sufyan iaitu Panglima Amru bin al-Ass melihat tentera di pihaknya yang akan 
tewas itu, maka dia terus mengarahkan anggota tenteranya yang membawa 
mushaf al-Qur'an agar menjulangnya di hujung mata tombak mereka. Maka 
kelihatanlah mushaf al-Qur'an terawang-awangan di mata tombak pasukan 
tentera Mu'awiyah bin Abu Sufyan. Ini menyebabkan sebahagian tentera 
Khalifah Ali bin Abu Talib mula terpedaya oleh taktik licik tentera Mu'awiyah 
bin Abu Sufyan itu. Kesudahannya kedua-dua pihak berdamai dan Majlis 
Tahkim diadakan. 


Pihak Mu'awiyah bin Abu Sufyan diwakili oleh Amru bin al-Ass sebagai 
kepala rombongan, manakala pihak Khalifah Ali bin Abu Talib diwakili oleh 
Abu Musa al-Asya'ari. Kedua-duanya adalah sahabat Nabi yang utama dan 
ternama. Dengan kepintaran Amru bin al-Ass bermain siasah, telah 
menyebabkan pihak Khalifah Ali bin Abu Talib merasa tertipu. Abu Musa al- 
Asya'ari lari ke kota Mekah kerana malu. Manakala Mu'awiyah bin Abu Sufyan 
dan bala tenteranya terus pulang ke negeri Syam. 


Mu'awiyah bin Abu Sufyan terus membina kekuatannya di negeri Syam. 
Manakala Khalifah Ali bin Abu Talib yang kembali semula ke kota Kufah telah 
mengalami perpecahan pengikut yang parah. Para pengikut atau penyokong 
Khalifah Ali bin Abu Talib telah berpecah menjadi dua golongan. Satu golongan 
terus keluar daripada menjadi pengikut baginda dan telah menyepi diri di 
sebuah desa yang terletak di tepi sungai Furat iaitu desa yang dinamakan 
Nahrawan. Mereka membenci Khalifah Ali bin Abu Talib juga Mu'awiyah bin 
Abu Sufyan. Dengan perpecahan di pihak Khalifah Ali bin Abu Talib, bererti di 

pihak Harimau Allah ini semakin mendapat ramai musuh. Dulu musuh 
Khalifah Ali bin Abu Talib hanyalah Mu'awiyah bin Abu Sufyan dan orang- 
orang Syam, tetapi sekarang sudah ada dari golongan baginda sendiri yang 
tadinya begitu gigih berjuang bersama-sama baginda membela baginda. 
Golongan yang menyisih diri ini kemudiannya dinamakan golongan Khawarij. 


Khalifah Ali bin Abu Talib terlebih dahulu terpaksa menghapuskan 
golongan Khawarij sebelum baginda perlu menyerang negeri Syam untuk 
menghapuskan musuh sebenar baginda iaitu Mu'awiyah bin Abu Sufyan. 
Peperangan antara Khalifah Ali bin Abu Talib dengan golongan Khawarij telah 
menyebabkan kekuatan di pihak Khalifah Ali bin Abu Talib semakin 
menghilang. Kenapa tidaknya, orang-orang Khawarij bukan orang lain kepada 
para pengikut Khalifah Ali bin Abu Talib yang masih setia. Mereka juga adalah 
anak beranak mereka itu. Ayah atau anak mereka. Saudara atau sepupu 
mereka. Jadi tindakan Khalifah Ali bin Abu Talib memerangi kaum Khawarij di 
Nahrawan itu telah menyebabkan kekecewaan kepada sanak saudara mereka 
yang masih merupakan para pendokong Khalifah Ali bin Abu Talib. Akhirnya 
di dalam kelemahan demi kelemahan itu, Khalifah Ali bin Abu Talib telah 
dibunuh oleh seorang Khawarij sebelum baginda sempat menyerang dan 
mengalahkan Mu'awiyah bin Abu Sufyan di negeri Syam. 

Khalifah Hasan Bin Ali Serah Jawatan Khalifah 
Kepada Mu'awiyah 


Setelah Khalifah Ali bin Abu Talib dibunuh oleh seorang Khawarij yang 
bernama Abdul Rahman bin Muljam pada tarikh 17hb Ramadhan tahun ke 40 
Hijrah/660 Masihi, maka para pengikut baginda di kota Kufah telah melantik 
pula putera baginda yang tertua iaitu Sayidina Hasan menjadi khalifah umat 
Islam mengganti baginda. Tetapi setelah menjadi khalifah buat beberapa bulan, 
Sayidina Hasan mahu menyerahkan jawatan pemimpin tertinggi umat Islam itu 
kepada Mu'awiyah bin Abu Sufyan. Kenapa Khalifah Hasan bin Ali mahu 
bertindak demikian? 


Terdapat beberapa sebab yang telah mendorong Khalifah Hasan bin Ali 
untuk menyerahkan jawatan khalifah yang disandangnya kepada Mu'awiyah 
bin Abu Sufyan. Antara sebab-sebabnya ialah pertama baginda tidak mahu 
melihat umat Islam terus bercakaran, berbunuh-bunuhan sehingga 
menyebabkan umat Islam semakin lemah dan hancur. Ini baginda dapat 
rasakan selagi jawatan khalifah tidak berada di tangan Mu'awiyah bin Abu 
Sufyan, selama itulah Mu'awiyah bin Abu Sufyan akan berusaha untuk 
mendapatkannya dengan apa cara sekali pun. 


Kedua, Khalifah Hasan bin Ali adalah seorang yang cintakan hidup aman 
damai dan benci kepada pertumpahan darah dan persengketaan. Tidak ada 
kebaikan kalau baginda terus menerus berkeras mempertahankan jawatan 
khalifah yang sangat diidam-idamkan oleh Mu'awiyah bin Abu Sufyan itu, 
yang pasti Mu'awiyah bin Abu Sufyan akan berusaha dengan sedaya upaya 
untuk mendapatkannya, maka lebih baik beliau menyerahkan jawatan khalifah 
umat Islam itu kepada Mu'awiyah bin Abu Sufyan secara damai. 


Ketiga, tindakan Khalifah Hasan menyerahkan jawatan khalifah kepada 
Mu'awiyah bin Abu Sufyan bererti menyempurnakan ramalan datuknya 
Rasulullah s.a.w. yang ketika beliau masih kanak-kanak mengatakan bahawa 
beliau adalah pendamai dua golongan umat Islam yang sedang bersengketa. 
Kalau Khalifah Hasan bin Ali tidak menyerahkan jawatannya kepada 
Mu'awiyah bin Abu Sufyan, maka tidak berlakulah apa yang disabdakan oleh 

Rasulullah s.a.w. itu. Mustahil ramalan Rasulullah s.a.w. tidak menepati 
kebenaran kerana ianya adalah wahyu daripada Allah SWT. 


Maka di atas sebab-sebab di atas, menjelang bulan Rabiul Akhir tahun 41 
Hijrah/661 Masihi, Khalifah Hasan bin Ali telah menyerahkan sepucuk surat 
kepada Mu'awiyah bin Abu Sufyan yang menyatakan baginda bersedia 
menyerahkan jawatan khalifah kaum Muslimin kepada Mu'awiyah bin Abu 
Sufyan dengan mengemukakan dua syarat sahaja. Kedua-dua syarat itu adalah 
seperti berikut:- 


Meminta jaminan ke atas keselamatan keluarga beliau dan juga pengikut- 
pengikut beliau kaum Syiah. 


Meminta agar Mu'awiyah bin Abu Sufyan menyerahkan perkara pemilihan 
khalifah kepada kaum Muslimin setelah beliau meninggal dunia. 


Setelah Mu'awiyah bin Abu Sufyan menerima surat daripada Khalifah 
Hasan bin Ali itu, maka beliau terus menghantar pula sepucuk surat kosong 
yang belum ditulis apa-apa kepada Khalifah Hasan bin Ali yang telahpun dicop 
dengan mohor beliau. Mu'awiyah bin Abu Sufyan meminta kepada Sayidina 
Hasan bin Ali supaya menulis apa sahaja yang dia inginkan sebagai suatu 
perjanjian antara beliau dengan Khalifah Hasan bin Ali. Maka Khalifah Hasan 
bin Ali menulis beberapa syarat. Antara syarat-syarat itu adalah seperti 
berikut:- 


Pemilihan jawatan khalifah sesudah Mu'awiyah bin Abu Sufyan hendaklah 
diserahkan kepada kaum Muslimin untuk menentukan siapa khalifah mereka. 
Ini adalah syarat ulangan dari yang pertama. 


Meminta Mu'awiyah bin Abu Sufyan agar tidak menyimpan dendam 
terhadap semua penduduk negeri Iraq yang pernah memerangi baginda. 


Menjamin keamanan seluruh rakyat dan memaafkan kesalahan-kesalahan 
mereka. 


Hasil pendapat di negeri Ahwaz diberi kepada beliau sepanjang hidupnya. 


Mahu Mu'awiyah membayar secara segera wang sebanyak dua juta kepada 
beliau dan adik beliau Sayidina Husein. 


Pemberian kepada bani Hasyim hendaklah lebih banyak daripada kepada 
bani Abdul Syams. 


Setelah Mu'awiyah bin Abu Sufyan menerima surat daripada Khalifah 
Hasan bin Ali itu, maka beliau terus datang ke kota Kufah untuk berjumpa mata 
dengan Sayidina Hasan bin Ali. Apabila Sayidina Hasan bin Ali, Sayidina 
Husein dan seluruh keluarga Ahlil Bait memberi baiat kepada Mu'awiyah bin 
Abu Sufyan, maka seluruh penduduk negeri Irag telah memberi baiat mereka 
kepada Mu'awiyah bin Abu Sufyan kecuali kaum Khawarij sahaja yang tetap 
enggan. 

Dengan pengakuan oleh Sayidina Hasan dan seluruh penduduk negeri Iraq 
bahawa Mu'awiyah bin Abu Sufyan adalah khalifah mereka, maka terlantiklah 
Mu'awiyah bin Abu Sufyan sebagai khalifah umat Islam menggantikan tempat 
Khalifah Hasan bin Ali. Peristiwa itu terjadi pada tarikh 25 hari bulan Rabiul 
Akhir tahun 41 Hijrah/661 Masihi. Tahun ini dinamakan Tahun Peryatuan (Am 
al-Jamaah) kerana seluruh umat Islam telah bersatu hati mengakui Mu'awiyah 
bin Abu Sufyan adalah khalifah umat Islam menggantikan tempat Khalifah al- 
Hasan bin Ali. 


Selain berjanji akan menunaikan syarat-syarat di atas, mengikut apa yang 
ditulis oleh Imam Sayuti di dalam kitabnya Tarikhul Khulafa' bahawa 
Mu'awiyah bin Abu Sufyan juga telah menghadiahkan kepada Sayidina Hasan 
sebanyak 1,500,000 dirham. 


Dengan terlantiknya Mu'awiyah bin Abu Sufyan sebagai khalifah tunggal 
umat Islam, maka berdirilah kerajaan bani Umayyah dengan Mu'awiyah bin 
Abu Sufyan terus kembali ke negeri Syam dan mengisytiharkan kota Damsyik 
sebagai pusat pemerintahan kerajaan bani Umayyah. Manakala Sayidina Hasan, 
Sayidina Husein dan seluruh keluarga mereka pulang ke kota Madinah dan 
hidup di sana dengan penuh aman damai di bawah pemerintahan Khalifah 
Mu'awiyah bin Abu Sufyan. 


Memang Mu'awiyah bin Abu Sufyan amat layak untuk menduduki kerusi 
khalifah sesudah Khalifah Irrasyidin, sebagaimana yang telah diramalkan oleh 
Khalifah Umar bin al-Khattab yang mengatakan kepada anggota calon khalifah 
ketika baginda sedang luka parah, “........ sekiranya kamu berselisih, dengki, 
bertentangan, kepimpinan (kaum Muslimin) akhirnya akan jatuh ke tangan 
Mu'awiyah bin Abu Sufyan.” 


Abdullah bin Abbas juga mengakui perkara ini. Beliau berkata, “Aku belum 
pernah melihat seorang yang lebih patut daripada Mu'awiyah untuk 
memegang tampuk kepimpinan dan kerajaan (umat Islam).” 


Mu'awiyah Memulakan pemerintahan 
*% Para Pembantu Yang Berperibadi Kuat Dan Gabenor 


Sebelum kita membicarakan tentang Khalifah Mu'awiyah bin Abu Sufyan 
memulakan perlaksanaan pemerintahannya, ada baik juga kita terlebih dahulu 
memperkatakan sedikit sebanyak tentang beberapa orang tokoh yang menjadi 
tulang belakang di dalam pemerintahan baginda iaitu orang-orang yang sangat 
berjasa di dalam membantu dan menegakkan pemerintahan dan kerajaan bani 
Umayyah yang baru didirikan. Mereka inilah yang telah membantu dan 
meneguhkan kedudukan Mu'awiyah bin Abu Sufyan di atas singgahsana 
pemerintahannya sehingga berjaya mewujudkan sebuah kerajaan yang kuat 
dan digeruni oleh musuh-musuh. 

Para penulis sejarah Islam mencatitkan bahawa di dalam perjuangan dan 
seterusnya pemerintahannya, Khalifah Mu'awiyah bin Abu Sufyan mempunyai 
atau dibantu oleh seramai empat orang tokoh yang kuat. Sejak berjuang 
menentang pemerintahan Khalifah Ali bin Abu Talib yang memakan masa 
selama empat tahun lebih itu, Mu'awiyah bin Abu Sufyan telah dibantu oleh 
seorang tenaga yang sangat handal. Kemudian setelah Khalifah Ali bin Abu 
hampir Talib wafat, beliau telah berjaya mendapat tiga orang lagi pembantu 
yang sangat cekap dan pintar iaitu seorang sahabat Rasulullah s.a.w. dan dua 
orang tabien. Jadi selama memerintah kerajaan Islam selaku Khalifah bani 
Umayyah yang pertama, Mu'awiyah bin Abu Sufyan telah dibantu oleh empat 
tenaga yang amat kuat. Keempat-empat tenaga atau tokoh yang dimaksudkan 
itu ialah pertama Amru bin al-Ass yang membantu Mu'awiyah bin Abu Sufyan 
semenjak zaman Khalifah Ali bin Abu Talib lagi. Kedua al-Mughirah bin 
Syu'bah, yang masuk bekerjasama dengan Mu'awiyah bin Abu Sufyan setelah 
kerajaan Khalifah Ali bin Abu Talib mengalami kelemahan setelah perang Siffin. 
Kedua-duanya adalah sahabat Rasulullah s.a.w. yang besar. Manakala dua 
orang lagi iaitu Ziyad bin Abihi dan anaknya Ubaidullah bin Ziyad, kedua- 
duanya adalah tokoh tabien. Inilah empat tunggak tenaga yang sangat kuat 
yang telah membantu Khalifah Mu'awiyah bin Abu Sufyan di dalam usaha 
meneguhkan kerajaannya. 


Bagaimana keempat-empat tokoh besar yang kuat ini dapat berada di pihak 
Mu'awiyah bin Abu Sufyan, sedangkan kalau hendak dikira, Khalifah Ali bin 
Abu Talib lebih berhak kepada keempat-empat orang pintar, hebat, perkasa dan 
bijaksana ini kerana kelebihan dan keutamaan baginda di dalam bersahabat dan 
perhubungan dengan Rasulullah s.a.w. serta awalnya baginda memeluk agama 
Islam dan besar jasanya di dalam perjuangan membela agama Islam bersama 
Rasulullah s.a.w.? 


Amru Bin Al-Ass 


Tokoh yang pertama ialah Amru bin al-Ass. Marilah kita lihat bagaimana 
tokoh ini boleh berpihak kepada Mu'awiyah bin Abu Sufyan. 


Keperibadian dan ketokohan Amru bin al-Ass tidak perlu diperkenalkan lagi 
kepada para peminat sejarah Islam, tetapi perlu diperjelaskan sedikit kepada 
para pembaca yang baru mengenal sejarah Islam khasnya yang berkaitan 
dengan kehidupan dan perjuangan Rasulullah s.a.w. 


Amru bin al-Ass asalnya adalah seorang pembesar musyrikin Quraisy dan 
juga anak kepada pembesar musyrikin Quraisy yang amat besar jasanya di 
dalam memperjuangkan kehendak-kehendak kaum musyrikin Quraisy di 
dalam usaha menghalang pergerakan dan pengembangan agama Islam yang 
dibawa oleh Nabi Muhammad s.a.w. di kota Mekah. Dialah yang mengetuai 
rombongan dua orang perwakilan kaum musyrikin Quraisy yang dihantar ke 
negeri Habsyah (Ethiopia sekarang ini) untuk meminta kebenaran daripada 

Raja Habsyah yang bergelar an-Najasyi agar membenarkan mereka membawa 
pulang semula orang-orang Islam yang sedang berlindung di negara baginda ke 
kota Mekah (untuk mereka seksa). Tetapi usahanya telah tidak dihiraukan oleh 
Raja an-Najasyi yang berhati mulia dan cintakan kedamaian itu. 


Menjelang tahun ke 7 Hijrah/629 Masihi, beliau telah berhijrah ke kota 
Madinah bersama-sama dengan Khalid bin al-Walid, pahlawan musyrikin 
Quraisy yang terbilang dan Uthman bin Talhah, pemegang kunci Ka'abah dan 
bersama-sama kedua-dua rakannya itu beliau telah menganut agama Islam di 
hadapan baginda Rasulullah s.a.w. di kota Madinah. Sejak saat itu dia 
dipandang besar dan dipermuliakan oleh Rasulullah s.a.w. sehingga dia 
mengira dialah orang Islam yang paling disayangi oleh baginda Rasulullah 
s.a.w. Tetapi setelah dia bertanya Nabi tentang perkara itu, Nabi menjelaskan 
kedudukan yang sebenarnya. Dengan itu tahulah Amru bin al-Ass bahawa 
sikap Nabi Muhammad s.a.w. yang sangat memandang hormat kepadanya 
adalah merupakan sikap baginda terhadap semua orang-orang penting yang 
memeluk agama Islam. Bukan kepada beliau seorang sahaja. 


Setelah menjadi seorang Islam dan sahabat Rasulullah s.a.w. yang unggul, 
Amru bin al-Ass telah diberi tugas oleh Rasulullah s.a.w. untuk memimpin 
beberapa pasukan tentera Islam untuk menghadapi kaum musyrikin di luar 
kota Madinah dan mendakwah dua orang Raja Oman bersaudara iaitu Jaifar 
dan Abbad bin Julunda dan berjaya di dalam semua tugasnya itu. 


Pada zaman pemerintahan Khalifah Abu Bakar as-Siddiq, Amru bin al-Ass 
dilantik mengepalai satu daripada sebelas ketumbukan pasukan tentera Islam 
untuk menghapuskan kaum murtad yang bangkit di seluruh Tanah Arab 
setelah kewafatan Rasulullah s.a.w. Dan ketika Khalifah Abu Bakar as-Siddiq 
merancang untuk menggempur tanah jajahan kerajaan Rom (kerajaan 
Byzentium - Rom Timur) di negeri Syam, Amru bin al-Ass telah dilantik 
memimpin satu daripada empat pasukan tentera Islam yang dibentuk. 


Akhirnya setelah tentera Rom tewas di negeri Syam, Khalifah Umar bin al- 
Khattab menyetujui Amru bin al-Ass mara ke negeri Mesir yang juga tanah 
jajahan kerajaan Rom. Dia telah dilantik menjadi gabenor bagi negeri Mesir 
setelah negeri Fir'aun itu berjaya ditaklukinya menjelang tahun 21 hijrah/692 
Masihi. 


Setelah menjadi gabenor di negeri Mesir selama setahun atau dua tahun 
pada zaman pemerintahan Khalifah Uthman bin Affan, Amru bin al-Ass telah 
dipecat oleh Khalifah ketiga Irrasyidin itu dan dipanggil pulang ke kota 
Madinah untuk membantu khalifah melaksanakan polisi pentadbiran dari 
dekat. Dia tinggal di kota Madinah dan membantu kerja-kerja yang dilakukan 
oleh Khalifah Uthman bin Affan di samping pembantu-pembantu khalifah yang 
lain. Tetapi setelah beliau melihat kerajaan Khalifah Uthman bin Affan mula 
dikuasai oleh sanak saudara baginda kaum bani Umayyah dan kaum bani Abu 

Muaith (anak-anak Uqbah bin Abu Muaith yang merupakan saudara-saudara 
tiri Khalifah Uthman bin Affan) dan fitnah mula terbayang di setiap pelosok 
negeri, maka Amru bin al-Ass telah menarik diri daripada terus berkhidmat di 
dalam pentadbiran Khalifah Uthman bin Affan dan telah berangkat ke Palestin 
bersama-sama dengan seluruh keluarganya dan berdiam di sana sehinggalah 
Khalifah Uthman bin Affan terbunuh. 


Ketika terjadi persengketaan di antara Mu'awiyah bin Abu Sufyan dengan 
Khalifah Ali bin Abu Talib, Amru bin al-Ass masih berdiam diri di Palestin. 
Tidak berpihak kepada sesiapapun. Akhirnya Mu'awiyah bin Abu Sufyan telah 
mengambil keputusan untuk memancing Amru bin al-Ass dan dengan 
kecerdikan yang ada pada akal Mu'awiyah bin Abu Sufyan beliau berjaya 
mempengaruhi Amru bin al-Ass dengan membuat janji kepada tokoh ini 
bahawa beliau akan mengembalikan kedudukannya sebagai gabenor negeri 
Mesir sekiranya beliau berjaya merampas negeri Mesir daripada tangan pihak 
Khalifah Ali bin Abu Talib. 


Dari segi usia, Amru bin al-Ass jauh lebih tua daripada Mu'awiyah bin Abu 
Sufyan. Amru bin al-Ass dipercayai lahir pada tahun 54 sebelum Hijrah/566 
Masihi. Sedangkan ketika Amru bin al-Ass berusia 65 tahun iaitu pada tahun ke 
8 hijrah, Mu'awiyah bin Abu Sufyan baru berusia 23 tahun. Jelas Amru bin al- 
Ass lebih tua sebanyak 42 tahun daripada Mu'awiyah. Begitu sekali jauhnya 
perbezaan usia antara mereka berdua. 


Tentang kecerdikan Amru bin al-Ass, seorang ulama' bernama Qabisah bin 
Jabir membuat penyaksian katanya, “Aku pernah bersahabat dengan Amru bin 
al-Ass, dan aku belum pernah melihat manusia yang lebih cemerlang 
akalfikirannya dan lebih bijaksana perilakunya berbanding dirinya.” 


Al-Mughirah Bin Syu'bah 


Tokoh yang kedua ialah al-Mughirah bin Syu'bah ath-Thaqafi. Jelas tokoh ini 
adalah berasal dari kota atau negeri Taif dari suku sakat kaum Thaqif. Dia 
termasuk sanak saudara kepada Urwah bin Mas'ud ath-Thaqafi, seorang tokoh 
kaum Thaqif yang terkemuka dan sahabat Rasulullah s.a.w. dan seorang 
manusia yang teramat rupawan rupanya menyerupai wajah Nabi Isa as. 
Rasulullah s.a.w. pernah memberitahu Urwah bin Mas'ud bahawa ketika 
baginda mi'raj ke langit, baginda telah berjumpa dengan Nabi Isa as di langit 
yang kedua. Baginda lihat wajah Nabi Isa as serupa dengan wajah Urwah bin 
Mas'ud ath-Thaqafi. Sebab itu tidaklah menghairankan apabila Urwah bin 
Mas'ud ath-Thaqafi sangat disayangi oleh kaumnya dan beliau dikatakan 
beristeri seramai 10 orang sekali gus sebelum memeluk agama Islam. 


Al-Mughirah bin Syu'bah adalah seorang manusia yang mempunyai 
kecerdikan dan kecerdasan akal yang luar biasa. Buah-buah fikirannya 
merupakan pandangan-pandangan yang baik sekali untuk dipertimbangankan 
terutama yang berkaitan dengan soal-soal pentadbiran, politik dan peperangan. 

Sebaik sahaja Rasulullah s.a.w. berhijrah ke kota Madinah, al-Mughirah bin 
Syu'bah yang berdiam di Taif terus berangkat ke kota Madinah dan terus 
memeluk agama Islam di hadapan baginda Rasulullah s.a.w. Penyusun kerana 
kelemahan dan kekurangan usaha meneliti buku-buku sejarah Islam, telah tidak 
menemui tarikh bilakah al-Mughirah bin Syu'bah datang ke kota Madinah dan 
memeluk agama Islam di hadapan Nabi. Tetapi penyusun percaya al-Mughirah 
bin Syu'bah datang ke kota Madinah dan memeluk agama Islam sekitar tahun 
ke 6 Hijrah/628 Masihi sebelum termeterainya Perjanjian Hudaibiyyah. Ini 
adalah kerana nama al-Mughirah bin Syu'bah tidak pernah tersenarai di dalam 
barisan kaum Muslimin ketika terjadi peperangan-peperangan Badar al-Kubra, 
Uhud, Khandak sehinggalah muncul saat-saat Perjanjian Hudaibiyyah sedang 
berlangsung. Ketika Rasulullah s.a.w. sedang berunding dengan utusan pihak 
Quraisy, al-Mughirah bin Syu'bah berdiri di belakang Rasulullah s.a.w. sambil 
menghunus pedang dan memakai penutup muka sehingga tidak dapat dikenali 
oleh sesiapa. 


Sebaik sahaja menjadi seorang Islam, al-Mughirah bin Syu'bah mendadak 
muncul menjadi tokoh sahabat Nabi yang terkemuka. Serupalah beliau dengan 
Abu Hurairah, Khalid bin al-Walid dan Amru bin al-Ass. Mereka muncul agak 
lewat di dalam Islam, tetapi sangat cepat menonjol di mata Rasulullah s.a.w. 
kerana ketokohan mereka. 


Sebagaimana Mu'awiyah bin Abu Sufyan, al-Mughirah bin Syu'bah juga 
tidak mendapat perhatian daripada Khalifah Abu Bakar as-Siddiq. Sedangkan 
kedua-duanya amat diperhatikan oleh Rasulullah s.a.w. Tetapi setelah tiba 
zaman Khalifah Umar bin al-Khattab, kedua-duanya telah mendapat perhatian 
yang sesungguhnya dari khalifah. 


Setelah Khalifah Umar bin al-Khattab membuka kota Kufah (sekitar tahun 17 
Hijrah/638 Masihi), baginda telah melantik al-Mughirah bin Syu'bah menjadi 
gabenornya. Setelah Sayidina Uthman bin Affan naik menjadi khalifah, baginda 
memecat al-Mughirah bin Syu'bah dan digantikan dengan al-Walid bin Uqbah. 
Sebagaimana Amru bin al-Ass yang memencil diri setelah dipecat daripada 
jawatan gabenor negeri Mesir oleh Khalifah Uthman bin Affan, begitu juga 
dengan al-Mughirah bin Syu'bah. Beliau pulang ke Taif dan menyepi di 
kampungnya itu. 


Pada zaman pemerintahan Khalifah Ali bin Abu Talib, al-Mughirah bin 
Syu'bah telah datang membaiat Khalifah Ali bin Abu Talib, dan sering 
menasihati Khalifah Ali bin Abu Talib di dalam persoalan-persoalan 
pentadbiran negara dan politik. Tetapi Khalifah Ali bin Abu Talib kurang 
mendengar nasihat-nasihat beliau. Kerana itu sekali lagi beliau menyepi diri. 
Ketika terjadi peperangan Jamal dan Siffin, al-Mughirah bin Syu'bah tidak ikut 
serta. Dia berada di kampungnya di Taif dan menjalani aktiviti kehidupannya 
sendiri. Ketika terjadi perundingan Tahkim, sekali lagi al-Mughirah bin Syu'bah 

telah datang mendampingi Khalifah Ali bin Abu Talib. Beliau banyak berusaha 
membantu Khalifah Ali bin Abu Talib, tetapi dikecewakan. 


Setelah Khalifah Ali bin Abu Talib tewas di dalam beradu diplomatik dengan 
Mu'awiyah bin Abu Sufyan, sekali lagi al-Mughirah bin Syu'bah telah menyepi 
diri di kampungnya sehinggalah Khalifah Ali bin Abu Talib dibunuh oleh kaum 
Khawarij. Beliau amat sedih sekali dengan tragedi yang menimpa pemimpin 
kaum Ahlil Bait itu. 


Setelah Mu'awiyah bin Abu Sufyan ditabal menjadi khalifah kaum Muslimin 
pada tahun 41 Hijrah/661 Masihi, dan dia mendengar semua kaum Muslimin 
yang diketuai oleh sahabat-sahabat Nabi telah memberi baiat mereka kepada 
Mu'awiyah bin Abu Sufyan selaku khalifah dan Mu'awiyah bin Abu Sufyan 
pula telah memberi layanan yang baik kepada mereka semua dan teristimewa 
sekali termasuk ke atas musuh politik beliau anak-anak al-marhum Khalifah Ali 
bin Abu Talib iaitu Sayidina Hasan dan Sayidina Husein, maka al-Mughirah bin 
Syu'bah yang merasa sepi dan terasing lantas ingin kembali semula ke medan 
politik, medan kegemarannya. Maka dia terus pergi mendapatkan Khalifah 
Mu'awiyah bin Abu Sufyan dan oleh Mu'awiyah bin Abu Sufyan yang sudah 
lama mengetahui kebolehan dan kecekapan al-Mughirah bin Syu'bah di dalam 
perang dan politik, terus diterimanya dan dijadikannya pembantu baginda. 
Khalifah Mu'awiyah bin Abu Sufyan telah melantik al-Mughirah bin Syu'bah 
menjadi salah seorang gabenor baginda iaitu gabenor di kota Kufah. Dengan itu 
bermulalah semula karier politik al-Mughirah bin Syu'bah dan kerjasamanya di 
dalam pentadbiran Khalifah Mu'awiyah bin Abu Sufyan dan menjadi seorang 
daripada empat orang kuat yang mendokong pemerintahan Khalifah 
Mu'awiyah bin Abu Sufyan atau pembantu kanan Khalifah Mu'awiyah bin Abu 
Sufyan di dalam urusan-urusan politik, ketenteraan dan pentadbiran negara. 
Ternyata al-Mughirah bin Syu'bah sangat mendatangkan faedah yang sangat 
besar kepada Khalifah Mu'awiyah bin Abu Sufyan selama hayatnya. 


Tentang kecerdikan akal al-Mughirah bin Syu'bah, seorang ulama' bernama 
Oabisah bin Jabir berkata, “Aku pernah bersahabat dengan al-Mughirah bin 
Syu'bah, seandainya sebuah kota memiliki lapan buah pintu yang mana 
seseorang itu tidak dapat keluar daripada salah satu pintu tersebut melainkan 
dengan cara berhelah, sudah pasti al-Mughirah bin Syu'bah dapat keluar dari 
pintu-pintu itu semuanya.” 


Ziyad Bin Abihi 


Tokoh yang ketiga yang menjadi pembantu kuat kepada Khalifah 
Mu'awiyah bin Abu Sufyan ialah Ziyad bin Sumaiyyah, yang lebih terkenal 
dengan sebutan Ziyad bin Abihi (Ziyad bin Ayahnya). Ini adalah kerana tiada 
seorangpun yang mengenali siapakah bapa Ziyad. Dia dilahirkan pada 
permulaan zaman pemerintahan Khalifah Umar bin al-Khattab. Sebab itu dia 
bukan sahabat Nabi, tetapi seorang tabiin besar. Pada zaman Khalifah Umar bin 

al-Khattab, Ziyad bin Abihi masih kanak-kanak. Namun kerana kecerdikannya, 
dia telah diambil bekerja oleh gabenor kota Basrah iaitu Abu Musa al-Asya'ari 
sebagai Setiausahanya. Ketika terjadi serangan ke atas negara Farsi dan Saad bin 
Abu Waqqas menjadi gabenor bagi wilayah-wilayah Islam di Farsi, Ziyad bin 
Abihi juga turut serta di dalam perjuangan itu. 


Pernah terjadi satu peristiwa di mana Khalifah Umar bin al-Khattab sangat 
mengagumi kecerdasan akalfikiran Ziyad bin Abihi yang luar biasa. 
Diriwayatkan pada ketika pasukan tentera Islam yang berperang di bumi Farsi, 
ketika tentera Islam menang di dalam peperangan di medan Jalalu', Panglima 
Saad bin Abu Waggas yang menjadi gabenor di wilayah Farsi yang berpusat di 
Irag telah memberi tanggungjawab kepada Ziyad bin Abihi untuk membawa 
satu perlima barang ghanimah perang Jalalu kepada Khalifah Umar bin al- 
Khattab di kota Madinah. Ketika itu Ziyad bin Abihi masih berusia di bawah 
sepuluh tahun. 


Ketika sampai di hadapan Khalifah Umar bin al-Khattab, Ziyad bin Abihi 
telah menceritakan perjalanan peperangan Jalalu' kepada Khalifah Umar bin al- 
Khattab dengan gaya bahasa yang sangat menarik. Bahasanya amat memukau 
sekali semua pendengar termasuklah Khalifah Umar bin al-Khattab sendiri. 
Kerana merasa sangat menarik dan tidak puas mendengar ucapan yang 
berirama indah itu, maka Khalifah Umar bin al-Khattab mahu Ziyad bin Abihi 
mengulanginya penceritaan itu sekali lagi. Baginda bertanya kepada Ziyad bin 
Abihi, apakah dia sanggup berbuat demikian? 


Maka tanpa bertangguh lagi Ziyad bin Abihi terus mengulanginya sekali lagi 
laporannya itu kepada Khalifah Umar bin al-Khattab dengan fasih sekali, 
sedikitpun kalimahnya tidak berbeza dengan kalimah-kalimah yang diucapkan 
sebelumnya walaupun satu huruf. Alangkah terkejut dan kagetnya Khalifah 
Umar bin al-Khattab mendengar laporan ulangan oleh Ziyad bin Abihi itu, 
padahal dia masih kanak-kanak. Kerana sangat kagum terhadap Ziyad bin 
Abihi, Khalifah Umar bin al-Khattab telah memuji Ziyad dengan kata-kata, 
“Inilah yang dinamakan ahli pidato.” 


Demikianlah kelebihan Ziyad bin Abihi dari segi kefasihan lidah, ketajaman 
otak sasterawannya, kekuatan daya ingatan atau kepintaran mengingat. Sebab 
itu dia dikatakan salah seorang manusia genius yang pernah wujud. Di 
kalangan para sahabat Rasulullah s.a.w. terdapat ramai sekali para genius. 
Tetapi genius yang sangat ternama ada lima orang iaitu Sayidina Umar bin al- 
Khattab, Mu'awiyah bin Abu Sufyan, Khalid bin al-Walid, Amru bin al-Ass dan 
Zaid bin Thabit. 


Pada masa pemerintahan Khalifah Uthman bin Affan, nama Ziyad bin Abihi 
terbenam di dalam lumpur masyarakat. Sehinggalah Khalifah Uthman bin 
Affan terbunuh dan Sayidina Ali bin Abu Talib naik menjadi khalifah. Maka 
bermulalah sinar keharuman nama Ziyad bin Abihi. Ziyad bin Abihi amat 

mengagumi peribadi Khalifah Ali bin Abu Talib. Ketika itu Ziyad bin Abihi 
sudah berusia 23 tahun. Dia berjuang di pihak Khalifah Ali bin Abu Talib 
sehingga dia dilantik oleh Khalifah Ali bin Abu Talib menjadi gabenor bagi 
negeri Khurasan. Apabila Khalifah Ali bin Abu Talib terbunuh pada tahun 40 
Hijrah/660 Masihi, Ziyad bin Abihi merasa amat takut sekali kepada 
Mu'awiyah bin Abu Sufyan. Janji-janji Mu'awiyah bin Abu Sufyan untuk 
memaafkannya tidak dihiraukannya. Beliau tidak mahu keluar dari negeri 
Khurasan sehingga tahun 45 Hijrah/665 Masihi iaitu setelah empat tahun 
Mu'awiyah bin Abu Sufyan naik menjadi khalifah. Pada tahun 45 Hijrah/665 
Masihi itu, Khalifah Mu'awiyah bin Abu Sufyan telah menghantar al-Mughirah 
bin Sywbah ke negeri Khurasan untuk memujuk dan memberi jaminan 
keselamatan nyawa kepada Ziyad bin Abihi. Pada masa itu barulah Ziyad bin 
Abihi percaya dan keluar dari benteng Khurasan dan terus pergi ke negeri 
Syam untuk memberi baiat kepada Khalifah Mu'awiyah bin Abu Sufyan. Sejak 
itu Ziyad bin Abihi menjadi salah seorang daripada pembantu atau orang kuat 
Khalifah Mu'awiyah bin Abu Sufyan di samping Amru bin al-Ass dan al- 
Mughirah bin Syu'bah. 


Setelah Ziyad bin Abihi datang ke kota Damsyik dan menyatakan taat setia 
kepada Khalifah Mu'awiyah bin Abu Sufyan, maka Khalifah Mu'awiyah bin 
Abu Sufyan melantiknya menjadi gabenor di kota Basrah. Ketika itu adalah 
tahun 45 Hijrah/665 Masihi menggantikan tempat Abdullah bin Amir yang 
wafat. Pada ketika itu Ziyad bin Abihi berusia 33 tahun. Dan pada masa itu juga 
gabenor di negeri Iraq cuma dua orang sahaja iaitu al-Mughirah bin Syu'bah di 
kota Kufah, dan Ziyad bin Abihi di kota Basrah. Menjelang tahun 51 Hijrah/670 
Masihi, al-Mughirah bin Syu'bah wafat. Maka Khalifah Mu'awiyah bin Abu 
Sufyan telah menempatkan Ziyad bin Abihi sebagai gabenor di kota Kufah. Jadi 
Ziyad bin Abihi menjadi gabenor bagi seluruh negeri Iraq dan kawasan- 
kawasan di sebelah timur. Ziyad bin Abihi wafat pada tahun 54 Hijrah/673 
Masihi setelah menjadi gabenor di Iraq selama 9 tahun. Usia beliau ketika wafat 
ialah 42 tahun. 


Ubaidullah Bin Ziyad 


Tokoh yang keempat yang menjadi pembantu kuat kepada Khalifah 
Mu'awiyah bin Abu Sufyan ialah Ubaidullah bin Ziyad. Beliau adalah anak 
kepada Ziyad bin Abihi. Memang Ubaidullah bin Ziyad seorang manusia yang 
memiliki peribadi yang kuat. Tindakannya sentiasa tegas serupa dengan 
tindakan ayahnya semasa menjadi gabenor di zaman pemerintahan Khalifah Ali 
bin Abu Talib dan zaman Mu'awiyah bin Abu Sufyan. Pendekata Ubaidullah 
bin Ziyad adalah anak lelaki Ziyad bin Abihi yang tulin atau yang sebenar- 
benarnya. 


Ubaidullah bin Ziyad mula memain peranannya pada zaman pemerintahan 
Khalifah Mu'awiyah bin Abu Sufyan. Pada zaman sebelumnya, dia masih 

kanak-kanak. Dia menjadi remaja pada zaman pemerintahan Khalifah 
Mu'awiyah bin Abu Sufyan. Sebab itu Ubaidullah bin Ziyad mula dikenali pada 
zaman pemerintahan Khalifah Mu'awiyah bin Abu Sufyan. 


Mu'awiyah bin Abu Sufyan mula melantik Ubaidullah bin Ziyad menjadi 
gabenor di Khurasan pada tahun 54 Hijrah/673 Masihi iaitu setelah ayahnya 
Ziyad bin Abihi wafat. Tetapi di Khurasan, Ubaidullah bin Ziyad tidak mampu 
menghadapi kesulitan-kesulitan yang dihadapinya sehingga payah sekali untuk 
dia melaksanakan kerja-kerjanya. Kira-kira setahun kemudian, Khalifah 
Mu'awiyah bin Abu Sufyan yang prihatin kepada kesusahannya telah 
memindahnya atau menukarkannya ke kota Basrah. Di sini Ubaidullah bin 
Ziyad telah memperlihatkan kemampuannya sebagai pentadbir. Khalifah 
Mu'awiyah bin Abu Sufyan mengekalkan kedudukan Ubaidullah bin Ziyad 
selaku gabenor di kota Basrah sehinggalah baginda sendiri wafat pada tahun 60 
Hijrah/679 Masihi. 


Para Gabenor Wilayah 


Pada zaman pemerintahan Khalifah Mu'awiyah bin Abu Sufyan, wilayah- 
wilayah kerajaan Islam telah kembali pulih seperti pada masa pemerintahan 
Khalifah Umar bin al-Khattab dahulu. Marilah kita lihat kedudukan-kedudukan 
para gabenor di kota-kota atau wilayah-wilayah kerajaan Islam pada zaman 
pemerintahan Khalifah Mu'awiyah bin Abu Sufyan:- 


Gabenor Di Kota Madinah 


Pada tahun 42 Hijrah/661 Masihi, Khalifah Mu'awiyah bin Abu Sufyan telah 
melantik saudara dua pupu baginda iaitu Marwan bin al-Hakkam sebagai 
gabenor bagi kota Madinah. Marwan bin al-Hakkam menjadi gabenor di kota 
Madinah dalam dua penggal. Dalam penggal pertama dia menjadi gabenor kota 
Madinah selama 7 tahun iaitu dari tahun 42 Hijrah/662 Masihi sehingga 49 
Hijrah/668 Masihi. Kemudian diberhentikan. Kemudian pada tahun 56 
Hijrah/675 Masihi, Khalifah Mu'a'wiyah bin Abu Sufyan sekali lagi 
melantiknya menjadi gabenor kota Madinah sehingga tahun 57 Hijrah/676 
Masihi kemudian sekali lagi dipecat. 


Gabenor Di Kota Kufah 


Pada tahun 42 Hijrah/662 Masihi, Khalifah Mu'awiyah bin Abu Sufyan telah 
melantik al-Mughirah bin Syu'bah sebagai gabenor di kota Kufah. Al-Mughirah 
bin Syu'bah menjadi gabenor di kota Kufah sehingga tahun 51 Hijrah/670 
Masihi, iaitu sampai wafatnya. Beliau menjadi gabenor kota Kufah selama 
sembilan tahun. Pada tahun 51 Hijrah/670 Masihi setahun setelah Khalifah al- 
Walid bin Abdul Malik dilahirkan di kota Madinah ketika ayahandanya 
Khalifah Abdul Malik bin Marwan berusia 25 tahun dan sedang terkenal 

sebagai seorang tokoh ulama’ Madinah yang paling terkemuka. Tokoh yang 
mengganti tempat al-Mughirah ialah Ziyad bin Abihi yang menjadi gabenor di 
kedua-dua kota iaitu kota Basrah dan kota Kufah. 


Gabenor Di Kota Basrah 


Pada tahun 42 Hijrah/662 Masihi, Khalifah Mu'awiyah bin Abu Sufyan telah 
melantik Abdullah bin Amir seorang berketurunan bani Abdul Syams dari 
pihak ayahnya dan berketurunan bani Hasyim dari pihak ibunya. Salasilah 
lengkap keturunan Abdullah bin Amir dari pihak ayahnya ialah Abdullah bin 
Amir bin Rabiah bin Hubaib bin Abdus Syams bin Abdul Manaf. Manakala dari 
pihak ibunya ialah Abdullah bin Baidha' binti Abdul Muttalib bin Hasyim bin 
Abdul Manaf. Abdullah bin Amir menjadi gabenor di kota Basrah sehingga 
tahun 45 Hijrah/665 Masihi kerana ia wafat. Tempat beliau diambil alih oleh 
Ziyad bin Abihi. 


Untuk makluman para pembaca yang budiman semua, terdapat dua orang 
yang bernama Abdullah bin Amir yang terkenal di dalam sejarah Islam 
terutama pada zaman pemerintahan Khalifah Uthman bin Affan. Seorang 
daripadanya terbunuh pada masa peperangan antara Khalifah Ali bin Abu Talib 
dengan Mu'awiyah bin Abu Sufyan. Tetapi penyusun masih belum mendapat 
maklumat tentang keturunan Abdullah bin Amir yang terbunuh itu, apakah dia 
dari bani Umayyah atau bukan. 


Gabenor Di Kota Mesir 


Pada tahun 41 Hijrah/661 Masihi, Khalifah Mu'awiyah bin Abu Sufyan telah 
melantik Amru bin al-Ass sebagai gabenor negeri Mesir seperti yang 
dijanjikannya kepada Amru bin al-Ass. Pada zaman pemerintahan Khalifah 
Mu'awiyah bin Abu Sufyan ini, Amru bin al-Ass memerintah Mesir hanya 
selama dua tahun sahaja iaitu dari tahun 41 Hijrah/661 Masihi sampailah ke 
tahun 43 Hijrah/663 Masihi kerana beliau meninggal dunia pada tahun itu. 


Kemudian Khalifah Mu'awiyah bin Abu Sufyan telah melantik pula putera 
Amru iaitu Abdullah bin Amru sebagai gabenor negeri Mesir. Ini kerana 
baginda mengingatkan kepada jasa-jasa Amru bin al-Ass yang sangat besar di 
dalam perjuangannya menolong baginda mendapatkan kuasa pemerintahan 
dari tangan Khalifah Ali bin Abu Talib. 


Abdullah bin Amru menjadi gabenor negeri Mesir juga selama dua tahun 
sahaja iaitu dari tahun 43 Hijrah/663 Masihi hingga tahun 45 Hijrah/665 
Masihi, kemudian berhenti. Penyusun tidak dapat memastikan, apakah dia 
minta berhenti atau diberhentikan. Khalifah Mu'awiyah bin Abu Sufyan telah 
melantik pula Mu'awiyah bin Khudaij sebagai gabenor negeri Mesir mengganti 
tempat Abdullah bin Amru. Mu'awiyah bin Khudaij menjadi gabenor Mesir 
selama lima tahun sahaja iaitu dari tahun 45 Hijrah/665 Masihi hingga tahun 50 

Hijrah/669 Masihi. Khalifah Mu'awiyah bin Abu Sufyan telah memecat 
Mu'awiyah bin Khudaij disebabkan beliau mengucapkan perkataan yang tidak 
baik terhadap Khalifah Mu'awiyah bin Abu Sufyan berkaitan pembunuhan 
yang dilakukan oleh Khalifah Mu'awiyah bin Abu Sufyan terhadap Hujr bin 
Adi pada tahun 50 Hijrah/669 Masihi hijrah itu. 


Untuk mengganti kedudukan Mu'awiyah bin Khudaij, Khalifah Mu'awiyah 
bin Abu Sufyan telah melantik pula Maslamah bin Makhallad al-Ansari. 
Maslamah juga dilantik sebagai gabenor bagi negeri Maghribi sehinggalah 
Khalifah Mu'awiyah bin Abu Sufyan wafat. 


Demikianlah kedudukan sebahagian gabenor-gabenor pada zaman 
pemerintahan Khalifah Mu'awiyah bin Abu Sufyan yang merupakan para 
pembantu baginda di wilayah-wilayah kerajaan Islam di seluruh penjuru 
kekuasaannya. 


Perlaksanaan Pemerintahan 
% Pembaharuan Dalam Pemerintahan 


Sekarang marilah kita membicarakan tentang perlaksanaan polisi 
pentadbiran yang dilakukan oleh Khalifah Mu'awiyah bin Abu Sufyan di dalam 
pemerintahannya. Mu'awiyah bin Abu Sufyan dilantik menjadi khalifah pada 
tahun 41 Hijrah/661 Masihi. Ketika itu usianya sudah mencapai 56 tahun. 
Sebaik sahaja beliau dipilih menjadi khalifah, Mu'awiyah bin Abu Sufyan terus 
menjalankan polisi pemerintahannya. Ada polisi yang bersifat meneruskan 
tradisi para khalifah terdahulu dan ada pula polisi yang agak berlainan dengan 
polisi pentadbiran yang dilaksanakan oleh para pemerintah dari barisan 
Khalifah Irrasyidin yang empat orang itu. Polisi-polisi berbeza yang 
dilaksanakan oleh Khalifah Mu'awiyah bin Abu Sufyan yang dimaksudkan itu 
adalah sebagaimana berikut:- 


Pertama, Pembaharuan Berkaitan Pentadbiran 


Pertama, polisi pembaharuan yang berkaitan dalam pentadbiran yang mula- 
mula dilakukan oleh Khalifah Mu'awiyah bin Abu Sufyan ialah baginda telah 
memindahkan pusat pemerintah dari negeri Irag ke negeri Syam iaitu dari kota 
Kufah ke kota Damsyik. Langkah ini dari pandangan satu sudut bukan satu 
pembaharuan, tetapi dari sudut yang lain adalah satu pembaharuan. 


Kalau dipandang dari aspek pusat pemerintahan pada zaman Khalifah Ali 
bin Abu Talib ialah di negeri Irag iaitu di kota Kufah, sedangkan Khalifah 
Mu'awiyah bin Abu Sufyan menjadikan negeri Syam sebagai pusat 
pemerintahan kerajaan bani Umayyah iaitu di kota Damsyik, maka apabila 
dipandang dari sudut ini dikira satu pembaharuan. Tetapi kalaulah dilihat dari 
sudut memang Mu'awiyah bin Abu Sufyan sudah lama menjadikan kota 
Damsyik sebagai pusat pentadbirannya sebagai gabenor sejak zaman Khalifah 

Umar bin al-Khattab sehingga zaman Khalifah Uthman bin Affan, bahkan 
sehingga ketika beliau berkonfrantasi dengan Khalifah Ali bin Abu Talib pun, 
negeri Syamlah pusat pemerintahannya. Seolah-olah bila baginda berjaya 
menduduki kerusi khalifah bani Umayyah, seakan-akan baginda tidak 
memindahkan pusat pentadbiran baginda malah mengekalkannya pula. 
Apabila dipandang dari sudut ini, bererti Khalifah Mu'awiyah bin Abu Sufyan 
tidak membuat apa-apa pembaharuan di dalam sudut penempatan ibu kota 
pemerintahan. 


Kedua, Khalifah Mu'awiyah bin Abu Sufyan telah menukar sistem pemilihan 
jawatan khalifah daripada sistem syura atau mesyuarat yang diamalkan sejak 
zaman Rasulullah s.a.w. sampailah ke zaman Khalifah Ali bin Abu Talib kepada 
sistem warisan atau pusaka. Memanglah sistem ini jauh berbeza dengan 
tindakan Rasulullah s.a.w., Khalifah Uthman bin Affan dan Khalifah Ali bin 
Abu Talib kerana ketiga mereka tidak ada menentukan bakal pengganti mereka. 
Tetapi agak dekat dengan cara yang dilakukan oleh Khalifah Abu Bakar as- 
Siddiq dan Khalifah Umar bin al-Khattab. Abu Bakar as-Siddiq menunjuk 
Umar, manakala Umar menentukan sekelompok enam orang tokoh. 


Sungguhpun dekat dengan cara Khalifah Abu Bakar as-Siddiq dan cara 
Khalifah Umar bin al-Khattab, tetapi yang menyelewengnya ialah orang yang 
ditentukan. Inilah yang amat dikesalkan oleh para tokoh dari kalangan umat 
Islam. Tetapi apabila kita melihat niat yang baik daripada perlantikan cara 
Khalifah Mu'awiyah bin Abu Sufyan ini seperti yang akan penyusun 
komentarkan di bawah (pada bab Melantik Putera Mahkota) maka umat Islam 
dapat menerima cara ini sehingga semua khalifah-khalifah atau sultan-sultan 
atau raja-raja Islam yang memerintah selepas kerajaan bani Umayyah semuanya 
(maksudnya sebahagian besar) telah mencontohi cara Khalifah Mu'awiyah bin 
Abu Sufyan di dalam melantik pengganti. 


Ketiga, Khalifah Mu'awiyah bin Abu Sufyan telah memperkuatkan pasukan 
tentera di negeri Syam dengan melibatkan juga angkatan tentera laut. Semua 
anggota tentera itu diberi gaji tetap yang memuaskan. Penyediaan kekuatan 
angkatan tentera dari jurusan darat dan laut telah mendatangkan kesan 
kejayaan yang amat terserlah sekali kepada pertahanan negara dan 
pengembangan agama Islam. Sebab itu pada zaman pemerintahan Khalifah 
Mu'awiyah bin Abu Sufyan, penyebaran agama Islam begitu pesat sekali 
bergerak kesemua penjuru dunia. Lihat pada bab penaklukan negeri-negeri 
pada zaman baginda. 


Keempat, Khalifah Mu'awiyah bin Abu Sufyan telah cuba mencontohi cara 
atau sistem pentadbiran kerajaan Byzantine dengan cara mengambil ramai 
orang-orang Keristian untuk berkhidmat dalam kerajaan Islam di bidang ilmu 
terutama berkaitan dengan ekonomi, sains dan juga perubatan. Pada zaman 
pemerintahan Khalifah Umar bin al-Khattab, baginda tidak menyukai perkara 
ini. Pernah gabenor baginda di kota Basrah iaitu Abu Musa al-Asya'ari 

mengguna khidmat seorang Keristian sebagai jurutulis beliau. Sebaik sahaja 
Khalifah Umar bin al-Khattab mengetahui perkara itu, baginda terus 
mengarahkan kepada Abu Musa al-Asya'ari supaya memecat orang Keristian 
itu. 


Tetapi tindakan Khalifah Mu'awiyah bin Abu Sufyan pada ketika baginda 
menjadi khalifah yang berpusat di negeri Syam itu mengandungi hikmat yang 
cukup besar. Memang pada ketika itu kepakaran-kepakaran di dalam bidang 
ilmu terutama di dalam bahagian ekonomi, sains dan perubatan sedang 
dikuasai oleh orang-orang Kristian. Dan tentunya orang-orang Islam juga 
memerlukan kepada semua itu bahkan amat perlu. Bagaimana untuk mendapat 
semua itu kalau kerajaan Islam tidak bertindak mengambil mereka secara 
berperaturan dan mengikut undang-undang? Atau apakah wajar dilakukan 
dengan cara kekerasan, menyerang negara Kristian, menangkap semua pakar- 
pakar keilmuan mereka? Apakah pakar-pakar itu dijamin selamat? 


Kelima, Khalifah Mu'awiyah bin Abu Sufyan telah memperkenalkan 
beberapa jabatan yang diwujudkan bagi melaksanakan kepentingan dan 
keperluan rakyat seperti jabatan pos dan pendaftaran. 


Pejabat-pejabat pos dibina pada setiap tempat yang difikirkan perlu 
diwujudkan di tempat itu. Pada setiap pejabat pos itu disediakan seekor kuda 
sebagai kenderaan posmen. Apabila posmen sampai ke destinasi pejabat pos 
yang kedua, posmen itu akan meninggalkan kudanya dan mengganti dengan 
kuda yang disediakan di pos tersebut. Ini adalah untuk merehatkan kuda-kuda 
agar tidak bekerja tanpa berehat. 


Di sini kita nampak betapa mulianya hati Khalifah Mu'awiyah bin Abu 
Sufyan, sahabat Nabi yang unggul. Bagaimanakah dapat dikatakan seorang 
manusia yang begitu mempunyai sifat kasihan belas kepada binatang, tiba-tiba 
sanggup bertindak kejam ke atas manusia? Ya, Mu'awiyah bin Abu Sufyan 
banyak bertindak seakan-akan kejam ke atas manusia, tetapi kita harus sedar 
dan insaf, Mu'awiyah bin Abu Sufyan bertindak itu adalah ke atas musuh- 
musuh politik baginda. Ke atas para pengacau kerajaan baginda. Sedangkan 
baginda adalah khalifah. Kalau baginda tidak bertindak kejam ke atas para 
perusuh, apa yang akan terjadi ke atas kerajaan bani Umayyah yang baginda 
dirikan itu? Bukankah huruhara? Kalau huruhara, bukankah akan terjadi 
pergaduhan yang tidak mustahil akan membunuh atau mengorbankan lebih 
ramai manusia atau lebih banyak nyawa yang tidak berdosa! Mana yang lebih 
baik mengorbankan satu nyawa yang membuat kekacauan berbanding 
mengorbankan nyawa beratus-ratus manusia yang tidak berdosa? 


Bukankan Rasulullah s.a.w. sendiri ada menyebut di dalam hadis baginda 
yang diriwayatkan oleh Imam al-Auza'i yang bermaksud, “Tidak dihalalkan 
darah seorang Muslim dialirkan (dibunuh) melainkan dengan adanya salah 
satu daripada tiga perkara; (pertama) janda yang berzina, (kedua), pembunuh 


49 


PEMERINTAHAN KERAJAAN BANI UMAYYAH 


jiwa orang dibalas dengan pembunuhan pula, (ketiga), orang yang 
meninggalkan agamanya atau memisah diri dari jemaah.” (hadis riwayat Imam 
Bukhari dan Muslim). 


Dalam hadis ini Rasulullah s.a.w. menyatakan bahawa orang yang memisah 
diri dari jemaah maksud menentang kerajaan Islam yang telah disokong oleh 
jemaah umat Islam boleh dibunuh. 


Manakala Khalifah Umar bin al-Khattab pula ketika akan wafat, baginda 
telah memberi arahan kepada Abu Talhah al-Ansari yang ditugaskan untuk 
mengawal enam orang tokoh sahabat yang sedang bermesyuarat untuk 
memilih khalifah ketiga, iaitu bunuhlah mana-mana tokoh yang tidak mahu 
menurut pihak yang lebih ramai membuat keputusan sebagaimana perintah 
baginda, “......... jika sekiranya lima bersetuju, satu menentang, maka 
penggallah leher yang menentang itu.......... ” Kalau empat setuju, dua 
menentang, maka penggallah leher yang dua itu............ ” Ini adalah contoh 
hukum Islam di dalam menghadapi kerenah rakyat yang menentang suara 
ramai. 


Keenam, Khalifah Mu'awiyah bin Abu Sufyan telah menubuhkan satu 
pasukan perisik yang ditugaskan untuk merisik kekuatan tentera di negara 
musuh. Idea ini terbit adalah hasil dari akalfikirannya yang genius (Mu'awiyah 
bin Abu Sufyan adalah seorang manusia yang genius). Pada setiap negara di 
zaman moden ini, boleh dikatakan semuanya mempunyai pasukan perisik yang 
berada di seluruh negara orang untuk mencari maklumat tentang kekuatan 
ketenteraan negara lain. Satu idea yang kita kemukakan, tiba-tiba di kemudian 
hari telah digunapakai oleh seluruh negara atau kerajaan dunia. Ini 
menunjukkan idea kita itu adalah satu idea yang hebat dan genius. 


Kedua, Pembaharuan Berkaitan Ekonomi 


Ketujuh, polisi pembaharuan yang berkaitan ekonomi yang mula-mula 
dilakukan oleh Khalifah Mu'awiyah bin Abu Sufyan ialah baginda telah 
memindahkan semua harta milik rakyat secara berkumpulan menjadi harta 
milik kerajaan dengan dinamakan “Harta Allah'. Tujuan baginda bertindak 
seperti itu adalah agar kerajaan dapat menggunakan lebihan-lebihan kekayaan 
itu untuk kepentingan negara dan awam. 


Kalau sekali pandang tindakan ini adalah satu kezaliman kerana merampas 
hak milik rakyat yang telah diluluskan oleh kerajaan sejak zaman Khalifah 
Umar bin al-Khattab lagi. Tetapi keadaan dan suasana politik dan masyarakat 
pada ketika itu tidak sama lagi dengan keadaan dan suasana pada zaman 
Khalifah Umar bin al-Khattab. Zaman Umar, rakyat amat setia pada kerajaan. 
Sebesar atompun dalam hati umat Islam tidak ada rasa dendam terhadap 
pemerintah kerana kehidupan pemerintah dan kakitangan semuanya hidup 
zahid. Kalau ada yang cuba hidup bermewah-mewahan secara melampau, 

Khalifah akan segera bertindak tegas menghukum mereka dengan tegas dan 
memeritkan. 


Sebagai contoh Khalifah Umar bin al-Khattab telah mendenda gabenor- 
gabenor baginda yang dikira melakukan kesalahan dengan menjadi 
pengembala ternakan, dipukul seratus kali oleh orang yang dizalimi, disergah 
dengan keras, dipukul dengan tongkat pendeknya, dilempar dengan pasir atau 
batu kerikil, dipecat, diperintah dirampas harta kekayaan dan dibakar atau 
dirobohkan kalau tempat kediaman yang indah. Tetapi pada zaman Khalifah 
Mu'awiyah bin Abu Sufyan, khalifah sendiri hidup mewah bagaimana para 
gabenor mahu hidup zahid seperti pada zaman Khalifah Umar bin al-Khattab? 


Sungguhpun begitu kita tidak boleh menyalahkan tindakan Khalifah 
Mu'awiyah bin Abu Sufyan yang tentunya lebih bijaksana dan lebih 
mengetahui kehendak-kehendak agama Islam dalam berbagai-bagai aspek. 
Sebagaimana yang telah beliau beritahu kepada Khalifah Umar bin al-Khattab 
ketika para gabenor di negeri Syam dan Palestin memakai pakaian yang 
bergemalapan ketika menyambut ketibaan khalifah Irrasyidin yang paling 
zahid dan paling tegas itu dari kota Madinah yang datang ke Palestin untuk 
menerima penyerahan kunci kota Jerusalem daripada pemerintah kerajaan Rom 
Timur (melalui tangan paderi besar kota Jerusalem). Alasan Mu'awiyah bin 
Abu Sufyan, pakaian kebesaran yang dipakai oleh dia dan rakan-rakan itu 
adalah untuk menggerunkan musuh kerana kedudukan negeri Syam dan 
Palestin bukan seperti kedudukan Mekah dan Madinah yang jauh daripada 
penglihatan musuh terutama kerajaan Rom. Dengan mempamirkan kemegahan, 
menjadikan pihak kerajaan dan tentera Rom lemah semangat untuk 
mempermain-mainkan kerajaan Islam. Khalifah Umar bin al-Khattab dapat 
menerima alasan Mu'awiyah ini. 


Rakyat di zaman Umar takut kepada khalifah, tetapi rakyat di zaman 
Mu'awiyah perlu disogok dengan kekayaan. Apabila semua kekayaan 
dimonopoli oleh pemerintah, maka barulah khalifah dapat menguasai rakyat. 


Kedua, Polisi Pembaharuan Berkaitan Agama 


Kelapan, polisi pembaharuan yang berkaitan agama iaitu melibatkan 
protokol ketika sembahyang berjemaah. Khalifah Mu'awiyah bin Abu Sufyan 
telah mewujudkan pengawal peribadi yang mengawal baginda ketika baginda 
akan mengimami sembahyang berjemaah dan memerintah agar dibina anjung 
tempat imam. Sedangkan keempat-empat Khalifah Irrasyidin tidak memakai 
atau mengamalkan protokol ini dan tidak pernah terfikir untuk membina 
anjung tempat imam, kenapa? Kerana Rasulullah s.a.w. tidak ada berbuat 
demikian. Sedangkan protokol memakai pengawal peribadi adalah amalan 
Kaiser Rom dan Kisra Farsi. Jadi ini adalah sunnah raja-raja, bukan sunnah 
Rasulullah s.a.w. Tetapi Mu'awiyah bin Abu Sufyan mempunyai alasan untuk 
dia berbuat demikian. Ini adalah untuk menjaga keselamatan dirinya selaku 

khalifah. Bukan untuk bermegah-megah. Dua peristiwa pembunuhan yang 
berlaku ke atas dua khalifah sebelumnya terjadi ketika mereka dalam proses 
mengerjakan sembahyang. Khalifah Umar bin al-Khattab dibunuh ketika 
sedang mengimami sembahyang subuh. Manakala Khalifah Ali bin Abu Talib 
ketika sedang mengambil wudhu' di perigi untuk mengerjakan sembahyang 
fardhu subuh. Dengan adanya pengawal dan anjung boleh menyukarkan para 
penjahat untuk membunuh atau mencederakan khalifah atau pemerintah ketika 
mengimami sembahyang. 


Demikianlah beberapa pembaharuan yang dilaksanakan oleh Khalifah 
Mu'awiyah bin Abu Sufyan, semasa baginda menjadi khalifah selama dua 
puluh tahun selaku pemerintah dinasti kerajaan bani Umayyah yang pertama. 


Menghadapi Musuh Dalam Negara 
& Membasmi Para Pemberontak 
Kaum Khawarij 


Dalam mana-mana kerajaan, memang terdapat dua musuh yang sentiasa 
mengancam. Pertama musuh dalam negara atau negeri dan kedua musuh luar 
negeri. Begitu juga pada zaman pemerintahan Khalifah Mu'awiyah bin Abu 
Sufyan. Sebaik-baik sahaja baginda memegang kuasa tertinggi dalam negara 
iaitu menjadi khalifah kaum Muslimin yang kelima dan khalifah yang pertama 
dari dinasti bani Umayyah, Khalifah Mu'awiyah bin Abu Sufyan telah 
berhadapan dengan musuh dalam negeri. Mujurlah musuh itu satu sahaja iaitu 
kaum Khawarij. Adapun kaum Syiah sudah tidak memusuhi kerajaan pimpinan 
baginda lagi setelah baginda berdamai dengan pemimpin kaum Syiah atau 
Ahlil Bait Rasulullah s.a.w. Sayidina Hasan dan Sayidina Husein. 


Kaum Khawarij memang musuh Khalifah Mu'awiyah bin Abu Sufyan sejak 
zaman Khalifah Ali bin Abu Talib lagi. Kebencian kaum Khawarij kepada 
Khalifah Mu'awiyah bin Abu Sufyan tidak dapat dibayangkan lagi. Bahkan 
mereka menghukum dengan hukuman yang tidak sepatutnya ke atas diri 
Khalifah Mu awiyah bin Abu Sufyan. 


Siapakah kaum Khawarij itu? 


Kepada para peminat sejarah Islam yang pernah membaca sejarah hidup dan 
perjuangan Khalifah Ali bin Abu Talib, sudah tentu mereka sudah maklum 
siapakah yang dikatakan kaum Khawarij ini. Ini adalah kerana kaum Khawarij 
mula wujud pada zaman pemerintahan Khalifah Ali bin Abu Talib, malah 
mereka asalnya adalah para penyokong Khalifah Ali bin Abu Talib yang sangat 
setia kepada baginda dan sangat zahid kehidupan mereka serupa dengan 
pemimpin kesayangan mereka Khalifah Ali bin Abu Talib. Tetapi kemudian 
mereka telah perselisihan faham dengan Khalifah Ali bin Abu Talib bermula 
ketika terjadinya perang Siffin dan seterusnya di Majlis Tahkim. Kerana merasa 

kecewa terhadap Khalifah Ali bin Abu Talib yang tidak menuruti kehendak 
mereka, maka mereka telah meninggalkan Khalifah Ali bin Abu Talib dan 
memusuhi baginda dengan dahsyatnya. Kaum Khawarij akhirnya mempunyai 
fahaman mereka sendiri di dalam persoalan furu' aqidah dan juga fekah. 


Sebenarnya mereka sudah dihancur leburkan oleh Khalifah Ali bin Abu Talib 
di dalam peperangan Nahrawan, tetapi saki baki mereka yang telah berjaya 
menyelamatkan diri telah berjaya pula mengumpul pengikut sehingga kaum 
Khawarij telah berkembang semula dan menjadi ancaman kepada kerajaan bani 
Umayyah yang mana mereka juga menganggap sebagai salah satu daripada 
musuh mereka. 


Pada zaman pemerintahan Khalifah Mu'awiyah bin Abu Sufyan, kaum 
Khawarij mula membuat pemberontakan kerana mereka melihat cara hidup 
khalifah dan para pembesar kerajaan bani Umayyah yang rata-rata hidup 
mewah. Kaum Khawarij adalah merupakan golongan kaum Muslimin yang 
amat benci melihat orang yang hidup secara bermewah-mewahan. Mereka amat 
benci melihat Khalifah Mu'awiyah bin Abu Sufyan yang hidup seperti raja-raja, 
tinggal di dalam istana yang penuh dengan kemewahan, memakan makanan 
yang lazat-lazat, memakai pakaian yang mahal-mahal dan menggunakan 
pengawal yang mengawal baginda di dalam istana. Mereka juga sangat sakit 
hati di atas tindakan gabenor kota Basrah iaitu Ziyad bin Abihi yang telah 
merampas tanah rakyat di Iraq dan memasukkannya ke dalam milik negara 
dengan berslogankan 'Harta Allah'. Bahkan yang lebih menyakitkan hati kaum 
Khawarij ialah nama mereka telah dibuang dari senarai daftar nama orang- 
orang yang berhak mendapat bahagian daripada hak-hak negara. 


Pemimpin mereka yang mula-mula sekali bangkit menentang kerajaan 
Khalifah Mu'awiyah bin Abu Sufyan ialah Farwah bin Naufal al-Asyja'i. 
Pemimpin Khawarij ini mempunyai pengikut seramai kira-kira 500 orang. 
Ketika Khalifah Mu'awiyah bin Abu Sufyan datang ke kota Kufah setelah 
dilantik menjadi khalifah, Farwah bin Naufal al-Asyja'i menyeru kepada para 
pengikutnya dengan memekik kata-kata, “Kini telah datang yang tidak ada 
keraguan lagi. Maka berangkatlah kamu untuk memerangi Mu'awiyah, dan 
berjuanglah menghadapinya.” 


Setelah pulang ke kota Damsyik, maka Khalifah Mu'awiyah bin Abu Sufyan 
telah mengirim satu angkatan tentera yang besar ke kota Kufah untuk 
memerangi kaum Khawarij, tetapi tentera negeri Syam itu telah ditewaskan 
oleh kaum Khawarij. Ini menjadikan Khalifah Mu'awiyah bin Abu Sufyan 
marah kepada penduduk kota Kufah kerana menganggap mereka berpeluk 
tubuh tidak turut membantu askar-askar Syam itu di dalam menghadapi kaum 
Khawarij perosak itu. Khalifah Mu'awiyah bin Abu Sufyan memberi amaran 
kepada penduduk kota Kufah dengan katanya, 

“Aku tidak akan menjamin keamanan ke atas kamu semua sehinggalah 
kamu menghentikan kejahatan-kejahatan kamu (dengan berdiam diri tidak 
mahu membantu kerajaan).” 


Setelah para penduduk kota Kufah mendengar amaran dari Khalifah 
Muawiyah bin Abu Sufyan itu, barulah mereka bangkit memerangi kaum 
Khawarij yang menyebabkan para pemimpin Khawarij marah kepada orang- 
orang Kufah yang merupakan sahabat-sahabat mereka juga ketika mereka 
bersama-sama Khalifah Ali bin Abu Talib memerangi Mu'awiyah bin Abu 
Sufyan dahulu. Kata mereka kepada orang-orang Kufah yang bergading bahu 
bangkit memerangi mereka bersama-sama tentera Syam; 


“Celaka kamu (wahai penduduk kota Kufah)! Apakah yang kamu kehendaki 
daripada kami? Bukankah Mu'awiyah itu adalah musuh kami dan musuh kamu 
juga? Biarkanlah kami memeranginya. Sekiranya kami menang, bererti kami 
telah menyingkir musuh kamu. Dan sekiranya dia menang, bererti kamu telah 
menewaskan kami.” 


Tetapi orang-orang Kufah yang sudah takut kepada ancaman Khalifah 
Mu'awiyah bin Abu Sufyan dan merasakan lebih baik pihak Khalifah 
Mu'awiyah bin Abu Sufyan yang menguasai mereka daripada kaum Khawarij 
yang amat radikal di dalam beragama itu tetap tidak mahu mendengar nasihat 
daripada para pemimpin kaum Khawarij itu. Mereka terus menerus memerangi 
kaum Khawarij itu sehinggalah pemimpin dan panglima pasukan kaum 
Khawarij itu iaitu Farwah bin Naufal al-Asyja'i terbunuh. Tempat Farwah bin 
Naufal al-Asyja'i telah diambil alih pula oleh rakannya yang bernama Abdullah 
bin Abu Hausa' at-Ta'i. Tetapi turut terbunuh juga. Akhirnya pimpinan kaum 
Khawarij itu telah diambil alih oleh pahlawan mereka yang bernama Hautharah 
bin Wada' a-Asadi yang memimpin tentera Khawarij yang setia kepadanya 
hanya seramai 150 orang sahaja. 


Selepas kematian Hautharah bin Wada' al-Asadi pada tahun 41 Hijrah/661 
Masihi, kaum Khawarij masih terus melakukan pemberontakan di sekitar kota 
Kufah tetapi secara kecil-kecilan sahaja sehingga tahun 42 Hijrah/662 Masihi. 
Tindakan mereka tidak begitu berbahaya kepada pihak kerajaan bani Umayyah 
kerana perlawanan mereka dapat dipatahkan dengan mudah oleh tentera 
kerajaan. 


Menjelang tahun 42 Hijrah/662 Masihi, telah berkumpul kaum Khawarij 
yang telah sembuh daripada luka-luka parah yang mereka alami ketika 
berperang dengan Khalifah Ali bin Abu Talib di medan Nahrawan. Mereka 
mengenangkan jasa para pejuang mereka yang telah terkorban di dalam 
peperangan kerana mempertahankan prinsip-prinsip pegangan mereka. Mereka 
diketuai oleh tiga orang tokoh iaitu Mustaurid bin Ulfah at-Taimi, Haiyan bin 
Zibyan dan Muaz bin Juwain. Mereka telah melantik Mustaurid bin Ulfah at- 
Taimi sebagai ketua dan panglima perang mereka yang mereka gelar Amirul 

Mu'minin juga sebagaimana khalifah yang sebenar. Mustaurid bin Ulfah at- 
Taimi meluahkan perasaan tidak puas hatinya terhadap pemerintahan kerajaan 
bani Umayyah, katanya, “Kami menentang terhadap amalan yang zalim, 
pengabaian terhadap hukum-hakam Allah....kami harap kamu kembali kepada 
ajaran al-Qur'an dan sunnah Rasulullah, pemerintahan yang diamalkan oleh 
Khalifah Abu Bakar dan Umar dan lupakanlah kepada Khalifah Uthman dan 
Ali. Sekiranya kamu enggan melakukan ini, kami akan isytiharkan perang ke 
atas kamu.” 


Al-Mughirah bin Syu'bah yang merupakan gabenor kota Kufah ketika itu 
segera bertindak dengan menangkap para pemimpin mereka termasuklah 
Haiyan bin Zibyan dan Muaz bin Juwain, manakala ‘Amirul Mu'minin’ mereka 
Mustaurid bin Ulfah at-Taimi telah sempat melarikan diri. 


Mustaurid bin Ulfah at-Taimi telah mengumpul kekuatan untuk 
menggempur kota Kufah, tetapi al-Mughirah bin Syu'bah terlebih dahulu 
menghantar sebuah pasukan tentera Kufah di bawah pimpinan Panglima 
Ma'qil bin Qais berjumlah seramai 5,000 orang dan berlakulah pertempuran 
yang hebat dengan pasukan Mustaurid bin Ulfah at-Taimi. Kemenangan telah 
dicapai oleh pasukan kerajaan tetapi kedua-dua panglima yang bertempur telah 
terbunuh. 


Kaum Khawarij terus memainkan peranannya sehinggalah al-Mughirah bin 
Syu'bah wafat pada tahun 51 hijrah. Maka Khalifah Mu'awiyah bin Abu Sufyan 
telah melantik pula Ziyad bin Abihi menjadi gabenor kota Kufah menggantikan 
tempat al-Mughirah bin Syu'bah. Ziyad bin Abihi terus memberi tekanan ke 
atas kaum Khawarij sehingga kaum Khawarij betul-betul lemah dan tidak 
bermaya. Tetapi masih juga tidak dapat dihapuskan. 


Menjelang tahun 54 Hijrah/674 Masihi, Ziyad bin Abihi wafat. Khalifah 
Mu'awiyah bin Abu Sufyan telah melantik pula anak Ziyad iaitu Ubaidullah bin 
Ziyad menjadi pentadbir di kota Basrah. Pada masa ini kaum Khawarij telah 
bangkit semula. Pemimpin mereka yang terkemuka ialah dua bersaudara iaitu 
Mirdas bin Adiyah yang lebih dikenali dengan panggilan Abu Bilal dan 
saudaranya Urwah bin Adiyah. 


Ubaidullah bin Ziyad terus memberi tekanan ke atas kaum Khawarij dengan 
sehebat-hebat tekanan sehingga ketika terjadi pertempuran dengan tentera 
Khawarij pada tahun 60 Hijrah/679 Masihi, kedua-dua pemimpin bersaudara 
mereka yang gigih dan tabah itu telah terbunuh. Setelah Abu Bilal dan Urwah 
terbunuh, maka Ubaidullah bin Ziyad terus memburu saki baki orang-orang 
Khawarij namun tidak juga dapat menghapus mereka sama sekali. 


Pembunuhan Hujr Bin Adi 


Meskipun kaum Syiah pada zaman pemerintahan Khalifah Mu'awiyah bin 
Abu Sufyan sudah tidak memusuhi kerajaan bani Umayyah, tetapi 

dipertengahan pemerintahan Khalifah Mu'awiyah bin Abu Sufyan telah berlaku 
satu peristiwa yang sangat menyakitkan hati para pencinta Sayidina Ali bin 
Abu Talib dan anak-anak baginda dari keturunan Rasulullah s.a.w. iaitu 
perbuatan para gabenor mencerca Sayidina Ali bin Abu Talib di dalam 
khutbah-khutbah Jumaat mereka. Akibat dari perbuatan ini berlaku 
pembunuhan ke atas seorang sahabat Nabi yang merupakan penyokong kuat 
Sayidina Ali bin Abu Talib yang bernama Hujr bin Adi. 


Marilah kita lihat kisah selanjutnya:- 


Menjelang tahun 50 hijrah, telah terjadi satu peristiwa yang sangat 
menyakitkan hati anggota keluarga Ahlil Bait dan juga para penyokong mereka 
yang dinamakan kaum Syiah. Peristiwa itu berlaku di kota Kufah di mana 
gabenornya ialah al-Mughirah bin Syu'bah. Apakah peristiwa itu? 


Sebelum kita memperkatakan tentang peristiwa yang berkaitan, ada baiknya 
kita memperkatakan juga tentang dua orang tokoh yang terlibat secara 
langsung di dalam kes ini. Tokoh yang pertama ialah Hujr bin Adi, salah 
seorang sahabat Nabi yang terkemuka. Dan tokoh yang kedua ialah al- 
Mughirah bin Syu'bah, juga seorang sahabat Nabi yang terkemuka. Ketika 
terjadi pergeseran di antara Khalifah Ali bin Abu Talib dengan Mu'awiyah bin 
Abu Sufyan, gabenor negeri Syam yang dipecat, Hujr bin Adi adalah 
penyokong kuat Khalifah Ali bin Abu Talib, manakala al-Mughirah bin Syu'bah 
sedang menyepi diri di kampungnya di Taif. 


Tetapi setelah Mu'awiyah bin Abu Sufyan dilantik menjadi khalifah pada 
tahun 41 Hijrah/661 Masihi, al-Mughirah bin Syu'bah telah masuk 
menggabungkan dirinya ke pihak Khalifah Mu'awiyah bin Abu Sufyan dan 
kemudiannya dilantik menjadi gabenor bagi kota Kufah. Sedangkan Hujr bin 
Adi terus memendam rasa kerana dia amat setia kepada al-marhum Khalifah 
Ali bin Abu Talib. 


Diriwayatkan oleh para sejarawan Islam pada tahun 50 Hijrah/670 Masihi, 
al-Mughirah bin Syu'bah mula mencaci Sayidina Ali bin Abu Talib di dalam 
khutbah Jumaat. Hujr bin Adi yang tinggal di kota Basrah yang sedang 
menghadapi krisis dengan gabenor kota Basrah iaitu Ziyad bin Abihi yang 
mengubah dasar baru ke atas tanah milik rakyat di Iraq, semakin berapi-api 
marah kepada Khalifah Mu'awiyah bin Abu Sufyan di atas tindakan dua orang 
gabenornya yang telah melampaui batas di dalam bertindak itu. 


Hujr bin Adi yang merupakan salah seorang peneroka awal tanah di Iraq 
berpendapat tindakan yang dilaksanakan oleh Ziyad bin Abihi di negeri Iraq 
adalah zalim. Ini kerana tindakan mengambil tanah atau merampas tanah 
berkelompok milik rakyat yang diizinkan oleh pemerintahan sejak zaman 
pemerintahan Khalifah Umar bin al-Khattab lagi itu telah dilakukan oleh Ziyad 
bin Abihi. 

Oleh kerana Hujr bin Adi adalah seorang sahabat Nabi yang sangat 
mencintai Sayidina Ali bin Abu Talib dan keluarga beliau dari pihak isteri 
beliau Sayyidah Fatimah az-Zahra' rha, maka tindakan al-Mughirah bin 
Syu'bah mencaci maki Sayidina Ali bin Abu Talib di dalam khutbah Jumaat 
telah dibalas oleh Hujr bin Adi dengan mencaki maki Khalifah Mu'awiyah bin 
Abu Sufyan pula. 


Ini menyebabkan Khalifah Mu'awiyah bin Abu Sufyan telah memerintah 
agar Hujr bin Adi ditangkap. Ziyad bin Abihi telah bertindak menangkap Hujr 
bin Adi bersama-sama dengan 12 orang pengikutnya dan mereka semua 
dibunuh pada tahun 50 Hijrah/670 Masihi itu juga setelah mendapat perintah 
daripada Khalifah Mu'awiyah bin Abu Sufyan di negeri Syam. 


Ketika Ummul Mu'minin Sayidatina Aisyah rha mendengar bahawa 
Khalifah Mu'awiyah bin Abu Sufyan sudah bertekad untuk membunuh Hujr 
bin Adi, beliau terus menghantar Abdul Rahman bin al-Harith bin Hisyam 
kepada Khalifah Mu'awiyah bin Abu Sufyan meminta baginda berfikir seribu 
kali sebelum mengambil tindakan yang tidak wajar itu sesuai dengan tabiat dan 
pembawaan baginda selama ini. Tetapi Khalifah Mu'awiyah bin Abu Sufyan 
telah gelap mata dan tidak mengendahkan lagi kepada peringatan yang 
diberikan oleh Ummul Mu'minin Sayidatina Aisyah rha kepada baginda itu. 


Dengan terbunuhnya Hujr bin Adi, maka orang-orang Syiah semakin takut 
di atas tindakan yang dikira kejam itu. Mereka tidak berani lagi bertindak 
membangkang secara terang-terangan terhadap sebarang perlaksanaan dasar 
kerajaan kerana dibimbangi perkara yang terjadi ke atas Hujr bin Adi dan 12 
orang pengikutnya akan menimpa pula ke atas mereka. 


Sejak terjadi pembunuhan ke atas Hujr bin Adi dan 12 orang pengikutnya 
itu, maka amanlah Khalifah Mu'awiyah bin Abu Sufyan daripada tentangan 
kaum Syiah terhadap pemerintahan baginda. Tetapi jiwa Khalifah Mu'awiyah 
bin Abu Sufyan bagaimana.....? 


Soalnya sekarang, apakah hukumnya tindakan pembunuhan ini mengikut 
hukum-hakam agama Islam? 


Ketika Mu'awiyah bin Abu Sufyan menjadi khalifah setelah dipersetujui oleh 
seluruh umat Islam, orang-orang yang masih menentang pemerintahan baginda 
dinamakan orang-orang penderhaka atau penentang jemaah. Apakah hukum 
orang-orang yang menentang pemerintahan atau kerajaan Islam yang telah 
dibaiat oleh seluruh umat Islam? 


Jawapannya marilah kita lihat kepada sebuah hadis Rasulullah s.a.w. yang 
dibacakan oleh Imam al-Auza'i di hadapan Abdullah bin Ali bin Abdullah bin 
Abbas yang ketika itu baru sahaja berjaya menakluk kota Damsyik, 


“Tidak dihalalkan darah seorang Muslim kecuali disebabkan tiga perkara, 
pertama jiwa dibalas jiwa, kedua janda yang berzina dan ketiga orang yang 

meninggalkan agamanya atau memisah diri dari jemaah.” (sila rujuk buku 
“Ulama' Dan Penguasa - Abdul Aziz Ismail ms 75). 


Hadis ini memberi maksud bahawa khalifah boleh membunuh sesiapa sahaja 
yang mahu menderhaka kepada kerajaan Islam yang disokong oleh umat Islam 
agar kerajaan Islam tidak tergoncang sehingga boleh dicerobohi oleh musuh 
dengan mudah. 


Tetapi itu terhadap satu kumpulan pemberontak, bukan ke atas individu 
atau orang perseorangan atau sekadar beberapa orang yang bangkit menentang 
pemerintah. Tambahan pula Hujr bin Adi bukan bangkit memberontak, cuma 
sekadar mencerca pemerintah sahaja. Itu pun sekadar membalas cercaan yang 
dibuat terlebih dahulu oleh pemerintah terhadap seorang kerabat Rasulullah 
s.a.w. yang agung. 


Sebab itu tindakan Khalifah Mu'awiyah bin Abu Sufyan membunuh Hyjr bin 
Adi berserta dua belas orang pengikutnya telah menimbulkan kemarahan dan 
kesedihan di kalangan para sahabat Nabi, penyokongnya sendiri dan juga para 
ummul mu'minin terutama kepada Ummul Mu'minin Sayidatina Aisyah rha. 
Ummul Mu'minin Sayidatina Aisyah rha dikatakan hampir-hampir keluar 
sekali lagi untuk memerangi Khalifah Mu'awiyah bin Abu Sufyan, tetapi tidak 
jadi dilakukan apabila dia teringat kepada tragedi perang Jamal pada zaman 
Khalifah Ali bin Abu Talib. Manakala Abdullah bin Umar telah menangis 
terisak-isak ketika mendapat tahu Khalifah Mu'awiyah bin Abu Sufyan 
membunuh Hujr bin Adi. Dia hampir-hampir menarik balik baiatnya terhadap 
Khalifah Mu'awiyah bin Abu Sufyan kerana sangat dukacita di atas peristiwa 
yang berlaku itu. 


Mu'awiyah bin Khudaij, gabenor Khalifah Mu'awiyah bin Abu Sufyan bagi 
negeri Mesir yang merupakan kaumnya sama dengan kaum Hujr bin Adi iaitu 
kaum Kindah telah berkata kepada para penduduk Mesir termasuk kaumnya 
yang tinggal di sana sebaik sahaja sampai berita pembunuhan Hujr bin Adi ke 
Mesir: 


“Tahukah kita wahai saudara-saudara, kita berperang untuk orang-orang 
Ouraisy, tapi kita sekarang telah membunuh diri kita untuk memantapkan 
kedudukan penguasanya. Mereka menyerang dan membunuh anak-anak bapa 
saudara kita.” 


Gabenor di Khurasan iaitu ar-Rabi' bin Ziyad menganggap tindakan 
Khalifah Mu'awiyah bin Abu Sufyan itu tidak kena pada tempatnya (suatu 
tindakan yang zalim). 


Hati Khalifah Mu'awiyah bin Abu Sufyan pula mengalami kekacauan yang 
dahsyat sejak peristiwa itu. Baginda telah menulis surat kepada Ziyad bin 
Abihi, gabenor di kota Basrah yang melakukan pembunuhan itu, “....... Dalam 
dadaku terasa ada kebimbangan mengenai persoalan Hyjr............ M 

Diriwayatkan oleh para sejarawan Islam bahawa jiwa Khalifah Mu'awiyah 
bin Abu Sufyan menjadi semakin tidak tenteram sehari demi sehari. Ketika 
sampai saat-saat baginda akan meninggal dunia, baginda dilaporkan merintih, 
“Wahai Hujr! Kecelakaanlah yang telah menimpa diriku kerana perbuatan aku 
terhadap dirimu.” Dan baginda juga dilaporkan berkata, “Aku bersama Hujr 
bin Adi mengalami hari yang amat panjang.” 


Ini disebabkan tindakan kerajaan atau pemerintah terhadap para 
pembangkang yang tidak didokong oleh satu kekuatan tentera, tidaklah wajar 
dibunuh, cukuplah dibiarkan atau diperingatkan sahaja. Kalau masih berdegil 
juga, penjarakan atau dibuang negeri. Sebagaimana sikap Khalifah Abu Bakar 
as-Siddiq yang hanya membiarkan Saad bin Ubadah yang enggan membaiat 
baginda yang kemudiannya melarikan diri ke negeri Syam dan membiarkan 
Tulaihah bin Khuwailid yang tidak datang menyatakan baiat kepada baginda 
setelah dia insaf dan kembali memeluk agama Islam setelah memimpin kaum 
murtad dan tewas. 


Tindakan Khalifah Mu'awiyah bin Abu Sufyan ini adalah satu kesalahan 
yang besar terhadap seorang Islam kerana membunuh seorang Islam yang tidak 
wajar dibunuh. 


Kemajuan Pemerintahan 
% Penaklukan Dan Penyebaran Agama Islam 


Ketika Khalifah Mu'awiyah bin Abu Sufyan terpaksa berhadapan dengan 
musuh-musuh politik dalam negara dan menyempurnakan tanggungjawabnya 
sebagai pemerintah umat Islam untuk memberi keselesaan hidup kepada rakyat 
seperti menyediakan kemudahan infranstruktur awam seperti yang telah 
disebutkan di atas, selaku pemimpin umat Islam, baginda juga ada dan telah 
melaksanakan tugas-tugas kerajaan untuk luar negara iaitu tindakan 
pengukuhan kerajaan dan penyebaran agama Islam kepada penduduk di 
negara-negara yang masih belum diperkenalkan agama Islam kepada mereka. 
Usaha ini terbantut sejak sekian lama iaitu semenjak tahun 29 Hijrah/650 
Masihi lagi iaitu pada pertengahan pemerintahan Khalifah Uthman bin Affan 
sampailah ke tahun 40 Hijrah/660 Masihi iaitu selama kira-kira 11 tahun. Kalau 
selama masa itu usaha-usaha penyebaran agama Islam tidak dihentikan, 
barangkali agama Islam sudah tersebar ke seluruh pelosok alam. Inilah yang 
telah menyedarkan Khalifah Mu'awiyah bin Abu Sufyan sebaik sahaja baginda 
dilantik menjadi khalifah umat Islam yang keenam selaku Khalifah kerajaan 
bani Umayyah yang pertama. 


Khalifah Mu'awiyah bin Abu Sufyan barangkali menyedari segala-galanya 
itu terjadi adalah berkaitan dengan sikapnya juga. Barangkali terbayang di 
dalam fikiran baginda, kalau dia bertindak cepat ketika negara sedang dilanda 
huru-hara pada pertengahan pemerintahan Khalifah Uthman bin Affan tahun 

29 Hijrah/650 Masihi dahulu, dengan menghantar angkatan tentera yang besar 
ke kota Madinah dan seandainya baginda tidak mengambil sikap tidak mahu 
membaiat Khalifah Ali bin Abu Talib pada tahun 35 Hijrah/656 Masihi dahulu 
sehinggalah Khalifah Ali bin Abu Talib terbunuh pada tahun 40 Hijrah/ 660 
Masihi, barangkali, malah kemungkinan besar kedua-dua Khalifah Irrasyidin 
yang ketiga dan keempat itu telah dapat menghantar tentera Islam yang gagah 
perkasa sampai ke negara Cina di timur dan sampai ke seluruh negara Afrika 
dan benua Eropah di barat. Dan sudah pasti, barangkali dia juga telah 
mendapat kemuliaannya yang besar kerana dihantar memimpin pasukan 
tentera Islam sehingga ke pelosok dunia itu. 


Barangkali kerana mengenangkan perkara itu, Khalifah Mu'awiyah bin Abu 
Sufyan telah melengkapkan angkatan tentera yang kuat terdiri daripada 
angkatan darat dan laut. Angkatan tentera ini pula dibahagikan kepada tiga 
bahagian. Pertama pasukan tentera darat yang beroperasi pada musim panas, 
kedua tentera darat yang beroperasi pada musim sejuk dan ketiga tentera laut. 
Kemudian angkatan tentera yang besar itu dikerahkan menyerang negara- 
negara di sebelah timur, utara dan barat yang pada zaman pemerintahan 
Khalifah Uthman bin Affan tentera Islam masih belum lagi sampai ke sana dan 
ada negara-negara atau wilayah-wilayah yang telah dirampas kembali oleh 
angkatan tentera musuh ketika terjadi peristiwa huru-hara di dalam negara 
Islam pada pertengahan zaman pemerintahan Khalifah Uthman bin Affan dan 
zaman Khalifah Ali bin Abu Talib. 


Serangan Ke Sebelah Timur 


Kita mulakan memperkatakan tentang usaha-usaha memperluaskan dan 
pengukuhan tanah jajahan kerajaan bani Umayyah sekali gus juga dengan 
usaha-usaha penyebaran agama Islam oleh Khalifah Mu'awiyah bin Abu 
Sufyan di sebelah timur terlebih dahulu iaitu ke negara Khurasan dan 
sekitarnya. 


Sebaik sahaja dilantik menjadi khalifah kerajaan bani Umayyah yang 
pertama pada tahun 41 Hijrah/661 Masihi, ketika berusia 55 tahun, Khalifah 
Mu'awiyah bin Abu Sufyan telah mengarahkan kepada gabenor bagi wilayah- 
wilayah timur yang berpusat di kota Basrah iaitu Abdullah bin Amir bin Kuraiz 
bin Rabiah bin Hubaib bin Abdul Syams yang bertanggungjawab mengawasi 
seluruh wilayah timur dari Iraq sampailah ke Farsi yang telah berjaya ditakluk 
pada zaman pemerintahan Khalifah Umar bin al-Khattab supaya menyerang 
negeri-negeri yang telah memisahkan diri ketika terjadi kacau balau di dalam 
kerajaan Islam sejak pertengahan zaman pemerintahan Khalifah Uthman bin 
Affan dan zaman Khalifah Ali bin Abu Talib iaitu selama kira-kira 11 tahun dan 
juga terhadap negara-negara yang belum disampaikan agama Islam kepada 
mereka. 

Menjelang tahun 41 Hijrah/661 Masihi, Abdullah bin Amir telah memimpin 
sendiri sebuah pasukan tentera Islam yang besar menuju arah ke timur untuk 
menyerang negeri Sijistan yang terletak di hujung negara Farsi bersempadan 
dengan sungai Indus di barat dan selatan negara Khurasan. Turut serta di 
dalam pasukan itu ialah Qais bin al-Haitham, Abdullah bin Siwar dan al- 
Muhallab bin Abu Sufrah. Abdullah bin Amir yang memimpin pasukan itu 
telah berjaya dalam operasinya menakluk negara Sijistan dan berjaya menawan 
kota Kabul dan kota Zaranj. 


Setelah berjaya menawan kawasan-kawasan atau negara-negara yang 
disebut itu, Abdullah bin Amir tidak lagi mara ke destinasi seterusnya. Beliau 
melantik Panglima Qais bin al-Haitham untuk meneruskan operasi ke belahan 
utara iaitu ke daerah-daerah di selatan sungai Jihun. Manakala untuk mara ke 
negara India dan sekitarnya di negara Sind dan sungai Indus, Abdullah bin 
Amir melantik Abdullah bin Siwar dengan dibantu oleh Panglima al-Muhallab 
bin Abu Sufrah, seorang pahlawan yang sangat perkasa. Kemudian Abdullah 
bin Amir kembali semula ke kota Basrah untuk mengurus tugas-tugas 
pentadbirannya selaku gabenor wilayah timur itu. 


Sepeninggalan Abdullah bin Amir kembali semula ke negeri Iraq, di 
bahagian utara Panglima Qais bin al-Haitham dan pasukannya terus mara ke 
negara Khurasan dan berjaya menawan negara itu menjelang tahun 42 
Hijrah/662 Masihi. Kerana jasanya yang amat besar itu, Khalifah Mu'awiyah 
bin Abu Sufyan telah melantik Panglima Qais bin al-Haitham menjadi gabenor 
di Khurasan. 


Setelah menjawat gabenor di negeri Khurasan, Panglima Qais bin al-Haitham 
yang melihat tidak ada masa baginya untuk berehat atau bersenang-senang 
untuk menikmati kejayaan, terus membawa angkatan perangnya mara ke timur 
laut menuju ke kota Balkh. Kemudian beliau mengarahkan kepada seorang 
panglima kanannya iaitu Abdullah bin Hazm agar menyerbu ke kota-kota di 
wilayah Badghis, Hirat dan Busyanj yang terletak di belahan selatan sungai 
Jihun yang sebelum ini telah membuat perjanjian damai dengan pihak kerajaan 
Islam, dan telah membatal perjanjian itu ketika kerajaan Islam sedang 
mengalami huru-hara dan perang saudara pada pertengahan kedua 
pemerintahan Khalifah Uthman bin Affan dan zaman Khalifah Ali bin Abu 
Talib. Angkatan tentera Islam yang dipimpin oleh Panglima Qais bin al- 
Haitham telah berjaya menakluki kota Balkh dan telah meruntuhkan sebuah 
berhala yang amat dipuja dan dibesarkan di situ bernama Nubhar. 
Penduduknya telah meminta untuk berdamai dan telah diterima permintaan 
mereka itu oleh Panglima Qais bin al-Haitham dengan segala senang hati. 


Sementara itu Panglima Abdullah bin Hazm mara pula ke wilayah-wilayah 
Badghis, Hirat dan Busyanj. Sebaik sahaja penduduk di ketiga-tiga wilayah itu 
mengetahui apa yang terjadi di kota Balkh, maka mereka juga meminta 
perdamaian dan keamanan dari Panglima Abdullah bin Hazm. Kemudian 

Panglima Abdullah bin Hazm membawa pulang semua harta fa'i dan ghanimah 
yang diperolehnya di ketiga-tiga kota atau wilayah tersebut dan diserahkan 
kepada gabenor wilayah-wilayah timur yang berpusat di kota Basrah iaitu 
Abdullah bin Amir. 


Di bahagian sempadan negara India pula iaitu di sekitar negeri Sind dan 
lembah sungai Indus, Panglima Abdullah bin Siwar dan Panglima al-Muhallab 
bin Abu Sufrah terus bergerak membawa pasukannya dan berjaya menakluki 
kota Lahore pada tahun 44 Hijrah/644 Masihi. Abdullah bin Amir telah 
melantik Abdullah bin Siwar sebagai gabenor di Lahore. Pada tahun itu juga 
gabenor bagi wilayah-wilayah timur iaitu Abdullah bin Amir telah wafat. 
Tempat beliau telah diganti oleh Ziyad bin Abihi. Ziyad bin Abihi telah 
menukar kedudukan pegawai pemerintah di negara-negara yang telah ditakluk 
itu mengikut citarasanya pula selaku gabenor besar bagi wilayah-wilayah di 
timur. 


Untuk menjawat gabenor di kota Merw (untuk makluman para pembaca 
semua, kota Merw terbahagi kepada dua bahagian satu Merw dan satu lagi 
Merw ar-Ruz) beliau melantik Amir bin Ahmad. Untuk kota Abarsyah, dilantik 
Khalid bin Allah al-Hanaf. Untuk kota Merw ar-Ruz, Taliqan dan Fariyab, 
beliau melantik Qais bin al-Haitham. Sebelumnya Abdullah bin Amir dengan 
persetujuan dari Khalifah Mu'awiyah bin Abu Sufyan telah melantik Qais bin 
al-Haitham menjadi gabenor Khurasan. Untuk wilayah Badghis, Herat, Busyanj 
dan Oadis, beliau melantik Nafi' bin Khalid at-Ta'i dari kabilah Azdi. Manakala 
sebagai pegawai pentadbir di negeri Khurasan menggantikan Oais bin al- 
Haitham, dilantik pula al-Hakkam bin Amru al-Ghifari yang dibantu oleh ar- 
Rabi bin Ziyad al-Harithi (bekas gabenor Khalifah Umar bin al-Khattab). 


Selaku gabenor negara Khurasan yang baru, al-Hakkam bin Amru al-Ghifari 
telah diarahkan oleh Ziyad bin Abihi supaya membuat operasi dalam negara 
Khurasan di daerah-daerah yang masih belum ditawan lagi. Maka Panglima al- 
Hakkam bin Amru al-Ghifari bersama angkatan perangnya terus bergerak mara 
ke daerah-daerah yang dimaksudkan dan berjaya menakluk dua buah kota iaitu 
Guzgan dan Gharchistan. 


Pada tahun 51 Hijrah/671 Masihi, al-Hakkam bin Amru al-Harithi 
meninggal dunia dan tempat beliau telah diganti pula oleh pembantunya ar- 
Rabi bin Ziyad al-Harithi sehingga tahun 53 Hijrah/673 Masihi. 


Di antara para pahlawan yang berjuang di kawasan ini ialah Said bin Amru 
bin Uthman bin Affan, cucu al-marhum Khalifah Uthman bin Affan. Tetapi 
operasi yang dipimpinnya kurang mendapat kejayaan. 

Sesungguhnya besar sekali pahala yang diperolehi oleh Khalifah Mu'awiyah 
bin Abu Sufyan kerana gerakan penaklukan ini. Rasulullah s.a.w. pernah 
bersabda tentang perkara ini sebagaimana hadis yang diriwayatkan oleh Anas 

bin Malik, “Sesungguhnya berjihad pada jalan Allah sepagi atau sepetang 
adalah lebih baik daripada dunia dan isi-isinya.” (hadis riwayat Imam Bukhari). 


Apakah pahala itu diperolehi oleh para panglima yang memimpin pasukan 
dan para askar yang berjuang sahaja, tidak kepada pemimpin yang 
mengarahkan perjuangan itu? 


Sedangkan Rasulullah s.a.w. mengatakan, orang yang menolong menuang 
arak ke dalam piala juga mendapat dosa berkaitan arak seperti atau sama 
dengan orang yang meminumnya. Ini adalah disebabkan ada perhubungan 
subhat atau usaha yang ada kaitan. Dan apakah usaha mengumpul dan 
membentuk pasukan serta mengarah mereka pergi berjuang ke negara orang 
kafir itu tidak ada kaitan dengan askar-askar yang dibentuk dan diarahkan itu? 


Pada zaman pemerintahan Khalifah Mu'awiyah bin Abu Sufyan yang 
memakan masa selama hampir 20 tahun itu, telah menyaksikan angkatan 
tentera Islam di bawah Panglima al-Muhallab bin Abu Sufrah mencapai negara 
India dan negara-negara sekitarnya. 


Alangkah besarnya jasa Khalifah Mu'awiyah bin Abu Sufyan di dalam 
usahanya mengembangkan agama Islam ke sebelah timur dunia ini. 


Untuk makluman para pembaca yang budiman semua, perjuangan 
meluaskan bumi Islam pada zaman pemerintahan Khalifah Mu'awiyah bin Abu 
Sufyan di sebelah timur tidak melibatkan perjuangan di lautan. Ini adalah 
kerana untuk sampai kesemua destinasi di sebelah timur tidak memerlukan 
perjalanan atau pergerakan melalui jalan laut. 


Demikianlah usaha-usaha yang dilakukan oleh Khalifah Mu'awiyah bin Abu 
Sufyan di sebelah timur semasa pemerintahan baginda di dalam usahanya 
untuk menyebar agama Islam kepada umat manusia yang belum mengenali 
agama Islam secara dekat di samping usaha mengukuhkan kerajaan bani 
Umayyah yang didirikannya dengan bersusah payah itu. 


Serangan Ke Sebelah Barat 


Sebagaimana serangan yang dilancarkan di sebelah timur sehingga berjaya 
menawan negara-negara yang bersempadan dengan India dan China, begitu 
juga yang telah dilakukan oleh Khalifah Mu'awiyah bin Abu Sufyan di sebelah 
barat Tanah Arab. Sungguhpun pada zaman pemerintahan Khalifah Umar bin 
al-Khattab dan pada awal pemerintahan Khalifah Uthman bin Affan serangan 
telah dilancarkan di tanah Afrika Utara, tetapi ketika terjadi pergolakan dalam 
negara pada pertengahan pemerintahan Khalifah Uthman bin Affan bermula 
tahun 29 Hijrah/650 Masihi, banyak daerah-daerah yang telah ditakluk di 
Afrika Utara oleh tentera Islam telah dirampas semula oleh tentera musuh 
khususnya tentera Rom. 

Khalifah Mu'awiyah bin Abu Sufyan benar-benar menyedari dan melihat 
perkara ini. Maka tanpa membuang masa lagi, baginda terus menyiapkan 
pasukan tentera yang kuat dan terus dikirim untuk merampas semula wilayah 
yang telah menjadi bahagian kerajaan Islam yang berpusat di kota Madinah 
pada suatu ketika dahulu itu. Pasukan itu dihantar serentak dengan pergerakan 
pasukan tentera Islam ke sebelah timur yang dikepalai oleh Panglima Abdullah 
bin Amir, gabenor di kota Basrah. 


Sebagaimana yang telah kita maklum, seluruh bumi Afrika Utara telah jatuh 
ke dalam tangan kerajaan Islam pada masa pemerintahan Khalifah Uthman bin 
Affan. Tetapi setelah terjadi huru-hara di dalam negara Islam bermula tahun 29 
Hijrah/650 Masihi hinggalah terbunuhnya Khalifah Ali bin Abu Talib pada 
tahun 40 Hijrah/661 Masihi, banyak wilayah Islam di Afrika Utara telah berjaya 
dirampas semula oleh pihak kerajaan Rom Timur dan kaum Barbar. Sejak itu 
sehinggalah Khalifah Mu'awiyah bin Abu Sufyan berjaya mendamaikan dan 
menyatupadukan semula umat Islam pada tahun 41 Hijrah/661 Masihi, 
sebahagian besar negeri-negeri di Afrika Utara masih dikuasai oleh kerajaan 
Rom Timur, manakala negeri-negeri di pendalaman pula dikuasai oleh kaum 
Barbar. 


Kita tahu Khalifah Mu'awiyah bin Abu Sufyan mula dilantik menjadi 
khalifah bani Umayyah yang pertama ialah pada tahun 41 Hijrah/661 Masihi, 
dan baginda telah melantik Amru bin al-Ass sebagai gabenor negeri Mesir 
seperti yang dijanjikannya kepada Amru bin al-Ass. Amru bin al-Ass 
memerintah Mesir dari tahun 41 Hijrah/661 Masihi sampailah wafat beliau 
pada tahun 43 Hijrah/663 Masihi. 


Kemudian Khalifah Mu'awiyah bin Abu Sufyan telah melantik pula putera 
Amru iaitu Abdullah bin Amru sebagai gabenor negeri Mesir. Ini kerana 
baginda mengingatkan kepada jasa-jasa Amru bin al-Ass yang sangat besar di 
dalam perjuangannya menolong baginda mendapatkan kuasa pemerintahan 
dari tangan Khalifah Ali bin Abu Talib. 


Abdullah bin Amru menjadi gabenor negeri Mesir setakat tahun 45 
Hijrah/665 Masihi sahaja. Kemudian dia diberhentikan. Khalifah Mu'awiyah 
bin Abu Sufyan telah melantik pula Mu'awiyah bin Khudaij sebagai gabenor 
negeri Mesir mengganti tempat Abdullah bin Amru. Mu'awiyah bin Khudaij 
telah mengarahkan Panglima Uqbah bin Nafi' supaya menyerang negeri-negeri 
di utara dan pendalaman benua atau tanah besar Afrika pada tahun 50 
Hijrah/670 Masihi. Tanpa berlengah lagi Panglima Uqbah bin Nafi' terus 
memimpin sebuah pasukan tentera Islam yang besar dan menyerang Afrika, 
utara dan pendalaman. Bumi Afrika yang dikuasai oleh kerajaan Rom Timur 
(kecuali di kota Cartagina) dan kaum Barbar telah berjaya dirampas kembali 
sebahagiannya dan ramai sekali orang-orang bangsa Barbar yang telah 
memeluk agama Islam, meskipun tidak keseluruhannya. Pada tahun 55 
Hijrah/674 Masihi, Panglima Uqbah bin Nafi' telah berjaya menawan Tunisia 

dan mendirikan sebuah bandar di sana dengan diberi nama kota Qairawan. 
Beliau menghimpun tentera Islam yang terdiri daripada orang-orang Arab dan 
Barbar yang telah memeluk agama Islam di bandar atau kota Qairawan itu. 
Dikatakan jumlah tentera Islam yang berkumpul di kota Qairawan sehingga 
mencapai angka 10,000 orang. Dan Panglima Uqbah bin Nafi' juga telah 
mendirikan sebuah masjid yang indah di tengah-tengah kota Qairawan yang 
dinamakan Masjid Qairawan. Masjid yang indah dan bersejarah ini masih kekal 
berdiri di sana dengan teguh dan megahnya sampailah sekarang ini. 


Angkatan tentera Islam yang besar itu tetap bersedia untuk menghadapi saki 
baki tentera Barbar yang masih berdegil tidak mahu memeluk agama Islam 
yang maha suci. 


Ketika masih di dalam tahun 50 Hijrah/670 Masihi setelah Panglima Uqbah 
bin Nafi' sedang berjuang di bumi Afrika, Khalifah Mu'awiyah bin Abu Sufyan 
telah memecat Mu'awiyah bin Khudaij selaku gabenor Mesir setelah baginda 
mendengar kata-kata kritikan Mu'awiyah bin Khudaij terhadap tindakan 
baginda membunuh Hujr bin Adi, maka Khalifah Mu'awiyah bin Abu Sufyan 
telah melantik pula Maslamah bin Makhallad al-Ansari sebagai gabenor Mesir 
menggantikan tempat Mu'awiyah bin Khudaij. Maslamah juga dilantik sebagai 
gabenor bagi negeri Maghribi. Maslamah bin Makhallad al-Ansari adalah 
gabenor pertama yang menguasai seluruh negara Maghribi, Mesir, Bargah, 
Afrika dan Tripoli (sekarang ibu kota negara Libya). 


Untuk meneruskan perjuangan di bumi Afrika, gabenor yang baru iaitu 
Maslamah bin Makhallad telah memecat Panglima Ugbah bin Nafi' selaku 
penguasa di daerah Afrika Utara dan digantikan dengan hambanya sendiri 
yang bernama Abu al-Muhajjir. Sejak saat itu Abu al-Muhajjir mula memainkan 
peranannya dengan melancarkan serangan ke atas Algeria dan Themcen yang 
masih dikuasai oleh kaum Barbar. 


Ketika menghadapi kaum Barbar, Panglima Abu al-Muhajjir telah berjaya 
menarik seorang pemimpin Barbar yang berpengaruh bernama Kusailah untuk 
memeluk agama Islam. Dengan Kusailah menjadi seorang Islam dan berjuang 
bersama-sama Panglima Abu al-Muhajjir, maka ramailah orang-orang Barbar 
yang telah mengikut jejak langkah Kusailah dan telah berjuang bersama-sama 
dengan Panglima Abu al-Muhajjir. Setelah merasa berjaya di dalam 
perjuangannya ke atas suku Barbar, maka Panglima Abu al-Muhajjir telah 
mengarahkan pula halanya kepada tentera Rom Timur dengan menyerang kota 
pertahanan tentera Rom Timur yang masyhur iaitu kota Cartagina. Tetapi gagal 
kerana kekuatan pertahanan tentera Rom Timur di kota itu. 


Penguasaan Abu al-Muhajjir ke atas negara Afrika Utara setakat tahun 60 
Hijrah/679 Masihi sahaja iaitu sehingga Khalifah Mu'awiyah bin Abu Sufyan 
wafat. Apabila Yazid bin Mu'awiyah dilantik menjadi khalifah bani Umayyah 
yang kedua menggantikan ayahandanya, maka baginda telah memecat pula 

Panglima Abu al-Muhajjir selaku pemerintah di Afrika Utara dan dikembalikan 
semula jawatan itu kepada Panglima Uqbah bin Nafi untuk meneruskan 
perjuangannya melebarkan wilayah kerajaan bani Umayyah serentak dengan 
penyebaran agama Islam dan memperluaskan wilayah jajahan kaum Muslimin 
di Afrika Utara. 


Serangan Ke Sebelah Utara Dan Tentera Laut 


Sebagaimana yang telah disebutkan pada pembukaan bab penyebaran 
agama Islam di zaman ini iaitu Khalifah Mu'awiyah bin Abu Sufyan telah 
membentuk dan membahagikan pasukan tentera Islam menjadi tiga bahagian, 
iaitu tentera darat musim panas, kedua tentera darat musim sejuk dan tentera 
laut. Jadi dalam serangan ke belahan utara untuk menakluk pulau-pulau yang 
masih belum ditawan di Lautan Mediterranean (Laut Tengah) seperti pulau 
Rhodes, Crete dan Irwad dan negara-negara di Asia Kecil seperti Turki khasnya 
ibu negaranya kota Constantinople, maka Khalifah Mu'awiyah bin Abu Sufyan 
telah melakukan pergerakan ketenteraan dan serangan dalam dua bentuk iaitu 
serangan di darat dan serangan menerusi laut. Ini kerana di bahagian utara 
negeri Syam, terdapat destinasi yang perlu ditempohi melalui jalan darat dan 
juga jalan laut. Untuk mara menyerang ibu kota negara Turki iaitu kota 
Constantinople, perlu melalui jalan darat iaitu menggunakan angkatan tentera 
darat dan juga jalan laut. Manakala untuk menggempur pulau-pulau di Lautan 
Mediterranean adalah memerlukan melalui jalan laut dan memerlukan serta 
menggunakan kapal-kapal perang yang kuat. 


Usaha menguatkan pasukan tentera darat sudah lama dilakukan oleh 
Mu'awiyah bin Abu Sufyan sejak baginda menjadi gabenor negeri Syam dua 
puluh tahun yang lampau. Kini yang perlu baginda ambil berat ialah 
melengkapkan pasukan tentera laut yang mana pada masa itu cuma berjumlah 
kira-kira 600 buah kapal perang sahaja. Khalifah Mu'awiyah bin Abu Sufyan 
tahu kekuatan sebanyak itu masih belum mampu untuk menyaingi kekuatan 
angkatan tentera laut Rom Timur yang berpusat di kota Constantinople. Tetapi 
Khalifah Mu'awiyah bin Abu Sufyan seolah-olah mengabaikan pembinaan 
pasukan tentera laut yang kuat kerana mengutamakan kekuatan tentera darat, 
dan kerana tempat membina kapal perang pada masa itu satu-satunya hanya di 
Mesir iaitu di pelabuhan Iskandariah. Sedangkan pada pemerhatian Khalifah 
Mu'awiyah bin Abu Sufyan, perairan di utara Mesir dan Afrika Utara tidak 
begitu diperlukan untuk melancarkan serangan angkatan tentera laut Islam 
berbanding dengan di bahagian pulau-pulau yang terdapat di Lautan 
Mediterranean seperti tiga buah pulau yang telah disebutkan. Sehinggalah 
menjelang tahun 48 Hijrah/668 Masihi iaitu setelah Khalifah Mu'awiyah bin 
Abu Sufyan menjadi khalifah selama kira-kira 7 tahun, angkatan tentera laut 
Rom Timur telah menyerang negara Armenia yang merupakan sebuah jajahan 
taklukan Islam yang menyebabkan Khalifah Mu'awiyah bin Abu Sufyan mula 

tersedar betapa pembinaan kekuatan pasukan laut perlu disegerakan. 


Maka baginda segera mencari para pakar dan tukang membina kapal dan 
terus membina kilang membuat kapal di pantai negeri Syam di Laut 
Mediterranean. Dari sebuah demi sebuah kapal dibina atau dicipta dari jumlah 
kapal yang sedia ada sebanyak 600 buah itu, akhirnya menjelang tahun 60 
Hijrah/679 Masihi di akhir-akhir pemerintahan baginda, didapati jumlah kapal 
perang tentara Islam mencapai angka 1,700 buah. Memang peralatan tentera 
laut yang cukup kuat sekali. 


Langkah pertama yang dilakukan oleh Khalifah Mu'awiyah bin Abu Sufyan 
setelah kapal-kapal perang siap dibina ialah menyerang pulau-pulau di Laut 
Mediterranean. Baginda melantik Laksamana Janadah bin Abu Umayyah untuk 
mengetuai angkatan tentera laut itu. Pada tahun 53 hijrah, serangan dilakukan 
ke atas pulau Rhodes dan berjaya ditakluk pada tahun itu juga. Seterusnya 
pulau Crete berjaya ditakluk pada tahun 54 hijrah iaitu setahun kemudian. 
Pulau Irwad juga berjaya ditakluk. Setelah semua pulau-pulau di Laut Tengah 
berjaya ditakluk, maka Khalifah Mu'awiyah bin Abu Sufyan bercita-cita pula 
untuk menakluk kota Constantinopel iaitu ibu negeri Turki. Kota itu pada masa 
itu adalah pengkalan tentera Rom Timur yang kuat di Lautan Maditerranean. 


Kenapakah Khalifah Mu'awiyah bin Abu Sufyan begitu bersungguh- 
sungguh untuk menakluk kota Constantinopel? Kerana baginda juga mahu 
menjadi pemerintah yang paling baik yang dikatakan oleh Rasulullah s.a.w. 
Dalam sebuah hadisnya, baginda Rasulullah s.a.w. bersabda yang bermaksud, 
“Kota Konstantinopel akan jatuh ke dalam tangan tentera Islam. Pemimpin 
yang menakluknya adalah sebaik-baik pemimpin, dan pasukan yang berada di 
bawah komandonya adalah sebaik-baik pasukan.” (hadis riwayat Imam Ahmad 
bin Hanbal). 


Oleh itu untuk mencapai cita-cita besar dan sucinya itu, menjelang tahun 54 
Hijrah/674 Masihi, iaitu setelah baginda berjaya menakluk pulau Crete, 
Khalifah Mu'awiyah bin Abu Sufyan yang ketika itu telah memerintah selama 
kira-kira lapan tahun dan sudah berusia 64 tahun telah menghantar sebuah 
angkatan tentera yang besar ke Turki untuk menakluk kota Constantinople 
melalui dua jalan iaitu jalan darat dan jalan laut. Panglima yang memimpin 
angkatan tentera darat ialah putera baginda sendiri iaitu Yazid. Ini riwayat 
Tabari. Tetapi Ibnu Athir mengatakan pemimpin pasukannya ialah Sufyan bin 
Auf. Turut serta dalam pasukan itu ramai para sahabat Nabi yang terkemuka 
termasuklah Abdullah bin az-Zubair, Abdullah bin Abbas, Abdullah bin Umar, 
Abdul Rahman bin Abu Bakar as-Siddiq, Hasan dan Husein dan termasuk juga 
Abu Ayyub al-Ansari sahabat Nabi yang telah tua. Manakala pasukan tentera 
laut dipimpin oleh Laksamana Janadah bin Abu Umayyah juga. 


Kota Constantinopel tidak dapat dimasuki kerana kekebalan pertahanannya. 
Kepungan yang ketat dari darat dan laut telah dibuat ke atas kota itu. Ketika 

pengepungan dibuat, Abu Ayyub al-Ansari telah terkorban syahid di dalam 
peperangan ini. Beliau bukan terkorban kerana pertempuran, tetapi disebabkan 
ditimpa sakit. Jenazah Abu Ayyub al-Ansari dikebumikan di bawah benteng 
kota Constantinople itu juga. Makamnya masih dapat diziarahi di sana 
sehingga sekarang. 


Kepungan ke atas kota Constantinople berjalan begitu lama. Tetapi tentera 
Islam tidak berjaya menembusi benteng kota Constantinopel yang kebal itu. 
Malah beberapa buah kapal perang tentera Islam telah terbakar kena bedilan 
dari dalam kota Constantinople. Kemalangan jiwa terus berlaku, sedangkan 
tanda-tanda kejayaan atau kota Constantinople akan menyerah kalah atau jatuh 
ke tangan tentera Islam masih tidak nampak bayangnya. 


Para sejarawan Islam berbeza pendapat di dalam menentukan jumlah 
kepungan dibuat. Segolongan mengatakan sebanyak dua kali dan segolongan 
pula mengatakan hanya sekali sahaja. 


Pada pendapat penyusun yang serba dhaif dan bodoh ini, lebih masuk di 
akal kepungan dibuat hanya sekali sahaja. Iaitu pendapat yang mengatakan 
kepungan dibuat pada tahun 54 Hijrah/674 Masihi sehingga tahun 61 
Hijrah/680 Masihi. Kita percaya kepungan yang telah dibuat tidak akan 
mengambil langkah berundur tanpa sebab yang menasabah. Kemudian datang 
mengepung lagi. Buat apa bertindak begini? Bukankah ini akan memberi nafas 
baru atau peluang kepada tentera musuh untuk mempersiapkan kekuatan diri 
dengan menambah bekalan dan senjata serta tenaga? Ini tidak masuk di akal 
sebab Khalifah Mu'awiyah bin Abu Sufyan adalah seorang negarawan yang 
sangat bijaksana dan jauh pandangan. Soal lama seseorang tentera terpaksa 
berperang di medan itu tidak semestinya demikian kerana tentera yang 
bertugas boleh dipergilir atau ditukarganti dengan yang lain pula. 


Manakala pendapat yang mengatakan pengepungan di buat sebanyak dua 
kali ialah yang pertama terjadi pada tahun 54 Hijrah/674 Masihi. Manakala 
kepungan yang kedua pada tahun 58 Hijrah/678 Masihi, bererti tentera Islam 
telah kembali semula ke negeri Syam kerana gagal terhadap kepungan pertama. 
Menjelang tahun 58 Hijrah/678 Masihi, iaitu setelah empat tahun berlalu, sekali 
lagi Khalifah Mu'awiyah bin Abu Sufyan telah menghantar sebuah pasukan 
tentera Islam yang kuat untuk menakluk Kota Constantinopel. Namun gagal 
juga. Tentera Islam kembali lagi dengan hampa. 


Pembentukan Angkatan Tentera Laut 


Memperkatakan tentang kelengkapan tentera laut yang begitu besar yang 
dibina oleh Khalifah Mu'awiyah bin Abu Sufyan ianya telah dipersiapkan sejak 
lama dahulu lagi iaitu ketika beliau menjadi gabenor di kota Damsyik pada 
zaman Khalifah Umar bin al-Khattab. Beliau pernah meminta izin kepada 
Khalifah Umar bin al-Khattab untuk menubuh angkatan tentera laut. Tetapi 

Khalifah Umar bin al-Khattab agak keberatan. Baginda tidak menyukai 
peperangan di laut. Ini adalah disebabkan Khalifah Umar bin al-Khattab tahu 
sebahagian besar para sahabat Nabi tidak pandai berenang kerana mereka 
membesar jauh dari laut dan sungai. Pertempuran di lautan boleh 
mengakibatkan ramai tentera Islam akan mati lemas di dalam air (laut) sebelum 
mereka terkena senjata musuh disebabkan mereka tidak pandai berenang 
setelah kapal mereka pecah atau terbakar. 


Pada pandangan Khalifah Umar bin al-Khattab, agama Islam perlu 
disebarkan setakat yang terdaya melalui daratan. Kalau ketika itu tentera Rom 
Timur sudah terkenal dengan angkatan tentera laut mereka, biarlah. Kaum 
Muslimin akan menghadapi mereka di pantai-pantai setelah mereka berlabuh 
dan mendarat. 


Begitu juga pada zaman Khalifah Uthman bin Affan. Ketika itu Mu'awiyah 
bin Abu Sufyan dilantik oleh Khalifah Uthman bin Affan menjadi gabenor di 
seluruh negara Syam, bukan setakat kota Jordan dan kota Damsyik sahaja 
seperti pada masa Khalifah Umar bin al-Khattab. Sekali lagi Mu'awiyah bin 
Abu Sufyan telah meminta izin kepada Khalifah Uthman bin Affan untuk 
menubuhkan angkatan tentera laut. Kali ini Mu'awiyah bin Abu Sufyan telah 
mendapat hasrat hatinya kerana Khalifah Uthman bin Affan telah 
mengizinkannya dengan syarat jangan memaksa mana-mana tentera Islam yang 
tidak mahu menjadi askar laut. 


Walhasil, angkatan tentera laut telah ditubuhkan di negeri Syam dengan 
kapal perangnya berjumlah sebanyak 600 buah. Sudah cukup membanggakan. 


Satu perkara lagi yang telah mendorong Khalifah Mu'awiyah bin Abu 
Sufyan untuk menubuhkan angkatan tentera laut yang kuat ialah kerana pada 
tahun 48 Hijrah/668 Masihi, iaitu setelah Mu'awiyah bin Abu Sufyan 
menduduki takhta khalifah selama 7 tahun dan telah berusia 62 tahun, angkatan 
tentera laut kerajaan Rom Timur telah menyerang pantai negeri Syam. Khalifah 
Mu'awiyah bin Abu Sufyan melihat serangan tentera laut Rom ini adalah satu 
ancaman yang serius kepada negara kaum Muslimin yang bersempadan 
dengan kawasan penguasaan pemerintahan Rom Timur. 


Apa lagi dengan tiada sesiapa yang dapat menghalang kemahuannya, maka 
Khalifah Mu'awiyah bin Abu Sufyan terus memperbesarkan angkatan tentera 
laut Islam yang berpusat di pantai negeri Syam dengan kekuatan seperti yang 
telah disebutkan di atas. 


Kini, dengan kelengkapan angkatan tentera laut kerajaan Islam yang sudah 
begitu kuat yang sudah mencapai bilangan kapal perang sebanyak 1,700 buah, 
maka Khalifah Mu'awiyah bin Abu Sufyan sangat meyakini kekuatan pasukan 
laut kerajaan baginda itu. Khalifah Mu'awiyah bin Abu Sufyan teringin sekali 
untuk menghancurkan pengkalan tentera laut Rom Timur yang berpusat di 
Lautan Mediterranean yang terletak di sebelah utara negeri Syam itu. Untuk 

menjaya cita-cita sucinya itu, Khalifah Mu'awiyah bin Abu Sufyan telah 
melancar serangan ke atas pulau-pulau di Lautan Mediterranean yang terletak 
disebelah utara negeri Syam iaitu Pulau Cyprus, Pulau Rhodes, Pulau Irwad, 
Pulau Crete dan beberapa buah pulau yang terletak di selatan negara Greece 
sebagaimana yang telah diperkatakan di atas. 


Demikianlah tindakan-tindakan yang dibuat oleh Khalifah Mu'awiyah bin 
Abu Sufyan di dalam usahanya untuk menyebar agama Islam di sebelah barat 
khasnya di negeri Mesir, Afrika Utara, dan di sekitar laut mediteranean sekali 
gus untuk mengukuhkan kerajaan bani Umayyah yang didirikan olehnya. 


Perubahan-Perubahan Pada Masa Pemerintahannya 


Sebagaimana orang-orang yang baru dilantik menjadi pemerintah atau raja 
menggantikan tempat orang yang meninggal tempat itu sama ada meninggal 
dunia atau disingkir, mereka biasanya akan melakukan beberapa perubahan di 
dalam pentadbiran kerajaan mengubah corak atau kebijaksanaan yang dibuat 
oleh raja atau pemerintah sebelumnya. Tentunya yang diubah itu adalah 
perkara-perkara yang tidak atau kurang baik untuk dikekalkan. Begitulah juga 
yang telah dibuat oleh Khalifah Mu'awiyah bin Abu Sufyan sebaik sahaja dia 
dilantik menjadi Khalifah kerajaan bani Umayyah yang pertama. Perubahan- 
perubahan itu bukanlah perubahan dasar pemerintahan, cuma perubahan biasa 
sahaja yang dapat dikatakan sebagai kehendak cita rasa baginda selaku khalifah 
yang baru setelah mengambil kira untung rugi di pihak baginda. 


Terdapat beberapa perubahan yang telah dibuat oleh Khalifah Mu'awiyah 
bin Abu Sufyan sebaik sahaja baginda dilantik menjadi khalifah iaitu 
sebagaimana berikut:- 


Memindah pusat pemerintahan kerajaan Islam dari kota Kufah di negeri Iraq 
ke kota Damsyik di negeri Syam. Dulunya pusat pemerintahan Khalifah 
Irrasyidin ialah di kota Madinah negeri Hijaz kemudian berpindah ke kota 
Kufah di negeri Iraq pada zaman pemerintahan Khalifah Ali bin Abu Talib. 
Perpindahan ibu kota pemerintahan ini adalah mengambil kira kedudukan 
penyokong pemerintah. 


Meninggalkan corak pentadbiran para khalifah yang terdahulu iaitu 
Khalifah Irrasyidin dan mengambil corak pemerintahan kerajaan Rom seperti 
mewujudkan pengawal khalifah dan menjalani kehidupan mewah. 


Melantik pengganti atau khalifah untuk mengganti baginda dengan cara 
lantikan Putera Mahkota, bukan diserahkan kepada pemilihan rakyat atau 
syura. 


Mengutamakan bangsa Arab di atas lain-lain bangsa di dalam semua perkara 
terutama di dalam perlantikan pegawai dan kakitangan kerajaan. Ini adalah 
tertuju kepada orang-orang Farsi sahaja yang merupakan musuh kaum bani 

Umayyah sejak asal lagi. Ini tidak berlaku kepada bangsa Mesir dan Afrika 
yang telah kembali taat sepenuhnya kepada kerajaan bani Umayyah. 


Mengubah warna bendera untuk lambang kerajaan bani Umayyah kepada 
warna merah. 


Ini adalah beberapa perubahan yang dibuat oleh Khalifah Mu'awiyah bin 
Abu Sufyan sebaik sahaja baginda dilantik menjadi khalifah. Perubahan- 
perubahan ini dibuat bukan di atas dasar untuk bermegah-megah dan 
menyalahi sunnah Rasulullah s.a.w. atau sunnah Khalifah Irrasyidin, tetapi 
adalah untuk kebaikan dan muslihat seluruh umat Islam jua. 


Jasa-Jasa Dan Kebajikan-Kebajikan Umum Kepada Rakyat 


Sekarang marilah kita lihat apakah jasa-jasa dan kebajikan-kebajikan yang 
telah dibuat oleh Khalifah Mu'awiyah bin Abu Sufyan selama pemerintahan 
baginda kepada rakyat baginda seluruh umat Islam. Ahli-ahli sejarah Islam 
mencatitkan beberapa jasa yang telah dibuat atau dilaksanakan oleh Khalifah 
Mu'awiyah bin Abu Sufyan selama masa pemerintahan baginda hampir 20 
tahun itu. Jasa-jasa itu adalah sebagaimana berikut:- 


Membentuk angkatan tentera Islam yang kuat dan mewujudkan bahagian- 
bahagian tentera seperti tentera musim panas dan tentera musim sejuk serta 
tentera laut. Jumlah kapal perang pada masa baginda ialah sebanyak 1,700 buah 
kapal. Tentera pula diberi gaji yang tetap dan mencukupi. 


Menubuhkan jabatan pendaftaran untuk mendaftar nama-nama kelahiran 
dan orang-orang yang memeluk agama Islam dan lain-lain keperluan. 


Menubuhkan jabatan pos di setiap tempat yang difikirkan sesuai. Pada setiap 
pejabat pos itu disediakan seekor kuda untuk petugas pos atau posmen 
menjalankan tugasnya. Kuda yang digunakan dari pejabat pos pertama 
direhatkan setelah sampai ke destinasi pos kedua. Ini menunjukkan betapa 
Khalifah Mu'awiyah bin Abu Sufyan adalah seorang manusia yang sangat 
bertimbangrasa dan berhati budi. 


Demikianlah beberapa jasa yang telah dibuat oleh Khalifah Mu'awiyah bin 
Abu Sufyan terhadap rakyat baginda selaku seorang ketua negara yang 
bertanggungjawab ke atas negara dan seluruh rakyat. 


Perhatian-Perhatian Khusus Terhadap Nasib Rakyat 


Sekarang marilah kita lihat pula apakah perhatian-perhatian yang diberikan 
khusus oleh Khalifah Mu'awiyah bin Abu Sufyan terhadap rakyat baginda yang 
mengalami berbagai-bagai masalah dalam hidup. Memang Khalifah Mu'awiyah 
bin Abu Sufyan selama menjadi khalifah sentiasa memerhatikan nasib rakyat 
baginda. Tetapi apa yang dimaksudkan dengan perhatian khusus Khalifah 
Mu'awiyah bin Abu Sufyan kepada rakyat atau umat Islam (termasuk kafir 

zimmi) seluruhnya ialah perhatian-perhatian terpilih yang tertentu. Misalnya 
tentang baginda sangat prihatin terhadap rakyatnya yang menghadapi 
kesempitan hidup yang sangat mendesak, prihatin terhadap kehidupan para 
janda yang ditinggal suami khusus terhadap para isteri Rasulullah s.a.w. kerana 
mereka tidak lagi dibolehkan berkahwin setelah suami mereka Rasulullah s.a.w. 
wafat, sangat memberi perhatian kepada orang-orang baik yang sangat setia 
kepada pemerintahan baginda dan sebagainya. 


Sekarang marilah kita lihat tindakan-tindakan yang dilakukan oleh Khalifah 
Mu'awiyah bin Abu Sufyan berkaitan dengan perkara-perkara demikian:- 


Prihatin Terhadap Kehidupan Orang-Orang Yang Kesempitan 


Di antara perhatian-perhatian yang diberikan oleh Khalifah Mu'awiyah bin 
Abu Sufyan terhadap kesusahan hidup rakyat baginda ialah baginda sentiasa 
memerhati kehidupan para isteri Rasulullah s.a.w. selepas Rasulullah s.a.w. 
wafat. Baginda sentiasa mengirim keperluan kepada para Ummul Mu'minin 
apabila mereka difikirkan sedang berada di dalam keadaan kesempitan 
kewangan. Kita semua tahu para isteri Rasulullah s.a.w. tidak lagi dibolehkan 
berkahwin setelah Rasulullah s.a.w. wafat. Jadi mereka adalah janda sepanjang 
hayat. 


Diriwayatkan oleh ahli-ahli sejarah Islam bahawa Khalifah Mu'awiyah bin 
Abu Sufyan sering mengirim wang kepada Ummul Mu'minin Sayidatina 
Aisyah binti Abu Bakar as-Siddiq, isteri yang sangat dicintai oleh Rasulullah 
s.a.w. Sekali peristiwa Khalifah Mu'awiyah bin Abu Sufyan telah menghantar 
sebanyak 100,000 wang dirham kepada Ummul Mu'minin Sayidatina Aisyah 
rha. Oleh Ummul Mu'minin Sayidatina Aisyah rha terus disedekahkan kesemua 
wang itu kepada para fakir miskin dan orang-orang yang sedang berada di 
dalam kesusahan. Setelah Khalifah Mu'awiyah bin Abu Sufyan mendapat tahu 
isteri kesayangan Rasulullah s.a.w. ini telah menyedekahkan kesemua wang 
yang 100,000 dirham yang diberi olehnya itu, maka baginda mengirim sebanyak 
100,000 dirham lagi kepada Ummul Mu'minin Sayidatina Aisyah rha. Ini 
menunjukkan bahawa Khalifah Mu'awiyah bin Abu Sufyan sangat mengambil 
berat terhadap kehidupan para isteri Rasulullah s.a.w. 


Kalau orang bertanya, itu untuk Aisyah? Bagaimana dengan isteri-isteri 
Rasulullah s.a.w. yang lain? Apakah juga dilakukan sedemikian? 


Memang Khalifah Mu'awiyah bin Abu Sufyan juga telah mengirim wang 
yang banyak kepada isteri-isteri Rasulullah s.a.w. yang lain selain dari Asiyah 
mana-mana yang masih hidup pada masa pemerintahan baginda. Cuma 
riwayat sahaja yang tidak menyebutnya kerana yang lain-lain tidak semasyhur 
Aisyah. 

Prihatin Terhadap Kehidupan Orang-Orang Yang Dihimpit Hutang 


Di antara kebajikan-kebajikan khusus yang dilakukan oleh Khalifah 
Mu'awiyah bin Abu Sufyan terhadap rakyat baginda ialah baginda sangat 
prihatin terhadap sesiapa-sesiapa yang mengalami kesempitan hidup seperti 
dihimpit hutang yang sangat banyak dan sebagainya. Sebagai contoh baginda 
telah memberi wang yang banyak kepada abang Sayidina Ali bin Abu Talib 
iaitu Aqil bin Abu Talib bekas musuh politiknya yang datang meminta bantuan 
kewangan kepada baginda ketika adiknya Sayidina Ali bin Abu Talib yang 
sedang memegang jawatan khalifah tidak mahu membantu abangnya itu 
dengan wang negara. Ketika itu Aqil bin Abu Talib sudah tua berusia 78 tahun 
dan buta pula kedua-dua belah matanya. Tetapi cerita ini telah menimbulkan 
rasa tidak percaya penyusun tentang kebenarannya apabila diselidiki beberapa 
faktanya yang menimbulkan keraguan. Tetapi penyusun membawa juga cerita 
ini masuk ke dalam kisah hidup Mu'awiyah bin Abu Sufyan ini untuk 
menceritakan tentang sifat-sifat keperihatinan Khalifah Mu'awiyah bin Abu 
Sufyan kepada rakyat baginda kerana ianya adalah cerita yang menarik dan 
sudah diterima umum. 


Di dalam cerita ini dikatakan bahawa Aqil bin Abu Talib menanggung 
hutang yang banyak. Setelah adiknya Sayidina Ali bin Abu Talib dilantik 
menjadi khalifah, Aqil bin Abu Talib telah datang kepada adiknya itu untuk 
mengadu nasib hidupnya yang banyak hutang dan cuba meminta pertolongan 
dalam bentuk kewangan daripada adiknya itu untuk melunaskan hutang- 
hutangnya yang banyak. Tetapi Khalifah Ali bin Abu Talib tidak sanggup 
menolong abangnya dengan mengambil wang negara. Hanya baginda 
menyuruh anak sulung baginda Sayidina Hasan agar menghantar sedikit 
daging kepada abangnya yang kesempitan itu untuk memenuhi keperluan 
hidup hariannya. 


Riwayat lain menceritakan bahawa setelah Aqil bin Abu Talib yang tua dan 
buta itu mendengar adiknya Sayidina Ali bin Abu Talib dilantik menjadi 
khalifah menggantikan tempat al-marhum Khalifah Uthman bin Affan, maka 
dia yang mempunyai hutang yang banyak dan keperluan perbelanjaan dapur 
setiap hari yang tidak mencukupi untuk saraan keluarganya yang besar telah 
memberitahu kepada adiknya Khalifah Ali bin Abu Talib meminta saraan dari 
Baitul Mal untuk menjelaskan hutang-hutangnya. Tetapi Khalifah Ali bin Abu 
Talib yang terkenal sangat amanah menjaga harta rakyat telah menyuruh 
abangnya itu agar datang berjumpa dengannya pada hari yang lain. Maka pada 
suatu hari datanglah Aqil bin Abu Talib yang tua dan buta itu dengan dipimpin 
oleh anaknya ke tempat Khalifah Ali bin Abu Talib. Setelah sampai, Khalifah 
Ali bin Abu Talib berkata kepada abangnya Aqil bin Abu Talib itu; 


“Hanya inilah untukmu.” 

Aqil bin Abu Talib menghulur tangannya untuk mengambil barang yang 
dihulurkan oleh adiknya itu yang disangkakan bungkusan wang terus 
mengaduh kesakitan dan terus benda itu terlepas dari tangannya kerana apa 
yang dipegangnya itu bukan bungkusan wang, tetapi sebilah besi kemerahan 
yang sedang terbakar. 


“Ini baru besi yang dibakar dengan api dunia. Bagaimana kelak bila kau dan 
aku dibelenggu dengan rantai yang dibakar dalam api neraka? Daripada aku, 
engkau tidak akan memperolehi lebih daripada hakmu yang sudah ditetapkan 
oleh Allah kepadamu.” 


Sebenarnya terdapat beberapa versi lagi mengenai kisah Aqil bin Abu Talib 
datang meminta bantuan kewangan kepada adiknya Khalifah Ali bin Abu Talib 
yang menjadi Khalifah Irrasyidin yang keempat menggantikan tempat al- 
marhum Khalifah Uthman bin Affan yang terbunuh. 


Kisah di dalam versi itu saling berbeza. Kalau versi di atas menceritakan Aqil 
bin Abu Talib diberi besi panas oleh Khalifah Ali bin Abu Talib, di dalam versi 
yang lain dikatakan Khalifah Ali bin Abu Talib memberi sedikit daging yang 
baginda beli dari pasar. Dan versi yang seterusnya mengisahkan Khalifah Ali 
bin Abu Talib memberi pakaian kepada abangnya yang malang itu. Penyusun 
merasa ragu tentang benarnya Aqil bin Abu Talib telah datang meminta 
pertolongan kepada adiknya Khalifah Ali bin Abu Talib, tetapi kerana wara'nya 
Khalifah Ali bin Abu Talib, baginda tidak mahu memberi lebih daripada yang 
sepatutnya kepada abangnya yang datang meminta pertolongan itu. Seolah- 
olah kisah ini mahu memberitahu kepada para pembaca bahawa Aqil bin Abu 
Talib seorang yang boros di dalam berbelanja tidak melakukan secara berhemah 
dan bersederhana. 


Soalnya sekarang, apakah saudara-saudari para pembaca semua percaya 
dengan cerita ini, tentang Aqil bin Abu Talib yang gemar membazir wang dan 
tentang Khalifah Ali bin Abu Talib yang tidak mempunyai perasaan 
perikemanusiaan terhadap saudara maranya? 


Pada penyusun, penyusun kurang mempercayai dengan kisah di atas kerana 
beberapa sebab sebagaimana berikut:- 


Sebab pertama, masakan Sayidina Ali bin Abu Talib begitu zalim terhadap 
saudaranya sendiri sehingga sanggup memutuskan tali silaturrahim dengan 
Aqil bin Abu Talib dengan menganiaya Aqil seperti itu. Kalau tidak mahu 
memberi, katakan sahaja tidak boleh. Itu bukan hakmu. Bukan dengan memberi 
besi panas untuk dipegang oleh abangnya yang telah tua dan buta pula itu. 


Sebab kedua, kita tahu Aqil bin Abu Talib juga mendapat saraan daripada 
dasar yang digubal oleh Khalifah Umar bin al-Khattab yang memperuntukkan 
wang negara kepada semua umat Islam. Khalifah Umar bin al-Khattab 
memperuntukkan kepada setiap orang yang memeluk Islam pada hari Futh 

Mekah sebanyak 2,000 dirham setahun. Aqil bin Abu Talib termasuk golongan 
ini. Masakan kehidupan Aqil bin Abu Talib begitu bangsat sekali sehingga 
hutangnya menjadi bertimbun-timbun sedangkan pendapatan 2,000 dirham 
setahun sama dengan 5.5 dirham sehari. Sudah cukup untuk menyara 
kehidupan khasnya berkaitan makan minum keluarga lima enam beranak. 


Sebab ketiga, takkanlah Aqil bin Abu Talib tidak pernah mengikut 
peperangan pada zaman Nabi, Abu Bakar, Umar dan zaman enam tahun 
pertama pemerintahan Khalifah Uthman bin Affan yang mana para pejuang 
diberi harta ghanimah atau gaji yang cukup pada zaman Khalifah Umar bin al- 
Khattab? Sedangkan pada masa itu Aqil bin Abu Talib masih muda berumur 51 
sampai 70 tahun pada zaman enam tahun pemerintahan Khalifah Uthman bin 
Affan. Masih kuat. Sedangkan Ammar bin Yasir ketika berperang di Siffin 
berusia 80 tahun lebih. Takkanlah sampai Aqil bin Abu Talib seperti orang- 
orang miskin yang cacat anggota badan sehingga tidak mampu bekerja atau 
seperti para Ahlis Suffah yang duduk di serambi Masjid Nabi kerana tidak 
mempunyai sanak saudara! 


Sebab keempat, takkanlah anak Aqil bin Abu Talib yang datang bersama- 
sama bapanya tidak menahan tangan ayahnya daripada memegang besi panas 
yang dihulurkan oleh Khalifah Ali bin Abu Talib kepada ayahnya. Kalau terjadi 
demikian, sudah tentu anak Aqil bin Abu Talib telah melarikan bapanya 
daripada mendekati Khalifah Ali bin Abu Talib yang sedemikian zalim itu. 


Sebab kelima, takkanlah Sayidina Ali bin Abu Talib tergamak menghulur 
besi panas kepada abangnya di hadapan anaknya yang membawanya kepada 
baginda untuk meminta bantuan. 


Demikianlah hujah-hujah saya tentang ketidakbenaran kisah bahawa Aqil 
bin Abu Talib datang kepada adiknya Sayidina Ali bin Abu Talib yang 
merupakan khalifah kaum Muslimin kerana meminta belanja untuk 
menjelaskan hutang-hutangnya yang banyak. Dan kisah tentang Sayidina Ali 
bin Abu Talib yang menganiaya abangnya Aqil bin Abu Talib dengan memberi 
besi yang panas, bukan makanan atau wang ringgit ketika dia datang meminta 
pertolongan dalam bentuk kewangan untuk melunaskan hutang-hutangnya 
serta sudah tua dan buta pula kedua-dua belah matanya. 


Kemudian kerana merasa kecewa dengan sikap adiknya yang sedang 
berkuasa, maka Aqil bin Abu Talib telah menyeberang ke pihak musuh 
abangnya ialah Mu'awiyah bin Abu Sufyan yang sedang berkuasa di negeri 
Syam. Setelah mengadu kepada Mu'awiyah bin Abu Sufyan tentang kesempitan 
dan kesulitan kehidupannya yang banyak hutang, maka Mu'awiyah bin Abu 
Sufyan terus memberi kepada Aqil bin Abu Talib sebanyak 100,000 dirham 
untuk menampung penghidupannya dan melunaskan hutang-hutangnya yang 
banyak itu. 

Penyusun percaya tentang kisah Aqil bin Abu Talib yang menyeberang ke 
pihak Khalifah Mu'awiyah bin Abu Sufyan bukan kerana masalah kekurangan 
wang atau kerana adiknya Khalifah Ali bin Abu Talib tidak mahu 
menolongnya, tetapi disebabkan sikap Khalifah Ali bin Abu Talib yang sangat 
ketat di dalam memerintah tidak sebagaimana Mu'awiyah bin Abu Sufyan yang 
luas tangan dan sangat suka memberi. 


Mengambil Berat Terhadap Tali Silaturrahim Sesama Islam 


Memang Khalifah Mu'awiyah bin Abu Sufyan adalah seorang pemerintah 
yang sangat mengambil berat terhadap perhubungan silaturrahim di antara 
umat Islam. Memang baginda sudah menjadi raja bukan lagi khalifah kerana 
corak pemerintahan baginda yang lebih mirip kepada raja yang menguasai 
wang negara. Sedangkan khalifah tidak menguasai wang negara. Wang negara 
dikuasai oleh Bendahari Baitul Mal. Khalifah hanya dapat berbelanja dengan 
mengarah bendahari Baitul Mal untuk perkara-perkara keselamatan negara dan 
keperluan rakyat. Bukan boleh mengeluarkan wang sesuka hati. 


Sedangkan Khalifah Mu'awiyah bin Abu Sufyan menguasai harta negara 
dengan baginda sendiri yang membahagi-bahagikan harta itu ikut sesuka hati 
baginda. Khalifah tidak akan berbuat demikian. 


Bagaimanakah pula dengan tindakan Rasulullah s.a.w. sendiri yang 
membahagi-bahagikan harta negara sendiri bukan melalui Bendahari Baitul Mal 
seperti yang dapat dilihat dalam perang Hunain? 


Tetapi Rasulullah s.a.w. melakukan mengikut ketetapan hukum. 
Khalifah Mu'awiyah bin Abu Sufyan tidak mengikut ketetapan hukum? 


Rasulullah s.a.w. membahagi-bahagikan harta rampasan perang yang satu 
perlima itu untuk kepentingan umat Islam yang tidak terlibat dalam 
peperangan. Sedangkan Khalifah Mu'awiyah bin Abu Sufyan membahagi- 
bahagikan harta kepada rakyat adakala untuk kepentingan peribadi baginda 
seperti baginda berikan kepada tokoh-tokoh yang baginda ketahui tidak 
menyukai tindakan baginda. 


Bahkan Khalifah Mu'awiyah bin Abu Sufyan telah memberi kepada para 
penyokongnya orang-orang Syam jumlah wang yang tidak dapat dikira-kira. 


Sungguhpun begitu apa yang dilakukan oleh Khalifah Mu'awiyah bin Abu 
Sufyan sangatlah baik sekali. Bertujuan untuk mengeratkan tali silaturrahim 
antara sesama Islam. Cuba bandingkan dengan para raja sekarang. Mana ada 
mereka membahagi-bahagikan wang negara kepada orang lain? Mereka lebih 
mengutamakan kepentingan diri, isteri, anak-anak dan kroni mereka sahaja. 


Sedangkan Khalifah Mu'awiyah bin Abu Sufyan sangat memerhati terhadap 
nasib rakyat baginda. Baginda menggunakan sepenuh-penuhnya wang negara 

untuk kepentingan rakyat. Biarpun bermatlamatkan kepentingan diri baginda 
juga. Tetapi sekurang-kurangnya kepada rakyat. Lihat apa yang baginda 
lakukan kepada para tokoh-tokoh putera sahabat-sahabat terbaik seperti 
terhadap Abdullah bin az-Zubair, Sayidina Hasan, Sayidina Husein, Abdullah 
bin Abbas, Abdul Rahman bin Abu Bakar as-Siddiq, Abban bin Uthman bin 
Affan dan lain-lain telah datang ke istana baginda di kota Damsyik. Baginda 
menyambut mereka itu dengan gembira dan senyuman yang tidak padam dari 
bibirnya. Menjamu mereka itu dengan makanan yang lazat-lazat, kemudian 
ketika mereka itu mahu pulang ke kota Madinah, Khalifah Mu'awiyah bin Abu 
Sufyan telah memberi kepada semua mereka hadiah-hadiah yang bernilai dan 
wang yang banyak. Padahal sebahagian mereka itu adalah orang-orang yang 
pernah memusuhinya. 


Sesiapa sahaja yang suka berapat-rapat dengan Khalifah Mu'awiyah bin Abu 
Sufyan akan mendapat habuan yang banyak sekali. Kenapa? Kerana Khalifah 
Mu'awiyah bin Abu Sufyan akan memberi bila diminta. Jadi orang yang suka 
berapat-rapat dengan baginda akan meminta kerana mereka tahu perangai 
Khalifah Mu'awiyah bin Abu Sufyan yang sangat pemurah. Abdullah bin az- 
Zubair adalah salah seorang daripada mereka. Ini adalah kerana sifat-sifat 
Abdullah bin az-Zubair yang sangat cerdik dan sangat berani. 


Sekianlah perubahan-perubahan, jasa-jasa dan perhatian-perhatian khusus 
yang dilakukan dan diberikan oleh Khalifah Mu'awiyah bin Abu Sufyan kepada 
rakyat baginda selaku baginda adalah khalifah umat Islam setelah Khalifah 
Irrasyidin. Didapati Khalifah Mu'awiyah bin Abu Sufyan telah menjalankan 
tanggungjawabnya sebagai seorang khalifah yang baik, adil dan penuh rasa 
kasih sayang terhadap rakyatnya. 


MU'AWIYAH MEMIKIRKAN 
BAKAL PENGGANTI 


Tidak Mahu Lihat Kacau Bilau Landa Umat Islam Sekali Lagi 


Menjelang tahun 49 Hijrah/669 Masihi, iaitu setelah baginda menjadi 
khalifah selama 8 tahun dan ketika sudah berusia 64 tahun, Khalifah 
Mu'awiyah bin Abu Sufyan mula terperasan yang usianya sudah melampaui 
usia Nabi, usia Sayidina Abu Bakar as-Siddiq, usia Sayidina Umar bin al- 
Khattab dan usia Sayidina Ali bin Abu Talib. Usia baginda sudah lebih setahun 
daripada usia keempat-empat pemimpin umat Islam itu. Ertinya saat-saat untuk 
baginda meninggal alam fana' ini sudah bermula. Inilah yang menjadi faktor 
kenapa tiba-tiba sahaja terlintas di dalam fikiran Khalifah Mu'awiyah bin Abu 
Sufyan untuk segera menetapkan pengganti baginda sebelum baginda menutup 
mata buat selama-lamanya. 


Peristiwa-peristiwa silam yang telah baginda lalui bersama-sama Khalifah 
Ali bin Abu Talib yang begitu pahit dan masam di dalam usaha menentukan 
seorang khalifah untuk umat Islam setelah terbunuhnya Khalifah Uthman bin 
Affan masih lagi belum hilang dari jiwa dan ingatan baginda. Alangkah payah 
dan susahnya umat Islam untuk mendapat seorang khalifah setelah 
terbunuhnya Khalifah Ali bin Abu Talib. Ketika para sahabat Rasulullah s.a.w. 
yang tua-tua atau yang besar-besar masih ramai lagi seperti pada zaman 
Khalifah Abu Bakar as-Siddig hingga ke zaman Khalifah Ali bin Abu Talib, tak 
apalah tidak memikirkan soal pengganti pun. Lantik sesiapa sahaja yang layak 
daripada kalangan para sahabat Rasulullah s.a.w. yang tua-tua dan berdamping 
lama dengan baginda s.a.w. Mereka akan diterima. Tetapi pada tahun 49 
Hijrah/669 Masihi seperti ini, para sahabat yang baik-baik dan tua-tua sudah 
tidak ramai lagi kerana sudah ramai dari kalangan mereka yang telah 
meninggal dunia. Bukan sahaja mereka meninggal dunia disebabkan usia 
mereka yang tua, tetapi juga disebabkan terkorban di dalam perjuangan, sama 
ada perjuangan menentang orang-orang kafir, murtad atau juga kerana 
menentang saudara mereka orang-orang Islam sendiri. Yang masih tinggal 
hanyalah sahabat-sahabat kecil atau anak-anak sahabat besar meskipun mereka 
juga baik dan berakhlak mulia dan layak untuk dijadikan pemimpin umat 
Islam. 

Khalifah Mu'awiyah bin Abu Sufyan melihat sahabat-sahabat kecil 
nampaknya lebih berwibawa dan menonjol untuk dilantik ke jawatan khalifah. 
Ini sudah pasti akan mengundang perpecahan yang lebih dahsyat ke atas umat 
Islam sekiranya langkah-langkah di dalam menentukan pengganti baginda 
sebagai khalifah umat Islam tidak ditentukan terlebih awal sebelum khalifah 
yang sedang berkuasa wafat dengan serta merta atau secara mengejut. 


Baginda bimbang sekali seandainya perkara itu sekali lagi terjadi, 
menyebabkan umat Islam kembali berperang kerana merebut jawatan khalifah. 
Bukankah sudah berpuluh ribu jiwa para sahabat dan kaum Muslimin yang 
telah melayang angkara ‘perebutan’ jawatan khalifah? Jiwa yang berpuluh ribu 
yang terkorban itu seandainya digunakan untuk perjuangan fi sabilillah, 
barangkali hampir seluruh dunia, Islam sudah dapat diperkenalkan. Dan sudah 
berpuluh bilion umat manusia sudah dilepaskan daripada lubang neraka. 
Kerana semua itulah Khalifah Mu'awiyah bin Abu Sufyan telah memikirkan 
bakal pengganti baginda sebelum nyawa baginda dicabut oleh Malaikat Malikil 
Maut untuk dibawa ke alam baqa'. 


Ketika kepala Khalifah Mu'awiyah bin Abu Sufyan sedang penuh dengan 
pemikiran-pemikiran tentang persoalan-persoalan berkaitan bakal pengganti 
baginda, pada ketika itu juga baginda melihat salah seorang gabenor baginda 
perlu diganti dengan tokoh lain. Tokoh yang bakal menggantikan tempat 
gabenor yang baginda fikir perlu diberhentikan itu sudah ada di dalam kepala 
baginda. Baginda melihat gabenor kota Kufah iaitu al-Mughirah bin Syu'bah 
ath-Thaqafi, seorang sahabat Rasulullah s.a.w. yang terkemuka sudah wajar 
bersara daripada jawatannya. Dia sudah lama menjadi gabenor di kota Kufah 
iaitu sejak tahun 43 Hijrah/663 Masihi lagi. Jadi sudah kira-kira enam tahun. 
Itupun tidak dikira perkhidmatannya sejak zaman pemerintahan Khalifah 
Umar bin al-Khattab. Kalau dikira sejak dari zaman pemerintahan Khalifah 
Umar bin al-Khattab, dan setahun dua pada zaman pemerintahan Khalifah 
Uthman bin Affan, bererti al-Mughirah bin Syu'bah sudah berkhidmat sebagai 
gabenor memakan masa selama kira-kira sepuluh tahun (al-Mughirah bin 
Syu'bah menjadi gabenor pada zaman Khalifah Umar bin al-Khattab bermula 
sebagai gabenor di kota Basrah pada tahun 15 Hijrah/637 Masihi hingga tahun 
17 Hijrah/639 Masihi kemudian diberhentikan. Kemudian dilantik pula sebagai 
gabenor di kota Kufah mulai tahun 17 Hijrah/639 Masihi hinggalah tahun 25 
Hijrah/647 Masihi (dua tahun pada zaman Khalifah Uthman bin Affan). 


Khalifah Mu'awiyah bin Abu Sufyan tahu kewibawaan al-Mughirah bin 
Syu'bah, kebolehan dan kepintarannya di dalam soal-soal pentadbiran dan 
kepahlawanan, tetapi pada ketika itu sudah ada tokoh lain yang sesuai sekali 
untuk diberi peluang oleh Khalifah Mu'awiyah bin Abu Sufyan untuk 
menduduki kerusi gabenor di kota Kufah. Tokoh yang dimaksudkan itu pernah 
menduduki kerusi gabenor pada zaman pemerintahan Khalifah Uthman bin 
Affan di kota Basrah iaitu Said bin al-Ass bin Said bin al-Ass bin Umayyah, 

yang masih merupakan kaum kerabat dengan Khalifah Mu'awiyah bin Abu 
Sufyan. Khalifah Mu'awiyah bin Abu Sufyan amat kenal benar dengan peribadi 
Said bin al-Ass, anak dua pupu baginda itu. Said bin al-Ass adalah seorang 
yang alim, salih, pemurah, lemah lembut dan juga pintar di dalam soal-soal 
pentadbiran dan kepahlawanan selain masih sangat dekat perhubungan darah 
dengan baginda. Khalifah Mu'awiyah bin Abu Sufyan berpendapat Said bin al- 
Ass perlu diberi jawatan gabenor menggantikan tempat al-Mughirah bin 
Syu'bah yang meskipun dia masih belum tua benar lagi. 


Hasrat Khalifah Mu'awiyah bin Abu Sufyan ini telah diucapkan oleh 
baginda di hadapan beberapa orang pembesar kerajaan. Oleh itu ianya tidak 
menjadi rahsia lagi kepada orang ramai dan kerana itu rahsia yang sudah tidak 
menjadi rahsia lagi itu telah sampai dengan cepat ke telinga gabenor kota Kufah 
yang terlibat yang akan dipecat iaitu al-Mughirah bin Syu' bah. Al-Mughirah bin 
Syu'bah merasa dirinya masih boleh lagi memberi khidmat yang sebaik-baiknya 
kepada kerajaan bani Umayyah di bawah pentadbiran Khalifah Mu'awiyah bin 
Abu Sufyan. Dia masih muda berusia dalam lingkungan 50an, bukan 60an, 
bukan 70an, bukan 80an atau 90an. Kenapakah dia perlu disingkirkan tanpa 
alasan yang munasabah? Kalau sekadar untuk menempatkan orang lain yang 
ada hubungan kekeluargaan dengan khalifah, alasan itu tidak wajar dan tidak 
dapat diterima. Kerana itulah al-Mughirah bin Syu'bah yang berakal panjang 
dan pintar itu cuba memikirkan untuk mengambil satu langkah yang boleh 
memudarkan semula niat Khalifah Mu'awiyah bin Abu Sufyan untuk 
menyingkirnya daripada jawatan gabenor kota Kufah itu. 


Tiba-tiba dia mendapat satu idea. Dia tidak mahu menyimpan lama ideanya 
yang bernas itu. Dia mahu bertindak segera sebelum apa yang tidak diingininya 
terjadi ke atas dirinya. 


Al-Mughirah Syorkan Yazid Sebagai Putera Mahkota 


Tanpa mahu berlengah-lengah lagi, maka al-Mughirah bin Syu'bah terus 
berangkat ke kota Damsyik untuk berjumpa dengan seorang yang penting di 
sana. Siapa, Khalifah Mu'awiyah bin Abu Sufyan? Tidak. Tetapi putera khalifah 
yang bernama Yazid, seorang putera Khalifah Mu'awiyah bin Abu Sufyan yang 
berdarah badwi kerana ibunya seorang perempuan badwi suku Kalbi. 


Setelah al-Mughirah bin Syu'bah duduk di hadapan Yazid, maka beliau 
berkata kepada putera Khalifah Mu'awiyah bin Abu Sufyan yang sangat 
disayangi oleh ayahandanya itu kerana kecerdikan, keberanian dan kefasihan 
lidahnya sehingga mampu mencipta syair dan mampu mendendangkannya 
dengan begitu baik sekali, 


“Wahai Yazid! Sesungguhnya tokoh-tokoh besar daripada sahabat-sahabat 
Rasulullah s.a.w. semuanya sudah meninggalkan kita. Demikian juga dengan 
pembesar-pembesar Ouraisy dan orang-orang tua di kalangan mereka. Yang 

masih tinggal hanyalah pemuda-pemuda dari kalangan anak-anak mereka. Di 
kalangan mereka terdapat seorang yang mempunyai akalfikiran dan 
pandangan yang baik, dan paling mengetahui tentang sunnah dan politik. Aku 
cukup hairan kenapakah Amirul Mu'minin tidak melantik engkau sebagai bakal 
penggantinya.” 


Bersinar-sinar mata Yazid memandang ke muka al-Mughirah bin Syu'bah 
yang cerdik itu. Pada ketika itu hasratnya seperti telah dibakar kembali. 
Memang sejak dia mengerti tentang kehidupan ini, tentang kedudukan di 
dalam masyarakat, tentang kemuliaan pimpinan atau jawatan khalifah, Yazid 
bin Mu'awiyah telah ada mempunyai cita-cita untuk mendapat kedudukan 
yang sedang disandang oleh ayahandanya Khalifah Mu'awiyah bin Abu Sufyan 
itu. 


Diriwayatkan pernah terjadi ketika Yazid masih kanak-kanak, tetapi telah 
sampai ke peringkat usia mumayyiz (sudah dapat membeza perkara-perkara 
najis dan suci - berusia kira-kira 10 tahun), ayahandanya Khalifah Mu'awiyah 
bin Abu Sufyan cuba menduga kecerdikannya bersama-sama dengan 
saudaranya yang berlainan ibu bernama Abdullah bin Mu'awiyah. Setelah 
Yazid dan Abdullah didudukkan di hadapan ayahandanya dengan 
diperhatikan oleh ibunda masing-masing kerana ingin tahu tahap kecerdikan 
kedua-duanya, maka Khalifah Mu'awiyah bin Abu Sufyan terlebih dahulu 
berkata kepada puteranya yang bernama Abdullah; 


“Wahai anakku! Aku bercadang untuk memberi apa sahaja yang engkau 
pinta dalam majlisku ini. Sila minta apa yang kau inginkan.” 


“Wahai ayahanda! Aku minta agar ayahanda belikan kepadaku seekor 
anjing yang cergas dan seekor kaldai yang cergas juga,” pinta Abdullah kepada 
ayahandanya penuh girang. Ternyata barang yang dipinta oleh Abdullah 
adalah barang-barang yang tidak begitu penting yang menunjukkan 
kerendahan tahap atau kualiti intelektualnya. 


Khalifah Mu'awiyah bin Abu Sufyan sangat kesal mendengar benda yang 
diminta oleh puteranya yang bernama Abdullah itu seraya mengherdik putera 
baginda itu dengan nada marah, “Wahai anakku, kau seperti kaldai dan minta 
dibeli kaldai pula, pergilah!!” Khalifah Mu'awiyah bin Abu Sufyan memerintah 
agar anaknya Abdullah menjauhkan diri daripadanya. 


Setelah Abdullah keluar, maka Khalifah Mu'awiyah bin Abu Sufyan 
berpaling pula kepada ibu Abdullah yang bernama Fakhitah binti Qirdhah dan 
berkata kepadanya, “Kau lihat sendiri bagaimana keadaan anakmu.” 


Selain Abdullah, Fakhitah binti Qirdhah masih mempunyai seorang anak 
lagi bernama Abdul Rahman. 


Khalifah Mu'awiyah bin Abu Sufyan kemudiannya memanggil pula putera 
baginda yang benama Yazid iaitu anak kepada isteri baginda yang bernama 

Maisun binti Bahdal al-Kalbiyyah, seorang wanita Badwi suku Kalbi. Maka 
datanglah Yazid ke hadapan ayahandanya. Lantas Khalifah Mu'awiyah bin Abu 
Sufyan bertanya kepada puteranya itu; 


“Wahai anakku! Aku bercadang untuk memberi apa sahaja yang engkau 
pinta dalam majlisku ini. Sila minta apa yang kau inginkan.” 


Tiba-tiba Yazid menangis lalu bersujud. Setelah dia mengangkat kepalanya 
semula, dia berkata kepada ayahandanya, “Segala puji bagi Allah yang telah 
memanjangkan usia Amirul Mu'minin sehingga ke hari ini dan aku masih 
sempat melihatnya sekarang. Hajatku ialah hendaklah tuanku melantik aku 
sebagai Putera Mahkota yang akan menggantikan tempat tuanku nanti, 
memberi kesempatan kepadaku mentadbir kaum Muslimin, mengizinkan aku 
naik haji....” 


Fakhitah binti Qirdhah menyaksikan kecerdikan anak madunya itu. 


Maka Khalifah Mu'awiyah bin Abu Sufyan bertanya kepada isteri baginda 
Fakhitah binti Qirdhah itu, “Bagaimana pendapatmu tentang anakku Yazid 
itu?” 

Pertanyaan Khalifah Mu'awiyah bin Abu Sufyan sebegitu bukanlah 
bermaksud untuk meminta pandangan Fakhitah binti Qirdhah tentang peribadi 
Yazid, cuma semata-mata untuk memperli isterinya itu yang mengakui anaknya 
Abdullah lebih cerdik daripada Yazid. Namun Fakhitah binti Qirdhah 
menjawab juga, “Engkau lebih mengetahui daripadaku (tentang kelebihan yang 
terdapat pada setiap orang anak-anakmu) wahai Amirul Mu'minin.” 


Mengikut riwayat yang dicatit oleh Imam at-Tabari di dalam kitabnya yang 
berjudul Tarikh Tabari, bahawa pada tahun 49 Hijrah/669 Masihi, ketika itu 
Khalifah Mu'awiyah bin Abu Suyan telah berusia 64 tahun, Yazid pula sedang 
berusia 39 tahun, dikatakan Khalifah Mu'awiyah bin Abu Sufyan telah 
bercadang untuk memecat gabenor kota Kufah ketika itu ialah al-Mughirah bin 
Syu'bah, seorang sahabat Nabi yang terkemuka, orang bangsa Thaqif dari Taif. 
Al-Mughirah bin Syu'bah adalah seorang yang cerdik dan bijaksana. Beliau juga 
adalah seorang yang cekap dan amat berkebolehan di dalam persoalan- 
persoalan pentadbiran. Al-Mughirah bin Syu'bah dilantik oleh Khalifah 
Mu'awiyah bin Abu Sufyan menjadi gabenor kota Kufah bermula pada tahun 
43 Hijrah/663 Masihi lagi iaitu setelah dua tahun Mu'awiyah bin Abu Sufyan 
menduduki kerusi khalifah. 


Maka al-Mughirah bin Syu'bah yang menyedari perkara itu terus pergi ke 
kota Damsyik dan terus berjumpa dengan Yazid. Beliau berkata kepada Yazid; 


“Wahai Yazid! Tahukah engkau sekarang ini para sahabat Rasulullah yang 
terkemuka sudah tiada lagi (meninggal dunia), begitu juga dengan para 
pembesar Quraisy dan orang-orang tua mereka. Yang masih tinggal hanyalah 
anak-anak cucu mereka. Dan engkau adalah orang yang paling utama di antara 

mereka. Dan aku tidak mengerti, apakah yang menjadi halangan kepada 
khalifah untuk mengangkat engkau menjadi Putera Mahkota.” 


Maka Yazid menjawab dengan pertanyaan, “Apakah pada pendapat bapak 
perkara ini boleh dilakukan?” 


Maka jawab al-Mughirah bin Syu'bah, “Memang boleh.” 


Maka tanpa berlengah lagi, Yazid terus mengadap ayahandanya Khalifah 
Mu'awiyah bin Abu Sufyan dan memberitahu mengenai apa yang dikatakan 
oleh al-Mughirah bin Syu'bah kepadanya. Maka Khalifah Mu'awiyah bin Abu 
Sufyan terus memanggil al-Mughirah bin Syu'bah dan bertanya kepadanya 
tentang persoalan itu. Al-Mughirah bin Syubah berusaha menyakinkan 
Khalifah Mu'awiyah bin Abu Sufyan tentang kebaikan buah fikirannya itu. 
Dijelaskannya kepada Khalifah Mu awiyah bin Abu Sufyan, bahawa inilah satu- 
satunya cara untuk menghindar pertumpahan darah dan untuk menjaga 
persatuan umat Islam daripada berpecah kembali. 


Kemudian setelah yakin dengan kata-kata gabenor baginda bagi kota Kufah 
itu, maka Khalifah Mu'awiyah bin Abu Sufyan bertanya pula kepadanya: 


“Siapakah yang akan membantuku di dalam usaha ini?” 


Al-Mughirah bin Syu bah memberi jawapannya yang sangat menyenangkan 
hati Khalifah Mu'awiyah bin Abu Sufyan, “Aku menjamin ketaatan rakyat 
Kufah kepada tuan dan Ziyad di Basrah. Adapun di daerah selain yang dua ini 
tidak akan ada seorangpun yang berani mencabar tuan.” 


Manakala Imam as-Sayuti menulis di dalam kitabnya Tarikhul 
Khulafa' (Sejarah Para Khalifah) ada sedikit perbezaan jalan ceritanya, begini 
bunyinya, “Mu'awiyah telah mengirim surat kepada al-Mughirah dan berkata 
kepadanya, “Bila engkau selesai membaca suratku ini, segera datang kepadaku 
sebagai orang yang dipecat.” 

Tetapi al-Mughirah bin Syu'bah tidak memenuhi permintaan atau perintah 
Khalifah Mu'awiyah bin Abu Sufyan kepadanya itu dengan segera. Ketika dia 
datang mengadap Khalifah Mu'awiyah, khalifah kerajaan bani Umayyah yang 
pertama dan paling cerdik itu bertanya kepadanya (dengan nada sedikit berang 
- P), “Mengapa kau datang lambat?” 


Al-Mughirah bin Syu'bah lantas menjelaskan, “Kerana ada urusan yang 
perlu aku selesaikan.” 


Khalifah Mu'awiyah bertanya pula, “Apakah urusannya itu?” 


“Pengangkatan Yazid sebagai khalifah setelah engkau,” al-Mughirah bin 
Syu bah menjelaskan segala-galanya. 


“Sudahkan engkau lakukan?” Tanya Khalifah Mu'awiyah bin Abu Sufyan 
pula. 

“Sudah,” jawab al-Mughirah bin Syu'bah. 


Maka Khalifah Mu'awiyah bin Abu Sufyan berkata kepada al-Mughirah bin 
Syu'bah, “Kini kembalilah ke jawatanmu.” 


Seorang lagi sejarawan Islam yang besar bernama Ibnu Abdul Rabbah 
menulis di dalam kitabnya al-Igdul Farid tetapi jalan ceritakan hampir serupa 
dengan jalan cerita Imam as-Sayuti. 


Untuk menyempurnakan kisah ini, bolehlah riwayat Imam Tabari 
diselaraskan dengan riwayat Imam as-Sayuti yang mana disusun begini:- 


Pada tahun 49 Hijrah/669 Masihi, ketika itu Khalifah Mu'awiyah bin Abu 
Sufyan telah berusia 64 tahun, Yazid pula sedang berusia 39 tahun, Khalifah 
Mu'awiyah bin Abu Sufyan berniat untuk memberhentikan gabenor kota Kufah 
(dari kedudukannya - P) iaitu al-Mughirah bin Syu'bah, seorang sahabat Nabi 
yang terkemuka, orang bangsa Thagif dari Taif. Seorang tokoh yang cerdik dan 
bijaksana. Beliau juga adalah seorang yang cekap dan amat berkebolehan di 
dalam persoalan-persoalan pentadbiran, untuk digantikan dengan seorang 
tokoh lain yang difikirkan juga layak untuk menduduki kerusi gabenor di kota 
Kufah. Tokoh baru itu mempunyai hubungan kekeluargaan yang masih dekat 
dengan Khalifah Mu'awiyah bin Abu Sufyan dan masih muda. Khalifah 
Mu'awiyah bin Abu Sufyan menulis surat kepada al-Mughirah bin Syu'bah 
yang berbunyi, 


“Apabila kau selesai membaca suratku ini, segeralah datang kepadaku 
sebagai orang yang dipecat.” 


Al-Mughirah bin Syu'bah terus bergegas ke kota Damsyik, bukan untuk 
mengadap Khalifah Mu'awiyah bin Abu Sufyan, tetapi pergi berjumpa dengan 
putera khalifah iaitu Yazid. Beliau berkata kepada Yazid, 


“Wahai Yazid! Tahukah kau sekarang ini para sahabat Rasulullah yang 
terkemuka sudah tiada lagi (meninggal dunia), begitu juga dengan para 
pembesar Ouraisy dan orang-orang tua mereka. Yang masih tinggal hanyalah 
anak-anak cucu mereka. Dan kau adalah orang yang paling utama di antara 
mereka. Dan aku tidak mengerti, apakah yang menjadi halangan kepada 
khalifah (ayahmu) untuk mengangkatmu sebagai Putera Mahkota.” 


Maka Yazid bertanya pula, “Apakah pada pendapat bapak perkara ini boleh 
dilakukan?” 


Al-Mughirah bin Syu'bah menegaskan, “Memang boleh.” 


Tanpa berlengah lagi, Yazid terus pergi mengadap ayahandanya Khalifah 
Mu'awiyah bin Abu Sufyan dan memberitahu kepada ayahandanya itu 
mengenai apa yang dikatakan oleh al-Mughirah bin Syu'bah kepadanya. Maka 
oleh Khalifah Mu'awiyah bin Abu Sufyan terus dipanggilnya al-Mughirah bin 
Syu'bah dan setelah al-Mughirah bin Syu'bah sampai di hadapan baginda, 

maka Khalifah Mu'awiyah bin Abu Sufyan pura-pura bertanya kepada al- 
Mughirah seolah-olah baginda masih belum mengetahui tentang duduk 
perkara itu berkaitan Yazid, padahal yang sebenar cukup mengembirakan 
hatinya; 

“Mengapakah kau datang lambat?” 


Al-Mughirah bin Syu'bah menjelaskan, “Kerana ada urusan yang perlu aku 
selesaikan.” 


Khalifah Mu'awiyah bin Abu Sufyan seterusnya bertanya, “Apakah 
urusannya itu?” 


Jelas al-Mughirah, “Saya telah menyaksikan banyak pertumpahan darah dan 
persengketaan setelah pemergiannya Khalifah Uthman (bin Affan dan untuk 
mengelak peristiwa yang seperti itu berulang), saya berpendapat eloklah Tuan 
melantik Yazid sebagai pengganti tuan. Sekiranya sesuatu hal (kematian) 
berlaku ke atas diri tuan, maka Yazid akan menjadi tempat berlindung orang 
ramai. Kelak tidaklah akan berlaku pertumpahan darah atau sebarang 
kekacauan (di kalangan kaum Muslimin).” 


“Siapakah yang akan membantuku di dalam usaha ini?” Tanya Khalifah 
Mu'awiyah bin Abu Sufyan kepada al-Mughirah bin Syu'bah mahu tahu 
siapakah tokoh-tokoh yang akan membela baginda sekiranya baginda ditentang 
oleh orang ramai kerana melantik anak menjadi pengganti diri selaku khalifah. 


Al-Mughirah bin Syu'bah dengan penuh yakin dan tegas menjawab, “Aku 
menjamin ketaatan rakyat Kufah kepada tuan dan Ziyad di Basrah. Adapun di 
daerah selain yang dua ini tidak akan ada seorang pun yang berani mencabar 
tuan.” 


Setelah Khalifah Mu'awiyah bin Abu Sufyan mendengar jawapan daripada 
gabenor baginda bagi kota Kufah al-Mughirah bin Syu'bah yang bijaksana itu, 
maka baginda berkata kepada tokoh yang cerdik itu; 


“Kini kembalilah ke jawatanmu.” 


Ziyad Bin Abihi Kurang Setuju 


Untuk mendapat reaksi daripada seorang lagi gabenor baginda yang kuat 
iaitu Ziyad bin Abihi yang bertugas sebagai gabenor di kota Basrah sejak tahun 
45 Hijrah/665 Masihi iaitu dua tahun terkemudian daripada al-Mughirah bin 
Syu'bah, yang oleh al-Mughirah bin Syu'bah dikatakan sekiranya Ziyad bin 
Abihi turut menyetujui perkara itu nescaya mudahlah urusan Khalifah 
Mu'awiyah bin Abu Sufyan di dalam perkara ini telah menulis surat 
menerangkan perancangan baginda untuk melantik putera baginda Yazid 
sebagai Putera Mahkota seperti yang dicadangkan oleh al-Mughirah bin 
Syu'bah kepada baginda. Nampaknya lain pula reaksi Ziyad bin Abihi terhadap 
hasrat Khalifah Mu'awiyah bin Abu Sufyan ini. Ziyad bin Abihi memberi 

pandangannya yang nampak kurang bersetuju dengan hasrat Khalifah 
Mu'awiyah bin Abu Sufyan itu, katanya; 


“Wahai Amirul Mu'minin! Usahlah tuan tergesa-gesa untuk menjadikan 
putera tuan Yazid sebagai Putera Mahkota. Tuan pun tahu Yazid adalah 
seorang pemuda yang tidak memiliki kesungguhan di dalam bekerja dan sering 
benar memandang bena tak bena terhadap sesuatu urusan yang penting. Di 
samping itu dia juga sangat suka berburu binatang.” 


Ziyad bin Abihi menyebut kepada Khalifah Mu'awiyah bin Abu Sufyan 
bahawa putera baginda Yazid seorang yang gemar berburu adalah bertujuan 
untuk mengingatkan kepada baginda bahawa pada pandangan orang-orang 
Arab pada masa itu, berburu adalah suatu amalan yang tidak berfaedah dan 
menunjukkan penggemarnya seorang yang berakhlak rendah kerana suka 
menyeksa binatang. 


Kemahuan Mu'awiyah Luntur Dengan Bantahan Ziyad 


Setelah Khalifah Mu'awiyah bin Abu Sufyan mendapat jawapan yang negatif 
daripada Ziyad bin Abihi, gabenor baginda di kota Basrah yang sangat baginda 
pandang tinggi berkaitan dengan rencana perlantikan Yazid sebagai Putera 
Mahkota, maka malaplah semangat baginda yang tadinya berapi-api untuk 
memahkotakan Yazid sebagai Putera Mahkota pada tahun 49 Hijrah/669 
Masihi itu. Khalifah Mu'awiyah bin Abu Sufyan mendiamkan soal perlantikan 
Putera Mahkota selama lima tahun iaitu sehinggalah Ziyad bin Abihi meninggal 
dunia pada tahun 54 Hijrah/673 Masihi. Manakala al-Mughirah bin Syu'bah 
telah meninggal dunia sebelum itu lagi iaitu pada tahun 51 Hijrah/670 Masihi. 


Kematian Ziyad Menyemarak Semula Keinginan Mu'awiyah 


Setelah Ziyad bin Abihi meninggal dunia dan tempatnya sebagai gabenor 
kota Basrah diganti oleh putera beliau yang bernama Ubaidullah bin Ziyad 
yang masih muda, barulah Khalifah Mu'awiyah bin Abu Sufyan membuka 
semula lipatan hasrat yang telah tersimpan kemas di dalam peti hati baginda 
untuk melantik putera baginda Yazid sebagai Putera Mahkota. Baginda mahu 
menyuarakan semula hasrat itu kepada Ubaidullah bin Ziyad, gabenor di kota 
Basrah yang baginda baru lantik itu dan baginda yakin gabenor baru baginda 
ini sangat menyokong hasrat baginda untuk melantik orang yang baginda 
inginkan menjadi Putera Mahkota bakal menggantikan tempat baginda sebagai 
khalifah. Sebelum dilantik menjadi gabenor di kota Basrah, Ubaidullah adalah 
gabenor di Jazirah (Mesopotamia di utara negeri Iraq). 


Setelah Khalifah Mu'awiyah bin Abu Sufyan menyuarakan semula hasrat 
hati baginda untuk melantik Yazid sebagai Putera Mahkota kepada gabenor 
kota Basrah Ubaidullah bin Ziyad yang muda itu, maka untuk menyatakan 
persetujuannya dan juga persetujuan seluruh penduduk Iraq, Ubaidullah bin 

Ziyad telah menghantar satu rombongan yang terdiri daripada sepuluh orang 
selaku utusan kepada Khalifah Mu'awiyah bin Abu Sufyan yang bersemayam 
di kota Damsyik bagi menyatakan kesetiaan yang tidak berbelah bagi gabenor 
dan seluruh penduduk Iraq di atas keinginan Khalifah Mu'awiyah bin Abu 
Sufyan untuk melantik putera baginda Yazid sebagai Putera Mahkota. 
Masalahnya hanya di Hijaz sahaja. Khalifah Mu'awiyah bin Abu Sufyan mahu 
menyelesaikan masalah di Hijaz iaitu penduduk kota Mekah dan kota Madinah 
yang tentunya mendapat tentangan yang hebat. 


Langkah atau tindakan pertama yang diambil oleh Khalifah Mu'awiyah bin 
Abu Sufyan di dalam usahanya untuk mendapat persetujuan daripada 
penduduk Hijaz ialah baginda meminta kepada gabenor di kota Madinah iaitu 
Marwan bin al-Hakkam supaya meminta semua penduduk kota Madinah agar 
bersedia memberi baiat mereka kepada Yazid sebagai Putera Mahkota. Baginda 
mengirim sepucuk surat kepada Marwan bin al-Hakkam bagi menyatakan 
perkara itu. Tetapi baginda tidak menyebut nama Yazid yang akan baginda 
lantik sebagai Putera Mahkota, hanya sekadar menyebut mahu melantik 
seorang Putera Mahkota sahaja. Surat baginda kepada Marwan bin al-Hakkam 
berbunyi, 


“Wahai Marwan! Aku sekarang telah tua, dan seluruh tulang belulang di 
dalam tubuhku sudah longgar. Aku bimbang sekali setelah aku sudah tidak ada 
lagi di dunia ini, umat Islam akan berselisih faham dan bersengketa semula. 
Aku berpendapat lebih baik aku memilih untuk (memimpin) mereka (kaum 
Muslimin) seseorang yang akan menggantikan tempatku mulai sekarang. 
Cadanganku ini aku tidak suka memutuskan sebelum aku mendengar 
pandangan dan pendapat dari kamu sekalian. Oleh itu bawalah mereka 
bermesyuarat dan sampailah kepadaku keputusannya dengan segera.” 


Demikianlah bunyi surat Khalifah Mu'awiyah bin Abu Sufyan yang 
memperkatakan tentang keinginan hati baginda untuk melantik seorang Putera 
Mahkota sebagai bakal pengganti baginda setelah baginda wafat kepada 
gabenor kota Madinah, Marwan bin al-Hakkam. 


Setelah Marwan bin al-Hakkam membaca surat itu, beliau terus mengumpul 
semua penduduk kota Madinah meminta mereka mentaati kehendak Khalifah 
Mu'awiyah bin Abu Sufyan yang mahu melantik seorang Putera Mahkota 
menggantikan baginda nanti. Marwan bin al-Hakkam pun tidak menyebut 
nama bakal Putera Mahkota itu kerana Khalifah Mu'awiyah bin Abu Sufyan 
tidak menyebut siapa orangnya. Mendengar cadangan yang baik itu, semua 
penduduk kota Madinah bersetuju dengan hasrat Khalifah Mu'awiyah bin Abu 
Sufyan itu. 


Setelah Marwan bin al-Hakkam menerima maklum balas yang baik daripada 
seluruh penduduk kota Madinah, maka beliau terus menghantar jawapan 
kepada Khalifah Mu'awiyah bin Abu Sufyan. Setelah Khalifah Mu'awiyah bin 

Abu Sufyan mendapat tahu maklum balas yang menggembirakan baginda itu, 
maka baginda terus memaklumkan nama calon Putera Mahkota yang tidak lain 
daripada putera baginda sendiri Yazid. 


Empat Tokoh Putera Sahabat Menentang Perlantikan 


Setelah penduduk kota Madinah mendengar nama Yazid yang dicalonkan 
sebagai Putera Mahkota oleh ayahandanya Khalifah Mu'awiyah bin Abu Sufyan 
dan bakal menduduki kerusi khalifah setelah kewafatan ayahandanya nanti, 
maka marahlah mereka. Mereka dikepalai oleh empat orang putera sahabat 
terbaik iaitu putera Sayidina Ali bin Abu Talib, Sayidina Husein, putera az- 
Zubair bin al-Awwam iaitu Abdullah bin az-Zubair, putera Khalifah Umar bin 
al-Khattab iaitu Abdullah bin Umar dan putera Khalifah Abu Bakar as-Siddiq 
iaitu Abdul Rahman bin Abu Bakar. 


Untuk makluman para pembaca yang budiman semua, saya rasa elok juga 
kita mengetahui usia keempat-empat mereka ini berbanding usia Yazid yang 
bakal dilantik menjadi Putera Mahkota. Memang keempat-empat putera 
sahabat terbaik itu merasa tersentuh apabila mengingatkan tentang soal usia 
apabila Yazid dicadangkan menduduki kerusi Putera Mahkota seterusnya 
khalifah sesudah ayahandanya Mu'awiyah bin Abu Sufyan. 


Ketika itu tahun 54 Hijrah/673 Masihi. Sayidina Husein bin Ali dilahirkan 
pada tahun ke 4 Hijrah/627 Masihi bulan Syawwal 5 hari bulan. Jadi usia 
Sayidina Husein bin Ali ketika itu ialah 50 tahun. Abdullah bin az-Zubair 
dilahirkan pada 1 hijrah. Jadi usia Abdullah bin az-Zubair ketika itu ialah 54 
tahun. Abdullah bin Umar dilahirkan pada tahun ke 3 kenabian. Jadi usia 
Abdullah bin Umar ketika itu ialah 64 tahun. Abdul Rahman bin Abu Bakar as- 
Siddiq penyusun tidak menemui fakta kelahirannya. Tetapi memandangkan 
beliau adalah abang yang seibu sebapa kepada Ummul Mu'minin Sayidatina 
Aisyah rha yang lahir pada tahun 5 kenabian, dan beliau telah ikut berperang di 
Badar al-Kubra pada tahun ke 2 hijrah di pihak musyrikin Quraisy, maka 
dipercayai usia Abdul Rahman bin Abu Bakar ketika terjadi perang Badar al- 
Kubra ialah kira-kira 17 tahun. Ini mungkin sekali Abdul Rahman bin Abu 
Bakar as-Siddiq dilahirkan pada tahun 2 sebelum kenabian ketika usia ayahnya 
Sayidina Abu Bakar as-Siddiq ialah 36 tahun. Jadi pada tahun 54 Hijrah/673 
Masihi, usia Abdul Rahman bin Abu Bakar as-Siddig ialah 69 tahun. Iaitu sama 
tua dengan Khalifah Mu'awiyah bin Abu Sufyan sendiri. 


Sedangkan Yazid bin Mu'awiyah ketika itu berusia 34 tahun. Bayangkan 
bagaimana perasaan keempat-empat orang tokoh putera terbaik sahabat 
Rasulullah s.a.w. dan mereka juga adalah sahabat-sahabat Rasulullah s.a.w. 
yang terkemuka sekiranya Yazid yang muda dan bukan sahabat Rasulullah 
s.a.w. itu menjadi khalifah umat Islam? 

Mereka berempat ini dengan disokong kuat oleh seluruh penduduk kota 
Madinah menyatakan bantahan mereka yang keras terhadap perlantikan Yazid 
sebagai Putera Mahkota seterusnya khalifah. Abdul Rahman bin Abu Bakar as- 
Siddiq dengan lantang memekik kepada Marwan bin al-Hakkam; 


“Bukan kebajikan yang kamu (ditujukan kepada Khalifah Mu'awiyah bin 
Abu Sufyan di negeri Syam) mahukan ke atas umat Muhammad, tetapi kamu 
mahu menerapkan sistem Herculis yang mana seorang Kaiser meninggal dunia, 
dilantik pula seorang Kaiser baru yang lain sebagai gantinya.” 


Kemudian bangun pula Sayidina Husein bin Ali dan seterusnya Abdullah 
bin az-Zubair menyokong kata-kata Abdul Rahman bin Abu Bakar as-Siddiq 
itu. 


Mu'awiyah Datang Ke Madinah Dan Memberi Ancaman 


Setelah Khalifah Mu'awiyah bin Abu Sufyan mendapat khabar bahawa 
empat putera sahabat terbaik telah menyatakan bantahan dan bangkangan 
mereka yang sangat keras terhadap perlantikan Yazid sebagai bakal khalifah 
dengan disokong oleh seluruh penduduk kota Madinah, maka baginda dengan 
hati yang gundah gulana segera datang ke kota Madinah untuk berjumpa dan 
membujuk keempat-empat putera sahabat-sahabat terbaik itu agar bersedia dan 
sudi memberi baiat mereka kepada putera baginda Yazid sebagai Putera 
Mahkota. Tetapi ketika baginda sampai di kota Madinah, baginda mendapat 
tahu bahawa keempat-empat tokoh pemuda pembangkang itu telah pun 
meninggalkan kota Madinah dan beredar ke kota Mekah. Tanpa membuang 
masa lagi Khalifah Mu'awiyah bin Abu Sufyan telah cepat-cepat mengekori 
mereka itu ke kota Mekah. Setelah berjumpa dengan keempat-empat mereka di 
sana, Khalifah Mu'awiyah bin Abu Sufyan terus berusaha membujuk mereka 
itu dengan mengingatkan kepada mereka bahawa baginda selama menduduki 
kerusi khalifah hampir empat belas tahun telah berlaku baik dan berusaha 
menghubungi tali silaturrahim dengan mereka dan keluarga mereka meskipun 
mereka tetap membenci baginda. 


Khalifah Mu'awiyah bin Abu Sufyan terus mendesak keempat-empat tokoh 
putera sahabat terbaik itu agar menyetujui perlantikan Yazid sebagai Putera 
Mahkota dengan menjelaskan tujuan baginda mengambil keputusan yang 
dibenci oleh keempat-empat mereka itu adalah demi untuk mengelak 
perpecahan di kalangan kaum Muslimin seperti yang telah terjadi pada zaman 
pemerintahan Khalifah Ali bin Abu Talib. Abdullah bin az-Zubair menyarankan 
cadangannya kepada Khalifah Mu'awiyah bin Abu Sufyan agar mengikut 
sunnah Rasulullah s.a.w. dengan tidak menyatakan siapakah pengganti 
baginda. Atau sekurang-kurangnya mencontohi Khalifah Abu Bakar as-Siddiq 
yang menunjukkan penggantinya, tetapi bukan anggota keluarganya. 


Khalifah Mu'awiyah bin Abu Sufyan menjawab, “Tidak ada lagi orang di 

antara kita yang serupa Abu Bakar. Dan aku bimbang akan terjadi perselisihan 
di kalangan kamu seperti yang telah terjadi pada masa-masa yang lepas.” 


Tetapi Abdullah bin az-Zubair terus memberi saranannya bahawa kalau 
Khalifah Mu'awiyah bin Abu Sufyan tidak mahu mencontohi Rasulullah s.a.w. 
dan Khalifah Abu Bakar as-Siddiq, wajarlah baginda mencontohi Khalifah 
Umar bin al-Khattab yang menunjukkan enam orang calon khalifah tidak 
termasuk anggota keluarganya. 


Setelah melihat Abdullah bin az-Zubair seperti mahu memanjang-manjang 
masalah yang sulit itu, maka Khalifah Mu'awiyah bin Abu Sufyan bertanya 
kepada Abdullah bin az-Zubair, adakah dia masih ada cadangan lain selain 
daripada cadangan yang dikemukakannya itu? Abdullah bin az-Zubair 
menjawab, dia tidak ada lagi cadangan lain. 


Maka Khalifah Mu'awiyah bin Abu Sufyan yang sudah tidak mahu 
bermuzakarah dengan Abdullah bin az-Zubair dan lain-lain tokoh terus 
membuat ancaman padahal baginda adalah terkenal seorang manusia yang 
mempunyai sifat ‘hilm ‘(sangat kuat menahan marah, bahkan dia mengatakan 
dia sangat suka menelan perasaan marahnya kerana sangat lazat rasanya) itu 
telah merasa tidak dapat bersabar lagi menghadapi kerenah keempat-empat 
anak sahabat terbaik itu. Dengan nada suara penuh emosi marah, barangkali 
bercampur sedikit-sedikit yang dibuat-buatnya, Khalifah Mu'awiyah bin Abu 
Sufyan telah berkata kepada keempat-empat putera sahabat terbaik itu; 


“Aku pernah berpidato di hadapan kamu semua, lalu seorang di antara 
kamu berdiri dan mendustakan aku di hadapan orang ramai, namun aku masih 
memaafkannya. Kini aku berdiri di hadapan kamu semua untuk mengucapkan 
sepatah kata, dan aku bersumpah atas nama Allah bahawa kalau ada salah 
seorang di antara kamu mengucapkan suatu perkataan berbentuk menentang 
terhadap keinginanku di sini, nescaya pedang kami akan memenggal lehernya 
sebelum ia sempat mengucapkan perkataan seterusnya. Kerana itu setiap 
seorang di antara kamu hendaklah menjaga keselamatan diri masing-masing.” 


Kemudian Khalifah Mu'awiyah bin Abu Sufyan memanggil ketua pengawal 
baginda, setelah berdiri di hadapannya, lantas baginda mengarahkan 
kepadanya, “Sediakan untuk setiap mereka itu (Husein, Ibnuz Zubair, Ibnu 
Umar dan Abdul Rahman bin Abu Bakar) dua orang pengawal dengan pedang 
telanjang di tangan. Sekiranya didapati ada di antara mereka yang memotong 
percakapan saya ketika saya sedang berpidato, tidak kira kerana untuk 
menyatakan bersetuju atau menentang, maka (salah seorang) pengawal itu 
hendaklah memenggal leher orang itu.” 


Kemudian Khalifah Mu'awiyah bin Abu Sufyan meninggalkan mereka dan 
terus berjalan menuju ke mimbar Masjidil Haram untuk berpidato. Manakala 
keempat-empat tokoh putera terbaik sahabat terbaik itu telah dibawa ke tempat 
Khalifah Mu'awiyah bin Abu Sufyan yang akan berpidato itu dengan dikawal 

rapi oleh dua bilah pedang telanjang di belakang kepala masing-masing. 


Kemudian Khalifah Mu'awiyah bin Abu Sufyan yang berdiri di atas mimbar 
Masjidil Haram memulakan dengan memuji-muji Allah dan membaca selawat 
ke atas Junjungan Besar Nabi Muhammad s.a.w., kemudian baginda terus 
berpidato yang ditujukan kepada seluruh penduduk kota Mekah, katanya; 


“Wahai kaum Muslimin semua! (sambil menunjukkan kepada keempat- 
empat tokoh putera sahabat-sahabat terbaik itu) mereka ini adalah pemimpin- 
pemimpin kaum Muslimin dan orang-orang yang terbaik. Tidak ada urusan 
dapat berlangsung tanpa ikut sertanya mereka, dan tidak ada satu pekerjaan 
pun yang dapat dilaksanakan tanpa bermesyuarat dengan mereka terlebih 
dahulu. Mereka semua telah rela dan telah memberi baiat kepada Yazid. Kerana 
itu sekarang ucapkan pula pembaiatan kamu atas nama Allah (kepada Yazid).” 


Setelah semua penduduk kota Mekah mendengar kata-kata Khalifah 
Mu'awiyah bin Abu Sufyan yang menegaskan kesemua keempat-empat tokoh 
putera sahabat-sahabat terbaik telah memberi baiat mereka kepada Yazid 
sebagai Putera Mahkota meskipun mereka melihat keempat-empat putera 
sahabat terbaik itu digalang batang leher mereka dengan dua bilah pedang, 
maka mereka dengan rasa terpaksa dan sebahagiannya rela menyuarakan 
persetujuan mereka untuk memberi baiat kepada Yazid sebagai Putera Mahkota 
yang merupakan bakal khalifah umat Islam selepas kewafatan Khalifah 
Mu'awiyah bin Abu Sufyan. 


Setelah itu Khalifah Mu'awiyah bin Abu Sufyan pulang semula ke negeri 
Syam dengan hati yang lega. 


Pembaiatan Yazid sebagai Putera Mahkota telah berjalan selama enam tahun. 


Mu'awiyah Wafat 
“ Wasiat Kepada Yazid 


Setelah memerintah selama kira-kira 19 tahun lebih selaku khalifah pertama 
kerajaan bani Umayyah yang didiri atau diasaskan olehnya sendiri iaitu 
bermula pada tahun 41 Hijrah/661 Masihi sampailah ke tahun 60 Hijrah/679 
Masihi, maka wafatlah Khalifah Mu'awiyah bin Abu Sufyan ketika baginda 
berusia 74 tahun. Baginda wafat dalam bulan Rejab dan meninggalkan jasa yang 
tidak ternilai kepada agama Islam dan umatnya terutama umat-umat generasi 
yang akan datang. 


Mu'awiyah bin Abu Sufyan mula menjadi khalifah ketika berusia 55 tahun. 


Sebelum menghembuskan nafasnya yang terakhir, Khalifah Mu'awiyah bin 
Abu Sufyan telah memberi wasiat baginda kepada putera baginda Yazid yang 
merupakan Putera Mahkota. 


Dalam hal ini terdapat dua versi riwayat dari ahli-ahli sejarah Islam klasik 

yang terkemuka. Imam at-Tabari di dalam kitabnya Tarikhul Khulafa' menulis 
bahawa Khalifah Mu'awiyah bin Abu Sufyan menyampaikan wasiatnya kepada 
puteranya Yazid ketika Yazid ada di samping baginda. Tetapi riwayat daripada 
Hisyam dari Abu Awanah mengatakan ketika itu Yazid tidak ada di dalam 
kota. Wasiat Khalifah Mu'awiyah bin Abu Sufyan disampaikan oleh dua orang 
lain kepada Yazid. 


Sekarang marilah kita ikuti kedua-dua versi wasiat Khalifah Mu'awiyah bin 
Abu Sufyan kepada putera baginda Putera Mahkota Yazid. 


Versi yang pertama oleh Imam at-Tabari. 


Ketika Khalifah Mu'awiyah bin Abu Sufyan sedang sakit tenat, baginda 
memanggil putera baginda Yazid dan berkata kepadanya; 


“Wahai puteraku Yazid! Aku telah berusaha sepuas hati melakukan 
perjalanan dan berpindah-pindah (dari satu tempat ke satu tempat yang lain) 
untukmu. Aku telah mengalahkan musuh-musuh untukmu. Aku juga telah 
menakluk Jazirah Arab untukmu. Aku himpun mereka ke dalam satu kesatuan 
untukmu. Aku tidak merasa bimbang ada orang yang akan menentangmu 
untuk menduduki jawatan ini kecuali empat orang dari bangsa Quraisy; iaitu 
Husein bin Ali, Abdullah bin Umar, Abdullah bin az-Zubair dan Abdul 
Rahman bin Abu Bakar.....” 


“Adapun Abdullah bin Umar adalah orang yang mencurahkan hidupnya 
kepada ibadat. Sekiranya tinggal dia seorang sahaja yang belum memberi baiat, 
maka ia akan segera membaiatmu. Adapun Husein bin Ali, sesungguhnya 
penduduk Iraq tidak akan membiarkannya hingga mereka menyuruhnya 
melawanmu. Sekiranya engkau dapat mengalahkannya, hendaklah kau beri 
ampun kepadanya. Adapun Abdul Rahman bin Abu Bakar adalah seorang yang 
suka meniru perilaku para sahabatnya. Ia seorang besar yang kau patut kagumi 
hari ini atau besok. Ia mempunyai minat yang besar terhadap perempuan dan 
permainan. Adapun Abdullah bin az-Zubair, ia cerdik buruk seperti serigala. Ia 
akan menerkammu meskipun kau ada kesempatan untuk meloncat. Jika ia 
menentangmu dan kau dapat menangkapnya, maka cincanglah (kekuatan) dia.” 


Di bahagian terakhir ini, ada ahli sejarah Islam yang menulis maka 
cincanglah tubuhnya halus-halus.” (sila rujuk Kisah Kelakar Tokoh Silam (1) ms 
58). 


Padahal sebenarnya bukan begitu wasiat Khalifah Mu'awiyah bin Abu 
Sufyan kepada putera baginda Yazid. Khalifah Mu'awiyah bin Abu Sufyan 
adalah seorang sahabat Nabi yang mulia. Beliau tidak pernah mahu membunuh 
sesama Islam, melainkan kerana sangat terpaksa. 


Versi yang kedua ialah yang diriwayatkan oleh seorang yang disebut 
bernama Hisyam. Penyusun percaya Hisyam yang dimaksudkan itu ialah 
Hisyam bin Urwah bin az-Zubair bin al-Awwam. Sebab Urwah bin az-Zubair 

adalah seorang ahli sejarah Islam terbesar di peringkat tabiin bersama-sama 
Musa bin Uqbah. Biarpun riwayat ini Hisyam ambil atau terima dari seorang 
tokoh sejarah yang bernama Abu Awanah. Lihat jalan ceritanya:- 


“Ketika Khalifah Mu'awiyah bin Abu Sufyan berada di dalam sakit yang 
membawa kematiannya, iaitu pada tahun 60 Hijrah/679 Masihi, Yazid tidak ada 
di sisi baginda. Maka baginda memanggil adh-Dhahhak bin Qais al-Fihri iaitu 
pengawal peribadi baginda dan Muslim bin Uqbah al-Mirri. Khalifah 
Mu'awiyah bin Abu Sufyan berwasiat kepada keduanya; 


“Tolong kamu berdua sampaikan wasiatku ini kepada Yazid. Berilah 
perhatian kepada penduduk Hijaz, kerana mereka adalah asal keturunanmu. 
Sesiapa sahaja dari kalangan mereka yang datang kepadamu, hendaklah 
engkau muliakan. Dan sesiapa yang enggan memberi sokongan kepadamu, 
pujuklah mereka. Begitu juga hendaklah engkau memberi perhatian yang berat 
kepada penduduk Iraq. Sekiranya mereka mahu engkau menyingkir mana- 
mana pegawai (gabenor) engkau di sana setiap hari, hendaklah engkau turuti 
kemahuan mereka. Sesungguhnya menyingkir seorang pegawai (gabenor) 
setiap hari lebih mudah daripada seratus ribu bilah pedang yang dihunuskan 
kepadamu. Kerana kita tidak mengetahui siapakah yang akan menerima 
akibatnya. Dan hendaklah engkau memberi perhatian kepada penduduk Syam 
dan jadikanlah mereka kakitangan dan orang kepercayaanmu........ si 


“Sekiranya engkau mendapat perlawanan dari musuhmu, hendaklah engkau 
minta bantuan mereka. Sekiranya engkau dapat mengalahkan mereka 
(musuhmu), suruhlah penduduk Syam meninggalkan negerinya (musuh). 
Kerana mereka (orang-orang Syam) sekiranya berdiam di luar negerinya, 
mereka akan berkelakuan tidak sesuai dengan kelakuan mereka yang 
sebenarnya....” 


“Aku tidak bimbang terhadap tentangan orang-orang Quraisy (terhadapmu) 
melainkan oleh tiga orang sahaja iaitu Husein bin Ali, Abdullah bin Umar dan 
Abdullah bin az-Zubair. Sesungguhnya Abdullah bin Umar adalah orang yang 
menghempaskan jiwanya untuk agamanya, sehingga tidak berhasrat sedikitpun 
untuk menentangmu. Adapun Husein bin Ali, ia adalah seorang yang lemah 
lembut. Aku mengharapkan Allah mencukupkan bagimu dengan orang yang 
telah membunuh ayahnya, dan menghina saudaranya (dengan diracun, maka 
tak usah lagi engkau membunuhnya). Kerana ia mempunyai ikatan 
kekeluargaan yang sangat kuat, hak yang agung, dan kekerabatan dengan Nabi 
Muhammad s.a.w. Aku tidak mengira penduduk Irag akan membiarkannya 
duduk diam, melainkan mereka menyuruhnya untuk tampil keluar. Sekiranya 
engkau berjaya mengalahkannya, berdamailah dengannya. Kerana seandainya 
aku adalah orang yang mengalahkannya, aku akan memaafkannya...” 


"Adapun Abdullah bin az-Zubair, ia adalah seorang penipu yang dapat 
mencengkam dengan kuat. Sekiranya engkau mempunyai seorang orang yang 

dapat dipercayai, suruhlah ia untuk tinggal dengannya. Pastikan ia berdamai 
denganmu. Sekiranya ia mahu melakukan hal itu, maka terimalah 
keinginannya. Jagalah darah kaummu sekuasamu agar tidak tertumpah.” 


Penyusun lebih dapat menerima wasiat Khalifah Mu'awiyah bin Abu Sufyan 
tentang Abdullah bin az-Zubair sebagaimana yang diriwayatkan dari Abu 
Awanah oleh Hisyam bin Urwah ini, kerana sesuai dengan sifat-sifat Khalifah 
Mu'awiyah bin Abu Sufyan yang penyabar, tidak pendendam dan 
berpengasihan belas kepada sesama manusia. Wajar dan munasabah sekali 
Khalifah Mu'awiyah bin Abu Sufyan memberi wasiat kepada putera baginda 
dengan wasiat yang mulia dan terpuji, bukan wasiat yang bersifat mahu 
membalas dendam dan menyeksa seperti wasiat baginda yang dikatakan 
terhadap Abdullah bin az-Zubair. 


Penyusun percaya wasiat yang dikatakan telah dibuat oleh Khalifah 
Mu'awiyah bin Abu Abu Sufyan kepada puteranya Yazid yang menyuruh 
Yazid mencincang mayat Ibnuz Zubair sekiranya beliau dapat menangkapnya, 
itu adalah rekaan pencerita yang membenci kepada Khalifah Mu'awiyah bin 
Abu Sufyan. Yang pastinya pencerita itu adalah datangnya dari penganut aliran 
Syiah yang ekstrem. 


Ini adalah penilaian yang dibuat oleh penyusun yang serba hina dan amat 
cetek pengetahuannya di dalam apa-apa bidang ilmu khasnya ilmu yang 
sedang dibicarakan ini. 


Demikianlah kisah wasiat yang diberikan oleh Khalifah Mu'awiyah bin Abu 
Sufyan kepada putera baginda Yazid bakal khalifah sesudah baginda di saat- 
saat baginda sedang berada di dalam sakaratul maut. 


Ada satu lagi riwayat iaitu riwayat yang ketiga yang mengatakan Khalifah 
Mu'awiyah bin Abu Sufyan tidak sempat berwasiat kepada putera baginda 
Yazid ketika baginda akan wafat. Ini kerana kebetulan ketika itu Yazid tidak 
ada di dalam kota Damsyik. Yazid hanya sampai di kota Damsyik setelah 
ayahandanya selesai di kebumikan. Yazid menunaikan sembahyang jenazah 
dan kemudian berdoa untuk kesejahteraan ayahandanya. Penyusun 
berpendapat ini adalah lanjutan dari kisah Hisyam bin Urwah yang 
diterimanya dari Abu Awanah. 


Hanya Allah SWT sahaja yang lebih mengetahui duduk cerita yang 
sebenarnya. 


Memperkatakan tentang kekayaan yang dimiliki oleh Khalifah Mu'awiyah 
bin Abu Sufyan selama baginda menjadi khalifah, apakah baginda ada 
mengumpul kekayaan yang banyak untuk para isteri dan anak-anak baginda, 
setakat ini penyusun masih belum lagi menemui kenyataan-kenyataan atau 
riwayat yang memperkatakan tentang itu kerana kelemahan dan kekurangan 
penyusun di dalam membuat pembacaan dan pemeriksaan di dalam kitab-kitab 

dan buku-buku sejarah Islam. Tetapi penyusun percaya, orang semacam 
Khalifah Mu'awiyah bin Abu Sufyan yang sangat dermawan sukar untuk 
mengumpul kekayaan. Penyusun percaya Mu'awiyah bin Abu Sufyan wafat 
tanpa meninggalkan sebarang harta kekayaan kepada ahli keluarga baginda. 
Apa yang baginda tinggalkan ialah kemuliaan budi pekertinya yang tidak ada 
tolak bandingan dengan semua orang pada masanya dan kecerdikan, 
kepintaran serta kebijaksanaan akalnya yang juga tidak ada tolak bandingan di 
seluruh Tanah Arab. Dan kerajaan kepada putera baginda Yazid. 


Keluarga Mu'awiyah 
“ Empat Orang Isteri Tapi Tak Ramai Anak 


Sebagaimana kebanyakan orang-orang Arab yang lain terutama orang-orang 
besar atau para pemerintah, Khalifah Mu'awiyah bin Abu Sufyan juga beristeri 
lebih daripada seorang. Dikatakan baginda mempunyai seramai empat orang 
isteri. Cukup-cukup empat orang. Bukan sebagaimana kebanyakan para 
khalifah yang lain sama ada dari kalangan Khalifah Irrasyidin dan juga 
sebahagian khalifah bani Umayyah yang berkahwin lebih daripada empat 
orang perempuan (bukan dalam satu masa dan dikecualikan Khalifah Umar bin 
Abdul Aziz). Marilah lihat sedikit kisah tentang isteri-isteri dan anak-anak 
baginda. 


1. Maisun Binti Bahdal Al-Kalbiyyah 


Maisun binti Bahdal al-Kalbiyyah adalah isteri Khalifah Mu'awiyah bin Abu 
Sufyan yang pertama dan tentunya ketika dikahwini baginda masih lagi muda 
remaja. Diriwayatkan bahawa Maisun al-Kalbiyyah sangat tidak menyukai 
kehidupan di istana yang penuh dengan kemewahan. Kerana beliau dilahir, 
dibesarkan dan dididik di desa badwi secara hidup kasar dan bersahaja. Tetapi 
kerana beliau cinta kepada suaminya, beliau menahan hati sehingga memakan 
waktu yang agak lama. 


Setelah berkahwin dengan Mu'awiyah bin Abu Sufyan bertahun-tahun 
lamanya, Maisun binti Bahdal tidak mengandung. Entahlah apakah sebabnya. 
Tetapi setelah sekian lama masa berlalu, beliau mengandung juga. Puteranya 
Yazid inilah. Maisun tidak melahirkan seorang anak kecuali Yazid seorang 
sahaja. 


Maisun sangat cantik dan sangat pintar. Begitu pula dengan Mu'awiyah bin 
Abu Sufyan. Setelah beliau melahirkan Yazid, beliau baru meluahkan perasaan 
hatinya yang tidak betah tinggal di dalam istana yang serba mewah melalui 
bait-bait syair yang didendangkannya. Syair-syairnya itu dialunkannya pada 
waktu malam secara sembunyi-sembunyi. Isinya mengandungi kalimah- 
kalimah yang menyatakan dia tidak suka kepada kehidupan di kota, malah 
kehidupan mewah di dalam istana amat membosankannya. 

Marilah kita lihat rangkapan-rangkapan syair yang didendangkan oleh 
Maisun binti Bahdal al-Kalbiyyah yang turut didengar oleh dayang-dayang 
atau jariah-jariah istana dari tempat yang terselindung:- 


Sungguh sebuah rumah yang bergelora dalam jiwaku 

Lebih aku senangi daripada istana yang megah indah 

Memakai pakaian tebal longgar tapi hati tenang tenteram 

Lebih aku senangi daripada pakaian halus yang tembus pandangan 
Orang bodoh dan kurus dari putera-putera pamanku 

Lebih aku senangi daripada orang gemok, tegap dan gagah banyak minum 
Tidak ada yang dapat melupakan cintaku terhadap kampong halamanku 
Cukuplah bagi kampong itu sebagai tempat tinggal yang agung 


Kerana sangat cinta dan sayang serta kasihan kepada isteri baginda ini, maka 
Khalifah Mu'awiyah bin Abu Sufyan telah menceraikannya dan kemudian 
menghantar isteri baginda ini pulang ke desanya di perkampungan badwi bani 
Kalbi setelah diberi hadiah dan wang yang banyak. 


Harus difahami kata-kata Maisun binti Bahdal dalam syairnya, Lebih aku 
senangi daripada orang gemok, tegap dan gagah banyak minum, ialah Khalifah 
Mu'awiyah bin Abu Sufyan yang suka minum nabiz, bukan minum minuman 
keras seperti yang ditulis oleh para penulis sejarah para khalifah terutama yang 
banyak berlaku di kalangan para khalifah bani Abbasiyyah. Dalam mazhab 
Hanafi, minuman nabiz (air rendaman buah korma selama semalam dua malam 
yang tidak memabukkan) adalah halal. 


Khalifah Mu'awiyah bin Abu Sufyan asalnya adalah seorang yang berbadan 
tegap, kemas dan gagah. Tetapi setelah berumur dan kuat makan dan minum, 
baginda menjadi gemuk dan perutnya buncit. Sehingga di akhir-akhir usianya, 
diriwayatkan apabila baginda memberi khutbah pada hari Jumaat, baginda 
melakukannya sambil duduk di atas mimbar kerana tidak tahan berdiri lama. 


Yazid dilahirkan di perkampungan badwi suku Kalbi itu. Di sana Yazid telah 
membesar dan dididik oleh ibunya dengan kefasihan, cintakan syair dan 
keberanian. Sebab itu Yazid setelah dewasa, amat menggemari corak kehidupan 
kaum badwi seperti berburu binatang dan bersyair. Inilah sahaja anak Khalifah 
Mu'awiyah bin Abu Sufyan yang lahir daripada isteri pertama baginda Maisun 
binti Bahdal al-Kalbiyyah. Tetapi ada riwayat lain yang mengatakan bahawa 
Yazid dilahirkan di istana ayahandanya di kota Damsyik. 


Selain sangat cantik dan sangat pintar, Maisun binti Bahdal al-Kalbiyyah 
adalah seorang perempuan badwi yang dapat membaca nasib melalui tanda- 
tanda di badan seseorang seperti tahi lalat. 

2. Na'ilah binti Umarah al-Kalbiyyah 


Na'ilah binti Umarah al-Kabiyyah adalah isteri Khalifah Mu'awiyah bin Abu 
Sufyan yang kedua. Baginda mengahwini Na'ilah ketika baginda masih 
beristerikan Maisun al-Kalbiyyah. Ternyata perempuan ini juga adalah datang 
dari suku yang sama dengan Maisun. Tetapi Mu'awiyah bin Abu Sufyan 
berkahwin dengan Na'ilah binti Umarah ini hanya sekejap sahaja. Tidak sempat 
mendapat anak. Ini adalah kerana Khalifah Mu'awiyah bin Abu Sufyan telah 
menceraikannya setelah baru sahaja menikahinya bukan di atas sebab-sebab 
yang munasabah, tidak berkelahi dan tidak pula kerana masalah di pihak 
keluarga isteri. Hanya semata-mata disebabkan pandangan isteri pertama 
baginda Maisun binti Bahdal al-Kilabiyyah terhadap perempuan ini. 


Apakah pandangan Maisun binti Bahdal al-Kilabiyyah itu? 


Diriwayatkan pada suatu hari, Khalifah Mu'awiyah bin Abu Sufyan telah 
meminta isteri pertamanya Maisun binti Bahdal al-Kalbiyyah supaya melihat 
isteri keduanya yang baru dinikahinya itu. Setelah Maisun masuk ke tempat 
Na'ilah al-Kalbiyyah dan memeriksa seluruh bahagian badan madunya itu 
(kecuali bahagian sulitnya), dilihatnya ada sebiji tahi lalat terletak di bawah 
pusat Na'ilah. Maisun binti Bahdal al-Kalbiyyah mengetahui firasat tentang 
kedudukan tahi lalat di badan seseorang. Setelah dia mengadap suaminya 
Khalifah Mu'awiyah bin Abu Sufyan, Khalifah Mu'awiyah bertanya 
pendapatnya tentang Na'ilah, 


“Dia memang seorang perempuan yang sungguh cantik, tetapi ada sesuatu 
yang tidak kena pada dirinya,” beritahu Maisun binti Bahdal al-Kalbiyyah 
kepada suaminya itu. 


“Apa dia itu?” Tanya Khalifah Mu'awiyah bin Abu Sufyan ingin tahu. 


“Aku lihat di bawah pusatnya ada satu tanda. Aku berpendapat suami 
wanita ini akan mati dibunuh dan kepalanya akan dicampakkan ke atas 
ribanya,” jelas Maisun yang menyebabkan hati Khalifah Mu'awiyah bin Abu 
Sufyan menjadi kecut dan kulit badannya menjadi seram sejuk. 


Sesungguhnya Khalifah Mu'awiyah bin Abu Sufyan merasa amat ngeri 
mendengar perkara itu. Kerana sangat takut perkara yang sangat ngeri itu 
terjadi ke atas dirinya, lantas baginda terus menceraikan Na'ilah binti Umarah 
al-Kalbiyyah sebelum sempat bersama. Setelah itu datang pula Habib bin 
Muslamah mengahwini Na'ilah binti Umarah al-Kalbiyyah, tetapi tidak lama 
bersama dan mereka bercerai. Lalu Nu'man bin Basir, seorang sahabat Nabi 
dari kaum Ansar mengahwininya. Rasulullah s.a.w. ada menyebut bahawa 
Nu'man bin Basir akan mati syahid. Memang ternyata benar seperti yang 
dikatakan oleh Maisun. Ketika Nu man bin Basir dibunuh oleh al-Mukhtar bin 
Abu Ubaid ath-Thagafi, kepalanya dicampak ke atas pangkuan (riba) Na'ilah 
bin Umarah al-Kalbiyyah. 

3. Fakhitah binti Qirdhah 


Dia adalah isteri Khalifah Muawiyah bin Abu Sufyan yang ketiga. 
Sebagaimana Maisun binti Bahdal al-Kilabiyyah, Fakhitah binti Qirdhah juga 
adalah seorang perempuan yang sangat cantik, cerdik dan pintar. Hasil dari 
perkahwinannya dengan Khalifah Mu'awiyah bin Abu Sufyan, Fakhitah telah 
dikurniakan dua orang putera iaitu Abdul Rahman dan Abdullah. Perkahwinan 
beliau dengan Khalifah Mu'awiyah bin Abu Sufyan tidak bertahan lama kerana 
Khalifah Mu'awiyah kemudiannya telah menceraikannya kerana baginda mahu 
mengahwini saudara perempuan Fakhitah yang baginda jatuh cinta setelah 
terpandang kepadanya. 


4. Kinwah binti Qirdhah 


Beliau adalah isteri Khalifah Mu'awiyah bin Abu Sufyan yang keempat dan 
merupakan saudara perempuan kepada Fakhitah binti Qirdhah. Nampaknya 
Khalifah Mu'awiyah bin Abu Sufyan mudah tertarik hati atau jatuh cinta 
kepada kaum kerabat isteri pertama dan isteri ketiga baginda. Oleh kerana 
baginda sangat mencintai Kinwah binti Qirdhah, maka Khalifah Mu'awiyah bin 
Abu Sufyan terpaksa menceraikan Fakhitah binti Qirdhah agar baginda dapat 
mengahwini Kinwah. Ini adalah kerana hukum agama Islam tidak 
membenarkan seseorang Muslim mengahwini dua bersaudara atau dua beradik 
dalam satu masa. Pernah Abu Sufyan bin Harb setelah memeluk agama Islam 
meminta kepada Rasulullah s.a.w. supaya mengahwini seorang lagi puterinya 
yang bernama Izzah. Tetapi Rasulullah s.a.w. memberitahu kepada Abu Sufyan 
bahawa Islam tidak membenarkan dua beradik dihimpunkan oleh seorang 
suami dalam satu masa dan tidak pula dikhususkan kepada baginda 
sebagaimana berkahwin lebih dari empat orang dalam satu masa. 


Perkara yang dilakukan oleh Khalifah Mu'awiyah bin Abu Sufyan ini pernah 
juga terjadi kepada Abdullah bin Ja'far bin Abu Talib. Kerana mahu 
mengahwini Ummu Kalthum binti Ali bin Abu Talib yang telah kematian suami 
(suaminya Khalifah Umar bin al-Khattab yang mati kerana dibunuh), beliau 
telah menceraikan isterinya Zainab binti Ali bin Abu Talib, kekanda Ummu 
Kalthum. 


Khalifah Mu'awiyah bin Abu Sufyan tidak memperolehi anak dari 
perkahwinannya dengan Kinwah binti Qirdhah ini. 


Demikianlah kisah isteri-isteri Khalifah Mu'awiyah bin Abu Sufyan. 
Sekarang marilah kita lihat bagaimana kisah anak-anak baginda pula. 


Anak-Anak 


Hasil daripada perkahwinan dengan empat orang isteri, Khalifah Mu'awiyah 
bin Abu Sufyan telah memperolehi seramai tiga orang anak lelaki dan seorang 
anak perempuan. Anak-anak baginda itu ialah Yazid, Abdul Rahman, Abdullah 

dan Hindun. Daripada keempat-empat isteri baginda, yang melahirkan anak 
untuk baginda hanyalah dua orang sahaja iaitu Maisun isteri pertama, dan 
Fakhitah binti Qirdhah, isteri ketiga. Manakala isteri kedua Na'ilah binti 
Umarah al-Kalbiyyah dan isteri keempat Kinawah binti Oardhah tidak sempat 
memberi zuriat mungkin kerana mereka tidak lama bersama Khalifah 
Mu'awiyah bin Abu Sufyan. 


Manakala anak perempuan Khalifah Mu'awiyah bin Abu Sufyan yang 
bernama Hindun telah dikahwini oleh Abdullah bin Amir bin Kuraiz bin 
Rabiah bin Hubaib bin Abdus Syams bin Abdul Manaf bin Ousai. Ibu Hindun 
jalah Maisun binti Bahdal al-Kilabiyyah. 


Riwayat yang lain mengatakan bahawa Khalifah Mu'awiyah bin Abu Sufyan 
masih mempunyai anak perempuan yang bernama Ramlah. Setelah dewasa 
Ramlah telah berkahwin dengan putera Khalifah Uthman bin Affan yang 
bernama Amru. Hanya Allah SWT sahaja yang mengetahui duduk perkara 
yang sebenarnya. 


Jelas bahawa Khalifah Mu'awiyah bin Abu Sufyan tidak mengikut jejak 
langkah ayahnya Abu Sufyan bin Harb di dalam memiliki anak-anak. Abu 
Sufyan bin Harb mempunyai anak yang ramai iaitu seramai dua belas orang. 
Enam lelaki dan enam perempuan. 


Kita lihat bahawa Khalifah Mu'awiyah bin Abu Sufyan mempunyai isteri 
seramai empat orang, tetapi tiga diceraikannya, tinggal Kinwah binti Oirdhah 
seorang sahaja iaitu isteri keempatnya. Apakah Khalifah Mu'awiyah bin Abu 
Sufyan tidak memenuhkan kuatanya setelah tiga isterinya diceraikan? 


Penyusun masih belum menemui maklumat apakah Khalifah Mu'awiyah bin 
Abu Sufyan masih mempunyai isteri-isteri, jariah-jariah dan anak-anak selain 
dari yang telah disebutkan di atas. 

Beberapa Sifat Jarang Terdapat Pada Sahabat Lain 


Sesungguhnya Mu'awiyah bin Abu Sufyan adalah seorang insan yang 
mempunyai banyak kelebihan dan mempunyai beberapa sifat yang jarang 
terdapat pada diri insan-insan (sahabat-sahabat Rasulullah s.a.w.) yang lain. 
Marilah kita lihat kelebihan-kelebihan dan sifat-sifat istimewa yang menjadi 
ciri-ciri keperibadian Mu'awiyah bin Abu Sufyan, sahabat Rasulullah s.a.w. 
yang unggul ini:- 

Pertama, Mu'awiyah bin Abu Sufyan adalah salah seorang ipar Rasulullah 
s.a.w. Di kalangan para sahabat Nabi, hanya beberapa orang sahaja yang 
ditakdirkan menjadi ipar Nabi termasuklah Abdullah bin Umar dan Abdul 
Rahman bin Abu Bakar as-Siddiq. 


Kedua, Mu'awiyah bin Abu Sufyan adalah salah seorang penulis wahyu 
Rasulullah s.a.w. Seramai-ramai sahabat Rasulullah s.a.w., hanya kira-kira 23 
orang sahaja yang dilantik oleh Rasulullah s.a.w. menjadi penulis wahyu yang 
diturunkan kepada baginda. Dan daripada seramai-ramai orang-orang Quraisy 
yang memeluk agama Islam pada hari Futh Mekah tahun ke 8 hijrah, hanya 
Mu'awiyah bin Abu Sufyan seorang sahaja yang dipilih oleh Rasulullah s.a.w. 
untuk dijadikan penulis wahyu baginda. 


Ketiga, Mu'awiyah bin Abu Sufyan adalah orang yang pertama dilantik 
menduduki kerusi gabenor yang digabungkan. Perkara ini terjadi pada zaman 
pemerintahan Khalifah Umar bin al-Khattab dan pada zaman pemerintahan 
Khalifah Uthman bin Affan. Pada mulanya gabenor bagi kota Damsyik ialah 
Yazid bin Abu Sufyan, abang kepada Mu'awiyah, dan Mu'awiyah bin Abu 
Sufyan adalah gabenor bagi kota Jordan. Tetapi setelah Yazid wafat kerana 
serangan taun, maka Khalifah Umar bin al-Khattab telah melantik Mu'awiyah 
bin Abu Sufyan menjadi gabenor bagi kota Damsyik dan mengekalkannya 
sebagai gabenor di kota Jordan. Pada zaman Khalifah Uthman bin Affan, 
Mu'awiyah bin Abu Sufyan telah diperluaskan kuasanya dengan melantiknya 
menjadi gabenor bagi seluruh negeri Syam. 


Keempat, Mu'awiyah bin Abu Sufyan adalah gabenor Khalifah Umar bin a- 
Khattab yang mendapat gaji yang paling mahal. Gaji beliau selaku gabenor di 

kota Jordan dan di kota Damsyik ialah sebanyak 1,000 dinar sebulan. 


Kelima, Mu'awiyah bin Abu Sufyan adalah tokoh yang paling 
berkemampuan menarik kasih sayang rakyat kepada dirinya. Ini terjadi ketika 
beliau menjadi gabenor negeri Syam. 


Keenam, Mu'awiyah bin Abu Sufyan adalah seorang yang berjaya 
menyatukan umat Islam yang sedang berpecah dan ketika beliau dilantik 
sebagai khalifah, tahun itu dinamakan Tahun Peryatuan. 


Ketujuh, Mu'awiyah bin Abu Sufyan tidak pernah dimarah oleh Khalifah 
Umar bin a-Khattab, dan Khalifah Umar bin al-Khattab tidak pernah 
menghukumnya apatah lagi untuk memecatnya. 


Kelapan, Mu'awiyah bin Abu Sufyan satu-satunya orang yang disebut-sebut 
oleh Khalifah Umar bin al-Khattab sebagai sangat layak untuk menduduki 
kerusi khalifah. Begitu juga Abdullah bin Abbas menganggap Mu'awiyah bin 
Abu Sufyan sebagai orang yang paling berkelayakan untuk menjadi khalifah. 


Inilah lapan fakta yang memperlihatkan kelebihan yang terdapat pada diri 
Khalifah Mu'awiyah bin Abu Sufyan yang berupa kenyataan-kenyataan di 
dalam hidupnya. Kini marilah kita lihat pula fakta-fakta berupa pengakuan oleh 
orang-orang ternama yang memperkatakan tentang kelebihan yang terdapat 
pada diri Mu'awiyah bin Abu Sufyan. 


Seorang ulama' tabiin terkenal dari negeri Khurasan bernama Abdullah bin 
al-Mubarak pernah ditanya orang siapakah yang lebih utama darjatnya di sisi 
Islam di antara Khalifah Mu'awiyah bin Abu Sufyan dengan Khalifah Umar bin 
Abdul Aziz. Beliau menjawab; 


“Debu-debu yang melekat pada hidung dan badan kuda yang ditunggang 
oleh Mu'awiyah bin Abu Sufyan ketika beliau berjihad di jalan Allah bersama- 
sama dengan Rasulullah s.a.w. adalah lebih baik daripada batang tubuh Umar 
bin Abdul Aziz.” 


Demikianlah kelebihan yang terdapat pada diri Mu'awiyah bin Abu Sufyan, 
tokoh sahabat Nabi yang sering menjadi bahan cemohan khasnya oleh kalangan 
kaum Syiah sama ada sebelum beliau dilantik menjadi khalifah atau 
sesudahnya. Namun terdapat juga mereka yang mengaku dari kalangan 
golongan Ahlis Sunnah wal Jamaah yang mencemoh Mu'awiyah bin Abu 
Sufyan dengan mengemukakan berbagai-bagai alasan. 


Ilmu Dan Ibadat Mu'awiyah bin Abu Sufyan 
% Termasuk Sahabat Nabi Yang Alim Dan Salih 


Mungkin ada orang yang bertanya, apakah Mu'awiyah bin Abu Sufyan 
adalah seorang sahabat Rasulullah s.a.w. yang alim dan pandai di dalam 
persoalan-persoalan agama dan hukum hakam? Ya, Mu'awiyah bin Abu Sufyan 

adalah seorang sahabat Nabi yang alim dan pandai di dalam persoalan hukum 
hakam. Beliau adalah salah seorang sahabat Nabi yang termasuk ke dalam 
senarai kategori kedua para sahabat Nabi yang paling banyak memberi atau 
mengeluarkan fatwa tentang hukum hakam kerana sangat pandainya mereka di 
dalam ilmu-ilmu al-Qur'an dan sunnah Nabi (hadis-hadis). Golongan di 
peringkat pertama terdiri daripada tujuh orang sahabat sahaja. Manakala 
golongan atau peringkat ketiga seramai kira-kira 120 orang (rujuk buku 
Sejarah Dan pengantar Ilmu Hadis - Prof Hasbi as-Siddiqie ms 269-270). 


Mu'awiyah bin Abu Sufyan juga termasuk salah seorang sahabat yang telah 
meriwayat hadis-hadis daripada sahabat-sahabat Rasulullah s.a.w. yang lain 
seperti daripada Sayidina Abu Bakar as-Siddiq, Sayidina Umar bin al-Khattab, 
Sayidina Uthman bin Affan, daripada kekanda beliau Ummul Mu'minin 
Sayidatina Ummu Habibah binti Abu Sufyan yang merupakan isteri Rasulullah 
s.a.w. dan lain-lain sahabat. Manakala hadis-hadis riwayat beliau pula 
diriwayatkan oleh sahabat-sahabat Rasulullah s.a.w. seperti Abdullah bin 
Abbas, Abdullah bin az-Zubair, Mu'awiyah bin Khudaij dan lain-lain dan oleh 
para tabiin seperti Marwan bin al-Hakkam, Said bin al-Musaiyyab dan lain-lain. 


Para sahabat Nabi yang tergolong ke dalam senarai dua puluh orang sahabat 
di peringkat kedua paling banyak mengeluarkan fatwa adalah merupakan 
kumpulan para sahabat yang amat tinggi kedudukan mereka di kalangan para 
sahabat Rasulullah s.a.w. 


Seorang Yang Kuat Beribadat 


Mu'awiyah bin Abu Sufyan juga adalah termasuk salah seorang sahabat 
Nabi yang salih dan kuat beribadat. Oleh kerana beliau sangat cenderong di 
dalam bidang politik, maka beliau tahu tentu beliau akan banyak terlibat di 
dalam perbuatan dosa kerana bidang politik adalah bidang perebutan kuasa 
dan bidang perampasan kuasa. Jadi sesiapa yang ingin berkuasa, dia mestilah 
berusaha untuk mencapai kedudukan itu. Kalau tidak dia hanya bercita-cita 
sahaja seperti pungguk rindukan bulan. Oleh itu di dalam perebutan kuasa, 
tidak dapat dielakkan terjadi perkara-perkara yang tidak diingini oleh agama 
seperti pembunuhan, penipuan dan sebagainya. 


Kerana menyedari perkara ini diriwayatkan bahawa Mu'awiyah bin Abu 
Sufyan pernah berkata sebagai falsafah tentang cara beliau beramal selaku 
seorang ahli politik, “Aku sentiasa meneliti agar dosa-dosaku jangan melebihi 
daripada amal kebaikanku........” 


Lebih jelas lagi kata-kata Mu'awiyah bin Abu Sufyan ini dapat diertikan 
bahawa beliau yang sudah pasti akan bergelumang dengan perbuatan dosa 
kerana terlibat di dalam bidang politik tidak akan dapat mengelak diri daripada 
tidak melakukan perbuatan jahat meskipun dia bersungguh-sungguh mahu 
mengelakkan diri dari melakukan amalan-amalan tersebut dan berusaha sedaya 

upaya untuk melakukan amalan-amalan yang baik. Beliau mengharapkan agar 
beliau dapat melakukan amal-amal salih melebihi amal-amal buruk kerana 
beliau amat menyedari bahawa di dalam al-Qur'an Allah ada menjelaskan 
amalan yang baik itu dapat menghapuskan amalan yang buruk. Kerana 
menyedari keselamatan seseorang manusia itu di akhirat bergantung kepada 
amalan baiknya melebihi amalan jahatnya, maka Mu'awiyah bin Abu Sufyan 
sentiasa mengira-ngira agar dia lebih banyak melakukan amal kebaikan 
berbanding amal kejahatan. 


Di antara amalan-amalan salih yang masyhur banyak dilakukan oleh 
Mu'awiyah bin Abu Sufyan ialah bersedekah, sembahyang sunat siang dan 
malam, membaca al-Qur'an, berjihad fi sabilillah dan berakhlak mulia. 


Manakala amalan buruk atau jahat yang sukar dielakkan oleh beliau 
daripada tidak melakukannya terutama ketika beliau sudah menjadi khalifah 
ialah perbuatan membunuh musuh politik. 


Sedangkan kejahatan-kejahatan lain Mu'awiyah bin Abu Sufyan tidak ada 
melakukannya kerana beliau tidak pernah merancang untuk melakukan 
kejahatan. Tetapi apabila menceburi bidang politik, tindakan membunuh lawan 
politik sukar dielakkan. 


Tidak ada riwayat daripada para sejarwan Islam yang menyentuh tentang 
ibadat Khalifah Mu'awiyah bin Abu Sufyan seperti berapa rakaat beliau 
mengerjakan sembahyang tahajjud, dhuha, berapa hari beliau berpuasa sunat 
dalam sebulan, berapa kali beliau mengkhatam al-al-Qur'an dalam setahun. 
Cuma ahli-ahli sejarah Islam menyebut bahawa Khalifah Mu'awiyah bin Abu 
Sufyan banyak membuat amal kebajikan terutama berjihad, beribadat sunat, 
membaca al-Qur'an, berakhlak mulia dan memberi sedekah. 


Beberapa Sifat-sifat Mulia Berkaitan Peribadi Mu'awiyah 
œ Mu'awiyah Banyak Memiliki Sifat-Sifat Mulia Dan Utama 


Mu'awiyah bin Abu Sufyan adalah seorang manusia yang sangat berwibawa 
kerana memiliki banyak sifat mulia dan utama yang tidak dimiliki oleh 
kebanyakan orang lain. Sifat-sifat yang dimaksudkan yang menjadi sifat-sifat 
peribadi Mu'awiyah bin Abu Sufyan ialah sabar, berani, hebat, sangat kuat daya 
ingatan, berpengaruh, alim, pintar, seorang pahlawan, memiliki kecerdikan, 
kebijaksanaan, kedermawan, pemaaf, tidak pendendam, sangat menahan marah 
dan sangat mencintai keturunan bani Hasyim dan anggota Ahlil Bait. 
Sungguhpun tidak dinafikan terdapat beberapa sifat Mu'awiyah bin Abu 
Sufyan yang terdapat juga pada diri beberapa orang sahabat Rasulullah s.a.w. 
yang lain, tetapi kerana Mu'awiyah bin Abu Sufyan memberkaskan kesemua 
sifat-sifat yang mulia dan utama itu pada dirinya, terutama sifat dapat menahan 
marah dan bijaksana, maka dia dilihat sebagai seorang yang memiliki sifat-sifat 
yang luar biasa sekali yang melayakkan dirinya untuk menjadi manusia besar 

dunia. 


Sekarang marilah kita lihat beberapa sifat Mu'awiyah bin Abu Sufyan yang 
terkenal yang mana beliau telah berusaha untuk mengukuhkan kedudukannya 
dengan mengikat hati rakyatnya dengan mempraktikkan kesemua sifat-sifat 
yang utama dan mulia yang terdapat pada diri beliau sehingga beliau menjadi 
seorang pemerintah yang sangat disayangi oleh setiap rakyatnya tanpa mengira 
lapisan atau kedudukan. Sifat-sifat yang mulia ini diperlihatkan oleh 
Mu'awiyah bin Abu Sufyan berdasarkan kepada beberapa kisah-kisah sejarah 
yang terjadi di antara baginda dengan bekas-bekas musuh politik baginda dan 
juga rakyat baginda. Marilah kita melihatnya:- 


1. Seorang Yang Pemurah Dan Bijaksana 


Setelah terjadi persengketaan di antara Mu'awiyah bin Abu Sufyan yang 
tidak mahu mengundurkan dirinya daripada kerusi gabenor di negeri Syam 
dengan Khalifah Ali bin Abu Talib yang merupakan ketua umat Islam ketika itu 
hingga membawa kepada peperangan saudara yang hebat di lembah Siffin 
pada tahun 38 Hijrah/658 Masihi, dan setelah selesai perundingan di Majlis 
Tahkim, Mu'awiyah bin Abu Sufyan telah kembali semula ke negeri Syam 
dengan membawa kemenangan diplomasi yang besar. Setelah berlalu beberapa 
ketika, telah terjadi satu peristiwa di mana pada suatu hari seorang penduduk 
kota Kufah yang merupakan penyokong Khalifah Ali bin Abu Talib telah 
datang ke negeri Syam dengan mengenderai untanya. Setelah sampai di kota 
Damsyik, seorang penduduk Syam telah menahan lelaki Kufah itu, sambil 
memegang tali kekang unta lelaki Kufah itu, ia berkata kepada lelaki Kufah itu 
dengan marah, 


“Ini adalah unta betina saya, engkau merampasnya di Siffin.” 


Lelaki penduduk negeri Syam itu membawa unta dan lelaki Kufah itu ke 
hadapan Mu'awiyah bin Abu Sufyan di istananya di kota Damsyik dengan 
membawa lima puluh orang saksi dan membenarkan dakwaannya itu. 
Mu'awiyah bin Abu Sufyan telah memberi kemenangan kepada lelaki Syam 
yang merupakan penyokong beliau di samping kerana dapat mendatangkan 
lima puluh orang saksi bagi menguatkan dakwaannya. Lelaki Kufah itu berkata 
kepada Mu'awiyah bin Abu Sufyan dengan tegas dan lantang; 


“Semoga Allah membaiki tuan. Unta itu adalah unta jantan.” 


“Hukum telah diputuskan,” jawab Mu'awiyah bin Abu Sufyan menetapkan 
hukum yang telah diputuskan biarpun hukum itu keliru. 


Setelah orang Syam dan kawan-kawannya yang lima puluh orang itu pergi 
meninggalkan mereka berdua, maka Mu'awiyah bin Abu Sufyan berbisik 
kepada lelaki dari Kufah itu, 


“Berapa harga unta kamu itu?” 

“Sebanyak.......... ” jawab lelaki Kufah itu menjelaskan harga untanya 
kepada Mu'awiyah bin Abu Sufyan. 


Kemudian Mu'awiyah bin Abu Sufyan membayar kepada orang Kufah itu 
harga dua kali lipat daripada harga sebenar unta itu, dan berkata secara berbisik 
kepada lelaki kota Kufah itu; 


“Tolong kau sampaikan kepada Ali bahawa Mu'awiyah bin Abu Sufyan 
akan menghadapinya dengan 100,000 tentera yang tidak dapat membezakan di 
antara unta jantan dengan unta betina.” 


2. Seorang Yang Berhati Mulia Dan Tidak Pendendam 


Di saat-saat akhir pada zaman hayat Rasulullah s.a.w., setelah Mu'awiyah 
bin Abu Sufyan baru sahaja memeluk agama Islam, dan setelah beliau tinggal di 
kota Madinah kerana bertugas sebagai penulis wahyu Rasulullah s.a.w., pernah 
terjadi satu peristiwa di mana Mu'awiyah bin Abu Sufyan telah diperlakukan 
dengan sangat hina oleh seorang raja Hadhramaut yang bernama Wail bin Hujr. 
Mengikut apa yang ditulis oleh para sejarawan Islam, sekembalinya Rasulullah 
s.a.w. ke kota Madinah setelah berjaya menakluk kota Mekah, ramailah 
perutusan kaum dan raja-raja datang ke kota Madinah mengepalai rombongan 
bagi menyatakan mereka mahu memeluk agama Islam di hadapan Rasulullah 
s.a.w. Di antara para raja itu temasuklah seorang raja yang berkerajaan di negeri 
Hadhramaut yang bersempadan dengan negeri Yaman namanya Wail bin Hujr. 


Ketika mahu kembali semula ke negerinya, Rasulullah s.a.w. telah 
memperlakukannya dengan penuh hormat, kerana kedudukannya sebagai 
seorang pemerintah negara dengan menghantarnya atau mengiringinya ketika 
dia mahu pulang ke negerinya dengan berjalan kaki beserta dengan beberapa 
orang sahabat baginda termasuklah Mu'awiyah bin Abu Sufyan. Sebagaimana 
yang telah diketahui ketika itu Mu'awiyah bin Abu Sufyan masih muda remaja 
berusia kira-kira 24 atau 25 tahun. 


Rasulullah s.a.w. telah meminta diri untuk pulang terlebih dahulu setelah 
mengiringi Raja Wail bin Hujr sebaik sahaja sampai di luar kota Madinah di 
mana baginda biasa melepaskan angkatan perang tentera Islam yang mahu 
berangkat ke medan. Ini adalah kerana Rasulullah s.a.w. perlu pulang segera ke 
dalam kota untuk melayani perutusan-perutusan lain yang masih ramai yang 
baru tiba atau sampai di kota Madinah daripada negeri atau daerah masing- 
masing yang mana baginda perlu melayani mereka sebagaimana baginda telah 
melayan Raja Wail bin Hujr itu juga. Sahabat-sahabat lain juga pulang bersama- 
sama baginda dengan meninggalkan Mu'awiyah bin Abu Sufyan seorang diri 
untuk mengiringi dan melayani Raja Wail bin Hujr sebelum raja Hadhramaut 
itu ditinggalkan untuk berangkat seorang dirinya ke negerinya. 


Kemungkinan sekali ketika itu Mu'awiyah bin Abu Sufyan hanya memakai 
kasut yang sudah lama dan mudah koyak. Setelah dia berjalan di atas pasir 

yang panas membakar itu, kasutnya mula koyak dan dia tidak dapat 
menggunakan kasutnya untuk meneruskan perjalanannya mengiringi raja 
negeri Hadhramaut itu. Kerana itu Mu'awiyah bin Abu Sufyan terpaksa 
berjalan dengan berkaki ayam yang menyebabkan kakinya luka dan terasa sakit 
dan tidak larat untuk berjalan dengan selesa. Kerana sudah tidak tahan lagi 
menanggung rasa sakit kerana telapak kakinya yang sudah pecah-pecah itu, 
maka Mu'awiyah bin Abu Sufyan telah meminta izin daripada Raja Wail bin 
Hujr untuk tumpang naik membonceng di belakang unta raja itu pintanya; 


“Minta saya tumpang membonceng di belakang tuan.” 


Dengan rasa sombong dan besar diri dan merasa dirinya begitu mulia kerana 
dirinya seorang raja, meskipun dia sudah memeluk agama Islam kerana masih 
belum mempelajari sifat-sifat hati mana yang mulia dan mana yang tercela, Raja 
Wail bin Hujr menjawab, “Bagaimana aku boleh membenarkan engkau menaiki 
kenderaan bersama-sama dengan aku, kerana engkau bukanlah seorang yang 
boleh menaiki kenderaan bersama raja-raja (kerana engkau seorang rakyat biasa 
yang hina dina).” 


Maka Mu'awiyah bin Abu Sufyan menjawab pula dengan penuh kesabaran 
dan menelan rasa marahnya, “Tak apalah kalau begitu. Tetapi berilah kepadaku 
kasut tuan agar kakiku terselamat daripada terkena pasir yang panas ini.” 


Namun Raja Wail bin Hujr tetap enggan juga untuk memberi pinjam 
kasutnya kepada Mu'awiyah bin Abu Sufyan dan menjawab pula dengan 
sombong; 


“Kamu sebenarnya sudah cukup bertuah kerana dapat meletakkan telapak 
kakimu di atas bayang-bayang untaku.” 


Mu'awiyah bin Abu Sufyan tidak berkata apa-apa lagi dan terus mengiringi 
Raja Wail bin Hujr berjalan semakin jauh keluar dari kota Madinah sehinggalah 
raja negeri Hadhramaut itu dilepaskan pulang dengan meninggalkan beliau 
seorang diri duduk menanggung pedih luka di kakinya. Kemudian Mu'awiyah 
bin Abu Sufyan berjalan pulang semula ke kota Madinah dengan menanggung 
derita sakit kaki yang bukan kepalang. 


Empat puluh dua atau empat puluh tiga tahun kemudian, setelah baginda 
dilantik menjadi khalifah, Mu'awiyah bin Abu Sufyan sekali lagi telah bersua 
dengan Raja Wail bin Hujr yang datang ke istana baginda di kota Damsyik. Di 
sini kita nampak betapa mulia dan agungnya akhlak Mu'awiyah bin Abu 
Sufyan kerana baginda telah menerima dan melayani Raja Wail bin Hujr yang 
sudah tua itu dengan penuh mesra tanpa mengungkit-ungkit peristiwa yang 
telah dilakukan oleh Raja Wail bin Hujr terhadap diri baginda ketika baginda 
menghantarnya yang mahu pulang ke negerinya suatu ketika dahulu. Bahkan 
sebaliknya Mu'awiyah bin Abu Sufyan tetap memuliakan Raja Wail bin Hujr 
selayaknya. Ini menunjukkan betapa mulianya akhlak Mu'awiyah bin Abu 

Sufyan terhadap orang yang tidak mahu bermusuh dengannya. Dan ini 
menunjukkan bahawa Mu'awiyah bin Abu Sufyan bukanlah seorang manusia 
yang pendendam. 


Kalau ada orang yang mengatakan bahawa Mu'awiyah bin Abu Sufyan 
sudah melupai peristiwa itu kerana masanya sudah berlalu selama lebih 40 
tahun, saya akan beri buktinya bahawa Mu'awiyah bin Abu Sufyan adalah 
seorang yang tidak pelupa, malah baginda sebenarnya masih segar mengingati 
perbuatan Raja Wail bin Hujr terhadap diri baginda semasa baginda ditugaskan 
oleh Rasulullah s.a.w. mengiringi Raja Wail bin Hujr yang mahu pulang ke 
negerinya, malah sentiasa segar di dalam fikiran baginda. 


3. Bersikap Bijaksana Terhadap Orang-Orang Yang Membenci Baginda 


Seorang ahli sejarah Islam bernama Ibnu Tabatiba menulis tentang sifat dan 
sikap Mu'awiyah bin Abu Sufyan iaitu, “Mu'awiyah baik siasahnya, pandai 
menyusun urusan-urusan dunia, cerdas, bijaksana, fasih, matang, di mana ia 
tahu ia perlu untuk bersikap tolak ansur dan di mana pula ia perlu bersikap 
keras dan tegas, tetapi ia lebih mengutamakan sikap tolak ansur. Ia adalah 
seorang yang pemurah, suka memberi hartanya, amat suka menjadi pemimpin. 
Kepemurahan hatinya melebihi kepemurahan hati orang-orang bangsawan dari 
kalangan rakyatnya. Terhadap orang-orang besar Quraisy seperti Abdullah bin 
Abbas, Abdullah bin Umar, Abdullah bin az-Zubair, Abdul Rahman bin Abu 
Bakar, Abban bin Uthman bin Affan dan dari kalangan ahli keluarga Abu Talib 
yang sentiasa datang kepada Mu'awiyah di Damsyik, Mu'awiyah memuliakan 
mereka, menjamu mereka dengan baik, dan memenuhkan segala keperluan 
mereka. Mereka itu tidak segan silu menghadapkan kata-kata kecaman yang 
pedas kepada Mu'awiyah (yang sudah pun menjadi khalifah), malah kadang- 
kadang dengan kata-kata yang tajam dan keras. Tetapi Mu'awiyah 
menjawabnya dengan nada sendagurau dan kadang-kadang buat tidak dengar 
sahaja. Setelah mereka mahu pulang, Mu'awiyah melepaskan kepulangan 
mereka dengan memberi hadiah-hadiah yang berharga dan pemberian- 
pemberian yang banyak.” 


Demikianlah perjelasan Ibnu Tabatiba tentang kemuliaan hati Khalifah 
Mu'awiyah bin Abu Sufyan yang merupakan seorang manusia yang tidak 
menyimpan perasaan dendam terhadap orang yang pernah memusuhi atau 
berlaku tidak baik terhadap dirinya. 


Kisah kedua : Setelah berjaya menjadi khalifah hasil dari kerjasama yang 
diberikan oleh Sayidina Hasan cucunda Rasulullah s.a.w. yang menjadi khalifah 
menggantikan tempat ayahandanya Khalifah Ali bin Abu Talib selama kira-kira 
enam bulan kepadanya, kekhalifahan Mu'awiyah bin Abu Sufyan telah 
mendapat sokongan daripada semua umat Islam daripada seluruh pelosok 
negara. Tetapi setelah baginda menyatakan hasrat baginda untuk melantik 
putera baginda sebagai Putera Mahkota yang akan menggantikan tempat 


108 


KELEBIHAN DIRI MU'AWIYAH 


baginda sebagai khalifah, pada saat itu mulailah ramai orang atau umat Islam 
yang tidak menyetujui hasrat atau kehendak hati baginda itu terutama 
penduduk di Hijaz (di kota Mekah dan Madinah). Khalifah Mu'awiyah bin Abu 
Sufyan amat menyedari perkara ini. Tetapi baginda tidak mahu bersikap keras 
dan kasar kepada semua orang yang tidak menyetujui kehendak hati baginda. 
Baginda memilih jalan yang licin dan bijaksana untuk menarik kesetiaan dan 
sokongan rakyat atau umat Islam kepada keinginan hati baginda. Begitulah 
yang baginda mahu lakukan kepada penduduk di Hijaz khasnya di kota 
Madinah. 


Untuk tujuan itu Khalifah Mu'awiyah bin Abu Sufyan telah datang sendiri 
ke kota Madinah dengan membawa hadiah yang sangat banyak untuk 
diberikan kepada penduduk kota Nabi itu terutama kepada tokoh-tokoh yang 
diketahui sangat menentang keinginan baginda yang mahu melantik Yazid 
sebagai Putera Mahkota. Pada masa itu masih terdapat ramai lagi para pejuang 
Badar al-Kubra yang sememangnya sangat dipandang tinggi oleh masyarakat. 
Setelah baginda membahagi-bahagikan hadiah dan wang kepada penduduk 
kota Madinah, akhirnya sampailah giliran untuk diberikan kepada seorang 
sahabat Ansar yang merupakan seorang Pejuang Badar al-Kubra. 


Khalifah Mu'awiyah bin Abu Sufyan mengutus seorang pesuruh baginda 
supaya menghantar hadiah dan wang kepada tokoh Ahli Badar al-Kubra itu. 
Setelah barang hadiah dan wang diserahkan kepada Pejuang Badar al-Kubra 
itu, Pejuang itu berkata balik kepada pesuruh Khalifah Mu'awiyah bin Abu 
Sufyan; 


“Apakah khalifahmu tidak menemui orang lain selain aku untuk dia berikan 
hadiah dan wang ini?” 


Pesuruh Khalifah Mu'awiyah bin Abu Sufyan menjadi sangat terkejut di atas 
keengganan seorang pejuang Badar al-Kubra itu untuk menerima hadiah yang 
diberikan oleh Khalifah Mu'awiyah bin Abu Sufyan dan inilah kali pertama ada 
orang yang menolak hadiah-hadiah yang diberikan oleh khalifah bani Umayyah 
yang pertama kepadanya, sedangkan orang-orang yang diberi sebelumnya 
semuanya telah menerima dengan baik. 


“Ambil baliklah hadiah dan wang ini dan pulangkan semula kepada 
Mu'awiyah,” ulang Pejuang Badar al-Kubra itu kepada pesuruh Khalifah 
Mu'awiyah bin Abu Sufyan kerana dia benar-benar menolak hadiah-hadiah dan 
wang yang diberikan oleh Khalifah Mu'awiyah bin Abu Sufyan kepadanya itu. 


“Maaflah tuan, saya tidak berani mengembalikan semula hadiah-hadiah dan 
wang ini kepada khalifah. Silap-silap saya akan dibelasahnya,” jawab pesuruh 
Khalifah Mu'awiyah bin Abu Sufyan berpura-pura takut kepada Khalifah 
Muawiyah bin Abu Sufyan kerana dia mahu Pejuang Badar al-Kubra itu 
mengambil juga hadiah-hadiah dan wang pemberian Khalifah Mu'awiyah bin 
Abu Sufyan itu. Dia tahu sangat perangai Khalifah Mu'awiyah bin Abu Sufyan 

yang tidak pernah membelasah orang selama hayatnya kecuali ketika 
berperang. 


Setelah Pejuang Badar al-Kubra itu melihat pesuruh Khalifah Mu'awiyah bin 
Abu Sufyan tidak berani membawa balik semula hadiah-hadiah dan wang yang 
ditolaknya kepada Khalifah Mu'awiyah, lantas dia memanggil anaknya. Setelah 
anaknya datang, maka dia berkata kepada anaknya itu; 


“Pulangkan semua hadiah dan wang ini kepada Mu'awiyah.” 


Maka si anak membawa bungkusan hadiah dan pundi-pundi berisi wang itu 
kepada Khalifah Mu'awiyah bin Abu Sufyan dan setelah sampai di hadapan 
Khalifah Mu'awiyah, dia berkata kepada khalifah bani Umayyah yang pertama 
dan bijaksana itu; 


“Aku disuruh oleh ayahku supaya mengembalikan hadiah dan wang ini 
kepadamu.” 


Khalifah Mu'awiyah bin Abu Sufyan agak terkejut setelah mendengar kata- 
kata budak itu kepada baginda. Baginda tidak menyangka sama sekali masih 
ada penduduk di kota Madinah yang masih benci kepada baginda. Tetapi 
sebagaimana yang telah diketahui, baginda bukanlah calang-calang manusia. 
Khalifah Mu'awiyah bin Abu Sufyan terkenal seorang manusia yang sangat 
jauh pandangannya, amat cerdik dan tabah pula menahan rasa marah. Dengan 
kata lain Khalifah Mu'awiyah bin Abu Sufyan adalah seorang insan yang sangat 
bijaksana. Kerana akalnya yang panjang berbelit-belit, maka khalifah bani 
Umayyah yang pertama yang sedang berusaha untuk mengikat hati seorang 
pejuang Badar al-Kubra itu terus berhelah. Katanya kepada anak Pejuang Badar 
al-Kubra itu pula; 


“Siapa yang menghantar hadiah-hadiah dan wang ini kepada ayahmu?” 


“Si fulan,” beritahu anak Pejuang Badar al-Kubra dengan menyebut nama 
atau identiti pesuruh Khalifah Mu'awiyah bin Abu Sufyan yang menghantar 
bungkusan hadiah-hadiah dan pundi-pundi wang kepada ayahnya. 


“Oo dia silap orang, sebetulnya hadiah-hadiah dan wang ini bukan untuk 
ayahmu, tapi untuk si anu (Mu'awiyah menyebut nama orangnya). Hadiah 
untuk ayahmu ada di dalam, nanti pakcik ambilkan ya!” 


Maka Khalifah Mu'awiyah bin Abu Sufyan menyuruh seorang pesuruhnya 
supaya mengeluarkan bungkusan hadiah yang lain dari dalam tempat 
penginapan baginda. Hadiah itu nampaknya lebih istimewa dan juga 
sebungkus kantong berisi wang beberapa ribu dirham. Kemudian Khalifah 
Mu'awiyah bin Abu Sufyan memberi hadiah-hadiah yang istimewa dan 
kantong berisi beribu wang dirham itu kepada budak itu dan berkata 
kepadanya; 


“Nah! Inilah sebenarnya hadiah-hadiah untuk ayahmu. Sila bawa pulang 

beri pada ayahmu semuanya.” 


Maka tanpa berlengah lagi kembalilah si anak kepada ayahnya dengan 
membawa hadiah-hadiah yang lebih istimewa dan pundi-pundi bungkusan 
wang yang mengandung wang yang lebih banyak. Memang Pejuang Badar al- 
Kubra adalah orang-orang yang tidak boleh dibeli dengan wang ringgit dan 
dengan bermacam-macam hadiah yang mahal-mahal. Kebesaran jiwa dan 
kekentalan iman para pejuang Badar al-Kubra sukar ditandingi atau dibeli. 
Pejuang Badar al-Kubra dari golongan Ansar itu tetap tidak mahu menerima 
pemberian-pemberian daripada Khalifah Mu'awiyah bin Abu Sufyan itu. Ini 
sudah pasti dia adalah seorang pencinta Sayidina Ali bin Abu Talib yang tetap 
tidak menyukai sesiapa yang memusuhi Sayidina Ali bin Abu Talib. Dia 
menyuruh anaknya itu supaya mengembalikan semula hadiah-hadiah istimewa 
dan juga bungkusan atau pundi-pundi wang dirham yang banyak itu kepada 
Khalifah Mu'awiyah bin Abu Sufyan di samping memberi kepada anaknya itu 
amanah yang cukup dahsyat. Maka pergilah anaknya kepada Khalifah 
Mu'awiyah bin Abu Sufyan. Setelah berdiri di hadapan Khalifah Mu'awiyah bin 
Abu Sufyan, maka budak itu berkata kepada khalifah bani Umayyah pertama 


yang agung itu; 
“Wahai Mu'awiyah! Ayahku tidak mungkin akan menerima hadiah-hadiah 
ini, bahkan aku diberi amanah yang mesti aku tunaikan.” 


“Apakah amanah yang mesti kau tunaikan itu wahai anak?” tanya Khalifah 
Mu'awiyah bin Abu Sufyan kepada anak Pejuang Badar al-Kubra itu dengan 
fikiran yang mengandungi persoalan. 


“Di samping mengembalikan hadiah-hadiah ini semula kepadamu, aku juga 
disuruhnya cara menghantarnya ialah dengan membalingkan hadiah-hadiah ini 
ke mukamu,” jawab budak itu dengan tegas dan berani. 


Memang Mu'awiyah bin Abu Sufyan adalah seorang sahabat Nabi yang 
mempunyai sifat mampu menahan perasaan marah yang menandakan baginda 
adalah seorang manusia yang cerdik dan pintar dan payah untuk dicari 
tandingan. Baginda cukup bijaksana mengekori sifat Rasulullah s.a.w. Memang 
baginda tidak marah kepada budak yang mahu mencampakkan barang-barang 
hadiah ke muka baginda itu. Sungguhpun kata-kata budak anak Pejuang Badar 
al-Kubra yang sudah tentu telah mengaibkan diri baginda. Tetapi baginda 
sangat mengharapkan sokongan daripada semua orang. Jawab baginda kepada 
budak itu dengan lembut; 


“Kalau sudah demikian, taatilah perintah ayahmu itu dan berbelas 
kasihanlah kepada Pakcikmu ini.” 


Budak itu memang cerdik dan dia faham sangat kehendak Khalifah 
Mu'awiyah bin Abu Sufyan yang amat toleransi itu. Maka dilemparnya barang- 
barang hadiah itu ke muka Khalifah Mu'awiyah bin Abu Sufyan dengan 

berhati-hati dan perlahan-lahan sekali. Khalifah Mu'awiyah menahan sahaja 
mukanya yang dilontar dengan sabar. 


Setelah itu budak itu pun pulang kepada ayahnya dengan meninggalkan 
Khalifah Mu'awiyah bin Abu Sufyan yang baru kena baling mukanya dengan 
hadiah baginda sendiri. 


Alangkah mulianya perangai Khalifah Mu'awiyah bin Abu Sufyan. 
Bagaimana kalau raja dunia yang lain yang bukan dari kalangan para sahabat 
Rasulullah s.a.w.? Sekadar menghantar balik hadiah yang diberikan, sudah 
pasti si budak seperti itu dan ayahnya akan dibunuh atau dianiaya. 


Tetapi tidak kepada Khalifah Mu'awiyah bin Abu Sufyan. Alangkah ajaibnya 
perangai Khalifah Mu'awiyah bin Abu Sufyan. Sebab itu baginda dapat 
menguasai seluruh umat Islam yang pada ketika para sahabat Rasulullah s.a.w. 
yang utama dan mulia-mulia masih lagi ramai. 


4. Sangat Kuat Daya Ingatan, Penyabar, Pemurah, Berhati Mulia 
Dan Tidak Pendendam 


Di bawah ini saya membawa satu kisah di mana memperlihatkan kepada 
kita betapa Mu'awiyah bin Abu Sufyan adalah seorang manusia yang 
dikurniakan kekuatan daya ingatan yang luar biasa, sangat penyabar, sangat 
pemurah, mempunyai hati yang mulia dan tidak pendendam. Kisah ini 
berkaitan dengan seorang perempuan yang pernah berjuang di pihak Khalifah 
Ali bin Abu Talib khasnya dalam pertempuran di Siffin. Marilah kita lihat 
kisahnya:- 


Kisah Dengan Ummu Sinan Binti Khaithamah, Bekas Musuh Politiknya 


Ketika meletus perang Siffin pada tahun 38 Hijrah/658 Masihi di antara 
pihak Khalifah Ali bin Abu Talib dengan pihak pembangkang di negeri Syam 
yang diketuai oleh Mu'awiyah bin Abu Sufyan, terdapat beberapa wanita 
berani dan pintar di dalam mengubah syair dan mengalunkan syair yang turut 
di dalam pasukan Khalifah Ali bin Abu Talib. Di antaranya ialah Ummu Sinan 
binti Khaithamah. Ketika perang sedang berkecamuk dengan hebatnya, Ummu 
Sinan binti Khaithamah telah berusaha membangkitkan semangat juang tentera 
Khalifah Ali bin Abu Talib dengan mengalunkan rangkap-rangkap syair yang 
membakar semangat perjuangan tentera Khalifah Ali bin Abu Talib agar 
berjuang dengan bersungguh-sungguh untuk menghancurkan Mu'awiyah bin 
Abu Sufyan dan pasukannya. 


Ketika Ummu Sinan binti Khaithamah sedang asyik mengumandangkan 
atau mengalunkan bait-bait syairnya dengan penuh semangat dan memburuk- 
burukkan peribadi Mu'awiyah bin Abu Sufyan, Mu'awiyah bin Abu Sufyan 
turut mendengarnya dengan penuh perhatian. Tetapi bait-bait seterusnya tidak 

dapat ditangkap oleh telinga Mu'awiyah bin Abu Sufyan kerana Ummu Sinan 
binti Khaithamah telah beredar ke tempat lain. 


Setelah Mu'awiyah bin Abu Sufyan berjaya menjadi khalifah, Ummu Sinan 
binti Khaithamah masih hidup lagi. Tetapi sudah sangat tua. Beliau tinggal di 
kota Madinah dengan aman di bawah pemerintahan gabenor kota Madinah 
iaitu Marwan bin al-Hakkam, bekas Setiausaha Peribadi al-marhum Khalifah 
Uthman bin Affan. Pada suatu hari telah terjadi satu pertelingkahan di antara 
Ummu Sinan binti Khaithamah dengan gabenor kota Madinah Marwan bin al- 
Hakkam itu. Iaitu cucu Ummu Sinan binti Khaithamah telah melakukan satu 
kesalahan yang menyebabkan Marwan bin al-Hakkam telah menangkap dan 
memenjarakannya. Ummu Sinan binti Khaithamah telah datang berjumpa 
dengan Marwan bin al-Hakkam memintanya agar memaafkan kesalahan 
cucunya itu serta membebaskannya. Tetapi Marwan bin al-Hakkkam tidak 
mahu menunaikan permintaan Ummu Sinan binti Khaithamah yang sudah 
sangat tua itu dan gabenor kota Madinah itu telah berkata kasar dan mencela 
sikap Ummu Sinan binti Khaithamah yang merayu-rayu memohon kasihan 
belas daripadanya itu. Ini menyebabkan terjadi pertelingkahan di antara kedua 
tokoh itu. Kerana merasa sangat sakit hati dan sangat marah kepada Marwan 
bin al-Hakkam, maka Ummu Sinan binti Khaithamah terus mempersiapkan 
bekalannya untuk ke negeri Syam mengadap Khalifah Mu'awiyah bin Abu 
Sufyan di istana baginda di kota Damsyik. Ummu Sinan binti Khaithamah telah 
pergi ke negeri Syam dengan menunggang untanya menempuh perjalanan yang 
sangat jauh dan lama serta sangat meletihkan. Setelah dia sampai di istana 
Khalifah Mu'awiyah bin Abu Sufyan, Ummu Sinan binti Khaithamah terus 
masuk mengadap dan mengadu kepada Khalifah Mu' awiyah bin Abu Sufyan 
tentang perkara yang terjadi di antara dirinya dengan Marwan bin al-Hakkam 
gabenor kerajaan bani Umayyah di kota Madinah itu. 


Maka berlakulah dialog di antara Khalifah Mu'awiyah bin Abu Sufyan yang 
sedang berkuasa ke atas seluruh umat Islam dengan Ummu Sinan binti 
Khaithamah, perajurit wanita penyokong kuat Khalifah Ali bin Abu Talib yang 
sudah tua bangka yang memperlihatkan betapa Mu'awiyah bin Abu Sufyan 
adalah seorang sahabat Rasulullah s.a.w. yang memiliki akhlak yang sangat 
mulia. 


Ketika Ummu Sinan binti Khaithamah dibenarkan masuk ke dalam istana 
dan berjalan mendekati singgahsana Khalifah Mu'awiyah bin Abu Sufyan, 
Khalifah Mu'awiyah bin Abu Sufyan terus mengenalinya. Baginda 
sememangnya amat kenal dengan perempuan yang pernah berjuang di pihak 
Khalifah Ali bin Abu Talib khasnya di dalam pertempuran di Siffin. Khalifah 
Mu'awiyah bin Abu Sufyan memang telah diketahui adalah seorang manusia 
yang sangat bijaksana (melakukan apa sahaja tindakan dan sikap yang dapat 
melembutkan hati rakyat kerana mahu seluruh rakyat mencintainya), telah 
menyambut kedatangan Ummu Sinan binti Khaithamah dengan penuh mesra 

dan ramah. Baginda mempersilakan Ummu Sinan binti Khaithamah duduk di 
hadapan baginda sambil mulut baginda tidak pernah lekang daripada 
mengukir senyuman kepada Ummu Sinan binti Khaithamah. Senyuman 
Khalifah Mu'awiyah bin Abu Sufyan menambahkan lagi kekacakan dan 
ketampanan wajah baginda yang sememangnya sudah sangat kacak dan 
tampan itu. 


“Selamat datang wahai puteri Khaithamah. Apakah gerangan yang 
membuatmu singgah di tanah kami? padahal kamu dahulunya marah kepada 
kami, membakar semangat para lawanku untuk menentangku?” Khalifah 
Mu'awiyah bin Abu Sufyan memulakan perbicaraannya dengan Ummu Sinan 
binti Khaithamah dengan menyebut perbuatan Ummu Sinan binti Khaithamah 
terhadap baginda ketika terjadi perang Siffin yang boleh menggelisahkan hati 
Ummu Sinan binti Khaithamah. 


Setelah Ummu Sinan binti Khaithamah mendengar Khalifah Mu'awiyah bin 
Abu Sufyan memulakan berbicara dengannya dengan mengungkit semula 
peristiwa yang telah lama terjadi, di mana dia telah bersyair di pihak tentera 
Khalifah Ali bin Abu Talib, membakar semangat perjuangan mereka di dalam 
peperangan di Siffin beberapa tahun yang lalu, maka dia merasa hatinya 
bagaikan mahu melayang. Maklumlah alunan syair yang diucapkannya ketika 
perang Siffin itu adalah ucapan mahu melihat Mu'awiyah bin Abu Sufyan 
terkubur di dalam bumi. Kini dia sedang berhadapan dengan orang yang ia 
mahu berkubur itu yang sudah menjadi penguasa di atas seluruh umat Islam. 


“Wahai Amirul Mu'minin! Bani Abdul Manaf memiliki akhlak yang suci, 
nama yang terkenal, kecerdasan yang tidak pernah pudar. Mereka tidak 
kembali bodoh setelah pintar, tidak kembali dungu setelah menjadi cerdas, 
tidak kembali menghukum setelah memberi maaf, dan orang yang paling patut 
untuk mengikut jejak langkah nenek moyangnya ialah engkau.” 


Begitu sekali indahnya susunan kata-kata dan butir-butir kalimah yang 
diucapkan oleh Ummu Sinan binti Khaithamah kepada Khalifah Mu'awiyah bin 
Abu Sufyan di hadapan singgahsana yang diduduki oleh Khalifah Mu'awiyah 
bin Abu Sufyan di kota Damsyik. 


“Kau benar wahai Ummu Sinan. Kami juga adalah seperti itu,” jawab 
Khalifah Mu'awiyah bin Abu Sufyan mengakui sifat-sifat yang baik adalah 
sifat-sifat yang mulia dan mengakui sifat-sifat mulia yang dimiliki oleh Abdul 
Manaf bin Qusai moyang baginda itu adalah menjadi milik diri baginda juga. 


Selepas sepi buat seketika, Khalifah Mu'awiyah bin Abu Sufyan memulakan 
sekali lagi percakapannya dengan Ummu Sinan binti Khaithamah. Baginda 
memulakannya dengan persoalan yang membuat hati Ummu Sinan binti 
Khaithamah kembali tertekan; 


“Kemudian bagaimana dengan bait-bait syair yang pernah kau ucapkan? 

Kini rasa mengantuk tak menemui teman, kerana kedua mataku tak mahu tidur, 
Sementara malam datang dan pergi membawa kegelisahan dalam jiwa 


Wahai anak keturunan Mazdhaj, jangan diam dan bangkit segera! Sesungguhnya 
lawan keluarga Muhammad telah datang menyerang, 


Inilah Ali yang telah mendatangkan kedamaian 
Seperti hilal yang dikelilingi galaksi bintang di atas angkasa 
Dia selalu menang dalam setiap peperangan 


Kemenangan di bawah panji-panjinya tidak ada aib cela. 


Ummu Sinan binti Khaithamah terkejut juga mendengar Khalifah 
Mu'awiyah bin Abu Sufyan yang mengingati bait-bait syairnya yang telah 
diucapkannya beberapa tahun yang lalu dengan tepat sekali tanpa tertinggal 
atau tersilap satu hurufpun. Ini tentu boleh menimbulkan dendam yang akan 
dibalas terhadapnya oleh Khalifah Mu'awiyah bin Abu Sufyan. Balasan berupa 
hentaman rangkap-rangkap syair yang boleh meruntuh keselesaan perasaannya 
dan menimbul rasa malunya kepada khalayak. Namun setelah dia 
mengingatkan kepada perangai Khalifah Mu'awiyah bin Abu Sufyan yang tidak 
berdendam dan sangat pemaaf, maka hatinya kembali menjadi lega dan dia 
segera menjawab, 


“Itu sudah berlalu wahai Amirul Mu'minin! Kami sangat mengharapkan ada 
perubahan setelahnya dan kamu yang lebih layak untuk melakukannya.” 


Tetapi sebelum Khalifah Mu'awiyah bin Abu Sufyan menjawab kata-kata 
Ummu Sinan binti Khaithamah, seorang hadhiri menyampuk; 


“Wahai Amirul Mu'minin! Saya ada menghafal sebahagian syairnya tetapi 
berbeza dengan yang tuan dendangkan tadi, bagaimana bolehkah saya 
mendendangkannya?” Maka lelaki itu terus mengalunkan bait-bait syair yang ia 
dengar di hari Siffin yang didendangkan oleh Ummu Sinan binti Khaithamah 
yang tidak didendang oleh Khalifah Mu'awiyah bin Abu Sufyan di hadapan 
Ummu Sinan binti Khaithamah setelah ia melihat Khalifah Mu'awiyah bin Abu 
Sufyan mengisyaratkan agar ia mendendangkannya, 

Andainya kamu tidak binasa wahai Abul Hasan 

Kamu akan selalu dikenali sebagai penyeru kebenaran 


Pergilah....rahmat Tuhanmu selalu menyertaimu 


Sebanyak kicauan burung merpati di atas dahan pokok 
Hari ini tiada pengganti yang boleh diharapkan setelahnya 


Dan jauh bagi kami untuk memuji manusia sesudahnya 


Sekali lagi darah Ummu Sinan binti Khaithamah berderau. Masih ada lagi 
orang yang mengingati bait-bait syair yang diungkapkannya pada hari Siffin 

yang sangat membakar perasaan marah Khalifah Mu'awiyah bin Abu Sufyan. 
Ini sudah pasti akan menambah terbakarnya hati seorang pendendam. Tetapi 
dia tahu Khalifah Mu'awiyah bin Abu Sufyan bukan memiliki perangai buruk 
itu. Dia adalah sahabat Rasulullah s.a.w. yang sangat mulia, penuh dengan 
akhlak-akhlak indah di dalam dadanya. Lantas jiwanya kembali lega dan 
Ummu Sinan binti Khaithamah menjawab pula; 


“Wahai Amirul Mu'minin! Lisan itu benar mengungkapkan dan kata-kata 
yang sungguh tepat...... Seandainya apa yang kami duga (kemenangan 
Mu'awiyah di Siffin) terjadi ke atasmu, maka kamu lebih berhak untuk 
mendapatkannya (jadi khalifah) sebagai pengganti Ali. Demi Allah! Tidak ada 
yang menanamkan kebencian kaum Muslimin kepadamu adalah mereka, 
(sambil ia menunjuk-nunjukkan jarinya ke arah orang-orang yang duduk dekat 
dengan Khalifah Mu'awiyah bin Abu Sufyan yang merupakan para pembantu 
baginda) maka janganlah kamu dengar perkataan mereka dan jauhkan 
kedudukan mereka dari dirimu. Sesungguhnya sekiranya hal itu (menjauhkan 
diri) kamu lakukan, kamu akan bertambah dekat dengan Allah dan lebih 
dicintai oleh segenap kaum Muslimin.” 


Khalifah Mu'awiyah bin Abu Sufyan lantas menyampuk, “Kamu yang 
mengatakan perkara-perkara ini (syair-syair yang dibaca tadi) wahai Ummu 
Sinan?” 


“Subhanallah wahai Amirul Mu'minin! Orang sepertimu tidak patut dipuji 
dengan kebatilan dan tidak pantas diminta maaf dengan alasan dusta.” 


Seterusnya Ummu Sinan binti Khaithamah menyambung kata-katanya bagi 
menjelaskan kepada Khalifah Mu'awiyah bin Abu Sufyan tentang 
kecenderungan hatinya terhadap Khalifah Ali bin Abu Talib; 


“Kamu tahu itu adalah pendapat kami dan suara hati kami. Ali lebih kami 
cintai berbanding dirimu ketika ia masih hidup dan kamu lebih kami cintai dari 
orang lain selama kamu masih ada (hidup).” 


“Siapakah orang yang diriku lebih kamu cintai dari dirinya?” Tanya Khalifah 
Mu'awiyah bin Abu Sufyan pula. 


“Wahai Amirul Mu'minin! Kamu lebih kami cintai daripada Marwan bin al- 
Hakkam dan Said bin al-Ass!” jawab Ummu Sinan binti Khaithamah dengan 
tegas dan jelas. 


Seterusnya Khalifah Mu'awiyah bin Abu Sufyan bertanya kepada Ummu 
Sinan binti Khaithamah, “Mengapa saya lebih berhak untuk jawatan khalifah 
berbanding kedua orang itu?” 


“Kerana kebaikan akhlakmu dan kemurahan hatimu,” jawab Ummu Sinan 
binti Khaithamah tenang menjelaskan sifat-sifat terpuji yang dimiliki oleh 
Khalifah Mu'awiyah bin Abu Sufyan. 


116 


KELEBIHAN DIRI MU'AWIYAH 


“Kedua-duanya sangat menginginkan kekhalifahan dariku,” jelas Khalifah 
Mu'awiyah bin Abu Sufyan kepada Ummu Sinan binti Khaithamah tanpa 
sedikit pun memperlihatkan rasa marahnya kepada Ummu Sinan binti 
Khaithamah yang telah mengatakan ia lebih cinta kepada Sayidina Ali bin Abu 
Talib berbanding dengan diri baginda. Ini menunjukan betapa Khalifah 
Mu'awiyah bin Abu Sufyan adalah seorang manusia yang sangat bijaksana dan 
berhati mulia. 


“Betul (hati) kedua-duanya seperti pendapatmu. Mereka menginginkan 
jawatan khalifah setelahmu sebagaimana kau menginginkan jawatan khalifah 
setelah Uthman,” jelas Ummu Sinan binti Khaithamah pula. 


Sekali lagi kita nampak betapa Khalifah Mu'awiyah bin Abu Sufyan adalah 
seorang manusia yang sangat cerdik, mampu menahan perasaan marah seperti 
yang diakui sendiri olehnya dan oleh seluruh kaum Muslimin dan ternyata dia 
adalah seorang manusia yang sangat bijaksana sekali. 


“Demi Allah, sesungguhnya pendapat kamu sama dengan pendapatku,” 
sampuk Khalifah Mu'awiyah bin Abu Sufyan pula dengan bijaksana sekali 
mengakhiri percakapan baginda dengan Ummu Sinan binti Khaithamah bekas 
musuh politik baginda yang masih memperlihatkan taring singanya meskipun 
sudah berada di dalam kurungan Khalifah Mu'awiyah bin Abu Sufyan. 


Setelah Khalifah Mu'awiyah bin Abu Sufyan melihat Ummu Sinan binti 
Khaithamah diam membisu tanpa berkata-kata lagi, maka baginda mula 
menanyakan tujuan sebenar Ummu Sinan binti Khaithamah datang berjumpa 
baginda dengan bersusah payah menunggang unta dari kota Madinah ke kota 
Damsyik sedangkan dia adalah seorang perempuan yang telah tua, 


“Apakah tujuan kedatanganmu kepadaku wahai Ummu Sinan?” Tanya 
Khalifah Mu'awiyah bin Abu Sufyan lembut dan tenang. 


Setelah Ummu Sinan binti Khaithamah mendengar pertanyaan dari Khalifah 
Mu'awiyah bin Abu Sufyan yang bertanya tujuan kedatangannya kepada 
baginda yang mana dia sendiri sebenarnya bermaksud mahu memberitahu 
tujuan sebenarnya ia datang kepada Khalifah Mu'awiyah bin Abu Sufyan itu, 
maka Ummu Sinan binti Khaithamah terus menyatakan hajat hatinya secara 
terus terang kepada Khalifah Mu'awiyah bin Abu Sufyan; 


“Wahai Amirul Mu'minin! Gabenormu yang berkuasa atas kota Madinah 
tidak memberi hukuman dengan adil, tidak memutuskan perkara berdasarkan 
sunnah, bahkan ia sentiasa mencari kesalahan dan membuka aib kaum 
Muslimin. Ia menahan cucuku. Aku datang berjumpa dengannya, namun dia 
mengherdikku begini dan begitu. Saya membalas herdikannya dengan 
mengherdiknya pula dengan cercaan yang kasar dan menutup mulutnya 
dengan kritikanku yang pahit. Namun kemudian aku mencela diri sendiri, 
dengan mengatakan kenapakah aku tidak melaporkan perkara ini kepada yang 
lebih berhak untuk memberi pengampunan? Kemudian aku datang kepadamu 

untuk kamu membuat penilaian terhadap urusanku ini dan memberi 
pertolongan untuk menyelesaikannya.” 


Khalifah Mu'awiyah bin Abu Sufyan dengan cepat menjawab yang 
menunjukkan baginda adalah seorang manusia yang sangat cerdik; 


“Saya percaya kepadamu. Saya tidak perlu bertanya tentang kesalahan 
cucumu itu. Tidak juga meminta agar ditunjukkan bukti bagi membelanya.” 


Lantas pada saat itu juga, di hadapan Ummu Sinan binti Khaithamah itu 
juga, Khalifah Mu'awiyah bin Abu Sufyan memerintah kepada jurutulis 
baginda agar menulis sepucuk surat untuk dihantar kepada gabenor kota 
Madinah Marwan bin al-Hakkam supaya ia membebaskan cucu Ummu Sinan 
binti Khaithamah yang dipenjaranya itu. 


Ummu Sinan binti Khaithamah mengucapkan terima kasih yang teramat 
sangat kepada Khalifah Mu'awiyah bin Abu Sufyan yang telah menghargai 
kedatangannya dari jauh ke hadapan baginda dengan sangat bersusah payah 
itu. Yang menunjukkan bahawa Khalifah Mu'awiyah bin Abu Sufyan bukanlah 
seorang pemerintah atau khalifah atau raja (bagi orang yang menuduhnya 
seorang raja bukan khalifah) yang tidak berperikemanusiaan. 


Kemudian Ummu Sinan binti Khaithamah mengadu pula kepada Khalifah 
Mu'awiyah bin Abu Sufyan agar memberi kepadanya bekalan untuk dijadikan 
perbelanjaannya semasa dalam perjalanan pulang ke kota Madinah nanti. 
Pintanya; 


“Wahai Amirul Mu'minin! Bagaimana saya akan pulang ke Madinah, 
sedangkan bekalanku sudah habis semuanya manakala kenderaanku sudah 
lemah?” 


Tanpa menjawab sepatah katapun, apatah lagi untuk memperli Ummu Sinan 
binti Khaithamah, Khalifah Mu'awiyah bin Abu Sufyan terus memerintah agar 
disediakan seekor kenderaan untuk Ummu Sinan binti Khaithamah dapat 
menungganginya pulang ke kota Madinah, wang sebanyak 5,000 dirham 
sebagai bekalan dalam perjalanan dan disediakan juga seorang pengiring untuk 
mengiring Ummu Sinan binti Khaithamah pulang ke kota Madinah. Dalam 
perjalanan pulang ke kota Madinah itu, Ummu Sinan binti Khaithamah tidak 
henti-henti mendoakan kebajikan ke atas Khalifah Mu'awiyah bin Abu Sufyan 
yang telah berbuat baik kepadanya itu. 


Lihatlah Mu'awiyah bin Abu Sufyan, kerana sifatnya yang sangat penyabar, 
yang sangat bijaksana, yang sangat cerdik, yang sangat pemaaf dan yang sangat 
tidak pendendam, telah memperlakukan ke atas Ummu Sinan binti Khaithamah 
bekas musuh politiknya dengan baik sekali, yang kalau pemerintah atau 
khalifah atau raja yang lain (bukan dari kalangan khalifah Islam yang salih- 
salih) sudah tentu akan memperli dan menganiaya orang yang menghina dan 
menyebut perkara-perkara yang tidak baik terhadap dirinya. 

Kisah Dengan Zarqa' Binti Adi, Juga Bekas Musuh Politiknya 


Satu lagi kisah yang memperlihatkan betapa Khalifah Mu'awiyah adalah 
seorang manusia yang sangat penyabar, sangat bijaksana, sangat cerdik, sangat 
pemaaf dan sangat tidak pendendam. Marilah kita lihat kisahnya di bawah ini:- 


Saya percaya peristiwa ini terjadi setelah Mu'awiyah bin Abu Sufyan sudah 
lama menjadi khalifah, bukan sebaik-baik sahaja beliau dilantik. Dikisahkan 
pada suatu hari Khalifah Mu'awiyah bin Abu Sufyan yang sedang duduk- 
duduk di dalam istananya di kota Damsyik tiba-tiba baginda teringat kepada 
syair yang dibaca oleh seorang perempuan yang bernama Zarqa' binti Adi 
dalam perang Siffin. Perempuan ini adalah salah seorang tentera di pihak 
Khalifah Ali bin Abu Talib. Memang Khalifah Mu'awiyah bin Abu Sufyan 
adalah seorang manusia yang mempunyai kekuatan daya ingatan yang amat 
luar biasa sehingga baginda boleh mengingati bait-bait sajak yang 
didendangkan oleh seseorang hanya dengan sekali dengar sahaja. Dan baginda 
masih boleh mengingatinya biarpun masa sudah berlalu beberapa tahun. 


Tiba-tiba baginda merasa rindu untuk bertemu dengan seorang perempuan 
yang bernama Zarqa' binti Adi itu yang sudah beberapa tahun tidak dilihatnya. 
Khalifah Mu'awiyah bin Abu Sufyan tahu Zarqa' binti Adi tinggal di kota 
Kufah. Siapakah Zarqa' binti Adi? Beliau adalah seorang cendikiawan wanita 
terutama di dalam bidang kefasihan dan sastera, dan seorang yang sangat 
berani. Syair-syair yang didendangkannya amat memberi semangat kepada 
para pejuang yang berjuang bersamanya. 


Khalifah Mu'awiyah bin Abu Sufyan menulis sepucuk surat dan dihantarkan 
ke kota Kufah kepada Zarqa' binti Adi. Isi kandungan surat itu meminta agar 
Zarqa' binti Adi segera datang untuk berjumpa dengan baginda di kota 
Damsyik. Surat itu ditujukan kepada gabenor kota Kufah iaitu al-Mughirah bin 
Syu'bah agar memberinya kepada orang yang dialamatkan itu. Setelah al- 
Mughirah bin Syu'bah menerima surat itu, maka beliau terus membawanya 
kepada Zarqa' binti Adi. 


Setelah Zarqa' binti Adi membaca surat itu, beliau berkata, “Saya tidak 
pernah berpaling dari mentaati perintah Amirul Mu'minin. Tetapi seandainya 
saya diberi pilihan, saya tidak akan meninggalkan tanah airku ini. Namun 
sekiranya ia adalah perintah wajib dari Amirul Mu'minin, saya perlu 
mematuhinya.” 


“Ini adalah perintah dari Amirul Mu'minin,” jawab al-Mughirah bin Syu'bah 
mengingatkan kepada Zarqa' binti Adi tentang kehendak di dalam surat itu. 


Gabenor kota Kufah itu adalah juga seorang sahabat Rasulullah s.a.w. yang 
sangat akrab persahabatannya dengan baginda Rasul. Dia sering melakukan 
musafir bersama-sama dengan Rasulullah s.a.w. dan bertugas sebagai pembawa 
air untuk baginda bersuci dan berwudhu’. Al-Mughirah bin Syw bah adalah 
seorang tokoh yang besar di kalangan para sahabat Nabi. Beliau kuat dan hebat. 

Al-Mughirah bin Syu'bah menyediakan semua keperluan kepada Zarqa' 
binti Adi yang sudah tua itu untuk berangkat ke negeri Syam termasuk 
kenderaan dan bekalan makanan yang mencukupi serta wang ringgit. 


Setelah beliau tiba di kota Damsyik, Zarqa' binti Adi dibawa masuk ke 
dalam istana Khalifah Mu'awiyah bin Abu Sufyan yang sedang dihadap oleh 
para pembesar kerajaan, para pegawai dan pengawal baginda. Sebaik sahaja 
duduk di hadapan Khalifah Mu'awiyah bin Abu Sufyan, Zarqa' binti Adi terus 
memberi salam. 


Khalifah Mu'awiyah bin Abu Sufyan menjawab salamnya dengan ramah dan 
menyambut kedatangannya kepada baginda itu. 


“Selamat datang ke tempat yang dituju oleh para utusan negeri. Bagaimana 
keadaanmu wahai makcik? Bagaimana perjalanan makcik ke tempat ini?” 


“Aku dalam keadaan baik wahai Amirul Mu'minin. Semoga Allah 
mencurahkan rahmatNya ke atasmu. Perjalananku sangat aman. Aku dilayani 
dan dijaga seperti anak didik dan anak kecil,” jawab Zarqa' binti Adi jelas dan 
tenang. 


“Saya sengaja menyuruh mereka (para petugas di kota Kufah termasuk 
gabenornya) melakukan perkara itu,” jawab Khalifah Mu'awiyah bin Abu 
Sufyan pula. 


Kemudian Khalifah Mu'awiyah bin Abu Sufyan menyambung kata-katanya 
kepada Zarqa' binti Adi, “Wahai makcik, tahukah makcik kenapakah saya 
menulis surat kepada makcik?” 


“Subhanallah! Bagaimana aku boleh tahu apa yang aku tidak tahu. Hanya 
Allah sahaja yang tahu apa yang ada di dalam hati setiap orang yang 
diciptaNya,” jawab Zarqa' binti Adi memperlihatkan hatinya sentiasa kembali 
kepada Allah. 


“Saya memanggil makcik untuk bertanyakan tentang apakah makcik yang 
menunggang unta merah pada hari Siffin di antara barisan pasukan perang? 
Makcik yang berusaha membakar semangat dan mendorong mereka (tentera 
Khalifah Ali bin Abu Talib) untuk berperang. Apakah yang mendorong makcik 
untuk melakukan perkara itu?” kata Khalifah Mu'awiyah bin Abu Sufyan 
kepada Zarqa' binti Adi menjelaskan tujuan baginda memanggil Zarqa' binti 
Adi agar datang mengadap baginda itu. 


“Wahai Amirul Mu'minin, kepala sudah mati dan belakang sudah terpotong. 
Yang telah berlalu tidak akan kembali, setiap saat banyak terjadi peristiwa silih 
berganti. Barangsiapa yang berfikir, ia akan tahu. Setiap peristiwa disusuli 
dengan peristiwa yang lain setelahnya,” jawab Zarqa' binti Adi dengan kata- 
kata yang bermadah. 


“Apakah makcik masih ingat perkataan makcik dalam perang Siffin 

dahulu?” Tanya Khalifah Mu'awiyah bin Abu Sufyan kepada Zarqa' binti Adi 
mahu menguji ingatan pahlawan tua penyokong Khalifah Ali bin Abu Talib itu. 


“Demi Allah, aku tidak mengingatinya lagi. Aku telah melupainya. 
Sesungguhnya tulangku telah lemah, dan kepalaku telah dipenuhi uban.... Dan 
sesungguhnya aku telah mencapai usia yang sangat tua,” jawab Zarqa' binti 
Adi terhadap pertanyaan Khalifah Mu'awiyah bin Abu Sufyan kepadanya itu. 


Ayat “Sesungguhnya tulangku telah lemah, dan kepalaku telah dipenuhi 
uban (ini adalah kalimah al-Qur'an ayat 4 yang dipetik oleh Zarqa' binti Adi 
dari surah Maryam) dan ayat dan sesungguhnya aku telah mencapai usia yang 
sangat tua (adalah ayat 8 yang dipetik oleh Zarqa' binti Adi juga dari surah 
Maryam). 


“Tetapi saya masih lagi mengingatinya. Saya mendengar makcik waktu itu 
berteriak lantang,” jelas Khalifah Mu'awiyah bin Abu Sufyan yang membuat 
hati Zarqa' binti Adi menjadi tidak selesa. 


Khalifah Mu'awiyah bin Abu Sufyan terus mengulangi kata-kata Zarqa' binti 
Adi ketika di medan perang Siffin yang telah berlalu beberapa tahun itu....... 


Wahai manusia, dengarlah dan kembali! Kamu sekarang berada dalam fitnah yang 
telah menutupi kamu dengan baju kegelapan. Telah memalingkan kamu dari tujuan 
yang sebenar......sungguh, ini adalah fitnah yang buta dan tuli, yang tidak boleh 
mendengar siapa yang mengatakannya dan tidak boleh mengikut orang yang 
mengiringinya.....” 


Wahai manusia, sesungguhnya lampu tidak akan terang di bawah terik 
mentari....... bintang tidak akan terang di dekat rembulan.....kaldai tidak boleh 
mendahului kuda.....tidak ada yang berdaya mematahkan besi kecuali besi. 


Ketahuilah............. siapa yang meminta pendapat, kami akan memberi 
pendapat..................... siapapun bertanya, kami akan menjawabnya.................... 
kebenarannya mencari barangnya yang hilang dan akan menemuinya.......... 
bersabarlah wahai kaum Muhajjirin dan Ansar......seolah goresan luka telah pulih 
kembali terjalin dan kebenaran telah menghancurkan kebatilan.............janganlah 
seorangpun terburu-buru bertanya, “Bagaimana dan bila terjadi? Sungguh Allah telah 
memutuskan sesuatu yang harus dilakukan.” 


Ketahuilah bahawa yang mencantikkan perempuan adalah daun pacar, sesuatu yang 
membuat lelaki terhormat adalah darah pengorbanan....... dan disebalik kesabaran dalam 
kebaikan ada akibat yang baik....... 


Cukup bagimu untuk menuju medan perang........ terus maju dan tidak mundur 
setapak pun.....hari ini memiliki banyak manfaat setelahnya.” 


Khalifah Mu'awiyah bin Abu Sufyan berhenti mengalunkan rangkap- 
rangkap syair yang pernah diucapkan oleh Zarga' binti Adi di medan Siffin 
dahulu. Semua orang dalam majlis itu diam dan tenang mendengar syair-syair 
yang diucapkan oleh khalifah pertama kaum Muslimin dari dinasti kerajaan 

bani Umayyah itu di hadapan pengucapnya sendiri di medan Siffin iaitu Zarqa' 
binti Adi yang telah berkedut kulit mukanya. Kemudian Khalifah Mu'awiyah 
bin Abu Sufyan memulakan dialognya dengan Zarqa' binti Adi yang 
menunjukkan betapa Khalifah Mu'awiyah bin Abu Sufyan adalah seorang 
manusia yang sangat mulia hatinya; 


“Sesungguhnya kamu mengikut apa yang dilakukan oleh Ali.” 


“Semoga Allah selalu memberikan khabar gembira kepadamu, wahai Amirul 
Mu'minin, memberi keselamatan kepadamu. Orang sepertimu demi Allah 
sentiasa memberi khabar gembira dan menyenangkan teman duduknya,” jawab 
Zarga' binti Adi pula. 


“Apakah hal ini membuat makcik senang wahai makcik Zarqa'?” 


“Benar, demi Allah, ucapanmu sangat menyenangkan hatiku. Bagaimana 
aku dapat membuktikannya?” 


Khalifah Mu'awiyah bin Abu Sufyan ketawa mendengar ucapan Zarqa' binti 
Adi itu kemudian berkata, “Demi Allah wahai makcik Zarqa'! Kejujuranmu 
kepada Ali setelah ia meninggal dunia lebih mengkagumkan saya berbanding 
kecintaanmu kepadanya ketika ia masih hidup.” 


Setelah ini kita lihat betapa pemurah, suci dan tidak berdendamnya serta 
baik budinya pengasas kerajaan bani Umayyah ini meskipun terhadap orang 
yang pernah memusuhinya dan tidak pernah memohon kemaafan daripadanya 
seperti apa yang terjadi kepada Zarqa' binti Adi ini. 


Kemudian setelah berdiam diri buat seketika, Khalifah Mu'awiyah bin Abu 
Sufyan bersuara lagi mengadap kepada Zarqa' binti Adi; 


“Wahai makcik! Sebutlah apa sahaja yang kau perlukan buat masa ini.” 


“Wahai Amirul Mu'minin! Saya adalah seorang perempuan yang telah 
bersumpah untuk tidak akan meminta sesuatu kepada seseorang yang pernah 
saya bantu.” 


“Benar makcik,” jawab Khalifah Mu'awiyah bin Abu Sufyan dua patah yang 
sangat memahami maksud jawapan dari Zarqa' bin Adi itu. Apatah lagi untuk 
dia minta kepada Khalifah Mu'awiyah bin Abu Sufyan yang pernah ia perangi. 


Kemudian Khalifah Mu'awiyah bin Abu Sufyan memerintah kepada para 
pegawainya supaya memberi hadiah dan pakaian kepada Zarqa' binti Adi serta 
menghantarnya pulang ke kota Kufah seperti yang dilakukan kepada Ummu 
Sinan binti Khaithamah yang dihantar pulang ke kota Madinah. Di kota Kufah, 
Khalifah Mu'awiyah bin Abu Sufyan telah menghadiahkan kepada Zarga' binti 
Adi sebidang tanah yang telah menyumbangkan hasil tahunannya sebanyak 
16,000 dirham. 

5. Sangat Kuat Menahan Perasaan Marah, Penyabar Dan Tidak Suka 
Menumpahkan Darah 


Di antara sifat-sifat Mu'awiyah bin Abu Sufyan yang menonjol ialah sangat 
kuat menahan perasaan marah. Mu'awiyah bin Abu Sufyan ketawa ketika 
kemarahan sedang menggelegak di dalam kepalanya. Kisah-kisah beliau 
menahan rasa marah banyak sekali. Ini adalah sikap orang-orang bijaksana. 
Sikap begini hanya terdapat pada segelintir manusia sahaja di antaranya 
Rasulullah s.a.w., para nabi, para rasul, Mu'awiyah bin Abu Sufyan dan Alfonso 
de Albuqueque, wizurai Portugis di Melaka pada tahun 1511 dahulu. 


Marilah kita ikuti beberapa kisah tentang sikap Mu'awiyah bin Abu Sufyan 
yang sangat kuat menahan perasaan marahnya kerana diperli dan disakiti 
hatinya oleh orang-orang yang membencinya:- 


Kisah pertama, diceritakan pada suatu hari setelah baginda dilantik menjadi 
khalifah, Mu'awiyah bin Abu Sufyan telah berpidato atau berkhutbah di atas 
mimbar masjid. Antara kandungan isi khutbahnya ialah kerajaan baginda 
sudah tidak lagi membayar elaun sara hidup kepada segolongan para 
penentang kerajaan terutama dari kalangan kaum Khawarij. Setelah baginda 
mengumumkan ketetapan itu, tiba-tiba bangun berdiri seorang ulama' yang 
berjiwa suci, salih, berani dan keramat bernama Abu Muslim al-Khaulani, 
seorang yang berasal dari negeri Yaman dan berkata kepada Khalifah 
Mu'awiyah bin Abu Sufyan dengan suara yang lantang; 


“Wahai Mu'awiyah! Harta itu bukan titik peluhmu, juga bukan titik peluh 
ayah dan ibumu.” 


Berderau darah Khalifah Mu'awiyah bin Abu Sufyan mendengar kata-kata 
tentangan dari Abu Muslim al-Khaulani itu. Memang kata-kata Abu Muslim al- 
Khaulani itu adalah suatu ucapan kebenaran yang tidak dapat disangkal lagi. 
Tetapi Khalifah Mu'awiyah bin Abu Sufyan sangat sakit hati mendengar kata- 
kata seperti itu. Terasa dalam hati baginda untuk menempeleng mulut tokoh 
ulama' yang sangat lancang itu, tetapi baginda berusaha menahan rasa 
marahnya. Agar api kemarahannya segera padam atau tidak begitu menjilat- 
jilat hatinya, Khalifah Mu'awiyah bin Abu Sufyan segera turun dari mimbar 
sambil berkata kepada para jemaah; 


“Sabarlah tuan-tuan sekejap.” 


Beberapa minit kemudian, baginda datang lagi dan kelihatan seperti orang 
yang baru lepas mandi kerana rambutnya kelihatan basah. Kemudian baginda 
menyambung khutbahnya semula; 


“Sesungguhnya Abu Muslim telah menghadapkan kepadaku suatu kata-kata 
yang telah menimbulkan rasa marahku. Aku pernah mendengar Rasulullah 
bersabda, “Sesungguhnya kemarahan itu adalah daripada syaitan, dan syaitan 
itu dijadikan daripada api, hanya air sahaja yang dapat memadamkan api. 

Kerana itu apabila seseorang daripada kamu diresapi perasaan marah, maka 
hendaklah ia mandi.” 


Kemudian Khalifah Mu'awiyah bin Abu Sufyan menyambung lagi 
ucapannya, “Benar apa yang dikatakan oleh Abu Muslim bahawa harta itu 
(harta kerajaan) bukan dari hasil titik peluhku, dan juga bukan hasil dari titik 
peluh kedua ibubapaku. Sekarang marilah terima bahagian kamu dari 
pembayaran ini.” 


Untuk pengetahuan para pembaca yang budiman semua, Abu Muslim al- 
Khaulani bukanlah seorang Khawarij, tetapi beliau membela hak orang 
perseorangan. Beliaulah yang telah dibakar oleh nabi palsu di Yaman iaitu al- 
Aswad al-Ansi dan para pengikutnya, tetapi tidak hangus menyerupai mu'jizat 
Nabi Ibrahim as. Sehingga Khalifah Umar bin al-Khattab pernah berkata 
tentang kelebihan iman Abu Muslim al-Khaulani ini, “Segala puji bagi Allah 
yang belum mematikan aku sehingga aku melihat seseorang daripada umat 
Muhammad yang diperlakukan sebagaimana Nabi Ibrahim diperlakukan 
dahulu.” 


6. Menyayangi Orang Salih Yang Taat Kepada Pemerintahan Baginda 


Khalifah Mu'awiyah bin Abu Sufyan dilaporkan sangat sayang kepada 
seorang ahli ibadat yang bernama Amir bin Abdul Qais. Amir bin Abdul Qais 
tinggal di kota Basrah. Ramai para penduduk di kota Basrah yang merasa irihati 
dengan kasih sayang yang diperlihatkan oleh Khalifah Mu'awiyah bin Abu 
Sufyan kepadanya. Mereka merancang beberapa fitnah ke atas Amir bin Abdul 
Qais agar Khalifah Mu'awiyah bin Abu Sufyan tidak menyayanginya lagi atau 
berhenti daripada menyayanginya. Mereka telah merekacipta beberapa fitnah 
yang buruk dan dilaporkan kepada Khalifah Mu'awiyah bin Abu Sufyan yang 
mereka katakan telah dilakukan oleh Amir bin Abdul Qais. Mereka 
memberitahu kepada Khalifah Mu'awiyah bin Abu Sufyan bahawa Amir bin 
Abdul Qais bukanlah seorang yang salih sebenarnya. Dia buat-buat salih sahaja. 
Jadi tak wajarlah khalifah menyayanginya. Fitnah yang dibuat ke atas Amir bin 
Abdul Qais adalah berat sekali sehingga Khalifah Mu'awiyah bin Abu Sufyan 
telah memanggil Amir bin Abdul Qais agar datang mengadap baginda di istana 
baginda di kota Damsyik. 


Setelah Amir bin Abdul Qais duduk di hadapan Khalifah Mu'awiyah bin 
Abu Sufyan, maka Khalifah Mu'awiyah bin Abu Sufyan bertanya kepadanya 
apakah benar dia tidak suka memakan daging sebagaimana yang dikatakan 
oleh para penduduk kota Basrah terhadap dirinya? Amir bin Abdul Qais 
menjawab, “Saya tidak mahu makan daging yang disembelih oleh tukang 
sembelih yang kasar cara sembelihnya.” 


Apabila Khalifah Mu'awiyah bin Abu Sufyan bertanya kepadanya, apakah 
dia tidak suka berkahwin, sedangkan berkahwin adalah sunnah Rasulullah 

s.a.w.? Amir bin Abdul Qais menjawab, “Ketika mereka (penduduk kota 
Basrah) mahu menikahkan saya, saya kebetulan tidak ada di dalam kota 
Basrah.” 


Fitnah yang terakhir berbunyi, apakah engkau tidak lagi mahu 
bersembahyang Jumaat? Amir bin Abdul Qais menjawab, “Saya sentiasa 
menghadhiri sembahyang Jumaat setiap minggu, tetapi saya duduk di saf 
paling belakang sehingga luput dari pandangan mata orang ramai.” 


Setelah Khalifah Mu'awiyah bin Abu Sufyan mengetahui semua itu adalah 
fitnah yang dilemparkan ke atas Amir bin Abdul Qais yang baginda sayangi, 
maka baginda bertanya kepada Amir bin Abdul Qais apakah dia mahu terus 
menetap di kota Basrah atau berpindah ke tempat atau daerah lain? Amir bin 
Abdul Qais mengatakan dia tidak mahu lagi tinggal di daerah para 
penduduknya suka membuat fitnah dan membesar-besarkan berita yang 
sebenarnya kecil. Khalifah Mu'awiyah bin Abu Sufyan mengizinkan Amir bin 
Abdul Qais untuk tinggal di mana-mana sahaja yang ia sukai. 


7. Sangat Mencintai Keturunan Bani Hasyim Dan Anggota Ahlil Bait 


Alangkah anihnya apabila saya paparkan tajuk sebagaimana di atas. 
Percayakah tuan-tuan dan puan-puan pembaca yang budiman, bahawa 
Mu'awiyah bin Abu Sufyan sebenarnya sangat mencintai keturunan bani 
Hasyim dan anggota keluarga Ahlil Bait? 


Tentu sekali ramai yang tidak dapat mempercayai perkara ini setelah mereka 
melihat keengganan Mu'awiyah bin Abu Sufyan untuk memberi baiatnya 
kepada Khalifah Ali bin Abu Talib dan peperangan yang terjadi di antara 
Mu'awiyah bin Abu Sufyan dengan Khalifah Ali bin Abu Talib selama masa 
pemerintahan Khalifah Ali. 


Kalau kita mengatakan Mu'awiyah bin Abu Sufyan enggan memberi baiat 
dan telah berperang dengan Khalifah Ali bin Abu Talib bererti Mu'awiyah bin 
Abu Sufyan membenci Khalifah Ali bin Abu Talib, bagaimana dengan yang 
terjadi di antara Khalifah Ali bin Abu Talib dengan Ummul Mu'minin 
Sayidatina Aisyah rha yang disertai oleh Talhah bin Ubaidullah dan az-Zubair 
bin al-Awwam? Apakah kerana Ummul Mu'minin Sayidatina Aisyah rha, 
Talhah bin Ubaidullah dan az-Zubair bin al-Awwam membenci Khalifah Ali bin 
Abu Talib? Ataukah kerana mereka bertiga tidak menyukai Sayidina Ali bin 
Abu Talib menjadi khalifah? 


Jadi kalau dikatakan Mu'awiyah bin Abu Sufyan membenci peribadi Sayidina 
Ali bin Abu Talib, bukan membenci Sayidina Ali bin Abu Talib dilantik menjadi 
khalifah, kenapakah setelah Mu'awiyah bin Abu Sufyan dilantik menjadi khalifah, 
beliau telah memuliakan dan membantu keluarga Sayidina Ali bin Abu Talib 
seakan-akan beliau membela seseorang ahli keluarga beliau yang beliau sayangi 
dan cintai? 

Saya percaya Mu'awiyah bin Abu Sufyan memusuhi Sayidina Ali bin Abu 
Talib adalah disebabkan persoalan khalifah. Pembunuhan ke atas Khalifah 
Uthman bin Affan menjadi sebab kepada Mu'awiyah bin Abu Sufyan untuk 
memperjuangkan kedudukan khalifah dengan berselindung disebalik menuntut 
bela di atas darah Khalifah Uthman bin Affan yang dibunuh secara zalim. 
Kebetulan pula para pembunuh Khalifah Uthman bin Affan masuk menyeludup 
ke dalam barisan penyokong Khalifah Ali bin Abu Talib. Jadi Mu'awiyah bin Abu 
Sufyan dapat menjadikan alasan beliau memerangi Khalifah Ali bin Abu Talib 
sebagai usaha membela darah al-marhum Khalifah Uthman bin Affan sedangkan 
pada hakikatnya beliau mahu merampas jawatan khalifah dari tangan Khalifah 
Ali bin Abu Talib untuk dirinya. 


Mahunya Mu'awiyah bin Abu Sufyan pada jawatan khalifah bukanlah untuk 
membalas dendam terhadap sesiapa meskipun terhadap para pembunuh 
Khalifah Uthman bin Affan apabila kuasa sudah berada di dalam tangan beliau, 
tetapi adalah semata-mata cita-cita hatinya. Beliau sangat suka kepada 
kebesaran mengikuti perangai atau sifat ayahnya Abu Sufyan bin Harb yang 
sangat suka kepada kebesaran. 


Cita-cita beliau setelah mendapat kedudukan yang tinggi di dalam 
masyarakat atau kedudukan yang tertinggi, beliau mahu melihat seluruh rakyat 
beliau hidup aman, bahagia, selesa dan berharta, bukan menzalimi rakyat 
sebagaimana para pemerintah yang tidak beriman. Sebab itu Mu'awiyah bin 
Abu Sufyan setelah menjadi khalifah, baginda menjaga dan memerhati 
kehidupan seluruh rakyat. Kecuali rakyat yang ingin merampas kerusi khalifah 
dari tangan baginda. Kecuali rakyat yang tidak berpuashati menjadi rakyat 
biasa. Kecuali rakyat yang bangkit memberontak terhadap pemerintahan 
baginda. Kalau rakyat hidup baik-baik, Mu'awiyah bin Abu Sufyan tidak akan 
mengapa-apakan mereka. Bahkan baginda akan menolong rakyat yang bersikap 
demikian dengan memberi bantuan kewangan yang secukupnya. 


Sekarang marilah kita lihat beberapa kisah di mana memperlihatkan bahawa 
Khalifah Mu'awiyah bin Abu Sufyan adalah seorang pemerintah yang 
menyayangi keluarga Rasulullah s.a.w. dan keluarga Sayidina Ali bin Abu 
Talib. 


Diriwayatkan oleh Imam Ibnu Abdul Rabbih di dalam kitabnya bertajuk al- 
Iqdal Farid bahawa pada suatu ketika Khalifah Mu'awiyah bin Abu Sufyan 
bertanya kepada sahabat-sahabat baginda, “Siapakah orang yang paling mulia 
ayah dan ibunya, datuk dan neneknya, bapa saudara dan ibu saudaranya, baik 
dari pihak ayahnya mahupun dari pihak ibunya?” 

Sahabat-sahabatnya menjawab, “Amirul Mu'minin yang lebih 
mengetahuinya.” 

Maka Khalifah Mu'awiyah bin Abu Sufyan sambil memegang tangan 
Sayidina Hasan cucunda Rasulullah s.a.w. dan berkata, “Inilah dia orangnya. 

Ayahnya Ali bin Abu Talib, ibunya Fatimah binti Muhammad, datuknya 
Rasulullah s.a.w., neneknya Khadijah, ibu saudaranya Halah binti Abu Talib 
(sebenarnya perawi ini silap kerana tiada puteri Abu Talib yang bernama 
Halah. Mungkin sekali maksudnya ialah Ummu Hani'), bapa saudaranya dari 
pihak ibu ialah al-Qasim bin Muhammad dan ibu saudaranya dari pihak ibunya 
ialah Zainab bin Muhammad.” 


Imam as-Sayuti meriwayatkan di dalam kitabnya Tarikh Khulafa' bahawa 
Sayidina Hasan cucunda Rasulullah s.a.w. biasa bersedekah sebanyak 100,000 
dinar setahun. Tiba-tiba pada suatu ketika Khalifah Mu'awiyah bin Abu Sufyan 
memberhentikan pemberian wang kepada Sayidina Hasan yang menyebabkan 
Sayidina Hasan tidak dapat melakukan amalnya yang suka bersedekah itu. (Ini 
bererti Khalifah Mu'awiyah bin Abu Sufyan memberi wang kepada Sayidina 
Hasan lebih daripada 100,000 dinar setahun sebelum memberhentikannya). 


Kemudian Khalifah Mu'awiyah bin Abu Sufyan menyambung semula 
pemberiannya kepada Sayidina Hasan dan kerana pemberian itu tertunggak 
akibat tergendala buat beberapa ketika itu, Khalifah Mu'awiyah bin Abu Sufyan 
telah menambah pemberiannya kepada Sayidina Hasan sehingga mencapai 
1,500,000 dinar. 


Bukankah ini membuktikan bahawa Khalifah Mu'awiyah bin Abu Sufyan 
begitu mencintai keluarga Rasulullah s.a.w.? 


Satu lagi kisah yang diriwayatkan oleh para sejarawan Islam tentang 
perasaan kasih sayang yang terjalin di dalam hati Khalifah Mu'awiyah bin Abu 
Sufyan terhadap anggota keluarga Rasulullah s.a.w. ialah pada suatu ketika 
Zaid bin Umar bin al-Khattab anak kepada Ummu Kalthum binti Ali bin Abu 
Talib dari isteri baginda Sayyidah Fatimah az-Zahra' rha telah pergi ke kota 
Damsyik untuk mengadap Khalifah Mu'awiyah bin Abu Sufyan. Beliau pergi 
itu dengan ditemani oleh seseorang. Beliau (Zaid bin Umar) adalah seorang 
yang dikurniakan kelebihan ilmu, fizikal dan keberanian, tidak takut kepada 
sesiapa. Kita sudah tahu bahawa ibu kepada Zaid ialah Ummul Kalthum binti 
Ali bin Abu Talib puteri dari Sayyidah Fatimah az-Zahra' rha. Orang yang 
menemani Zaid bin Umar bercerita; 


“Kami bersama Zaid bin Umar pergi bertamu kepada (Khalifah) Mu'awiyah 
bin Abu Sufyan (di negeri Syam). Mu'awiyah memberi tempat duduk yang 
dekat dengannya (kerana memuliakan Zaid). Di sana terlihat bahawa Zaid 
adalah seorang yang paling rupawan. Saat itu ada seorang yang memberi 
sambutan acara iaitu Busr bin Arta'ah (dia adalah seorang pahlawan hebat yang 
mengepalai serangan di pihak Mu'awiyah ke Yaman pada masa pemerintahan 
Khalifah Ali bin Abu Talib). Dalam masa membuat persembahan, Busr sempat 
menyinggung nama baik datuk Zaid iaitu Khalifah Ali bin Abu Talib. 

Zaid bangun meninggalkan tempat duduknya dan terus mendapatkan Busr. 
Beliau membanting Busr, mencekik dan duduk di atas dadanya. Kemudian 
beliau berkata kepada Mu'awiyah bin Abu Sufyan; 


“Aku tahu yang diucapkan oleh Busr adalah buahfikiran darimu. Aku 
adalah anak dari dua orang khalifah.” 


Khalifah Mu'awiyah bin Abu Sufyan yang cerdik, bijaksana dan berakal 
panjang itu cepat mencari alasan lantas menjawab, “Semoga Allah menjauhkan 
Busr dari rahmatNya. Semoga Allah menjauhkan Busr dari rahmatNya. 
Tidakkah dia tahu bahawa Zaid adalah anak Ali dan Umar? Tidakkah dia tahu 
bahawa Zaid adalah putera Fatimah, puteri (kesayangan) Rasulullah s.a.w.?” 


Maka Busr bin Arta'ah terus keluar dari majlis Khalifah Mu'awiyah bin Abu 
Sufyan dengan rambut dan janggut yang bergerbangan dan serban yang 
tertanggal. Kemudian Khalifah Mu'awiyah bin Abu Sufyan meminta maaf 
kepada Zaid bin Umar dan memberi kepadanya wang sebanyak 100,000 
(dirham atau dinar).” 


Apakah dapat dikatakan bahawa Khalifah Mu'awiyah bin Abu Sufyan 
berbuat baik dan memuliakan Zaid bin Umar puteri Sayyidah Fatimah az- 
Zahra' rha di atas dasar bermuka-muka? 


Tetapi masakan Khalifah Mu'awiyah bin Abu Sufyan sanggup bermuka- 
muka dengan memperlihatkan baginda lebih menyayangi anak cucu musuh 
baginda Khalifah Ali bin Abu Talib di hadapan pahlawan yang telah berjasa di 
dalam perjuangan membela baginda? 


Zaid bin Umar bin al-Khattab adalah cucu Khalifah Ali bin Abu Talib yang 
tidak pernah membuat apa-apa jasa kepada baginda. Sedangkan Busr bin 
Arta'ah adalah pahlawan besar yang telah berjasa menegakkan kekuasaan 
baginda sehingga ke negeri Yaman. 


Penyusun percaya Khalifah Mu'awiyah bin Abu Sufyan sebenarnya lebih 
menyayangi keluarga Rasulullah s.a.w. berbanding para penyokong baginda 
yang bukan keluarga Rasulullah s.a.w. Sebab itu setelah baginda menang dan 
berjaya menjadi khalifah, Mu'awiyah bin Abu Sufyan tidak pernah diketahui 
menyeksa, memberi malu dan membunuh keluarga Rasulullah s.a.w. dan 
keluarga Sayidina Ali bin Abu Talib. Malah baginda memberi kesenangan 
kepada kedua-dua cucunda Rasulullah s.a.w. iaitu dua putera Sayidina Ali bin 
Abu Talib iaitu Sayidina Hasan dan Sayidina Husein dan saudari-saudarinya 
yang lain. Kedua-dua cucunda Rasulullah s.a.w. dan cucunda-cucunda 
Rasulullah s.a.w. lain seperti anak-anak perempuan Sayyidah Fatimah az- 
Zahra' rha telah mendapat saraan atau hadiah daripada Khalifah Mu'awiyah 
bin Abu Sufyan setiap masa. Sebagaimana yang telah disebut bahawa Sayidina 
Hasan diberi belanja secukupnya oleh Khalifah Mu'awiyah bin Abu Sufyan 
untuk selama setahun. Begitu juga kepada Sayidina Husein. Bahkan banyak 

pemberian-pemberian lain kepada kedua-duanya itu. Ini adalah kerana 
Khalifah Mu'awiyah bin Abu Sufyan sangat sayang dan memuliakan keluarga 
Rasulullah s.a.w. dan bani Hasyim. Kematian Sayidina al-Hasan kerana diracun 
disyaki dari angkara Khalifah Mu'awiyah bin Abu Sufyan, bukan secara yakin. 


Selama hampir 20 tahun baginda menjadi khalifah, semua keluarga 
Rasulullah s.a.w. dan keluarga Sayidina Ali bin Abu Talib hidup aman dan 
sentosa tanpa sebarang gangguan sama ada gangguan fizikal mahupun 
gangguan mental. 


Benar-benar umat Islam yang hidup pada masa pemerintahan Khalifah 
Mu'awiyah bin Abu Sufyan sangatlah aman, damai, senang dan gembira. 
Sehinggalah sampai saat apabila Khalifah Mu'awiyah bin Abu Sufyan 
melahirkan hasrat hati baginda untuk melantik Yazid putera baginda menjadi 
Putera Mahkota dan bakal khalifah, barulah keadaan rakyat menjadi agak tidak 
tenteram. Rakyat mula tidak suka kepada Khalifah Mu'awiyah bin Abu Sufyan, 
bukan kerana corak pemerintahan baginda, tetapi disebabkan persoalan bakal 
pengganti baginda. Padahal sebelum itu, rakyat tidak pernah mempersoalkan 
tindak tanduk atau corak pentadbiran Khalifah Mu'awiyah bin Abu Sufyan. 


Dialog Dan Kata-kata Bukti Mu'awiyah Manusia Bijaksana 


Kisah-kisah dialog di bawah ini di antara Mu'awiyah bin Abu Sufyan 
dengan bekas-bekas musuh politik beliau memperlihatkan bahawa beliau 
adalah seorang manusia yang sangat bijaksana dan lapang dada. Marilah kita 
lihat kisah-kisah dialog tersebut:- 


Ketika Mu'awiyah bin Abu Sufyan sudah menjadi khalifah, ada seorang 
bertanya kepada baginda, “Wahai Amirul Mu'minin! Apakah tuan berani atau 
penakut?” 


Mu'awiyah bin Abu Sufyan menjawab, “Saya berani apabila ada lubang 
untuk saya masuk, dan saya penakut apabila tiada lubang untuk saya masuk 
bersembunyi di dalamnya.” 


Mu'awiyah bin Abu Sufyan pernah berkata, “Aku tidak akan menggunakan 
pedangku seandainya pemukul sudah cukup, dan aku tidak akan 
menggunakan pemukul seandainya kata-kata sudah memadai. Andainya aku 
dengan orang lain berebut sehelai rambut, rambut itu tidak akan putus, kerana 
apabila mereka menegang, aku kendurkan, dan apabila mereka kendurkan, aku 
akan tegangkan.” 


Inilah sikap seorang manusia yang bijaksana. Kalau orang yang tidak 
bijaksana, dia akan menggunakan pedang dahulu daripada pemukulnya, dan 
akan menggunakan pemukul dahulu daripada kata-katanya. Dan seandainya 
mereka berebut sehelai rambut, sudah pasti dalam sesaat sahaja rambut itu 
akan putus. 

Satu kisah lagi yang memperlihatkan bahawa Mu'awiyah bin Abu Sufyan 
adalah seorang manusia yang bijaksana ialah pernah pada suatu hari setelah 
baginda menduduki kerusi khalifah, baginda berkata kepada bekas musuh 
politik baginda yang merupakan seorang penyokong dan kakitangan Khalifah 
Ali bin Abu Talib yang paling setia dan bijak iaitu Qais bin Saad bin Ubadah; 


“Wahai Qais! Sesungguhnya aku tidak menginginkan peperangan di antara 
aku dengan Ali berakhir sedangkan kau masih hidup.” 


Qais bin Saad bin Ubadah yang terkenal pintar dan bijaksana di dalam 
menggubah kata-kata yang menarik dan mempesonakan pendengarnya seperti 
juga Amru bin al-Ass, Saad bin Abu Waqqas dan Khalifah Umar bin Abdul 
Aziz menjawab; 


“Aku pun sekali-kali tidak menginginkan peperangan ini berakhir 
sedangkan kau yang menjadi Amirul Mu'minin.” 


Khalifah Mu'awiyah bin Abu Sufyan hanya diam sahaja mendengar kata- 
kata jawapan yang bijaksana dari Qais bin Saad itu. Kalau seorang pemerintah 
yang tidak mempunyai dada yang lapang, sudah pasti akan marah dengan 
jawapan seorang rakyatnya atau pegawai bawahannya yang berjaya 
membungkam mulut mereka. Silap-silap hari bulan terpenggal leher! 

Lihatlah betapa bijaksana dan lapang dadanya Khalifah Mu'awiyah bin Abu 
Sufyan dan betapa indahnya kata-kata yang dijawab oleh Qais bin Saad bin 
Ubadah sebagai ucapan balas terhadap kata-kata bijaksana Khalifah Mu'awiyah 
bin Abu Sufyan terhadap dirinya. 

Apakah Ada Yang Menyangsikannya? 


Mungkin ada orang yang menyangsikan bahawa Mu'awiyah bin Abu Sufyan 
adalah termasuk salah seorang sahabat Nabi. Mereka beralasan kepada hujah- 
hujah beberapa tindakan Mu'awiyah bin Abu Sufyan yang tidak patut 
dilakukan oleh seorang sahabat Nabi seperti membunuh keluarga Nabi, 
membunuh para penyokong Sayidina Ali bin Abu Talib, melantik anak menjadi 
khalifah dan hidup macam Kaiser dan Kisra bukan macam Nabi dan para 
Khalifah Irrasyidin. 


Baiklah marilah kita lihat bagaimana ulama’ mendefinasikan makna sahabat 
Nabi itu. 

Para ulama' fekah menta'rifkan bahawa seseorang itu dikatakan sahabat 
Rasulullah s.a.w. apabila terjadi atau berlaku kepada dirinya perkara ini iaitu ia 
sempat bertemu dengan Rasulullah s.a.w. dalam keadaan Islam, di masa 
Rasulullah s.a.w. masih hidup. 


Ini satu ta'rif. 


Manakala ta'rif yang dibuat oleh Imam al-Hafiz Ibnu Hajar al-Asqalani 
bahawa apa yang dikatakan seseorang itu adalah sahabat Rasulullah s.a.w. ialah 
apabila seseorang itu pernah atau sempat berjumpa dengan Rasulullah s.a.w. 
dalam keadaan ianya beriman, dan meninggal dalam Islam, sama ada lama ia 
bergaul dengan baginda atau sebentar sahaja, dikehendaki dia melihat 
Rasulullah s.a.w., biarpun dia tidak pernah duduk di dalam majlis baginda, 
atau dia tidak dapat melihat Rasulullah s.a.w. disebabkan matanya buta. 


Baiklah mari kita lihat apakah Mu'awiyah bin Abu Sufyan memiliki kesemua 
ciri-ciri di atas? 

Pertama, beriman dan berjumpa dan melihat Rasulullah s.a.w. Ya, memang 
Mu'awiyah bin Abu Sufyan beriman, berjumpa dan melihat Rasulullah s.a.w. 


Kedua, bergaul dengan Rasulullah s.a.w. Bahkan Mu'awiyah bin Abu Sufyan 
bukan setakat bergaul, malah menjadi jurutulis wahyu setiap kali wahyu turun 
kepada baginda dan turut berjuang bersama-sama dengan baginda sama ada di 

medan dakwah mahupun di medan perang iaitu di medan Hunain dan Tabuk. 


Ketiga, mati dalam Islam. Ya, Mu'awiyah bin Abu Sufyan mati dalam 
keadaan ianya beragama Islam. 


Kesimpulannya bahawa Mu'awiyah bin Abu Sufyan adalah seorang sahabat 
Nabi. 


Kalau begitu bagaimanakah dengan tindakan-tindakan Mu'awiyah bin Abu 
Sufyan yang dikatakan telah melakukan perbuatan membunuh keluarga Nabi, 
membunuh penyokong Sayidina Ali, melantik anak sebagai Khalifah, dan 
hidup macam Kaiser dan Kisra? Apakah ini tidak menyebabkan beliau dikira 
bukan seorang sahabat Nabi? 


Siapakah keluarga Rasulullah s.a.w. yang dikatakan Mu'awiyah bin Abu 
Sufyan telah membunuhnya? 


Sayidina Hasan! 


Siapakah penyokong Sayidina Ali bin Abu Talib yang dikatakan Mu'awiyah 
bin Abu Sufyan telah membunuhnya? 


Hujr bin Adi! 


Benarkah Mu'awiyah bin Abu Sufyan melantik anaknya sebagai Putera 
Mahkota seterusnya sebagai khalifah bani Umayyah yang kedua yang 
memerintah umat Islam? 


Ya, benar, Yazid! 


Apakah benar Mu'awiyah bin Abu Sufyan hidup mewah di dalam istana 
macam Kaiser Rom dan Kisra Farsi? 


Ya. Di dalam istananya yang berpusat di kota Damsyik negeri Syam (Syria)! 


Kalau begitu Mu'awiyah bin Abu Sufyan telah terkeluar daripada senarai 
golongan sahabat Nabi?! 


Tidak! Meskipun Mu'awiyah bin Abu Sufyan memang telah melibatkan 
dirinya di dalam kesemua yang disebut, tetapi Mu'awiyah bin Abu Sufyan 
tidak tercabut dari senarai salah seorang sahabat Rasulullah s.a.w. Kenapa saya 
katakan demikian? Kerana banyak sebab-sebab dan alasannya. Marilah kita 
lihat sebab-sebab dan alasan tambahan selain daripada bukti-bukti di atas yang 
telah dijelaskan sebagai bukti bahawa Mu'awiyah bin Abu Sufyan adalah salah 
seorang sahabat Nabi yang utama. 


Pertama, tiada seorangpun dari kalangan ulama' Ahlis Sunnah wal Jamaah 
yang meragui kedudukan Mu'awiyah bin Abu Sufyan sebagai seorang sahabat 
Nabi yang utama. 


Kedua, terdapat sebuah hadis Rasulullah s.a.w. yang menceritakan bahawa 
cucunda baginda Hasan bin Ali akan menjadi juru damai di antara dua 

kumpulan kaum Muslimin yang bersengketa. Hadis itu berbunyi, “Anakku ini 
(maksudnya cucunda baginda Hasan) akan menjadi orang penting, dan dengan 
perantaraannyalah Allah akan mendamaikan dua golongan kaum Muslimin yang 
sedang berselisih.” 


Ternyata di kemudian hari Sayidina Hasan telah menyerahkan jawatan 
khalifah yang disandangnya hanya beberapa bulan sahaja kepada Mu'awiyah 
bin Abu Sufyan sehingga bersatulah kaum Muslimin di antara para pengikut 
ayahandanya Khalifah Ali bin Abu Talib dengan para penyokong Mu'awiyah 
bin Abu Sufyan. Dalam hadis ini menyebut dua golongan kaum Muslimin yang 
sedang berselisih. Maka jelas Muawiyah bin Abu Sufyan dan para 
penyokongnya adalah orang-orang Islam dan pangkatnya sebagai sahabat Nabi 
yang utama tetap tidak luntur atau tertanggal dari diri Mu'awiyah bin Abu 
Sufyan. 


Ketiga, terdapat sebuah hadis Rasulullah s.a.w. yang diriwayatkan oleh 
Imam Bukhari daripada Sayidina Anas bin Malik, khadam baginda selama 
sepuluh tahun, katanya, Rasulullah s.a.w. pernah berjalan-jalan ke rumah 
Ummu Haram binti Milhan, isteri kepada Ubadah bin as-Samit (dan juga adalah 
ibu saudara kepada Anas sendiri kerana ibu Anas iaitu Ummu Sulaim adalah 
saudara perempuan kepada Ummu Haram) dan diberinya baginda makan 
(makan tengah hari). Selepas (selesai makan) itu baginda duduk dengan 
menundukkan kepala dan terus tertidur (tidur qailullah, waktu itu masih belum 
masuk waktu Zuhur). Apabila baginda terjaga, baginda tersenyum. Beliau 
(kepada Ummu Haram) bertanya, “Apakah yang membuat engkau tersenyum 
wahai Rasulullah?” Rasulullah s.a.w. menjawab dengan bersabda, “Beberapa 
orang daripada umatku menawarkan diri untuk berperang di jalan Allah. 
Mereka menaiki kapal di tengah lautan menuju kepada raja-raja yang zalim.” 


Ummu Haram berkata, “Wahai Rasulullah! Doakanlah kepada Allah SWT 
semoga Dia (Allah SWT) menjadikan aku daripada kalangan mereka.” 


Baginda pun berdoa untuknya. 


Kemudian sekali lagi baginda merebahkan kepala dan tertidur. Kemudian 
baginda sedar dan tersenyum. (Sekali lagi) Ummu Haram bertanya, “Apakah 
yang membuat engkau tersenyum wahai Rasulullah?” Rasulullah s.a.w. 
menjawab dengan bersabda, “Beberapa orang daripada umatku menawarkan 
diri untuk berperang di jalan Allah seperti yang pertama tadi.” 


(Sekali lagi) Ummu Haram berkata, “Wahai Rasulullah! Doakanlah kepada 
Allah SWT semoga Dia (Allah SWT) menjadikan aku daripada kalangan mereka 
itu.” 


Baginda lalu bersabda, “Kamu sudah termasuk yang pertama daripada 
mereka.” 


Ummu Haram binti Milhan telah ikut berperang dengan mengharungi 

lautan (ikut dalam serangan laut) pada zaman pemerintahan Khalifah 
Mu'awiyah bin Abu Sufyan. Sekembalinya daripada laut, beliau terjatuh 
daripada tunggangannya lantas meninggal dunia. (dipetik daripada buku 1000 
Mu'jizat Razul - Dr Mustafa Murad) 


Keempat, Mu'awiyah bin Abu Sufyan selama hidupnya sebagai gabenor dan 
khalifah telah melancarkan serangan ke atas negara-negara kafir seperti jajahan 
takluk kerajaan Rom. Ini adalah sama dengan usaha yang dilakukan oleh 
Khalifah Abu Bakar as-Siddiq dan Umar bin al-Khattab. 


Kelima, Mu'awiyah bin Abu Sufyan hidup berlandaskan prinsip hidup 
seorang Islam seperti tidak pernah meninggalkan sembahyang lima waktu, 
mengimami sembahyang berjemaah dan Jumaat, mengerjakan rukun-rukun 
Islam yang lima. 


Keenam, Mu'awiyah bin Abu Sufyan tidak pernah berusaha untuk meruntuh 
sendi-sendi agama Islam selama beliau hidup daripada seorang gabenor 
hinggalah menjadi seorang khalifah. 


Ketujuh, Mu'awiyah bin Abu Sufyan mencintai Rasulullah s.a.w. sehingga 
ketika beliau meninggal dunia, disuruh orang memasukkan kuku Rasulullah 
s.a.w. yang disimpannya ke dalam matanya, agar jenazahnya dapat bersemadi 
bersama-sama sebahagian anggota Rasulullah s.a.w. biarpun hanya sekadar 
potongan-potongan kuku baginda sahaja. 


Adapun dikatakan Mu'awiyah bin Abu Sufyan telah membunuh Sayidina 
Hasan bin Ali, cucunda Rasulullah s.a.w., tuduhan ini sebenar tidaklah jelas. 


Tentang tindakan Mu'awiyah bin Abu Sufyan dikatakan membunuh 
penyokong Sayidina Ali bin Abu Talib yang bernama Hujr bin Adi ini adalah 
tindakan yang salah. Sepatutnya Mu'awiyah bin Abu Sufyan tidak boleh 
membunuh Hujr bin Adi kerana Hujr tidak memberontak, cuma setakat 
bersuara atau mencerca Mu'awiyah sahaja sebagai membalas perbuatan al- 
Mughirah bin Syu'bah yang mencerca Sayidina Ali bin Abu Talib di dalam 
khutbah Jumaat. Kesilapan ini diakui oleh Mu'awiyah bin Abu Sufyan sendiri. 
Tetapi tidaklah sampai martabat persahabatannya dengan Rasulullah s.a.w. 
tertanggal dari diri baginda. 


Adapun berkaitan dengan tindakan Mu'awiyah bin Abu Sufyan melantik 
putera beliau Yazid sebagai Putera Mahkota seterusnya khalifah yang 
memimpin kaum Muslimin adalah kerana mahu mengelakkan umat Islam 
daripada berpecah kerana merebut kekuasaan. 


Dikatakan Mu'awiyah bin Abu Sufyan hidup cara Kaiser Rom dan Kisra 
Farsi, adalah bertujuan untuk mempamirkan kehebatan dan kekuatan kerajaan 
dan umat Islam di mata orang-orang kafir. Ini perlu baginda lakukan kerana 
menggerunkan musuh Islam adalah perbuatan yang dituntut oleh agama Islam. 
Dan tidak pernah ada seorang ulama' Ahlis Sunnah wal Jamaah yang 

mengatakan tindakan Khalifah Mu'awiyah bin Abu Sufyan ini boleh 
mengeluarkan baginda daripada senarai golongan orang-orang salih dan 
sahabat Rasulullah s.a.w. Mana ada bukti bahawa seseorang sahabat Nabi yang 
hidup mewah boleh menyebabkan sahabat itu terkeluar daripada senarai 
golongan sahabat-sahabat Rasulullah s.a.w.? 


Demikianlah beberapa hujah penyusun bagi membuktikan bahawa 
Mu'awiyah bin Abu Sufyan adalah termasuk ke dalam senarai salah seorang 
sahabat-sahabat Rasulullah s.a.w. meskipun beliau telah melakukan beberapa 
keterlanjuran ketika berkuasa, tetapi beliau juga terus menerus melakukan 
tindakan-tindakan atau amalan-amalan untuk mengukuhkan sendi-sendi 
agama Islam dengan tidak henti-henti memperjuangkan agama Islam dan 
meninggikan martabat agama dan umat Islam seluruhnya yang menjadi bukti 
bahawa Mu'awiyah bin Abu Sufyan adalah seorang Islam yang salih dan 
beriman kepada Allah SWT dan Rasulullah s.a.w. 

(60-64 Hijrah/679-683 Masihi) 


Pengenalan 


Yazid bin Mu'awiyah ialah Khalifah kerajaan bani Umayyah yang pertama 
naik takta secara asing daripada cara yang dilakukan sebelumnya khasnya oleh 
para Khalifah Irrasyidin. Baginda dilantik menjadi khalifah kedua bagi kerajaan 
bani Umayyah menggantikan tempat ayahandanya Khalifah Mu'awiyah bin 
Abu Sufyan yang wafat pada tahun 60 Hijrah/679 Masihi. Yazid adalah putera 
kepada Khalifah Mu'awiyah bin Abu Sufyan yang paling dikasihi oleh 
ayahandanya. Beliau dilantik menjadi khalifah oleh ayahandanya sendiri 
setelah berjuang dengan susah payah mendapatkan sokongan rakyat jelata 
seluruhnya. Cara beliau dilantik menjadi khalifah adalah cara Kaiser dan Kisra 
melantik pengganti mereka untuk menduduki takhta, bukan cara empat 
Khalifah Irrasyidin melantik pengganti. 


Ketika Khalifah Mu'awiyah bin Abu Sufyan masih hidup lagi, baginda telah 
melantik Yazid sebagai Putera Mahkota, sedangkan putera terbaik para sahabat 
telah menentang dengan hebatnya perbuatan ini terutama oleh Sayidina Husein 
bin Ali bin Abu Talib. Ini adalah disebabkan perbuatan itu telah melanggar 
sunnah para Khalifah Irrasyidin yang empat di dalam menentukan pengganti 
mereka adalah bukan dari kalangan kaum kerabat, apatah lagi anak sendiri. 
Sayidina Hasan pun dilantik menjadi khalifah selepas ayahandanya Khalifah 
Ali bin Abu Talib wafat bukanlah di atas kehendak Khalifah Ali bin Abu Talib, 
tetapi kehendak kaum Muslimin umumnya. 


Ketika Yazid dilantik menjadi khalifah menggantikan tempat ayahandanya, 
usia beliau ialah 40 tahun. Usia seorang yang sedang matang fikiran dan 
emosinya. 


Selama masa pemerintahan baginda, Khalifah Yazid bin Mu'awiyah tidak 
sempat membuat apa-apa jasa terhadap rakyat. Ini adalah disebabkan masa 
pemerintahan baginda dipenuhi dengan huru-hara di dalam negeri dan 
pemberontakan-pemberontakan yang dicetuskan oleh tokoh-tokoh terkemuka. 
Pada zaman baginda hanya terdapat sedikit penaklukan di sebelah barat yang 
dilakukan oleh pahlawan-pahlawan yang sedang berjuang di sana ketika al- 

marhum Khalifah Muawiyah bin Abu Sufyan wafat. Jadi perjuangan 
diteruskan disebabkan jauh dari tempat terjadinya huru-hara iaitu di 
Semenanjung Tanah Arab. 


Apa pun pemerintahan Khalifah Yazid bin Mu'awiyah lebih mendatangkan 
kesan yang buruk terhadap pentadbiran negara Islam kerana kekejaman 
sebahagian besar pembantu-pembantu baginda di dalam usaha menegak dan 
mengukuhkan pemerintahan baginda. 


Semasa Abdul Malik bin Marwan dilantik menjadi khalifah, baginda telah 
menyedari pendeknya usia pemerintahan bani Abu Sufyan adalah disebabkan 
perbuatan mereka membunuh anggota keluarga Rasulullah s.a.w. khasnya ke 
atas Sayidina Husein, cucunda kesayangan Rasulullah s.a.w. Sehingga Khalifah 
Abdul Malik bin Marwan mengingatkan kepada para pembantu baginda agar 
jangan tersalah meletakkan mata pedang ke atas batang leher mana-mana 
keluarga atau keturunan Rasulullah s.a.w. agar kerajaan bani Marwan yang 
baru dapat dipulihkan daripada pemberontakan yang sangat dahsyat di dalam 
negeri tidak menjadi pendek sama seperti masa atau jangka hayat pemerintahan 
khalifah-khalifah kerajaan bani Abu Sufyan. 


Kelahiran, Salasilah Dan Peribadi 


Yazid bin Mu'awiyah bin Abu Sufyan dilahirkan di negeri Syam pada tahun 
20 Hijrah/641 Masihi pada zaman pemerintahan Khalifah Umar bin al-Khattab. 
Ketika itu ayahandanya Mu'awiyah bin Abu Sufyan adalah gabenor bagi dua 
wilayah di negeri Syam iaitu gabenor bagi kota Damsyik dan kota Jordan. Ini 
bererti ketika beliau dilahirkan, usia ayahandanya Mu'awiyah bin Abu Sufyan 
ialah 35 tahun. Dan ketika terjadi persengketaan di antara ayahandanya dengan 
Khalifah Ali bin Abu Talib di Siffin tahun 37 Hijrah/657 Masihi, Yazid baru 
berusia 17 tahun. Entah dia ikut berperang bersama ayahandanya atau tidak. 


Yazid bin Mu'awiyah mempunyai beberapa orang saudara atau adik beradik 
seibu sebapa dan juga sebapa. Ini adalah kerana ayahandanya Khalifah 
Mu'awiyah bin Abu Sufyan sebagaimana kebiasaan amalan-amalan tokoh- 
tokah Arab yang lain telah berkahwin lebih daripada seorang isteri. 
Sebagaimana yang telah disebutkan di dalam kisah Khalifah Mu'awiyah bin 
Abu Sufyan, bahawa baginda telah berkahwin dengan empat orang perempuan. 


Yazid sangat cerdik dan pandai. Beliau juga berani dan pandai bersyair. Ini 
adalah sifat-sifat yang beliau warisi daripada kedua-dua orang tua beliau. 
Kerana kelebihan yang terdapat pada dirinya inilah yang menjadikan 
ayahandanya Khalifah Mu'awiyah bin Abu Sufyan begitu tertarik untuk 
melantiknya menjadi khalifah sesudahnya. Marilah kita lihat satu kisah yang 
menunjukkan kecerdikan akal Yazid berbanding dengan saudaranya yang 
seorang lagi yang berlainan ibu yang bernama Abdullah. 


Diriwayatkan pada suatu hari Mu'awiyah bin Abu Sufyan (entah sudah 

menjadi khalifah atau belum) mahu menguji dua orang putera beliau iaitu 
Yazid dan Abdullah yang masing-masing lahir dari ibu yang berlainan. Ibu 
Yazid ialah Maisun binti Bahdal al-Kalbiyyah. Manakala ibu Abdullah ialah 
Fakhitah binti Qirdhah. Kisahnya bermula apabila isterinya yang merupakan 
ibu kepada Abdullah bin Mu'awiyah bin Abu Sufyan bernama Fakhitah binti 
Qirdhah telah mencela Maisun binti Bahdal di hadapan Yazid yang masih kecil 
dengan mengatakan; 


“Allah mela'nat warna hitam dikedua-dua betis ibumu.” 


Mu'awiyah bin Abu Sufyan yang ada bersama telah menegor sikap isteri 
beliau yang bernama Fakhitah binti Qirdhah itu, katanya, “Demi Allah, Yazid 
adalah lebih baik daripada anakmu yang bernama Abdullah itu.” 


“Tidak! Demi Allah, anakku yang lebih baik, akan tetapi engkau sahaja yang 
lebih cenderong kepada Yazid,” jawab Fakhitah binti Qirdhah mempertahankan 
anaknya Abdullah. | 


“Kalau engkau tidak percaya, aku akan buktikan sekarang juga agar engkau 
mengetahui kedudukan yang sebenarnya,” jawab Muawiyah pula 
mempertahankan keyakinannya. 


“Silakan,” sampuk Fakhitah binti Qirdhah pendek. 


Mu'awiyah bin Abu Sufyan terus memanggil anaknya yang bernama 
Abdullah, anak kepada Fakhitah binti Qirdhah, isteri ketiga beliau. Tidak 
berapa lama kemudian, datanglah Abdullah ke hadapan ayahandanya. 


“Wahai anakku! Aku bercadang untuk memberi apa sahaja yang engkau 
pinta dalam majlisku ini. Sila minta apa yang kau mahu,” kata Mu'awiyah bin 
Abu Sufyan menguji kecerdasan akal anaknya Abdullah. 


“Wahai ayah! Aku minta agar ayah belikan kepadaku seekor anjing yang 
tangkas dan seekor kaldai yang tangkas juga,” pinta Abdullah dengan girang. 


“Wahai anakku, kau seperti kaldai dan minta dibeli kaldai pula, 
keluarlah!!!!” bentak dan kutuk Mu'awiyah bin Abu Sufyan kepada anaknya 
Abdullah dan menghalau anaknya itu agar keluar dari majlis beliau. 


Setelah Abdullah keluar, maka Mu'awiyah bin Abu Sufyan berpaling kepada 
ibu Abdullah dan berkata kepadanya, “Engkau lihat sendiri bagaimana keadaan 
anakmu.” 


Kemudian Mu'awiyah bin Abu Sufyan memanggil pula putera baginda 
Yazid iaitu anak kepada isteri baginda yang bernama Maisun binti Bahdal al- 
Kalbiyyah. Maka datanglah Yazid ke hadapan ayahandanya. Lantas Mu'awiyah 
bin Abu Sufyan bertanya kepada Yazid untuk menguji kecerdasan akalnya di 
hadapan ibu tiri Yazid, Fakhitah binti Qirdhah; 


“Wahai anakku! Aku bercadang untuk memberi apa sahaja yang engkau 

pinta dalam majlisku ini. Sila minta apa yang kau mahu,” Mu'awiyah bin Abu 
Sufyan membuat tawaran kepada anaknya Yazid sama dengan tawaran yang 
dibuat kepada anaknya Abdullah. 


Tiba-tiba Yazid menangis lalu bersujud. Setelah dia mengangkat semula 
kepalanya, dia berkata kepada ayahandanya, “Segala puji bagi Allah yang telah 
memanjangkan usia Amirul Mu'minin sehingga ke saat ini dan aku masih 
sempat melihatnya sekarang. Hajatku ialah hendaklah tuanku melantik diriku 
menjadi Putera Mahkota yang akan menggantikan tempat tuanku nanti, 
memberi kesempatan kepadaku mentadbir kaum Muslimin, mengizinkan aku 
naik haji.....” 


Fakhitah binti Qirdhah merasa cemburu menyaksikan kecerdasan akal Yazid 
anak madunya itu. 


Mu'awiyah bin Abu Sufyan bertanya kepada Fakhitah binti Qirdhah, isteri 
ketiga baginda itu, “Bagaimana pendapatmu tentang anakku Yazid itu?” 


Mu'awiyah bin Abu Sufyan bertanya ini bukanlah bermaksud untuk 
meminta pandangan Fakhitah binti Qirdhah tentang kelebihan akal Yazid, 
tetapi semata-mata untuk memperlinya yang mengakui anaknya Abdullah lebih 
cerdik daripada Yazid. Namun Fakhitah binti Qirdhah menjawab juga di dalam 
kesedihan hatinya, “Engkau lebih mengetahui daripadaku wahai Amirul 
Mu'minin terhadap mereka.” 


Salasilah keturunan Yazid bin Mu'awiyah dari pihak ayahandanya ialah 
Yazid bin Mu'awiyah bin Abu Sufyan bin Harb bin Umayyah bin Abdul Syams 
bin Abdul Manaf bin Qusai bin Kilab bin Murrah bin Kaab bin Lu'ai bin Ghalib 
bin Fihr bin Malik bin an-Nadhir bin Kinanah bin Khuzaimah bin Mudrikah bin 
Ilyas bin Mudhar bin Nizar bin Maad bin Adnan. 


Manakala keturunan beliau dari pihak nenek iaitu pihak ibu ayahandanya 
ialah Yazid bin Mu'awiyah bin Hindun binti Utbah bin Rabiah bin Abdus 
Syams bin Abdul Manaf bin Qusai bin Kilab. Manakala keturunan beliau dari 
pihak ibundanya ialah Maisun binti Bahdal al-Kalbiyyah. Jelas keturunan Yazid 
dari pihak datuknya dan neneknya dari sebelah ayahandanya bersambung 
dengan keturunan Rasulullah s.a.w. ialah pada Abdul Manaf bin Qusai. 
Manakala dari pihak ibunya iaitu suku Kalbiyyah adalah amat jauh sekali 
kerana ianya datang dari jalur keturunan suku Qahtan bin Nizar. Dan jelas 
keturunan beliau dari pihak ibundanya adalah bukan dari suku Quraisy, tetapi 
dari suku Kalbi. 


Kitab-kitab sejarah Islam tidak menyebut bagaimanakah rupa paras Khalifah 
Yazid bin Mu'awiyah ini sehingga kini penyusun masih belum menemui kitab- 
kitab yang memperkatakan tentang rupa paras Yazid. Kalau kitab-kitab sejarah 
banyak menyebut bererti penyusun tidak lengkap di dalam membuat 
pembacaan - harap dimaafkan -. 

Tetapi penyusun percaya, Khalifah Yazid bin Mu'awiyah adalah seorang 
lelaki yang kacak menawan. Ini adalah kerana ayahandanya Khalifah 
Mu'awiyah bin Abu Sufyan adalah seorang lelaki yang sangat kacak. Manakala 
ibundanya Maisun binti Bahdal al-Kalbiyyah adalah seorang wanita yang 
sangat cantik. Inilah yang menyebabkan penyusun percaya Khalifah Yazid bin 
Mu'awiyah adalah seorang lelaki yang sangat kacak menawan. 


Khalifah Yazid bin Mu'awiyah juga adalah seorang lelaki yang sihat dan 
gagah perkasa tubuh badannya. Ini terbukti ketika ayahandanya membentuk 
angkatan tentera Islam untuk menyerang kota Constantinople melalui jalan 
darat, Khalifah Mu'awiyah bin Abu Sufyan telah melantik Yazid untuk menjadi 
pemimpin pasukan. Tentulah Yazid seorang yang gagah perkasa. 


Dididik Di Desa Dan Di Istana 


Sejak dilahirkan, Yazid bin Mu'awiyah telah dididik di desa tempat asal 
ibunya. Ini kerana ibunda Yazid ialah seorang perempuan Badwi. Jadi dia lebih 
selesa hidup di padang pasir berbanding tinggal di dalam istana yang penuh 
dengan kenikmatan. Sebaik sahaja Khalifah Mu'awiyah bin Abu Sufyan 
mengahwini Maisun binti Bahdal al-Kalbiyyah, isteri baginda ini telah 
menyatakan ketidak selesaannya tinggal atau hidup di dalam istana yang 
penuh dengan kenikmatan, kesenangan itu. Maka selaku seorang perempuan 
yang bijaksana, Maisun binti Bahdal al-Kalbiyyah meluahkan rasa hatinya yang 
tidak betah hidup di dalam kemewahan kepada suaminya melalui rangkapan 
syair. Dia bersyair menyatakan dia tidak suka tinggal di dalam istana yang 
serba indah permai. Dia meminta agar suaminya membenarkannya tinggal di 
desanya di dalam khemah kerana dia suka menikmati pemandangan padang 
pasir, unta dan kambingnya. Maka Khalifah Mu'awiyah bin Abu Sufyan amat 
memahami keinginan hati isteri baginda yang seorang ini. Jadi Yazid dididik 
oleh ibundanya Maisun binti Bahdal al-Kalbiyyah di desa atau di kampungnya 
sehingga Yazid membesar dan handal di dalam bersyair, menunggang kuda, 
fasih bercakap dan amat gemar kepada berburu. 


Namun tentu juga Khalifah Mu'awiyah bin Abu Sufyan membawa Yazid 
pulang ke istana, tidak selamanya tinggal dengan ibundanya di desa terus 
menerus terutama setelah dia lepas menyusu. 


Setelah dewasa, Yazid mula mendampingi ayahandanya di dalam istana. 
Begitu juga ibundanya tidak lagi terperap di dalam khemah di padang pasir. 
Jadi Yazid telah mengharungi kehidupan di dalam istana ayahandanya yang 
penuh dengan kemewahan. Sebenarnya Khalifah Umar bin al-Khattab tidak 
sekali-kali membenarkan sesiapa sahaja daripada para gabenornya menjalani 
kehidupan mewah, memakai pakaian kebesaran, memakan makanan yang 
lazat-lazat, menunggang kuda, unta, baghal atau kaldai yang diberi hiasan 
bergemalapan, tetapi baginda telah menerima alasan yang diberikan oleh 
Muawiyah bin Abu Sufyan untuk membolehkan beliau hidup penuh 

kemewahan di dalam istananya kerana mahu memperlihatkan kehebatan 
kerajaan Islam kepada jiran di sebelah utara iaitu kerajaan Byzentium Rom 
Timur yang berpusat di kota Konstantinopel, Turki. Memang alasan yang 
diberikan oleh Mu'awiyah bin Abu Sufyan kepada Khalifah Umar bin al- 
Khattab mempunyai alasan yang benar dan tepat, bukan berudang di sebalik 
batu. Kerana Rasulullah s.a.w. sendiri mengajar para sahabat dan umat baginda 
agar berlaku megah ketika berhadapan dengan orang kafir yang memusuhi 
orang Islam. Tidak boleh bersikap tawadhu' apatah lagi lemah terhadap mereka 
itu. 


Sejak dia mula mengenali kehidupan pada ketika ayahandanya menjadi 
gabenor negeri Syam pada zaman pemerintahan Khalifah Uthman bin Affan, 
Yazid telah membesar di dalam kemewahan hidup. Ayahandanya hidup seperti 
para pembesar kerajaan Rom dan Farsi sehingga Yazid tenggelam di dalam 
kemewahan hidup yang menyebabkan beliau membesar di dalam keseronokan 
dan hiburan. 


Namun penyusun tidak berani mengatakan Yazid membesar di dalam 
kemewahan hidup yang penuh dengan keseronokan dan hiburan adalah 
disebabkan dari sikap alpa ayahandanya Mu'awiyah bin Abu Sufyan 
sehinggalah ahli-ahli sejarah Islam menulis bahawa Yazid sangat leka kepada 
hiburan, nyanyian, muzik, bahkan perempuan dan arak. Dalam hal ini ahli-ahli 
sejarah Islam telah terbahagi kepada dua golongan. Satu menulis bahawa 
kehidupan Yazid di dalam istana ayahandanya leka dengan hiburan, muzik, 
nyanyian, perempuan dan arak. Manakala satu golongan yang lain menulis itu 
(Yazid membesar di dalam suasana hiburan, muzik, nyanyian, perempuan dan 
arak) adalah semata-mata fitnah ke atas Mu'awiyah bin Abu Sufyan dan putera 
baginda Yazid. Mereka mengatakan Mu'awiyah bin Abu Sufyan adalah seorang 
sahabat Nabi yang salih dan telah mendidik putera baginda Yazid dengan 
didikan yang baik dan sempurna supaya hidup bertakwa kepada Allah SWT. 
Dan inilah sebenarnya kehidupan Mu'awiyah bin Abu Sufyan dan keluarga 
baginda termasuk Yazid sesuai kedudukan baginda sebagai sahabat Rasulullah 
s.a.w. yang ternama dan utama. 


Para sejarawan Islam yang mengatakan Mu'awiyah bin Abu Sufyan 
membesar Yazid di dalam kemewahan dan keseronokan hidup, mereka 
mengemukakan hujah berdasarkan kepada kehidupan Mu'awiyah bin Abu 
Sufyan yang penuh dengan kemewahan kerana hidupnya sebagai gabenor yang 
berjiran dengan negara kafir harbi. Kehidupan mewah itu tidak menyasarkan 
nafsu Mu'awiyah bin Abu Sufyan sehingga terjatuh ke dalam lembah kekotoran 
seperti terleka dengan hiburan, nyanyian, muzik, arak dan perempuan. Cuma 
Mu'awiyah bin Abu Sufyan jatuh ke dalam kehidupan mewah sahaja seperti 
menyukai makanan yang lazat-lazat sehingga badannya menjadi gemuk dan 
perutnya buncit terutama setelah usianya meningkat lanjut dan tua. Tetapi 
anak-anaknya termasuk Yazid selaku orang muda putera pembesar negara 

telah hanyut di dalam kemewahan hidup yang berlebih-lebihan seperti yang 
dijelaskan di atas. 


Ahli-ahli sejarah Islam golongan ini mempercayai sumber ini adalah 
berdasarkan kepada ketika Mu'awiyah bin Abu Sufyan bercita-cita untuk 
melantik Yazid sebagai Putera Mahkota, empat putera empat sahabat terbaik 
iaitu dua Abdullah, seorang Abdurrahman dan seorang Husein telah 
menentang perkara itu dengan keras sekali. Padahal sebelum itu keempat- 
empat mereka itu amat patuh dan taat kepada pemerintahan Khalifah 
Mu awiyah bin Abu Sufyan. 


Mengikut apa yang ditulis oleh ahli-ahli sejarah Islam, golongan ini 
mengemukakan hujah-hujah mereka sekiranya Yazid itu adalah seorang 
manusia yang berperibadi baik dan salih, sudah tentu keempat-empat putera 
terbaik sahabat terbaik itu tidak akan sanggup menentang kemahuan Khalifah 
Mu'awiyah bin Abu Sufyan kerana mereka sebenarnya sangat kasih kepada 
Khalifah Mu'awiyah bin Abu Sufyan. 


Jadi keempat-empat putera terbaik sahabat terbaik itu tidak sanggup 
bertuankan seorang pemabuk dan seorang yang ternyata fasik dan menderhaka 
perintah Allah SWT. 


Alasan lain yang disebut oleh ahli-ahli sejarah Islam dari golongan ini ialah 
tentang kejadian yang tidak dapat dinafikan kesahihan berlakunya pada zaman 
pemerintahan Khalifah Yazid bin Mu'awiyah yang amat mendukacitakan 
seluruh umat Islam iaitu peristiwa pembunuhan ke atas Sayidina Husein bin Ali 
cucunda kesayangan Rasulullah s.a.w., putera kedua Sayyidah Fatimah az- 
Zahra' rha. Kedua ialah peristiwa pemerkosaan ke atas dua bandar suci Islam 
iaitu kota Madinah, kemudian kota Mekah. Jadi ketiga-tiga peristiwa keji ini 
terjadi pada zaman pemerintahan Khalifah Yazid bin Mu'awiyah yang 
memakan masa selama hampir empat tahun itu. 


Seterusnya mengikut para sejarawan Islam, golongan ini mengemukakan 
hujah-hujah mereka lagi sekiranya Yazid itu adalah seorang yang berperibadi 
baik dan salih, sudah tentu peristiwa pembunuhan ke atas Sayidina Husein, dan 
pemerkosaan ke atas kota Madinah dan kota Mekah tidak akan berlaku pada 
masa pemerintahan baginda. Masakan pemimpin yang salih tergamak 
membenarkan para pahlawan atau tenteranya membunuh seorang kekasih 
Rasulullah s.a.w. dan membiarkan sebuah bumi suci, apatah lagi pula kedua- 
dua bumi suci diperkosai dengan perbuatan yang keji. 


Adapun alasan ahli-ahli sejarah Islam yang mempercayai Yazid bin 
Mu'awiyah adalah seorang yang salih dan takwa ialah mereka tidak dapat 
mempercayai seorang khalifah yang salih dan zahid seperti Mu'awiyah bin Abu 
Sufyan telah mendidik atau leka di dalam mendidik anak-anak baginda 
sehingga setelah dewasa muncul menjadi seorang pemuda seterusnya sebagai 
seorang khalifah yang tidak salih dan leka di dalam melakukan maksiat 

terhadap Allah SWT. Alasan yang mereka kemukakan bagi membenarkan 
dakwaan mereka ialah kejadian pembunuhan Sayidina Husein di padang 
Karbala' bukanlah di atas perintah Khalifah Yazid bin Mu'awiyah. Kejadian itu 
adalah di luar tanggungjawab Khalifah Yazid. Ini dilakukan oleh gabenor kota 
Kufah yang baru dilantik iaitu Ubaidullah bin Ziyad bin Abihi berdasarkan 
inisiatifnya sendiri, bukan dari arahan Khalifah Yazid bin Mu'awiyah 
kepadanya. 


Jadi dosa pembunuhan ke atas Sayidina Husein bin Ali adalah di atas kepala 
gabenor kota Basrah dan kota Kufah iaitu Ubaidullah bin Ziyad seorang sahaja, 
tidak sampai kepada Khalifah Yazid bin Mu'awiyah. Apa yang lebih dahsyat 
mereka katakan untuk membela kebersihan Khalifah Yazid bin Mu'awiyah 
selaku seorang khalifah yang salih dan suci daripada melakukan maksiat 
terhadap Allah SWT ialah mereka meletakkan kesalahan pembunuhan ke atas 
Sayidina Husein ke atas Sayidina Husein sendiri, kerana kata mereka, Sayidina 
Husein telah bangkit memberontak terhadap pemerintahan Khalifah Yazid bin 
Mu'awiyah yang sepatutnya beliau taati dan jauhi daripada melakukan 
penderhakaan. Para penderhaka terhadap pemerintah perlu ditentang dan 
dihapuskan oleh pemerintah dan ini adalah hukum kenegaraan dalam Islam 
yang diajarkan oleh Rasulullah s.a.w. juga. Rasulullah s.a.w. bersabda 
bermaksud, “Tidak halal darah seorang Islam melainkan dengan adanya salah satu 
dari tiga hal; janda yang berzina, pembunuh jiwa orang dibalas dengan pembunuhan 
pula dan dan orang yang meninggalkan agama serta berpisah dari jamaah (menentang 
pemerintah - P).” (riwayat Imam Bukhari dan Imam Muslim). 


Ahli-ahli sejarah Islam yang mempercayai Yazid adalah seorang yang salih 
dan takwa berkata kesalihan Khalifah Yazid bin Mu'awiyah dan ketidak 
terlibatan baginda di dalam peristiwa pembunuhan Sayidina Husein cucunda 
kesayangan Rasulullah s.a.w. di Karbala' ialah terbukti sebaik sahaja baginda 
mendapat berita tentang peristiwa kejam itu, baginda menyatakan kesedihan 
baginda dan baginda telah memperlakukan keluarga Sayidina Husein bin Ali 
yang tertawan dengan baik sekali. Baginda telah menggantikan semua 
kerugian-kerugian akibat kerosakan-kerosakan harta benda yang dapat baginda 
ganti dengan sepadan dan memerintah beberapa orang pengawal baginda 
supaya mengiringi kepulangan keluarga al-marhum Sayidina Husein yang 
ditawan dari kota Damsyik ke kota Madinah. Kata mereka sebagai hujah, 
kalaulah Khalifah Yazid bin Mu'awiyah itu adalah seorang yang berakhlak 
buruk dan berperangai kasar, sudah tentu baginda tidak akan melayan kerenah 
anak-anak dan keluarga Sayidina Husein yang tertawan itu dengan baik dan 
ramah sekali. 


Berkaitan dengan perbuatan Khalifah Yazid bin Mu'awiyah mengirim 
pasukan tentera Syam menceroboh kota Madinah, kemudian kota Mekah, ahli- 
ahli sejarah Islam yang mempercayai Khalifah Yazid bin Mu'awiyah adalah 
seorang yang salih dan bertakwa, mereka mempertahankan tindakan Khalifah 

Yazid bin Mu'awiyah yang demikian itu dengan mengatakan tindakan itu 
adalah juga dilakukan bukan di atas perintah Khalifah Yazid bin Mu'awiyah, 
tetapi dilakukan berdasarkan perintah panglima perang yang mengepalai 
pasukan pengaman itu iaitu Panglima Muslim bin Uqbah (perkosaan ke atas 
kota Madinah) dan Panglima Husein bin Numair (perkosaan di atas kota 
Mekah). Adapun Khalifah Yazid bin Mu'awiyah hanya memerintah supaya 
mengamankan kedua-dua kota suci itu dengan cara yang terbaik, bukan dengan 
cara memperkosa. Jadi perbuatan tentera Syam yang memperkosa kota 
Madinah dan kota Mekah itu adalah bukan tanggungjawab Khalifah Yazid bin 
Mu'awiyah, tetapi tanggungjawab kedua-dua panglima perang yang 
ditugaskan melaksanakan pekerjaan mereka dengan aman dan sopan. 


Sungguhpun ahli-ahli sejarah Islam yang membela Khalifah Yazid bin 
Mu'awiyah dengan berusaha membebaskan tangan baginda daripada terus 
tercemar oleh ketiga-tiga peristiwa keji yang terjadi pada masa pemerintahan 
baginda, sebagai bukan tindakan yang diperintahkan oleh baginda dan baginda 
tidak bertanggungjawab langsung dengan ketiga-tiga peristiwa keji itu, namun 
ahli-ahli sejarah Islam ini tidak dapat menafikan tentang cara Khalifah Yazid bin 
Mu'awiyah meninggal dunia. Kalau mereka begitu mempertahankan Khalifah 
Yazid bin Mu'awiyah sebagai seorang manusia yang semua tindakan-tindakan 
baginda begitu suci semasa menjadi khalifah, maka mereka tidak dapat 
menyangkal bahawa Khalifah Yazid bin Mu'awiyah telah meninggal dunia 
kerana terjatuh dari atas belakang kudanya ketika baginda sedang berlumba 
pacuan dengan seekor kera peliharaan baginda. Apakah kematian seperti ini 
adalah rupa kematian seorang khalifah yang salih? Sama-samalah kita 
renungkan. 


Usaha Angkat Yazid Jadi Khalifah 
“ Cadangan Asal Datang Dari Al-Mughirah Bin Syu'bah 


Sebelum kita membicarakan tentang sejarah hidup dan pemerintahan 
Khalifah Yazid bin Mu'awiyah, elok juga terlebih dahulu kita melihat pada 
usaha-usaha yang dilakukan oleh ayahandanya Khalifah Mu'awiyah bin Abu 
Sufyan untuk melantiknya sebagai khalifah kedua dari dinasti khalifah-khalifah 
bani Umayyah dari keturunan atau bani Abu Sufyan. 


Perkara ini berlaku mengikut riwayat Imam at-Tabari di dalam kitabnya 
Tarikh Tabari, bahawa pada tahun 49 Hijrah/669 Masihi, ketika itu Khalifah 
Mu'awiyah bin Abu Sufyan telah berusia 64 tahun, Yazid pula sedang berusia 
29 tahun, dikatakan Khalifah Mu'awiyah bin Abu Sufyan telah bercadang untuk 
memecat gabenor kota Kufah ketika itu ialah al-Mughirah bin Syu'bah, seorang 
sahabat Nabi yang terkemuka, orang bangsa Thagif dari Taif. Al-Mughirah bin 
Syu bah sudah menjadi penguasa bagi kota Kufah selama lima tahun lebih. Dan 
beliau adalah seorang manusia yang sangat cerdik dan amat bijaksana. Juga 
seorang yang cekap dan amat berkebolehan di dalam persoalan-persoalan 

pentadbiran. Al-Mughirah bin Syu'bah dilantik oleh Khalifah Mu'awiyah bin 
Abu Sufyan menjadi gabenor kota Kufah sejak tahun 43 Hijrah/663 Masihi lagi. 


Maka al-Mughirah bin Syu'bah yang menyedari perkara itu terus pergi ke 
kota Damsyik dan terus berjumpa dengan Yazid. Beliau berkata kepada Yazid; 


“Wahai Yazid! Tahukah engkau sekarang ini para sahabat Rasulullah yang 
terkemuka sudah tiada lagi (sebahagian besarnya sudah meninggal dunia), 
begitu juga dengan para pembesar Quraisy dan orang-orang tua mereka. Yang 
masih tinggal hanyalah anak-anak cucu mereka. Dan engkau adalah orang yang 
paling utama di antara mereka. Dan aku tidak mengerti, apakah yang menjadi 
halangan bagi khalifah (ayahandamu) untuk mengangkat engkau sebagai 
Putera Mahkota.” 


Maka Yazid bertanya, “Apakah pada pendapat pakcik perkara ini boleh 
dilakukan?” 


Maka jawab al-Mughirah bin Syu'bah, “Memang boleh.” 


Maka tanpa berlengah lagi, Yazid terus mengadap ayahandanya Khalifah 
Mu'awiyah bin Abu Sufyan dan memberitahu baginda tentang apa yang 
diperkatakan oleh al-Mughirah bin Syu'bah kepadanya. Oleh Khalifah 
Mu'awiyah bin Abu Sufyan terus memanggil al-Mughirah bin Syu'bah dan 
bertanya kepadanya tentang persoalan itu. Al-Mughirah bin Syu'bah berusaha 
menyakinkan Khalifah Mu'awiyah bin Abu Sufyan tentang kebaikan buah 
fikirannya itu. Dijelaskan kepada Khalifah Mu'awiyah bin Abu Sufyan, bahawa 
inilah satu-satunya cara untuk menghindar pertumpahan darah dan untuk 
menjaga persatuan umat Islam daripada berpecah kembali. 


Kemudian setelah yakin dengan kata-kata gabenor baginda bagi kota Kufah 
itu, maka Khalifah Mu'awiyah bin Abu Sufyan bertanya kepada orang kuat 
baginda itu; 


“Siapakah yang akan membantuku di dalam usaha ini?” 


“Aku menjamin ketaatan rakyat Kufah kepada tuan dan Ziyad di Basrah. 
Adapun di daerah selain yang dua ini tidak akan ada seorang pun yang berani 
mencabar tuan.” Al-Mughirah bin Syu'bah menyahut cabaran Khalifah 
Mu'awiyah bin Abu Sufyan di kota Kufah dan menjamin kepada Ziyad bin 
Abihi bagi penduduk di kota Basrah. 


Manakala Imam as-Sayuti memperkatakan dalam kitabnya Tarikh Khulafa' 
lain sedikit jalan ceritanya iaitu, “Mu'awiyah telah mengirim surat kepada al- 
Mughirah dan berkata kepadanya, “Bila engkau selesai membaca suratku ini, 
segera datang kepadaku sebagai orang yang dipecat.” 


Tetapi al-Mughirah tidak memenuhkan permintaan atau perintah 
Mu'awiyah itu dengan segera. Ketika dia datang mengadap Mu'awiyah, 
Mu'awiyah bertanya kepadanya, “Mengapakah engkau datang agak lambat?” 

Al-Mughirah menjawab, “Kerana ada urusan yang perlu aku selesaikan.” 
“Apakah urusannya?” tanya Mu'awiyah pula. 

“Pengangkatan Yazid sebagai khalifah setelah engkau,” Jawab al-Mughirah. 
“Sudahkah engkau lakukan?” tanya Mu'awiyah seterusnya. 

“Sudah,” jawab al-Mughirah. 


Maka kata Mu'awiyah kepada al-Mughirah, “Kini kau kembalilah ke 
jawatanmu.” 


Seorang ahli sejarah Islam yang lain bernama Ibnu Abdul Rabbah menulis di 
dalam kitabnya al-Iqdul Farid tetapi jalan ceritanya hampir serupa dengan jalan 
cerita Imam as-Sayuti. 


Untuk menyempurnakan penyusunan perjalanan kisah ini, bolehlah riwayat 
Imam Tabari diselaraskan dengan riwayat Imam as-Sayuti yang mana disusun 
seperti berikut:- 


Pada tahun 49 Hijrah/669 Masihi, ketika itu Khalifah Mu'awiyah bin Abu 
Suyan telah berusia 64 tahun, Yazid pula sedang berusia 29 tahun. Khalifah 
Mu'awiyah bin Abu Sufyan berniat untuk memberhentikan gabenor bagi kota 
Kufah iaitu al-Mughirah bin Syu'bah, seorang sahabat Nabi yang terkemuka, 
orang bangsa Thagif dari Taif. Seorang tokoh yang cerdik dan bijaksana. Beliau 
juga adalah seorang yang cekap dan amat berkebolehan di dalam persoalan- 
persoalan pentadbiran, untuk digantikan dengan tokoh baru yang lain (Said bin 
al-Ass - P) yang difikirkan juga layak untuk menduduki kerusi gabenor di kota 
Kufah. Khalifah Mu'awiyah bin Abu Sufyan menulis surat kepada al-Mughirah 
bin Syu' bah yang berbunyi, 


“Bila engkau selesai membaca suratku ini, segera datang kepadaku sebagai 
orang yang dipecat.” 


Al-Mughirah bin Syu'bah terus bergegas ke kota Damsyik, bukan untuk 
mengadap Khalifah Mu'awiyah bin Abu Sufyan, tetapi untuk berjumpa dengan 
putera khalifah iaitu Yazid. Setelah duduk di hadapan Yazid, al-Mughirah 
berkata kepada putera kesayangan Khalifah Mu'awiyah bin Abu Sufyan itu, 


“Wahai Yazid! Tahukah engkau sekarang ini para sahabat Rasulullah yang 
terkemuka sudah tidak ada lagi (semua mereka sudah meninggal dunia), begitu 
juga dengan para pembesar Ouraisy dan orang-orang tua mereka. Yang masih 
tinggal hanyalah anak-anak cucu mereka sahaja. Dan engkau adalah orang yang 
paling utama di antara mereka. Dan aku tidak mengerti, apakah yang telah 
menghalang khalifah (ayahandamu) untuk mengangkatmu menjadi Putera 
Mahkota.” 


Yazid bertanya (kepada al-Mughirah bin Syu'bah), “Apakah pada pendapat 
bapak perkara ini boleh dilakukan?” 

Al-Mughirah bin Syubah menjawab dengan yakin, “Memang boleh 
dilakukan.” 


Maka tanpa berlengah lagi, Yazid terus pergi mengadap ayahandanya 
Khalifah Mu'awiyah bin Abu Sufyan dan memberitahu kepada baginda itu 
mengenai apa yang dikatakan oleh al-Mughirah bin Syu bah kepadanya. Maka 
Khalifah Mu'awiyah bin Abu Sufyan terus memanggil al-Mughirah bin Syu bah 
dan setelah al-Mughirah sampai di hadapan baginda, maka Khalifah 
Mu'awiyah bin Abu Sufyan bertanya kepada al-Mughirah pura-pura baginda 
masih belum mengetahui lagi duduk perkara yang berkaitan dengan putera 
baginda Yazid yang sebenarnya cukup mengembirakan hati baginda, 


“Mengapakah kau datang lambat?” 


“Kerana ada urusan yang perlu aku selesaikan (secepat mungkin),” jawab al- 
Mughirah bin Syu' bah. 


“Apakah urusan itu?” Tanya Mu'awiyah seterusnya. 


“Saya telah menyaksi banyak pertumpahan darah dan persengketaan setelah 
pemergian (Khalifah) Uthman (bin Affan dan untuk mengelak peristiwa yang 
seperti itu berulang lagi), saya berpendapat eloklah (putera tuan) Yazid dilantik 
dari sekarang sebagai pengganti tuan. Sekiranya sesuatu hal (terutamanya 
kematian) berlaku ke atas diri tuan, maka Yazid akan menjadi tempat 
berlindung orang ramai sebagai pengganti tuan. Kelak tidaklah akan berlaku 
lagi pertumpahan darah atau sebarang kekacauan.” 


“Siapakah yang akan membantuku di dalam usaha ini?” Tanya Khalifah 
Mu'awiyah bin Abu Sufyan kepada al-Mughirah (dengan hati yang penuh 
kegembiraan). 


“Aku menjamin ketaatan rakyat Kufah kepada tuan dan Ziyad (menjamin 
ketaatan rakyat kepada tuan) di Basrah. Adapun di daerah selain yang dua ini 
tidak akan ada seorang pun yang berani mencabar tuan,” jawab al-Mughirah 
bin Syubah menyakinkan Khalifah Mu'awiyah bin Abu Sufyan tentang 
rencananya yang sangat besar itu akan berjalan dengan jayanya. 


Setelah Khalifah Mu'awiyah bin Abu Sufyan mendengar jawapan daripada 
al-Mughirah bin Syu'bah yang bijaksana itu, maka baginda mahu mengekalkan 
kembali kedudukan tokoh yang kuat itu dengan perintahnya: 


“Kini kembalilah (semula) ke jawatanmu (selaku gabenor di kota Kufah).” 


Ziyad Bin Abihi Kurang Setuju Dengan Persoalan Ini 


Untuk mendapat reaksi daripada seorang lagi gabenor baginda yang kuat 
jaitu Ziyad bin Abihi yang bertugas sebagai gabenor di kota Basrah sejak tahun 
45 Hijrah/665 Masihi yang mengganti tempat Abdullah bin Amir bin Kuraiz 
yang wafat iaitu dua tahun terkemudian daripada al-Mughirah bin Syu'bah di 

dalam berkhidmat kepada Khalifah Mu'awiyah bin Abu Sufyan, maka Khalifah 
Mu'awiyah bin Abu Sufyan telah menulis surat kepada Ziyad bin Abihi 
menerangkan perancangan baginda kepadanya untuk melantik putera baginda 
Yazid sebagai Putera Mahkota seperti yang dicadangkan oleh al-Mughirah bin 
Syu'bah kepada baginda. Nampaknya lain pula reaksi yang diberikan oleh 
Ziyad bin Abihi terhadap hasrat Khalifah Mu'awiyah bin Abu Sufyan ini. Ziyad 
bin Abihi memperlihatkan keberatan beliau untuk membenarkan keinginan 
Khalifah Mu'awiyah bin Abu Sufyan itu. Beliau menulis sebagai jawapan 
balasnya kepada Khalifah Mu'awiyah bin Abu Sufyan yang isi suratnya 
berbunyi, “Wahai Amirul Mu'minin! Usahlah tuan tergesa-gesa untuk 
menjadikan putera tuan Yazid sebagai Putera Mahkota. Tuan pun tahu putera 
tuan Yazid adalah seorang pemuda yang tidak memiliki kesungguhan di dalam 
bekerja dan sering benar memandang bena tak bena terhadap sesuatu urusan 
yang penting. Di samping dia juga sangat suka memburu (binatang).” 


Ziyad bin Abihi menyebut kepada Khalifah Mu'awiyah bin Abu Sufyan 
bahawa putera baginda Yazid seorang yang gemar berburu adalah dengan 
tujuan untuk mengingatkan kepada pemerintah umat Islam itu tentang 
pandangan orang-orang Arab pada masa itu, berburu adalah satu amalan yang 
tidak berfaedah dan menunjukkan penggemarnya adalah seorang yang 
berakhlak rendah kerana suka menyeksa binatang. 


Kemahuan Mu'awiyah Luntur DiSebabkan Bantahan Ziyad 


Setelah Khalifah Mu'awiyah bin Abu Sufyan mendapat jawapan daripada 
gabenor baginda bagi kota Basrah iaitu Ziyad bin Abihi yang baginda sangat 
memandang tinggi itu, maka malaplah semangat baginda yang tadinya berapi- 
api untuk memahkotakan Yazid sebagai Putera Mahkota pada tahun 49 
Hijrah/669 Masihi itu. Khalifah Mu'awiyah bin Abu Sufyan mendiamkan soal 
perlantikan Putera Mahkota selama lima tahun iaitu sehinggalah Ziyad bin 
Abihi meninggal dunia pada tahun 54 Hijrah/673 Masihi. Sebelum itu al- 
Mughirah bin Syu'bah terlebih dahulu meninggal dunia iaitu pada tahun 51 
Hijrah/670 Masihi. 


Kematian Ziyad Menyemarakkan Semula Kemahuan Mu'awiyah 


Setelah Ziyad bin Abihi meninggal dunia dan tempatnya diganti oleh putera 
beliau yang bernama Ubaidullah bin Ziyad, barulah Khalifah Mu'awiyah bin 
Abu Sufyan membuka semula lipatan hasrat hati baginda untuk melantik 
putera baginda Yazid sebagai Putera Mahkota. Ubaidullah bin Ziyad 
sebelumnya adalah gabenor bagi wilayah al-Jazirah (satu negeri yang terletak di 
utara sungai Furat). 


Khalifah Mu'awiyah bin Abu Sufyan telah menyuarakan semula hasrat hati 
baginda untuk melantik Yazid ke jawatan Putera Mahkota kepada gabenor kota 
Basrah yang baru dilantik itu. Untuk menyatakan persetujuannya dan juga 

persetujuan seluruh penduduk Iraq, maka Ubaidullah bin Ziyad telah 
menghantar sepuluh orang utusan yang terdiri dari pemuka-pemuka negeri 
Iraq kepada Khalifah Mu'awiyah bin Abu Sufyan di kota Damsyik menyatakan 
kesetiaan yang tidak berbelah seluruh penduduk negeri Iraq terhadap hasrat 
baginda itu. Cuma yang menjadi masalah ialah di Hijaz sahaja. Dengan 
mendapat sokongan yang kuat daripada gabenor kota Basrah yang mewakili 
seluruh penduduk negeri Iraq itu, maka Khalifah Mu'awiyah bin Abu Sufyan 
juga mahu seluruh penduduk di Hijaz iaitu penduduk di kota Mekah dan di 
kota Madinah (termasuk Taif) memberi sokongan dan dukungan padu kepada 
hasrat hati baginda itu. 


Langkah atau tindakan pertama yang diambil oleh Khalifah Mu'awiyah bin 
Abu Sufyan di dalam usaha untuk menarik sokongan seluruh penduduk di 
wilayah Hijaz agar menyetujui rencana baginda itu ialah baginda meminta 
kepada gabenor di kota Madinah iaitu Marwan bin a-Hakkam supaya meminta 
semua penduduk kota Madinah agar bersedia memberi baiat mereka kepada 
Yazid selaku Putera Mahkota. Baginda mengirim sepucuk surat kepada 
Marwan bin al-Hakkam bagi menyatakan perkara itu. 


Surat itu berbunyi, “Wahai Marwan! Aku sekarang sudah tua, dan seluruh 
tulang di dalam tubuhku sudah longgar. Aku bimbang sekali setelah aku sudah 
tiada lagi di dalam dunia ini, umat Islam akan berselisih faham dan bersengketa 
semula. Aku berpendapat lebih baik aku memilih (seorang pemimpin) untuk 
mereka (kaum Muslimin) seseorang yang akan menggantikan tempatku mulai 
sekarang. Cadanganku ini aku tidak suka memutuskan sebelum aku 
mendengar pandangan dan pendapat dari kamu sekalian. Oleh itu bawalah 
mereka bermesyuarat dan sampailah kepadaku keputusannya dengan segera.” 


Demikianlah bunyi isi surat yang dikirimkan oleh Khalifah Mu'awiyah bin 
Abu Sufyan kepada gabenor baginda di kota Madinah iaitu Marwan bin al- 
Hakkam. 


Maka Marwan bin al-Hakkam terus mengumpul seluruh penduduk kota 
Madinah meminta mereka semua agar mentaati perintah Khalifah Mu'awiyah 
bin Abu Sufyan yang mahu melantik seorang Putera Mahkota bakal 
menggantikan tempat baginda. Tetapi Khalifah Mu'awiyah bin Abu Sufyan 
tidak menyatakan nama siapakah bakal Putera Mahkota itu. Mendengar 
cadangan yang baik itu, semua penduduk kota Madinah yang hadhir bersetuju 
dengan keinginan atau hasrat hati Khalifah Mu'awiyah bin Abu Sufyan itu. 


Setelah Marwan bin al-Hakkam menerima maklum balas yang baik daripada 
seluruh penduduk kota Madinah, maka beliau terus menghantar jawapan 
kepada Khalifah Mu'awiyah bin Abu Sufyan di negeri Syam. Setelah Khalifah 
Mu'awiyah bin Abu Sufyan menerima maklum balas yang menggembirakan 
baginda itu, maka baginda terus memaklumkan nama calon Putera Mahkota 
yang tidak lain daripada putera baginda sendiri Yazid. 

Empat Tokoh Putera Sahabat Menentang 


Setelah penduduk kota Madinah mendengar nama Yazid yang dicadangkan 
oleh Khalifah Mu'awiyah bin Abu Sufyan untuk dilantik menjadi calon Putera 
Mahkota seterusnya mengganti tempat baginda sebagai khalifah setelah 
kemangkatan baginda nanti, maka marahlah mereka. Terutama empat orang 
tokoh putera sahabat terbaik iaitu Sayidina Husein bin Ali bin Abu Talib, 
Abdullah bin az-Zubair bin al-Awwam, Abdullah bin Umar bin al-Khattab dan 
Abdul Rahman bin Abu Bakar as-Siddiq. Mereka berempat ini menyatakan 
bantahan yang keras terhadap perlantikan Yazid sebagai Putera Mahkota 
seterusnya khalifah oleh ayahandanya Khalifah Mu'awiyah bin Abu Sufyan. 
Abdul Rahman bin Abu Bakar as-Siddiq dengan lantang memekik kepada 
Marwan bin al-Hakkam; 


“Bukan kebajikan yang kamu (ditujukan kepada kerajaan bani Umayyah 
khasnya kepada Khalifah Mu'awiyah bin Abu Sufyan sendiri yang bersemayam 
di negeri Syam) mahukan ke atas umat Muhammad, tetapi kamu mahu 
menerapkan sistem Herculis yang mana apabila seorang Kaiser meninggal 
dunia, dilantik pula seorang Kaiser yang lain sebagai gantinya.” 


Kemudian bangkit pula Sayidina Husein bin Ali untuk menyokong kata-kata 
Abdul Rahman bin Abu Bakar as-Siddiq itu, seterusnya Abdullah bin az-Zubair 
menguatkan sokongan Sayidina Husein bin Ali pula. 


Mu'awiyah Ke Madinah Dan Ke Mekah Bujuk Dan Ancam 


Setelah Khalifah Mu'awiyah bin Abu Sufyan mendapat khabar bahawa 
empat putera terbaik sahabat terbaik telah menyatakan bantahan dan 
bangkangan mereka terhadap perlantikan Yazid sebagai bakal khalifah, maka 
baginda telah datang sendiri ke kota Madinah untuk membujuk keempat-empat 
tokoh terbaik putera sahabat-sahabat terbaik itu agar bersedia dan sudi 
memberi baiat mereka kepada putera baginda Yazid selaku Putera Mahkota. 
Tetapi ketika dia sampai di kota Madinah, keempat-empat tokoh pembangkang 
itu telah meninggalkan kota Nabi itu dan beredar ke kota Mekah untuk mencari 
tempat yang selamat bagi nyawa mereka. Maka Khalifah Mu'awiyah bin Abu 
Sufyan telah cepat-cepat mengekori keempat-empat mereka itu ke kota Mekah. 
Di kota Mekah, Khalifah Mu'awiyah bin Abu Sufyan telah berusaha membujuk 
keempat-empat tokoh putera terbaik sahabat Rasulullah s.a.w. itu dengan 
mengingatkan kepada mereka bahawa baginda selama menduduki kerusi 
khalifah hampir selama lima belas tahun telah berlaku baik dan berusaha 
menghubung tali silaturahim dengan mereka dan keluarga mereka meskipun 
mereka tetap membenci baginda. 


Khalifah Mu'awiyah bin Abu Sufyan terus meminta keempat-empat tokoh 
putera terbaik sahabat terbaik itu agar menyetujui perlantikan Yazid sebagai 
Putera Mahkota dengan menjelaskan tujuan baginda mengambil keputusan 

yang amat tidak disukai oleh orang ramai itu demi untuk mengelak perpecahan 
di kalangan kaum Muslimin seperti yang telah terjadi pada zaman 
pemerintahan Khalifah Ali bin Abu Talib. Tetapi keempat-empat putera sahabat 
terbaik itu telah menolak tidak mahu mendengar alasan atau hujah-hujah yang 
diberikan oleh Khalifah Mu'awiyah bin Abu Sufyan kepada mereka. Ini 
menyebabkan Khalifah Mu'awiyah bin Abu Sufyan yang amat terkenal bersifat 
'hilm “(sangat kuat dan gemar menahan marah) itu telah merasa tidak dapat 
bersabar lagi menghadapi kerenah keempat-empat anak sahabat terbaik itu. 
Dengan nada suara marah, barangkali bercampur sedikit-sedikit yang dibuat- 
buatnya, Khalifah Mu'awiyah bin Abu Sufyan telah berkata kepada keempat- 
empat tokoh itu; 


“Aku pernah berpidato di hadapan kamu semua, lalu seorang di antara 
kamu berdiri dan mendustakan aku di hadapan orang ramai, namun aku masih 
memaafkannya. Kini aku berdiri di hadapan kamu semua untuk mengucapkan 
sepatah kata, dan aku bersumpah atas nama Allah bahawa kalau ada salah 
seorang di antara kamu mengucapkan suatu perkataan berbentuk menentang 
terhadapku di sini, nescaya pedang kami akan memenggal lehernya sebelum ia 
sempat mengucapkan perkataan berikutnya. Kerana itu setiap seorang di antara 
kamu hendaklah menjaga keselamatan diri masing-masing.” 


Kemudian Khalifah Mu'awiyah bin Abu Sufyan memanggil ketua pengawal 
baginda, setelah berdiri di hadapannya, lantas baginda memberi arahan 
kepadanya, “Sediakan untuk setiap mereka itu (Husein, Ibnuz Zubair, Ibnu 
Umar dan Abdul Rahman bin Abu Bakar) dua orang pengawal dengan pedang 
telanjang di tangan. Sekiranya didapati ada di antara mereka yang memotong 
percakapanku ketika aku sedang berpidato, tidak kira kerana untuk 
menyatakan bersetuju atau menentang, maka (salah seorang pengawal itu) 
hendaklah memenggal lehernya.” 


Kemudian Khalifah Mu'awiyah bin Abu Sufyan meninggalkan mereka dan 
terus menuju ke mimbar dan keempat-empat tokoh putera terbaik sahabat 
terbaik itu telah dibawa ke tempat Khalifah Mu'awiyah bin Abu Sufyan yang 
akan berpidato itu dengan dikawal oleh dua bilah pedang telanjang di atas 
belakang kepala masing-masing. 


Kemudian Khalifah Mu'awiyah bin Abu Sufyan yang berdiri di atas mimbar 
Masjid al-Haram terus berpidato setelah memuji-muji Allah dan membaca 
selawat ke atas Nabi Muhammad s.a.w. Pidato baginda ini ditujukan kepada 
seluruh penduduk kota Mekah yang hadhir, berbunyi; 


“Wahai kaum Muslimin semua! (sambil menunjukkan kepada keempat- 
empat tokoh terbaik putera sahabat-sahabat terbaik itu) mereka ini adalah 
pemimpin-pemimpin kaum Muslimin dan orang-orang yang terbaik. Tidak ada 
urusan dapat berlangsung tanpa ikut sertanya mereka, dan tidak ada satu 
pekerjaan dapat dilaksanakan tanpa bermesyuarat dengan mereka terlebih 

dahulu. Mereka semua telah rela dan telah memberi baiat kepada Yazid. Kerana 
itu sekarang ucapkanlah pula baiat kamu atas nama Allah (kepada Yazid).” 


Setelah semua penduduk kota Mekah yang hadhir mendengar kata-kata 
Khalifah Mu'awiyah bin Abu Sufyan yang menegaskan kesemua keempat- 
empat tokoh terbaik putera sahabat-sahabat terbaik telah memberi baiat mereka 
kepada Yazid selaku Putera Mahkota dengan melihat bahawa keempat-empat 
mereka itu berdiam diri sahaja tanpa membangkang kepada Khalifah 
Mu'awiyah bin Abu Sufyan, maka semua penduduk kota Mekah itu percaya 
kepada kata-kata Khalifah Mu'awiyah bin Abu Sufyan itu. Mereka semua 
menyuarakan persetujuan mereka untuk memberi baiat kepada Yazid sebagai 
Putera Mahkota yang merupakan bakal khalifah umat Islam selepas kewafatan 
Khalifah Mu'awiyah bin Abu Sufyan nanti. Kecuali orang-orang yang duduk 
dekat dengan keempat-empat putera terbaik sahabat terbaik itu sahaja yang 
mengetahui keadaan yang sebenarnya berlaku kepada keempat-empat tokoh 
putera sahabat terbaik itu. 


Setelah itu Khalifah Mu'awiyah bin Abu Sufyan berjaya menyelesaikan 
urusan baginda dengan keempat-empat putera terbaik sahabat terbaik itu, maka 
baginda terus pulang ke negeri Syam dengan hati yang lega. 


Bermulanya Pemerintahan Khalifah Yazid Bin Mu'awiyah 
“ Perlantikan Gabenor-Gabenor 


Setelah Khalifah Mu'awiyah bin Abu Sufyan wafat dan Yazid dilantik 
menjadi khalifah bani Umayyah yang kedua pada tahun 60 Hijrah/679 Masihi 
berdasarkan perlantikan Putera Mahkota yang telah dibuat oleh ayahandanya, 
maka langkah pertama yang diambil oleh Khalifah Yazid di dalam memulakan 
pentabdiran atau pemerintahan baginda ialah membuat beberapa pertukaran 
gabenor. Tetapi kebanyakan gabenor yang lama dikekalkan. Marilah kita lihat 
kedudukan beberapa orang gabenor di beberapa buah kota yang penting. 


Untuk jawatan gabenor kota Mekah dilantik Amru bin Said, iaitu putera 
kepada Said bin al-Ass bin Said bin al-Ass bin Umayyah bin Abdul Syams. Dia 
adalah gabenor kota Kufah pada zaman pemerintahan Khalifah Uthman bin 
Affan. Sebenarnya Amru adalah gabenor kota Mekah sejak zaman Khalifah 
Mu'awiyah bin Abu Sufyan lagi. Khalifah Yazid hanya mengekalkan 
kedudukan beliau sahaja. Ketika berlaku pemberontakan Abdullah bin az- 
Zubair di kota Mekah, Amru bin Said telah melarikan diri ke negeri Syam. 
Ibnuz Zubair menguasai kota Mekah sehingga ke zaman pemerintahan Khalifah 
Abdul Malik bin Marwan. 


Gabenor bagi kota Madinah ialah al-Walid bin Utbah bin Abu Sufyan 
menggantikan tempat Marwan bin al-Hakkam bin Abul Ass yang 
diberhentikan. Al-Walid ialah saudara sepupu kepada Khalifah Yazid bin 
Mu'awiyah. Tetapi setelah Sayidina Husein berjaya melepaskan diri ke kota 

Mekah, Khalifah Yazid telah memecat al-Walid bin Utbah dan diganti semula 
dengan Marwan bin al-Hakkam. Tetapi Marwan bin al-Hakkam telah disingkir 
oleh para pemberontak Madinah yang dipimpin oleh Abdullah bin Hanzalah al- 
Ansari pada tahun 63 Hijrah/682 Masihi. 


Gabenor bagi kota Kufah ialah an-Nu'man bin Basir, seorang sahabat Nabi 
dari golongan Ansar. Tetapi setelah berlaku kemasukan Muslim bin Aqil bin 
Abu Talib ke kota Kufah dan bergerak cergas mendakyah penduduk kota Kufah 
agar memperjuangkan jawatan khalifah bagi pihak Sayidina Husein bin Ali, 
disebabkan kelembutan an-Nu'man yang tidak bertindak tegas terhadap 
Muslim bin Aqil, maka Khalifah Yazid bin Mu'awiyah telah memecat an- 
Nu'man bin Basyir dan menggantikan tempatnya dengan Ubaidullah bin Ziyad. 
Ubaidullah juga adalah gabenor bagi kota Basrah. 


Gabenor bagi negeri Mesir dilantik semula Uqbah bin Nafi' menggantikan 
tempat Maslamah bin Makhallad. 


Kebanyakan gabenor di daerah-daerah lain dikekalkan. 


Yazid Paksa Rakyat Baiatnya 


Setelah Khalifah Mu'awiyah bin Abu Sufyan wafat pada tahun 60 hijrah dan 
terlantiknya Yazid bin Mu'awiyah sebagai khalifah bani Umayyah yang kedua, 
maka Khalifah Yazid bin Mu'awiyah telah memaksa seluruh umat Islam 
memperbaharui baiat kepadanya. Penduduk Syam seluruhnya telah berbuat 
demikian. 


Untuk mengambil baiat daripada para penduduk kota Madinah yang mana 
terdapat padanya keempat-empat tokoh putera sahabat terbaik, maka Khalifah 
Yazid bin Mu'awiyah telah menyuruh gabenor kota Madinah iaitu saudara 
sepupunya ialah al-Walid bin Utbah bin Abu Sufyan agar mengambil baiat 
daripada Sayidina Husein bin Ali, Abdullah bin Umar, Abdul Rahman bin Abu 
Bakar as-Siddig dan Abdullah bin az-Zubair. Abdul Rahman bin Abu Bakar as- 
Siddig dan Abdullah bin Umar telah mengulangi baiatnya kepada Khalifah 
Yazid, tetapi Ibnuz Zubair dan Sayidina Husein telah bertindak menyelamatkan 
diri ke kota Mekah. 


Dari semenjak inilah bermulanya penentangan oleh Sayidina Husein dan 
Abdullah bin az-Zubair terhadap kerajaan Khalifah Yazid bin Mu'awiyah. 


Penentangan Terhadap Pemerintahannya 
% Penentangan oleh Husein Bin Ali 


Peristiwa penting yang pertama sekali berlaku pada zaman pemerintahan 
Khalifah Yazid bin Mu'awiyah ialah pemberontakan Sayidina Husein bin Ali 
bin Abu Talib, putera kedua Sayyidah Fatimah az-Zahra', cucunda yang paling 
dicintai oleh datuknya Rasulullah s.a.w. terhadap pemerintahan baginda. Bibit 

atau benih-benih penentangan yang dibangkitkan oleh Sayidina Husein bin Ali 
terhadap pemerintahan Khalifah Yazid bin Mu'awiyah bermula sejak Yazid 
dilantik menjadi Putera Mahkota oleh ayahandanya pada tahun 49 Hijrah/668 
Masihi. Ketika itu usia Khalifah Mu'awiyah bin Abu Sufyan ialah 64 tahun. 
Manakala Yazid berusia 29 tahun. Sayidina Husein pula berusia 45 tahun. 


Kenapakah Sayidina Husein bin Ali amat tidak menyetujui perlantikan 
Yazid oleh Khalifah Mu'awiyah bin Abu Sufyan sebagai Putera Mahkota, 
seterusnya sebagai khalifah? 


Sebenarnya soalan ini tidak boleh ditujukan kepada Sayidina Husein seorang 
sahaja. Sepatutnya soalan ini ditujukan juga kepada tiga tokoh lain yang sama- 
sama tidak bersetuju di atas perlantikan Yazid sebagai Putera Mahkota iaitu 
Abdullah bin az-Zubair, Abdullah bin Umar dan Abdul Rahman bin Abu Bakar 
as-Siddig. 


Jadi mereka berempat ini yang tidak bersetuju di atas perlantikan Yazid 
sebagai Putera Mahkota, malah sebenarnya ramai lagi para sahabat Nabi yang 
tidak bersetuju, tetapi mereka tidak berani berkata apa-apa kerana mereka takut 
kepada tindakan Khalifah Mu'awiyah bin Abu Sufyan terhadap mereka. 


Kita percaya Sayidina Husein sebagaimana ketiga-tiga orang putera sahabat 
terbaik itu tidak bersetuju di atas perlantikan Yazid sebagai Putera Mahkota 
adalah disebabkan faktor-faktor berikut:- 


Pertama sudah ada perjanjian di antara Khalifah Mu'awiyah bin Abu Sufyan 
dengan Sayidina Hasan bin Ali, kekanda beliau yang menetapkan bahawa 
khalifah kaum Muslimin sesudah Mu'awiyah akan ditentukan oleh kaum 
Muslimin. 


Kedua, Yazid adalah putera Khalifah Mu'awiyah bin Abu Sufyan, mana 
mungkin dilantik sebagai khalifah? 


Ketiga, sudahlah putera Khalifah Mu'awiyah, Yazid pula seperti yang 
dikatakan oleh kebanyakan para sejarawan Islam yang terkemuka adalah 
seorang yang berakhlak buruk, tidak salih, gemar berfoya-foya, tenggelam di 
dalam hiburan, muzik, perempuan dan arak. Mana mungkin seorang yang 
bersifat dan bersikap seperti ini di dalam akhlak dan agama wajar dilantik 
menduduki kerusi pimpinan nombor satu negara Islam untuk memimpin 
umat? 


Selain daripada tiga faktor atau sebab-sebab di atas, Sayidina Husein bin Ali 
menolak Yazid sebagai khalifah kaum Muslimin adalah disebabkan ada 
permintaan daripada penduduk kota Kufah agar beliau datang ke kota Kufah 
untuk dilantik menjadi khalifah umat Islam menggantikan tempat Khalifah 
Mu'awiyah bin Abu Sufyan yang wafat. 

Sayidina Husein Lari Ke Kota Mekah 


Sebaik sahaja Khalifah Yazid bin Mu'awiyah naik takhta menjadi khalifah 
bani Umayyah yang kedua pada tahun 60 Hijrah/679 Masihi setelah 
ayahandanya Khalifah Mu'awiyah bin Abu Sufyan wafat, maka baginda telah 
bertindak memaksa seluruh rakyat agar mengulangi baiat mereka kepada 
baginda. Dan baginda telah memaksa orang-orang yang tidak mahu memberi 
baiat kepada baginda agar menyatakan baiat mereka dengan cara terpaksa. 
Tokoh-tokoh yang enggan memberi baiat kepada baginda hanyalah empat 
orang sahaja, kesemuanya dari kota Madinah. Tokoh yang empat orang itu 
ialah Sayidina Husein bin Ali, Abdullah bin Umar, Abdullah bin az-Zubair dan 
Abdul Rahman bin Abu Bakar as-Siddig. 


Abdullah bin Umar dan Abdurrahman bin Abu Bakar as-Siddiq telah 
menyatakan baiat mereka kepada Khalifah Yazid setelah dipaksa oleh gabenor 
kota Madinah iaitu al-Walid bin Utbah bin Abu Sufyan. Manakala Sayidina 
Husein bin Ali dan Abdullah bin az-Zubair enggan memberi baiat dan telah 
melarikan diri ke kota Mekah untuk berlindung di kota suci yang diharamkan 
melakukan pertumpahan darah di dalamnya itu. 


Semasa di kota Mekah, Sayidina Husein telah berbaik-baik dengan Abdullah 
bin az-Zubair kerana mereka bersatu hati di dalam membenci Khalifah Yazid 
bin Mu'awiyah. Kemudian datang pula beberapa orang tokoh yang telah 
memberi baiat kepada Khalifah Yazid bin Mu'awiyah secara terpaksa 
termasuklah Abdullah bin Abbas. Juga turut berada di kota Mekah pada ketika 
itu ialah Abdullah bin Ja'far bin Abu Talib. 


Ketika di kota Mekah, Sayidina Husein telah menerima banyak surat-surat 
daripada para pemimpin di kota Kufah. Mereka itu adalah bekas para 
penyokong ayahandanya Khalifah Ali bin Abu Talib semasa baginda menjadi 
khalifah dan berpusat di kota Kufah. Isi-isi surat itu telah memberi perangsang 
kepada Sayidina Husein agar datang segera ke kota Kufah kerana mereka mahu 
melantik beliau menjadi Khalifah kaum Muslimin menggantikan tempat 
Khalifah Yazid bin Mu'awiyah. Di atas dorongan itu Sayidina Husein telah 
menanam cita-cita untuk menunaikan permintaan orang-orang Kufah yang 
mencintainya itu. 


Untuk mendapat maklumat yang jelas dan tepat di sana, Sayidina Husein 
telah menghantar seorang perisik iaitu saudara sepupu beliau sendiri yang 
bernama Muslim bin Aqil bin Abu Talib untuk merisik sokongan penduduk di 
sana, apakah hati mereka benar-benar mencintai beliau atau sebaliknya. Tetapi 
malang sekali kerana pergerakan Muslim bin Aqil telah dapat dicium oleh 
mata-mata Khalifah Yazid dan telah menangkap beliau dan diserahkan kepada 
gabenor kota Kufah yang baru iaitu Ubaidullah bin Ziyad yang menggantikan 
tempat an-Nu'man bin Basir yang dipecat. Tetapi sebelum ditangkap, Muslim 
bin Aqil yang telah menyaksikan sokongan yang besar di kota Kufah kepada 

saudara sepupunya Sayidina Husein telah menghantar sepucuk surat kepada 
saudara sepupu beliau yang bercita-cita tinggi itu memintanya agar segera 
datang ke kota Kufah untuk memimpin orang-orang Kufah menentang Khalifah 
Yazid bin Mu'awiyah. Penduduk kota Kufah sudah tidak sabar-sabar lagi untuk 
berjuang bersama-sama Sayidina Husein menentang pemerintahan Khalifah 
Yazid bin Mu'awiyah yang berpusat di negeri Syam itu. 


Sebaik sahaja menerima surat daripada Muslim bin Aqil dan beliau tidak 
tahu Muslim bin Aqil sudahpun ditangkap dan kegiatan beliau di kota Kufah 
sudah diketahui oleh gabenor kota Kufah Ubaidullah bin Ziad, maka bersiap- 
siaplah Sayidina Husein untuk berangkat ke kota Kufah. Beberapa orang 
sahabat beliau seperti Abdullah bin Abbas, Abdullah bin az-Zubair, Abdullah 
bin Umar, Abdul Rahman bin Abu Bakar as-Siddiq dan Abdullah bin Ja'far 
telah menasihati beliau supaya jangan berangkat ke kota Kufah. Tetapi Sayidina 
Husein berkeras juga. Melihat anak sepupu beliau berkeras mahu pergi juga ke 
kota kufah itu, maka Abdullah bin Abbas telah memberi nasihatnya agar 
Sayidina Husein jangan sampai membawa bersama-samanya anak-anak dan 
isteri. Hanya pergi dengan kaum lelaki yang telah dewasa sahaja, kerana 
mengikut firasat Ibnu Abbas, sesuatu yang tidak baik akan berlaku ke atas 
Sayidina Husein setibanya di sana nanti. 


Pembunuhan Ke Atas Sayidina Husein Di Padang Karbala' 


Sayidina Husein bin Ali berkeras juga untuk berangkat ke kota Kufah 
bersama-sama dengan para isteri, anak-anak, saudara-saudara perempuannya, 
anak-anak saudara, saudara-saudara sepupunya anak-anak Aqil, anak-anak 
saudara sepupu iaitu anak-anak Abdullah bin Ja'far bin Abu Talib dan lain-lain. 
Jumlah mereka keseluruhannya lebih kurang hampir 100 orang. 


Setelah tiba di Padang Karbala” menjelang bulan Muharram tahun 61 
Hijrah/680 Masihi, berlakulah pembantaian oleh tentera kerajaan bani 
Umayyah ke atas Sayidina Husein anak beranak, semuanya terbunuh kecuali 
kaum wanita dan beberapa orang sahaja termasuk putera beliau Ali Zainal 
Abidin. Jenazah Sayidina Husein dibiarkan terlentang di Padang Karbala' 
bersama-sama korban yang lain. Tetapi kepala asy-Syahid bersama-sama 
anggota keluarga beliau telah dibawa ke kota Damsyik sebagai tawanan. 


Khalifah Yazid Memuliakan Dan Menghantar Pulang Keluarga Sayidina 
Husein ke Kota Madinah 


Sebenarnya Khalifah Yazid bin Mu'awiyah tidak tahu menahu tentang 
peristiwa pembantaian Sayidina Husein dan anggota keluarga beliau oleh 
tentera kerajaan bani Umayyah dari kota Kufah di Padang Karbala'. Sebab itu 
ketika rombongan anggota Ahlil Bait yang malang itu sampai di istana baginda 
di kota Damsyik, Khalifah Yazid menjadi sangat sugul dan bersedih dengan 

peristiwa yang telah menimpa Sayidina Husein dan anggota keluarga 
Rasulullah s.a.w. di Padang Karbala' itu. 


Segala tindakan dan arahan yang dikeluarkan untuk menghadapi Sayidina 
Husein dan rombongannya yang datang ke negeri Iraq itu dilakukan secara 
peribadi oleh gabenor kota Kufah Ubaidullah bin Ziyad bin Abihi kepada 
Panglima Umar bin Saad bin Abu Waqqas yang memimpin pasukan tentera 
kerajaan bani Umayyah di kota Kufah. 


Memang Khalifah Yazid bin Mu'awiyah mengetahui keberangkatan Sayidina 
Husein dan rombongannya ke kota Kufah untuk dilantik menjadi khalifah di 
sana, tetapi baginda tidak pernah mengeluarkan arahan supaya membunuh 
atau membuat serangan ke atas rombongan Sayidina Husein itu. Jadi Khalifah 
Yazid bin Mu'awiyah telah membiarkan sahaja pihak pentadbiran di kota 
Kufah bertindak ke atas Sayidina Husein dan rombongannya. Jadi ini seolah- 
olah Khalifah Yazid bin Mu'awiyah memejam mata dengan apa sahaja yang 
akan terjadi ke atas rombongan Sayidina Husein meskipun pembantaian. 
Khalifah Yazid bin Mu'awiyah buat tidak tahu sahaja. Kalau baginda benar- 
benar sayang kepada anggota keluarga Rasulullah s.a.w. yang diketuai oleh 
Sayidina Husein itu, sudah tentu baginda akan mengeluarkan amaran yang 
keras kepada Ubaidullah bin Ziyad supaya jangan tersalah mengapa-apakan 
rombongan Sayidina Husein itu. Kalau terjadi sesuatu yang tidak diingini 
seperti kematian, baginda akan bertindak keras ke atas pihak yang terlibat. 
Tetapi ternyata ini tidak pernah dikeluarkan oleh pihak Khalifah Yazid bin 
Mu'awiyah kepada pihak pentadbiran di kota Kufah. 


Umat Islam telah menuduh Khalifah Yazid bin Mu'awiyah telah turut 
terlibat di dalam pembunuhan Sayidina Husein ini apabila melihat baginda 
tidak pernah bertindak ke atas Ubaidullah bin Ziyad dan Panglima Umar bin 
Saad setelah kejadian itu. Tidak mencela, tidak menghukum dan tidak 
menyingkir kedua-duanya daripada jawatan mereka. 


Khalifah Yazid bin Mu'awiyah dengan hati yang hiba telah mendengar 
sahaja kata-kata keras yang dihamburkan oleh Ali Zainal Abidin putera 
Sayidina Husein terhadap diri baginda. Dan baginda berdiam diri sahaja tanpa 
menjawab sepatah katapun kecuali memperlihatkan wajah muram di atas 
kejadian yang telah menimpa Sayidina Husein dan anggota Ahlil Bait itu. 
Kemudian baginda membayar ganti rugi dan menghantar anggota keluarga 
Ahlil Bait yang tertawan pulang semula ke kota Madinah dengan pengawalan 
yang ketat. 


Kepala Sayidina Husein diperintah supaya dikebumikan dengan penuh 
kehormatan. 

Pemberontakan Di Seluruh Negara Terhadap Kerajaan Khalifah Yazid 


Meskipun Khalifah Yazid bin Mu'awiyah memperlihatkan penyesalan 
baginda terhadap peristiwa yang terjadi di Padang Karbala' yang sangat 
menyedihkan itu, tetapi umat Islam seluruhnya telah marah dengan peristiwa 
itu. Mereka menuduh Khalifah Yazid bin Mu'awiyah telah terlibat secara 
langsung di dalam kejadian itu. Dengan sebab itu sebaik sahaja rombongan 
keluarga Ahli Bait Rasulullah s.a.w. yang ditawan sampai semula di kota 
Madinah dengan selamat, maka tokoh-tokoh di setiap daerah di seluruh negara 
telah bangkit memimpin rakyat di daerah masing-masing bangkit menentang 
pemerintahan Khalifah Yazid bin Mu'awiyah. 


Pemberontakan Di Kota Madinah 


Setelah berlalu dua tahun dari tarikh terjadinya tragedi di Padang Karbala' 
iaitu pada bulan Zulhijjah tahun 63 Hijrah/682 Masihi, telah meletus suatu 
pemberontakan oleh penduduk kota Madinah yang dipimpin oleh Abdullah bin 
Hanzalah al-Ansari. Mereka menuntut bela di atas pembunuhan Sayidina 
Husein dan sebahagian anggota keluarga Ahlil Bait. Mereka mengusir kesemua 
orang-orang bani Umayyah yang berdiam di kota Madinah termasuklah 
gabenornya Marwan bin al-Hakkam. Penguasaan kota Madinah oleh para 
perusuh telah menimbulkan rasa marah Khalifah Yazid bin Mu'awiyah di 
negeri Syam terhadap seluruh penduduk kota Madinah. 


Pemberontakan Di Kota Mekah 


Demikian juga yang telah terjadi di kota Mekah. Seluruh penduduk kota 
Mekah amat terkejut mendengar berita pembunuhan ke atas Sayidina Husein 
dan hampir keseluruhan keluarga Ahlil Bait di Padang Karbala' pada bulan 
Muharram tahun 61 Hijrah/680 Masihi itu. Abdullah bin az-Zubair yang berada 
di kota Mekah bersama putera-putera terbaik sahabat terbaik telah 
mengisytiharkan dirinya sebagai khalifah umat Islam berpusat di kota Mekah. 
Seluruh penduduk kota Mekah memberi baiat mereka kepada Abdullah bin az- 
Zubair selaku khalifah umat Islam yang sebenarnya. 


Pengisytiharan Abdullah bin az-Zubair dan sokongan yang diterima dari 
seluruh penduduk kota Mekah telah menyempitkan lagi dada Khalifah Yazid 
bin Mu'awiyah setelah baginda mendapat tahu bahawa penduduk di kota 
Madinah dan di kota Mekah telah bangkit memberontak dan berjaya menguasai 
kedua-dua kota suci itu dengan jayanya. 


Pemberontakan Di Kota Kufah 


Setelah huru-hara tercetus di kota Madinah dan di kota Mekah, maka kota 
Kufah juga terheret sama. Pemberontakan di kota Kufah dicetuskan oleh dua 
golongan yang berpendirian tidak sama meskipun kedua-dua puak itu bangkit 

memberontak terhadap pemerintahan Khalifah Yazid bin Mu'awiyah gara-gara 
dari peristiwa pembunuhan ke atas Sayidina Husein dan keluarganya di 
Padang Karbala'. 


Satu puak bangkit memberontak semata-mata di atas rasa kesal dengan 
pembunuhan ke atas Sayidina Husein dan anggota keluarganya. Puak ini 
dinamakan puak at-Tawwabun yang dipimpin oleh seorang tokoh Kufah 
bernama Sulaiman bin Syard al-Khuza'i. Mereka adalah para penyesal yang 
terdiri daripada penduduk kota Kufah yang telah mengabaikan tanggungjawab 
mereka untuk membela Sayidina Husein dan seluruh anggota keluarganya 
ketika beliau datang kepada mereka yang sebenarnya mereka juga yang telah 
membuat jemputan kepada beliau itu. 


Satu puak lagi bangkit memberontak bukan disebabkan mahu menuntut bela 
di atas darah Sayidina Husein sekeluarga yang tertumpah di Padang Karbala', 
tetapi disebabkan mahu mengambil peluang ketika air sedang keruh. Mereka 
mahu mengambil alih jawatan khalifah dari tangan Khalifah Yazid bin 
Mu'awiyah. Golongan ini diketuai oleh Mukhtar bin Abu Ubaid ath-Thaqafi, 
putera panglima dalam perang Jisr pada zaman Khalifah Umar bin al-Khattab 
yang telah terkorban syahid dalam peperangan itu. 


Gabenor kota Kufah Ubaidullah bin Ziyad tidak berdaya menghadapi 
Mukhtar bin Abu Ubaid ath-Thaqafi kerana sangat perkasanya Mukhtar. 
Akhirnya Mukhtar bin Abu Ubaid ath-Thaqafi berjaya menguasai negeri Iraq 
seluruhnya. Pertempuran di antara tentera pimpinan Mukhtar bin Abu Ubaid 
ath-Thaqafi melawan tentera kerajaan bani Umayyah pimpinan Ubaidullah bin 
Ziyad terjadi di sungai Jihun. Tentera kerajaan bani Umayyah telah tewas 
dengan teruk dan Ubaidullah bin Ziyad turut terbunuh. Kepalanya dipotong 
dan dibawa ke kota Kufah. 


Mukhtar bin Abu Ubaid ath-Thaqafi berjaya memerintah negeri Iraq 
sampailah Khalifah Yazid bin Mu'awiyah wafat pada tahun 64 Hijrah/683 
Masihi. 

Demikianlah dahulu kisah pemberontakan di kota Kufah pada zaman 
pemerintahan Khalifah Yazid bin Mu'awiyah, Khalifah kerajaan bani Umayyah 
yang kedua. 


Serangan Balas Tentera Bani Umayyah Terhadap Daerah Pemberontak 


Khalifah Yazid bin Mu'awiyah melihat pemberontakan sudah timbul di 
seluruh negara. Baginda merasa sangat bimbang dengan keadaan yang 
meruncing itu. Lantas baginda terus membentuk sebuah pasukan tentera yang 
besar untuk dihantar menghapuskan pemberontak yang telah meluas itu. 
Serangan mula-mula dihantar ke arah selatan iaitu ke daerah Hijaz. 

Serangan Ke Atas Kota Madinah 


Sebagaimana yang telah disebutkan, bahawa Khalifah Yazid bin Mu'awiyah 
telah menghantar angkatan perangnya ke daerah Hijaz iaitu menuju ke kota 
Madinah. Dengan pesanan kepada panglima perangnya, apabila selesai urusan 
di kota Madinah, harus mara pula menghadapi Khalifah Abdullah bin az- 
Zubair di kota Mekah. Pasukan tentera Syam itu dipimpin oleh Panglima 
Muslim bin Uqbah dengan dibantu oleh Husain bin Numair al-Kindi. 


Panglima Muslim bin Uqbah mara membawa pasukannya menuju ke selatan 
ke daerah Hijaz iaitu ke kota Madinah. Para penduduk di kota Madinah yang 
diketuai oleh Panglima Abdullah bin Hanzalah al-Ansari telah berusaha 
mempertahankan kota Madinah daripada dicerobohi oleh tentera Khalifah 
Yazid bin Mu'awiyah dari negeri Syam itu bersama-sama seluruh penduduk 
kota Madinah yang benci kepada pemerintahan kerajaan bani Umayyah 
termasuklah para sahabat Nabi yang masih hidup seperti Abdullah bin Umar 
dan ramai lagi. Para penduduk kota Madinah tidak berdaya menentang 
serangan tentera Syam dan telah menerima kekalahan. Ramai para penduduk 
kota Madinah yang telah terkorban syahid kerana mempertahankan kota suci 
daripada serbuan tentera Khalifah Yazid bin Mu'awiyah itu. 


Setelah berjaya menakluk kota Madinah, Panglima Muslim bin Ugbah telah 
memberi kebebasan kepada angkatan tentera Syam untuk melepas kebuasan 
hawa nafsu mereka ke atas kota Madinah dan penduduknya selama tiga hari. 
Diriwayatkan ramai perempuan Madinah yang telah diperkosa kehormatan 
mereka oleh tentera Khalifah Yazid bin Mu'awiyah. Harta benda penduduknya 
dirampas dan dirompak. Mana lagi dikatakan Khalifah Yazid bin Mu'awiyah 
adalah seorang yang salih? Apakah perbuatan memberi kebenaran kepada 
tentera-tentera Syam memperkosa kehormatan wanita-wanita Madinah 
dizinkan oleh Panglima Muslim bin Ugbah tanpa pengetahuan Khalifah Yazid 
bin Mu'awiyah di kota Damsyik? Sebagaimana baginda tidak mengetahui sama 
sekali perbuatan Ubaidullah bin Ziyad membantai Sayidina Husein di Karbala’? 


Kalau dikatakan Khalifah Yazid bin Mu'awiyah tidak mengetahui perkara 
ini dan sama sekali melarangnya, maka dosanya adalah tertanggung di atas 
batu kepala Panglima Muslim bin Ugbah sebagaimana tertanggung di atas 
kepala Ubaidullah bin Ziyad dalam peristiwa di Padang Karbala’. 


Serangan Ke Atas Kota Mekah 


Setelah angkatan perang dari negeri Syam yang dipimpin oleh Panglima 
Muslim bin Ugbah selesai mengacau di kota Madinah selama tiga hari tiga 
malam, maka bergeraklah pula pasukan itu menuju lagi ke selatan iaitu ke kota 
Mekah untuk menghapuskan Khalifah Abdullah bin az-Zubair yang mengaku 
menjadi khalifah di sana dan sedang berkuasa itu. 

Sebenarnya Panglima Muslim bin Uqbah adalah seorang yang sudah tua, 
tetapi sangat jahat tidak mengenal takut kepada Allah SWT dan merasa hormat 
kepada Rasulullah s.a.w. Beliau adalah bekas pengawal peribadi kepada 
Khalifah Mu'awiyah bin Abu Sufyan dan seorang yang gagah berani serta buta 
sebelah matanya. Khalifah Yazid bin Mu'awiyah melantik orang seperti ini 
untuk menjadi panglima pasukan menunjukkan betapa Khalifah Yazid bin 
Mu'awiyah adalah seorang khalifah yang tidak salih tidak seperti yang didakwa 
oleh sesetengah para sejawan Islam dan alim ulama'. 


Dalam perjalanan mara ke kota Mekah itu, tiba-tiba Panglima Muslim bin 
Uqbah telah jatuh sakit dan terus meninggal dunia dan dikebumikan di tempat 
beliau meninggal itu. Tempatnya telah diganti oleh pembantunya yang 
bernama Husain bin Numair al-Kindi. Panglima Husain bin Numair al-Kindi 
adalah salah seorang sahabat Nabi. Semasa hayat Rasulullah s.a.w., beliau telah 
dilantik oleh Rasulullah s.a.w. menjadi penulis surat hutang piutang dan 
perkara-perkara yang berkaitan dengan mu'amalat. 


Memang tidak anih terdapat juga sahabat Nabi yang bekerja di pihak 
kerajaan bani Umayyah. Maklumlah khalifah bani Umayyah yang pertama iaitu 
Mu'awiyah bin Abu Sufyan adalah sahabat Rasulullah s.a.w. yang besar. Sudah 
tentu tidak sedikit para sahabat Nabi yang berpindah ke negeri Syam pada 
zaman pemerintahan Khalifah Mu'awiyah bin Abu Sufyan kerana sifat 
Mu'awiyah bin Abu Sufyan yang bijaksana, pemurah, penyabar, cerdas, tidak 
pendendam, pemaaf, cerdik dan menarik yang merupakan sahabat mereka juga. 
Sudah tentu seorang pemimpin negara yang mempunyai sifat-sifat yang 
sebegini disukai oleh rakyatnya. 


Sahabat Rasulullah s.a.w. yang paling masyhur yang bekerja di pihak 
Khalifah Yazid bin Mu'awiyah ialah an-Nu'man bin Basir al-Ansari. Beliau 
adalah seorang Ansar dan berasal dari kota Madinah. Beliau dilantik menjadi 
gabenor di kota Kufah oleh Khalifah Yazid bin Mu'awiyah sebaik sahaja 
baginda naik menjadi khalifah. An-Nu'man bin Basir adalah seorang sahabat 
Nabi yang muda ketika bersahabat dengan Rasulullah s.a.w. Ketika Rasulullah 
s.a.w. wafat, an-Nu man bin Basir masih di bawah usia baligh. 


Demikianlah juga dengan Panglima al-Husain bin Numair al-Kindi. Beliau 
bekerja di dalam pasukan tentera Syam yang dihantar oleh Khalifah Yazid bin 
Mu'awiyah untuk memadam pemberontakan di kota Madinah dan di kota 
Mekah. Ketika terjadi pemerkosaan ke atas penduduk kota Madinah selama tiga 
hari oleh tentera negeri Syam, al-Husain bin Numair ada di sana kerana beliau 
adalah salah seorang tentera Syam malah pembantu kepada Panglima Muslim 
bin Ugbah. Tetapi selaku seorang sahabat Rasulullah s.a.w., al-Husain bin 
Numair al-Kindi tidak melakukan perbuatan terkutuk itu. 


Bagi pertimbangan para sahabat Rasulullah s.a.w. yang bekerja dengan 
kerajaan bani Umayyah pada zaman pemerintahan Khalifah Yazid bin 

Mu'awiyah, mereka selaku rakyat terpaksa mematuhi perintah pemerintah. Jadi 
mereka datang ke kota Madinah dan kota Mekah adalah untuk mengamankan 
negeri, bukan membuat perkosaan dan kerosakan. Mereka mahu penduduk di 
kedua-dua kota suci itu kembali patuh kepada pemerintah yang dilantik secara 
sah. 


Inilah yang dikatakan perbezaan pendapat di antara para sahabat Rasulullah 
s.a.w. Para sahabat yang bekerja dengan kerajaan bani Umayyah melihat rakyat 
wajib patuh kepada pemerintah iaitu Khalifah Yazid bin Mu'awiyah. Manakala 
para sahabat yang menentang pemerintah melihat khalifah perlu ditentang dan 
ditumbangkan kerana sudah zalim disebabkan tidak lagi mengikut sunnah- 
sunnah Rasulullah s.a.w. dan sunnah Khalifah ar-Rasyidin yang empat. Jadi 
pendapat mereka adalah ijtihad. Allah SWT tetap memberi pahala kepada 
mereka. Kalau ijtihad mereka silap, mereka akan mendapat satu pahala sahaja. 


Akhirnya angkatan tentera kerajaan bani Umayyah yang dipimpin oleh 
Panglima al-Husain bin Numair al-Kindi sampai di pinggir kota Mekah. Mereka 
mengepung kota Mekah sebagaimana yang telah disebutkan di dalamnya 
duduk bertahan Abdullah bin az-Zubair yang mengaku jadi khalifah kaum 
Muslimin. Mereka telah membedil Ka'abah dengan menggunakan senjata yang 
dinamakan manjanik. Ini menyebabkan dinding Ka'abah runtuh dan terbakar. 


Setelah mengepung kota Mekah selama empat puluh hari tanpa dapat 
menawan kota suci itu, tiba-tiba sampai kepada Panglima al-Husain bin Numair 
al-Kindi berita buruk dari negeri Syam iaitu berita bahawa pemerintahan umat 
Islam iaitu Khalifah Yazid bin Mu'awiyah sudah wafat. Jadi pengepungan ke 
atas kota Mekah hendaklah dihentikan segera kerana menghormati kembalinya 
Khalifah Yazid bin Mu'awiyah ke rahmatullah. 


Sebelum Panglima al-Husain bin Numair al-Kindi membawa tentera 
kerajaan bani Umayyah pulang semula ke negeri Syam, beliau terlebih dahulu 
secara senyap-senyap telah pergi menemui Khalifah Abdullah bin az-Zubair 
dan membuat tawaran kepada baginda itu untuk berdamai dan seterusnya 
memberi baiat kepada baginda selaku khalifah umat Islam yang menggantikan 
Khalifah Yazid bin Mu'awiyah yang telah wafat. Tetapi dengan syarat Khalifah 
Abdullah bin az-Zubair perlu terlebih dahulu berangkat ke negeri Syam untuk 
diumumkan perlantikan secara menyeluruh sebagai khalifah di sana. Tetapi 
Khalifah Abdullah bin az-Zubair tidak bersedia untuk menerima permintaan 
daripada Panglima al-Husain bin Numair itu. Kerana cerdiknya Khalifah 
Abdullah bin az-Zubair, baginda merasa bimbang dengan tawaran bersyarat 
dari Panglima al-Husain bin Numair al-Kindi kalau-kalau ianya adalah suatu 
helah untuk memerangkap baginda. Maklumlah apabila sudah berada di dalam 
lubuk musuh. 


Setelah Khalifah Abdullah bin az-Zubair enggan menerima tawaran 
daripada panglima angkatan tentera kerajaan bani Umayyah itu, maka 

angkatan perang itu terus berangkat pulang semula ke negeri Syam dan 
Khalifah Abdullah bin az-Zubair telah dapat bernafas semula dengan leganya. 


Apakah Ada Usaha-Usaha Penaklukan Dan Penyebaran Islam? 


Apakah pada zaman pemerintahan Khalifah Yazid bin Mu'awiyah ada 
dibuat juga usaha-usaha penaklukan dan penyebaran agama Islam sebagaimana 
yang telah dibuat oleh ayahandanya Khalifah Mu'awiyah bin Abu Sufyan? 


Sebenarnya ketika Khalifah Mu'awiyah bin Abu Sufyan wafat pada tahun 60 
Hijrah/679 Masihi, ketika itu sedang berlangsung penaklukan di timur dan juga 
di barat. Jadi ketika Khalifah Yazid bin Mu'awiyah mengambil alih jawatan 
khalifah daripada ayahandanya, usaha-usaha penaklukan sedang berjalan dan 
tetap diteruskan tanpa diperintah berhenti. Cuma Khalifah Yazid bin 
Mu'awiyah tidak dapat memberi penumpuan sepenuhnya kepada usaha-usaha 
peluasan wilayah kerajaan Islam serta penyebaran agama Islam kerana baginda 
sibuk menghadapi urusan pemberontakan dalam negara. 


Ketika itu di bahagian timur iaitu di bahagian negara Khurasan dan kawasan 
sekitarnya, Panglima al-Muhallab bin Abu Sufrah sedang memimpin angkatan 
tentera Islam berjuang meneguh dan memperluaskan wilayah kerajaan Islam 
bani Umayyah. Tetapi disebabkan tiada ahli-ahli sejarah Islam yang 
menceritakan tentang penaklukan di sebelah timur pada zaman Khalifah Yazid 
bin Mu'awiyah, dipercayai Panglima al-Muhallab bin Abu Sufrah dan rakan- 
rakannya telah menghentikan dahulu serangan ke atas negara-negara yang 
belum lagi sampai ajaran Islam kepada mereka atau yang telah memerdekakan 
diri daripada taklukan kerajaan Islam ketika terjadi huru-hara di dalam negara 
pada zaman pemerintahan Khalifah Uthman bin Affan dan Khalifah Ali bin 
Abu Talib kerana tiada arahan daripada gabenor dan khalifah di pusat. Para 
panglima di wilayah timur hanya menjaga keselamatan wilayah-wilayah yang 
telah ditakluk daripada diambil semula oleh pihak musuh yang telah 
dikalahkan itu. 


Manakala di bahagian belahan bumi barat pula, pada zaman pemerintahan 
Khalifah Yazid bin Mu'awiyah, usaha-usaha penaklukan dan penyebaran 
agama Islam juga tetap diteruskan sebagaimana di belahan timur. Kekacauan 
dalam negara tidak terkesan kepada mereka yang berada jauh di benua Afrika 
lebih-lebih lagi pula kerajaan bani Umayyah bukan jatuh, cuma menghadapi 
masalah pemberontakan sahaja. 


Ketika Khalifah Mu'awiyah bin Abu Sufyan wafat pada tahun 60 hijrah, 
gabenor di Afrika Utara ialah Maslamah bin Makhallad al-Ansari yang 
menggantikan Uqbah bin Nafi’ al-Fihri yang dipecat. Bahkan beliau juga adalah 
gabenor bagi negara Mesir dan Tripoli (ibu kota negara Libya sekarang). 
Pegawai pemerintah bagi Afrika Utara ialah Abu al-Muhajir. Tetapi setelah 
Yazid naik menjadi khalifah, baginda telah mengembalikan semula kedudukan 

Panglima Uqbah bin Nafi' al-Fihri selaku gabenor di Afrika Utara. Maka oleh 
Panglima Uqbah bin Nafi' al-Fihri terus digerakkan askar-askarnya mara ke 
negeri Maghribi yang dikuasai oleh kaum Barbar. Tetapi dalam operasi ini 
beliau berjaya menakluk ibu kota Maghribi iaitu kota Tangiers (sekarang ibu 
kota bagi negara Tunisia). 


Ketika angkatan tentera Islam yang dipimpin oleh Panglima Uqbah bin Nafi’ 
al-Fihri sampai di pantai lautan Atlantik, Panglima Uqbah bin Nafi' al-Fihri 
berdiri di tepi pantai itu dan berseru, “Wahai Tuhanku, kalaulah tidak kerana 
lautan ini (menghalang pergerakkanku) nescaya aku akan terus maju berjuang 
di jalanMu. Kalau aku tahu di belakang lautan ini masih ada negeri dan 
manusia, nescaya aku akan mengharunginya.” 


Sebenarnya kebanyakan orang-orang Barbar tidak menyukai Panglima 
Uqbah bin Nafi' al-Fihri menjadi pemimpin pasukan. Sebagaimana Kusailah 
yang lebih menyukai tuannya Abu al-Muhajjir yang sudah tidak mempunyai 
kuasa lagi. Dikatakan sebab-sebab kaum Barbar tidak menyukai Panglima 
Uqbah bin Nafi' al-Fihri adalah disebabkan sikap panglima besar ini yang 
pernah merendah-rendahkan kebolehan Kusailah setelah Kusailah beroleh 
kejayaan dalam beberapa siri peperangan. 


Nasib malang telah menimpa ke atas Panglima Uqbah bin Nafi' al-Fihri pada 
tahun 63 Hijrah/682Masihi. Setelah beliau kembali dari berjuang di sebuah 
medan dengan membawa kemenangan yang besar, ketika pasukan tentera 
beliau sampai di suatu kota kecil yang bernama Tabnah, beliau terlebih dahulu 
telah menghantar angkatan perangnya itu bersama-sama harta ghanimah ke 
kota Qairawan. Yang tinggal bersama-sama beliau hanyalah seramai kira-kira 
300 orang askar sahaja termasuk Abu al-Muhajjir. Panglima Uqbah bin Nafi’ al- 
Fihri bersama-sama askarnya yang 300 orang itu telah bergerak menuju ke kota 
Tahudah. Pergerakan beliau telah dapat dikesan oleh orang-orang Rom Timur 
dan mereka telah menghasut Kusailah dengan membekalkan kepadanya 
sejumlah senjata dan wang. 


Kusailah yang sememangnya masih marah kepada Panglima Uqbah bin 
Nafi al-Fihri dan orang-orangnya telah mengekori Panglima Uqbah bin Nafi’ 
al-Fihri dan anggota pasukannya yang sedikit itu dan akhirnya terjadi 
pertempuran di antara kedua pasukan itu di mana Panglima Uqbah bin Nafi' al- 
Fihri dan juga Abu al-Muhajjir telah terkorban syahid. Beberapa orang anggota 
tentera Islam yang hidup telah ditawan. Kusailah telah kembali murtad dan 
turut murtad bersamanya sejumlah orang-orang Barbar dan mereka telah 
melarikan diri. 


Jenazah Panglima Uqbah bin Nafi' al-Fihri telah dimakamkan di suatu 
tempat yang sekarang dikenali dengan nama Sidi Uqbah. Di atas makamnya itu 
didirikan sebuah masjid yang mana dianggap masjid yang tertua sekali di 
benua Afrika. 


165 


PEMERINTAHAN KERAJAAN BANI UMAYYAH 


Dengan tewasnya Panglima Uqbah bin Nafi' al-Fihri, maka kekuasaan di 
Afrika Utara bahagian pesisir pantai Atlantik telah dapat dirampas semula oleh 
pihak kerajaan Rom Timur. Manakala bahagian pedalaman Afrika telah 
dikuasai oleh Kusailah. Kedudukan ini berterusan sehinggalah sampai ke 
zaman pemerintahan Khalifah Abdul Malik bin Marwan dan Abdul Aziz bin 
Marwan menjadi gabenor negeri Mesir. 


Manakala di bahagian utara Tanah Arab pula iaitu di daerah Laut 
Medditerenian atau Laut Tengah, tidak ada sebarang penaklukan dibuat kerana 
pada zaman pemerintahan Khalifah Mu'awiyah bin Abu Sufyan dahulu semua 
pulau di lautan itu telah dapat ditakluk oleh pihak kerajaan Islam. Manakala 
tentera Islam telah melakukan serangan dan kepungan ke atas kota 
Constantinople sampai dua kali, meskipun kedua-dua kepungan itu telah 
mengalami kegagalan. 


Kepungan kali pertama dibuat pada tahun 48 Hijrah/667 Masihi dan yang 
kedua dibuat pada tahun 54 Hijrah/673 Masihi (satu riwayat lagi mengatakan 
pada tahun 58 Hijrah/677 Masihi) dan kepungan terakhir ini terpaksa 
dihentikan apabila Khalifah Mu'awiyah bin Abu Sufyan wafat pada tahun 60 
Hijrah/679 Masihi. Pada zaman pemerintahan Khalifah Yazid bin Mu'awiyah, 
pihak kerajaan Islam hanya mengawal sahaja mana-mana negara dan pulau- 
pulau yang telah dapat ditakluk pada zaman pemerintahan ayahandanya 
Khalifah Mu'awiyah bin Abu Sufyan daripada dapat dirampas kembali oleh 
pihak musuh. 


Wafat 


Sebagaimana yang telah masyhur diketahui bahawa Khalifah Yazid bin 
Mu'awiyah jatuh sakit dan wafat ketika baginda sedang berlumba dengan kera 
baginda. Baginda tiba-tiba jatuh dari atas belakang kudanya dan terus wafat. 
Namun yang sebenarnya tidaklah dapat dipastikan baginda wafat ketika berada 
di atas belakang kudanya atau akibat daripada terjatuh itu. Tetapi dipercayai 
Khalifah Yazid bin Mu'awiyah wafat ketika baginda sedang berlumba itu, lalu 
jatuh ke tanah, bukan akibat terjatuh. Sebab jarang sekali penunggang kuda 
mati kerana terjatuh dari atas kudanya. 


Soalnya apakah benar Khalifah Yazid bin Mu'awiyah wafat akibat terjatuh 
dari atas belakang kudanya ketika baginda berlumba lari dengan kera baginda? 
Kalau difikirkan sekali imbas pun, nampak tidak lojik tentang perlumbaan ini. 
Bagaimana seekor kera dapat berlumba lari dengan kuda? Kalau untuk 
berlumba lari dengan kambingpun, rasanya kera tidak terdaya melawan. Kuda 
adalah di antara binatang terpantas berlari di darat. Sedangkan kera adalah 
binatang yang pantas bergerak ketika berada di atas pokok. Bagaimana dapat 
diterima riwayat bahawa Khalifah Yazid bin Mu'awiyah melakukan 
perlumbaan dengan seekor kera, sedangkan baginda menunggang kuda? 

Apa yang dapat kita percayai bahawa Khalifah Yazid bin Mu'awiyah wafat 
secara biasa, bukan kerana terjatuh dari atas belakang kuda baginda yang 
sedang baginda tunggangi kerana melakukan perlumbaan dengan kera 
baginda. 


Khalifah Yazid bin Mu'awiyah wafat ketika tentera Syam sedang membuat 
pengepungan ke atas kota Mekah untuk menghancurkan Khalifah Abdullah bin 
az-Zubair yang mengisytiharkan dirinya sebagai khalifah umat Islam sejak 
tahun 62 Hijrah/681 Masihi lagi. Kematian Khalifah Yazid bin Mu'awiyah pada 
saat-saat begini menunjukkan bahawa Allah SWT mahu serangan atau 
pengepungan ke atas kota Mekah dihentikan segera. Kalau tidak sudah pasti 
kota Mekah terus dikepung dan serangan ke atas kota suci umat Islam ini akan 
berpanjangan dan Abdullah bin az-Zubair tidak akan dapat menjadi khalifah 
sampai begitu lama (sembilan tahun seperti yang tercatit di dalam kitab-kitab 
atau buku-buku sejarah Islam). 


Khalifah Yazid bin Mu'awiyah memerintah tidak lama cuma kira-kira tiga 
tahun lebih sahaja iaitu dari tahun 60 Hijrah/679 Masihi hingga 64 Hijrah/683 
Masihi. Baginda meninggal dunia ketika usianya 44 tahun. 


Demikianlah kisah hidup dan perjuangan Khalifah Yazid bin Mu'awiyah bin 
Abu Sufyan yang merupakan khalifah kerajaan bani Umayyah yang kedua. 


Keluarga 


Selesai sudah kita membicarakan tentang kisah hidup dan perjuangan Yazid 
bin Mu'awiyah yang merupakan khalifah kerajaan bani Umayyah yang kedua 
setelah ayahandanya Khalifah Mu'awiyah bin Abu Sufyan. Sekarang masuklah 
pula untuk kita membicarakan tentang keluarga Khalifah Yazid bin Mu'awiyah 
iaitu tentang isteri dan anak-anaknya. Siapakah isteri dan anak-anak Khalifah 
Yazid bin Mu'awiyah? Dan berapa orangkah isteri baginda dan berapa orang 
pulakah anak-anak baginda lelaki perempuan? 


Mengikut apa yang ditulis atau dicatit di dalam buku-buku sejarah Islam 
bahawa selama hidupnya Khalifah Yazid bin Mu'awiyah telah berkahwin 
dengan dua orang perempuan dan mempunyai beberapa orang jariah. Daripada 
kedua-dua orang isteri dan jariah-jariah itu Khalifah Yazid telah memperolehi 
seramai empat belas orang anak. Sembilan putera dan lima puteri. 


Jadi sesungguhnya Khalifah Yazid bin Mu'awiyah adalah seorang insan 
yang mempunyai benih yang baik meskipun dikatakan oleh para ahli sejarah 
Islam bahawa peribadi baginda amat jauh daripada bergerak di atas landasan 
agama dan sunnah Rasulullah s.a.w. di dalam hidupnya. Marilah kita lihat 
secara agak terperinci tentang sedikit cebisan kisah kedua-dua orang isteri, 
jariah-jariah dan anak-anak Khalifah Yazid bin Mu'awiyah secara dekat:- 


Isteri pertama Khalifah Yazid ialah Ummu Hasyim atau Ummu Khalid binti 
Hasyim bin Utbah bin Abu Waggas, iaitu cucu saudara kepada Saad bin Abu 


167 


PEMERINTAHAN KERAJAAN BANI UMAYYAH 


Waggas, salah seorang sahabat besar Rasulullah s.a.w. yang dijamin ahli syurga. 
Daripada isteri baginda ini, Khalifah Yazid bin Mu'awiyah telah memperolehi 
dua orang putera iaitu Mu'awiyah dan Khalid. 


Isteri baginda yang kedua ialah Ummul Kalthum binti Abdullah bin Amir 
bin Kuraiz bin Rabiah bin Habib bin Abdul Syams bin Abdul Manaf bin Qusai 
bin Kilab. Daripada isteri kedua baginda ini, Khalifah Yazid bin Mu'awiyah 
telah memperolehi dua orang anak iaitu seorang putera bernama Abdul Aziz 
dan seorang puteri bernama Atikah. Di kemudian hari menjadi isteri atau 
permaisuri kepada Khalifah Abdul Malik bin Marwan dan terkenal dengan 
gelaran Ummu Banin al-Umawiyyah. 


Selain daripada mempunyai dua orang isteri sebagaimana yang telah 
dijelaskan bahawa Khalifah Yazid bin Mu'awiyah juga mempunyai beberapa 
orang jariah seperti Salamah dan lain-lain. Daripada jariah-jariah itu Khalifah 
Yazid bin Mu'awiyah memperolehi beberapa orang putera seperti Abdullah as- 
Saghir, Abu Bakar, Utbah, Abdul Rahman, ar-Rabi' dan Muhammad. 


Selain anak-anak lelaki atau putera-putera, Khalifah Yazid bin Mu'awiyah 
juga mempunyai lima orang anak-anak perempuan atau puteri-puteri iaitu 
Atikah, Ramlah, Ummu Abdul Rahman, Ummu Yazid dan Ummu Muhammad. 
Di antara kelima-limanya yang paling masyhur ialah Atikah kerana kemuliaan 
akhlaknya, kesalihahannya, kecantikannya dan telah diambil oleh Khalifah 
Abdul Malik bin Marwan menjadi salah seorang isteri baginda. 


Demikian huraian serba ringkas tentang isteri-isteri, jariah-jariah dan anak- 
anak Khalifah Yazid bin Mu'awiyah. 


Apakah Benar Yazid Bukan Seorang Salih Dan Bertakwa? 


Apabila kita membelek buku-buku sejarah Islam tentang sejarah kerajaan 
Bani Umayyah, barangkali sukar sekali untuk kita menemui kenyataan- 
kenyataan bahawa Khalifah Yazid bin Mu'awiyah disebut sebagai seorang insan 
yang salih dan bertakwa kepada Allah SWT. Kenapa? Kerana para penulis 
sejarah Islam menuturkan apabila menyebut sejarah Khalifah Yazid bin 
Mu'awiyah, pasti mereka mengaitkan dengan beberapa peristiwa dahsyat yang 
mengaibkan peribadi baginda yang telah terjadi atau berlaku pada zaman 
pemerintahan baginda seperti pembunuhan ke atas cucanda Rasulullah s.a.w. 
Sayidina Husein dan sebahagian anggota keluarganya di Padang Karbala' dan 
serangan ke atas dua tanah suci Mekah dan Madinah serta serangan ke atas 
Ka'abah serta perbuatan memperkosa penduduknya dengan sangat keji sekali 
dan tidak dapat diterima dan dimaafkan oleh umat Islam seluruhnya. 


Para penulis sejarah Islam itu menyebut atau menulis bahawa Khalifah 
Yazid bin Mu'awiyah semasa mudanya bergelumang dengan hiburan, 
berseronok-seronok dengan perempuan dan arak. Jadi peribadi Khalifah Yazid 
bin Mu'awiyah adalah seorang yang leka dan asyik dengan melakukan 

perbuatan maksiat terhadap Allah SWT, bukan hidup secara salih sebagaimana 
kehidupan para ulama' di masanya. 


Sungguhpun ramai ahli sejarah Islam yang melaknat Khalifah Yazid kerana 
peristiwa-peristiwa keji yang terjadi pada masa pemerintahan baginda, tetapi 
ada juga beberapa orang ulama' terkemuka termasuk ulama' besar Imam al- 
Ghazali yang melarang perbuatan mengutuk Khalifah Yazid bin Mu'awiyah. 
Alasan yang diberikan oleh Imam al-Ghazali ialah peristiwa pembunuhan yang 
terjadi ke atas Sayidina Husein di Karbala' bukanlah di atas kehendak Khalifah 
Yazid bin Mu'awiyah, tetapi dilakukan tanpa pengetahuan dan perintah 
baginda. Jadi dalam hal ini Khalifah Yazid bin Mu'awiyah tidak boleh 
dipersalahkan. 


Di sini kita nampak pada diri Khalifah Yazid bin Mu'awiyah yang dianggap 
kotor dan fasik itu telah berubah kepada mempunyai ciri-ciri peribadi yang 
salih dan baik kerana disemburkan dengan ‘minyak wangi oleh Imam al- 
Ghazali. 


Kalau begitu benarkah Khalifah Yazid bin Mu'awiyah adalah seorang 
manusia yang sebenarnya salih dan bertakwa kepada Allah SWT? Ini dapat 
dilihat pada peribadi beberapa orang isteri dan juga anak-anak baginda. 


Bagaimanakah pula dengan peristiwa-peristiwa yang tidak dapat diterima 
yang terjadi pada masa pemerintahan baginda? 


Empat peribadi yang keluar dari istana Khalifah Yazid bin Mu'awiyah yang 
telah menyebarkan kebaikan dan kesalihan dalam keluarga khalifah bani 
Umayyah yang kedua ini ialah kedua isteri baginda iaitu Ummu Khalid dan 
Ummul Kalthum, kedua, putera baginda yang bernama Mu'awiyah dan ketiga 
puteri baginda yang bernama Atikah binti Yazid. Keempat-empat mereka ini 
telah menyebarkan kemuliaan beragama dan akhlak di dalam keluarga Khalifah 
Yazid bin Muawiyah. 


Kesalihan dan kemuliaan akhlak Ummu Khalid dan Ummu Kalthum dapat 
dilihat ketika terjadi tragedi ngeri di Padang Karbala’. Kedua-dua isteri Khalifah 
Yazid bin Mu'awiyah ini sangat berdukacita apabila mendapat khabar tentang 
pembunuhan ke atas Sayidina Husein dan keluarganya di Padang Karbala' dan 
penawanan anggota keluarga Ahlil Bait oleh tentera kerajaan bani Umayyah 
dari negeri Iraq. Ummu Khalid dan Ummu Kalthum bersama-sama dengan 
para jariah dan dayang-dayang istana telah menangis bersama-sama para 
tawanan wanita keluarga Ahlil Bait serta menasihat mereka supaya bersabar 
dengan tragedi yang telah menimpa mereka. Kedua-duanya telah memberi 
pakaian kepada kesemua anggota Ahli Bait yang telah terbuka aurat mereka 
terutamanya kepada kaum wanita. 


Adapun puteri Khalifah Yazid bin Muawiyah iaitu Atikah yang menjadi 
permaisuri kepada Khalifah Abdul Malik bin Marwan tatkala melihat kepala 

Mus'ab bin az-Zubair yang terpotong di istana suaminya telah marah sekali 
kepada para panglima tentera kerajaan bani Umayyah yang telah membunuh 
putera Asma' binti Abu Bakar as-Siddiq itu. Beliau berkata kepada mereka yang 
membawa kepala Mus'ab ke istana itu; 


“Sungguh keterlaluan apa yang telah kamu lakukan ini. Kamu bawa kepala 
ini berkeliling ke berbagai-bagai negeri. Ini adalah satu perbuatan yang sangat 
zalim.” 


Kemudian beliau mengambil kepala itu dan membasuhnya (memandikan), 
mengkafan, menyembahyangkan dan mengebumikannya dengan penuh 
hormat. 


Mu'awiyah bin Yazid pula setelah dilantik menjadi khalifah telah dengan 
segera meletak jawatan kerana tidak mahu mengambil risiko di Hari Qiamat 
nanti. Kata-kata beliau tentang rasa takutnya kepada tanggungjawab terhadap 
rakyat pada Hari Qiamat dapat dilihat ketika baginda berpidato pada hari 
penabalan baginda sebagai khalifah. 


Inilah empat peribadi yang merupakan jantung hati Khalifah Yazid bin 
Mu'awiyah yang duanya sentiasa berada di dalam dakapan baginda dan yang 
dua orang lagi adalah titisan darah baginda yang membesar di bawah asuhan 
dan perhatian baginda. Apakah kesalihan dan kepatuhan kepada agama telah 
diberikan kepada mereka berempat oleh seorang suami yang tenggelam di 
dalam amalan maksiat terhadap Allah SWT siang dan malam? 


Penyusun merasakan lebih menasabah apa yang dipilih oleh Imam al- 
Ghazali di dalam menilai peribadi Khalifah Yazid bin Mu'awiyah. Adapun 
peristiwa-peristiwa yang tidak bermoral dan kejam yang terjadi atau berlaku 
pada masa pemerintahan baginda sukar untuk dipisahkan dalam situasi yang 
umat Islam tenggelam di dalam lubuk kelupaan kepada agama dan hari akhirat. 


Kemuliaan Akhlaknya 


Kalau dikatakan Khalifah Yazid bin Mu'awiyah adalah seorang yang 
tenggelam di dalam alam maksiat dan perderhakaan terhadap agama, tetapi 
ada kisah yang menceritakan bahawa baginda adalah seorang manusia yang 
mempunyai rasa perikemanusiaan yang tinggi terhadap sesama makhluk. 
Marilah kita lihat kisahnya:- 


Diceritakan terdapat seorang jariah yang sangat cantik di kota Madinah 
bernama Salamah. Selain cantik, Salamah juga cerdik, baik akhlaknya dan 
merdu suaranya. Dia juga pandai mengarang syair dan mendendangkannya. 
Jariah ini telah menjadi rebutan dua orang pemuda di kota Madinah iaitu Abdul 
Rahman bin Hasan dan Ahwas bin Muhammad. Tetapi Salamah lebih mencintai 
Ahwas berbanding Abdul Rahman. Ini menyebabkan Abdul Rahman menjadi 
sangat sakit hati kepada Ahwas. 

Satu idea telah terlintas di dalam kepala Abdul Rahman bin Hasan agar dia 
dan Ahwas bin Muhammad sama-sama berputih mata daripada mendapat 
Salamah. Abdul Rahman telah pergi kepada Khalifah Yazid bin Mu'awiyah di 
kota Damsyik. Abdul Rahman menceritakan tentang kecantikan rupa, 
kemerduan suara dan keelokan perangai si jariah Salamah ini menyebabkan 
Khalifah Yazid menjadi sangat tertarik hati untuk memiliki Salamah. 


Akhirnya Khalifah Yazid bin Mu'awiyah telah membeli Salamah dan 
dijadikan jariah baginda. Ahwas bin Muhammad telah berusaha untuk 
berjumpa dengan Salamah di istana Khalifah Yazid. 


Ahwas secara diam-diam telah berangkat ke negeri Syam dan masuk 
mengadap Khalifah Yazid bin Mu'awiyah. Beliau mendendangkan beberapa 
bait syair memuji-muji Khalifah Yazid bin Mu'awiyah. Khalifah Yazid sangat 
menyenangi Ahwas dan membenarkannya tinggal di sekitar istana baginda 
untuk beberapa hari sebagai tetamu baginda. Salamah mendapat tahu tentang 
adanya kekasihnya Ahwas di sekitar istana khalifah itu. 


Maka beliau mengupah seorang khadam untuk mengatur rencana agar 
dapat diadakan pertemuan antara beliau dengan kekasihnya Ahwas bin 
Muhammad sebelum kekasihnya itu pulang semula ke kota Madinah. Kepada 
khadam itu Salamah telah memberinya sejumlah wang. 


Rupa-rupanya khadam itu lebih setia kepada Khalifah Yazid bin Mu'awiyah 
daripada Salamah. Dia telah memberitahu kepada Khalifah Yazid tentang 
rencana yang diatorkan oleh Salamah itu. Tetapi Khalifah Yazid bin Mu'awiyah 
tidak marah dengan rencana itu, sebaliknya memerintah kepada khadam 
baginda itu supaya mengaturkan tempat pertemuan di antara jariah baginda 
Salamah dengan kekasihnya Ahwas bin Muhammad itu di suatu tempat yang 
dapat baginda saksi dengan mata kepala baginda sendiri dan mendengar 
percakapan keduanya dengan jelas. 


Ketika Khalifah Yazid bin Mu'awiyah sudah berada di tempatnya yang 
direncanakan, maka khadam itu menyuruh Salamah masuk berjumpa dengan 
kekasihnya Ahwas bin Muhammad. Maka kedua-dua kekasih itu saling 
melepaskan rindu mereka, bukan melakukan perbuatan yang tidak senonoh, 
kedua-duanya hanya menangis terisak-isak. Semua perlakuan kedua-dua 
kekasih itu dilihat dan didengar oleh Khalifah Yazid bin Mu'awiyah dengan 
jelas sekali. Namun Khalifah Yazid sedikitpun tidak marah kepada jariah 
baginda Salamah dan tidak juga kepada Ahwas bin Muhammad. Malah 
baginda merasa kasihan pula kepada kedua-dua kekasih yang telah terpisah itu. 


Pada keesokan harinya, Khalifah Yazid bin Mu'awiyah telah memanggil 
Salamah dan Ahwas bin Muhammad dan meminta kedua-duanya menjelaskan 
apa-apa yang dikatakan oleh mereka berdua pada sebelah malam tadi. Tanpa 
berselindung lagi, Ahwas dan Salamah menceritakan tentang perhubungan 
mereka selaku dua kekasih yang terpisah. Sekali lagi mereka berdua menangis 

di hadapan Khalifah Yazid bin Muawiyah. 


Khalifah Yazid bin Mu'awiyah telah mengembalikan semula Salamah 
kepada Ahwas bin Muhammad tanpa meminta bayaran sesen pun. Malah 
Khalifah Yazid bin Mu'awiyah telah memberi perbelanjaan dan bekalan untuk 
kedua-dua kekasih itu agar dapat pulang semula ke kota Madinah. 


Ini menunjukkan bahawa betapa Khalifah Yazid bin Mu'awiyah adalah 
seorang manusia yang mempunyai hati yang penuh dengan rasa kemanusiaan 
yang mendalam terhadap sesama makhluk biarpun makhluk itu hanya seorang 
rakyat baginda yang lemah dan tinggal pula di negeri tempat bersekongkolnya 
para penentang pemerintahan baginda. 


Kalau kisah ini dipadukan dengan kisah Khalifah Yazid bin Mu'awiyah 
sangat bersedih hati di atas peristiwa pembunuhan Sayidina Husein di Karbala' 
dan perlakuan mulia baginda terhadap anggota keluarga Ahlil Bait yang 
ditawan dengan menghantar mereka pulang semula ke kota Madinah dengan 
penuh hormat dan mengembalikan semula harta benda mereka yang dirampas 
dan menggantikan mana-mana yang musnah, kita percaya Khalifah Yazid bin 
Mu'awiyah adalah seorang yang tidak merancang untuk berperang dengan 
saudara-saudara sesama Muslimin seperti yang terjadi pada masa 
pemerintahan baginda. Tetapi disebabkan terpaksa, maka baginda melakukan 
juga demi untuk kestabilan negara. 


Jasa-Jasa Terhadap Agama 


Selama baginda menjadi khalifah umat Islam di bawah kerajaan dinasti bani 
Umayyah selama kira-kira tiga tahun lebih itu, apakah jasa yang telah dibuat 
oleh Khalifah Yazid bin Mu'awiyah terhadap agamanya? Kalau ayahandanya 
dahulu tersangat banyak melakukan jasa terhadap agama Islam seperti 
menguatkan angkatan tentera darat dan laut sehingga berjaya menguasai 
beberapa buah negara dan pulau-pulau, dan berjaya melemahkan kekuasaan 
kerajaan Rom Timur yang telah menguasai kembali tanah-tanah jajahan 
kerajaan Islam yang telah ditakluk pada zaman pemerintahan Khalifah Umar 
bin al-Khattab dan Khalifah Uthman bin Affan, maka apakah Khalifah Yazid 
bin Mu'awiyah telah berjaya meluaskan lagi tanah jajahan kerajaan Islam di 
timur dan barat sebagaimana yang telah dilakukan oleh ayahandanya? 


Nampaknya tidak ada. Kenapa? Kerana Khalifah Yazid bin Mu'awiyah 
memerintah sekejap sahaja, dan dalam masa pemerintahan baginda yang 
pendek dan singkat itu, baginda telah berhadapan dengan banyak tentangan 
yang hebat di dalam negeri oleh tokoh-tokoh Islam sendiri yang tidak menyukai 
baginda dilantik menjadi khalifah. Selama masa tiga tahun lebih itu, Khalifah 
Yazid bin Mu'awiyah terpaksa menghadapi atau membalas tentangan para 
pemberontak dengan cara menyerang kota-kota yang merupakan jajahan atau 

kawasan yang di bawah takluk kerajaan Islam sendiri iaitu kota Madinah dan 
kota Mekah. 


Selama beroperasi atau berperang dengan penduduk kota Madinah dan kota 
Mekah itulah, Khalifah Yazid bin Mu'awiyah tiba-tiba telah meninggal dunia 
secara mengejut sekali. 


Mungkin sekali sekiranya baginda berjaya memadam pemberontakan yang 
dicetuskan oleh beberapa orang tokoh itu sebelum baginda wafat, sudah tentu 
baginda juga akan menggerakkan pasukan tentera Islam ke luar negara untuk 
melaksanakan tugas-tugas peluasan wilayah Islam dan melaksanakan 
penyebaran agama Islam seperti yang telah dilakukan oleh para khalifah 
sebelum baginda. 


Apa yang sangat bernasib baiknya kerajaan Islam pada masa pemerintahan 
Khalifah Yazid bin Mu'awiyah ialah pihak musuh terutama kerajaan Rom 
Timur sudah tidak berani lagi untuk menceroboh wilayah-wilayah kerajaan 
Islam sebagaimana yang mereka lakukan pada ketika terjadinya huru-hara pada 
zaman pemerintahan Khalifah Uthman bin Affan dan zaman Khalifah Ali bin 
Abu Talib. 


Apa yang dapat umat Islam di kemudian hari melihat jasa-jasa baik yang 
dilakukan oleh Khalifah Yazid bin Mu'awiyah terhadap Islam ialah baginda 
telah memperlakukan para tawanan Karbala' dengan baik, dengan memberi 
ganti rugi mereka dan menghantar mereka pulang semula ke kota Madinah 
dengan selamat dan penuh kehormatan. 


Semoga Allah SWT mengampuni Khalifah Yazid bin Mu'awiyah dan 
menemukan baginda semula dengan ayahanda dan ibunda baginda di negeri 
akhirat nanti di dalam syurga yang penuh dengan kenikmatan. Amin. 
Wassalam. 

Pengenalan 


Mu'awiyah bin Yazid bin Mu'awiyah bin Abu Sufyan ialah khalifah dari 
kerajaan dinasti bani Umayyah yang ketiga. Baginda dilantik menjadi khalifah 
menggantikan tempat ayahandanya Khalifah Yazid bin Mu'awiyah yang telah 
wafat. Tetapi perlantikan atau kekhalifahan baginda tidak begitu bermakna 
kepada pemerintahan kerajaan bani Umayyah kerana Khalifah Mu'awiyah bin 
Yazid seperti tidak memerintah. Ini disebabkan baginda menduduki kerusi 
khalifah hanya selama 40 hari sahaja. Tidak sempat membuat apa-apa kemajuan 
dan jasa kepada negara, rakyat dan agama. 


Khalifah Mu'awiyah bin Yazid dilahirkan pada tahun 39 Hijrah/659 Masihi 
di akhir pemerintahan Khalifah Ali bin Abu Talib. Tarikh kelahiran baginda ini 
adalah berdasarkan kepada tarikh baginda wafat dan usia baginda ketika wafat 
iaitu 25 tahun pada tahun 64 Hijrah/683 Masihi. 


Para sejarawan Islam mencatitkan di dalam kitab-kitab atau buku-buku 
mereka bahawa Mu'awiyah bin Yazid adalah seorang manusia yang beriman, 
penuh takwa, salih, wara', zahid dan kuat beribadat. Inilah yang 
menghairankan kerana sebahagian besar ahli-ahli sejarah Islam mengatakan 
bahawa Khalifah Yazid bin Mu'awiyah adalah seorang khalifah yang kotor 
kehidupannya, bergelumang dengan maksiat, arak, muzik dan perempuan. 
Kalau sudah demikian bagaimanakah Khalifah Yazid bin Mu'awiyah dapat 
mendidik puteranya sehingga menjadi seorang yang salih dan bertakwa kepada 
Allah SWT? Ataukah Mu'awiyah bin Yazid dididik oleh ayahandanya Khalifah 
Yazid bin Mu'awiyah dengan maksiat dan melencong dari landasan jalan yang 
diajarkan oleh Allah SWT, tetapi Allah SWT telah mendidik pula Mu'awiyah 
bin Yazid berjalan di atas jalan kebaikan dan bertakwa kepadaNya? 


Sesungguhnya tidak kurang para ibu bapa yang hidup melupai Allah SWT, 
tetapi anak-anak mereka telah muncul menjadi para pendakwah yang murni 
dan berjiwa suci. Ini tidaklah mustahil juga berlaku kepada Khalifah Yazid bin 
Mu'awiyah bin Abu Sufyan terhadap putera baginda Mu'awiyah bin Yazid. 

Tetapi kisah-kisah mengenai peribadi Khalifah Yazid bin Mu'awiyah penuh 
kontroversi. Sejarah yang masyhur mengatakan Khalifah Yazid bin Mu'awiyah 
hidup berfoya-foya memuaskan kehendak hawa nafsunya, bergelumang 
dengan perbuatan maksiat terhadap Allah SWT, penuh noda, arak, perempuan 
dan hiburan. Lupa tanggungjawabnya selaku khalifah Allah di atas muka bumi. 
Berlakunya serangan ke atas kota Madinah kemudian kota Mekah dan 
perbuatan memperkosa kehormatan penduduk kota Madinah adalah terjadi 
pada zaman pemerintahan baginda. Ini menunjukkan bahawa Khalifah Yazid 
bin Mu'awiyah adalah seorang yang hidupnya penuh bermaksiat kepada Allah 
SWT. 


Tetapi ada juga segolongan kecil para pengkaji sejarah Islam telah menafikan 
fakta yang masyhur ini. Mereka mendakwa telah menemui beberapa bukti yang 
lain yang menunjukkan bahawa Khalifah Yazid bin Mu'awiyah bukanlah 
seorang yang gemar kepada maksiat dan perderhakaan terhadap Allah SWT. 
Tetapi baginda adalah seorang manusia yang mempunyai jiwa yang bersih dan 
seorang yang takwa kepada Allah SWT. Ini dapat dibuktikan dengan an- 
Nu'man bin Basyir, seorang sahabat Nabi yang salih telah bekerja di pihak 
Khalifah Yazid bin Mu'awiyah selaku gabenor di kota Kufah. 


Bukti lain tentang kesalihan Khalifah Yazid bin Mu'awiyah ialah kesedihan 
yang baginda perlihatkan ketika terjadi pembunuhan ke atas Sayidina Husein 
bin Ali di Padang Karbala’. Sebenarnya baginda bukan mengarah pembunuhan 
itu, tetapi dilakukan secara tindakan peribadi oleh gabenor kota Kufah iaitu 
Ubaidullah bin Ziyad. Baginda telah menghantar pulang kesemua kaum 
keluarga Sayidina Husein bin Ali dan anggota Ahlil Bait yang telah ditawan 
oleh Ubaidullah bin Ziyad ke kota Madinah dengan penuh kehormatan dan 
membayar dengan sempurna gantirugi mereka. 


Imam Ali Zainal Abidin putera Sayidina Husein dan adinda Sayidina Husein 
iaitu Sayyidah Zainab al-Kubra telah memuji kebaikan peribadi Khalifah Yazid 
bin Mu'awiyah, bukan seperti mereka mengutuk Ubaidullah bin Ziyad dan 
Umar bin Saad bin Abu Waqqas. 


Jadi bagi pihak yang menggunapakai bukti-bukti ini telah beranggapan 
bahawa Khalifah Yazid bin Mu'awiyah adalah seorang manusia yang salih dan 
takwa kepada Allah SWT dan telah mendidik putera baginda yang bernama 
Mu'awiyah sehingga menjadi seorang manusia yang sangat beriman, salih, kuat 
beribadat, zahid dan wara'. 


Bagi golongan yang membela Khalifah Yazid bin Mu'awiyah selaku seorang 
yang salih mengatakan tindakan Khalifah Yazid bin Mu'awiyah yang 
membenarkan tindakan kejam dan kotor ke atas penduduk kota Madinah dan 
kota Mekah adalah dengan maksud untuk mengajar mereka-mereka yang 
derhaka kepada pemerintah baginda agar jangan senang-senang menderhaka 
kepada pemerintah. 

Khalifah Mu'awiyah bin Yazid adalah seorang yang alim dan salih. Baginda 
sebenarnya tidak berminat untuk menjadi khalifah. Sebab itu sebaik sahaja 
baginda dilantik sebagai Khalifah kerajaan bani Umayyah yang ketiga 
menggantikan tempat ayahandanya Khalifah Yazid bin Mu'awiyah, baginda 
memegang jawatan tertinggi dalam negara itu cuma setakat empat puluh hari 
sahaja. Pada hari yang keempat puluh, baginda mengumpul orang ramai di 
masjid dan baginda berpidato di atas mimbar masjid kota Damsyik yang mana 
isi pidatonya berbunyi; 


“Wahai kaum Muslimin semua, sesungguhnya aku ini terlalu lemah untuk 
menguruskan kepentingan-kepentingan kamu. Aku telah berusaha mencari 
untuk kamu seorang pemimpin seperti Umar bin al-Khattab, yang diminta oleh 
Khalifah Abu Bakar as-Siddiq untuk menggantikannya. Tetapi aku tidak 
mendapati orang yang seperti itu. Juga aku telah berusaha mencari enam orang 
pemimpin seperti pemimpin-pemimpin yang berenam yang pernah ditunjuk 
oleh Khalifah Umar bin al-Khattab untuk bermesyuarat, tetapi aku juga tidak 
menemukan mereka. Kamu sekalian lebih tahu tentang kepentingan kamu, 
sebab itu pilihlah sesiapa yang kamu sukai (untuk dilantik menjadi khalifah).” 


Orang yang hadhir berkata kepada baginda, “Wahai Amirul Mu'minin! 
Lantiklah adinda tuan Khalid (sebagai pengganti tuan).” 


Khalifah Mu'awiyah bin Yazid menjawab, “Demi Allah! Aku belum pun 
dapat merasai kemanisan menjawat (jawatan) khalifah ini, oleh itu aku tidak 
suka memikulkan bebannya ke atas orang lain (termasuklah ke atas adindaku 
Khalid).” 


Kemudian baginda meneruskan ucapan, “Wahai sekalian yang hadhir, 
sesungguhnya datukku Mu'awiyah telah merampas daripada tangan mereka 
yang lebih berhak kepadanya (jawatan khalifah), dan lebih layak bagi mereka 
kerana perdampingan dan kekerabatan mereka dengan Rasulullah s.a.w. Beliau 
itu ialah Sayidina Ali bin Abu Talib. Datukku telah menjalani berbagai-bagai 
peristiwa bersama-sama kamu sebagaimana yang kamu ketahui hinggalah ke 
saat tiba ajalnya. Masuk ia ke dalam kuburnya sebagai seorang tebusan dan 
tawanan kepada segala dosa dan kesalahannya. Kemudian dilantik pula ayahku 
sebagai penggantinya sedangkan dia bukanlah orang yang layak untuk jawatan 
itu. Dia tenggelam dalam ulitan hawa nafsu, dan ditipu oleh angan-angan 
sedang ajalnya sudah hampir mencekamnya. Masuklah dia ke dalam kubur 
sebagai orang tebusan dan tawanan kepada segala dosa-dosa dan kesalahan- 
kesalahannya.” 


Kelopak mata Khalifah Mu'awiyah bin Yazid mula bergenangan dengan 
airmata, membasahi kedua-dua pipi dan janggut baginda. Baginda meneruskan 
lagi ucapannya, “Sesungguhnya antara sebesar-besar urusan yang membebani 
kita ialah pengetahuan kita tentang keburukan tempat kehancurannya 
(ayahanda baginda Khalifah Yazid) dan kejahatan kesudahannya (ayahanda 

baginda Khalifah Yazid). Keluarga Rasulullah s.a.w. yang terdekat telah 
dibunuhnya, kesucian tanah haram (kota Mekah dan kota Madinah) telah 
dicerobohinya, dan Ka'abah Baitullah telah dirobohnya. Aku adalah seorang 
yang tidak mengaku bertanggungjawab di atas segala keburukan yang kamu 
lakukan itu (setelah mendapat perintah daripada ayahandaku Khalifah Yazid). 
Kamu tanggunglah sendiri semua beban dan tanggungjawabnya (melakukan 
perbuatan kejahatan terhadap kota suci dan umat Islam). Demi Allah, kalaulah 
dunia itu ada kebajikan baginya (ayahanda baginda Khalifah Yazid), maka 
sesungguhnya sudahlah kami memperolehi bahagiannya (dapat menjadi 
khalifah). Dan andainya keburukan, maka sudah cukuplah untuk zuriat Abu 
Sufyan apa yang mereka telah perolehi daripadanya (setakat Khalifah Yazid 
sahaja). Biarlah Hasan bin Malik mengimami kamu semua untuk 
bersembahyang dan berundinglah kamu tentang siapakah bakal orang yang 
akan menjadi khalifah kamu. Semoga kamu semua dirahmati Allah.” 


Pidato ini memberi erti bahawa Khalifah Mu'awiyah bin Yazid telah meletak 
jawatannya selaku khalifah kerajaan dinasti bani Umayyah yang ketiga. 
Kemudian baginda terus pulang ke istananya dan menyepi diri untuk beribadat 
kepada Allah SWT. Hanya beberapa hari sahaja selepas itu, baginda pun wafat. 


Dapat dikatakan putera Khalifah Yazid bin Mu'awiyah yang seorang ini 
adalah seorang sufi yang merupakan salah seorang dari wali-wali Allah yang 
suci. 


Khalifah lemah? 


Prof Dr Ahmad Syalaby berkata bahawa Khalifah Mu'awiyah bin Yazid bin 
Mu'awiyah adalah seorang khalifah yang lemah. Kata-kata lemah ini adalah 
melambangkan bahawa Khalifah Mu'awiyah bin Yazid adalah seorang pemuda 
yang lemah, tidak berkemampuan di dalam memerintah negara. Asyik takut 
akhirat dan selalu menangis. 


Soalnya sekarang, apakah seseorang yang takutkan Allah SWT dan takut 
menanggung dosa itu adalah seorang yang lemah peribadinya? Apakah ini 
memberi erti bahawa seseorang yang dikatakan kuat adalah berperibadi 
sebaliknya? 


Kalau begitu apakah Khalifah Abu Bakar as-Siddiq dan Khalifah Umar bin 
al-Khattab dua orang khalifah yang lemah atau kuat? 


Kalau dikatakan Khalifah Abu Bakar as-Siddiq dan Khalifah Umar bin al- 
Khattab adalah khalifah-khalifah yang kuat, apakah kerana keduanya adalah 
orang yang tidak takut kepada Allah SWT dan tidak takut menanggung dosa? 
Atau dikatakan Khalifah Abu Bakar as-Siddiq dan Khalifah Umar bin al- 
Khattab adalah dua khalifah yang lemah disebabkan keduanya sangat takutkan 
Allah SWT dan takut menanggung dosa? 

Penyusun lebih cenderung mengatakan bahawa Abu Bakar as-Siddiq dan 
Umar bin al-Khattab adalah dua khalifah yang kuat bukan kerana khalifah yang 
lemah kerana ketakwaannya kepada Allah SWT dan ketakutannya terhadap 
Hari Akhirat. 


Apakah Prof Dr Ahmad Syalaby bersetuju dengan pandangan penyusun ini? 


Penyusun berpendapat penilaian kelemahan mahupun kekuatan seseorang 
khalifah itu bukan terletak pada peribadi mereka, tetapi pada kesanggupan atau 
tidak melaksanakan tanggungjawab sebagai pemerintah dan juga kesediaannya 
untuk menghukum mengikut hukuman yang telah ditentukan oleh Allah SWT 
terhadap rakyat yang bersalah. 


Sebab itu dikatakan Khalifah Mu'awiyah bin Yazid adalah seorang khalifah 
yang lemah bukan kerana keimanan baginda yang tidak tinggi, tetapi 
disebabkan ketidak mampuan baginda untuk melaksanakan tanggungjawab 
dengan kesediaannya untuk menghukum mengikut hukuman yang telah 
ditentukan oleh Allah SWT. 


Manakala Khalifah Abu Bakar as-Siddiq dan Khalifah Umar bin al-Khattab 
dikatakan khalifah-khalifah yang kuat bukan kerana mereka berdua tidak takut 
kepada Allah SWT dan tidak takut menanggung dosa, tetapi berdasarkan 
kepada kesediaan keduanya untuk menghukum para pesalah mengikut 
hukuman yang telah ditentukan oleh Allah SWT. 


Jadi Prof Dr Ahmad Syalaby sebenarnya menilai peribadi Khalifah 
Mu'awiyah bin Yazid sebagai khalifah yang lemah adalah berdasarkan kepada 
ketidakmampuannya untuk melaksanakan tanggungjawab sebagai khalifah 
dengan kesediaannya untuk menghukum mengikut hukuman yang telah 
ditentukan oleh Allah SWT, bukannya di atas dasar ketakwaannya kepada 
Allah SWT. 

MARWAN BIN AL-HAKAM 
(64-65 Hijrah-683-684 Masihi) 


Pengenalan 


Marwan bin al-Hakkam dilahirkan pada tahun ke 2 Hijrah/625 Masihi di 
kota Madinah. Ketika Rasulullah s.a.w. wafat, Marwan bin al-Hakkam berusia 9 
tahun. Dia sudah dapat mengenali Rasulullah s.a.w. dan sudah dapat 
mendengar hadis-hadis daripada baginda. Kalau begitu Marwan bin al-Hakkam 
adalah salah seorang sahabat Rasulullah s.a.w., apakah begitu? Sebenarnya 
tidaklah demikian. Meskipun Marwan bin al-Hakkam dilahirkan pada tahun ke 
2 Hijrah/625 Masihi di kota Madinah dan sudah berusia 9 tahun ketika 
Rasulullah s.a.w. wafat, tetapi para sejarawan Islam dan para ulama' hadis tidak 
memasukkan nama Marwan bin al-Hakkam ke dalam senarai sahabat 
Rasulullah s.a.w. atau sahabat Nabi. Kenapa? Kerana Marwan bin al-Hakkam 
selama hidupnya tidak pernah melihat atau berjumpa dengan Rasulullah s.a.w. 
Memang ketika dia berusia di bawah setahun, dia menghirup udara kota 
Madinah bersama-sama dengan Rasulullah s.a.w., tetapi dia tidak pernah 
melihat atau berjumpa dengan baginda meskipun sesaat. Kenapa? Kerana orang 
tuanya al-Hakkam bin Abul Ass telah dihalau oleh Rasulullah s.a.w. setelah 
keluarga ini tinggal di kota Madinah buat beberapa ketika. Kerana perbuatan al- 
Hakkam bin Abul Ass yang kurang ajar terhadap rumahtangga Rasulullah 
s.a.w. (dikatakan al-Hakkam bin Abul Ass pernah mengintip Rasulullah s.a.w. 
melalui lubang dinding bilik baginda ketika baginda sedang berdua-duaan 
dengan salah seorang isteri baginda), maka Rasulullah s.a.w. telah menghalau 
al-Hakkam bin Abul Ass sekeluarga ke kota Taif. Ketika itu Marwan bin al- 
Hakkam masih kecil dalam lingkungan usia beberapa bulan. Dan Marwan bin 
al-Hakkam membesar di kota Taif sehingga tahun 23 Hijrah/645 Masihi di 
mana usianya ketika itu ialah 21 tahun. Sebaik sahaja Sayidina Uthman bin 
Affan dilantik menjadi khalifah, maka baginda terus mengizinkan bapa saudara 
baginda al-Hakkam bin Abul Ass untuk pulang semula ke kota Madinah 
bersama seluruh keluarganya. 


Marwan bin al-Hakkam muncul sebagai seorang pemuda yang gagah 
perkasa, tampan, terkenal seorang insan yang bijaksana, fasih, sangat cerdik dan 
cerdas. Khalifah Uthman bin Affan sangat tertarik hati kepada saudara sepupu 

baginda ini. Lantas Khalifah Irrasyidin yang ketiga ini telah mengambilnya 
menjadi Setiausaha Politik baginda. Sejak saat itu nama Marwan bin al-Hakkam 
mula terukir dan masyhur. Ternyata Marwan bin al-Hakkam bukan sahaja 
seorang yang bijaksana, cerdik dan cerdas, tetapi juga amat berkebolehan di 
dalam soal-soal pentadbiran. Selain itu dia juga berkebolehan di dalam 
persoalan-persoalan agama, hukum dan seorang yang kuat beribadat. Khalifah 
Uthman bin Affan amat merasai kesemua bakat dan keistimewaan yang 
terdapat pada diri saudara sepupu baginda itu. Kelebihan-kelebihan yang 
terdapat pada diri Marwan bin al-Hakkam telah menyebabkan Khalifah 
Uthman bin Affan sangat sayang kepadanya dan mahu agar keluarga al- 
Hakkam bin Abul Ass selalu dekat dengan kehidupan baginda. 


Tragedi pembunuhan ke atas Khalifah Uthman bin Affan dikaitkan oleh ahli- 
ahli sejarah Islam dengan tindakan Setiusaha Politik baginda ini. Ini adalah 
kerana Marwan bin al-Hakkam yang memegang cop mohor khalifah kerana 
beliau adalah Setiausaha Politik kepada Khalifah Uthman bin Affan. Tetapi 
tiada bukti yang kukuh bagi menunjukkan bahawa Marwan bin al-Hakkam 
yang menulis surat meminta gabenor Mesir Abdullah bin Abu Sarah agar 
membunuh Muhammad bin Abu Bakar as-Siddiq bekas gabenor negeri Mesir 
setibanya Muhammad bin Abu Bakar as-Siddiq di Mesir setelah kembalinya 
dari kota Madinah. Bahkan Khalifah Uthman bin Affan sendiri enggan 
menyerahkan beliau kepada para pemberontak tatkala diminta berbuat 
demikian. 


Setelah Khalifah Uthman bin Affan terbunuh, maka Marwan bin al-Hakkam 
yang tidak menyenangi perlantikan Sayidina Ali bin Abu Talib menjadi khalifah 
telah melarikan dirinya ke kota Mekah dan berlindung di sana bersama-sama 
Ummul Mu'minin Sayidatina Aisyah rha, Talhah bin Ubaidullah, az-Zubair bin 
al-Awwam dan ramai lagi bekas-bekas gabenor al-marhum Khalifah Uthman 
bin Affan yang turut lari berlindung diri ke sana seperti Ya'la bin Umayyah 
bekas gabenor negeri Yaman dan Abdullah bin Amir bekas gabenor kota 
Basrah. 


Setelah para penduduk kota Madinah termasuk para pemberontak dan 
pembunuh Khalifah Uthman bin Affan telah membaiat Sayidina Ali bin Abu 
Talib sebagai Khalifah Irrasyidin keempat menggantikan tempat al-marhum 
Khalifah Uthman bin Affan, maka Marwan bin al-Hakkam telah bergabung ke 
dalam pasukan tentera kota Mekah yang dibentuk dan dipimpin oleh Ummul 
Mu'minin Sayidatina Aisyah binti Abu Bakar as-Siddiq bersama Talhah bin 
Ubaidullah dan az-Zubair bin al-Awwam. 


Akibat dari situ meletusnya peperangan Jamal pada tahun 36 hijrah. Selepas 
berakhir perang Jamal, Marwan bin al-Hakkam yang telah membunuh Talhah 
bin Ubaidullah di dalam peperangan Jamal telah datang kepada Khalifah Ali 
bin Abu Talib dan terus memberi baiatnya kepada baginda dan dia kembali 
menyepi di kota Madinah sehinggalah Khalifah Ali bin Abu Talib wafat kerana 

dibunuh. Ketika itu usia Marwan bin al-Hakkam sudah 38 tahun. 


Pada zaman pemerintahan Khalifah Mu'awiyah bin Abu Sufyan, Marwan 
bin al-Hakkam telah dilantik oleh pengasas dan khalifah pertama kerajaan bani 
Umayyah ini menjadi gabenor bagi kota Madinah. Khalifah Mu'awiyah bin Abu 
Sufyan menilai jasa-jasa Marwan semasa beliau menjadi Setiausaha Politik 
kepada Khalifah Uthman bin Affan. Dengan ini namanya kembali menjulang. 
Manakala pada zaman pemerintahan Khalifah Yazid bin Mu'awiyah, Marwan 
bin al-Hakkam telah menjadi orang penting di istana Khalifah Yazid bin 
Mu'awiyah selaku penasihat peribadi dan politik kepada Khalifah Yazid. 


Marwan bin al-Hakkam telah dilantik menjadi khalifah bani Umayyah yang 
keempat selepas perletakan jawatan oleh Khalifah Bani Umayyah yang ketiga 
iaitu Khalifah Mu'awiyah bin Yazid atau Khalifah Mu'awiyah Il. Beliau dilantik 
menjadi khalifah kerana sudah menjadi rezeki beliau. Padahal kalau hendak 
dikira, anak-anak keturunan Abu Sufyan bin Harblah yang akan menjadi 
khalifah dinasti bani Umayyah selepas Khalifah Mu'awiyah bin Yazid sampai 
kerajaan itu tumbang dan hancur lebur. Tetapi sebagaimana yang telah 
dikatakan, sudah menjadi rezeki Marwan bin al-Hakkam untuk dia dipilih 
menjadi khalifah kerajaan bani Umayyah yang keempat yang diasaskan oleh 
Mu'awiyah bin Abu Sufyan dengan darah dan harta kekayaan negara setelah 
khalifah ketiga dari keturunan bani Abu Sufyan bin Harb menarik diri. 
Kesudahannya anak-anak keturunan beliau pula naik menduduki kerusi 
khalifah-khalifah kerajaan bani Umayyah silih berganti sehinggalah kerajaan 
bani Umayyah tumbang setelah memerintah selama 91 tahun. 


Kekecohan Meletus 


Ketika Khalifah Mu'awiyah bin Yazid iaitu Khalifah Mu'awiyah Il meletak 
jawatan pada tahun 64 Hijrah/684 Masihi setelah menjadi khalifah hanya 
selama 40 hari sahaja, baginda tidak meninggalkan seorang puterapun untuk 
dilantik mengganti tempat baginda sebagai khalifah oleh orang-orang bani 
Umayyah. Para penyokong kerajaan bani Umayyah terutama para penduduk 
negeri Syam yang berasal daripada dua suku kaum yang terbesar iaitu suku 
Qais (Arab Utara dari keturunan Mudhar bin Nizar bin Maad bin Adnan) dan 
suku Kalb atau suku Yaman (Arab Selatan dari keturunan Qahtan bin Nizar bin 
Maad bin Adnan) telah menjadi seperti anak-anak ayam yang kehilangan ibu. 
Mereka sudah tidak ada lagi tempat bergantung dan berlindung. Tambahan 
pula ketika itu di Hijaz, sebuah kerajaan lain yang sedang berkuasa iaitu 
kerajaan bani az-Zubairi yang dikepalai oleh Abdullah bin az-Zubair bin al- 
Awwam yang mengaku jadi khalifah di sana. Kaum suku Qais dan kaum suku 
Kalb merasa mereka akan ditimpa malang sekiranya mereka tidak bertindak 
cepat dalam erti kata mereka perlu segera mewujudkan pelindung mereka iaitu 
menyokong seseorang khalifah yang sedang berkuasa ketika itu. 


Dalam suasana yang amat tertekan itu, suku kaum Qais dan suku kaum Kalb 

telah berpecah haluan. Mereka kembali bermusuh seperti keadaan sebelum 
mereka memeluk agama Islam pada zaman pemerintahan Khalifah Umar bin al- 
Khattab dan telah disatukan oleh Mu'awiyah bin Abu Sufyan semenjak beliau 
menjadi gabenor negeri Syam pada zaman Khalifah Umar bin al-Khattab dan 
pada zaman pemerintahan Khalifah Uthman bin Affan. Mereka tidak dapat 
bersatu lagi kerana orang atau kuasa yang menyatukan mereka sudah tidak ada 
lagi. Suku kaum Qais yang dipimpin oleh ketua mereka yang bernama adh- 
Dhahhak bin Qais al-Fihri telah melihat untuk keselamatan mereka, mereka 
perlu segera menyokong Khalifah Abdullah bin az-Zubair yang sedang 
berkuasa di Hijaz (Mekah dan Madinah) itu. Mereka tidak boleh lagi 
mengharapkan untuk bertuankan Khalifah bani Umayyah. Mereka sudah tidak 
yakin lagi kerajaan bani Umayyah akan dapat berdiri teguh sebagaimana pada 
zaman pemerintahan Khalifah Mu'awiyah bin Abu Sufyan. Mereka melihat 
kerajaan bani Umayyah sudah semakin lemah dan akan musnah setelah 
kewafatan Khalifah Mu'awiyah bin Abu Sufyan. Memang pada zaman Khalifah 
Mu'awiyah bin Abu Sufyan, kerajaan bani Umayyah cukup kuat dan teguh, 
tetapi setelah itu kerajaan anak cucu Umayyah bin Abdus Syams itu menjadi 
kacau setelah Yazid putera Mu'awiyah dilantik menjadi khalifah. Kemudian 
terus tenggelam setelah putera Khalifah Yazid iaitu Mu'awiyah bin Yazid 
dilantik menjadi khalifah ketiga. Kini haru sekali keadaannya. Kerajaan bani 
Umayyah hampir sudah tiada lagi. Apa yang akan terjadi kepada umat Islam, 
melainkan mereka perlu pergi kepada kerajaan yang sedang berkuasa ketika itu 
iaitu kerajaan az-Zubairi yang diketuai oleh Khalifah Abdullah bin az-Zubair 
yang berpusat di kota Mekah seperti yang telah dinyatakan di atas. Untuk 
membalas jasa-jasa adh-Dhahhak bin Qais al-Fihri yang telah bergabung dengan 
baginda sehingga menjadikan kerajaan baginda bertambah kuat, maka Khalifah 
Abdullah bin az-Zubair telah melantik adh-Dhahhak bin Qais al-Fihri menjadi 
gabenor bagi kota Damsyik. 


Gabenor kota Kufah yang dipecat oleh Khalifah Yazid bin Mu'awiyah iaitu 
seorang sahabat Nabi bernama an-Nu'man bin Basir juga telah ikut menyertai 
suku kaum Qais dan menyeberang ke pihak Khalifah Abdullah bin az-Zubair. 
Begitu juga dengan Zufar bin al-Harith al-Kalbi. An-Nu'man bin Basir telah 
dilantik oleh Khalifah Abdullah bin az-Zubair menjadi gabenor di kota Homs. 
Manakala Zufar bin al-Harith al-Kalbi telah dilantik menjadi gabenor di kota 
Qinassrin. Ini menjadikan kedudukan kerajaan bani Umayyah di negeri Syam 
yang diketuai oleh Khalifah Marwan bin al-Hakkam berada di dalam keadaan 
yang amat menyesakkan sekali. 


Pada masa kerajaan bani Umayyah sedang berada di dalam tangan Khalifah 
Marwan bin al-Hakkam, ketika itu keadaan dalam negeri Iraq cukup kacau dan 
amat mencemaskan orang-orang Umayyah. Ini adalah masa tiga tahun daripada 
tarikh terbunuhnya Sayidina Husein bin Ali di Padang Karbala'. Telah muncul 
di kota Kufah seorang pahlawan terbilang yang telah memberontak terhadap 

kerajaan bani Umayyah sehingga negeri Iraq telah menjadi huru-hara dan kacau 
bilau sekali. Pahlawan yang dimaksudkan itu ialah al-Mukhtar bin Abu Ubaid 
bin Mas'ud ath-Thaqafi, seorang dari keturunan Thaqif dari negeri atau kota 
Taif. Gabenor Iraq ketika itu iaitu Ubaidullah bin Ziyad bin Abihi tidak mampu 
menghadapi al-Mukhtar bin Abu Ubaid ath-Thaqafi dan para penyokongnya. 
Ubaidullah bin Ziyad telah meninggalkan Iraq dan berlindung ke negeri Syam. 
Al-Mukhtar bin Abu Ubaid ath-Thaqafi telah berjaya menguasai negeri Iraq 
sehingga kerajaan bani Umayyah tidak dapat berkuasa lagi di sana. 


Memperkatakan tentang suku kaum Kalb pula. Suku ini tetap bertahan 
dengan tuan mereka yang asal tanpa terfikir untuk belot seperti yang telah 
dilakukan oleh suku kaum Qais. Mereka mahu khalifah tetap juga dari 
kalangan orang-orang atau keturunan bani Umayyah. Mereka tidak mahu 
bertuankan kepada Khalifah Abdullah bin az-Zubair yang sedang berkerajaan 
di negeri Hijaz dan beribu kotakan kota Mekah itu. Kenapa? Kerana suku kaum 
Kalb masih berhubungan darah yang dekat dengan Khalifah Mu'awiyah bin 
Abu Sufyan dan anak-anak cucunya. Salah seorang isteri Khalifah Mu'awiyah 
bin Abu Sufyan iaitu Maisun binti Bahdal al-Kalbiyyah adalah ibunda kepada 
Khalifah Yazid bin Mu'awiyah. Inilah yang meneguhkan hubungan suku kaum 
Kalb dengan kerajaan bani Umayyah. 


Suku kaum Kalb terus menggagahkan diri mereka untuk mempertahankan 
kerajaan bani Umayyah yang sudah mulai goyah itu. Dalam pada itu di antara 
orang-orang suku Kalb, telah terjadi perbezaan pendapat pula di dalam 
menentukan siapakah bakal khalifah keempat kerajaan bani Umayyah. Ketika 
itu di kalangan para bangsawan bani Umayyah, terdapat tiga tokoh yang 
dipandang cukup layak untuk menduduki kerusi Khalifah bani Umayyah yang 
keempat. Mereka ialah seorang dari bani al-Hakkam bin Abul Ass bin 
Umayyah, seorang dari bani Abu Sufyan bin Harb bin Umayyah dan seorang 
lagi dari bani Said bin al-Ass bin Umayyah (harus diingat antara Abul Ass bin 
Umayyah dengan al-Ass bin Umayyah adalah dua bersaudara, bukan orang 
yang sama). 


Di dalam usaha untuk menentukan antara ketiga-tiga tokoh yang bakal 
mewakili mereka sebagai khalifah itu, suku kaum Kalb telah berpecah pula 
kepada tiga puak. Puak pertama mahukan keturunan Abu Sufyan bin Harb 
meneruskan kesinambungan jawatan khalifah. Oleh kerana Khalifah 
Mu'awiyah bin Yazid tidak ada meninggalkan seorang putera pun, maka 
golongan ini mahu putera Khalifah Yazid bin Mu'awiyah yang seorang lagi 
iaitu adinda kepada Khalifah Mu'awiyah bin Yazid yang bernama Khalid bin 
Yazid dilantik menjadi khalifah. Meskipun ketika itu Khalid bin Yazid masih 
belum mencapai usia baligh dan kurang pula minatnya kepada soal-soal politik. 
Beliau hanya asyik dengan ilmu pengetahuan terutama berkaitan bidang ilmu 
kimia. 

Manakala puak atau golongan yang kedua pula sudah tidak mahu lagi 
khalifah datang dari keturunan Abu Sufyan bin Harb. Bukan kerana apa, 
semata-mata disebabkan ketika itu keluarga Abu Sufyan bin Harb sudah tidak 
mempunyai tokoh yang layak untuk dibawa ketengah. Golongan yang kedua 
ini merasakan sudah sampai masanya seorang tokoh tua dari keturunan bani 
Abul Ass bin Umayyah iaitu Marwan bin al-Hakkam bin Abul Ass dilantik 
menjadi Khalifah bani Umayyah yang keempat. Ini adalah kerana ketika itu 
Marwan bin al-Hakkam adalah tokoh yang paling layak untuk menduduki 
kerusi khalifah kerana pada dirinya terdapat banyak sekali kelebihan. Sifat-sifat 
dan kelebihan-kelebihan Marwan selain sebagaimana yang telah disebutkan di 
atas, serta telah tua usianya (luas pengalaman dan pengetahuannya). Golongan 
ini diketuai oleh al-Husain bin Numair yang berkata, “Demi Allah, kenapakah 
kita (kaum bani Umayyah) akan mengajukan anak kecil (maksudnya Khalid bin 
Yazid untuk jawatan khalifah), sedangkan orang-orang Arab yang lain (suku- 
suku Arab) mengajukan orang tua (untuk memimpin mereka)?” 


Manakala puak yang ketiga atau terakhir mahukan tokoh dari keturunan 
Said bin al-Ass bin Umayyah bernama Amru bin Said bin al-Ass bin Said bin al- 
Ass bin Umayyah bin Abdus Syams bin Abdul Manaf bin Qusai. Ayahnya Said 
bin al-Ass adalah bekas gabenor pada zaman Khalifah Uthman bin Affan. 
Tokoh ini perlu diberi perhatian kerana ambisinya kepada jawatan khalifah, 
disamping dia adalah seorang yang amat berwibawa dan layak untuk 
menduduki kerusi khalifah bani Umayyah. Kerana dia di samping berdarah 
bangsawan, juga merupakan seorang pahlawan yang amat perkasa dan 
cemerlang di medan perang dan boleh mengancam kestabilan kerajaan bani 
Umayyah sekiranya dia belot kepada kerajaan Khalifah Abdullah bin az-Zubair. 
Kekuatannya di bidang ketenteraan barangkali hampir menyamai kekuatan 
Khalid bin al-Walid dan Amru bin al-Ass pada zaman Khalifah Abu Bakar dan 
Umar dahulu. 


Orang-orang bani Umayyah amat takut sekiranya tokoh itu belot kepada 
Khalifah Abdullah bin az-Zubair dan sudah pasti kerajaan bani Umayyah yang 
sedang terumbang ambing itu akan rebah dan runtuh dalam sekelip mata 
sahaja. Para pembesar kerajaan bani Umayyah mahu menjaga hati tokoh ini 
agar dia tidak lari berpihak kepada musuh. Tokoh ini masih lagi merupakan 
saudara empat pupu kepada Khalifah Mu'awiyah bin Yazid dan datuk sepupu 
kepada Marwan bin al-Hakkam. Kalau ayahnya adalah bekas gabenor pada 
zaman Khalifah Uthman bin Affan, maka Amru bin Said pula adalah bekas 
gabenor pada zaman Khalifah Yazid bin Mu'awiyah. Sesungguhnya dia sangat 
berkeinginan sekali untuk menduduki kerusi khalifah. 


Dilantik Menjadi Khalifah 


Tokoh-tokoh bani Umayyah dan orang-orang suku Kalb telah berpakat 
untuk mengadakan muktamar bagi menyelesaikan segera konflik di antara 

mereka sebelum sesuatu yang tidak baik menimpa kerajaan bani Umayyah 
yang sudah malap seperti pelita yang hampir kehabisan minyak itu. Mereka 
bimbang sekiranya mereka berlambat-lambat di dalam membuat keputusan di 
dalam menentukan siapakah khalifah mereka, sudah pasti kerajaan bani 
Umayyah akan lenyap ditelan oleh kerajaan yang baru muncul di Hijaz iaitu 
kerajaan az-Zubairi yang khalifahnya ialah Abdullah bin az-Zubair bin al- 
Awwam. Muktamar telah diadakan di suatu tempat bernama Jabiyah, iaitu 
suatu tempat yang letaknya dekat dengan kota Damsyik pada bulan Zulkaedah 
tahun 64 Hijrah/684 Masihi. 


Perdebatan hangat berlaku di Muktamar Jabiyyah itu. Ini adalah kerana 
ketika itu orang-orang bani Umayyah sebagaimana yang telah dijelaskan telah 
berpecah kepada tiga puak atau golongan. Satu golongan menyokong Marwan 
bin al-Hakkam untuk dilantik menjadi khalifah memandang pengalaman dan 
ketokohannya. Golongan kedua mahukan Amru bin Said bin al-Ass bin Said bin 
al-Ass bin Umayyah sebagai khalifah memandang kepada kepahlawanan, 
kekelibarannya dalam politik dan kedermawanannya. Manakala golongan yang 
ketiga yang terdiri daripada bani Abu Sufyan bin Harb mahukan Khalid bin 
Yazid bin Mu'awiyah menjadi khalifah. Namun setelah segala pertimbangan 
dibuat dengan teliti, akhirnya kata putus telah jatuh kepada Marwan bin al- 
Hakkam untuk menduduki kerusi Khalifah kerajaan bani Umayyah yang 
keempat. Dengan pemilihan Marwan bin al-Hakkam selaku Khalifah bani 
Umayyah yang keempat, maka terlepaslah kekuasaan Khalifah bani Umayyah 
dari tangan bani Sufyaniyyah ke tangan bani Hakkamiyyah (bani 
Marwaniyyah). 


Keputusan Muktamar Jabiyah juga menetapkan Putera Mahkota atau bakal 
pengganti selepas Marwan bin al-Hakkam telah jatuh kepada Khalid bin Yazid 
selaku Putera Mahkota pertama, dan Amru bin Said selaku Putera Mahkota 
kedua. Maka dengan penetapan ini selesailah kemelut yang hampir-hampir 
memusnahkan kerajaan bani Umayyah yang didirikan oleh Mu'awiyah bin Abu 
Sufyan pada tahun 41 Hijrah/661 Masihi itu. 


Setelah dilantik menjadi Khalifah bani Umayyah yang keempat, maka 
Khalifah Marwan bin al-Hakkam yang ketika itu sudahpun berusia 65 tahun 
terus bekerja dengan keras untuk memperkukuhkan kedudukan kerajaan bani 
Umayyah yang sudah goyah dan goyang itu. Memang ketika itu keadaan 
kerajaan bani Umayyah sudah hampir musnah kerana pengaruh Khalifah 
Abdullah bin az-Zubair sudahpun melebar menguasai hampir seluruh Tanah 
Arab kecuali kota Damsyik dan kota Kufah di negeri Iraq sahaja yang mana di 
kedua-dua kota itu masih berada di luar kekuasaan Khalifah Abdullah bin az- 
Zubair iaitu Khalifah Marwan bin al-Hakkam (berkuasa di kota Damsyik) dan 
al-Mukhtar bin Abu Ubaid ath-Thaqafi (berkuasa di kota Kufah). 

Marwan Hampir-Hampir Menyerah Diri Kepada Khalifah 
Abdullah Bin Az-Zubair 


Mengikut catitan para sejarawan Islam, ketika baru diangkat menjadi 
khalifah, Marwan bin al-Hakkam merasa amat tertekan sekali. Meskipun dia 
seorang tokoh yang bersemangat, tetapi dia merasakan dirinya tidak akan 
terdaya untuk menghadapi Abdullah bin az-Zubair yang kekuasaannya telah 
meliputi seluruh Hijaz (Mekah dan Madinah), Iraq, Mesir, Yaman dan Mesir. 
Pada ketika itu hanya sebahagian daerah di negeri Syam sahaja yang masih 
berada di bawah kekuasaan kerajaan bani Umayyah iaitu sekitar kota Damsyik. 
Ahli-ahli sejarah Islam ada yang berpendapat ketika itu kerajaan Islam yang sah 
ialah kerajaan az-Zubairi yang berpusat di kota Mekah, manakala Khalifah 
Marwan bin al-Hakkam dan para penyokongnya adalah dikira sebagai 
golongan pemberontak sama dengan al-Mukhtar bin Abu Ubaid ath-Thaqafi 
yang sedang berkuasa di kota Kufah ketika itu. 


Kerana sangat bimbang kepada keselamatan dirinya dan yakin dia akan 
ditewaskan oleh Khalifah Abdullah bin az-Zubair dan dia akan dihukum 
dengan seberat-berat hukuman oleh Khalifah Abdullah bin az-Zubair, maka 
Khalifah Marwan bin al-Hakkam meluahkan hasrat hatinya kepada para 
pembantunya bahawa dia perlu sekali menyerahkan dirinya kepada Khalifah 
Abdullah bin az-Zubair demi keselamatan nyawa dan harta benda, tetapi hasrat 
hati baginda itu telah dihalang oleh gabenor kota Kufah pada zaman 
pemerintahan Khalifah Yazid bin Mu'awiyah iaitu Ubaidullah bin Ziyad bin 
Abihi yang sudah tersingkir. Ubaidullah bin Ziyad berkata kepada Khalifah 
Marwan bin al-Hakkam; 


“Aku merasa malu atas kehendakmu itu. Engkau adalah pembesar dan 
pemimpin Quraisy, mereka (orang-orang Quraisy) akan mengikuti apa sahaja 
yang engkau perbuat.” 


Setelah Khalifah Marwan bin al-Hakkam mendengar kata-kata atau nasihat 
daripada Ubaidullah bin Ziyad itu, lantas timbul semula keyakinan dan 
semangatnya untuk berjuang. Dia berkata kepada Ubaidullah bin Ziyad; 


“Kita masih belum terlambat.” 


Di mana Pemberontak Khawarij Dan Syiah? 


Untuk makluman para pembaca yang budiman semua, ketika kedudukan 
kerajaan bani Umayyah sedang goncang dan Khalifah Abdullah bin az-Zubair 
sedang mengepak sayap kekuasaannya keseluruh Tanah Arab, Farsi dan Mesir, 
orang-orang Khawarij yang begitu kuat berjuang pada masa pemerintahan 
Khalifah Mu'awiyah bin Abu Sufyan tidak nampak berjuang pada masa itu, 
kenapa? Kerana mereka telah masuk bergabung dengan Khalifah Abdullah bin 
az-Zubair di dalam perjuangan untuk menentang kerajaan bani Umayyah. 
Mereka bersama-sama dengan Khalifah Abdullah bin az-Zubair selama hampir 

satu tahun. Atau dengan kata lain ketika Khalifah Marwan bin al-Hakkam 
sedang sibuk menentang kekuasaan Khalifah Abdullah bin az-Zubair, orang- 
orang Khawarij sedang bekerjasama dengan Khalifah Abdullah bin az-Zubair, 
dan sebaik sahaja Khalifah Marwan bin al-Hakkam wafat setelah memerintah 
hampir setahun (11 bulan), baru mereka meninggalkan kerajaan Khalifah 
Abdullah bin az-Zubair kerana mereka mendapati Khalifah Abdullah bin az- 
Zubair tidak dapat menerima konsep politik dan akidah mereka. 


Ketika itu kaum Khawarij dipimpin oleh beberapa orang tokoh seperti Nafi' 
bin Azraq al-Hanzali selaku pemimpin utama, dengan dibantu oleh Abdullah 
bin Saffar as-Sa'adi, Abdullah bin Ibadh, Hanzalah bin Baihas, Abu Talut, Abu 
Fadik dan Atiah bin al-Aswad. Sebaik sahaja mereka meninggal kerajaan 
Khalifah Abdullah bin az-Zubair, mereka mula berpecah menjadi dua golongan. 


Nafi' bin Azraq al-Hanzali, merupakan seorang tokoh Khawarij yang sangat 
terkemuka dan mempunyai mazhab sendiri yang dinamakan mazhab Azariqah. 
Kumpulan Azariqah ini adalah pecahan kumpulan kaum Khawarij yang paling 
berpengaruh sekali di antara kumpulan-kumpulan kaum Khawarij yang pernah 
muncul. Nafi' bin Azraq adalah seorang yang alim, wara', zahid, kuat beribadat 
dan seorang pahlawan yang gagah perkasa. 


Manakala golongan yang kedua pula dipimpin oleh Abu Talut dari bani 
Bakar bin Wail dengan didampingi oleh Abu Fadik dan Atiah bin al-Aswad. 
Kumpulan ini berjalan menuju ke negeri Yamamah. Golongan ini kemudiannya 
amat dikenali dengan mazhab mereka pula. Mazhab ini dikenali dengan nama 
mazhab Najdat. Mereka bergerak cergas di negeri Yamamah. Di negeri 
Yamamah, seorang tokoh yang masih muda dari suku bani Hanifah bernama 
Najdah bin Amir al-Hanafi telah turut menyertai golongan ini dan akhirnya 
telah memimpin puak ini setelah ketua-ketua mereka yang terdahulu semuanya 
sudah meninggal dunia. 


Kedua-dua golongan kaum Khawarij ini mula memainkan peranannya 
bermula pada zaman pemerintahan Khalifah Abdul Malik bin Marwan, khalifah 
dinasti bani Umayyah yang kelima. 


Manakala golongan Syiah pula tidak lagi bergerak aktif setelah tragedi di 
Padang Karbala' tahun 61 Hijrah/681 Masihi. Pemimpin Syiah ketika itu ialah 
Imam Ali Zainal Abidin bin al-Husein bin Ali bin Abu Talib berdiam di kota 
Madinah tanpa bergiat di dalam bidang politik. Beliau menghabiskan masa 
hidupnya dengan beribadat dan mencurahkan ilmu-ilmu yang banyak terisi di 
dalam dadanya kepada orang ramai. Sebab itu kedua-dua kaum Khawarij dan 
Syiah tidak ada kedengaran bergerak aktif menentang pemerintahan kerajaan 
bani Umayyah pada zaman Khalifah Marwan bin al-Hakkam. Tambahan pula 
masa pemerintahan Khalifah Marwan bin al-Hakkam sangatlah singkat (11 
bulan sahaja). 

Jadi kisah-kisah perjuangan kaum Khawarij dan Syiah tidak pernah dicatit 
oleh para sejarawan Islam pada zaman pemerintahan Khalifah Marwan bin al- 
Hakkam. 


Perjuangan Dan Pemerintahan 


Ketika kaum bani Umayyah dan para penyokong mereka sedang bertungkus 
lumus untuk menentukan bakal khalifah mereka di kota Jabiyah untuk 
menggantikan tempat Khalifah Mu'awiyah bin Yazid yang meletak jawatan, 
ketika itu tentera kerajaan Khalifah Abdullah bin az-Zubair sedang meluaskan 
empayar mereka ke seluruh Tanah Arab, Syam, Palestin, Mesir, Yaman dan 
sebahagian Iraq. Di negeri Syam, Khalifah Abdullah bin az-Zubair telah 
melantik tiga orang gabenor di sana iaitu adh-Dhahhak bin Qais, tokoh dari 
suku Qais (keturunan Mudhar bin Nizar berasal dari Arab Utara) di kota 
Damsyik, an-Nu'man bin Basir, sahabat Nabi dari kalangan Ansar dan bekas 
gabenor kota Kufah pada zaman Khalifah Yazid bin Mu'awiyah di kota Homs, 
dan Zufar bin al-Harith di kota Oinassrin. Ketiga-tiga tokoh ini adalah asalnya 
gabenor bagi kerajaan bani Umayyah sebelumnya. Manakala untuk jawatan 
gabenor Mesir, Khalifah Abdullah bin az-Zubair melantik seorang tokoh 
bernama Abdul Rahman bin Jahdam. 


Di negeri Irag, hanya satu kawasan atau kota sahaja yang dikuasai oleh 
kerajaan az-Zubairi iaitu di bahagian kota Basrah, di mana Khalifah Abdullah 
bin az-Zubair telah melantik adinda baginda iaitu Mus'ab bin az-Zubair yang 
terkenal gagah perkasa, berani, sangat pemurah, kacak menawan, menggilai 
perempuan-perempuan cantik dan juga digilai oleh perempuan-perempuan 
cantik sebagai gabenor di situ. Manakala bahagian kota Kufah dikuasai oleh al- 
Mukhtar bin Abu Ubaid ath-Thagafi yang menyokong perjuangan kaum Syiah. 


Untuk memahami keadaan atau situasi ketika itu, boleh dikatakan hampir 
seluruh bumi yang dulunya adalah jajahan kerajaan bani Umayyah, kini sudah 
bertukar tangan iaitu menjadi milik kekuasaan kerajaan bani az-Zubairi di 
bawah pemerintahan Khalifah Abdullah bin az-Zubair kecuali kota Damsyik 
bagi negeri Syam dan kota Kufah bagi negeri Irag sahaja. Sebagaimana yang 
telah disebutkan ramai para sejarawan Islam yang berpendapat bahawa pada 
tahun 64 Hijrah/684 Masihi sehingga tahun 73 Hijrah/692 Masihi, kerajaan 
Islam yang sah ialah kerajaan bani az-Zubairi di bawah pemerintahan Khalifah 
Abdullah bin az-Zubair. Manakala Khalifah Marwan bin al-Hakkam yang 
dilantik menjadi khalifah bani Umayyah yang keempat dan puteranya Khalifah 
Abdul Malik bin Marwan sehingga tahun 73 Hijrah/692 Masihi dikira 
pemberontak atau penderhaka kerajaan. 


Khalifah Marwan bin al-Hakkam pula telah memejam mata daripada 
memandang ke Hijaz dan Irag. Baginda mahu menyelesaikan persoalan di kota 
Damsyik di mana gabenor Khalifah Abdullah bin az-Zubair iaitu adh-Dhahhak 
bin Oais sedang berkuasa di sana sebagai gabenor kota Damsyik. Baginda mahu 

menggerakkan tentera kerajaan bani Umayyah yang masih setia menyokong 
baginda untuk menyerang kota Damsyik dengan dibantu oleh Amru bin Said 
bin al-Ass bin Said bin al-Ass yang merupakan Putera Mahkota kedua. Amru 
bin Said benar-benar mahu kerajaan bani Umayyah kembali kuat dan utuh 
seperti ketika zaman pemerintahan Khalifah Mu'awiyah bin Abu Sufyan 
dahulu. Kerana sekiranya Khalifah Marwan bin al-Hakkam tewas di tangan 
tentera kerajaan Khalifah Abdullah bin az-Zubair, sudah tentu beliau tidak akan 
dapat mengecapi jawatan khalifah. Ya, ketika itu Khalid bin Yazid yang 
mendahului beliau, tetapi Khalid bin Yazid masih kecil lagi dan beliau dapat 
menguasai Khalid bin Yazid sebagaimana beliau sedang mendampingi Khalifah 
Marwan bin al-Hakkam ketika ini. 


Bagi diri Khalifah Marwan bin al-Hakkam pula, baginda merasa benar-benar 
tertolong oleh suatu tenaga yang sangat menguntungkan perjuangan baginda 
dan sangat memulihkan semangat baginda untuk terus bangkit berjuang 
menentang Abdullah bin az-Zubair sehingga semua musuh-musuh politik 
baginda dapat dimusnahkan. 


Merebut Kota Damsyik 


Dengan di dampingi oleh Amru bin Said, Putera Makhota kedua yang 
merupakan seorang pahlawan yang perkasa itu, maka Khalifah Marwan bin al- 
Hakkam terus memimpin angkatan perangnya menuju ke kota Damsyik 
daripada kota Jabiyah. Ketika itu gabenor kota Damsyik adh-Dhahhak bin Oais 
al-Fihri telahpun bersiap-siap untuk menghadapi serangan daripada angkatan 
tentera Khalifah Marwan bin al-Hakkam yang besar juga itu. Adh-Dhahhak bin 
Oais tidak mahu angkatan perang kerajaan bani Umayyah yang dipimpin 
sendiri oleh Khalifah Marwan bin al-Hakkam itu masuk dan mengepung kota 
Damsyik. Oleh itu adh-Dhahhak bin Qais telah membawa angkatan tenteranya 
keluar dari kota Damsyik dan kedua-dua pasukan itu telah bertemu di suatu 
tempat bernama Marjar-Rahit yang terletak sejauh kira-kira tiga kilometer dari 
kota Damsyik. Pertempuran sengit meletus di situ. Tentera Khalifah Marwan 
bin al-Hakkam berjaya menewaskan pasukan tentera adh-Dhahhak bin Oais di 
mana seramai kira-kira 3,000 orang tentera adh-Dhahhak bin Oais telah 
terbunuh termasuk adh-Dhahhak bin Qais sendiri. Dengan tewasnya adh- 
Dhahhak bin Oais dalam peperangan di Marjar-Rahit, maka telah turut tewas 
pula an-Nu'man bin Basir dan Zufar bin Harith al-Kilabi. Peperangan ini 
berlaku pada bulan Muharram tahun 65 Hijrah/684 Masihi. 


Menakluk Semula Mesir 


Dengan jatuhnya semula kota Damsyik ke dalam tangan tentera kerajaan 
bani Umayyah yang dipimpin sendiri oleh Khalifah Marwan bin al-Hakkam itu, 
maka seluruh negeri Syam telah mengaku tunduk semula kepada kerajaan bani 
Umayyah. Seterusnya Khalifah Marwan bin al-Hakkam mara pula ke negeri 

Mesir untuk merampas negeri itu daripada tangan gabenor kerajaan Khalifah 
Abdullah bin az-Zubair setelah baginda melantik Amru bin Said sebagai 
gabenor bagi kota Damsyik dan seluruh negeri Syam. 


Dalam pasukan yang mara ke negeri Mesir itu, Khalifah Marwan bin al- 
Hakkam telah membawa juga bersama-sama baginda dua orang putera baginda 
yang bijak dan perkasa iaitu Abdul Malik dan Abdul Aziz. Setelah berlaku 
pertempuran sengit dengan tentera penyokong kerajaan Khalifah Abdullah bin 
az-Zubair bin al-Awwam, putera sulung Asma' binti Abu Bakar as-Siddiq yang 
dikepalai oleh gabenor negeri Mesir iaitu Abdul Rahman bin Jahdam, maka 
Mesir akhirnya berjaya ditawan oleh Khalifah Marwan bin al-Hakkam. Seramai 
80 orang penyokong Khalifah Abdullah bin az-Zubair telah dipenggal leher 
mereka kerana enggan menyatakan baiat mereka kepada Khalifah Marwan bin 
al-Hakkam. 


Setelah berjaya menakluk semula negeri Mesir, maka Khalifah Marwan bin 
al-Hakkam telah menyekat penghantaran bekalan gandum Mesir ke negeri 
Hijaz untuk mengkebulurankan Khalifah Abdullah bin az-Zubair di kota 
Mekah. Tetapi langkah ini tidak berkesan kerana kerajaan bani az-Zubairi masih 
mendapat bekalan makanan asasi orang-orang Arab itu daripada negeri 
Yamamah yang masih di bawah kekuasaan kerajaan bani az-Zubairi. 


Setelah beberapa ketika tinggal di Mesir, Khalifah Marwan bin al-Hakkam 
mendapat berita bahawa adinda Khalifah Abdullah bin az-Zubair iaitu Mus'ab 
bin az-Zubair yang menjadi penguasa di kota Basrah dan daerah sekitarnya 
telah menyerang Palestin dan berjaya menawan negeri itu. Maka dalam 
keadaan kelam kabut dan tergesa-gesa, Khalifah Marwan bin al-Hakkam telah 
mengeluarkan arahan kepada Amru bin Said, gabenor bagi negeri Syam supaya 
segera menghalau Mus'ab bin az-Zubair supaya keluar dari bumi Palestin. 
Kerana kepintaran mengatur taktik perang dan kerana sangat gagahnya di 
medan perjuangan bersenjata, tentera kerajaan bani Umayyah yang dipimpin 
oleh Panglima Amru bin Said telah berjaya mengusir Panglima Mus'ab bin az- 
Zubair dan angkatan tenteranya keluar dari bumi Palestin dan mendesak 
Mus'ab sehingga kembali semula ke kota Basrah. Kemudian setelah melantik 
putera baginda Abdul Aziz bin Marwan sebagai gabenor Mesir, maka dengan 
tergesa-gesa Khalifah Marwan bin al-Hakkam terus pulang semula ke kota 
Damsyik, di negeri Syam kerana bimbang terhadap serangan balas oleh tentera 
penyokong Khalifah Abdullah bin az-Zubair dan akan merampas semula negeri 
Syam daripada tangan kerajaan bani Umayyah yang baru dapat kembali 
menguasainya itu. 


Untuk makluman para pembaca yang budiman semua, Marwan bin al- 
Hakkam adalah orang pertama daripada seluruh umat Islam yang menamakan 
puteranya Abdul Malik dan Abdul Aziz. Sebelum itu nama orang Arab 
hanyalah Malik atau Aziz sahaja. 

Di kota Damsyik, Khalifah Marwan bin al-Hakkam telah mempersiapkan 
dua pasukan tentera yang besar untuk dihantar ke dua destinasi. Destinasi 
pertama ialah negeri Iraq bagi menghadapi al-Mukhtar bin Abu Ubaid ath- 
Thaqafi yang masih berkuasa di kota Kufah dan juga Mus'ab bin az-Zubair 
yang merupakan gabenor di kota Basrah. Manakala satu lagi dihantar ke Hijaz 
bagi menghadapi Khalifah Abdullah bin az-Zubair sendiri. Tetapi sebelum 
kedua-dua pasukan itu mencapai matlamatnya, tiba-tiba Khalifah Marwan bin 
al-Hakkam wafat menjelang 27 hari bulan Ramadhan tahun 65 Hijrah/684 
Masihi ketika baginda berusia 63 tahun. 


Setelah Khalifah Marwan bin al-Hakkam mangkat, para penduduk negeri 
Syam terus melantik putera baginda yang bernama Abdul Malik bin Marwan 
sebagai Khalifah kerajaan bani Umayyah menggantikan tempat baginda. Ini 
adalah kerana beberapa bulan sebelum baginda wafat, Khalifah Marwan bin al- 
Hakkam telah mengubah isi perjanjian di Jabiyah itu secara rahsia tanpa 
diketahui oleh Khalid bin Yazid dan Amru bin Said. Khalifah Marwan bin al- 
Hakkam melakukan ini di hadapan para pembesar kerajaan sahaja. Baginda 
mengumumkan kepada para pembesar kerajaan bahawa Putera Mahkota yang 
sebenarnya ialah putera sulung baginda Abdul Malik, kemudian Abdul Aziz. 
Perlantikan Putera Mahkota ketika di kota Jabiyah dahulu dimansuhkan. 


Sepanjang pemerintahan baginda selama kira-kira 11 bulan lebih sahaja itu, 
meskipun sibuk dengan peperangan menentang para pemberontak 
pemerintahan baginda, Khalifah Marwan bin al-Hakkam sempat juga 
melakukan beberapa kebaikan atau jasa kepada rakyat. Di antara jasa-jasa 
baginda ialah baginda telah mencipta timbangan dan sukatan yang mana alat- 
alat ini mendatangkan faedah yang sangat besar kepada para peniaga dan 
pembeli. Para peniaga dapat melakukan jualbeli yang sempurna tanpa 
penipuan terhadap para pembelinya. 


Wafat 


Khalifah Marwan bin al-Hakkam wafat di dalam istana ketika baginda 
sedang nyenyak tidur di atas katil di dalam bilik peraduannya. Ketika itu 
baginda sedang demam. Baginda wafat bukan kerana sakit atau disebabkan 
. demam (meskipun memang baginda demam ketika itu), tetapi disebabkan 
perbuatan membalas dendam oleh isteri baru baginda sendiri. Baginda dibunuh 
oleh isteri baginda sendiri. Apabila menyebut tentang Khalifah Marwan bin al- 
Hakkam mati dibunuh oleh isterinya sendiri, ada baiknya kita memperkatakan 
sedikit tentang peristiwa yang anih ini. Jarang sekali suami dibunuh oleh isteri 
sendiri. Inilah yang dikatakan anih. 


Diriwayatkan oleh para sejarawan Islam setelah Khalifah Marwan bin al- 
Hakkam dilantik menjadi Khalifah bani Umayyah yang keempat pada bulan 
Zulkaedah tahun 64 Hijrah/683 Masihi, baginda telah mengahwini janda 
Khalifah Yazid bin Mu'awiyah yang bernama Ummu Khalid binti Hasyim bin 

Utbah bin Abu Waqqas. Tujuan baginda mengahwini isteri Khalifah Yazid bin 
Mu'awiyah itu mempunyai muslihat politik yang tinggi. Ini terbukti apabila 
dikatakan baginda sering menghina Khalid putera Ummu Khalid di dalam 
majlis keramaian yang menyebabkan Khalid bin Yazid menjadi sangat malu 
dan sakit hati terhadap sikap ayah tirinya itu. Boleh dikatakan setiap kali 
Khalifah Marwan bin al-Hakkam berserempak atau duduk dekat dengan Khalid 
bin Yazid, baginda selalu sahaja mengucapkan kata-kata menghina dan 
memburuk-burukkan Khalid bin Yazid. Khalid yang cerdik telah dapat 
membaca tujuan ayah tirinya yang bersikap demikian terhadap diri beliau 
seperti itu tidak lain daripada untuk menjatuhkan nama baiknya di mata 
masyarakat. Ini boleh menjadi sebab beliau akan tersingkir daripada 
kedudukan sebagai Putera Mahkota. Kerana sudah tidak tahan menanggung 
malu dan sakit hati terhadap perbuatan ayah tirinya yang busuk hati itu, maka 
Khalid bin Yazid telah mengadu perkara itu kepada ibundanya. Maka marahlah 
Ummu Khalid dan berazam untuk membalas dendam terhadap suaminya itu. 


Ummu Khalid atau dipanggil juga Ummu Hasyim binti Hasyim bin Utbah 
bin Abu Waqqas, iaitu cucu saudara kepada sahabat Nabi yang paling 
terkemuka iaitu Saad bin Abu Waqqas. 


Bermula dari saat itu, Ummu Khalid merasakan tujuan disebalik penikahan 
Khalifah Marwan bin al-Hakkam dengan dirinya itu adalah bukan di atas dasar 
kerana mencintai beliau dan kerana kasihan kepadanya, tetapi di atas niat mahu 
merampas jawatan khalifah dari tangan keturunan Abu Sufyan dan mahu 
diberikan kepada anak-anaknya, maka di atas dasar itu Ummu Khalid telah 
merancang untuk membunuh suaminya yang sebenarnya mempunyai motif 
politik yang busuk disebalik perbuatan mengahwininya itu. 


Hari-hari seterusnya berlalu. Suatu hari Khalifah Marwan bin al-Hakkam 
telah demam dan baginda tidur di bilik peraduannya. Ummu Khalid binti 
Hasyim telah bermaufakat dengan beberapa orang khadamnya untuk 
menghabiskan nyawa suaminya yang sedang demam itu. Ummu Khalid 
menyuruh beberapa orang khadamnya supaya duduk di atas bantal yang 
diletakkan di atas muka suaminya Khalifah Marwan bin al-Hakkam yang 
sedang tidur nyenyak. Manakala yang lain-lain memegang seluruh anggotanya 
dengan kuat supaya dia tidak dapat meronta. Jangan diangkat punggung 
mereka yang diletakkan di atas muka Khalifah Marwan bin al-Hakkam yang 
telah tua dan sedang demam itu, melainkan setelah diyakini dia sudah 
kehilangan nyawanya. 


Dengan sebab lemas itulah, menjadi punca kepada wafatnya Khalifah 
Marwan bin al-Hakkam. 

Keluarga 


Setakat yang penyusun ketahui bahawa Khalifah Marwan bin al-Hakkam 
mempunyai dua orang isteri. Isteri yang pertama bernama Aisyah binti 
Mu'awiyah bin al-Mughirah bin Abul Ass bin Umayyah. Jelas isteri baginda ini 
adalah anak sepupu baginda sendiri. Manakala isteri baginda yang kedua ialah 
Ummu Khalid binti Hasyim bin Utbah bin Abu Waqqas. Jelas beliau adalah 
cucu saudara kepada Saad bin Abu Waggas, salah seorang sahabat sepuluh ahli 
syurga. Selain daripada dua orang isteri baginda ini, penyusun tidak 
memperolehi maklumat apakah baginda masih mempunyai isteri yang lain 
iaitu isteri ketiga dan keempat dan apakah baginda memiliki jariah atau tidak 
kerana kelemahan dan kekurangan penyusun di dalam membaca kitab-kitab 
atau buku-buku sejarah yang berkaitan. 


Baginda mengahwini Aisyah binti Mu'awiyah ketika baginda berusia 24 
tahun. Ini berdasarkan tarikh kelahiran anak sulung baginda Abdul Malik pada 
tahun 26 Hijrah/648 Masihi. Manakala baginda mengahwini isteri kedua 
baginda Ummu Khalid binti Hasyim bin Utbah bin Abu Waggas ketika baginda 
berusia 62 tahun, ketika baginda mula-mula dilantik menjadi khalifah di 
Muktamar Jabiyah tahun 64 Hijrah/683 Masihi. 


Hasil dari perkahwinan baginda dengan isteri yang pertama iaitu Aisyah 
binti Mu'awiyah, Khalifah Marwan bin al-Hakkam telah memperolehi dua 
orang putera iaitu Abdul Malik dan Abdul Aziz. Manakala daripada isteri 
kedua baginda, penyusun percaya Khalifah Marwan bin al-Hakkam tidak 
memperolehi anak, ini berdasarkan kepada dua faktor. Faktor pertama baginda 
mengahwini Ummu Khalid tidak sampai setahun. Faktor kedua ketika baginda 
mengahwini Ummu Khalid, baginda sudah tua berusia 62 tahun. 


Tetapi kedua-dua faktor ini tidaklah menghalang baginda daripada 
memperolehi anak, sebab Khalifah Uthman bin Affan ketika berkahwin dengan 
Na'ilah binti Furaifisya, baginda sudah tua berusia lebih 70 tahun, tetapi masih 
mendapat seorang puteri bernama Maryam. 


Selain Abdul Malik dan Abdul Aziz, Khalifah Marwan bin al-Hakkam juga 
memperolehi anak-anak yang lain iaitu Bisyr dan Muhammad. Tetapi penyusun 
tidak memperolehi maklumat apakah anak-anak ini diperolehi dari isteri atau 
dari jariah baginda. 

Namun anak-anak Khalifah Marwan bin al-Hakkam yang masyhur sekali di 
dalam sejarah Islam hanyalah Abdul Malik dan Abdul Aziz sahaja. Manakala 
Muhammad ada juga namanya disebut di dalam sejarah Islam kerana beliau 
adalah ayahanda kepada khalifah bani Umayyah yang terakhir iaitu Khalifah 
Marwan bin Muhammad. 


Sekadar untuk maklumat kepada para pembaca yang budiman bahawa 
ketika Khalifah Uthman bin Affan menjadi khalifah, baginda sangat menyukai 

Marwan bin al-Hakkam kerana kebolehannya di dalam persoalan-persoalan 
politik, dan menyayangi adinda Marwan yang bernama al-Harith kerana 
akhlaknya. Sebab itu Khalifah Uthman bin Affan telah mengahwinkan al-Harith 
bin al-Hakkam dengan puteri baginda yang bernama Aisyah anak dari isteri 
baginda yang bernama Ramlah binti Syaibah bin Rabiah. Sedangkan Marwan, 
Khalifah Uthman bin Affan tidak menjadikannya menantu, hanya sekadar 
Setiausaha Politik baginda sahaja. 


Kelebihan Peribadi 


Marwan bin al-Hakkam adalah seorang tabiin besar yang memiliki banyak 
kelebihan pada dirinya. Selain beliau adalah seorang tokoh politik dan 
pahlawan yang besar dan hebat, Marwan bin al-Hakkam juga adalah seorang 
yang alim dan salih meskipun dalam politik beliau begitu licik dan ada putar 
belitnya seperti Khalifah Mu'awiyah bin Abu Sufyan dan Amru bin al-Ass juga. 
Tetapi di dalam kehidupan sehariannya, Marwan bin al-Hakkam adalah 
seorang yang sangat memperhatikan persoalan agama. Beliau sangat pandai di 
dalam ilmu membaca al-Qur'an dan selalu membaca al-Qur'an setiap hari. 
Beliau juga telah mendidik anak-anaknya dengan didikan agama yang 
sempurna. Sehingga putera-putera beliau terutama Abdul Malik telah muncul 
menjadi seorang ulama' fekah yang terbilang di kota Madinah sebelum ia 
dilantik menjadi khalifah. Manakala Abdul Aziz sangatlah salih dan wara'nya. 


Diriwayatkan bahawa Marwan bin al-Hakkam ketika menjadi gabenor kota 
Madinah pada zaman Khalifah Mu'awiyah bin Abu Sufyan, beliau selalu 
berdampingan dengan Abu Said al-Khudri, seorang sahabat Nabi yang 
masyhur dan seorang daripada tujuh orang ahli hadis dari kalangan para 
sahabat Nabi. Orang-orang Madinah ketika itu selalu melihat Marwan bin al- 
Hakkam kalau berjalan beriringan dengan Abu Said al-Khudri, sering 
berpegang tangan kerana keakraban persahabatan antara keduanya. 

(65-86 Hijrah / 684-704 Masihi) 


Pengenalan 


Abdul Malik bin Marwan ialah khalifah kerajaan bani Umayyah yang 
kelima. Baginda memerintah selama kira-kira 21 tahun bermula dari tahun 65 
Hijrah/684 Masihi sampailah ke tahun 86 Hijrah/704 Masihi. Baginda naik 
menjadi khalifah menggantikan tempat ayahanda baginda Khalifah Marwan bin 
al-Hakkam yang telah wafat setelah dibunuh oleh isterinya sendiri seperti yang 
telah dikisahkan di atas. 


Abdul Malik bin Marwan dianggap sebagai Khalifah bani Umayyah yang 
telah menghidupkan kembali kerajaan bani Umayyah yang telah hampir- 
hampir hancur di tangan Abdullah bin az-Zubair yang mengaku menjadi 
khalifah dan berkuasa hampir di seluruh Tanah Arab selama kira-kira sembilan 
tahun. 


Kerana kejayaan baginda memulihkan dan menegakkan semula kerajaan 
bani Umayyah yang hampir berkubur itu, maka Khalifah Abdul Malik bin 
Marwan dianggap oleh para sejarawan Islam sebagai Pengasas Kedua Kerajaan 
Bani Umayyah setelah pengasasnya yang sebenar Khalifah Mu'awiyah bin Abu 
Sufyan. 


Masa pemerintahan Khalifah Abdul Malik bin Marwan dapat dibahagikan 
kepada dua period. Period pertama bermula dari tarikh baginda mula-mula 
dilantik menjadi khalifah iaitu pada tahun 65 Hijrah/684 Masihi hinggalah ke 
tahun 73 Hijrah/691 Masihi iaitu masa baginda berjuang untuk memulihkan 
kerajaan sehinggalah Khalifah Abdullah bin az-Zubair hancur di tangan 
baginda. Period ini memakan masa selama lapan tahun. Period yang kedua 
bermula dari tarikh 73 Hijrah/691 Masihi sampailah baginda wafat pada tahun 
86 Hijrah/704 Masihi. Period ini memakan masa selama tiga belas tahun. 


Dalam period pertama pemerintahan baginda, Khalifah Abdul Malik bin 
Marwan tidak dapat melakukan apa-apa pembaharuan dalam negara atau 
penyebaran agama Islam serta peluasan tanah jajahan kerajaan Islam. Pada 
masa period pertama ini Khalifah Abdul Malik bin Marwan banyak 

menumpahkan perhatian di dalam usaha untuk menghapuskan para 
pemberontak dalam negeri sahaja. Bayangkan selama lapan tahun Khalifah 
Abdul Malik bin Marwan terpaksa bertungkus lumus menghadapi para 
pemberontak baru dapat diselesaikan. 


Bermula period kedua barulah Khalifah Abdul Malik bin Marwan dapat 
menumpukan perhatian baginda terhadap perjuangan mengukuhkan wilayah- 
wilayah kerajaan, menyebarkan agama Islam serta melaksanakan 
pembaharuan-pembaharuan dan membina infrastruktur untuk kemudahan dan 
faedah rakyat jelata. 


Kelahiran Dan Keturunan 


Khalifah Abdul Malik bin Marwan dilahirkan di kota Madinah pada tahun 
26 Hijrah/648 Masihi ketika pemerintahan kerajaan Islam berada di dalam 
tangan Khalifah Uthman bin Affan, Khalifah Irrasyidin yang Ketiga. Ketika 
Khalifah Uthman bin Affan dibunuh, Abdul Malik bin Marwan baru berusia 9 
tahun. Ketika Khalifah Ali bin Abu Talib dibunuh, Abdul Malik bin Marwan 
berusia 14 tahun. Ketika Khalifah Mu'awiyah bin Abu Sufyan mangkat, usia 
Abdul Malik bin Marwan ialah 34 tahun. 


Salasilah keturunan Khalifah Abdul Malik bin Marwan dari pihak 
ayahandanya ialah Abdul Malik bin Marwan bin al-Hakkam bin Abul Ass bin 
Umayyah bin Abdus Syams bin Abdul Manaf bin Ousai. Manakala dari pihak 
ibundanya ialah Abdul Malik bin Aisyah binti Mu'awiyah bin al-Mughirah bin 
Abul Ass bin Umayyah bin Abdus Syams. 


Jelas Khalifah Abdul Malik bin Marwan berasal dari keturunan atau darah 
bani Umayyah sama ada dari pihak ayahandanya mahupun dari pihak 
ibundanya. Beliau masih berhubungan saudara dua pupu dengan Khalifah 
Mu'awiyah bin Abu Sufyan. 


Sifat-Sifat Peribadi Dan Kelebihan 


Memperkatakan tentang sifat-sifat peribadi khalifah Abdul Malik bin 
Marwan adalah suatu yang penting sekali. Ini adalah kerana Khalifah Abdul 
Malik bin Marwan memiliki peribadi yang unggul dan hebat. Kerana ciri-ciri 
peribadi beliau itulah beliau berjaya menyelamat dan mengukuhkan semula 
kerajaan bani Umayyah yang hampir musnah menjelang kewafatan 
ayahandanya Khalifah Marwan bin al-Hakkam. 


Sejak dari zaman kanak-kanak lagi, Khalifah Abdul Malik bin Marwan telah 
dididik oleh ayahandanya Khalifah Marwan bin al-Hakkam dengan didikan 
agama yang sempurna. Khalifah Marwan bin al-Hakkam telah memaksa Abdul 
Malik supaya belajar ilmu agama secara bersungguh-sungguh tidak boleh 
bermain-main. Sehingga Abdul Malik muncul menjadi seorang ulama' yang 
terkemuka di dalam bidang fekah, amat pandai di dalam mengistimbat hukum 

dan seorang yang kuat beribadat di kota Madinah. 


Seorang ulama' di peringkat tabiin yang terkemuka di masa itu bernama 
Amir bin Syuhabil yang lebih dikenali dengan nama Imam asy-Syu'bi 
menceritakan tentang kealiman dan keahlian Abdul Malik bin Marwan di 
dalam persoalan agama. Katanya, “Setiap kali aku berdebat dengan seseorang 
ternyata aku selalu mengatasi mereka, kecuali dengan Abdul Malik (bin 
Marwan). Setiap kali aku berdebat dengan dia mengenai satu-satu hadis atau 
syair, dia akan menambah pengetahuanku.” 


Kata orang pada masa itu, “Ulama' fikah di Madinah ada empat orang iaitu 
Said bin al-Musaiyyab (ketua fuqaha' tujuh Madinah - P), Abdul Malik bin 
Marwan, Urwah bin az-Zubair (adinda kepada Ibnuz Zubair - P) dan Qabisah 
bin Zuw'aib.” 

Sebenarnya ulama' fekah yang terkemuka hidup sezaman dengan Said bin 
al-Musaiyyab, Urwah bin az-Zubair dan Abdul Malik bin Marwan bukan hanya 
empat orang sahaja, tetapi jumlah mereka berpuluh malah beratus-ratus orang. 
Bahkan pada ketika itu di kota Madinah terdapat seramai tujuh orang ulama' 
yang sangat alim di dalam bidang fekah yang dinamakan Fuqaha’ Tujuh 
Madinah. Di samping itu terdapat pula Salim bin Abdullah bin Umar, Abu 
Salamah bin Abdul Rahman bin Auf, Muhammad bin Ubaidullah bin Muslim 
bin Syihab az-Zuhri dan ramai lagi. Cuma mungkin sekali orang menyebut 
empat orang ini semata-mata untuk membandingkan empat orang itu sahaja. 


Ibnu Umar berkata, “Orang lain dilahirkan sebagai kanak-kanak, sedangkan 
Abdul Malik bin Marwan dilahirkan sebagai bapa.” 


Khalifah Abdul Malik bin Marwan telah mewarisi sifat-sifat ayahandanya 
Khalifah Marwan bin al-Hakkam yang cerdik, bijaksana, pintar dan gagah 
perkasa. Baginda juga adalah seorang insan yang mempunyai ketabahan hati 
yang luar biasa. Baginda tidak gegabah ketika merasa dirinya mungkin akan 
ditangkap setelah askar-askar baginda sudah ditewaskan. Ahli-ahli sejarah 
Islam menceritakan tentang kisah yang memperlihatkan betapa tabahnya hati 
Khalifah Abdul Malik bin Marwan ketika berhadapan dengan suasana genting 
dan runcing. Sebab itu baginda layak menjadi khalifah menggantikan tempat 
bapanya. 


Diriwayatkan oleh ahli-ahli sejarah Islam ketika Khalifah Abdul Malik bin 
Marwan sedang memimpin pasukan tentera untuk memberi bantuan kepada 
gabenor kota Kufah iaitu Ubaidullah bin Ziyad bin Abihi yang sedang 
berperang dengan pemberontak yang bernama Mukhtar bin Abu Ubaid ath- 
Thagafi, dalam pertengahan perjalanan pada suatu malam, baginda telah 
menerima enam khabar yang amat buruk sekali. Kalau bukan Khalifah Abdul 
Malik bin Marwan yang menjadi khalifah yang menerima khabar yang 
sedahsyat ini, boleh jadi khalifah itu akan jatuh pingsan atau hilang separuh 
akal. Berita pertama yang sampai kepada baginda ialah tentang terbunuhnya 

Ubaidullah bin Ziyad di tangan Mukhtar bin Abu Ubaid ath-Thaqafi dalam 
pertempuran di sungai Khazer, satu cabang sungai Dajlah. Kemudian sampai 
pula berita kepada baginda bahawa panglima yang baginda hantar untuk 
memerangi Khalifah Abdullah bin az-Zubair di kota Mekah juga telah 
kecundang. Seterusnya sampai pula berita yang ketiga iaitu kemasukan tentera 
Khalifah Abdullah bin az-Zubair ke Palestin dan bergabung dengan tentera 
Mus'ab bin az-Zubair di sana yang telah kembali menguasai Palestin setelah 
dihalau pada zaman Khalifah Marwan bin al-Hakkam dahulu. Berita seterusnya 
yang diterima ialah angkatan tentera Rom Timur telah berjaya menduduki kota 
al-Masisah, sebuah kubu kuat di Syam yang terletak di antara kota Antakiah 
dengan negeri Syam dekat dengan kota Tarsus. Kemudian sampai lagi berita 
kelima iaitu hamba-hamba sahaya dan orang-orang yang tidak 
bertanggungjawab telah memecah pintu-pintu penjara di kota Damsyik sebaik 
sahaja baginda berangkat ke kota Kufah, dan banduan-banduan yang keluar 
dari penjara itu telah menyerang penduduk di sekitarnya. Kemudian sampai 
lagi berita yang keenam dan terakhir iaitu berita bahawa orang-orang Badwi 
menyerang kota Homs dan kota Ba'labak. 


Apakah reaksi Khalifah Abdul Malik bin Marwan ketika mendengar berita- 
berita pahit yang datang bertubi-tubi menikam telinga baginda itu? Dikatakan 
bahawa Khalifah Abdul Malik bin Marwan pada malam tersebut telah 
memperlihatkan sikap dan sifat bahawa baginda adalah seorang pemimpin 
yang kuat dan tabah hati. Pada malam itu Khalifah Abdul Malik bin Marwan 
hanya ketawa dan bermanis muka, dan bercakap-cakap dengan ramahnya 
dengan anggota tentera baginda seolah-olah tiada apa-apa yang 
membimbangkan sedang dan telah berlaku ke atas kerajaan baginda. 


Beliau juga adalah seorang yang sangat tinggi balaghah percakapannya. 
Apabila beliau berpidato, beliau sangat berhati-hati agar jangan tersalah di 
dalam menyebut kata-kata biar sentiasa tepat dengan ayat. Di atas sebab-sebab 
ini dikatakan rambut beliau cepat ditumbuhi uban yang kebanyakan orang lain 
pada peringkat usia seperti itu masih belum beruban. 


Ketika baginda dilantik menjadi khalifah, usia baginda ialah 40 tahun dan 
belum ada sehelaipun uban tumbuh di kepala baginda. Tetapi sebaik sahaja 
baginda dilantik menjadi khalifah, uban tiba-tiba sahaja kelihatan di kepala 
baginda. Ini cukup menghairankan orang-orang yang dekat dengan baginda. 
Mereka bertanya baginda; 


“Wahai Amirul Mu'minin! Alangkah cepatnya rambut tuan ditumbuhi 
uban!” 


Khalifah Abdul Malik bin Marwan menjawab, “Bagaimanakah tidak terjadi 
demikian, aku memeras otakku setiap kali aku mahu berhadapan dengan orang 
ramai di atas mimbar setiap hari Jumaat. Sekali atau dua kali (aku memeras 
otak itu dalam seminggu), “jawab Khalifah Abdul Malik bin Marwan. 

Suatu hari ada orang bertanya baginda, “Alangkah cepatnya kepala tuan 
ditumbuhi uban wahai Amirul Mu'minin!” 


Jawab Khalifah Abdul Malik bin Marwan, “Engkau sudah lupa. Ini 
disebabkan terlalu kerapnya aku naik mimbar. Aku selalu berhati-hati kerana 
khuatir aku tersalah cakap.” 


Menjadi Khalifah 


Sebagaimana yang telah disebut di dalam sejarah kerajaan bani Umayyah 
bahawa Khalifah Marwan bin al-Hakkam telah mengkhianati perjanjian yang 
telah dibuat di Jabiyah pada bulan Zulkaedah tahun 64 Hijrah/684 Masihi. 
Dalam perjanjian di Muktamar Jabiyah itu diputuskan bahawa pengganti 
Khalifah Marwan bin al-Hakkam ialah Khalid bin Yazid, kemudian Amru bin 
Said bin al-Ass. Tetapi beberapa bulan kemudiannya Khalifah Marwan bin al- 
Hakkam telah membatalkan perjanjian itu. Baginda menamakan dua orang 
pengganti baginda iaitu kedua-dua putera baginda Abdul Malik pengganti 
pertama dan Abdul Aziz pengganti kedua. 


Setelah Khalifah Marwan bin al-Hakkam mangkat pada bulan Ramadhan 
tahun 65 Hijrah/685 Masihi, maka Abdul Malik iaitu putera sulung baginda 
telah dipilih untuk menduduki kerusi khalifah bani Umayyah yang kelima pada 
bulan Ramadhan tahun 65 Hijrah/685 Masihi. 


Diriwayatkan oleh ahli-ahli sejarah Islam, sebaik sahaja dilantik menjadi 
khalifah, Khalifah Abdul Malik bin Marwan telah memperlihatkan sikapnya 
yang agak biadab terhadap agama. Ini tidaklah patut atau sepadan dengan 
tarafnya sebagai salah seorang daripada empat ulama' terkemuka Madinah 
bersama Said bin al-Musaiyyab, Urwah bin az-Zubair dan Qabisah bin Zuaib. 
Kalau pembaca pernah membaca kisah-kisah berkaitan para ulama' di kota 
Madinah di peringkat tabien, saudara-saudara pembaca akan tahu betapa 
tingginya iman, ilmu dan ketakwaan para ulama' Madinah yang termasuk ke 
dalam senarai fuqaha' tujuh Madinah. Tetapi Khalifah Abdul Malik bin Marwan 
yang tahu diri setiap insan yang menjadi khalifah pada zaman seperti 
zamannya pasti akan mengorbankan sedikit sebanyak prinsip agama dan 
kesalihan. Sebab itu baginda tergamak mengucapkan terhadap al-Qur'an yang 
sedang berada di dalam pangkuan seorang sahabat baginda kata-kata seperti 
berikut; 


“Inilah akhir perhatianku kepadamu.” 


Kata-kata Khalifah Abdul Malik bin Marwan ini diriwayatkan oleh Ibnu Abu 
Aisyah yang diucapkan oleh Khalifah Abdul Malik bin Marwan kepada al- 
Qur'an yang sedang dibacanya, sebaik sahaja dia mendapat tahu dirinya telah 
dilantik sebagai khalifah menggantikan tempat ayahandanya Khalifah Marwan 
bin al-Hakkam yang mangkat. Kata-kata ini diriwayatkan oleh Imam Tabari 
dalam kitabnya Tarikhul Khulafa'. 

Tetapi penyusun memahami kisah yang diriwayatkan oleh Ibnu Abu Aisyah 
ini bukan sebagaimana fahaman di atas. Marilah kita lihat bagaimana kisah 
yang diceritakan oleh Ibnu Abu Aisyah itu:- 


“Aku pernah menyerahkan sebuah perkara kepada Abdul Malik (Khalifah 
Abdul Malik bin Marwan), sedang musyhaf al-Qur'an berada di pangkuanku. 
Lalu ia menutupnya dan berkata, “Ini akhir perhatianku denganmu.” 


Pada fahaman penyusun yang serba dhaif dan cetek akal ini, bukanlah kata- 
kata Khalifah Abdul Malik bin Marwan ini ditujukan kepada al-Qur'an yang 
berada di pangkuan Ibnu Abu Aisyah, tetapi ditujukan kepada Ibnu Abu 
Aisyah yang datang membawa perkara kepada baginda. Jadi Khalifah Abdul 
Malik bin Marwan marah kepada Ibnu Abu Aisyah. Tidak ada kaitan langsung 
dengan al-Qur'an. 


Tidak munasah langsung Khalifah Abdul Malik bin Marwan 
mengungkapkan kata-kata perpisahan kepada al-Qur'an, sedangkan baginda 
adalah seorang yang sangat memuliakan keluarga Rasulullah s.a.w. Tidak ada 
kemunasabahan seseorang yang sangat menghormati Rasulullah s.a.w. dan 
keluarga baginda tiba-tiba sanggup menghina Allah SWT. 


Di manakah bukti yang mengatakan Khalifah Abdul Malik bin Marwan 
sangat memuliakan keluarga Rasulullah s.a.w.? Hah, lihat bukti di bawah ini:- 


Khalifah Abdul Malik bin Marwan memberi amaran keras kepada gabenor 
baginda di Hijaz iaitu al-Hajjaj bin Yusuf ath-Thaqafi yang sangat suka 
menumpahkan darah manusia agar berhati-hati dengan darah keluarga 
Rasulullah s.a.w. Kata baginda kepada al-Hajjaj bin Yusuf ath-Thaqafi, 
“Terputusnya kerajaan bani Abu Sufyan (dari Mu'awiyah bin Abu Sufyan 
setakat cucunya sahaja - Mu'awiyah bin Yazid) kerana mereka menumpah 
darah keluarga Rasulullah s.a.w. (membunuh Sayidina Husein di Padang 
Karbala)”. 


Al-Hajjaj Bin Yusuf Ath-Thagafi 


Sebelum kita membicarakan tentang perjalanan pemerintahan Khalifah 
Abdul Malik bin Marwan dan kejayaan-kejayaan yang dicapai oleh baginda, 
penting sekali kita menyebut tokoh atau kakitangan kepada Khalifah Abdul 
Malik bin Marwan yang telah menolong atau membantu baginda menegakkan 
kerajaan bani Umayyah yang sedang goyah itu. 


Orang atau tokoh yang menjadi tulang belakang di dalam pemerintahan 
Khalifah Abdul Malik bin Marwan ialah seorang yang datang dari suku Thagif 
di kota Taif bernama al-Hajjaj bin Yusuf ath-Thagafi. Dia adalah seorang 
pahlawan yang gagah perkasa, cerdik dan sangat tegas di dalam bertindak 
sehingga untuk membunuh seseorang, sekalipun seorang yang besar, dia tidak 
pernah ragu-ragu apabila dia merasa tindakannya itu mendatangkan 

keuntungan atau keteguhan kepada pemerintahan yang didokongnya iaitu 
kerajaan bani Umayyah pimpinan Khalifah Abdul Malik bin Marwan. 


Kerana tenaga al-Hajjaj bin Yusuf ath-Thaqafilah kerajaan bani Umayyah 
yang diterajui oleh Khalifah Abdul Malik bin Marwan yang pada mulanya 
sangat bergoncang kerana tekanan yang hebat oleh pemberontak-pemberontak 
yang timbul di dalam negara sejak zaman pemerintahan ayahandanya lagi. 


Al-Hajjaj bin Yusuf ath-Thaqafi asalnya adalah seorang Ketua Polis kerajaan 
bani Umayyah yang bertugas di kota Damsyik pada zaman awal pemerintahan 
Khalifah Abdul Malik bin Marwan. Apabila Khalifah Abdul Malik bin Marwan 
melihat kepada kecerdikan dan ketegasannya di dalam melaksanakan tugasnya 
yang menyebabkan perkara jenayah dapat dikurangkan begitu mendadak di 
kota Damsyik, maka Khalifah Abdul Malik bin Marwan telah melantik beliau 
menjadi panglima perang angkatan tentera kerajaan bani Umayyah. Sejak itu 
nama al-Hajjaj bin Yusuf ath-Thaqafi benar-benar menyinar. 


Para Gabenor Wilayah 


Pada zaman pemerintahan Khalifah Abdul Malik bin Marwan, kedudukan 
gabenor-gabenor di daerah-daerah atau wilayah-wilayah tidak menentu kecuali 
di negeri Mesir sahaja. Ini adalah kerana ketika Khalifah Abdul Malik bin 
Marwan dilantik menjadi khalifah, boleh dikatakan seluruh negeri telah berada 
di bawah kekuasaan orang lain, bukan lagi di bawah penguasaan kerajaan bani 
Umayyah. Maka penyusun berminat untuk memperkatakan sedikit tentang 
pemerintahan gabenor di negeri Mesir dan gabenor Hijaz/Iraq sahaja, selain 
kerana gabenor Mesir dapat memerintah dengan baik tanpa gangguan para 
pemberontak, juga adalah disebabkan gabenor negeri Mesir ialah saudara 
kepada Khalifah Abdul Malik bin Marwan sendiri iaitu Abdul Aziz bin 
Marwan. Manakala gabenor Hijaz dan Iraq iaitu al-Hajjaj bin Yusuf ath-Thaqafi 
adalah seorang tokoh yang paling berjasa kepada pemerintahan Khalifah Abdul 
Malik bin Marwan. 


Gabenor Mesir 


Abdul Aziz bin Marwan dilantik menjadi gabenor bagi negeri Mesir oleh 
ayahandanya sendiri iaitu Khalifah Marwan bin al-Hakkam pada tahun 65 
Hijrah/685 Masihi. Ketika itu ayahandanya telah menyerang negeri Mesir dan 
berjaya merampas negeri itu daripada penguasaan pemerintah kerajaan bani az- 
Zubairi. Ketika mula-mula memangku jawatan gabenor, telah timbul juga 
masalah kepadanya kerana di Mesir terdapat ramai penyokong Khalifah 
Abdullah bin az-Zubair. Kerana masih belum berpengalaman, Abdul Aziz bin 
Marwan telah meminta nasihat daripada ayahandanya yang bersemayam di 
kota Damsyik. 


Khalifah Marwan bin al-Hakkam terus memberi mutiara-mutiara nasihat 


205 


PEMERINTAHAN KERAJAAN BANI UMAYYAH 


kepada putera baginda gabenor negeri Mesir itu tentang cara-cara untuk memikat 
hati rakyat. Setelah Abdul Aziz bin Marwan mendengar nasihat daripada 
ayahandanya tentang cara-cara untuk menarik hati rakyat jelata agar menyayangi 
gabenor atau pemerintah mereka, maka Abdul Aziz bin Marwan telah 
mengamalkan nasihat yang sangat berguna itu. Sejak itu Abdul Aziz bin Marwan 
telah dapat memerintah negeri Mesir dengan baik dan kekal selama 20 tahun. 
Beliau wafat setahun sebelum kekandanya Khalifah Abdul Malik bin Marwan 
wafat iaitu pada tahun 85 Hijrah/703 Masihi. 


Rakyat negeri Mesir sangat sayang kepada gabenor mereka Abdul Aziz bin 
Marwan kerana peribadinya yang mulia dan sangat menjaga kebajikan rakyat. 
Selama menjadi gabenor negeri Mesir itu, Abdul Aziz bin Marwan telah 
memajukan negeri Fir'aun itu dan telah berusaha memakmurkannya dengan 
bersungguh-sungguh sehingga rakyat negeri Mesir merasai kenikmatan berada 
di bawah pentadbiran Abdul Aziz bin Marwan. 


Abdul Aziz bin Marwan satu-satunya gabenor kerajaan bani Umayyah yang 
amat benci kepada perbuatan mencaci maki Sayidina Ali bin Abu Talib di 
dalam khutbah pada hari Jumaat. Tetapi kerana terpaksa beliau melakukan juga 
dengan nada suara yang tersekat-sekat, padahal beliau adalah seorang yang 
petah dan fasih ketika berkhutbah. Hal beliau ini telah disedari oleh ramai 
jemaah termasuklah putera beliau sendiri Umar bin Abdul Aziz yang kembali 
ke negeri Mesir setelah selesai belajar di kota Madinah sejak dari usia kanak- 
kanak sehinggalah dewasa. Umar bin Abdul Aziz pernah bertanya kepada 
ayahandanya tentang hal itu; 


“Kenapakah saya lihat ayah selalu tersekat-sekat ketika akan menyebut 
(untuk mencerca) nama Sayidina Ali bin Abu Talib dalam khutbah Jumaat?” 


Abdul Aziz bin Marwan dengan resah menjawab, “Wahai anakku, sekiranya 
semua orang mengetahui kelebihan Sayidina Ali bin Abu Talib di atas kita (bani 
Umayyah) sudah tentu mereka semua akan meninggalkan kita dan pergi 
memberi sokongan kepada keluarga beliau.” 


Demikianlah mulianya hati Abdul Aziz bin Marwan dan beliau adalah 
seorang yang berjiwa suci menyerupai jiwa Khalifah Uthman bin Affan yang 
juga berasal dari keturunan bani Umayyah tetapi sangat mencintai dan 
memuliakan keluarga bani Hasyim. 


Gabenor Hijaz Dan Iraq 


Khalifah Abdul Malik bin Marwan telah melantik al-Hajjaj bin Yusuf ath- 
Thaqafi sebagai gabenor Hijaz pada tahun 73 Hijrah/691 Masihi setelah beliau 
berjaya menewaskan Abdullah bin az-Zubair yang mengakui jadi khalifah dan 
beribu kotakan kota Mekah. Al-Hajjaj bin Yusuf ath-Thaqafi menjadi gabenor 
Hijaz hanya selama dua tahun sahaja. Kemudian dipindah untuk mentadbir 
Iraq pada tahun 75 Hijrah/693 Masihi setelah merasa Iraq lebih berbahaya 

berbanding Hijaz setelah terbunuhnya Abdullah bin az-Zubair, kerana ianya 
adalah sarang kaum Syiah yang boleh bangkit bila-bila masa untuk 
memberontak terhadap pemerintahan baginda meskipun tokoh-tokohnya 
banyak yang telah tumpas. Al-Hajjaj bin Yusuf ath-Thaqafi menjadi gabenor 
Iraq sehinggalah Khalifah Abdul Malik bin Marwan wafat pada tahun 86 
Hijrah/674 Masihi dan disambung perkhidmatannya selaku gabenor di Iraq 
oleh Khalifah al-Walid bin Abdul Malik sehingga wafat. Al-Hajjaj bin Yusuf ath- 
Thaqafi meninggal dunia pada tahun 95 Hijrah/713 Masihi iaitu setahun 
sebelum Khalifah al-Walid bin Abdul Malik wafat. 


Setelah beliau dihantar oleh Khalifah Abdul Malik bin Marwan ke Iraq, al- 
Hajjaj bin Yusuf ath-Thaqafi berangkat ke sana memimpin angkatan tentera 
yang besar terdiri daripada orang-orang negeri Syam. Apabila sampai di al- 
Qadisiyah, tempat di mana pernah berlaku pertempuran al-Qadisiyah yang 
masyhur itu, al-Hajjaj bin Yusuf ath-Thaqafi merehatkan pasukannya di situ. 
Kemudian beliau bersama-sama dua belas orang askarnya terus masuk ke kota 
Kufah dengan memakai jilbab sehingga semua orang tidak dapat mengenali 
beliau. Kemudian beliau naik ke atas mimbar Masjid Kufah dan berpidato 
setelah membuka kain penutup mukanya. Pidatonya penuh dengan ancaman 
dan ugutan yang telah benar-benar dilakukannya setelah beliau memerintah 
kota Kufah; 


“Wahai penduduk Kufah! Aku nampak beberapa kepala yang sudah cukup 
masak dan menunggu masa sahaja untuk dipetik. Akulah orang yang akan 
memetiknya. Aku terpandang-pandang darah yang sedang mengalir keluar 
dari celah-celah serban dan janggut kamu....” 


Kemudian al-Hajjaj bin Yusuf ath-Thaqafi membuka pula surat yang ditulis 
oleh Khalifah Abdul Malik bin Marwan untuk dibacanya kepada penduduk 
kota Kufah. Sebelum membaca dia terlebih dahulu membaca, “Bismillahir 
Rahmanir Rahim. Daripada Abdul Malik bin Marwan, Amirul Mu'minin 
kepada kaum Muslimin penduduk Kufah, assalamu alaikum.” 


Tetapi tidak kedengaran seorangpun yang menjawab yang menyebabkan al- 
Hajjaj bin Yusuf ath-Thaqafi naik berang. Beliau sekali lagi memberi ancaman 
dan membuat ugutan dan menyuruh seorang tenteranya membaca surat dari 
Khalifah Abdul Malik bin Marwan dengan mengulangi apa yang telah 
diucapkan olehnya. Maka barulah sidang jemaah menjawab salam dari khalifah 
itu. 


Memulakan Pemerintahan 


Apakah persoalan-persoalan besar yang sedang dihadapi oleh Khalifah 
Abdul Malik bin Marwan sebaik sahaja baginda dilantik menjadi khalifah? 


Memang Khalifah Abdul Malik bin Marwan telah berhadapan dengan 
persoalan-persoalan besar sebaik sahaja baginda dilantik menduduki kerusi 

khalifah kerajaan bani Umayyah yang kelima yang boleh menyebabkan 
musnahnya kerajaan bani Umayyah terutama sejak ayahandanya Khalifah 
Marwan bin al-Hakkam dilantik menerajui pemerintahan kerajaan bani 
Umayyah menggantikan tempat Khalifah Mu'awiyah bin Yazid yang meletak 
jawatan dan wafat beberapa hari kemudiannya. Persoalan-persoalan itu 
bukanlah sekadar besar, tetapi teramat besar kepada sesiapa yang memegang 
teraju pemerintahan kerajaan bani Umayyah ketika itu. Marilah kita lihat 
persoalan-persoalan yang teramat besar yang sedang melanda kerajaan 
Khalifah Abdul Malik bin Marwan satu persatu:- 


Masaalah Puak-Puak Yang Memberontak 


Ini adalah persoalan yang paling besar dan paling utama yang terpaksa 
dihadapi oleh Khalifah Abdul Malik bin Marwan sebaik sahaja baginda dilantik 
menjadi khalifah. Kalau pada masa pemerintahan ayahandanya dahulu yang 
hanya berhadapan dengan dua golongan pemberontakan sahaja iaitu 
pemberontakan kaum Syiah yang dipimpin oleh Mukhtar bin Abu Ubaid ath- 
Thagafi di Irag dan pemberontakan Abdullah bin az-Zubair yang berpusat di 
Hijaz (kota Mekah), tetapi setelah Khalifah Abdul Malik bin Marwan dilantik 
menjadi khalifah, baginda terpaksa berhadapan dengan enam pemberontakan 
iaitu ditambah empat lagi daripada pemberontakan yang asal. 


Selain dua pemberontakan oleh kaum Syiah dan Ibnuz Zubair, empat 
pemberontakan baru yang muncul setelah Khalifah Abdul Malik bin Marwan 
memegang jawatan khalifah ialah pertama pemberontakan oleh kaum Khawarij, 
kedua pemberontakan oleh Amru bin Said, ketiga pemberontakan oleh al- 
Mutarrif bin al-Mughirah bin Syu bah dan keempat pemberontakan oleh Abdul 
Rahman bin al-Asya'ath bin Oais al-Kindi. Itulah jumlah keseluruhan enam 
pemberontakan yang terpaksa dihadapi oleh Khalifah Abdul Malik bin Marwan 
sebaik sahaja baginda menjadi khalifah. 


Soalnya sekarang, kenapakah sampai begitu sekali banyaknya 
pemberontakan-pemberontakan yang muncul pada zaman pemerintahan 
Khalifah Abdul Malik bin Marwan? 


Marilah kita lihat satu persatu rentetan peristiwa-peristiwa yang membawa 
kepada timbul atau tercetusnya pemberontakan-pemberontakan yang enam 
ini:- 


Pertama Pemberontakan Amru Bin Said Bin Al-Ass 


Sepatutnya kita perlu membicarakan tentang pemberontakan yang 
dicetuskan oleh kaum Syiah sebagai pemberontakan yang pertama kerana 
pemberontakan ini tercetus sejak zaman pemerintahan Khalifah Yazid bin 
Mu'awiyah lagi dan diikuti dengan pemberontakan yang dicetuskan oleh 
Abdullah bin az-Zubair kerana masa tercetusnya juga sejak zaman Khalifah 

Yazid bin Mu'awiyah sebaik sahaja terjadi huru-hara di dalam negara setelah 
berlakunya peristiwa pembunuhan Sayidina Husein di Padang Karbala" tahun 
61 Hijrah/741 Masihi. Tetapi oleh kerana kedua-dua peristiwa pemberontakan 
ini agak sukar dan memakan masa yang agak lama untuk diselesaikan, maka 
pembicaraan tentang pemberontakan pada zaman pemerintahan Khalifah 
Abdul Malik bin Marwan dimulakan dengan pemberontakan oleh Amru bin 
Said kerana ianya cepat dipadamkan oleh Khalifah Abdul Malik bin Marwan. 


Amru bin Said ialah bekas gabenor kota Mekah dan juga gabenor kota 
Madinah pada zaman pemerintahan Khalifah Yazid bin Mu'awiyah. Beliau 
adalah putera kepada Said bin al-Ass bin Said bin al-Ass bin Umayyah, gabenor 
kota Kufah pada zaman pemerintahan Khalifah Uthman bin Affan. Beliau 
adalah seorang yang perkasa dan bijak. Sebab itu ketika terjadinya mesyuarat 
kaum bani Umayyah di Jabiyah pada tahun 64 Hijrah/683 Masihi ketika tokoh- 
tokoh bani Umayyah mahu mencari pengganti Khalifah Mu'awiyah bin Yazid 
yang meletak jawatan tanpa ditentu penggantinya, orang-orang bani Umayyah 
telah membuat persepakatan untuk melantik Marwan bin al-Hakkam sebagai 
khalifah, manakala Putera Mahkota diserahkan kepada Khalid bin Yazid bin 
Mu'awiyah, kemudian Amru bin Said ini. 


Sejak itu Amru bin Said telah berjuang bersama-sama dengan Khalifah 
Marwan bin al-Hakkam untuk menguat dan mengembalikan kekuasaan 
kerajaan bani Umayyah ke tampuk asalnya seperti pada zaman pemerintahan 
Khalifah Mu'awiyah bin Abu Sufyan. 


Ketika Khalifah Marwan bin al-Hakkam menyerang Mesir, Amru bin Said 
ditugaskan mengawal kota Damsyik. Ketika itu gabenor kerajaan bani az- 
Zubairi di Iraq iaitu Mus'ab bin az-Zubair telah menyerang dan menguasai 
negeri Palestin. Khalifah Marwan bin al-Hakkam telah mengarah Amru bin Said 
supaya menghalau Mus'ab bin az-Zubair keluar daripada menguasai negeri 
Palestin. Amru bin Said telah berjaya menghalau Mus'ab bin az-Zubair keluar 
dari bumi Palestin tanpa menghadapi tentangan yang lama. 


Tetapi setelah Khalifah Marwan bin al-Hakkam kembali semula ke kota 
Damsyik dan merasa kedudukannya sudah agak teguh, satu perkara yang 
sangat tidak patut baginda lakukan telah baginda lakukan. Iaitu Khalifah 
Marwan bin al-Hakkam telah memungkiri perjanjian yang dibuat di Jabiyah. 
Baginda telah mengisytiharkan pemecatan Khalid bin Yazid dan Amru bin Said 
daripada jawatan Putera Mahkota, dengan diganti oleh kedua-dua putera 
baginda iaitu Abdul Malik dan Abdul Aziz secara silih berganti. Ini telah 
menimbulkan kemarahan Amru bin Said yang mengharapkan dapat menjadi 
khalifah setelah Khalid bin Yazid nanti. 


Tetapi ketika api kemarahan sedang membakar hati Amru bin Said, tiba-tiba 
Khalifah Marwan bin al-Hakkam wafat. 


Sebaik sahaja Abdul Malik bin Marwan dilantik sebagai khalifah bani 

Umayyah yang kelima, maka Amru bin Said yang didokong oleh ramai juga 
orang-orang bani Umayyah yang setia kepada beliau telah bangkit 
memberontak terhadap pemerintahan Khalifah Abdul Malik bin Marwan. Oleh 
kerana Amru bin Said berada di negeri Syam dan melakukan pemberontakan di 
sekitar kota Damsyik, maka Khalifah Abdul Malik bin Marwan terpaksa 
menghadapinya dahulu sebelum menghadapi musuh-musuh kerajaan yang 
lain. 


Khalifah Abdul Malik bin Marwan tahu untuk berhadapan dengan Amru bin 
Said tidak boleh dengan beradu kekuatan tentera. Ini akan merugikan kerana 
tentera atau penyokong Amru bin Said adalah juga orang-orang dan penyokong 
kerajaan bani Umayyah. Ini mengakibatkan tentera kerajaan bani Umayyah 
akan menjadi lemah setelah tentera tumpas di dalam pertempuran sama ada di 
pihak baginda ataupun di pihak Amru bin Said. Oleh itu Khalifah Abdul Malik 
bin Marwan telah bertindak cerdik dan bijaksana untuk menghadapi Amru bin 
Said iaitu dengan main tipu muslihat. Baginda telah menghantar seorang 
utusan kepada Amru bin Said untuk memberitahu Amru bahawa baginda 
mahu berunding dengan cara baik untuk menyelesaikan masalah antara mereka 
berdua. Oleh itu Amru bin Said perlu datang ke kota Damsyik ke istana 
baginda untuk membuat perundingan. Amru bin Said percaya kepada 
perlawaan perdamaian oleh Khalifah Abdul Malik bin Marwan kepadanya itu. 


Setelah Amru bin Said berada di istana baginda, maka Khalifah Abdul Malik 
bin Marwan berkata kepada Amru bin Said bahawa dia tidak perlu melakukan 
tindakan yang boleh melemahkan kerajaan bani Umayyah, kerana Abdullah bin 
az-Zubair sedang berkuasa di seluruh bumi Arab dan Farsi pada masa itu. Oleh 
itu mereka perlu berbaik-baik dan berjuang bergadingan bahu sehingga musuh 
dapat ditumpas dan dikalahkan. Jelas Khalifah Abdul Malik bin Marwan 
seterusnya, setelah semua pemberontakan dapat ditumpaskan, maka baginda 
akan melantik Amru bin Said secara resmi menjadi Putera Mahkota dan 
khalifah bani Umayyah yang keenam setelah baginda. 


Khalifah Abdul Malik bin Marwan memperlihatkan sikap ikhlas baginda 
yang bersungguh-sungguh mempelawa Amru bin Said untuk berjuang 
bersama-sama baginda di dalam pasukan tentera kerajaan bani Umayyah yang 
berpusat di kota Damsyik itu. 


Amru bin Said menyakini kesungguhan Khalifah Abdul Malik bin Marwan 
itu dan beliau telah bersedia untuk ikut berjuang bersama-sama Khalifah Abdul 
Malik bin Marwan membasmi musuh kerajaan bani Umayyah. Ketika dalam 
perjalanan di dalam pasukan tentera kerajaan bani Umayyah yang dipimpin 
sendiri oleh Khalifah Abdul Malik bin Marwan untuk menghadapi Mus'ab bin 
az-Zubair, gabenor kerajaan bani az-Zubairi di kota Kufah, Amru bin Said yang 
berada di samping Khalifah Abdul Malik bin Marwan telah membuat desakan 
terhadap Khalifah Abdul Malik bin Marwan sebagaimana katanya; 

“Wahai Amirul Mu'minin! Dulu ayahmu telah membuat janji untuk 
memberi jawatan khalifah kepadaku sesudahnya. Dan berdasarkan janji itu, aku 
telah berjuang disampingnya. Dan kau telah mengetahui bagaimana kejayaan 
yang telah kami perolehi di dalam perjuangan disamping ayahmu. Sekarang 
kau umumlah (kepada orang ramai) bahawa aku akan menjadi khalifah 
selepasmu.” 


Tetapi Khalifah Abdul Malik bin Marwan tidak memberi apa-apa jawapan 
terhadap permintaan atau desakan oleh Amru bin Said itu. Dengan sebab itu 
Amru bin Said merasakan Khalifah Abdul Malik bin Marwan pasti tidak akan 
melayan permintaan atau tuntutan janji ayahandanya itu. Maka Amru bin Said 
terus meninggalkan pasukan dan terus kembali ke kota Damsyik, menguasai 
kota itu dan membuat pertahanan di sana. Setelah Khalifah Abdul Malik bin 
Marwan menyedari perkara itu, maka baginda terus berpatah balik semula ke 
kota Damsyik dan telah berlaku pertempuran dengan pasukan pimpinan Amru 
bin Said. Kedua-dua pasukan sama kuat. Saling tidak dapat kalah mengalahkan. 
Segalanya berakhir dengan perdamaian di antara kedua-dua pasukan itu. 


Khalifah Abdul Malik bin Marwan merasakan betapa bahayanya Amru bin 
Said terhadap kerajaan baginda. Baginda mahu menghapuskan Amru bin Said 
sebelum tokoh ini sempat membina kekuatan dan bangkit melawan baginda 
sekali lagi. Oleh itu Khalifah Abdul Malik bin Marwan mahu melaksanakan 
helahnya dengan cara halus iaitu baginda berpura-pura mahu mengumumkan 
bahawa baginda mahu melantik Amru bin Said menjadi Putera Mahkota 
seterusnya pengganti baginda di istana baginda nanti. Padahal di dalam hati 
Khalifah Abdul Malik bin Marwan tetap menganggap Amru bin Said adalah 
musuh ketat baginda dan tetap merasakan bahawa selagi Amru bin Said hidup, 
selama itu tokoh ini tetap menjadi ancaman kepada kerajaan baginda dan juga 
cita-cita baginda untuk melantik anak-anak baginda sebagai Putera Mahkota 
seterusnya khalifah-khalifah. Di atas alasan-alasan ini, maka Khalifah Abdul 
Malik bin Marwan telah membuat muslihat seperti yang telah disebut di atas 
untuk menghapuskan Amru bin Said daripada muka bumi ini. 


Setelah sampai di istana baginda di kota Damsyik, maka Khalifah Abdul 
Malik bin Marwan terus menjemput Amru bin Said agar datang ke istana 
baginda untuk tujuan perlantikan itu. Maka datanglah Amru bin Said dengan 
diiringi oleh beberapa belas orang pengawal peribadi beliau yang berbaris di 
belakang beliau. Setelah Amru bin Said dan rombongannya masuk ke dalam 
istana Khalifah Abdul Malik bin Marwan, seorang lepas seorang pengawal 
peribadi Amru bin Said ditahan oleh pengawal istana Khalifah Abdul Malik bin 
Marwan tanpa disedari oleh Amru bin Said yang berjalan di hadapan. Ketika 
Amru bin Said sampai di hadapan Khalifah Abdul Malik bin Marwan, ternyata 
beliau hanya tinggal berdua sahaja dengan pelayan beliau. Yang lain-lain 
semuanya lenyap. Kemudian Khalifah Abdul Malik bin Marwan terus 
membunuh Amru bin Said tanpa bertangguh-tangguh dan berkira bicara lagi. 

Setelah agak lama menunggu kembalinya pemimpin mereka dari mengadap 
Khalifah Abdul Malik bin Marwan, para pengawal peribadi Amru bin Said 
memanggil-manggil ketua mereka itu, tetapi tiada jawapannya. Tiba-tiba 
mereka melihat sebiji kepala digolek kepada mereka disertai dengan pundi- 
pundi atau uncang-uncang berisi wang. Setelah para pengawal peribadi Amru 
bin Said melihat kepala pemimpin mereka sudah terpenggal dari badannya, 
mereka sudah tidak dapat berbuat apa-apa lagi. Mereka menyedari bahawa 
perjuangan mereka sudah berakhir. Mereka perlu kembali memberi taat setia 
kepada Khalifah Abdul Malik bin Marwan sebelum kepala mereka juga turut 
mengalami nasib yang sama dengan kepala pemimpin yang mereka puja dan 
sanjung yang sudah tewas itu. Lantas para pengawal peribadi Amru bin Said 
memungut pundi-pundi atau uncang-uncang berisi wang itu dan terus pulang. 
Dengan itu amanlah Khalifah Abdul Malik bin Marwan daripada gangguan 
Amru bin Said di dalam menuntut jawatan khalifah bani Umayyah yang 
keenam. 


Dengan terbunuhnya Amru bin Said bin al-Ass bin Said bin al-Ass bin 
Umayyah, maka lenyaplah satu golongan atau seorang daripada enam 
golongan atau enam orang yang memberontak terhadap pemerintahan Khalifah 
Abdul Malik bin Marwan, pemerintah kerajaan bani Umayyah yang kelima. 


Pemberontakan Kedua Oleh Kaum Syiah 


Pemberontakan yang kedua tercetus pada masa pemerintahan Khalifah 
Abdul Malik bin Marwan ialah yang ditimbulkan oleh kaum Syiah. Tempatnya 
di kota Kufah, negeri Iraq. Kaum Syiah menjadi sangat marah kepada kerajaan 
bani Umayyah setelah terjadi peristiwa pembunuhan ke atas Sayidina Husein di 
Padang Karbala' tahun 61 Hijrah/680 Masihi. Sejak saat itu orang-orang Iraq 
khususnya penduduk kota Kufah sangat menyesal di atas sikap mereka yang 
tidak berusaha membantu Sayidina Husein ketika beliau dan rombongannya 
datang ke kota Kufah di atas jemputan mereka juga. 


Pada masa pemerintahan Khalifah Yazid bin Mu'awiyah, orang-orang Kufah 
yang menyesal itu tidak berbuat apa-apa, cuma setakat menyatakan rasa 
penyesalan mereka sahaja. Tetapi setelah masuk ke zaman pemerintahan 
Khalifah Marwan bin al-Hakkam, mereka mula bergerak mengumpul kekuatan. 
Mereka diketuai oleh seorang tokoh yang bernama Sulaiman bin Surad al- 
Khuza'i. Sulaiman bin Surad al-Khuza'i telah berusaha mengumpul ketua-ketua 
suku kaum di kota Kufah dan mengadakan perbincangan di rumahnya. 
Akhirnya kaum Syiah yang diketuai oleh Sulaiman bin Surad al-Khuza'i ini 
berjaya mengumpul pengikut mereka sehingga mencapai angka 4,000 orang. 
Riwayat lain mengatakan sehingga seramai 16,000 orang di kota bekas pusat 
pemerintahan Khalifah Ali bin Abu Talib itu. Mereka menyatakan rasa sesal dan 
taubat mereka kerana mempersia-siakan Sayidina Husein ketika beliau dibunuh 
oleh tentera kerajaan bani Umayyah di Padang Karbala'. Kerana itu mereka ini 

dinamakan kaum Tawwabun yang bererti “Orang-Orang Yang Bertaubat’. 


Sebaik sahaja Khalifah Abdul Malik bin Marwan dilantik menggantikan 
ayahandanya yang wafat pada tahun 65 Hijrah/684 Masihi, Sulaiman bin Surad 
al-Khuza'i bersama-sama pengikutnya yang dikatakan seramai 4,000 atau 16,000 
orang itu telah bangkit memberontak secara terang-terangan terhadap kerajaan 
Khalifah Abdul Malik bin Marwan. Mereka telah menyerang markas tentera 
kerajaan bani Umayyah di al-Jazirah (wilayah Mesopotamia yang terletak di 
utara negeri Iraq). Khalifah Abdul Malik bin Marwan telah mengarahkan 
kepada Ubaidullah bin Ziyad bekas gabenor kota Kufah supaya menyerang 
kaum Syiah yang diketuai oleh Sulaiman bin Surad al-Khuza'i itu. Pertempuran 
telah meletus di antara tentera kerajaan bani Umayyah pimpinan Ubaidullah 
bin Ziyad dengan kaum Syiah pimpinan Sulaiman bin Surad al-Khuza'i di suatu 
tempat bernama ar-Raqqah yang juga dikenali dengan nama Ainul Wardah 
iaitu suatu tempat dekat dengan kota Basrah di mana dalam pertempuran ini 
pemimpin kaum Syiah iaitu Sulaiman bin Surad al-Khuza'i telah terbunuh. 


Setelah Sulaiman bin Surad al-Khuza'i terbunuh di medan Ainul Wardah, 
maka muncullah al-Mukhtar bin Abu Ubaid ath-Thaqafi dan mengambil alih 
kepimpinan kaum Syiah yang telah kehilangan ketua itu. Beliau adalah putera 
kepada pahlawan Islam yang memimpin angkatan tentera Islam di medan Jisr 
pada zaman Khalifah Umar bin al-Khattab dan telah terkorban syahid di medan 
itu. Al-Mukhtar bin Abu Ubaid ath-Thaqafi adalah seorang yang gigih dan 
pernah di penjarakan oleh Ubaidullah bin Ziyad pada zaman Khalifah Yazid 
bin Mu'awiyah kerana usahanya menaikkan Sayidina al-Husein ke kerusi 
khalifah. Sebenarnya al-Mukhtar bin Abu Ubaid ath-Thaqafi sudah bergerak 
sejak terbunuhnya Khalifah Ali bin Abu Talib lagi. Langkah pertama yang 
diambil oleh beliau ialah cuba berbaik-baik dengan Khalifah al-Hasan bin Ali 
yang dilantik menjadi khalifah menggantikan ayahandanya yang terbunuh. 
Tetapi apabila al-Mukhtar bin Abu Ubaid ath-Thaqafi melihat Khalifah al- 
Hasan tidak bersemangat untuk terus menjadi khalifah dan menyerahkan 
jawatan tertinggi itu kepada Mu'awiyah bin Abu Sufyan, maka beliau lantas 
berbaik-baik pula dengan Sayidina al-Husein, adinda Sayidina al-Hasan. Tetapi 
setelah Sayidina al-Husein terbunuh di Padang Karbala', maka al-Mukhtar bin 
Abu Ubaid ath-Thaqafi telah cuba berhubung pula dengan Abdullah bin az- 
Zubair yang telah mengisytiharkan dirinya menjadi khalifah dan berpusat di 
kota Mekah. 


Tetapi Ibnuz Zubair tidak begitu suka kepada al-Mukhtar bin Abu Ubaid 
ath-Thaqafi setelah mendapati pendirian al-Mukhtar bin Abu Ubaid ath-Thaqafi 
yang sering berubah-ubah dan tidak tetap. Mula-mula al-Mukhtar bin Abu 
Ubaid ath-Thaqafi berpihak atau menyokong kaum Syiah, dan setelah Sayidina 
al-Husein terbunuh, beliau telah cuba berbaik-baik pula dengan diri baginda. 
Inilah yang menyebabkan Ibnuz Zubair tidak menggemari al-Mukhtar bin Abu 
Ubaid ath-Thaqafi. 

Selain itu al-Mukhtar bin Abu Ubaid ath-Thaqafi juga dikatakan bukanlah 
seorang yang baik dan takwa. Bahkan beliau menganut ajaran sesat. Namun 
kerana berwibawanya di dalam memimpin beliau telah disokong oleh ramai 
orang Kufah. Tidak sebagaimana Sulaiman bin Surad al-Khuza'i yang 
memperjuangkan kepentingan keluarga Sayidina Ali bin Abu Talib dari pihak 
anak-anak dari isteri beliau Sayyidah Fatimah az-Zahra' rha puteri bongsu 
Rasulullah s.a.w., al-Mukhtar bin Abu Ubaid ath-Thaqafi lain pula hala 
perjuangannya. Sungguh banyak perbezaan dengan prinsip perjuangan 
Sulaiman bin Surad al-Khuza'i. Al-Mukhtar bin Abu Ubaid ath-Thaqafi 
membawa empat prinsip perjuangan yang berbeza dengan perjuangan Syiah 
asal yang dibawa oleh Sulaiman bin Surad al-Khuza'i iaitu sebagaimana 
berikut:- 


Pertama al-Mukhtar ath-Thaqafi memperjuangkan hak dan kedudukan 
Muhammad al-Hanafiyyah iaitu putera Sayidina Ali bin Abu Talib dari isteri 
beliau perempuan suku Hanifah dari negeri Yamamah. Sedangkan sebelum itu 
orang-orang Syiah memperjuangkan kedudukan Sayidina Hasan dan Sayidina 
Husein, putera-putera Sayidina Ali bin Abu Talib dari isteri beliau Sayyidah 
Fatimah az-Zahra' rha. Di kota Kufah, al-Mukhtar bin Abu Ubaid ath-Thaqafi 
mengisytiharkan Muhammad al-Hanafiyyah sebagai Imam atau Imam Suci. 


Kedua, al-Mukhtar adalah orang pertama yang mewujudkan jawatan 
menteri yang belum pernah dibuat oleh orang-orang sebelumnya terhadap 
seseorang yang dilantik sebagai pembesar negara. 


Ketiga, tindakan al-Mukhtar bin Abu Ubaid ath-Thaqafi yang mengakui 
memperjuangkan hak Muhammad al-Hanafiyyah tidak diakui oleh Muhammad 
al-Hanafiyyah sendiri. Nampak kebohongan dan maksudnya yang tersirat 
disebalik perjuangannya itu. 


Dan keempat al-Mukhtar ath-Thaqafi bersikap memihak kepada kaum 
Mawali (keturunan bukan Arab) yang menyebabkan puak-puak Syiah Arab 
merasa kecewa ketika berjuang bersama-sama beliau. 


Pembelaan al-Mukhtar bin Abu Ubaid ath-Thaqafi terhadap kaum mawali 
nampak jelas apabila beliau melaungkan slogan “Membela Kaum Yang Dhaif', 
dan telah mengambil Abu Ammarah (nama sebenarnya Kaisan), seorang 
mawali sebagai ketua pengawal peribadinya. 


Oleh kerana kaum mawali agak ramai di kota Kufah, maka perjuangan al- 
Mukhtar bin Abu Ubaid ath-Thaqafi telah mendapat sokongan yang kuat 
daripada golongan ini. Segelintir orang-orang Syiah Arab juga telah menjadi 
penyokong beliau kerana kebolehan dan kesungguhan beliau di dalam 
menentang pemerintahan kerajaan bani Umayyah. 


Memang kaum mawali sebenarnya tidak begitu menyukai perjuangan al- 
Mukhtar bin Abu Ubaid ath-Thaqafi, begitu juga dengan kaum Syiah Arab. 
Lebih-lebih lagi setelah mereka melihat al-Mukhtar bin Abu Ubaid ath-Thaqafi 

telah berpegang kepada ajaran sesat di dalam akidah seperti beliau membawa 
kerusi yang diduduki oleh Sayidina Ali bin Abu Talib ke medan perang kerana 
beliau mendakwa kerusi itu bertuah dan keramat boleh memberi kemenangan 
kepada pihak yang memilikinya. Selain itu al-Mukhtar bin Abu Ubaid ath- 
Thaqafi juga dikatakan mempercayai berbagai-bagai kepercayaan khurafat yang 
lain seperti Allah SWT pernah melakukan kesilapan, roh manusia sering 
bertukar ganti di dalam badan manusia, malaikat berperang bersama-sama 
dengan beliau. 


Namun kaum mawali dan orang-orang Syiah memejam mata buat seketika 
terhadap pegangan sesat al-Mukhtar bin Abu Ubaid ath-Thaqafi itu kerana 
ketika itu di kota Kufah tidak ada tokoh lain yang berani bangkit berjuang 
menentang pemerintahan kerajaan bani Umayyah dengan penuh kesungguhan 
dan berpengaruh selain dari al-Mukhtar bin Abu Ubaid ath-Thaqafi ini. 


Al-Mukhtar bin Abu Ubaid ath-Thaqafi telah memimpin pasukan tenteranya 
yang terdiri daripada kaum mawali dan orang-orang Syiah Arab dari kota 
Kufah itu melancarkan serangan ke al-Jazirah (Mesopotamia) dan di kawasan- 
kawasan sekitar sebelah utara negeri Iraq. 


Pada tahun 66 Hijrah/685 Masihi, iaitu setelah setahun Khalifah Abdul 
Malik bin Marwan menjadi pemerintah kerajaan bani Umayyah, al-Mukhtar bin 
Abu Ubaid ath-Thaqafi telah memimpin askar-askarnya berperang dengan 
tentera kerajaan bani Umayyah yang dipimpin oleh bekas gabenor kota Kufah 
jaitu Ubaidullah bin Ziyad yang bertanggungjawab di atas terbunuhnya 
Sayidina Husein di Padang Karbala' di tebing sungai Khazer, salah satu 
daripada anak sungai Dajlah. Al-Mukhtar bin Abu Ubaid ath-Thaqafi telah 
berhadapan dengan Ubaidullah bin Ziad dan terjadilah pertempuran yang 
hebat di antara kedua pahlawan itu. Al-Mukhtar bin Abu Ubaid ath-Thaqafi 
telah sempat memarang muka Ubaidullah bin Ziad yang menyebabkan bekas 
gabenor kota Kufah itu luka pada sebelah matanya. Dalam pertempuran ini, 
tentera kerajaan bani Umayyah telah tewas dan Ubaidullah bin Ziad sendiri 
telah terbunuh di tangan panglima al-Mukhtar bin Abu Ubaid ath-Thaqafi yang 
bernama Ibrahim al-Asytar. Kepala Ubaidullah bin Ziyad dipenggal dari 
lehernya sebagaimana yang dilakukannya terhadap Sayidina Husein di Padang 
Karbala'. 


Tetapi al-Mukhtar bin Abu Ubaid ath-Thagafi tidak dapat menikmati 
kejayaannya lebih lama kerana setelah itu askar-askarnya mulai berpecah dua. 
Golongan mawali terus bersama-sama beliau, tetapi golongan Syiah Arab tidak 
dapat bertahan untuk terus bersama-sama al-Mukhtar bin Abu Ubaid ath- 
Thagafi kerana sikap al-Mukhtar bin Abu Ubaid ath-Thagafi yang keterlaluan di 
dalam membela atau berat sebelah kepada kaum mawali. 


Akhirnya ramai para pengikut al-Mukhtar bin Abu Ubaid ath-Thagafi yang 
lari meninggalkan beliau termasuk orang kanan beliau sendiri iaitu Ibrahim al- 

Asytar. Dalam waktu yang singkat sahaja, pengikut al-Mukhtar bin Abu Ubaid 
ath-Thaqafi telah susut dengan cepatnya sehingga dikatakan yang tetap setia 
kepada perjuangan beliau cuma seramai 1,100 orang sahaja. Daripada jumlah 
itu seramai 1,000 orang adalah dari kaum mawali, dan yang selebihnya iaitu 100 
orang adalah orang-orang Syiah berbangsa Arab. Ini sudah tentu amat 
melemahkan kedudukan al-Mukhtar bin Abu Ubaid ath-Thaqafi untuk 
menghadapi tentera kerajaan bani Umayyah dan tentera kerajaan bani az- 
Zubairi yang semakin melebarkan sayapnya pada saat itu. 


Khalifah Abdul Malik bin Marwan pada mulanya mahu menghapuskan al- 
Mukhtar bin Abu Ubaid ath-Thaqafi ini. Tetapi pada tahun 67 Hijrah/686 
Masihi iaitu setelah setahun al-Mukhtar bin Abu Ubaid ath-Thaqafi menang ke 
atas Ubaidullah bin Ziyad di sungai Khazer, baginda mendapat khabar bahawa 
angkatan tentera Khalifah Abdullah bin az-Zubair yang dipimpin oleh Mus'ab 
bin az-Zubair adinda Ibnuz Zubair sedang mara ke negeri Iraq, mulalah 
baginda mendiamkan diri. Baginda mahu pasukan al-Mukhtar bin Abu Ubaid 
ath-Thaqafi berperang dengan tentera kerajaan bani az-Zubairi yang dipimpin 
oleh Mus'ab bin az-Zubair itu dan pastinya baginda akan beruntung. Pasukan 
Mus'ab bin az-Zubair telah menyerang dan mengepung al-Mukhtar bin Abu 
Ubaid ath-Thaqafi yang sudah tidak berdaya melawan tentera kerajaan bani az- 
Zubairi itu. Setelah kepungan dibuat selama empat hari, maka al-Mukhtar bin 
Abu Ubaid ath-Thaqafi dan para pengikutnya telah berjaya ditangkap dan 
dibunuh oleh Mus'ab bin az-Zubair. 


Dengan terbunuhnya al-Mukhtar bin Abu Ubaid ath-Thaqafi, bererti 
lenyaplah dua golongan atau dua orang pemberontak daripada enam golongan 
atau enam puak pemberontak yang menentang pemerintahan Khalifah Abdul 
Malik bin Marwan. Untuk makluman para pembaca yang budiman juga 
bahawa sejak terbunuhnya al-Mukhtar bin Abu Ubaid ath-Thaqafi, maka orang- 
orang Syiah tidak aktif lagi hinggalah 50 tahun kemudian iaitu pada tahun 122 
Hijrah/738 Masihi di mana Zaid bin Ali Zainal Abidin telah bangkit 
memberontak terhadap pemerintahan Khalifah Hisyam bin Abdul Malik dan 
terkorban syahid. 


Sekarang marilah kita lihat pula siapakah golongan pemberontak yang 
ketiga pada zaman pemerintahan Khalifah Abdul Malik bin Marwan yang 
menentang pemerintahan baginda. 


Pemberontakan Ketiga Oleh Kaum Khawarij 


Golongan pemberontak ketiga yang memberontak terhadap kerajaan 
pimpinan Khalifah Abdul Malik bin Marwan, pemerintahan dinasti bani 
Umayyah yang kelima ialah golongan Khawarij. Sebenarnya pemberontakan 
kaum Khawarij terhadap kerajaan bani Umayyah bermula sejak zaman Khalifah 
Mu'awiyah bin Abu Sufyan lagi. Mereka menghukum Khalifah Mu'awiyah bin 
Abu Sufyan dengan hukuman yang tidak sepatutnya iaitu mereka mengatakan 

Khalifah Mu'awiyah bin Abu Sufyan telah kafir. 


Tetapi pemberontakan kaum Khawarij pada zaman pemerintahan Khalifah 
Mu'awiyah bin Abu Sufyan dapat dikawal dan mereka tidak berbahaya sangat 
pada zaman itu. Pada zaman pemerintahan Khalifah Yazid bin Muawiyah, 
golongan ini terus tidak aktif kerana pada masa itu sudah ada dua golongan 
yang sangat hebat bangkit memberontak terhadap pemerintah iaitu golongan 
Syiah yang dipimpin oleh Sayidina Husein, dan golongan Abdullah bin az- 
Zubair yang mengaku menjadi khalifah di Hijaz. Oleh itu kaum Khawarij 
merasakan mereka tidak perlu menambahkan kumpulan pemberontak yang 
menyebabkan golongan pemberontak menjadi berpecah-pecah. Setelah 
kedudukan Abdullah bin az-Zubair menjadi bertambah kuat setelah kewafatan 
Khalifah Yazid bin Mu'awiyah pada tahun 64 Hijrah/683 Masihi dan pada masa 
pemerintahan Khalifah Marwan bin al-Hakkam, kaum Khawarij telah 
bergabung atau menyokong kerajaan Khalifah Abdullah bin az-Zubair. 
Pemimpin mereka ketika itu ialah Nafi' bin Azraq al-Hanafi. Dia dibantu oleh 
tokoh-tokoh lain seperti Abdullah bin Saffar as-Sa'adi, Abdullah bin Ibadh as- 
Sulami, Hanzalah bin Baihas, Abdullah bin Mahuz at-Tamimi dan saudaranya 
az-Zubair at-Tamimi, Abu Talut Salim bin Mattar dari bani Bakar bin Wail. 
Tetapi Imam al-Balazuri mengatakan dari bani Mazin bin Tamim, jadi dia 
disebut Abu Talut al-Mazani at-Tamimi, Abdullah bin Thaur ath-Tha'labi yang 
lebih dikenali dengan gelaran Abu Fudaik ath-Tha'labi, Atiyyah bin al-Aswad 
al-Hanafi dan Najdah bin Amir al-Hanafi. 


Ketika mereka bersama-sama Khalifah Abdullah bin az-Zubair, kaum 
Khawarij telah memperkatakan secara terang-terangan tentang pegangan 
mereka di dalam furu' akidah seperti seseorang yang melakukan dosa besar 
jatuh kafir dan sebagainya. Khalifah Abdullah bin az-Zubair yang alim dan 
merupakan salah seorang ulama' di kalangan sahabat Rasulullah s.a.w. tidak 
dapat menerima pegangan mereka yang bid'ah itu. Khalifah Abdullah bin az- 
Zubair tahu pegangan sebegitu bukanlah pegangan Rasulullah s.a.w. dan para 
sahabat baginda. Pegangan sebegitu meskipun nasnya diambil daripada al- 
Qur'an dan hadis, tetapi tidak tepat dengan tafsir yang dikehendaki oleh Islam. 


Setelah mereka melihat Khalifah Abdullah bin az-Zubair tidak dapat 
menerima pegangan-pegangan mereka yang radikal dan melampau yang pada 
mereka tidak menyalahi pegangan yang sebenar, maka kaum Khawarij ini telah 
bertindak meninggalkan Khalifah Abdullah bin az-Zubair. Peristiwa ini terjadi 
setelah beberapa bulan sahaja mereka bergabung dan berjuang bersama-sama 
Khalifah Abdullah bin az-Zubair di kota Mekah menentang kerajaan bani 
Umayyah. 


Dalam perjalanan meninggalkan kota Mekah dan menuju ke suatu tempat 
yang mereka ingin jadikan markas perjuangan mereka, kaum Khawarij itu telah 
berpecah kepada dua golongan atau puak. Puak atau golongan pertama di 
ketuai oleh Nafi' bin Azrag al-Hanafi. Manakala puak yang kedua diketuai oleh 

Abu Talut dari bani Bakar bin Wail. Sebab-sebab perpecahan di kalangan kaum 
Khawarij ini adalah kerana perbezaan pegangan terutama di dalam beberapa 
furu’ akidah. Nampaknya mereka juga tidak sehaluan di dalam berpegang 
kepada akidah. Abu Talut juga tidak dapat menerima pegangan furu' akidah 
yang dikemukakan oleh Nafi' bin Azraq. Puak pimpinan Nafi' bin Azraq 
mempunyai prinsip pegangan yang keras dan radikal seperti menganggap 
orang-orang yang melakukan dosa-dosa besar jatuh menjadi kafir seperti yang 
telah dijelaskan di atas. Pegangan sebegini tidak dipersetujui oleh Abu Talut. 
Abu Talut memandang pegangan seperti ini adalah melampaui batas 
kebenaran. 


Ketika keluar dari kota Mekah itu, kedua-dua puak Khawarij itu terfikir-fikir 
ke arah manakah mereka harus pergi. Akhirnya puak pimpinan Nafi' bin Azrag 
al-Hanafi telah memilih kota Basrah di negeri Irag untuk membina markas 
mereka di sana. Kenapa mereka pergi ke kota Basrah? Kerana ketika itu gabenor 
negeri Irag iaitu Ubaidullah bin Ziad sudah meninggalkan kedua-dua daerah 
tadbirnya iaitu kota Kufah dan kota Basrah. Dia pergi berlindung ke kota 
Damsyik sejak tahun 64 Hijrah/683 Masihi lagi setelah terjadi rusuhan 
penduduk di Irag. Jadi ketika itu kota Basrah tidak mempunyai gabenor atau 
pemimpin yang berkuasa memerintah kota itu. Sedangkan kota Kufah telah di 
kuasai oleh kaum Tawwabbun yang dipimpin oleh Sulaiman bin Surad al- 
Khuza'i. Jadi mereka berpendapat mereka boleh bergiat di kota Basrah yang 
masih kosong daripada dikuasai oleh sebarang tokoh itu. Tokoh-tokoh Khawarij 
yang menyertai Nafi bin Azrag al-Hanafi ialah Abdullah bin Saffar as-Sa'adi, 
Abdullah bin Ibadh dan Hanzalah bin Baihas. 


Kaum Khawarij pimpinan Nafi bin Azrag al-Hanafi ini kemudiannya 
dikenali dengan nama Khawarij Azarigah kerana mengambil sempena nama 
ayah pemimpin mereka iaitu Azrag. 


Akhirnya Nafi bin Azrag al-Hanafi telah meninggalkan kota Basrah kerana 
berpindah ke daerah al-Ahwaz berserta para pengikutnya pada tahun 66 
Hijrah/685 Masihi. Maka untuk menjadi ketua kaum Khawarij di kota Basrah, 
Abdullah bin Saffar as-Sa'adi telah dilantik. Beliau terus menetap di kota Basrah 
kemudian berpindah pula ke kota Harran. Di sana kumpulan Abdullah bin 
Saffar as-Sa'adi menjalankan aktiviti mereka untuk mengukuh dan 
mengembangkan mazhab atau pegangan mereka. Dikemudian hari kaum 
Khawarij pimpinan Abdullah bin Saffar as-Sa'adi ini dinamakan Khawarij 
Saffariyyah. Dengan wujudnya kaum Khawarij Saffariyyah ini maka bererti 
kaum Khawarij telah menjadi dua golongan. 


Manakala pecahan yang ketiga yang dipimpin oleh Abu Talut Salim bin 
Mattar dari bani Bakar bin Wail atau Abu Talut al-Mazani at-Tamimi. Abu Talut 
memilih negeri Yamamah untuk dijadikan tapak perkampungan dan 
perjuangan mereka. Tokoh-tokoh Khawarij yang ikut serta bersama dengan 

Abu Talut ialah Abu Fudaik ath-Tha'labi, Atiyyah bin al-Aswad al-Hanafi dan 
Najdah bin Amir al-Hanafi. 


Mereka menetap lama di negeri Yamamah sehingga mendapat pengikut 
yang ramai pula di sana. Di antara tokoh berwibawa yang muncul menjadi 
pemimpin kumpulan ini ialah Najdi bin Amir al-Hanafi. Sebab itulah 
dikemudian hari kaum Khawarij Yamamah pimpinan Abu Talut ini dinamakan 
Khawarij Najdiyyah setelah Najdi bin Amir al-Hanafi menjadi pemimpin 
mereka. 


Jelas kaum Khawarij pada masa pemerintahan Khalifah Abdul Malik bin 
Marwan ada tiga golongan iaitu pertama Khawarij Azarigah, kedua Khawarij 
Saffariyyah dan ketiga kaum Khawarij Najdiyyah. 


Untuk membincangkan tentang kaum Khawarij yang bangkit memberontak 
pada masa pemerintahan Khalifah Abdul Malik bin Marwan, ada baiknya kita 
mulakan dengan kaum Khawarij Najdiyyah yang dipimpin oleh Abu Talut 
yang beroperasi di negeri Yamamah. 


Memang pada mulanya kaum Khawarij aliran Najdiyyah ini dipimpin oleh 
Abu Talut Salim bin Mattar dari bani Bakar bin Wail atau Abu Talut al-Mazani 
at-Tamimi, tetapi menjelang tahun 66 Hijrah/685 Masihi iaitu setahun setelah 
Khalifah Abdul Malik bin Marwan dilantik menjadi khalifah bani Umayyah 
yang kelima, pimpinan kaum Khawarij Najdiyyah ini telah beralih ke tangan 
Najdah bin Amir al-Hanafi pula. Ketika itu Najdah bin Amir al-Hanafi baru 
berusia tiga puluh tahun, tetapi sudah sangat berpengaruh di kalangan kaum 
bani Hanifah. Penyingkiran Abu Talut dan diganti oleh Najdah bin Amir adalah 
disebabkan kewibawaan serta darah suku. Abu Talut dari bani Tamim, 
manakala Najdah bin Amir dari suku Hanifah. Sudah tentu para penduduk 
negeri Yamamah mahu berketuakan seorang tokoh dari suku mereka sendiri 
setelah melihat kewibawaan dan kemampuannya memimpin. 


Sebaik sahaja diberi kepercayaan memimpin kaum Khawarij aliran Najdat 
ini, maka Najdah bin Amir al-Hanafi telah memulakan kerjanya dengan 
membuat serangan ke atas Zul Majaz dan ke atas suku Ka'ab bin Rabiah bin 
Amir bin Sya'sya'ah dari kabilah Hawazin. Pada tahun 67 Hijrah/686 Masihi, 
Najdah bin Amir al-Hanafi telah melantik Umarah bin Salam al-Hanafi untuk 
menjaga Yamamah, manakala beliau sendiri bersama-sama pengikutnya 
berjumlah 3,000 orang telah berangkat menyerang kawasan pantai timur laut 
negeri Bahrain. Serangan ini bertujuan untuk menguasai ke atas kaum Abdul 
Oais yang merupakan suku yang paling ramai jumlah mereka dan paling 
berpengaruh di Bahrain. Ketika sampai di suatu daerah bernama Oatif, tentera 
Khawarij ini telah disambut oleh suku Azd yang juga bercita-cita untuk 
mengambil alih kuasa di Bahrain dari tangan suku Abdul Oais. Mereka mengira 
setelah tentera kaum Khawarij berjaya menewaskan suku Abdul Oais, lambat 
laun mereka akan dapat menguasai Bahrain. Dengan bantuan yang diberikan 

oleh kaum Azd itu, tentera kaum Khawarij Najdiyyah ini telah berjaya 
mengalahkan suku Abdul Qais. Ramai kaum Abdul Qais yang telah ditangkap 
dan dibunuh. Segelintir telah berjaya menyelamatkan diri. Najdah bin Amir 
telah memerintah anaknya yang bernama al-Mutarrih supaya mengejar orang- 
orang Abdul Qais yang lari itu. Maka terjadi pula pertempuran di al-Suair di 
mana orang-orang Abdul Qais telah berjaya menewaskan tentera al-Mutarrih 
dan al-Mutarrih sendiri telah terbunuh. Tetapi setelah tiba tahun 69 Hijrah/689 
Masihi, seluruh negeri Bahrain akhirnya jatuh ke dalam kekuasaan kaum 
Khawarij Najdiyyah. 


Abdullah bin az-Zubair yang sedang berkuasa di Hijaz melihat bahawa 
kaum Khawarij aliran Najdiyyah yang sudah bertapak di negeri Bahrain itu 
boleh menjadi penghalang kepada perjuangan baginda untuk menguasai dunia 
Islam ketika itu. Maka untuk menyekat pengaruh kaum Khawarij Najdiyyah 
agar tidak terus melebarkan sayapnya masuk ke Iraq, Abdullah bin az-Zubair 
telah menghantar adindanya Mus'ab bin az-Zubair yang ketika itu adalah 
gabenor di kota Basrah agar menyerang kaum Khawarij Najdiyyah di Bahrain. 
Tentera kerajaan az-Zubairi di bawah pimpinan Mus'ab bin az-Zubair 
berjumlah seramai antara 14,000 hingga 20,000 orang. Pertempuran berlaku di 
kota Qatf, Bahrain di mana kaum Khawarij Najdiyyah telah menewaskan 
tentera Mus'ab. 


Setelah merasa dirinya terancam, kaum Khawarij Najdiyyah tidak mahu 
berdiam diri di negeri Bahrain sahaja. Najdah bin Amir al-Hanafi mahu 
menyerang pula kaum Azd yang pernah menyokongnya ketika mereka mahu 
menyerang suku Azd di Bahrain tempoh hari. Ketika itu suku atau kaum Azd 
sedang berkuasa di negara Oman. Najdah telah mengirim angkatan tenteranya 
yang dipimpin oleh Atiyyah bin al-Aswad al-Hanafi ke Oman yang diperintah 
oleh Abbad bin Abdullah bin Julunda. 


Tentera kaum Khawarij Najdiyyah berjaya mengalahkan suku Azd dan 
setelah beberapa bulan beliau memerintah Oman, Atiyyah bin al-Aswad al- 
Hanafi telah meletak Abu Qasim al-Hanafi sebagai pemerintah di Bahrain. 
Tetapi putera-putera Abbad iaitu Said dan Sulaiman telah menguasai semula 
negara Oman setelah mereka berjaya mengalahkan dan membunuh Abu Qasim 
al-Hanafi dalam satu pertempuran di sana. 


Kemudian Atiyyah bin al-Aswad al-Hanafi yang telah mendapat sokongan 
dari suku kaum Tamim dan Abdul Qais yang pernah ditewaskannya dahulu 
telah berusaha untuk merampas semula negara Oman dari tangan kaum Azd, 
tetapi gagal kerana para penduduk Oman tidak lagi memberi sokongan yang 
padu kepadanya. Akhirnya Atiyyah bin al-Aswad dengan angkatan tenteranya 
yang terdiri daripada suku kaum yang disebut itu telah pergi ke bahagian timur 
negeri Iraq untuk menyertai rakan-rakan mereka kaum Khawarij aliran 
Azariqah. 

Ketika ini pemerintahan Khalifah Abdul Malik bin Marwan sedang sibuk 
menghadapi para pemberontak yang terdiri daripada golongan al-Mukhtar bin 
Abu Ubaid ath-Thaqafi di kota Kufah, kerajaan az-Zubairi di kota Basrah dan di 
wilayah Hijaz. Jadi Khalifah Abdul Malik bin Marwan membiarkan sahaja 
dahulu pergerakan kaum Khawarij Najdiyyah di Bahrain ini. 


Pada tahun 68 Hijrah/687 Masihi, kaum Khawarij Najdiyyah pimpinan 
Najdah bin Amir al-Hanafi ini telah berjaya menguasai daerah Kazim, sebuah 
wilayah yang terletak di utara negara Bahrain. Mereka telah memungut zakat 
daripada penduduk di sana yang terdiri daripada suku bani Tamim. Dari kota 
Kazim ini, Najdah bin Amir al-Hanafi telah menghantar seorang pembantu 
beliau yang merupakan seorang tokoh mereka bernama Abu Fudaik ath- 
Tha'labi ke Yaman. Abu Fudaik ath-Tha'labi dalam operasinya di negeri Yaman 
telah berjaya menguasai beberapa daerah seperti kota San'a dan Hadhramaut. 
Sebagaimana yang telah dilakukan oleh Najdah bin Amir al-Hanafi ketika 
berjaya menakluk negeri Bahrain, Abu Fudaik al-Tha'labi juga telah memungut 
zakat daripada penduduknya. 


Dengan kejayaan kaum Khawarij Najdiyyah di Yaman, maka pengaruh 
Najdah bin Amir al-Hanafi menjadi lebih besar daripada pengaruh Abdullah 
bin az-Zubair. Dan Khalifah Abdul Malik bin Marwan pula cuba untuk berbaik- 
baik dengan Najdah bin Amir al-Hanafi dengan membuat tawaran untuk 
melantik Najdah menjadi gabenor bagi negeri Yaman, dan memaafkan semua 
kesalahan yang telah dilakukan oleh kaum Khawarij Najdiyyah termasuk 
pembunuhan, namun Najdah bin Amir al-Hanafi telah menolak tawaran yang 
baik itu. 


Kemudian pada tahun 68 Hijrah/687 Masihi, Najdah bin Amir al-Hanafi 
bersama 2600 orang pengikutnya telah pergi menunaikan ibadat haji di kota 
Mekah. Padahal ketika itu Abdullah bin az-Zubair sedang berkuasa di negeri 
Hijaz yang berpusat di kota Mekah. Ini menunjukkan betapa pengaruh kaum 
Khawarij Najdiyyah ketika itu amat digeruni dan sudah cukup kuat dan pihak 
Abdullah bin az-Zubair barangkali berminat untuk membujuk mereka itu agar 
mengurangkan ketegangan permusuhan dengan pihak baginda. Begitu juga di 
pihak kerajaan bani Umayyah di bawah pentadbiran Khalifah Abdul Malik bin 
Marwan. 


Setelah selesai menunaikan ibadat haji, Najdah bin Amir al-Hanafi telah 
berniat untuk menziarahi kota Madinah. Tetapi apabila beliau mendapat tahu 
penduduk kota Madinah akan memerangi beliau sekiranya beliau masuk ke 
kota Nabi itu, maka Najdah bin Amir al-Hanafi telah mengubah haluan 
perjalanannya menuju ke kota Taif dan terus ke negeri Bahrain. Beliau melantik 
beberapa orang kanannya sebagai gabenor Taif dan bahagian Najran Utara. 
Mengutip zakat daripada penduduknya yang terdiri daripada bani Hilal dan 
bani Numair di sana. Kemudian beliau mengarahkan supaya gandum 

Yamamah dan Bahrain ditahan daripada dihantar ke kota Mekah (tujuannya 
sudah pasti untuk melemahkan Abdullah bin az-Zubair di sana). 


Setelah merasa kedudukannya begitu teguh di Bahrain, Najdah bin Amir al- 
Hanafi telah cuba merampas semula negeri Oman daripada penguasaan Abbad 
bin Abdullah bin Julunda al-Azdi. Sekali lagi kaum Khawarij Najdiyyah telah 
mendapat tentangan yang hebat daripada penduduk Oman yang terdiri 
daripada kaum Azd itu. Dikatakan kerana sangat memerlukan kepada bantuan 
daripada Khalifah Abdul Malik bin Marwan yang pernah menawarkan tawaran 
yang menarik kepada beliau, maka Najdah bin Amir al-Hanafi telah 
menghubungi pihak kerajaan bani Umayyah iaitu Khalifah Abdul Malik bin 
Marwan yang menyebabkan timbul kemarahan daripada para pengikutnya 
yang sangat membenci kepada semua pemerintahan selain daripada golongan 
mereka sahaja. 


Dan ada beberapa perkara lagi yang dikatakan telah dilakukan oleh Najdah 
bin Amir al-Hanafi yang tidak disenangi oleh para pengikut beliau. Akhirnya 
para pengikut Najdah bin Amir al-Hanafi atau tokoh-tokoh kaum Khawarij 
Najdiyyah telah memecat ketua mereka Najdah bin Amir al-Hanafi dan 
digantikan dengan seorang lagi tokoh mereka yang sedang berkuasa di Yaman 
iaitu Abu Fudaik ath-Tha'labi. 


Najdah bin Amir al-Hanafi amat kecewa sekali dengan pemecatannya itu 
dan berkira-kira untuk memihak kepada kerajaan bani Umayyah yang 
dipimpin oleh Khalifah Abdul Malik bin Marwan itu. Tetapi kaum Khawarij 
Nadiyyah yang di bawah pimpinan pemimpin baru iaitu Abu Fudaik ath- 
Tha'labi telah bertindak cepat dengan membunuh Najdah bin Amir al-Hanafi. 


Sebenarnya Najdah bin Amir al-Hanafi masih mempunyai dokongan dan 
sokongan meskipun tidak ramai. Setelah Najdah bin Amir al-Hanafi dibunuh, 
maka seorang penyokongnya bernama Muslim bin Jabir telah menikam Abu 
Fudaik ath-Tha'labi, tetapi cedera sahaja. Setelah itu para penyokong Abu 
Fudaik ath-Tha'labi terus menikam Muslim bin Jabir ketika itu juga dan terus 
meninggal dunia. 


Kemudian Abu Fudaik ath-Tha'labi bersama para pengikutnya telah 
berpindah semula ke Bahrain, dan menjalankan operasi mereka dari sana. 
Gabenor kota Basrah iaitu Mus'ab bin az-Zubair telah menyiapkan sebuah 
pasukan yang besar di bawah pimpinan Panglima Muhammad bin Abdul 
Rahman bin al-Iskaf untuk dihantar memerangi kaum Khawarij Najdiyyah di 
bawah pimpinan Abu Fudaik ath-Tha'labi itu. Tetapi Abu Fudaik ath-Tha'labi 
dan tenteranya berjaya menewaskan tentera kerajaan bani az-Zubairi itu. 
Kemudian datang lagi tentera dari kota Basrah di bawah pimpinan Panglima 
Ziyad al-Ouraisyi, tetapi sekali lagi Abu Fudaik ath-Tha'labi dan tenteranya 
berjaya menewaskannya. Panglima Ziyad al-Ouraisyi sendiri telah terbunuh 
dan askar-askarnya telah lari menyelamatkan diri. 

Ketika Abdullah bin az-Zubair terbunuh pada tahun 73 Hijrah/691 Masihi, 
kaum Khawarij Najdiyyah masih lagi gagah di bawah pengendalian Abu 
Fudaik ath-Tha'labi. 


Setelah Khalifah Abdul Malik bin Marwan melihat musuh terbesar kerajaan 
baginda telah lenyap iaitu dengan terbunuhnya Abdullah bin az-Zubair di kota 
Mekah pada tahun 73 Hijrah/691 Masihi, maka baginda telah memberi 
penumpuan untuk menghancurkan pergerakan kaum Khawarij Najdiyyah ini. 
Khalifah Abdul Malik bin Marwan telah menghantar sebuah angkatan tentera 
yang berjumlah 12,000 orang perajurit untuk mengadapi kaum Khawarij 
Najdiyyah pimpinan Abu Fudaik ath-Tha'labi yang juga berjumlah 12,000 orang 
anggota. Namun pasukan kerajaan bani Umayyah telah kalah di tangan kaum 
Khawarij Najdiyyah. 


Kemudian Khalifah Abdul Malik bin Marwan telah membentuk sebuah lagi 
angkatan tentera kerajaan bani Umayyah yang besar berjumlah 21,000 orang 
perajurit. Sebahagian tentera itu adalah dari penduduk kota Kufah dan kota 
Basrah. Ketika itu Abu Fudaik ath-Tha'labi sedang berada di Bahrain. Kedua- 
dua pasukan tentera kerajaan bani Umayyah dan kaum Khawarij Najdiyyah 
telah bertemu di suatu tempat bernama al-Musyaqqar sebuah pelabuhan besar 
di Bahrain. Ramai sekali kaum Khawarij Najdiyyah telah lari dari medan yang 
tinggal hanya sebahagian sahaja. Abu Fudaik ath-Tha'labi telah terbunuh 
bersama-sama 6,000 pengikutnya yang setia dan seramai 600 orang telah 
ditawan. Sebahagian telah cuba melarikan diri, tetapi akhirnya kesemua telah 
ditangkap oleh pihak tentera kerajaan baniu Umayyah. 


Peristiwa ini terjadi pada tahun 73 hijrah/691 Masihi iaitu tahun di mana 
Abdullah bin az-Zubair telah terbunuh di kota Mekah. 


Dengan berakhirnya peperangan di al-Musyaqqar ini dan terbunuhnya Abu 
Fudaik ath-Tha'labi, maka berakhirlah pergerakan atau pemberontakan kaum 
Khawarij Najdiyyah. Yang masih bergerak lagi ialah kaum Khawarij Azariqah 
di bawah pimpinan Qatari bin Fuja'ah dan kaum Khawarij Saffariyyah di 
bawah pimpinan Syabib bin Yazid at-Tamimi. 


Sekarang marilah kita melihat pergerakan atau perjuangan kaum Khawarij 
Azariqah yang bangkit memberontak pada masa pemerintahan Khalifah Abdul 
Malik bin Marwan yang dipimpin oleh Nafi' bin Azraq al-Hanafi. 


Setelah mengundur diri dari daripada bergabung dengan kerajaan az- 
Zubairi di kota Mekah menjelang tahun 65 Hijrah/684 Masihi itu, Nafi' bin al- 
Azraq dan para pengikutnya yang sudah berada di kota Basrah mula 
membincangkan perjuangan mereka dan mengingatkan jihad yang mereka 
perlu lakukan dan teruskan. Mereka memerlukan kepada sokongan yang kuat 
daripada seluruh rakyat. Pada ketika itu kota Basrah seperti yang sudah 
dikatakan sudah tidak mempunyai gabenor, kerana gabenor negeri Iraq yang 
merangkumi kota Basrah dan kota Kufah iaitu Ubaidullah bin Ziyad sudah 

melarikan diri dan berkubu di kota Damsyik bersama-sama Khalifah Abdul 
Malik bin Marwan kerana tidak tahan menghadapi serangan kaum 
pemberontakan di negeri Iraq yang terdiri daripada kaum Syiah yang dipimpin 
oleh Sulaiman bin Surad al-Khuza'i. Penguasa atau gabenor sambilan ketika itu 
di kota Basrah ialah Sulaiman bin Surad al-Khuza'i, pemimpin kaum 
Tawwabbun yang menyesal kerana mereka tidak membantu Sayidina Husein 
sampai terbunuh di Padang Karbala' pada tahun 61 Hijrah/680 Masihi dahulu. 


Tetapi setelah Sulaiman bin Surad al-Khuza'i terbunuh di dalam peperangan 
dengan tentera Khalifah Abdul Malik bin Marwan di Raqqah atau Ainul 
Wardah pada tahun 65 Hijrah/684 Masihi itu juga, pimpinan kaum Syiah di 
kota Kufah telah diambilalih oleh al-Mukhtar bin Abu Ubaid ath-Thaqafi. 
Ketika penguasaan Mukhtar bin Abu Ubaid ath-Thaqafi di negeri Iraq, Khalifah 
Abdul Malik bin Marwan melihat betapa bahayanya al-Mukhtar bin Abu Ubaid 
ath-Thaqafi kerana kepintaran dan keperkasaannya. Maka Khalifah Abdul 
Malik bin Marwan telah menghantar Ubaidullah bin Ziad untuk 
menghancurkan al-Mukhtar bin Abu Ubaid ath-Thaqafi di kota Kufah. 
Berlakulah pertempuran di tebing sungai Khazer pada tahun 66 Hijrah/685 
Masihi di mana tentera kerajaan bani Umayyah telah tewas dan panglima 
perang mereka Ubaidullah bin Ziyad telah terbunuh. 


Melihat huru-hara terus melanda negeri Iraq khususnya di kota Kufah, maka 
kaum Khawarij Azarigah pimpinan Nafi' bin Azraq al-Hanafi telah memecah 
penjara di kota Basrah untuk membebaskan para tawanan yang ditahan oleh 
Ubaidullah bin Ziyad. Semua orang-orang tahanan yang bebas telah menyertai 
kaum Khawarij Azariqah pimpinan Nafi' bin Azrag itu. 


Khalifah Abdul Malik bin Marwan juga tidak berdiam diri. Kebetulan sekali 
ketika itu baginda telah mendapat bantuan dari seorang tokoh yang begitu 
hebat untuk membantu mengukuhkan kerajaan baginda yang amat goyah itu. 
Tokoh yang dimaksudkan itu ialah al-Hajjaj bin Yusuf ath-Thaqafi. Al-Hajjaj bin 
Yusuf ath-Thaqafi sebenarnya bertugas sebagai Ketua Polis di kota Damsyik. 
Ketegasan dan kepintaran al-Hajjaj bin Yusuf ath-Thaqafi yang bertugas untuk 
mengamankan kota Damsyik benar-benar berkesan kerana beliau adalah 
seorang manusia yang tidak agak-agak di dalam bertindak tegas sekalipun 
kalau untuk mendapat keamanan terpaksa dengan membunuh. 


Dengan ini bererti Khalifah Abdul Malik bin Marwan ketika itu mempunyai 
dua orang pahlawan yang sangat perkasa iaitu Amru bin Said dan al-Hajjaj bin 
Yusuf ath-Thaqafi. Baginda bercadang untuk menyerang kota Kufah dan 
membinasakan al-Mukhtar bin Abu Ubaid ath-Thaqafi di sana. Sedangkan di 
saat itu pula Khalifah Abdullah bin az-Zubair yang berkuasa di kota Mekah 
telah menghantar angkatan perangnya yang dipimpin oleh adindanya sendiri 
yang bernama Mus'ab bin az-Zubair ke negeri Iraq untuk menguasai negeri itu. 
Setelah Khalifah Abdul Malik bin Marwan mendapat tahu perkara itu maka 
baginda tidak jadi untuk memerangi al-Mukhtar bin Abu Ubaid ath-Thaqafi, 

sebaliknya menunggu biar Mus'ab bin az-Zubair yang berperang dengan al- 
Mukhtar bin Abu Ubaid ath-Thaqafi. 


Ketika itu Khalifah Abdul Malik bin Marwan telah mengambil peluang 
menghantar angkatan tentera bani Umayyah yang terdiri daripada penduduk 
kota Basrah untuk memerangi kaum Khawarij Azariqah di kota Basrah. Namun 
angkatan itu telah ditewaskan oleh kaum Khawarij Azariqah. Khalifah Abdul 
Malik bin Marwan lantas membentuk satu pasukan tentera dan menghantar 
untuk memerangi kaum Khawarij. Kali ini pun tentera kerajaan itu telah 
ditewaskan dengan teruk oleh kaum Khawarij Azariqah. Peristiwa ini berlaku 
pada tahun 65 Hijrah/684 Masihi. 


Tetapi apabila Nafi' bin Azraq melihat kedudukannya yang tersepit di antara 
kerajaan Khalifah Abdul Malik bin Marwan yang berkuasa di negeri Syam 
sekitar kota Damsyik dan kerajaan az-Zubairi yang mula berusaha untuk 
bertapak di kota Kufah, maka untuk menyelamatkan dirinya dan para 
pengikutnya, Nafi' bin Azraq al-Hanzali telah berpindah ke daerah al-Ahwaz. 
Namun para penduduk di kota Basrah tetap merasa ancaman daripada kaum 
Khawarij Azariqah itu. Ketika itu Mus'ab bin az-Zubair telah mengalahkan al- 
Mukhtar bin Abu Ubaid ath-Thaqafi di kota Kufah dan berjaya menguasai kota 
Kufah dan menjadi gabenor di situ. Peristiwa ini berlaku pada tahun 67 
Hijrah/686 Masihi. 


Para penduduk kota Basrah yang merasa sangat bimbang terhadap ancaman 
dan kejayaan kaum Khawarij Azariqah itu telah berusaha mencari seorang 
pemimpin yang dapat menjadi ketua mereka dan memimpin mereka ke medan 
perang. Ketika itu di kota Basrah terdapat seorang pahlawan yang berjasa besar 
sejak zaman pemerintahan Khalifah Mu'awiyah bin Abu Sufyan bernama al- 
Muhallab bin Abu Sufrah dan juga seorang pahlawan yang amat berjasa pada 
zaman Khalifah Umar bin al-Khattab iaitu al-Ahnaf bin Qais al-Kindi. Kedua- 
dua tokoh ini bukan penduduk asal kota Basrah, tetapi orang asing yang tinggal 
di kota Basrah. Ketua-ketua kaum di kota Basrah telah mendatangi al-Ahnaf bin 
Qais al-Kindi dan telah meminta kepadanya agar sudi menjadi pemimpin 
mereka memerangi kaum Khawarij Azariqah. Tetapi al-Ahnaf bin Qais al-Kindi 
tidak bersedia untuk menjadi pemimpin mereka. Sebailknya dia memberi 
cadangan agar penduduk kota Basrah melantik seorang pahlawan yang sangat 
perkasa, pintar tentang perang dan amat berpengalaman di dalam membuka 
tanah-tanah baru pada zaman Khalifah Mu'awiyah bin Abu Sufyan dahulu iaitu 
al-Muhallab bin Abu Sufrah. Maka kerana sangat dahaga kepada seorang 
pemimpin yang cekap dan berkebolehan di dalam peperangan, maka para 
pemimpin kota Basrah telah pergi mendapatkan al-Muhallab bin Abu Sufrah. 


Al-Muhallab bin Abu Sufrah telah bersetuju menjadi pemimpin penduduk 
kota Basrah dan beliau dengan dibantu oleh al-Ahnaf bin Qais al-Kindi telah 
memimpin pasukan kota Basrah memerangi kaum Khawarij pimpinan Nafi' bin 
al-Azraq. Maka berlakulah pertempuran yang hebat di antara tentera Basrah 

dengan kaum Khawarij Azariqah yang mana kaum Khawarij telah kalah dan 
Nafi' bin al-Azraq al-Hanafi telah terbunuh. 


Kaum Khawarij Azariqah telah berundur ke daerah Karman tetapi terus 
dikejar oleh al-Muhallab bin Abu Sufrah dan al-Ahnaf bin Qais al-Kindi. Ketika 
dalam pergaduhan dengan kaum Khawarij Azariqah itu, tentera-tentera 
Khalifah Abdullah bin az-Zubair di bawah pimpinan Mus'ab bin az-Zubair 
sedang mara ke kota Kufah. Ketika itu kota Kufah sedang dikuasai oleh al- 
Mukhtar bin Abu Ubaid ath-Thaqafi. 


Apabila al-Muhallab bin Abu Sufrah dan al-Ahnaf bin Qais al-Kindi melihat 
Mus'ab bin az-Zubair berjaya menguasai kota Kufah setelah menewaskan al- 
Mukhtar bin Abu Ubaid ath-Thaqafi, maka kedua-dua pahlawan itu telah 
masuk bergabung dengan Mus'ab bin az-Zubair. Lantas Mus'ab bin az-Zubair 
telah melantik al-Muhallab bin Abu Sufrah menjadi gabenor di al-Jazirah 
(Mesopotamia), dan melantik pula Umar bin Ubaidullah bin Ma'mar sebagai 
pemimpin pasukan untuk memerangi kaum Khawarij Azariqah. 


Panglima Umar bin Ubaidullah telah berjaya mengalahkan kaum Khawarij 
Azariqah ini sehingga mereka sekali lagi telah berundur ke daerah Asfahan. 
Kemudian mereka berkumpul di suatu tempat bernama Sabur. Di situ kaum 
Khawarij Azariqah ini telah menyusun semula kekuatan mereka dan berusaha 
untuk membuat kekacauan. Ini menimbulkan ketakutan kepada penduduk di 
Sabur yang tidak menyukai prinsip perjuangan kaum Khawarij Azariqah yang 
keras dan kejam itu. 


Untuk menghapuskan kaum Khawarij Azariqah di daerah Sabur itu, gabenor 
al-Jazirah al-Muhallab bin Abu Sufrah telah mengirim satu pasukan tentera di 
bawah pimpinan Panglima Qaid bin az-Zubair. Sekali lagi tentera Khawarij 
Azariqah telah kalah. Tetapi Panglima Qaid bin az-Zubair adalah seorang yang 
lembut dan tidak seperti Panglima Umar bin Ubaidullah yang tegas dan keras. 
Beliau membiarkan sahaja kaum Khawarij Azariqah yang sudah patah kuku 
tidak mahu melawan lagi itu. Sepeninggalan angkatan tentera Iraq pimpinan 
Panglima Qaid bin az-Zubair itu, maka kaum Khawarij Azariqah telah bangkit 
kembali dan bertindak ganas dengan melakukan kerosakan di daerah Sabur. 
Mereka membunuh kanak-kanak dan wanita-wanita serta memungut hasil 
kharaj di situ. 


Gabenor al-Jazirah iaitu al-Muhallab bin Abu Sufrah sendiri telah memimpin 
pasukan tentera dan bertembunglah dengan tentera Khawarij Azariqah di 
daerah Sabur. Pemimpin Khawarij Azariqah ketika itu bernama Qatari bin 
Fuja'ah. Dalam masa al-Muhallab bin Abu Sufrah sedang berperang melawan 
kaum Khawarij di daerah Sabur itu, Khalifah Abdul Malik bin Marwan sendiri 
telah memimpin pasukan tentera kerajaan bani Umayyah menentang angkatan 
tentera kerajaan az-Zubairi pimpinan Mus'ab bin az-Zubair gabenor kota Kufah 
itu. Pertempuran meletus dengan hebatnya di mana angkatan tentera kerajaan 

bani Umayyah yang dipimpin sendiri oleh Khalifah Abdul Malik bin Marwan 
telah berjaya mengalah dan membunuh Mus'ab bin az-Zubair. Baginda telah 
melantik al-Hajjaj bin Yusuf ath-Thaqafi menjadi gabenor di Iraq. Khalifah 
Abdul Malik bin Marwan yang cerdik tidak mahu bermusuh dengan pahlawan 
besar seperti al-Muhallab bin Abu Sufrah. Maka baginda telah memerintah 
kepada al-Hajjaj bin Yusuf ath-Thaqafi supaya membantu al-Muhallab bin Abu 
Sufrah yang sedang berjuang menentang kaum Khawarij Azariqah di daerah 
Sabur. 


Al-Hajjaj bin Yusuf ath-Thaqafi telah mengirim bantuan ketenteraan dan 
makanan kepada al-Muhallab bin Abu Sufrah sehingga angkatan tentera yang 
dulunya adalah tentera kerajaan az-Zubairi kini telah bertukar menjadi 
angkatan tentera bani Umayyah yang dipimpin oleh Panglima al-Muhallab bin 
Abu Sufrah dan terus berjuang dengan gigih sekali melawan pasukan kaum 
Khawarij Azariqah yang dipimpin oleh Panglima Qatari bin Fuja'ah itu. 


Panglima al-Muhallab bin Abu Sufrah terus berjuang dengan gigihnya 
memerangi Qatari bin Fuja'ah sehingga Qatari bin Fuja'ah terdesak dan pihak 
Khawarij Azariqah telah berundur ke daerah Kirman dan bertapak di kota 
Bijiraftan. Kota Bijiraftan ialah sebuah kota di wilayah Kirman yang paling 
besar dan paling masyhur. Qatari bin Fuja'ah dan para pengikutnya telah 
berusaha menyelamatkan diri ke negeri Tabaristan. Panglima al-Muhallab bin 
Abu Sufrah dan pasukannya terus mengejar kaum Khawarij Azariqah itu dan 
akhirnya berjaya menewaskan kaum yang kejam itu di mana pemimpin mereka 
yang sangat perkasa Qatari bin Fuja'ah turut terbunuh. Perjuangan al-Muhallab 
bin Abu Sufrah menentang Qatari bin Fuja'ah memakan masa selama 8 bulan 
baru berjaya. Peristiwa ini terjadi pada tahun 76 Hijrah/694 Masihi. 


Setelah Qatari bin Fuja'ah terkorban di Tabaristan, maka lemahlah 
perjuangan kaum Khawarij aliran Azariqah ini. 


Selain kaum Khawarij mazhab Azariqah, sebagaimana yang telah dinyatakan 
di atas masih ada satu lagi puak Khawarij yang lain mazhabnya digelar 
Khawarij Saffariyyah. Sebagaimana yang juga telah dinyatakan, bahawa kaum 
Khawarij mazhab Saffariyyah ini pada asalnya dipimpin oleh Abdullah bin 
Saffar as-Sa'adi. Tetapi pada masa pemerintahan Khalifah Abdul Malik bin 
Marwan, Abdullah bin Saffar as-Sa'adi sudah wafat dan pemimpin mereka 
telah diganti oleh seorang tokoh yang bernama Salih bin Maisarah dengan 
dibantu oleh timbalannya yang bernama Syabib bin Yazid. Mereka bertapak di 
kota Harran dalam negeri Iraq juga. Setelah al-Hajjaj bin Yusuf ath-Thaqafi 
berjaya menghancurkan kaum Khawarij mazhab Azariqah yang sangat dahsyat 
membuat kekacauan dalam negara pada tahun 76 Hijrah/694 Masihi, maka 
beliau telah mengalihkan pula perhatian kepada kaum Khawarij Saffariyyah ini. 


Sebenarnya kaum Khawarij aliran Saffariyyah tidaklah seganas kaum 
Khawarij aliran Azariqah. Tetapi kerajaan bani Umayyah bertekad untuk 

menghapuskan semua musuh politik yang mengganggu pemerintahan mereka. 
Khalifah Abdul Malik bin Marwan telah mengarahkan gabenor Iraq al-Hajjaj : 
bin Yusuf ath-Thagafi supaya menghantar angkatan tentera yang besar untuk 
menghapuskan kaum Khawarij Saffariyyah ini. Maka tanpa berlengah lagi al- 
Hajjaj bin Yusuf ath-Thagafi telah membentuk sebuah angkatan tentera 
berjumlah seramai 100,000 orang yang terdiri daripada penduduk Irag. Tetapi 
kaum Khawarij Saffariyyah yang jumlah mereka hanya belasan ribu orang 
sahaja telah berjaya menewaskan angkatan tentera kerajaan bani Umayyah yang 
jumlahnya begitu besar meskipun ketua mereka Salih bin Maisarah telah 
terbunuh di dalam pertempuran di kota Harran itu. 


Tempat Salih bin Maisarah telah diambilalih oleh timbalannya Syabib bin 
Yazid at-Tamimi. 


Ketika memegang pimpinan kaum Khawarij Saffariyyah pada tahun 76 
Hijrah/694 Masihi, Syabib bin Yazid berusia 51 tahun kerana beliau dilahirkan 
pada tahun 25 Hijrah/646 Masihi. Ketika Sayidina Ali bin Abu Talib dilantik 
menjadi khalifah, Syabib bin Yazid baru berusia 10 tahun. 


Ini bererti beliau tidak pernah terlibat bersama-sama tentera Khalifah Ali bin 
Abu Talib dan tak pernah menderhaka kepada Khalifah Ali bin Abu Talib. 


Syabib bin Yazid adalah seorang yang berbadan tegap dan sangat perkasa. 
Ayahnya adalah salah seorang peneroka awal di Irag pada zaman Khalifah 
Umar bin al-Khattab. 


Setelah mengambil alih jawatan ketua kaum Khawarij aliran Safariyyah dari 
tangan Salih bin Maisarah yang terbunuh, Syabib bin Yazid telah memimpin 
pasukan tentera kaum Khawarij Saffariyyah dan melancarkan serangan ke atas 
tentera kerajaan bani Umayyah di Mausol, al-Jazirah dan memperolehi 
kejayaan. 

Memang tentera Khawarij Saffariyyah pimpinan Syabib bin Yazid tidak 
sebesar angkatan tentera kerajaan bani Umayyah, tetapi mereka cekal dan 
berani. Tentera pimpinan Syabib bin Yazid pernah menawan kota Mada'in dan 
kota an-Nahrawan. Tentera Syabib bin Yazid berjumlah kira-kira 1,000 askar 
dengan 200 hingga 300 orang adalah kaum wanita. Penduduk kota Kufah amat 
bersimpati dengan perjuangan Syabib bin Yazid kerana mereka membenci 
campurtangan Khalifah Abdul Malik bin Marwan ke atas perihal penduduk di 
kota Kufah. Syabib bin Yazid berjaya memasuki kota Kufah sebanyak dua kali 
dan berjaya menewaskan tentera al-Hajjaj bin Yusuf ath-Thagafi. Tetapi kerana 
kekuatan kerajaan bani Umayyah yang sentiasa stabil yang mempunyai 
persedian-persediaan yang cukup, telah menyebabkan Syabib bin Yazid 
terpaksa membawa askar-askarnya berundur ke wilayah Kirman. 


Syabib bin Yazid mengharapkan beliau dibantu oleh rakannya kaum 
Khawarij aliran Azarigah yang bertapak di Kirman di bawah pimpinan Oatari 
bin Fuja'ah at-Tamimi. Tetapi kerana berlainan mazhab, Oatari bin Fuja'ah tidak 


228 


ABDUL MALIK BIN MARWAN 


mahu memberi bantuan kepada Syabib bin Yazid yang menyebabkan Syabib 
bin Yazid terpaksa berpatah balik semula ke Iraq. Ketika itu tentera Syabib bin 
Yazid berjumlah cuma 100 orang sahaja. 


Setelah angkatan tentera kerajaan bani Umayyah tewas kepada tentera kaum 
Khawarij Saffariyyah di bawah pimpinan Salih bin Maisarah dalam peperangan 
di Harran, pihak Khalifah Abdul Malik bin Marwan tidak lagi bersedia untuk 
menghadapi kaum Khawarij Saffariyyah. Ini menyebabkan Syabib bin Yazid at- 
Tamimi telah melakukan kekacauan di serata tempat sehingga ke Mausol dan 
al-Jazirah serta memperolehi kejayaan. 


Tetapi setelah berlalu masa dua tahun iaitu menjelang tahun 78 Hijrah/696 
Masihi, al-Hajjaj bin Yusuf ath-Thaqafi yang melihat tentera-tentera Iraq begitu 
lemah ketika berhadapan dengan tentera Khawarij Azariqah di Harran dahulu 
telah meminta keizinan daripada Khalifah Abdul Malik bin Marwan untuk 
membentuk angkatan tentera Syam pula bagi menghadapi kaum Khawarij 
Saffariyyah. Setelah mendapat izin daripada khalifah, maka al-Hajjaj bin Yusuf 
ath-Thaqafi terus menghantar angkatan tentera yang terdiri daripada penduduk 
negeri Syam yang berjumlah seramai 6,000 orang untuk menghadapi Syabib bin 
Yazid. Syabib bin Yazid yang ketika itu sudah berjaya menambah kekuatan 
tenteranya sehingga mencapai angkatan ribuan telah berjaya menghalang 
kemaraan angkatan tentera Syam sampai 30 kali. Tetapi tentera kerajaan bani 
Umayyah dari negeri Syam itu tetap berjaya mempertahankan diri dan 
akhirnya berjaya melemahkan perjuangan tentera kaum Khawarij Saffariyyah 
pimpinan Syabib bin Yazid itu dan mendesak mereka sehingga ke sungai 
Nuhair Dajil dan memaksa mereka melintasi jambatan di atas sungai itu. Ketika 
berada di atas jambatan itu, malang telah menimpa pemimpin kaum Khawarij 
itu apabila dengan tiba-tiba kaki kudanya telah tergelincir yang menyebabkan 
dia terjatuh ke dalam sungai dan mati lemas. Mana-mana tenteranya yang 
terselamat telah ditangkap dan dibunuh oleh al-Hajjaj bin Yusuf ath-Thagafi. 
Ketika terbunuh itu usia Syabib bin Yazid ialah 53 tahun. 


Demikianlah perjuangan kaum Khawarij pada zaman pemerintahan Khalifah 
Abdul Malik bin Marwan dan mala petaka yang telah menimpa mereka akibat 
daripada keganasan-keganasan yang mereka lakukan terhadap umat Islam 
yang tidak sealiran dengan mereka. 


Pemberontakan Keempat Oleh Mutarrif Bin Mughirah Bin Syu'bah 


Tokoh yang keempat yang bangkit memberontak terhadap pemerintahan 
Khalifah Abdul Malik bin Marwan ialah Mutarrif bin al-Mughirah ath-Thaqafi. 


Siapakah Mutarrif ath-Thaqafi? 


Beliau adalah putera kepada al-Mughirah bin Syu'bah ath-Thaqafi. Al- 
Mughirah ayahnya adalah seorang sahabat Nabi yang terkemuka dan 
merupakan gabenor di kota Kufah pada zaman pemerintahan Khalifah Umar 

bin al-Khattab dan zaman Khalifah Mu'awiyah bin Abu Sufyan. Terkenal 
seorang yang sangat cerdik dan perkasa. 


Al-Mughirah bin Syu'bah menjadi gabenor pada zaman pemerintahan 
Khalifah Mu'awiyah bin Abu Sufyan selama lapan tahun bermula dari tahun 42 
Hijrah/662 Masihi sampailah ke tahun 51 Hijrah/61 Masihi iaitu tahun 
wafatnya. Setelah itu tempatnya diganti oleh Ziyad bin Abihi dan seterusnya 
oleh Ubaidullah bin Ziyad bin Abihi. 


Kenapakah al-Mutarrif bin al-Mughirah telah bangkit memberontak 
terhadap pemerintahan Khalifah Abdul Malik bin Marwan? Apakah kesalahan 
yang telah dilakukan oleh Khalifah Abdul Malik bin Marwan terhadap dirinya? 


Kebangkitan Mutarrif bin al-Mughirah ath-Thaqafi memberontak terhadap 
kerajaan Khalifah Abdul Malik bin Marwan bermula pada tahun 77 Hijrah/696 
Masihi iaitu setelah hancurnya pemberontakan kaum Khawarij Saffariyyah 
yang dipimpin oleh Syabib bin Yazid at-Tamimi. Mutarrif bin al-Mughirah 
bangkit memberontak adalah disebabkan oleh sikap tidak sukanya beliau 
kepada campurtangan orang-orang Syam dalam urusan penduduk di kota 
Kufah. Beliau juga dikatakan bercita-cita untuk melihat corak pemerintahan 
Khalifah Irrasyidin diwujudkan semula setelah ianya terhapus sejak zaman 
Mu'awiyah bin Abu Sufyan menjadi khalifah. 


Perjuangan Mutarrif bin al-Mughirah ath-Thaqafi telah mendapat sokongan 
yang kuat dari penduduk di kota Kufah kerana perjuangan beliau pun untuk 
kepentingan orang-orang Kufah juga. Beliau telah memimpin pasukan tentera 
yang kuat yang terdiri daripada penduduk kota Kufah dan hampir-hampir 
menewaskan tentera kerajaan bani Umayyah yang dihantar untuk 
menghapuskannya yang terdiri daripada orang-orang Syam. Tetapi beliau 
akhirnya dapat dikalahkan oleh al-Hajjaj bin Yusuf ath-Thaqafi. 


Sejak itu al-Hajjaj bin Yusuf ath-Thaqafi tidak lagi menyukai orang-orang 
Iraq. Kerana bimbang orang-orang Iraq akan terhasut dan bimbang akan 
bangkit kembali memberontak terhadap kerajaan, maka al-Hajjaj bin Yusuf ath- 
Thaqafi tidak akan membiarkan kota Kufah tanpa diletakkan kawalan yang 
ketat dan dapat dipercayai. Beliau menempatkan tentera Syam buat sementara 
waktu di kota Kufah, dan beliau terus membina sebuah kota baru yang 
dinamakan kota Wasit. Kota Wasit dibina tepat di sempadan negeri antara 
negeri Iraq dan Syam. Sebab itu kota Wasit dinamakan Wasit (ertinya di tengah- 
tengah) kerana pembinaannya di tengah-tengah antara dua negeri itu. 
Kemudian al-Hajjaj bin Yusuf ath-Thaqafi telah menempatkan orang-orang 
Syam di kota Wasit untuk berwaspada terhadap penduduk kota Kufah. 


Dengan tewasnya Mutarrif bin al-Mughirah bin Syu'bah ath-Thaqafi, maka 
terhapuslah satu lagi pemberontakan yang mengganggu perjalanan 
pemerintahan kerajaan Khalifah Abdul Malik bin Marwan. 

Pemberontakan Kelima Oleh Khalifah Abdullah Bin Az-Zubair 


Dan pemberontakan yang kelima dan dikira pemberontakan yang paling 
kuat pada zaman pemerintahan Khalifah Abdul Malik bin Marwan ialah 
pemberontakan yang dicetuskan oleh Abdullah bin az-Zubair yang 
mengisytiharkan dirinya khalifah di kota Mekah. Abdullah bin az-Zubair mula 
membina kekuatan seterusnya kerajaan bani az-Zubairi pada tahun 62 
Hijrah/682 Masihi setelah setahun Sayidina Husein cucunda Rasulullah s.a.w. 
dibunuh secara kejam di Padang Karbala' oleh tentera kerajaan bani Umayyah. 
Pemerintahan baginda berjalan selama sembilan tahun beribu kotakan kota 
Mekah al-Mukarramah. 


Sejak didirikan pada tahun 62 Hijrah/682 Masihi sehinggalah perlantikan 
Marwan bin al-Hakkam sebagai Khalifah bani Umayyah yang keempat pada 
bulan Ramadhan tahun 65 Hijrah/684 Masihi, para sejarawan Islam 
menganggap Abdullah bin az-Zubair adalah khalifah atau pemerintahan Islam 
yang sah kerana mendapat baiat dari seluruh rakyat. Manakala Khalifah 
Marwan bin al-Hakkam dan kaum bani Umayyah adalah pemberontak, kerana 
hanya mendapat sokongan daripada penduduk sekitar kota Damsyik sahaja. 


Tetapi setelah Khalifah Marwan bin al-Hakkam berjaya mengukuhkan 
semula kedudukannya di negeri Syam dengan menewaskan gabenor bagi pihak 
kerajaan bani az-Zubairi di kota Damsyik iaitu adh-Dhahhak bin Qais al-Fihri, 
dan berjaya pula menawan negeri Mesir, maka ketika itu, kekuasaan umat 
Islam telah berpecah kepada dua golongan yang besar. Satu golongan umat 
Islam menyokong Khalifah Abdullah bin az-Zubair yang berpusat di kota 
Mekah dan satu golongan lagi menyokong Khalifah Marwan bin al-Hakkam 
yang berpusat di kota Damsyik. Dan setelah Khalifah Marwan bin al-Hakkam 
meninggal dunia, dan naik pula putera baginda Abdul Malik bin Marwan 
menjadi khalifah, kedudukan kerajaan bani Umayyah menjadi semakin teguh, 
manakala kedudukan kerajaan bani az-Zubairi semakin goyang. 


Meskipun Mus'ab bin az-Zubair berjaya menguasai negeri Iraq setelah 
berjaya menumpaskan al-Mukhtar bin Abu Ubaid ath-Thaqafi, tetapi serangan 
tentera kerajaan bani Umayyah yang besar yang dipimpin oleh Khalifah Abdul 
Malik bin Marwan sendiri telah memusnahkan kerajaan bani az-Zubairi di 
negeri Iraq di bawah penguasaan Mus'ab bin az-Zubair. Mus'ab bin az-Zubair 
telah terbunuh dan kerajaan bani az-Zubairi di Iraq lumpuh. 


Menjelang tahun 73 Hijrah/691 Masihi, setelah berjaya menguasai semula 
seluruh wilayah negara Islam kecuali Hijaz yang berada di bawah kekuasaan 
kerajaan bani az-Zubairi, Khalifah Abdul Malik bin Marwan telah menghantar 
sebuah pasukan tentera kerajaan bani Umayyah yang cukup hebat di bawah 
pimpinan gabenor Iraq iaitu al-Hajjaj bin Yusuf ath-Thaqafi. Khalifah Abdullah 
bin az-Zubair telah terbunuh di dalam peperangan ini. Mayat baginda disalib 
dan dibiarkan tanpa diurus sehinggalah datang ibunda baginda yang telah 


231 


PEMERINTAHAN KERAJAAN BANI UMAYYAH 


sangat tua berusia 97 tahun dan buta pula kedua-dua belah matanya berkata 
kepada al-Hajjaj bin Yusuf ath-Thaqafi; 


“Bila lagi si penunggang ini mahu diturunkan.” 


Setelah al-Hajjaj bin Yusuf mendengar kata-kata Asma' binti Abu Bakar as- 
Siddiq itu, maka dia terus memerintah supaya mayat Ibnuz Zubair diturunkan 
dan dikebumikan. 


Pemberontakan Keenam Oleh Abdul Rahman Bin Muhammad bin Al- 
Asy'ath Bin Qais Al-Kindi 


Kepada para peminat sejarah Islam, sudah tentu mereka kenal siapakah al- 
Asy'ath bin Qais al-Kindi, datuk kepada pemberontak ini. Al-Asy'ath bin Qais 
al-Kindi adalah seorang sahabat Nabi yang kemudian murtad pada saat-saat 
kewafatan baginda Rasulullah s.a.w. Tetapi telah kembali kepangkuan agama 
Islam setelah merasa lemah di dalam menghadapi serangan tentera Islam yang 
dilancarkan oleh Khalifah Abu Bakar as-Siddiq, dan menjadi seorang Islam 
yang baik keislamannya. Kemudian Khalifah Abu Bakar as-Siddiq 
mengahwinkan beliau dengan seorang saudara perempuan baginda. Dengan ini 
bererti al-Asy'ath bin Qais al-Kindi adalah ipar kepada Khalifah Abu Bakar as- 
Siddiq. Tetapi tidaklah dapat dipastikan apakah Abdul Rahman bin 
Muhammad bin al-Asy'ath ini cucu saudara Khalifah Abu Bakar as-Siddiq atau 
cucu dari isteri al-Asy'ath bin Qais yang lain. Beliau dikenali dengan sebutan 
Abdul Rahman bin al-Asy'ath bin Qais al-Kindi atau Ibnu al-Asya'ath sahaja. 


Al-Asy'ath bin Qais al-Kindi adalah seorang ketua kaum suku Kindah yang 
berasal dari negeri Yaman dan merupakan seorang pahlawan yang sangat 
perkasa. Sifat-sifat kepahlawanannya telah menurun kepada cucunya Abdul 
Rahman ini. Ketika kerajaan berada di tangan Khalifah Abdul Malik bin 
Marwan, baginda telah melantik al-Hajjaj bin Yusuf ath-Thaqafi sebagai 
gabenor di kota Kufah. Al-Hajjaj bin Yusuf ath-Thaqafi adalah seorang yang 
kejam. Beliau sanggup melakukan pembunuhan ke atas sesiapa sahaja yang 
difikirkannya boleh menggugat kestabilan kerajaan bani Umayyah yang 
dipimpin oleh Khalifah Abdul Malik bin Marwan. 


Ketika itu Abdul Rahman bin Muhammad bin al-Asy'ath bin Qais al-Kindi 
tinggal di kota Kufah dan menyaksikan pembunuhan para ulama' dan orang- 
orang salih oleh al-Hajjaj bin Yusuf ath-Thaqafi. Secara beransur-ansur rasa 
benci terhadap al-Hajjaj bin Yusuf ath-Thaqafi telah menyerap masuk ke dalam 
hati Abdul Rahman bin al-Asy'ath bin Qais al-Kindi, seterusnya terpalit oleh 
rasa marah dan dendam kepada al-Hajjaj bin Yusuf al-Thaqafi yang zalim dan 
ganas itu. Tetapi Abdul Rahman bin al-Asy'ath bin Qais al-Kindi tidak mahu 
menderhakai kepada Khalifah Abdul Malik bin Marwan. Beliau melihat sahaja 
kekejaman yang dilakukan oleh al-Hajjaj bin Yusuf ath-Thaqafi khasnya di kota 
Kufah dengan hati yang sakit. 

Khalifah Abdul Malik bin Marwan memberi kuasa penuh kepada al-Hajjaj 
bin Yusuf ath-Thaqafi untuk melakukan apa-apa kemajuan dan pertahanan di 
wilayah sebelah timur dari Hijaz ke negeri Farsi sampailah ke sempadan India. 
Terserahlah kepada al-Hajjaj bin Yusuf ath-Thaqafi selaku gabenor di wilayah 
itu untuk melaksanakan apa-apa projek atau perancangan di dalam wilayah 
kekuasaannya itu sesuka hatinya asalkan ianya mendatangkan kebaikan dan 
kekuatan kepada kerajaan bani Umayyah. 


Pada zaman pemerintahan Khalifah bani Umayyah yang pertama iaitu 
Khalifah Mu'awiyah bin Abu Sufyan, negeri Kabul di Afghanistan telah dapat 
ditawan oleh tentera Islam. Tetapi Raja Kabul telah meminta perdamaian. Jadi 
Raja Kabul telah membayar jizyah sebanyak nilai yang ditetapkan setiap tahun 
kepada kerajaan Islam. 


Tetapi setelah berlaku pergolakan di dalam negara Islam sejak kewafatan 
Khalifah Yazid bin Mu'awiyah hinggalah ke tahun 73 Hijrah/691 Masihi, 
kerajaan Kabul telah menghentikan pembayaran jizyahnya kepada kerajaan 
bani Umayyah. Oleh sebab itu setelah Khalifah bani Umayyah yang kelima iaitu 
Khalifah Abdul Malik bin Marwan berjaya menstabilkan keadaan dalam negara, 
maka baginda telah memerintah kepada gabenor di wilayah timur iaitu al-Hajjaj 
bin Yusuf ath-Thaqafi supaya menyelesaikan persoalan Kabul yang 
menderhaka itu. Maka oleh al-Hajjaj bin Yusuf ath-Thaqafi terus beliau melantik 
Ubaidullah bin Abu Bakrah menjawat jawatan gabenor di kota Sajistan yang 
berdekatan dengan negara Kabul itu. Maka Ubaidullah bin Abu Bakrah telah 
memimpin sebuah angkatan tentera Islam menyerang negeri Kabul, tetapi 
serangan itu telah dapat dipatahkan oleh Raja Kabul. Ubaidullah bin Abu 
Bakrah sendiri telah terbunuh dalam serangan itu. 


Al-Hajjaj bin Yusuf ath-Thaqafi sangat marah apabila mendengar berita yang 
sangat malang itu. Maka tanpa berlengah lagi beliau yang merupakan Pengarah 
Besar bagi wilayah timur telah membentuk sebuah angkatan tentera Islam yang 
besar terdiri daripada para penduduk negeri Iraq yang berjumlah seramai 
40,000 orang perajuritnya dan melantik Abdul Rahman bin al-Asy'ath bin Qais 
al-Kindi untuk memimpin pasukan itu. 


Sebagai seorang pahlawan yang teliti dan berhati-hati, Abdul Rahman bin al- 
Asy'ath bin Qais al-Kindi tidak begitu pantas bergerak membawa pasukannya 
menyerang kerajaan Kabul itu. Kelambatan pergerakan Abdul Rahman bin al- 
Asy'ath memimpin pasukannya telah menimbulkan rasa tidak selesa kepada al- 
Hajjaj bin Yusuf ath-Thaqafi terhadap Abdul Rahman. Ini sudah pasti akan 
melambatkan kemenangan di pihak Islam atau ketewasan di pihak Raja Kabul. 
Sedangkan Abdul Rahman bin al-Asy'ath mengambil pengajaran dari 
kekalahan tentera Ubaidullah bin Abu Bakrah dahulu. Tetapi sikap berhati-hati 
Abdul Rahman bin al-Asy'ath bin Qais al-Kindi telah dipandang serong oleh al- 
Hajjaj bin Yusuf ath-Thaqafi dengan menuduh Abdul Rahman bin al-Asy'ath 
sebagai seorang yang pengecut dan takut kepada kematian. Selaku seorang 

pahlawan yang sebenarnya berani dan tidak suka dianggap penakut, maka 
Abdul Rahman bin al-Asy'ath bin Qais al-Kindi merasa sangat marah kepada 
al-Hajjaj bin Yusuf ath-Thaqafi yang sebelum ini pun memang dia sudah merasa 
benci terhadap sikap al-Hajjaj bin Yusuf ath-Thaqafi yang zalim dan kejam suka 
menumpahkan darah orang-orang salih dan beriman itu. 


Sebelum sampai ke destinasinya, Abdul Rahman bin al-Asy'ath bin Qais al- 
Kindi telah memutar kembali haluannya dan berpatah balik semula ke Iraq. 
Beliau tidak mahu menyerang Raja Kabul, sebaliknya dia mahu 
menghancurkan al-Hajjaj bin Yusuf ath-Thaqafi terlebih dahulu. Kerana inilah 
peluangnya yang terbaik untuk menghapuskan al-Hajjaj bin Yusuf ath-Thaqafi. 
Beliau merancang sekiranya beliau tewas, beliau mahu lari berlindung ke negeri 
Kabul. 


Abdul Rahman bin al-Asy'ath bin Qais al-Kindi telah berjaya menarik para 
penduduk Kirman, Rai dan al-Jibal untuk menyertainya. Ini menjadikan 
angkatan tentera yang dipimpinnya bertambah besar dan bertambah 
kekuatannya. Abdul Rahman bin al-Asy'ath bin Qais al-Kindi terus kembali 
semula ke negeri Iraq dan terus masuk ke kota Basrah dan kota Kufah dan 
menguatkan kedudukannya di sana. Apabila al-Hajjaj bin Yusuf ath-Thaqafi 
mendengar Abdul Rahman bin al-Asy'ath bin Qais al-Kindi telah mara ke 
negeri Iraq dengan membawa pasukan tentera yang sebegitu besar, maka beliau 
terus meminta bantuan askar tambahan kepada Khalifah Abdul Malik bin 
Marwan. Khalifah Abdul Malik bin Marwan terus menghantar satu 
ketumbukan tentera yang besar kepada al-Hajjaj. 


Angkatan tentera pimpinan Abdul Rahman bin al-Asy'ath bin Qais al-Kindi 
yang terdiri daripada campuran penduduk Iraq, Kirman, Raiddan al-Jibal itu 
telah bertemu dengan angkatan tentera al-Hajjaj bin Yusuf ath-Thaqafi yang 
terdiri daripada orang-orang Syam di suatu tempat bernama Dair al-Jama Jin 
dekat dengan kota Basrah. Maka berlakulah pertempuran yang hebat yang 
mana ahli-ahli sejarah mengatakan pertempuran telah berlaku sebanyak lapan 
puluh kali dan kemaraan dan kemunduran saling silih berganti. Namun 
akhirnya pasukan yang dipimpin oleh Abdul Rahman bin al-Asy'ath bin Qais 
al-Kindi telah mengalami kekalahan, tetapi beliau tidak sempat untuk 
melarikan diri ke negeri Kabul, sebaliknya hanya mencari perlindungan dan 
bersembunyi di suatu tempat di utara kota Kufah itu sahaja. Tempat itu adalah 
jajahan takluk kerajaan Turki. Raja Turki ketika itu bernama Ratbil. Baginda 
telah sudi untuk memberi perlindungan atau suaka politik kepada Abdul 
Rahman bin al-Asy'ath al-Kindi. 


Sebenarnya Khalifah Abdul Malik bin Marwan sangat sayang kepada Abdul 
Rahman bin al-Asy'ath bin Oais kerana beliau ini sangat setia kepada baginda. 
Cuma Abdul Rahman bin al-Asy'ath bin Oais al-Kindi tidak menyukai al-Hajjaj 
bin Yusuf ath-Thagafi kerana perangai zalim dan sikap tidak 
berperikemanusiaannya. Khalifah Abdul Malik bin Marwan pula sebenarnya 

tidak berapa menyukai al-Hajjaj bin Yusuf ath-Thaqafi. Tetapi baginda sangat 
mengharapkan kebolehannya di dalam mententeram dan mengukuhkan 
kerajaan baginda yang baru pulih itu. Ternyata di dalam persengketaan di 
antara Abdul Rahman bin al-Asy'ath dengan al-Hajjaj bin Yusuf, Khalifah 
Abdul Malik bin Marwan lebih memihak kepada Abdul Rahman bin al-Asy'ath 
bin Qais al-Kindi. 


Sebab itu ketika Abdul Rahman bin al-Asy'ath tewas di dalam perkelahian 
dengan al-Hajjaj bin Yusuf dan lari bersembunyi di sebuah desa di kawasan 
takluk kerajaan Turki itu, Khalifah Abdul Malik bin Marwan dengan segera 
telah menghantar salah seorang daripada putera baginda yang bernama 
Abdullah untuk memujuk Abdul Rahman bin al-Asy'ath untuk kembali taat 
kepada baginda. 


Abdullah bin Khalifah Abdul Malik bin Marwan telah membuat pengikraran 
kepada Abdul Rahman bin al-Asy'ath bahawa ayahanda beliau sanggup 
menyingkir al-Hajjaj bin Yusuf ath-Thaqafi daripada jawatannya asalkan Abdul 
Rahman bin al-Asy'ath sanggup untuk kembali setia kepada kerajaan bani 
Umayyah. Raja Ratbil kemudian menyerahkan Abdul Rahman bin al-Asy'ath 
kepada al-Hajjaj bin Yusuf ath-Thaqafi atas kerelaannya. Tetapi ketika 
rombongan tentera Turki yang menghantar Abdul Rahman bin al-Asy'ath 
sampai di kota Rajh, mereka telah berehat di situ. Ketika itu fikiran Abdul 
Rahman bin al-Asy'ath telah berubah. Beliau tiba-tiba sahaja menyesal kerana 
menyerah diri kepada Khalifah Abdul Malik bin Marwan itu. Dengan 
tangannya yang diikat, beliau telah memperdaya pengawal yang mengawal 
beliau dan memberitahu kepada pengawalnya itu bahawa dia ingin melihat 
pemandangan yang indah dari atas bumbung sebuah bangunan yang terdapat 
di situ. Maka pengawal dirinya telah terpedaya pada kata-kata Abdul Rahman 
bin al-Asy'ath itu. Setelah kedua-duanya sudah berada di atas bumbung 
bangunan itu, maka Abdul Rahman bin al-Asya'ath sambil berpegang kemas 
kepada pengawal yang menjaganya, terus terjun dan jatuh ke bawah bersama- 
sama pengawal yang menjaganya itu. Maka matinya Abdul Rahman bin al- 
Asy'ath bin Qais al-Kindi bersama-sama pengawal yang menjaganya akibat 
jatuh dari tempat yang tinggi itu sebelum beliau sempat diserahkan kepada al- 
Hajjaj bin Yusuf ath-Thaqafi di Iraq. 


Dengan tertangkap dan terbunuhnya Abdul Rahman bin al-Asy'ath bin Qais 
al-Kindi, maka amanlah wilayah timur dan al-Hajjaj bin Yusuf ath-Thaqafi terus 
berusaha meluaskan lagi wilayah kerajaan bani Umayyah ke Khurasan, Sajistan 
dan Oman. Begitu sekali luas dan besarnya wilayah yang berada di bawah 
kekuasaan al-Hajjaj bin Yusuf ath-Thaqafi pada zaman pemerintahan Khalifah 
Abdul Malik bin Marwan. Dikatakan hampir separuh negara Arab dan wilayah 
Islam ketika itu berada di bawah kekuasaan Singa bani Umayyah ini. 


Inilah enam pemberontakan yang telah berlaku pada masa pemerintahan 
Khalifah Abdul Malik bin Marwan yang telah mengganggu pentadbiran 

baginda untuk memerintah negara dengan baik dan berkesan selama kira-kira 
lapan tahun, tetapi semuanya berjaya dipadamkan. 


Usaha Mengembalikan Kawasan Yang Dirampas Musuh Pada Masa 
Huru-hara Dalam Negeri 


Sebagaimana wilayah-wilayah di Semenanjung Arab seperti Hijaz, Iraq dan 
Farsi, wilayah-wilayah di negara Afrika Utara juga telah diperkosa oleh tentera 
asing iaitu kaum Barbar yang mendiami Afrika Utara. Ini juga terjadi pada saat- 
saat huru-hara sedang hebat melanda kerajaan bani Umayyah setelah Khalifah 
bani Umayyah yang kedua iaitu Khalifah Yazid bin Mu'awiyah wafat pada 
tahun 64 Hijrah/683 Masihi. Kaum Barbar telah menyerang wilayah Islam dan 
memerangi tentera Islam yang dipimpin oleh Panglima Uqbah bin Nafi' al-Fihri 
pendiri kota Qairawan. Panglima Uqbah bin Nafi' al-Fihri ialah pahlawan yang 
memimpin tentera Islam yang pertama menakluk Afrika Utara pada tahun 50 
Hijrah/670 Masihi iaitu pada zaman pemerintahan Khalifah bani Umayyah 
yang pertama Mu'awiyah bin Abu Sufyan. 


Khalifah Abdul Malik bin Marwan telah melancarkan serangan balas ke 
Afrika Utara pada tahun 69 Hijrah/688 Masihi setelah empat tahun baginda 
menjadi khalifah dan huru-hara dalam negara masih belum pulih sepenuhnya. 
Tetapi serangan tersebut gagal. 


Maka sekali lagi Khalifah Abdul Malik bin Marwan telah menghantar 
pasukan tentera Islam ke Afrika Utara yang dipimpin oleh Panglima Hisan bin 
an-Nu'man. Serangan ini telah memperolehi kejayaan yang gilang gemilang. 
Bandar Qairawan dan bandar Qartajnah berjaya dirampas kembali. Tentera 
Barbar dan Rom Timur dapat ditewaskan. Dengan itu dapatlah agama Islam 
disebarkan sehingga ke pantai-pantai Lautan Atlantik. 


Tetapi tidak lama kemudian, para penduduk di situ yang terdiri daripada 
orang-orang Barbar telah berjaya merampas semula kota Qairawan dan kota 
Qartajnah. Tentera Islam telah berundur ke kota Barqah. Kaum Barbar telah 
melantik seorang perempuan menjadi raja mereka. Tetapi tidak lama kemudian 
iaitu pada tahun 79 Hijrah/698 Masihi iaitu setelah Khalifah Abdul Malik bin 
Marwan memerintah selama 14 tahun dan keadaan huru-hara dalam negeri 
sudah dapat dipadamkan atau dipulihkan iaitu setelah Khalifah Abdullah bin 
az-Zubair telah ditewas dan dibunuh pada tahun 73 Hijrah/691 Masihi, baginda 
telah mengirim satu pasukan tentera bantuan kepada Panglima Hisan bin an- 
Nu'man dan berjaya menewaskan kaum Barbar di dalam pertempuran yang 
hebat di kaki bukit Altas. Raja mereka yang merupakan seorang perempuan 
yang juga digelar “al-kahinah' turut terbunuh. 

Usaha Melebarkan Empayar Kerajaan Islam 


Kita sudah tahu Khalifah bani Umayyah yang kelima Abdul Malik bin 
Marwan memerintah kerajaan bani Umayyah selama 21 tahun bermula dari 
tahun 65 Hijrah/684 Masihi sampailah ke tahun 86 Hijrah/705 Masihi. Dan 
selama lapan tahun dari tarikh baginda dilantik menjadi khalifah keadaan 
dalam negara penuh dengan huru-hara dan kekacauan dari angkara enam 
golongan yang melakukan pemberontakan. Setelah tahun 73 Hijrah/691 Masihi 
barulah baginda dapat menumpukan kepada usaha menjaga kebajikan rakyat 
dan peluasan jajahan takluk atau penyebaran agama Islam ke luar negara. 


Di dalam usaha baginda mengawal dan memperluaskan empayar 
pemerintahan Islam daripada dicerobohi oleh pihak musuh, Khalifah Abdul 
Malik bin Marwan telah mengambil tindakan awal ketika baginda mula-mula 
dilantik menjadi khalifah pada tahun 65 Hijrah/684 Masihi. Jurusan yang 
paling baginda ambil berat dengan mengawalnya secara ketat ialah dua jurusan 
sahaja iaitu di barat dan di timur. 


Menjelang tahun 79 Hijrah/696 Masihi iaitu setelah berjaya membasmi 
pemberontakan kaum Khawarij di seluruh negara, dan setelah kira-kira 14 
tahun baginda memerintah atau setelah enam tahun huru-hara dalam negeri 
telah dapat dipadamkan, dengan persetujuan baginda, al-Hajjaj bin Yusuf ath- 
Thaqafi yang merupakan gabenor di negeri Iraq telah melantik Panglima al- 
Muhallab bin Abu Sufrah, pahlawan sejak zaman Khalifah Mu'awiyah bin Abu 
Sufyan sebagai gabenor bagi negeri Khurasan. 


Al-Muhallab bin Abu Sufrah selaku gabenor negeri Khurasan dan juga 
panglima perang di bahagian timur telah menggerakkan angkatan tentera Islam 
pada tahun 80 Hijrah/699 Masihi mara ke kota Transoxania, Khajandah dan 
Ghazakasy dan berjaya dalam operasinya itu. Beliau menjadikan markas 
tenteranya di kota-kota itu. Dari situ Panglima al-Muhallab bin Abu Sufrah 
telah mengirim anak-anaknya untuk menggempur beberapa buah negeri di 
kawasan itu. Yazid dihantar untuk menggempur kota al-Khatl. Habib dihantar 
ke kota Rabinjan Quat di negara Bukhara. Manakala anak beliau yang bernama 
al-Mughirah ditugaskan di kota Merw. Jiwa al-Muhallab bin Abu Sufrah 
menjadi resah dan menderita apabila puteranya yang sangat beliau sayangi 
iaitu al-Mughirah meninggal dunia. Ketika itu al-Muhallab bin Abu Sufrah 
sedang bersiap-siap untuk menyerang kota Kisy di negeri Soghdiana. Kerana 
penderitaan dan kegundahan hatinya, Panglima al-Muhallab bin Abu Sufrah 
tidak yakin dapat menawan kota Kisy. Dengan sebab itu beliau memilih untuk 
membuat tawaran berdamai dengan pihak berkuasa di negeri itu. Setelah 
terjalin perdamaian di situ, maka Panglima al-Muhallab bin Abu Sufrah 
membawa angkatan tenteranya untuk menguasai kawasan-kawasan lain di 
dalam negara Bukhara. Tetapi beliau terbunuh di dalam operasi ketenteraannya 
di dalam negara Bukhara itu ketika melancarkan serangan ke atas kota Merw al- 
Ruz. 

Tempat beliau diganti oleh anaknya yang bernama Yazid. Sekembalinya 
Yazid bin al-Muhallab ke negeri Khurasan, beliau telah memerangi negeri 
Khuwarizmi, tetapi beliau telah gagal untuk meneruskan operasi ke wilayah- 
wilayah atau neegri-negeri yang lain kerana beliau mendapati keadaan rakyat 
di negeri Khurasan yang terdiri daripada suku Qais dan suku Azd telah mula 
bergaduh. Dan Yazid telah gagal untuk menyelesaikan pertelingkahan tersebut. 
Yazid dipandang lemah oleh gabenor Iraq al-Hajjaj bin Yusuf ath-Thaqafi 
kerana kegagalannya mendamaikan pergaduhan itu. Pada tahun 85 Hijrah/704 
Masihi, al-Hajjaj bin Yusuf ath-Thaqafi telah memecat Yazid bin al-Muhallab 
daripada jawatan gabenor di negeri Khurasan dan menggantikan tempatnya 
dengan saudaranya yang bernama al-Mufadhdhal bin al-Muhallab bin Abu 
Sufrah. 


Tetapi al-Mufadhdhal bin al-Muhallab juga tidak mampu mentadbir wilayah 
Khurasan dengan berkesan. Beliau dikatakan seorang pentadbir yang lemah 
apabila daerah Feh Yadghis telah memisahkan diri dari pemerintahan pusat. 
Setelah itu al-Hajjaj bin Yusuf ath-Thaqafi di atas keizinan dari Khalifah Abdul 
Malik bin Marwan telah memecat pula al-Mufadhdhal bin al-Muhallab bin Abu 
Sufrah selaku gabenor negeri Khurasan setelah memerintah selama sembilan 
bulan sahaja. Tempatnya telah diganti dengan Panglima Qutaibah bin Muslim 
al-Bahili, seorang dari suku Yahilah dari susrgalur kabilah Qais. Ini 
menyebabkan Panglima Qutaibah bin Muslim telah berjaya menguatkan 
kedudukannya dengan menarik kaum suku Qais agar mendokongnya. 
Panglima Qutaibah bin Muslim al-Bahili sampai di negeri Khurasan pada tahun 
85 Hijrah/704 Masihi iaitu setahun sebelum Khalifah Abdul Malik bin Marwan 
wafat. 


Untuk mengawal bahagian barat, Khalifah Abdul Malik bin Marwan telah 
menghantar perutusan ke kota Konstantinolple di Turki dan membuat 
perdamaian dengan Maharaja Rom Timur iaitu Juntinianus ll pada tahun 65 
Hijrah/684 Masihi sebaik sahaja baginda dilantik menjadi khalifah. 


Kerajaan Islam pada zaman Khalifah Abdul Malik bin Marwan juga telah 
menguasai negara Tukharistan dan menguasai sempadan dengan China dan 
jalan perdagangan di Asia pada tahun 70 hijrah/689 Masihi. 


Jasa-Jasa 


Adapun pembaharuan-pembaharuan dan jasa-jasa yang dibuat oleh Khalifah 
Abdul Malik bin Marwan selama masa permerintahan baginda selama dua 
puluh satu tahun selaku Khalifah bani Umayyah yang kelima terhadap rakyat 
dan negaranya adalah sebagaimana berikut:- 


1. Menjadikan bahasa Arab sebagai bahasa resmi negara dan bahasa 
perantaraan di dalam segala urusan tulis menulis dan surat menyurat 
kerajaan. 

2. Mengadakan mata wang sendiri dengan cop mohor khalifah. Sebelum itu 
orang-orang Islam menggunakan mata wang Rom dan Farsi. 


3. Mendirikan sebuah limbungan kapal di Tunisia untuk membina kapal- 
kapal bagi menguatkan angkatan tentera laut. 


4. Mengadakan sebuah Mahkamah Khas untuk menjalankan pembicaraan 
terhadap pegawai-pegawai dan kakitangan kerajaan yang terlibat di 
dalam satu-satu kesalahan. 


5. Memperbanyakkan perjalanan perkhidmatan pos dengan lebih teratur 
dan lebih sempurna. Perkhidmatan pos diperkenalkan sejak zaman 
Khalifah Mu'awiyah bin Abu Sufyan lagi. 


6. Mengadakan bangunan yang besar dan indah dalam negeri. 


Demikianlah beberapa pembaharuan-pembaharuan dan jasa-jasa yang 
dibuat oleh Khalifah Abdul Malik bin Marwan kepada rakyat baginda selama 
baginda menjadi pemerintah kerajaan Islam yang memakan masa selama dua 
puluh satu tahun. 


Wafat 


Setelah memerintah selama dua puluh satu tahun, maka wafatlah Khalifah 
Abdul Malik bin Marwan pada tahun 86 Hijrah/705 Masihi ketika berusia 70 
tahun. Sepatutnya tempat baginda diganti oleh saudara baginda iaitu Abdul 
Aziz bin Marwan. Tetapi oleh kerana Abdul Aziz bin Marwan wafat pada tahun 
85 Hijrah/704 Masihi iaitu setahun sebelum baginda wafat. Oleh kerana 
baginda tahu jawatan Putera Mahkota telah kosong, maka baginda terus 
mengumumkan bahawa Putera Mahkota yang baru menggantikan tempat 
Abdul Aziz bin Marwan, kekanda baginda yang telah wafat ialah dua orang 
putera baginda iaitu pertama al-Walid dan kedua Sulaiman. Kemudian baginda 
menulis surat dan menghantar keseluruh wilayah memberitahu perkara ini. 
Seluruh rakyat menyatakan kesediaan mereka menerima penetapan itu kecuali 
seorang sahaja iaitu Ketua Fuqaha' Tujuh Madinah iaitu Imam Said bin al- 
Musaiyyab. Ini menyebabkan Imam Ibnul Musaiyyab dihukum dengan cara 
dipukul kemudian diarak kesekeliling kota Madinah. Namun ketua ulama' 
Madinah itu tetap bersabar menerima ujian yang berat itu. 


Ini adalah tradisi yang baru bermula. Baginda mengikut apa yang dilakukan 
oleh ayahanda baginda Khalifah Marwan bin al-Hakkam yang melantik dua 
orang Putera Mahkota iaitu pertama baginda sendiri dan kedua adinda baginda 
Abdul Aziz bin Marwan. 


Jenazah baginda dimakamkan di kota Damsyik di samping makam 
ayahanda baginda Khalifah Marwan bin al-Hakkam. 

Keluarga 


Selama hidupnya Khalifah Abdul Malik bin Marwan dikatakan telah 
beristeri seramai lapan orang perempuan. Marilah kita lihat siapakah nama- 
nama isteri baginda yang lapan orang itu:- 


Isteri pertama ialah Wiladah binti al-Abbas bin Jaz'a bin al-Harith. Wiladah 
dikenali dengan gelaran Ummu Walid al-Absiyyah kerana putera sulung beliau 
bernama al-Walid. 


Isteri kedua ialah Atikah binti Yazid bin Mu'awiyah, puteri Khalifah Yazid 
bin Mu'awiyah. Atikah terkenal dengan gelaran Ummu Banin al-Umawiyyah. 


Isteri ketiga ialah Aisyah binti Hisyam bin Ismail bin Hisyam bin al-Walid 
bin al-Mughirah. Beliau lebih dikenali dengan panggilan Ummu Hisyam. 


Isteri keempat ialah Hindun binti an-Nu'man bin Basir. An-Nu'man bin Basir 
ialah gabenor kota Kufah pada zaman pemerintahan Khalifah Yazid bin 
Mu'awiyah. 


Isteri kelima ialah Aisyah binti Musa bin Talhah bin Ubaidullah at- 
Taimiyyah iaitu cucunda kepada sahabat Nabi yang terkemuka Talhah bin 
Ubaidullah at-Taimi. 


Isteri keenam ialah Ummu Ayub binti Amru bin Uthman bin Affan iaitu 
cucunda kepada Sayidina Uthman bin Affan. 


Isteri baginda yang ketujuh ialah Ummul Mughirah binti al-Mughirah bin 
Khalid bin al-Ass bin Umayyah. 


Manakala isteri baginda yang kelapan dan terakhir ialah Syagra' binti 
Salamah. Syaqra' dikatakan dari keturunan Sayidina Ali bin Abu Talib. Tetapi 
entah dari isteri beliau yang mana. 


Sudah pasti Khalifah Abdul Malik bin Marwan berkahwin sampai lapan 
orang perempuan setelah baginda kematian isteri atau diceraikannya untuk 
diisi empat orang dalam satu masa. 


Selain memiliki lapan orang isteri, Khalifah Abdul Malik bin Marwan juga 
ada memiliki beberapa orang jariah yang melahirkan beberapa orang putera 
dan puteri kepada baginda. 


Hasil dari perkahwinan baginda daripada isteri yang ramai itu, Khalifah 
Abdul Malik dikurniakan oleh Allah SWT seramai 19 orang anak. Enam belas 
putera dan tiga puteri. 

Marilah kita lihat anak-anak atau putera dan puteri Khalifah Abdul Malik 
bin Marwan satu persatu:- 

Hasil perkahwinan baginda dengan isteri pertama iaitu Wiladah binti al- 
Abbas bin Jaz'a bin al-Harith, baginda dikurniakan empat orang anak, tiga 
putera dan seorang puteri. Mereka ialah al-Walid, Sulaiman, Marwan al-Akbar 

dan Aisyah. 


Hasil perkahwinan baginda dengan isteri kedua iaitu Atikah binti Yazid bin 
Mu'awiyah baginda dikurniakan seramai empat orang anak, tiga putera dan 
seorang puteri. Mereka ialah Yazid, Marwan al-Asghar, Mu'awiyah dan Ummu 
Kalthum. 


Hasil perkahwinan baginda dengan isteri ketiga iaitu Aisyah binti Hisyam 
bin Ismail, baginda dikurniakan seorang putera iaitu Hisyam. 


Hasil perkahwinan baginda dengan isteri keempat iaitu Hindun binti an- 
Nu'man bin Basir, baginda tidak dikurniakan seorang puterapun. 


Hasil perkahwinan baginda dengan isteri kelima iaitu dengan Aisyah binti 
Musa bin Talhah bin Ubaidullah at-Taimiyyah, baginda dikurniakan seorang 
putera bernama Abu Bakar. 


Hasil perkahwinan baginda dengan isteri keenam iaitu dengan Ummu Ayub 
binti Amru bin Uthman bin Affan, baginda dikurniakan seorang putera sahaja 
bernama al-Hakkam. 


Hasil perkahwinan baginda dengan isteri ketujuh iaitu dengan Ummu 
Mughirah binti al-Mughirah bin Khalid bin al-Ass bin Umayyah, baginda 
dikurniakan seorang puteri sahaja bernama Fatimah. Beliaulah isteri kepada 
Khalifah Umar bin Abdul Aziz. 


Hasil perkahwinan baginda dengan isteri kelapan dan terakhir iaitu dengan 
Syagra' binti Salamah, baginda tidak dikurniakan seorang anakpun. 


Manakala putera-putera baginda iaitu Abdullah, Muslamah, Munzir, 
Anbasah, Muhammad, Said al-Khair dan al-Hajjaj lahir daripada para jariah 
baginda. 


Demikianlah kisah tentang isteri-isteri dan anak-anak Khalifah Abdul Malik 
bin Marwan setakat maklumat yang diperolehi oleh penyusun. 


Kelebihan Peribadi Khalifah Abdul Malik Bin Marwan 
« Sangat Memuliakan Sahabat Nabi 


Khalifah Abdul Malik bin Marwan adalah seorang pemerintah kerajaan bani 
Umayyah. Baginda telah berusaha dengan seluruh tenaganya untuk 
meneguhkan kerajaan bani Umayyah yang didirikan oleh Khalifah Mu'awiyah 
bin Abu Sufyan, kemudian diteguhkan oleh ayahandanya Khalifah Marwan bin 
al-Hakkam setelah keadaan dalam negara hampir-hampir menumbangkan 
kerajaan bani Umayyah yang telah teguh pada zaman Khalifah Mu'awiyah bin 
Abu Sufyan itu. Baginda dianggap pengukuh kerajaan bani Umayyah kerana 
semua api pemberontakan yang meletus pada zaman ayahandanya berjaya 
dipadam pada zaman pemerintahan baginda. Siapakah pahlawan yang berjasa 
kepada baginda? Dia adalah al-Hajjaj bin Yusuf ath-Thagafi, seorang Arab Taif 

suku Thaqif. 


Kerana jasa-jasa yang sangat besar yang dilakukan oleh al-Hajjaj bin Yusuf 
ath-Thaqafi kepada kerajaan baginda, maka Khalifah Abdul Malik bin Marwan 
sangat sayang kepada al-Hajjaj bin Yusuf ath-Thaqafi. Sehingga kerana sangat 
sayangnya Khalifah Abdul Malik bin Marwan kepada al-Hajjaj bin Yusuf ath- 
Thaqafi, baginda telah melantik juga saudara al-Hajjaj bin Yusuf ath-Thaqafi 
iaitu Muhammad bin Yusuf ath-Thaqafi sebagai gabenor di negeri Yaman. 
Tokoh ini seorang yang bengis dan kejam macam al-Hajjaj bin Yusuf ath- 
Thaqafi juga. 


Kerana merasa dirinya sangat disayangi oleh Khalifah Abdul Malik bin 
Marwan, maka al-Hajjaj bin Yusuf ath-Thaqafi telah bertindak dengan 
sewenang-wenangnya termasuklah terhadap para sahabat Rasulullah s.a.w. Dia 
membunuh mana-mana sahabat Nabi yang dirasakan boleh mengancam 
kestabilan dalam negeri sehingga ramai para sahabat Nabi yang mati di 
tangannya. 


Pada suatu hari al-Hajjaj bin Yusuf ath-Thaqafi telah bersua dengan seorang 
sahabat Nabi yang berkhidmat kepada Rasulullah s.a.w. selama 10 tahun. Al- 
Hajjaj bin Yusuf ath-Thaqafi tidak menghormati langsung kepada sahabat Nabi 
yang sangat terhormat ini. Kerana dia tahu sahabat Nabi yang bernama Anas 
bin Malik ini pergi bersama-sama Khalifah Abdullah bin az-Zubair ketika Ibnuz 
Zubair berkuasa di Hijaz dahulu dan pernah bersama-sama Abdul Rahman bin 
al-Asya'ath bin Qais al-Kindi yang bangkit memberontak terhadap kerajaan 
Khalifah Abdul Malik bin Marwan, maka al-Hajjaj bin Yusuf ath-Thaqafi sangat 
benci kepada Anas bin Malik, khadam Rasulullah s.a.w. yang sangat disayangi 
oleh baginda. 


Pada suatu hari, al-Hajjaj bin Yusuf ath-Thaqafi telah bersua dengan Anas 
bin Malik. Maka oleh al-Hajjaj bin Yusuf ath-Thaqafi terus dihinanya Anas bin 
Malik dengan menghalau Anas bin Malik agar menghindarkan diri daripada 
terus bersua dengannya, katanya kepada Anas bin Malik, “Wahai Anas! Pergi, 
pergi. Suatu masa engkau bersamaku, suatu masa engkau bersama Ibnuz 
Zubair dan suatu masa yang lain engkau bersama Ibnu al-Asya'ath pula.” 


Kemudian al-Hajjaj bin Yusuf ath-Thaqafi menyambung kata-katanya lagi 
dalam bentuk ancaman pula yang menyebabkan Anas bin Malik yang sudah 
tua berusia lebih 70 tahun itu merasa tertekan dan takut. Kata-kata al-Hajjaj bin 
Yusuf ath-Thagafi kepada Anas bin Malik itu berbunyi, 


"Demi Allah! Aku akan mencincang engkau seperti engkau mencincang 
kambing dan aku akan menoreh kepala engkau seperti engkau menoreh batang 
pokok getah.” 


“Masya Allah, engkau akan berbuat seperti itu ke atas diriku?” jawab Anas 
bin Malik amat sedih dan terkejut. Selama dia hidup bersama-sama dengan 

Rasulullah s.a.w., baginda tidak pernah bertanya, apa yang engkau lakukan 
atau kenapa ini tidak engkau lakukan. Tidak pula mengeluarkan kata-kata 
kurang enak didengar. Apatah lagi untuk berkata dalam bentuk ancaman 
seperti itu. Sedangkan beliau selama ini tidak pernah ikut memberontak 
terhadap kerajaan bani Umayyah, cuma dia berbaik-baik sahaja dengan semua 
pihak kerana dia tidak mahu berkelahi dengan sesama umat Islam. Lebih-lebih 
lagi beliau tidak mempunyai cita-cita politik sedikitpun di dalam hatinya. 


“Ya, aku akan lakukan terhadap engkau,” jawab al-Hajjaj bin Yusuf ath- 
Thaqafi terus mengancam. 


“Inna lillahi wa inna ialihi rajiun. Seandainya aku tidak mempunyai anak- 
anak yang masih kecil, aku tidak peduli bagaimanakah caranya aku dibunuh,” 
jawab Anas bin Malik dengan berani tetapi sedih. 


Kemudian Anas bin Malik meninggalkan al-Hajjaj bin Yusuf ath-Thaqafi dan 
menulis surat kepada Khalifah Abdul Malik bin Marwan menceritakan tentang 
ancaman yang dibuat oleh al-Hajjaj bin Yusuf ath-Thaqafi terhadap diri beliau. 
Setelah Khalifah Abdul Malik bin Marwan selesai membaca surat dari Anas bin 
Malik itu, maka marahlah dia terhadap al-Hajjaj bin Yusuf ath-Thaqafi yang 
telah melakukan tindakan tidak sopan malah begitu tidak layak terhadap 
seorang sahabat Rasulullah s.a.w. lebih-lebih sahabat yang sangat lama 
berkhidmat dengan baginda. Baginda terus menulis dua pucuk surat yang 
satunya ditujukan kepada Anas bin Malik dan satu lagi ditujukan kepada al- 
Hajjaj bin Yusuf ath-Thaqafi. Pembawa surat itu bernama Ismail bin Ubaidullah. 


“Pergi hantar dulu surat ini kepada Anas dan sampaikan salam saya 
kepadanya, beritahu dia bahawa aku juga telah menghantar sepucuk surat lain 
kepada al-Hajjaj yang terkutuk itu, yang sekiranya dia membaca pasti dia akan 
tunduk kepada engkau,” ajar Khalifah Abdul Malik bin Marwan kepada Ismail 
bin Ubaidullah, utusan baginda itu. 


Sebaik sahaja Anas bin Malik membaca surat Khalifah Abdul Malik bin 
Marwan kepadanya itu, maka dia merasa sangat gembira kerana mendapat 
pembelaan daripada seorang khalifah dan mendoakan kesihatan kepada 
baginda. 


Kemudian Ismail bin Ubaidullah pergi pula kepada al-Hajjaj bin Yusuf ath- 
Thaqafi untuk memberi surat Khalifah Abdul Malik bin Marwan kepadanya itu. 


“Marhaban orang yang ku cintai, aku suka berjumpa dengan engkau,” kata 
al-Hajjaj bin Yusuf ath-Thaqafi menyambut kedatangan sahabat baiknya yang 
telah lama ia tidak jumpa itu. 


Ismail bin Ubaidullah menjawab, “Adapun aku, aku hanya suka berjumpa 
dengan engkau, tapi tidak pada berita yang aku bawa kepadamu ini.” 


Setelah al-Hajjaj bin Yusuf ath-Thaqafi mendengar kata-kata Ismail bin 
Ubaidullah seperti itu, maka berubahlah airmukanya dan gementarlah seluruh 

tulang dan sendi di dalam tubuhnya kerana merasa sahabat baiknya itu 
membawa berita yang tidak baik kepadanya itu. 


“Berita apakah agaknya yang engkau bawakan untukku ini?” tanya al-Hajjaj 
bin Yusuf ath-Thaqafi kepada sahabatnya Ismail bin Ubaidullah. 


“Amirul Mu'minin telah memecatmu dan sangat marah padamu, bahkan 
benar-benar marah padamu,” beritahu Ismail bin Ubaidullah kepada al-Hajjaj 
bin Yusuf ath-Thaqafi. 


Al-Hajjaj bin Yusuf ath-Thaqafi terduduk dan melunjurkan kedua-dua belah 
kakinya ke hadapan kerana sangat takut dan terkejut. Kemudian Ismail bin 
Ubaidullah melempar surat Khalifah Abdul Malik bin Marwan ke muka al- 
Hajjaj bin Yusuf ath-Thaqafi sambil berkata, “Hah, ambil surat Amirul 
Mu'minin ini untukmu.” 


Al-Hajjaj bin Yusuf ath-Thaqafi terus membaca surat itu dan setelah ia selesai 
membacanya, ia berkata kepada Ismail bin Ubaidullah, “Marilah kita pergi 
sekarang juga kepada Abu Hamzah (Anas bin Malik). Aku akan minta maaf 
daripadanya dan minta kerelaannya.” 


“Jangan terburu-buru,” nasihat Ismail bin Ubaidullah kepada al-Hajjaj bin 
Yusuf ath-Thaqafi. 


“Bagaimana aku tidak terburu-buru, sedangkan berita yang datang 
kepadaku ini amat menakutkan,” jawab al-Hajjaj bin Yusuf ath-Thaqafi terketar- 
ketar sambil menunjuk-nunjuk surat Khalifah Abdul Malik bin Marwan yang 
dipegangnya kepada Ismail bin Ubaidullah. 


Di antara isi kandungan surat Khalifah Abdul Malik bin Marwan kepada 
gabenor baginda al-Hajjaj bin Yusuf ath-Thaqafi itu ialah baginda sangat marah 
kepada al-Hajjaj bin Yusuf ath-Thaqafi kerana telah menyakiti sahabat 
Rasulullah s.a.w. dan orang yang pernah berkhidmat kepada baginda. Khalifah 
Abdul Malik bin Marwan juga telah mengugut al-Hajjaj dan menyuruhnya 
pergi segera meminta maaf kepada Anas bin Malik dengan merendah diri di 
bawah sepatunya. Kalau tidak baginda akan menghukumnya dengan hukuman 
yang pedih. Inilah yang membuatkan al-Hajjaj bin Yusuf ath-Thaqafi gegabah 
tak tentu fasal dan mahu pergi segera meminta maaf kepada sahabat Rasulullah 
s.a.w. yang mulia bahkan merupakan khadam baginda selama sepuluh tahun 
iaitu Sayidina Anas bin Malik al-Ansari. 


(Rujuk Buku 1001 Senyum Kisah Lucu ms 100) 


Ini menunjukkan meskipun Khalifah Abdul Malik bin Marwan dikatakan 
memerintah dengan zalim kerana menggunakan khidmat seorang pahlawan 
yang gagah berani dan sangat zalim serta sangat suka menumpahkan darah 
umat Islam, tetapi baginda amat kasih dan sayang kepada sesiapa sahaja 
terutama sahabat-sahabat Rasulullah s.a.w. yang diketahuinya tidak pernah 

mengancam pemerintahan baginda. Hanya kepada para penderhaka sahaja 
yang baginda akan ambil tindakan yang keras sehingga sampai ke peringkat 
membunuh mereka. 


Beberapa Kisah Lucu 


Itu memperkatakan tentang sifat-sifat kelebihan yang ada pada diri Khalifah 
Abdul Malik bin Marwan. Adapun sifat-sifat baginda yang lain yang dikira 
bukan sifat yang baik ialah mulut baginda yang sentiasa terbuka atau 
ternganga. Ini terjadi ketika baginda asyik melihat sesuatu. Kalau setakat 
terbuka sahaja tak apa, ini berbau busuk pula. Diceritakan oleh ahli-ahli sejarah 
Islam, pada suatu hari Khalifah Abdul Malik bin Marwan telah bersuka-sukaan 
dengan seorang jariah baginda yang bernama Lubabah di dalam sebuah taman 
di halaman istana. Baginda telah memakan sebiji epal, kemudian epal yang 
digigitnya sedikit itu dilempar pula kepada jariah baginda yang sangat cantik 
jelita itu. Memang Lubabah adalah seorang perempuan yang sangat cantik. 
Setelah Lubabah menyambut buah epal itu, lantas beliau bukan terus makan 
buah itu, sebaliknya dipotong tempat atau bekas gigitan tuannya itu dengan 
pisau dan terus dibuang. Baru dimakannya. Khalifah Abdul Malik bin Marwan 
memerhati perbuatan jariah baginda yang sangat baginda cintai itu. Melihat 
perbuatan jariah baginda yang tidak mahu menggigit tempat bekas gigitan gigi 
baginda itu, menjadikan hati Khalifah Abdul Malik bin Marwan sangat 
tersinggung. Sudah pasti, suami yang manakah yang tidak tersinggung, apabila 
seorang yang sangat dicintai seperti merasa jijik terhadap dirinya? 


Khalifah Abdul Malik bin Marwan menegor jariah baginda itu, “Kenapakah 
engkau kerat-kerat epal itu?” 


“Kerana mahu membuang kotoran-kotorannnya,” jawab si jariah pula. 


Tujuan Lubabah mengerat bekas gigitan tuannya itu kerana bau busuk yang 
melekat pada bahagian buah yang digigit oleh Khalifah Abdul Malik bin 
Marwan itu, itulah yang dikatakan kotoran-kotoran yang mahu dibuangnya, 
bukan sebenarnya kotoran biasa pada buah. Khalifah Abdul Malik bin Marwan 
sangat memahami perkara itu. Lantas baginda merasa sangat tersinggung dan 
berkata pula kepada Lubabah; 


“Engkau menghinaku ya?” 
“Tidak!” jawab Lubabah sepatah menolak tuduhan tuannya itu. 


Kemudiannya berlakulah pertengkaran di antara tuan dengan jariah itu yang 
menyebabkan terjadi perpisahan di antara keduanya. 


Apakah Khalifah Abdul Malik Bin Marwan Seorang Salih? 
« Sememangnya Baginda Seorang Ulama’ Besar 
Tidak diragukan lagi bahawa Khalifah Abdul Malik bin Marwan adalah 

seorang khalifah yang sangat alim di dalam bidang ilmu fekah. Ini sudah dicatit 
di dalam buku-buku sejarah ulama' di peringkat tabien. Sebagaimana yang 
dikatakan orang, “Ulama' fikah di Madinah ada empat orang iaitu Said bin al- 
Musaiyyab, Abdul Malik bin Marwan, Urwah bin az-Zubair dan Qabisah bin 
Zu'aib.” 

Seorang ulama' di peringkat tabiin yang terkemuka di masa itu bernama 
Amir bin Syurhabil yang lebih dikenali dengan nama Imam asy-Syu'bi 
menceritakan tentang kealiman dan keahlian Abdul Malik bin Marwan di 
dalam persoalan agama. Katanya, “Setiap kali aku berdebat dengan seseorang 
ternyata aku selalu mengatasi mereka, kecuali dengan Abdul Malik (bin 
Marwan). Setiap kali aku berdebat dengan dia mengenai satu-satu persoalan 
hadis atau syair, dia akan menambah pengetahuanku.” 


Abdullah bin Umar juga mengakui dalam hal ini, katanya, “Orang lain 
dilahirkan sebagai kanak-kanak, sedangkan Abdul Malik bin Marwan 
dilahirkan sebagai bapa.” 


Beliau juga hafal al-Qur'an. Mengikut riwayat Ibnu Saad bahawa penduduk 
kota Madinah berkata, “Abdul Malik menghafal (hadis-hadis) yang diterima 
daripada Uthman dan yang didengarnya daripada Abu Hurairah, Abu Said al- 
Khudri, Jabir bin Abdullah dan lain-lain daripada sahabat-sahabat Rasulullah 
s.a.w. Tidak hairanlah beliau menjadi seorang yang alim di dalam bidang ilmu 
fekah dan asyik dengan ilmu. Sebagaimana juga beliau seorang sasterawan, 
tinggi ilmunya di dalam bidang kritikan syair dan perbezaan antara yang baik 
dengan yang buruknya. Beliau selalu mengadakan majlis-majlis muzakarah 
bersama para penyair dan sasterawan sebagaimana yang masyhur tercatit 
dalam kitab-kitab sastera dan sejarah seperti kitab al-Kamil karangan al- 
Mubarrad, dan kitab al-Amali karangan Abu Ali dan lain-lain lagi dari dewan- 
dewan (analoji-analoji) sastera.” 


Itu tentang kealiman Khalifah Abdul Malik bin Marwan. Adapun soalan di 
sini ialah apakah Khalifah Abdul Malik bin Marwan adalah seorang khalifah 
yang salih dan takwa kepada Allah SWT? 


Kita percaya meskipun Khalifah Abdul Malik bin Marwan tidak disebut- 
sebut sebagai seorang khalifah yang kuat beribadat, wara', salih dan takwa 
tetapi kita percaya baginda adalah seorang mu'min yang tidak pernah 
meninggalkan sembahyang secara berjemaah, tidak pernah meninggalkan 
ibadat puasa, sentiasa mengeluarkan zakat hartanya dan sentiasa mengerjakan 
ibadat haji apabila tiba masanya. Adapun tentang untuk dikatakan Khalifah 
Abdul Malik bin Marwan hidup salih sebagaimana para ulama' yang salih- 
salih, kita percaya baginda tidaklah mempraktikkan kehidupan yang 
sedemikian. Kenapa? Kerana apabila seseorang itu dilantik menjadi pemimpin 
negara, maka dia akan menghiaskan dirinya dengan sifat-sifat kekuatan yang 
layak untuk seseorang yang menjadi ketua negara. Kalaulah seseorang 

pemimpin negara seorang yang asyik beribadat siang dan malam tanpa tidur 
macam kaum sufi, berpuasa setiap masa seperti para Wali, takut untuk 
bertindak tegas terhadap para pengacau keamanan negara, sentiasa diserang 
perasaan takut tidak dapat memberi keadilan dengan sebenar-benarnya kepada 
seluruh rakyat, sudah tentu dia tidak akan layak menjadi pemimpin negara. 


Apatah pula semua tahu untuk menegak kerajaan baginda, Khalifah Abdul 
Malik bin Marwan telah tidak segan-segan menggunakan seorang manusia 
yang tidak berhati perut di dalam melaksanakan kerjanya iaitu al-Hajjaj bin 
Yusuf ath-Thagafi. 


Setelah Khalifah Abdul Malik bin Marwan menggunakan tenaga manusia 
seperti al-Hajjaj bin Yusuf aht-Thaqafi di dalam usahanya menegak 
kekuasaannya, maka para ulama' yang salih-salih yang tidak suka terlibat di 
dalam politik telah mengutuk pemerintahan Khalifah Abdul Malik bin Marwan 
sebagai kejam dan kerajaan penumpah darah manusia. Khalifah Abdul Malik 
bin Marwan melihat sahaja perbuatan al-Hajjaj bin Yusuf ath-Thaqafi yang 
secara sewenang-wenangnya bertindak menumpahkan darah manusia khasnya 
orang-orang salih, para ulama' besar, para Wali-Wali Allah bahkan sahabat- 
sahabat Nabi kerana untuk menegakkan kerajaannya juga. Jadi bagaimana 
seorang yang ingin menjadikan dirinya seorang manusia yang salih dan takwa 
dapat menduduki kerusi khalifah yang tidak dapat tidak untuk mendirikan 
kerajaan terpaksa mengalirkan darah manusia tanpa mengira siapa? 


Namun untuk menjadi seorang manusia yang salih setakat melakukan ibadat 
fardhu dan sunat serta memberi bantuan kepada orang-orang yang 
memerlukannya tidaklah sukar. Seorang yang dilantik menjadi khalifah dengan 
bersungguh-sungguh mengabdikan diri kepada Allah SWT dengan melakukan 
ibadat dan takut untuk menyelesaikan masalah dengan terpaksa mengalirkan 
darah yang merah, maka dia hanya dapat duduk di atas takhta hanya untuk 
sesaat sahaja, kemudian tersungkur ke bumi. 

Pengenalan 


Al-Walid bin Abdul Malik adalah Khalifah bani Umayyah yang keenam. 
Baginda adalah merupakan Khalifah bani Umayyah yang teragung 
sebagaimana di kalangan Khalifah Irrasyidin, Khalifah Umar bin al-Khattab dan 
di kalangan bani Abbsiyyah Khalifah al-Makmun. 


Khalifah al-Walid bin Abdul Malik memerintah selama sepuluh tahun sama 
lama dengan masa pemerintahan Khalifah Umar bin al-Khattab iaitu bermula 
dari tahun 86 Hijrah/705 Masihi sampailah ke tahun 96 hijrah/714 Masihi. 
Baginda mewarisi kerajaan yang telah sangat teguh yang ditinggalkan oleh 
ayahanda baginda Khalifah Abdul Malik bin Marwan. Khalifah Abdul Malik 
bin Marwan ketika menerima jawatan khalifah daripada ayahandanya Khalifah 
Marwan bin al-Hakkam, negara sedang berada di dalam keadaan yang amat 
parah kerana huru-hara yang dicetuskan oleh enam puak atau golongan 
pemberontak. Tetapi berkat kebijaksanaan, kegigihan, ketabahan dan 
keperkasaan ayahandanya Khalifah Abdul Malik bin Marwan, serta bantuan 
dari al-Hajjaj bin Yusuf ath-Thaqafi, seorang pahlawan yang sangat perkasa, 
huru-hara dalam negara satu persatu dapat dipadamkan sehingga negara 
menjadi teguh dan aman. 


Pada zaman pemerintahan baginda ini telah lahir ramai pahlawan-pahlawan 
besar yang kalau tidak menyamai keperwiraan Khalid bin al-Walid dan Amru 
bin al-Ass pada zaman Khalifah Abu Bakar as-Siddiq dan Khalifah Umar bin al- 
Khattab keperwiraan mereka hampir menyamai tokoh seperti al-Hajjaj bin 
Yusuf ath-Thaqafi di Iraq, Musa bin Nusair dan Tariq bin Ziyad di Afrika dan 
Sepanyol, Muhammad bin Qasim dan Qutaibah bin Muslim di Khurasan dan 
India serta sempadan China dan Muslamah bin Abdul Malik di Asia Kecil, 
sehingga melancarkan perjalanan penaklukan dan penyebaran agama Islam 
oleh Khalifah al-Walid bin Abdul Malik ke pelosok negara yang belum sampai 
ajaran agama Islam atau yang belum diperkenalkan ajaran agama Islam kepada 
penduduknya. 


Pada masa bagindalah terbukanya jajahan Islam di barat sampai ke 

sempadan negara Perancis, di timur sampai ke negara India sehingga ke 
perbatasan negara China. 


Semuanya berkat keamanan di dalam negara dan kemunculan pahlawan- 
pahlawan terbilang yang telah berusaha meneroka bumi baru untuk 
menyebarkan agama Islam keseluruh dunia kerana mereka mencari keredhaan 
Allah SWT, bukan nama atau kedudukan. 


Kelahiran Dan Peribadi 


Khalifah al-Walid bin Abdul Malik dilahirkan di kota Madinah pada tahun 
50 Hijrah/670 Masihi. Ketika itu kerajaan Islam sedang berada di dalam 
genggaman Khalifah Mu'awiyah bin Abu Sufyan, khalifah pertama dari dinasti 
bani Umayyah. Ayahandanya Abdul Malik bin Marwan ketika itu berusia 24 
tahun dan merupakan seorang ulama' fekah yang terbilang di kota Madinah 
setaraf dengan para ulama' fekah terkemuka yang lain seperti Imam Said bin al- 
Musaiyyab, Imam Urwah bin az-Zubair dan lain-lain. Al-Walid bin Abdul 
Malik membesar di bawah didikan ayahanda dan bondanya dengan memberi 
didikan agama yang kuat dan didikan akhlak yang terpuji kepadanya. 


Sebab itu al-Walid bin Abdul Malik membesar sebagai seorang pemuda yang 
kuat beribadat, wara' dan berakhlak mulia. Baginda juga adalah seorang yang 
berhati mulia, berpengasihan belas kepada sesama manusia terutama kepada 
orang-orang miskin dan yang lemah. 


Tetapi disebabkan sangat sayang kepada al-Walid, ayahandanya Khalifah 
Abdul Malik bin Marwan tidak dapat berenggang dengannya sehingga beliau 
tidak dididik dengan ilmu kefasihan. Beliau dididik di dalam istana, sedangkan 
untuk mendapat kefasihan, perlu dihantar ke desa-desa badwi seperti yang 
telah dialami oleh Rasulullah s.a.w. dan Imam asy-Syafie. Hal ini disedari oleh 
Khalifah Abdul Malik bin Marwan setelah putera baginda al-Walid ini dewasa. 
Tetapi sesal kemudian tidak berguna. 


Biarpun nasi sudah menjadi bubur, tetapi Khalifah Abdul Malik bin Marwan 
tetap membakar semangat kepada putera baginda al-Walid yang bakal menaiki 
takhta khalifah dengan kata-kata amaran baginda kepada al-Walid, “Yang 
dapat memimpin bangsa Arab hanyalah orang yang baik bahasanya.” 


Dengan kata amaran ini telah menyebabkan al-Walid menghimpun para 
ulama' ahli bahasa Arab atau ulama' nahu dan beliau duduk bertekun belajar 
tatabahasa Arab yang fasih sehingga mencapai sekadar yang diharapkan. 


Salasilah keturunan Khalifah al-Walid selengkapnya ialah al-Walid bin 
Abdul Malik bin Marwan bin al-Hakkam bin Abul Ass bin Umayyah. Manakala 
salasilah dari pihak ibundanya ialah al-Walid bin Walladah binti al-Abbas bin 
Jaz'a bin al-Harith. Saudara-saudara Khalifah al-Walid yang lain yang seibu 
sebapa dengan baginda ialah Sulaiman, Marwan al-Akbar dan Aisyah. 

Dilantik Menjadi Khalifah 


Sebagaimana ayahandanya yang terlebih dahulu dilantik sebagai Putera 
Mahkota sebelum dilantik menjadi khalifah, begitu juga dengan Khalifah al- 
Walid bin Abdul Malik. Ayahandanya Khalifah Abdul Malik bin Marwan telah 
melantik dua orang putera baginda sebagai Putera Mahkota iaitu pertama al- 
Walid dan kedua Sulaiman. Setelah ayahandanya wafat pada tahun 86 
Hijrah/705 Masihi ketika berusia 60 tahun, maka al-Walid bin Abdul Malik 
terus dilantik menjadi Khalifah bani Umayyah yang keenam sebagai Amirul 
Mu'minin al-Walid bin Abdul Malik. Ketika itu usia al-Walid bin Abdul Malik 
baru 34 tahun. Masih muda lagi. 


Para Pembantu Yang Bijak Dan Perkasa 


Sebagaimana yang telah disebutkan ketika baginda mengambilalih kerajaan 
daripada ayahandanya, keadaan dalam negara sudah aman damai. Semua 
pemberontakan yang meletus sudah habis dipadamkan. Bahkan pada akhir- 
akhir pemerintahan ayahandanya Khalifah Abdul Malik bin Marwan, baginda 
sudah mula memberi penumpuan kepada usaha menyebar agama Islam ke 
dunia luar yang belum diperkenalkan ajaran agama Islam kepada mereka. 
Tetapi belum sempat pergi jauh, Khalifah Abdul Malik bin Marwan telah wafat. 


Jadi tugas mengembang dan menyebar agama Islam dan meluaskan tanah 
jajahan diteruskan oleh putera baginda Khalifah al-Walid bin Abdul Malik ini. 


Ketika Khalifah Abdul Malik bin Marwan menjadi khalifah, baginda dibantu 
oleh seorang pembantu yang sangat kuat dan perkasa bernama al-Hajjaj bin 
Yusuf ath-Thaqafi, seorang dari suku Thaqif di Taif. Al-Hajjaj bin Yusuf ath- 
Thaqafilah yang telah menegakkan kerajaan Khalifah Abdul Malik bin Marwan 
yang pada mulanya sangatlah lemah dan bergoyang menjadi sebuah kerajaan 
yang sedemikian kukuh, kuat dan teguh. 


Setelah Khalifah Abdul Malik bin Marwan wafat, baginda telah 
meninggalkan al-Hajjaj bin Yusuf ath-Thaqafi kepada anakandanya Khalifah al- 
Walid bin Abdul Malik untuk membantu memerintah negara. Kerana sangat 
takut kepada corak pemerintahan al-Hajjaj bin Yusuf ath-Thaqafi yang kejam 
dan tegas, maka seluruh rakyat di bumi Islam tidak lagi berani untuk bangkit 
memberontak terhadap kerajaan pemerintahan Khalifah al-Walid. Inilah punca 
terbesar kenapa Khalifah al-Walid bin Abdul Malik dapat melakukan usaha- 
usaha peluasan tanah jajahan dan penyebaran agama Islam di timur dan di 
barat dengan sangat berjaya, pesat dan sungguh mengagumkan. 


Penyebaran Agama Islam Dan Peluasan Wilayah Islam 


Apabila ahli-ahli sejarah Islam membicarakan tentang pemerintahan 
Khalifah al-Walid bin Abdul Malik, mereka memfokaskan kepada usaha-usaha 
penaklukan dan penyebaran agama Islam ke negara-negara yang belum pernah 

diperkenalkan agama Islam kepada mereka. Sebagaimana yang dilakukan pada 
masa pemerintahan Khalifah Mu'awiyah bin Abu Sufyan dahulu yang 
memfokaskan arah penyebaran agama Islam ke utara, timur dan barat, begitu 
juga yang dilakukan oleh Khalifah al-Walid bin Abdul Malik. Tetapi arahnya 
lebih jauh lagi. Pada zaman pemerintahan Khalifah al-Walid bin Abdul Malik, 
usaha-usaha penaklukan negara dan penyebaran agama Islam telah dilakukan 
di bahagian utara iaitu ke Asia Kecil termasuklah negara Turki yang menjadi 
pusat pemerintahan kerajaan Rom Timur atau Byzentium. Ke timur iaitu ke 
India dan Cina, dan ke barat ke Sepanyol dan Perancis (sempat setakat bahagian 
selatan sahaja). Sekarang marilah kita melihat kepada usaha-usaha penaklukan 
negara-negara dan penyebaran agama Islam yang dilakukan oleh para 
pahlawan Islam pada zaman pemerintahan Khalifah al-Walid bin Abdul Malik 
ini:- 


Ke Belahan Utara 
% Menakluk Asia Kecil 


Yang dimaksudkan dengan usaha-usaha penaklukan serta penyebaran 
agama Islam di sebelah utara ialah ke Asia Kecil. Khalifah al-Walid bin Abdul 
Malik mendapati ketika baginda mula dilantik menjadi khalifah wilayah Asia 
Kecil masih belum ditakluk. Maka ianya perlu ditakluk segera. Ketika itu Asia 
Kecil berada di bawah pemerintahan kerajaan Rom Timur atau Byzentium yang 
berpusat di kota Constantinople, Turki. 


Pada zaman pemerintahan Khalifah al-Walid bin Abdul Malik (86 hijrah/705 
Masihi - 96 hijrah/714 Masihi), kerajaan Rom Timur yang berpusat di Kota 
Constantinople mengalami zaman kemerosotan dan perpecahan yang dahsyat. 
Maharaja mereka ketika itu iaitu Kaiser Justinianus Jl. Pada suatu ketika telah 
berlaku cubaan merampas kuasa oleh pihak musuh kerajaan Rom Timur entah 
oleh kerabat di raja sendiri atau oleh musuh-musuh yang lain yang 
menyebabkan rakyat Rom Timur khususnya yang tinggal di kota 
Constantinople dan kawasan-kawasan sekitarnya mengalami trauma yang 
dahsyat. Mereka amat bimbang negara mereka akan diserang dari berbagai- 
bagai arah oleh musuh mereka. Kini mereka tahu kerajaan Islam bani Umayyah 
telah kembali pulih sepenuhnya setelah pemberontakan di dalam negeri 
terutama oleh Abdullah bin az-Zubair yang mengaku menjadi khalifah atau 
kerajaan az-Zubairi telah berakhir. Kaiser Justinianus ll berusaha 
mententeramkan hati rakyatnya dengan menjelaskan kepada mereka bahawa 
kerajaan Rom Timur tidak pernah lemah. Masih kuat dan boleh 
mempertahankan diri daripada semua serangan musuh termasuklah serangan 
tentera Islam tidak seperti yang telah terjadi pada masa-masa yang lepas, 
mereka sering kalah. Kini mereka sudah benar-benar kuat. Padahal Kaiser 
Justinianus Il pun tahu kekuatan kerajaan Rom Timur pada zaman 
pemerintahan baginda tidaklah sekuat pada zaman pemerintahan datuk 

baginda Kaiser Herculis. 


Untuk meyakinkan rakyat baginda bahawa kerajaan Rom Timur masih kuat, 
maka Kaiser Justinianus ll telah membentuk sebuah angkatan tentera yang 
besar dan berura-ura untuk menyerang sempadan kerajaan Islam di belahan 
utara atau di bahagian Laut Medditerinnean. Berita ini dengan cepat sampai ke 
telinga Khalifah al-Walid bin Abdul Malik di kota Damsyik. Sudah pasti 
baginda tidak sekali-kali mahu melihat pihak tentera Rom Timur melancarkan 
serangan terlebih dahulu ke atas negara Islam. Tanpa berlengah lagi baginda 
terus menghantar sebuah pasukan tentera yang besar di bawah pimpinan 
saudara baginda sendiri iaitu Panglima Muslamah bin Abdul Malik dengan 
dibantu oleh al-Abbas putera sulung baginda. Peristiwa ini terjadi pada tahun 
90 Hijrah/709 Masihi. Ketika itu Khalifah al-Walid bin Abdul Malik sudah 
memerintah selama empat tahun. 


Setelah Kaiser Justinianus ll mendengar angkatan tentera Islam yang besar 
telah mara untuk menyerang negara atau wilayah mereka, maka baginda terus 
mempersiapkan diri bukan menyerang kerajaan Islam kerana sebenarnya 
tentera Rom Timur tidak berani untuk menghadapi angkatan tentera Islam. 
Namun di pihak pasukan tentera Islam yang selamanya kuat dengan impian 
untuk mati syahid atau mendapat kemenangan di medan terus mara ke Asia 
Kecil. Panglima Muslamah bin Abdul Malik menyerang benteng Tarsus, 
benteng Herculis, benteng Ummuriyyah dan Sabastiyyah semua telah berjaya 
ditawan. 


Kemudian Panglima Muslamah bin Abdul Malik terus memimpin angkatan 
tenteranya mara ke selat Bosphorous dan di sini telah bertembung dengan 
angkatan tentera Rom Timur dan terjadi pertempuran yang hebat. Tentera Rom 
Timur tewas dan Kaiser Justinianus 11 telah berjaya ditangkap dan dibunuh 
pada tahun 92 hijrah/711 Masihi. Dengan tewasnya tentera Rom Timur di 
medan selat Bosphorous dan terbunuhnya Kaiser Justinianus Il, maka 
musnahlah kerajaan Rom Timur keturunan Kaiser Herculis yang berkuasa 
memerintah kerajaan Rom Timur Byzentium selama kira-kira satu abad. 


Dengan itu tidak ada lagi ancaman musuh khususnya kerajaan Rom Timur 
di belahan utara ke atas negara Islam. 


Penyebaran Di Belahan Timur 
% Menakluk Kerajaan Sind Dan Mara Ke Sempadan Negara China 


Pihak yang bertanggungjawab memperluaskan wilayah kerajaan Islam dan 
penyebaran agama Islam di sebelah timur pada zaman pemerintahan Khalifah 
al-Walid bin Abdul Malik ialah gabenor di Iraq iaitu al-Hajjaj bin Yusuf ath- 
Thagafi dengan menggunakan tenaga dua orang pahlawan perkasa iaitu 
Panglima Muhammad bin al-Oasim yang merupakan anak saudara dan 
menantu beliau yang masih muda berusia baru 17 tahun dan Panglima 

Qutaibah bin Muslim al-Bahili yang merupakan gabenor di negeri Khurasan 
yang berpusat di kota Merw yang menggantikan tempat Panglima al-Muhallab 
bin Abu Sufrah yang terkorban syahid ketika melancarkan serangan ke atas 
negeri Bukhara. 


Khalifah al-Walid bin Abdul Malik mahu peluasan wilayah Islam dilakukan 
semula setelah sekian lama terbantut akibat huru-hara dalam negeri sejak 
zaman pemerintahan datuk baginda Khalifah Marwan bin al-Hakkam pada 
tahun 64 Hijrah/683 Masihi hingga 65 hijrah/684 Masihi sampailah ke tahun 73 
Hijrah/692 Masihi pada masa pemerintahan ayahanda baginda Khalifah Abdul 
Malik bin Marwan iaitu selama sembilan tahun. 


Baginda mengeluarkan arahan kepada gabenor di negeri Iraq iaitu al-Hajjaj 
bin Yusuf ath-Thaqafi supaya melancarkan serangan ke wilayah bahagian timur 
negara Khurasan hinggalah ke negara India dan seterusnya kawasan-kawasan 
yang belum sampai agama Islam kepada mereka khususnya di negeri-negeri 
yang terletak di utara sungai Sihun atau dikenali dengan istilah negeri-negeri 
seberang sungai. 


Memang pada akhir pemerintahan Khalifah Abdul Malik bin Marwan, iaitu 
sekitar tahun 85 Hijrah/704 Masihi, gabenor di negara Khurasan ialah Panglima 
Qutaibah bin Muslim al-Bahili yang menggantikan tempat Panglima al- 
Muhallab bin Abu Sufrah yang telah dipecat oleh Khalifah Abdul Malik bin 
Marwan kemudian terbunuh di dalam serangan ke atas negeri Bukhara. Sebaik 
sahaja baginda naik menjadi khalifah pada tahun 86 Hijrah/705 Masihi, 
Khalifah al-Walid bin Abdul Malik tidak mengeluarkan apa-apa arahan kepada 
gabenor Iraq al-Hajjaj bin Yusuf ath-Thaqafi supaya melakukan pergerakan 
ketenteraan di timur, tetapi menjelang tahun 92 Hijrah/711 Masihi, iaitu setelah 
kira-kira enam tahun baginda menduduki kerusi khalifah, barulah Khalifah al- 
Walid bin Abdul Malik mengeluarkan perintah kepada al-Hajjaj bin Yusuf ath- 
Thaqafi supaya menggerakkan angkatan tentera Islam mara ke negara-negara 
yang bersempadan dengan benua kecil India yang masih belum diperkenalkan 
agama Islam kepada mereka. Punca besarnya apabila baginda mendapat khabar 
bahawa kapal-kapal perdagangan orang-orang Islam yang berdagang di 
perairan India telah dirompak oleh orang-orang India tanpa dipedulikan oleh 
pemerintah India terutama Raja negeri Sind yang menguasai perairan itu. 


Maka tanpa berlengah lagi menjelang tahun 87 Hijrah/706 Masihi al-Hajjaj 
bin Yusuf ath-Thaqafi terus membentuk sebuah pasukan tentera Islam yang 
berjumlah seramai 6,000 orang terus di hantar ke India untuk menakluk negara 
Sind untuk menggantikan kerajaan Sind yang di bawah pemerintahan rajanya 
yang bernama Raja Dahar. Memang Raja Dahar seperti suka umat Islam yang 
berdagang di perairan negara India dirompak oleh lanun-lanun India kerana 
Raja Dahar juga memusuhi agama dan umat Islam. 

Pasukan itu dipimpin oleh Panglima Muhammad bin al-Qasim anak saudara 
dan juga menantu al-Hajjaj bin Yusuf ath-Thaqafi yang masih remaja berusia 17 
tahun seperti yang telah disebutkan. 


Angkatan tentera Islam itu mara ke timur dengan melakukan penaklukan 
pertama ke atas kota Makran dengan menyusuri Teluk Farsi. 


Ketika itu di benua kecil India, suku Sudra yang dipandang hina terus 
tertindas kerana hidup di India berdasarkan kasta. Ketika Panglima 
Muhammad bin al-Qasim mara masuk ke negeri Sind, para penduduk dari 
golongan Med dan Jat yang mereka adalah merupakan suku Sudra telah 
menyambut kedatangan pasukan tentera Islam itu. Pada tahun 93 Hijrah/711 
Masihi, tentera Islam mula mara dan masuk ke pelabuhan Debal (Dybul) di 
mana terjadi pertempuran yang ringan sahaja. Kemudian angkatan tentera 
Islam mara lagi memasuki wilayah Sind (Indus) di mana terjadi pertempuran 
yang hebat dengan angkatan tentera Sind yang di pimpin oleh Raja Dahar 
sendiri. Dalam peperangan itu tentera Sind telah tewas dan Raja Dahar telah 
terbunuh. Kemudian Panglima Muhammad bin al-Qasim mara lagi membawa 
askarnya sehingga memasuki kota Multan. Di situ tentera Islam telah 
berhadapan dengan musim kemarau yang hebat sehingga unta-unta dan kuda- 
kuda terpaksa disembelih untuk dijadikan makanan. Seterusnya tentera Islam 
telah berhadapan pula dengan satu angkatan tentera India yang besar yang 
dipimpin oleh Panglima Kurtuges disebuah kota bernama kota Darkish. Di situ 
terjadi satu peperangan yang hebat antara tentera Islam dengan tentera India. 
Tentera India telah mengalami kekalahan yang teruk. Panglima Kurtuges telah 
terbunuh dan pihak Islam telah mendapat harta ghanimah yang sangat banyak. 
Dalam perjalanan masuk ke wilayah-wilayah India itu, Panglima Muhammad 
bin al-Qasim telah mendirikan masjid dan pusat-pusat tentera. Disebabkan 
kejayaan yang besar itu, maka al-Hajjaj bin Yusuf ath-Thaqafi telah melantik 
Panglima Muhammad bin al-Qasim menjadi gabenor bagi wilayah-wilayah 
Islam di India yang berpusat di negeri Sind. 


Kembali pula kita membicarakan kedudukan ketenteraan yang dipimpin 
oleh Panglima Qutaibah bin Muslim al-Bahili yang merupakan gabenor di 
negara Khurasan sejak tahun 85 Hijrah/704 Masihi lagi. 


Setelah Panglima Muhammad bin al-Qasim berjaya menawan negeri Sind 
dan sebahagian kecil daripada benua kecil India dan dilantik menjadi gabenor 
negara Sind, maka al-Hajjaj bin Yusuf ath-Thaqafi telah mengeluarkan arahan 
kepada Panglima Qutaibah bin Muslim al-Bahili pula agar membawa angkatan 
tentera Islam mara ke belahan utara negara Khurasan. Matlamatnya ialah 
negeri-negeri di seberang sungai Sihun atau Asia Tengah. Untuk makluman 
para pembaca yang budiman, usaha-usaha untuk menakluk Asia Tengah telah 
dibuat sebelumnya, tetapi telah mengalami kegagalan disebabkan tiada 
perpaduan orang-orang Islam ketika itu dan ditambah pula pada masa itu 
huru-hara sedang melanda di pusat pemerintahan Islam pada zaman 

pemerintahan Khalifah Abdul Malik bin Marwan. Jadi pada tahun 94 hijrah/712 
Masihi iaitu setelah setahun negara Sind dan sebahagian kecil wilayah barat 
benua India ditakluk oleh Panglima Muhammad bin Qasim, barulah Panglima 
Qutaibah bin Muslim bergerak ke utara untuk menakluk Asia Tengah. 


Maka bergeraklah Panglima Qutaibah bin Muslim memimpin angkatan 
tentera Islam mara ke bahagian barat daya benua India dan telah berjaya 
menawan negara Tukharistan (ibu kotanya Balkh), as-Sughd (ibu kotanya 
Samarkard), Bukhara, al-Khuwarizm (ibu kotanya Aral), Tasyket di selatan 
Rusia, Turkistan dan akhirnya beliau mara sehingga ke bandar Kasyghar yang 
terletak bersempadan dengan negara China dan di bawah kekuasaan kerajaan 
China. Maharaja China pada masa itu ialah Hsuan Tsung yang memerintah 
Dinasti T'ang mulai tahun 94 hijrah/712 Masihi - 137 Hijrah/755 Masihi). 


Dari wilayah Kasyghar, Panglima Qutaibah bin Muslim al-Bahili tidak terus 
masuk ke negara China, sebaliknya beliau telah menghantar utusan untuk 
mengadap Maharaja China pemerintah Dinasti T'ang itu. 


Seramai enam orang utusan telah dihantar untuk mengadap Maharaja China 
diketuai oleh seorang pahlawan yang bernama Hubairah bin al-Musyamrij al- 
Kalbi. Panglima Hubairah bin al-Musyamrij al-Kalbi telah membuat tiga 
tawaran yang biasa dibuat oleh pihak tentera Islam sejak zaman Rasulullah 
s.a.w. lagi apabila berhadapan dengan tentera kafir iaitu mengajak memeluk 
Islam atau membayar jizyah atau berperang kalau tidak mahu juga. Tetapi 
Maharaja Hsuan Tsung menjawab kepada utusan pihak Islam dengan nada 
mengancam dan menghina tentera Islam; 


“Kembalilah kamu kepada ketua kamu, dan katakanlah kepadanya; 
Beredarlah kita dari sini. Aku sememangnya mengetahui betapa tamaknya 
sedangkan bilangan orang-orangnya sangatlah sedikit.” 


Lantas Panglima Hubairah bin al-Musyamrij al-Kalbi menjawab pula dengan 
tegas, “Bagaimanakah kamu patut mengatakan; orangnya sedikit, sedangkan 
kudanya yang pertama berada di negara kamu, manakala (kuda) yang terakhir 
berada di tempat tumbuhnya pokok-pokok zaitun? (di negara Arab). 
Bagaimana patut kamu mengatakan dia seorang yang tamak, sedangkan dia 
membelakangkan kenikmatan dunia dalam keadaan dia benar-benar mampu 
untuk mendapatkannya dan datang untuk memerangi kamu? Tentang kata-kata 
kamu yang mengugut untuk membinasakan kami, maka sesungguhnya kami 
orang-orang Islam menyakini bahawa setiap kami telah ditetapkan ajal masing- 
masing dan bila ianya telah sampai, maka semulia-mulia cara mati kami ialah di 
dalam peperangan. Kami bukanlah kaum yang membenci atau takutkannya 
(mati).” 


Setelah Maharaja Hsuan Tsung mendengar perjelasan dari Panglima 
Hubairah bin al-Musyamrij al-Kalbi itu, maka baginda bertanya pula kepada 
utusan pihak Islam itu, “Apakah yang dapat memuaskan hati ketua kamu itu?” 

Panglima Hubairah bin al-Musyamrij al-Kalbi menjawab, “Ketua kami itu 
telah bersumpah bahawa dia tidak akan beredar dari sini sehingga dia berjaya 
memijak kakinya di atas bumi kamu, dan mengecop badan raja-raja kamu 
(sebagai tanda kamu telah dikuasainya), serta membayar jizyah kepadanya 
(untuk pemerintahan Islam).” 


Maharaja China Hsuan Tsung menjawab pula, “Kalau begitu biarlah kami 
membebaskan dia dari sumpahnya itu. Kami akan menghantar kepadanya 
setalam tanah dari bumi kami agar dipijaknya, dan kami akan hantar beberapa 
orang putera-putera kami agar dicopnya (badan) mereka, kemudian kami akan 
menyempurnakan bayaran jizyah menurut kadar yang dipersetujui.” 


Setelah itu tanpa berlengah Maharaja Hsuan Tsung memerintah supaya diisi 
tanah ke dalam beberapa buah talam, disediakan kain sutera dan emas serta 
empat orang anak-anak raja, dan baginda memerintahkan rombongan itu 
supaya pergi mengadap Panglima Qutaibah bin Muslim al-Bahili bersama-sama 
utusan tentera Islam. 


Panglima Qutaibah bin Muslim telah menerima jizyah itu dan mengecop 
badan empat orang putera raja-raja China itu dan meletakkan telapak kakinya 
ke atas tanah di dalam talam. Setelah itu beliau memimpin angkatan tentera 
Islam pulang semua ke kota Merw, ibu negeri Khurasan. 


Sejak itu para pedagang Islam dari bangsa Arab, Farsi dan India telah masuk 
berniaga di negara China sambil mendakwahkan agama Islam kepada 
penduduknya. Itulah sebabnya rakyat China didapati telah memeluk agama 
Islam jauh lebih awal daripada umat di Asia Tenggara termasuklah umat 
Melayu. 


Ketika Panglima Qutaibah bin Muslim sedang mara memimpin angkatan 
tentera Islam menuju ke sempadan negara China, sampailah berita kepada 
beliau bahawa Khalifah al-Walid bin Abdul Malik telah jatuh sakit. Ketika itu 
ialah tahun 96 hijrah/714 Masihi. Jadi Panglima Qutaibah bin Muslim tidak 
berpatah balik ke negeri Khurasan dan terus ke negeri Syam, tetapi meneruskan 
perjalanannya sehinggalah sampai ke perbatasan negara China dan terjadilah 
perdamaian dengan Maharaja China Hsuan Tsung seperti yang diceritakan. 


Penyebaran Di Belahan Barat 
% Penaklukan Sepanyol 


Yang dimaksudkan dengan usaha-usaha penaklukan serta penyebaran 
agama Islam di sebelah barat ialah penaklukan seluruh negeri-negeri di Afrika 
Utara dan negara Sepanyol. Ini kerana usaha-usaha penaklukan dan 
penyebaran agama Islam di sebelah barat iaitu ke Mesir dan sebahagian utara 
Afrika telah dilakukan sejak zaman Khalifah Uthman bin Affan lagi dan 
diteruskan oleh Khalifah Mu'awiyah bin Abu Sufyan. Tetapi berbantut apabila 
terjadi fitnah di zaman Khalifah Uthman bin Affan dan Khalifah Ali bin Abu 

Talib. 


Setelah Khalifah Abdul Malik bin Marwan berjaya menyelesaikan masalah 
dalam negeri di mana yang terakhirnya ialah berjaya menghancurkan Abdullah 
bin az-Zubair yang mengaku menjadi khalifah dan berjaya melebarkan 
kekuasaannya sehingga hampir ke seluruh Tanah Arab dan Mesir pada tahun 
73 Hijrah/692 Masihi, baginda ada berniat untuk melakukan penaklukan ke 
atas negara-negara kafir serentak melakukan penyebaran agama Islam yang 
maha suci. Tetapi oleh kerana ketika itu kerajaan bani Umayyah baru stabil, 
terpaksalah Khalifah Abdul Malik bin Marwan memberi penumpuan yang 
sepenuhnya untuk menjaga wilayah-wilayah Islam agar terus mantap dan 
kukuh. 


Apabila al-Walid putera Khalifah Abdul Malik dilantik menjadi khalifah bani 
Umayyah yang keenam menggantikan tempat ayahandanya yang wafat pada 
tahun 86 Hijrah/705 Masihi, barulah usaha-usaha untuk meluaskan jajahan 
taklukan dan penyebaran agama Islam dimulakan dengan bersungguh- 
sungguh semula. 


Pada tahun 86 Hijrah/705 Masihi itu, gabenor di Afrika Utara ialah Musa bin 
Nusair. 


Siapakah Musa bin Nusair? 


Musa bin Nusair ialah anak kepada Nusair seorang tawanan perang oleh 
Khalid bin al-Walid di medan Ain Tamar. Akhirnya Nusair telah berpindah 
tangan dan menjadi pengawal peribadi kepada Khalifah Mu'awiyah bin Abu 
Sufyan. Beliau dipercayai seorang Farsi. 


Musa bin Nusair dilahirkan pada tahun 19 Hijrah/640 Masihi. Ketika terjadi 
pembunuhan ke atas Khalifah Uthman bin Affan, Musa bin Nusair berusia 16 
tahun dan beliau telah turut menyaksi peristiwa yang sangat dahsyat itu kerana 
beliau tinggal di kota Madinah. Ketika terjadi peperangan Siffin, Musa bin 
Nusair berusia 18 tahun. Manakala ketika tahun 86 hijrah, usia Panglima Musa 
bin Nusair ialah 67 tahun. 


Ketika Abdullah bin az-Zubair berjaya menguasai Iraq, Musa bin Nusair 
telah menyertai Ibnuz Zubair. Apabila kerajaan az-Zubairi hancur, Khalifah 
Marwan bin al-Hakkam mahu memenggal leher Musa bin Nusair, tetapi telah 
diselamatkan oleh Abdul Aziz bin Marwan. Betapa mulianya Abdul Aziz bin 
Marwan, ayahanda Khalifah Umar bin Abdul Aziz kerana beliau telah datang 
bersama-sama Musa bin Nusair mengadap Khalifah Marwan bin al-Hakkam 
untuk meminta pengampunan bagi pihak Musa bin Nusair. Kenapa Abdul Aziz 
bin Marwan begitu sayang kepada Musa bin Nusair? Kerana beliau mengetahui 
kelebihan yang terdapat pada diri Musa bin Nusair termasuklah kehandalannya 
berperang. 


Pada saat-saat akhir pemerintahan Abdul Aziz bin Marwan selaku gabenor 

negeri Mesir, telah terjadi kekacauan di Maghribi yang dicetuskan oleh orang- 
orang Barbar. Abdul Aziz bin Marwan berjanji kepada Musa bin Nusair 
sekiranya beliau berjaya memulihkan keadaan di sana, beliau akan dilantik 
menjadi pemerintah di negeri Maghribi. Setelah beliau berjaya mengamankan 
semula negeri Maghribi daripada huru-hara yang ditimbulkan oleh kaum 
Barbar, maka Abdul Aziz bin Marwan menunaikan janji beliau dan melantik 
Musa bin Nusair menjadi gabenor di negeri Maghribi dan Afrika Utara. 


Setelah al-Walid bin Abdul Malik dilantik menjadi khalifah bani Umayyah 
yang keenam, baginda telah memerintah kepada Musa bin Nusair supaya 
mengusahakan pergerakan ketenteraan untuk melakukan penyebaran agama 
Islam ke seluruh bahagian utara negara Afrika yang masih belum berjaya 
ditakluk. Dengan kegagahannya, Panglima Musa bin Nusair telah berjaya 
menakluk seluruh Afrika Utara kecuali wilayah Ceuta yang terletak di pesisiran 
pantai Afrika Utara mengadap ke selat Gibratar. Raja Ceuta seorang bangsawan 
Sepanyol bernama Julian. Panglima Musa bin Nusair dilantik menjadi gabenor 
bagi seluruh Afrika Utara yang berpusat di kota Qairawan, Tunisia. 


Setelah Panglima Musa bin Nusair menjadi gabenor di Afrika Utara dan 
Maghribi selama lima tahun iaitu pada tahun 91 hijrah/709 Masihi, Raja 
Sepanyol iaitu Raja Wizita telah mangkat. Biasalah sepatutnya putera raja yang 
menggantikan tempat ayahandanya sebagai raja, tetapi kali tidak terjadi 
demikian. Seorang pahlawan Sepanyol yang bernama Rhoderick telah 
mengambil kesempatan dengan merampas kuasa dan melaksanakan 
pemerintahan secara zalim. Semua rakyat Andalusia menjadi benci kepadanya. 
Sudahlah putera Raja Wizita marah kepadanya, ditambah lagi oleh seluruh 
rakyat Sepanyol. 


Seperti yang telah disebutkan, ketika itu kerajaan Ceuta yang terletak di 
pantai utara benua Afrika itu diperintah oleh Raja Julian, berbangsa Sepanyol. 
Putera Raja Wizita telah mencari perlindungan politik ke negeri Ceuta kepada 
Raja Julian. Putera Raja Sepanyol itu telah meminta bantuan Raja Julian untuk 
menggulingkan pemerintahan “Raja Rhoderick yang telah berkhianat itu. 
Akhirnya kedua-duanya mengambil keputusan untuk meminta bantuan kepada 
gabenor Afrika Utara iaitu Musa bin Nusair untuk melancarkan serangan ke 
atas kerajaan Sepanyol. Raja Julian memiliki kapal perang yang banyak. 


Raja Julian terus menulis surat kepada Panglima Musa bin Nusair 
memintanya menyerang negeri Sepanyol. Baginda menyatakan juga bahawa 
tentera Islam boleh menggunakan kapal-kapal milik kerajaan Ceuta untuk 
menyeberangi Selat Gibratar (ketika itu belum lagi dinamakan Selat Gibraltar). 
Maka selaku gabenor Afrika Utara yang mempunyai kekuatan yang besar 
setelah berjaya menguasai seluruh bumi Afrika Utara itu, maka Musa bin 
Nusair terus menyampaikan persoalan itu kepada Khalifah al-Walid bin Abdul 
Malik di kota Damsyik. Khalifah al-Walid bin Abdul Malik terus 
mengizinkannya. Tetapi baginda mengingatkan kepada Musa bin Nusair agar 

menguji dahulu kejujuran Raja Julian, entah-entah mahu berkhianat terhadap 
tentera Islam. 


Untuk menguji kejujuran, ketulusan hati Raja Julian yang mahu 
menghancurkan ‘Raja Rhoderick, maka Musa bin Nusair terlebih dahulu 
menyiapkan sebuah angkatan tentera Islam berjumlah 500 orang untuk 
menyerang pantai atau kawasan pesisiran pantai negara Sepanyol dengan 
dibantu oleh tentera Raja Julian. Angkatan tentera Islam yang berkerjasama 
dengan kerajaan Ceuta ini telah mendapat kejayaan yang gilang gemilang dan 
telah pulang semula ke Afrika dengan selamat. Ternyata Raja Julian benar- 
benar ikhlas untuk mendapatkan bantuan pihak Islam di dalam usaha untuk 
menghancurkan kerajaan Raja' Rhoderick di Sepanyol. 


Maka tanpa berlengah lagi pada tahun 92 hijrah/711 Masihi, Musa bin 
Nusair terus menyiapkan sebuah angkatan tentera Islam yang terdiri daripada 
7,000 orang askar untuk dihantar menyerang negara Sepanyol. 


Untuk memimpin angkatan perang itu Musa bin Nusair melantik hambanya 
sendiri seorang berbangsa Barbar bernama Tarig bin Ziad. Panglima Tarig bin 
Ziad dengan tekad yang membara telah membawa tentera Islam yang seramai 
7,000 orang itu menyeberangi selat Gibratar dengan menggunakan kapal-kapal 
milik Raja Julian dan singgah di pantai selatan negara Sepanyol di sebuah bukit 
yang sekarang dikenali dengan nama Bukit Gibraltar (Jabal Tarig). 


Sebaik sahaja kapal-kapal itu berlabuh di kaki bukit Jabal Tarig di pantai 
negeri Sepanyol, maka Panglima Tarig bin Ziad terus membakar semangat 
tentera-tentera Islam supaya berjuang habis-habisan ketitisan darah yang 
terakhir. Panglima Tarig bin Ziad tahu, tentera Islam akan berjuang dengan 
gagah berani dan penuh semangat apabila sudah tidak ada lagi jalan untuk 
mereka berundur atau melarikan diri. Oleh itu Panglima Tarig bin Ziad telah 
mengarahkan semua kapal-kapal yang mereka tumpangi dibakar (kecuali 
sebuah sahaja untuk keperluan terdesak). Setelah itu Panglima Tarig bin Ziad 
berpidato dengan penuh semangat: 


“Wahai tentera-tenteraku, ke manakah kamu hendak melarikan diri kamu? 
Laut di belakang kamu dan musuh yang ramai dan kuat di hadapan kamu. 
Demi Allah, tidak ada jalan lain selain daripada kamu perlu terus berjuang 
dengan keteguhan dan kesabaran.” 


Peristiwa ini terjadi pada tahun 92 hijrah/711 Masihi, setahun setelah 
Rhoderick menjadi raja Sepanyol. 


Ketika itu ‘Raja’ Rhoderick sedang berperang dengan sebahagian rakyatnya 
yang tidak menyetujui beliau menjadi Raja Sepanyol. Panglima Tarig bin Ziad 
terus membawa angkatan perangnya mara masuk ke dalam wilayah kerajaan 
Sepanyol dan berjaya menawan beberapa buah bandar. Sebaik sahaja “Raja' 
Rhoderick mendapat tahu tentang kemaraan angkatan tentera Islam yang 
dipimpin oleh Panglima Tarig bin Ziad itu masuk menawan wilayahnya satu 

demi satu, maka beliau terus mengumpul rakyatnya untuk menghadapi tentera 
Islam itu. Maka terkumpullah seramai 100,000 orang tentera Sepanyol secara 
sukarela dan terpaksa untuk menghadapi angkatan tentera Islam yang sedang 
mara dari bahagian selatan bumi Sepanyol itu. 


Bagi pihak Panglima Tariq bin Ziad pula, sebaik sahaja beliau mendapat tahu 
tentang berita ini, maka beliau terus meminta bantuan tentera tambahan 
daripada gabenor Musa bin Nusair di Afrika Utara dengan menumpang sebuah 
kapal yang ada di pantai. Dengan menggunakan kapal-kapal milik kerajaan 
Ceuta, Panglima Musa bin Nusair menghantar tentera tambahan seramai 5,000 
orang yang kebanyakannya terdiri daripada orang-orang berbangsa Barbar 
yang terkenal berani. 


Maka bergabunglah angkatan tentera Islam sehingga jumlah mereka menjadi 
seramai 12,000 orang untuk menghadapi angkatan tentera Sepanyol yang 
berjumlah 100,000 orang. Apabila kedua-dua angkatan perang itu sampai di 
sebuah kota yang bernama kota Gadiz, maka pecahlah pertempuran yang sengit 
di mana angkatan tentera Sepanyol telah mengalami kekalahan yang teruk 
dan Raja' Rhoderick sendiri turut terbunuh. Peperangan ini berlaku pada tahun 
92 hijrah/710 Masihi. 


Setelah mencapai kemenangan di medan Gadiz, maka Panglima Tarig bin 
Ziad terus memimpin pasukannya mara lagi masuk ke tengah negara Sepanyol 
dan menawan kota Cordova, kemudian kota Malaga dan akhirnya sampai dan 
menawan kota Toledo, ibu negeri Sepanyol. Panglima Tarig bin Ziad mendapati 
ibu kota Sepanyol ini lengang kerana seluruh tentera Sepanyol telah berundur 
kerana takut kepada angkatan tentera Islam yang dipimpin oleh beliau yang 
telah mencapai kemenangan di dalam peperangan dengan 'Raja' Sepanyol di 
kota Gadiz itu. Yang ada cuma para paderi dan rahib-rahib serta rakyat biasa 
yang tidak bersenjata. Panglima Tarig bin Ziad mengarahkan kepada tentera 
Islam supaya jangan mengkhianati orang-orang yang tidak ‘berdosa’ tersebut. 
Biarlah mereka itu melakukan urusan hidup mereka dengan bebas tanpa 
diganggu. 


Musa bin Nusair mengikut perkembangan pergerakan ketenteraan Islam di 
bumi Sepanyol yang dipimpin oleh bekas hambanya Panglima Tarig bin Ziad. 
Setelah melihat kejayaan yang begitu cemerlang telah dicapai oleh Panglima 
Tarig bin Ziad, maka timbul di dalam hati Musa bin Nusair perasaan irihati dan 
cemburu di atas kejayaan angkatan tentera Islam yang dipimpin oleh Panglima 
Tarig bin Ziad itu. Beliau juga merasa ingin juga untuk membuat jasa kepada 
agama Islam dan kerajaan bani Umayyah dengan turut menakluk negara 
Sepanyol yang masih luas dan perlu ditakluk kesemuanya itu. 


Sebelum berangkat menyeberangi selat Gibratar, Musa bin Nusair terlebih 
dahulu menulis surat kepada Panglima Tarig bin Ziad memintanya jangan terus 
mara dan hendaklah beliau menunggunya di kota Toledo. Tetapi di pihak 

Panglima Tariq bin Ziad pula, beliau berpendapat pergerakan angkatan tentera 
Islam perlu diteruskan, tidak boleh berehat biarpun buat seketika, kerana ini 
akan memberi kesempatan kepada pihak kerajaan Sepanyol untuk 
memperkuatkan angkatan tentera mereka. Oleh itu Panglima Tariq bin Ziad 
meneruskan pergerakan tenteranya ke utara tanpa mempedulikan perintah 
larangan oleh gabenor Afrika Utara Musa bin Nusair. 


Di pihak Musa bin Nusair pula, menjelang tahun 93 hijrah/712 Masihi, iaitu 
setahun setelah Panglima Tariq bin Ziad masuk menyerang negara Sepanyol, 
beliau telah menyeberangi selat Gibratar dengan memimpin tentera berjumlah 
10,000 orang. Tentera ini mendarat di kaki bukit Tariq juga, tetapi bergerak 
masuk ke dalam negara Sepanyol melalui daerah lain bukan daerah atau kota 
yang telah ditawan oleh Panglima Tariq bin Ziad iaitu menempuh kota Sevilla, 
kota Merida sehingga bertemu dengan angkatan tentera Islam pimpinan 
Panglima Tariq bin Ziad di suatu tempat di utara kota Toledo. Maka Musa bin 
Nusair telah memarahi Panglima Tariq bin Ziad kerana menganggapnya telah 
menderhakai perintah beliau selaku gabenor. Musa bin Nusair telah 
menangkap dan memasukkan Panglima Tariq bin Ziad ke dalam penjara. Tetapi 
Panglima Tariq bin Ziad telah mengutus sepucuk surat kepada khalifah al- 
Walid memberitahu kejadian yang telah menimpanya dan Khalifah al-Walid bin 
Abdul Malik telah mengarahkan kepada Musa bin Nusair supaya 
membebaskan Panglima Tariq bin Ziad dengan serta merta. 


Kemudian angkatan tentera Islam yang telah bersatu di bawah pimpinan 
Panglima Musa bin Nusair terus mara ke utara masuk ke dalam atau ke tengah 
negeri Sepanyol hingga sampai ke pergunungan Pyreness yang bersempadan 
dengan negara Perancis. 


Penaklukan ini berjalan selama lima tahun. Ketika mereka sudah hampir 
mencapai negara Perancis pada tahun 96 Hijrah/715 Masihi, tiba-tiba sampai 
berita kepada Panglima Musa bin Nusair bahawa Khalifah al-Walid bin Abdul 
Malik jatuh sakti. Baginda mengarahkan agar tentera Islam di Sepanyol itu 
menghentikan serangan dan kembali pulang ke kota Damsyik dengan 
membawa seluruh harta rampasan perang yang diperolehi. Tanpa berlengah 
lagi kerana patuh kepada perintah khalifah atau kerajaan, maka Panglima Musa 
bin Nusair dan panglima Tariq bin Ziad telah menghentikan serangan dan 
berpatah balik semula ke Afrika Utara dan terus kembali ke negeri Syam untuk 
mengadap Khalifah al-Walid bin Abdul Malik yang sedang sakit tenat. 


Khalifah Walid Cuba Singkir Sulaiman 


Menjelang tahun 94 Hijrah/713 Masihi, Khalifah al-Walid bin Abdul Malik 
sedang berada di kemuncak kejayaan kerana tentera Islam di bawah 
pemerintahan baginda sedang mara di seluruh benua. Di barat telah memasuki 
bumi Sepanyol dan di timur telah memasuki bumi China. 

Khalifah al-Walid bin Abdul Malik merasa kebesaran pemerintahan baginda 
meskipun itu baginda merasakan adalah pemberian daripada Allah SWT juga. 


Diriwayatkan oleh para sejarawan Islam bahawa pada tahun 94 Hijrah/712 
Masihi atau 95 Hijrah/714 Masihi, iaitu kira-kita setahun atau dua tahun 
sebelum baginda wafat, Khalifah al-Walid bin Abdul Malik telah melakukan 
satu kejutan di dalam bertindak. Perkara ini adalah perkara yang sama terjadi 
pada zaman pemerintahan Khalifah Marwan bin al-Hakkam datuk baginda. 
Tetapi yang berbeza ialah Khalifah Marwan bin al-Hakkam bertindak 
mengorbankan kepentingan orang lain untuk kepentingan anak-anaknya, 
manakala Khalifah al-Walid bertindak mengorbankan kepentingan saudaranya 
untuk kepentingan seorang anaknya. 


Perkara yang mengejutkan itu ialah Khalifah al-Walid bin Abdul Malik telah 
berniat untuk memecat jawatan Putera Mahkota yang sedang disandang oleh 
saudara baginda Sulaiman bin Abdul Malik untuk diganti dengan putera 
baginda yang bernama al-Abbas. Riwayat lain mengatakan putera baginda yang 
bernama Abdul Aziz. Semua pembesar kerajaan dan para pahlawan terutama 
al-Hajjaj bin Yusuf ath-Thaqafi, Qutaibah bin Muslim, Muhammad bin al-Qasim 
telah menyatakan persetujuan dengan hasrat khalifah itu. Kedua-dua pahlawan 
dan gabenor di belahan timur itu menyatakan melalui surat kerana mereka 
berada jauh di timur. Tetapi Panglima Musa bin Nusair yang berkuasa di Afrika 
Utara dan Sepanyol tidak terlibat di dalam perkara ini. Tetapi Umar bin Abdul 
Aziz telah menentang niat itu dengan keras. 


Umar bin Abdul Aziz membantah rancangan Khalifah al-Walid bin Abdul 
Malik itu dengan keras sekali, ujarnya; 


“Di leher kami masih ada ikrar dan janji setia.” 


Khalifah al-Walid bin Abdul Malik sangat marah kepada Umar bin Abdul 
Aziz yang tidak bersetuju dengan cita-cita baginda itu. Mengikut apa yang 
ditulis oleh Imam Sayuti di dalam kitabnya Tarikhul Khulafa' bahawa Umar bin 
Abdul Aziz hampir-hampir dikerjakan oleh Khalifah al-Walid bin Abdul Malik. 
Mujurlah orang ramai cepat-cepat meminta syafaat untuk Umar bin Abdul 
Aziz, yang menyebabkan Khalifah al-Walid bin Abdul Malik terus 
membebaskannya dan kemudian memecat Umar bin Abdul Aziz dari 
jawatannya sebagai gabenor kota Madinah. 


Hati Khalifah al-Walid bin Abdul Malik mulai bergoyang kerana bantahan 
dari Umar bin Abdul Aziz itu. Putera Mahkota Sulaiman bin Abdul Malik telah 
menyimpan dendam berkaitan perkara itu terhadap al-Hajjaj bin Yusuf ath- 
Thaqafi, Qutaibah bin Muslim al-Bahili, Muhammad bin al-Qasim dan Musa bin 
Nusair. Disebalik rasa dendam yang sangat membara terhadap tokoh-tokoh 
yang menyetujui niat Khalifah al-Walid bin Abdul Malik mahu menyingkir 
beliau itu, Sulaiman bin Abdul Malik hanya sangat terhutang budi kepada 
Umar bin Abdul Aziz saudara sepupu beliau yang salih meskipun belum 

menjalani kehidupan zahid itu. 


Ternyata kemudiannya Khalifah al-Walid bin Abdul Malik telah 
membatalkan rencana baginda itu kerana tentangan yang sangat keras daripada 
Umar bin Abdul Aziz, saudara sepupu merangkap ipar baginda itu. 


Jasa-Jasa Khalifah Al-Walid Kepada Negara Dan Rakyat 


Setelah menjadi khalifah selama kira-kira sepuluh tahun, Khalifah al-Walid 
bin Abdul Malik telah membuat jasa-jasa yang tidak sedikit kepada negara dan 
rakyat bahkan jasa-jasa yang belum pernah dilakukan oleh para khalifah 
sebelum baginda. Di antara jasa-jasa tersebut ialah sebagaimana berikut:- 


1. Menyediakan rumah sakit khas kepada orang-orang sakit kusta. 


2. Menyediakan pemandu kepada setiap orang buta untuk memudahkan 
mereka bergerak ke mana-mana. 


3. Menyediakan pengurus untuk merawat dan menjaga orang-orang cacat 
kekal seperti cacat anggota sejak dilahirkan dan yang cacat anggota 
kerana kemalangan dan peperangan. 


Menyedia telaga untuk orang-orang musafir. 


Memberi sumbangan yang tetap kepada penghafal-penghafal al-Qur'an 
dan orang-orang yang memberi tumpuan kepada mempelajari ilmu 
pengetahuan, fakir miskin, para ulama' dan orang-orang lemah agar 
mereka tidak mengharapkan bantuan dari orang lain. 


6. Melantik pegawai kerajaan yang terdiri daripada cerdik pandai-cerdik 
pandai yang jujur dan berlaku adil. 


7. Mewujudkan hospital dan klinik untuk orang-orang yang sakit secara 
percuma. 


8. Menyediakan rumah-rumah tumpangan untuk anak-anak yatim, orang- 
orang tua dan orang-orang musafir. Dan menyediakan tenaga pengajar 
untuk memberi pendidikan dan pelajaran kepada anak-anak yatim. 


9. Membaiki jalan-jalan raya dengan mengadakan tanda perbatuan untuk 
memudahkan pengguna. 


10. Membina Masjid Bani Umayyah di kota Damsyik, membaiki, meluaskan 
serta menghiasi Masjid Nabi di kota Madinah serta membaiki Masjid al- 
Aqsa di Baitul Maqdis. 


11. Memerintah kepada gabenor di Hijaz iaitu Umar bin Abdul Aziz agar 
membina jalan-jalan di lereng-lereng bukit serta menggali telaga di 
seluruh Hijaz untuk kegunaan penduduk di kawasan tersebut. 


Demikianlah beberapa jasa yang dibuat oleh Khalifah al-Walid bin Abdul 

Malik kepada negara dan rakyat baginda selama baginda menjadi khalifah 
selama sepuluh tahun itu. Namun sebenarnya masih banyak jasa-jasa yang 
dibuat oleh baginda yang tidak dicatit oleh ahli-ahli sejarah kerana tidak 
sepenting sebagaimana yang disebut di atas. 


Khalifah Walid Jatuh Sakit 


Menjelang tahun 96 Hijrah/715 Masihi, Khalifah al-Walid bin Abdul Malik 
mula jatuh sakit. Sedangkan usia baginda masih muda baru 46 tahun. Tidaklah 
diketahui apakah punca sakit baginda itu. 


Setelah merasa diri baginda semakin berat dan sakitnya semakin bertambah 
parah, Khalifah al-Walid bin Abdul Malik telah mengeluarkan arahan kepada 
semua para panglima agar menghentikan dahulu serangan ke atas negara- 
negara luar. Baginda meminta semua tentera di barat dan di timur agar balik ke 
kota Damsyik dan membawa kesemua harta ghanimah yang telah mereka 
perolehi di dalam usaha jihad mereka. Pihak tentera di bahagian barat telah 
mendengar dan mematuhi perintah Khalifah al-Walid bin Abdul Malik itu dan 
terus menghentikan serangan dan pulang ke negeri Syam dengan membawa 
harta ghanimah yang sangat banyak. 


Panglima Musa bin Nusair memimpin bala tenteranya menuju ke kota 
Damsyik membawa harta ghanimah yang sangat banyak. Sedangkan di 
bahagian timur, tentera Islam tidak pulang, sebaliknya terus berjuang dengan 
gigihnya. 


Ketika tentera di barat yang dipimpin oleh Panglima Musa bin Nusair 
sampai di negeri Palestin, Putera Mahkota Sulaiman bin Abdul Malik mengirim 
sepucuk surat kepada Panglima Musa bin Nusair memintanya agar melambat- 
lambatkan perjalanan. Panglima Musa bin Nusair mengetahui niat Putera 
Mahkota Sulaiman bin Abdul Malik disebalik memerintah beliau melambat- 
lambatkan perjalanan itu. Tetapi Panglima Musa bin Nusair tidak mahu 
mematuhi perintah Sulaiman bin Abdul Malik kerana dia bukanlah khalifah. 
Dia hanyalah Putera Mahkota. Perintah yang wajib ditaati ialah perintah 
khalifah yang sedang sakit itu. Bukan perintah Putera Mahkota. Panglima Musa 
bin Nusair amat tidak menyenangi perintah Putera Mahkota bakal khalifah bani 
Umayyah sesudah Khalifah al-Walid bin Abdul Malik itu. Beliau menjawab 
surat Sulaiman itu; 


“Demi Allah, engkau telah berkhianat, menipu dan tidak jujur. Demi Allah, 
aku tidak akan berhenti untuk menunggu, tidak akan melambat-lambatkan 
perjalananku dan tidak akan mempercepatkannya. Akan tetapi aku akan 
berjalan sebagaimana biasanya sahaja. Sekiranya Allah mentakdirkan aku 
sempat berjumpa dengan Amirul Mu'minin dalam keadaan masih hidup, maka 
sudah tentu aku akan sampai ke negeri Syam sebelum baginda wafat. 
Sebaliknya sekiranya ajalnya sudah sampai terlebih dahulu sebelum 

ketibaanku, maka itu sudah merupakan suatu takdir dari Allah.” 


Putera Mahkota Sulaiman bin Abdul Malik sangat marah membaca surat 
dari Panglima Musa bin Nusair itu. Baginda merasa Panglima Musa bin Nusair 
telah menderhaka kepadanya. Merah padam muka baginda. 


Panglima Musa bin Nusair sampai di kota Damsyik bersama-sama angkatan 
tentera beliau dengan membawa harta ghanimah yang sangat banyak. Ketika 
itu Khalifah al-Walid bin Abdul Malik masih belum wafat lagi. Baginda sangat 
gembira dan merasa bangga kepada Panglima Musa bin Nusair yang sangat 
setia kepada pemerintah itu. 


Putera Mahkota Sulaiman bin Abdul Malik amat kesal dan marah melihat 
tentera Afrika yang dipimpin oleh Panglima Musa bin Nusair menyerahkan 
semua harta ghanimah kepada Khalifah al-Walid bin Abdul Malik yang 
terbaring di atas katil itu. 


Ketika itu api kemarahan Putera Mahkota Sulaiman bin Abdul Malik bukan 
sahaja terhadap al-Hajjaj bin Yusuf, Qutaibah bin Muslim dan Muhammad bin 
al-Qasim, tetapi juga kepada Musa bin Nusair. Biarpun dahulu tahun 94 
Hijrah/713 Masihi atau 95 Hijrah/714 Masihi, Putera Mahkota Sulaiman bin 
Abdul Malik hanya marah kepada al-Hajjaj bin Yusuf ath-Thaqafi, Qutaibah bin 
Muslim dan Muhammad bin al-Qasim, dan tidak marah kepada Panglima Musa 
bin Nusair yang tidak pulang dan tidak menyatakan sokongan kepada hasrat 
Khalifah al-Walid bin Abdul Malik mahu menyingkir beliau itu, tetapi sekarang 
beliau marah kepada Panglima Musa bin Nusair kerana tidak mematuhi 
perintah beliau yang menyuruhnya melambat-lambatkan perjalanan masuk ke 
kota Damsyik. 


Wafat 


Pada tahun 96 Hijrah/715 Masihi, Khalifah al-Walid bin Abdul Malik yang 
sakit telah wafat ketika berusia 46 tahun. Jenazah baginda dikebumikan di kota 
Damsyik. 

Khalifah al-Walid bin Abdul Malik mula menjadi khalifah ketika berusia 36 
tahun. 


Kenapakah Khalifah al-Walid bin Abdul Malik jatuh sakit dan wafat dalam 
usia yang sedemikian muda? Apakah penyakit yang telah dideritai oleh 
baginda sehingga tidak ada doktor yang mampu memberi ubat yang sesuai 
yang dapat menyembuhkan penyakitnya? 


Kenyataan seorang ahli sejarah Islam iaitu Imam as-Sayuti menulis di dalam 
kitabnya Tarikhul Khulafa' bahawa sebelum Khalifah Abdul Malik bin Marwan 
wafat, baginda telah memberi wasiat kepada putera baginda yang bakal 
menjadi khalifah setelah baginda iaitu al-Walid bin Abdul Malik ini. Wasiat itu 
ialah berkaitan dengan diri seorang pahlawan yang sangat berjasa kepada 

pemeirntahan Khalifah Abdul Malik bin Marwan iaitu al-Hajjaj bin Yusuf ath- 
Thaqafi. Wasiat itu berbunyi:- 


“Wahai anakku, peliharalah al-Hajjaj dan muliakanlah dia, kerana dialah 
kerajaan telah menjadi kukuh. Dialah pedangmu dan tanganmu, untuk 
menumpas orang-orang yang menentangmu. Janganlah kau dengar fitnah 
orang tentang dirinya, sebab kau yang memerlukannya, lebih daripada ia 
memerlukan kau.” 


Wasiat ini sangat mendapat perhatian yang kuat oleh Khalifah al-Walid bin 
Abdul Malik sehingga hatinya menjadi sangat kasih kepada al-Hajjaj bin Yusuf 
ath-Thaqafi. 


Ahli sejarah Islam iaitu Imam Ibnu Abdul Rabbih menyebut di dalam 
kitabnya al-Iqdul Farid bahawa diriwayatkan Khalifah al-Walid bin Abdul Malik 
pernah berkata tentang rasa hatinya dan hati ayahandanya terhadap al-Hajjaj 
bin Yusuf ath-Thagafi, “Ayahku pernah berkata, “Al-Hajjaj bagaikan kulit yang 
terletak antara mata dan hidungku,” Sedangkan aku sendiri berkata, “Dia (al- 
Hajjaj bin Yusuf ath-Thaqafi) bagaikan kulit mukaku seluruhnya.” 


Untuk makluman para pembaca yang budiman semua, bahawa al-Hajjaj bin 
Yusuf ath-Thaqafi meninggal dunia pada tahun 95 Hijrah/714 Masihi setahun 
sebelum Khalifah al-Walid wafat. 


Mengikut Imam Ibnu Abdul Rabbih menyebut di dalam kitabnya al-Iqdul 
Farid berkata Khalifah al-Walid sangat berdukacita di atas meninggalnya al- 
Hajjaj pada akhir-akhir pemerintahan baginda. 


Manakala seorang lagi ahli sejarah Islam iaitu al-Mubarrid meriwayatkan 
daripada al-Asma'i bahawa pada suatu hari Khalifah al-Walid telah muncul di 
hadapan rakyatnya dengan rambut yang tidak terurus dan berkata, “Al-Hajjaj 
bin Yusuf dan Qurrah bin Syarik telah meninggal.” Dan Khalifah al-Walid 
kelihatan sangat berdukacita di atas kematian kedua-dua orang itu.” 


Penyusun percaya jatuh sakit dan wafatnya Khalifah al-Walid bin Abdul 
Malik adalah ada kaitan dengan kematian al-Hajjaj bin Yusuf ath-Thaqafi. Ibarat 
kata sakit kerana berpisah dengan seseorang yang sangat disayangi atau 
dikasihi. 


Keluarga 


Khalifah al-Walid bin Abdul Malik mempunyai lima orang isteri dan 
beberapa orang jariah. Harus difahami umat Islam ditegah memiliki isteri lebih 
dari empat orang dalam satu masa. Oleh itu maksud Khalifah al-Walid bin 
Abdul Malik mempunyai lima orang isteri perlulah difahami oleh para pembaca 
semua. 


Isteri baginda yang pertama bernama Ummu Banin binti Abdul Aziz bin 

Marwan, iaitu saudara sepupu baginda sendiri. Daripada Ummu Banin ini 
Khalifah al-Walid memperolehi tiga orang anak, dua putera iaitu Abdul Aziz 
dan Muhammad dan seorang puteri iaitu Aisyah. Dikatakan juga putera 
baginda yang sulung bernama al-Abbas. Kerana itu baginda digelar Abul 
Abbas. Tetapi putera baginda ini adalah anak daripada jariah. 


Isteri baginda yang kedua bernama Ummu Abdullah binti Amru bin 
Uthman bin Affan, saudara perempuan isteri ayahandanya sendiri iaitu Ummu 
Ayub bin Amru bin Uthman bin Affan. Daripadanya baginda mendapat 
seorang putera bernama Abdul Rahman. 


Isteri baginda yang ketiga bernama Zainab binti Hasan bin al-Hasan bin Ali 
bin Abu Talib dari keturunan Rasulullah s.a.w. Tidak pasti apakah baginda 
memperolehi anak dengan Zainab ini. 


Isteri baginda yang keempat bernama Fatimah binti Abdullah dari suku 
Uwaij bin Kaab bin Luay. Juga tidak dapat dipastikan apakah baginda 
memperolehi putera dan puteri daripada isteri baginda ini. 


Isteri baginda yang kelima bernama Nafisah binti Zaid bin Hasan juga 
keturunan Rasulullah s.a.w. Tetapi kemudian diceraikannya. 


Adapun putera puteri Khalifah al-Walid bin Abdul Malik yang diperolehi 
daripada beberapa orang jariah yang baginda miliki ialah Umar, Biyr, Rauh, 
Khalid, Tammam, Mubasysyir, Jaz'a, Yazid, Yahya, Ibrahim, Abu Ubaidah, 
Masrur dan Sadaqah. 


Jelas jumlah putera dan puteri Khalifah al-Walid bin Abdul Malik 
kesemuanya adalah seramai 18 orang. Puteri baginda adalah seramai dua orang 
kalau Sadaqah itu juga puteri. 


Melihat kepada di antara isteri-isteri Khalifah al-Walid bin Abdul Malik 
terdapat dua orang dari keturunan Sayidina Ali bin Abu Talib dari isteri beliau 
Sayyidah Fatimah az-Zahra' rha iaitu isteri ketiga baginda Zainab binti Hasan 
bin al-Hasan bin Ali bin Abu Talib dan isteri kelima baginda Nafisah binti Zaid 
bin Hasan meskipun dicerai, namun ternyata Khalifah al-Walid bin Abdul 
Malik mempunyai hubungan kekeluargaan dengan Ahlil Bait dan Sayidina Ali 
bin Abu Talib. 


Apakah Al-Walid Seorang Khalifah Yang Salih Dan Takwa? 


Semua para peminat sejarah Islam termasuk sejarah khalifah kerajaan bani 
Umayyah mengetahui bahawa dari seramai empat belas orang khalifah kerajaan 
bani Umayyah hanya Khalifah Umar bin Abdul Aziz seorang sahaja yang 
diketahui seorang khalifah yang salih dan bertakwa kepada Allah SWT. Ini 
tidak dapat dinafikan lagi. Ini adalah kerana banyak kisah-kisah yang 
diceritakan orang bagaimana salih, kuat beribadat, wara', takwa dan zahidnya 
kehidupan Khalifah Umar bin Abdul Aziz, tetapi tidak dengan khalifah- 

khalifah bani Umayyah yang lain termasuklah Khalifah al-Walid bin Abdul 
Malik. 


Tetapi apabila kita membaca kisah-kisah hidup Khalifah al-Walid bin Abdul 
Malik, kita akan menemui berita-berita bahawa baginda juga adalah seorang 
khalifah yang salih dan kuat beribadat sebagaimana Khalifah Mu'awiyah bin 
Abu Sufyan juga. Cuma baginda tidak wara' dan tidak hidup secara zahid 
sahaja. 


Buktinya Khalifah al-Walid bin Abdul Malik adalah seorang khalifah yang 
salih dan kuat beribadat adalah kisah-kisah seperti di bawah ini:- 


Diriwayatkan bahawa beberapa orang isteri Khalifah al-Walid bin Abdul 
Malik adalah wanita-wanita yang salihah dan takwa kepada Allah SWT serta 
banyak mengerjakan amal ibadat. Isteri-isteri yang dimaksudkan itu ialah 
Ummu Banin binti Abdul Aziz bin Mawan, Zainab binti Hasan dan Nafisah 
binti Zaid. Kita percaya kalaulah Khalifah al-Walid bin Abdul Malik bukan 
seorang manusia yang salih, takwa dan kuat beribadat, sudah tentu baginda 
tidak suka kepada isteri-isteri yang salihah dan kuat beribadat seperti ketiga- 
ketiga isteri baginda itu. 


Kedua, Ummu Banin adalah seorang perempuan yang banyak membaca al- 
Qur'an sehingga mempengaruhi Khalifah al-Walid bin Abdul Malik untuk turut 
banyak membaca al-Qur'an juga. Ummu Banin sentiasa membaca al-Qur'an 
setiap pagi dan petang. Khalifah al-Walid bin Abdul Malik dikatakan 
mengkhatam al-Qur'an setiap tiga malam/hari sekali khatam. Manakala pada 
bulan Ramadhan sebanyak 17 kali. 


Bukti bahawa Khalifah al-Walid bin Abdul Malik adalah seorang khalifah 
yang banyak membaca al-Qur'an adalah sebagaimana yang diriwayatkan oleh 
seorang tokoh tasauf dan ahli qira'at yang sering datang berjumpa dengan 
baginda Ibrahim bin Abu Abalah yang bercerita, “Khalifah al-Walid bertanya 
kepada saya, “Berapa banyak kau mengkhatam al-Qur'an?” Saya menjawab 
sekian-sekian kali (kira-kira dalam tempoh lebih daripada seminggu sekali 
khatam - P).” Maka Khalifah al-Walid berkata, “Amirul Mukminin (diri 
baginda - P) yang begitu sibuk masih boleh mengkhatam seminggu atau tiga 
hari sekali.” 


Kesimpulan yang dapat diambil tentang apakah Khalifah al-Walid bin Abdul 
Malik adalah seorang khalifah yang salih dan kuat beribadat ialah ternyata 
baginda adalah seorang yang kuat beribadat, cuma baginda tidak menjadi 
seorang yang wara' dan zahid sebagaimana Khalifah Umar bin Abdul Aziz. 
Sedangkan Khalifah Umar bin Abdul Aziz adalah seorang khalifah yang salih, 
kuat beribadat, wara’ dan zahid. Tetapi mengikut cerita daripada isteri baginda 
Fatimah binti Abdul Malik bahawa suaminya khalifah Umar bin Abdul Aziz 
adalah seorang yang salih, wara' dan zahid, tetapi tidak kuat beribadat. Baginda 
melaksanakan ibadat tahajud cuma dua rakaat sahaja, kemudian duduk 

Beberapa Sifat-sifat Mulia Berkaitan Peribadi Al-Walid 
“ Beberapa Sifat Al-Walid Yang Mulia Dan Utama 


Mengikut catitan ahli-ahli sejarah Islam bahawa Khalifah al-Walid bin Abdul 
Malik adalah seorang manusia yang mempunyai akhlak yang mulia. Baginda 
adalah seorang yang jujur, berkasihan belas, pemurah dan inginkan kedamaian. 
Cuma pemerintahan baginda telah dirosakkan oleh al-Hajjaj bin Yusuf ath- 
Thaqafi. Baginda tidak mampu untuk berlepas diri daripada al-Hajjaj bin Yusuf 
ath-Thaqafi. Kalau baginda melenyapkan al-Hajjaj bin Yusuf ath-Thaqafi 
daripada kerajaan baginda, alamatnya kerajaan baginda boleh jadi akan lenyap 
juga. Ini bererti baginda akan lenyap bersama-sama lenyapnya al-Hajjaj bin 
Yusuf ath-Thaqafi. Kerana al-Hajjaj bin Yusuf ath-Thaqafi, satu-satunya 
pegawai yang berkemampuan untuk terus menjadikan kerajaan bani Umayyah 
tegak di atas muka bumi. 


Ini menyebabkan kesalihan dan kemuliaan budi pekerti Khalifah al-Walid 
bin Abdul Malik telah ditutup oleh keburukan budi pekerti al-Hajjaj bin Yusuf 
ath-Thaqafi. 

SULAIMAN BIN ABDUL MALIK 
(96-99 Hijrah / 714-717 Masihi) 


Pengenalan 


Sebahagian besar penulis sejarah mengatakan bahawa Khalifah Sulaiman bin 
Abdul Malik adalah seorang khalifah kerajaan bani Umayyah yang zalim dan 
sangat tidak berkelibar di dalam pentadbiran negara. Kenapa? Baginda 
dianggap zalim kerana baginda telah bertindak membunuh tiga orang 
pahlawan yang telah menabur jasa yang tidak ternilai kepada agama, negara 
dan bangsa seperti Panglima Muhammad bin al-Qasim, gabenor negeri Sind, 
India, Panglima Qutaibah bin Muslim al-Bahili, gabenor negeri Khurasan dan 
Panglima Musa bin Nusair, gabenor di Sepanyol, serta menganiaya keluarga al- 
Hajjaj bin Yusuf ath-Thaqafi apabila baginda tidak dapat menyeksa al-Hajjaj 
kerana gabenor Iraq ini wafat terlebih dahulu sebelum baginda dilantik menjadi 
khalifah. 


Bagaimanakah dapat dikatakan pula Khalifah Sulaiman bin Abdul Malik 
adalah seorang khalifah yang berkelibar di dalam mentadbir negara sedangkan 
baginda asyik dengan makanan dan minuman yang lazat-lazat serta 
bergelumang dengan keseronokan hidup yang lain? 


Pemerintahan baginda pula yang berjalan hanya selama dua tahun lebih 
sahaja itu tidak meninggalkan jasa-jasa yang dapat dibanggakan kepada rakyat 
dan negara selain kejayaan ke atas negeri Jurjan dan Tabristan dan nama busuk 
kerana telah menghapuskan para pahlawan yang sangat berjasa kepada agama 
dan negara serta mengutamakan hidup dengan memuaskan rontaan hawa 
nafsu syahwat dengan mengisi perut dengan makanan yang lazat-lazat dan 
berhibur seperti yang disebutkan. 


Baginda adalah khalifah bani Umayyah yang ketujuh yang menggantikan 
tempat kekanda baginda Khalifah al-Walid bin Abdul Malik yang wafat dan 
perlantikan baginda ini adalah di atas wasiat ayahanda baginda Khalifah Abdul 
Malik bin Marwan. 


Kalau dibandingkan tentang stail atau corak pemerintahan antara Khalifah 
al-Walid dengan baginda, ternyata corak pemerintahan antara kedua-dua 
khalifah ini amat berbeza sekali. Khalifah al-Walid adalah pemerintah yang 

begitu giat melebarkan empayar Islam sehingga negara atau kerajaan Islam bani 
Umayyah menjadi sebuah kerajaan yang sangat digeruni oleh semua musuh 
pada zamannya khasnya kerajaan Rom Timur atau Byzentium di utara, kerajaan 
Perancis di barat dan kerajaan India serta China di timur. Bahkan zaman 
pemerintahan Khalifah al-Walid dikatakan merupakan zaman keemasan 
kerajaan Islam di bawah dinasti ini. Manakala Khalifah Sulaiman bin Abdul 
Malik pula adalah pemerintah yang lebih menumpu kepada untuk hidup 
bernikmat-bernikmat setelah negara atau kerajaan sedang berada di kemuncak 
keagungan. 


Kalau memperkatakan tentang perbualan rakyat seharian, maka pada zaman 
Khalifah al-Walid rakyat membicarakan tentang kejayaan penaklukan wilayah- 
wilayah dan tentang kejayaan pahlawan-pahlawan yang gagah perkasa 
menakluk dunia di empat penjuru dunia, tetapi pada zaman pemerintahan 
Khalifah Sulaiman bin Abdul Malik, rakyat seharian bercakap tentang makanan 
yang lazat-lazat, tentang hidup berfoya-foya dan tentang pahlawan-pahlawan 
berjasa yang dibunuh oleh baginda. 


Namun sungguhpun Khalifah Sulaiman bin Abdul Malik adalah seorang 
khalifah yang buruk imejnya, tetapi baginda ada melakukan satu jasa yang 
sangat besar kepada umat Islam iaitu baginda tidak melantik putera baginda 
untuk mengganti tempat baginda sebagai khalifah (kerana putera baginda telah 
meninggal sebelum baginda wafat) dan tidak pula adinda baginda yang 
sepatutnya iaitu Yazid bin Abdul Malik, sebaliknya baginda telah melantik 
saudara sepupu baginda iaitu Umar bin Abdul Aziz, kemudian baru adinda 
baginda Yazid bin Abdul Malik sehingga kerana itu umat Islam telah mendapat 
kebaikan yang sangat banyak dengan Umar bin Ummu Asim binti Asim bin 
Umar bin al-Khattab dipilih menjadi Khalifah bani Umayyah yang kelapan. 
Semoga pahala yang besar juga melimpah ke atas Khalifah Sulaiman bin Abdul 
Malik di atas kebaikan baginda melantik Umar bin Abdul Aziz sebagai khalifah 
sesudah baginda. 


Sungguhpun sebahagian besar para sejarawan Islam mengatakan begitu, 
namun ada juga segelintir mereka yang mengemukakan beberapa bukti yang 
memperlihatkan bahawa Khalifah Sulaiman bin Abdul Malik adalah seorang 
khalifah yang berimej baik. Penyusun telah menemui tiga penyaksian tokoh 
sejarah yang juga merupakan ulama' besar di dalam bidang-bidang ilmu agama 
yang lain iaitu Imam at-Tabari, Imam Sayuti dan Imam Ibnu Sirin yang 
mengakui bahawa Khalifah Sulaiman bin Abdul Malik adalah seorang khalifah 
yang baik, bukanlah seorang khalifah yang jahat dan mengikut kebuasan hawa 
nafsu syahwat secara tidak terkendali. Penyusun akan memperkatakannya di 
bawah tajuk khas di bawah nanti. 

Kelahiran Dan Peribadi 


Khalifah Sulaiman bin Abdul Malik ialah putera Khalifah Abdul Malik bin 
Marwan daripada isteri pertama baginda yang bernama Walladah binti al- 
Abbas yang lebih dikenali dengan panggilan Ummu Walid al-Absiyyah. 


Baginda mempunyai tiga orang saudara lelaki dan seorang saudara 
perempuan seibu sebapa iaitu Khalifah al-Walid, Marwan al-Akbar dan Aisyah. 


Baginda dilahirkan pada tahun 54 Hijrah/674 Masihi. Jelas baginda lebih 
muda sebanyak empat tahun daripada kekanda baginda Khalifah al-Walid bin 
Abdul Malik. 


Ketika Khalifah Sulaiman bin Abdul Malik dilahirkan, Sayidina Anas bin 
Malik, sahabat besar merangkap khadam Rasulullah s.a.w. selama sepuluh 
tahun masih hidup berusia 64 tahun. Kerana Sayidina Anas bin Malik ketika 
tahun pertama hijrah berusia 10 tahun. Sulaiman bin Abdul Malik sempat 
berjumpa dengan ramai para sahabat Rasulullah s.a.w. kerana ketika baginda 
sedang remaja (tahun 74 Hijrah/705 Masihi berusia 20 tahun), para sahabat 
Rasulullah s.a.w. masih ramai lagi yang hidup termasuk Sayidina Anas bin 
Malik ini. Ketika Sayidina Anas bin Malik wafat pada tahun 93 Hijrah/711 
Masihi ketika berusia 103 tahun, Khalifah Sulaiman bin Abdul Malik berusia 39 
tahun. 


Salasilah keturunan baginda yang selengkapnya ialah Sulaiman bin Abdul 
Malik bin Marwan bin al-Hakkam bin Abul Ass bin Umayyah bin Abdul Syams 
bin Abdul Manaf bin Qusai. Manakala salasilah dari pihak ibundanya ialah 
Walladah binti al-Abbas bin Jaz'a bin al-Harith. 


Tentang rupaparas dan sifat-sifat fizikal Khalifah Sulaiman bin Abdul Malik, 
dikatakan baginda adalah seorang lelaki yang kacak dan tampan. Baginda 
adalah seorang yang mengkagumi kekacakan dan ketampanan diri baginda 
sendiri. Diriwayatkan pada suatu hari Khalifah Sulaiman yang memakai 
pakaian yang cantik dan dengan mengenakan serban hijau di kepala duduk 
menilik diri di cermin seraya berkata, “Aku adalah seorang raja yang muda 
remaja.” 


Adapun tentang sifat-sifat kejiwaan baginda, ahli-ahli sejarah Islam 
mengatakan baginda adalah seorang manusia yang tidak mempunyai perangai 
yang baik, tidak tetap pendirian dan gemarkan kepada keseronokan hidup. 
Perkara-perkara yang paling baginda minat sekali ialah memakan makanan dan 
minuman yang lazat-lazat serta berhibur. Jelas kegemaran baginda serupa 
dengan kegemaran Khalifah Yazid bin Mu'awiyah, khalifah bani Umayyah 
yang kedua dari dinasti Sufyaniyyah. 


Di antara sifat hati Khalifah Sulaiman bin Abdul Malik ialah baginda adalah 
seorang manusia yang pendendam terhadap orang-orang yang pernah berbuat 
salah terhadap diri baginda. Amat tidak sesuai untuk menjadi seorang 

pentadbir, apatah lagi untuk menjadi seorang pemimpin utama negara. 


Dengan sifat-sifat peribadi di atas, sebenarnya Khalifah Sulaiman bin Abdul 
Malik tidak layak untuk menduduki kerusi khalifah. 


Tetapi penyusun atas dasar pendapat peribadi tidak dapat menerima 
pendapat yang mengatakan Khalifah Sulaiman bin Abdul Malik seorang 
manusia yang tidak mempunyai perangai yang baik, tidak tetap pendirian, 
gemarkan kepada keseronokan hidup secara melampaui batas dan seorang 
manusia yang pendendam. Sebagaimana yang penyusun telah katakan di 
dalam bab pengenalan peribadi, nanti di bawah penyusun akan berikan hujah- 
hujah penyusun kenapa penyusun tidak dapat menerima pendapat-pendapat 
yang terlalu tidak baik terhadap peribadi Khalifah Sulaiman bin Abdul Malik. 


Dilantik Menjadi Khalifah 


Khalifah Sulaiman bin Abdul Malik dilantik menjadi khalifah ketika baginda 
berusia 42 tahun. Baginda adalah khalifah bani Umayyah yang ketujuh 
menggantikan tempat kekanda baginda Khalifah al-Walid bin Abdul Malik 
yang wafat menjelang tahun 96 Hijrah/714 Masihi. 


Perlantikan baginda sebenarnya telah diatur oleh ayahanda baginda Khalifah 
Abdul Malik bin Marwan. Khalifah Abdul Malik bin Marwan sebelum wafat 
telah menetapkan dua orang putera baginda untuk menjadi khalifah secara 
bergilir-gilir meskipun baginda mempunyai lebih dari dua orang putera. 
Mereka ialah al-Walid sebagai Putera Mahkota pertama, kemudian baru 
Sulaiman sebagai Putera Mahkota kedua. 


Khalifah Sulaiman bin Abdul Malik hampir-hampir tersingkir daripada 
menduduki jawatan khalifah sesudah kekanda baginda Khalifah al-Walid bin 
Abdul Malik apabila Khalifah al-Walid disaat-saat akhir pemerintahannya iaitu 
pada tahun 95 Hijrah/713 Masihi telah merancang untuk menyingkir adinda 
baginda Sulaiman bin Abdul Malik daripada jawatan Putera Mahkota dan 
diganti dengan putera baginda sendiri. Diriwayatkan bahawa Khalifah al-Walid 
bin Abdul Malik telah berhasrat benar untuk melantik putera baginda yang 
bernama al-Abbas iaitu putera sulung baginda sebagai Putera Mahkota. Al- 
Abbas ialah putera baginda daripada salah seorang jariah baginda. Riwayat lain 
mengatakan putera baginda yang bernama Abdul Aziz. 


Ketika Khalifah al-Walid bin Abdul Malik meluahkan hasrat baginda ini, 
para tokoh yang berada di sisi baginda hanyalah al-Hajjaj bin Yusuf ath-Thaqafi 
dari kalangan para pembesar kerajaan dan Umar bin Abdul Aziz yang 
menjawat jawatan gabenor Hijaz yang beribu pejabat di kota Madinah. 
Manakala para gabenor yang lain semuanya berada jauh di tempat bertugas 
masing-masing seperti Panglima Muhammad bin al-Qasim yang menjawat 
jawatan gabenor di Sind India dan Panglima Qutaibah bin Muslim al-Bahili 
yang menjawat jawatan gabenor di Merw negeri Khurasan, tetapi sedang 

berada di kota Kasyghar di sempadan negeri China. Mereka berdua 
menyatakan sokongan mereka melalui surat masing-masing. Ini disebabkan 
mereka ada hubungan kekeluargaan dengan al-Hajjaj bin Yusuf ath-Thaqafi 
yang menyokong penuh kemahuan Khalifah al-Walid bin Abdul Malik itu. 
Tetapi Musa bin Nusair yang merupakan gabenor di Sepanyol tidak terlibat 
dalam hal ini. 


Al-Hajjaj bin Yusuf ath-Thaqafi sangat memberi sokongan terhadap hasrat 
hati Khalifah al-Walid bin Abdul Malik itu. Tetapi Umar bin Abdul Aziz telah 
menyatakan ketidak sukaan beliau di dalam perkara itu. Ini bukanlah kerana 
Umar bin Abdul Aziz menyukai Sulaiman bin Abdul Malik dilantik menjadi 
khalifah, tetapi disebabkan beliau tidak menyukai penipuan dan perbuatan 
mungkir janji. Umar bin Abdul Aziz sangat mencintai kejujuran dan tidak suka 
kepada perbuatan mungkir janji dan berkhianat. Kalau persetujuan asal yang 
dibuat oleh Khalifah Abdul Malik bin Marwan bahawa Putera Mahkota adalah 
dua orang dan silih berganti bermula dengan al-Walid, kemudian Sulaiman, 
maka perkara itu hendaklah ditunaikan. Jangan dimungkiri dan dikhianati. 
Kalau tidak sudah pasti negara akan menjadi haru biru dan hancur dan akan 
diganti dengan kerajaan yang baru pula. 


Namun Khalifah al-Walid bin Abdul Malik tetap berkeras dengan kehendak 
hati baginda itu. Baginda mengumumkan al-Abbas/ Abdul Aziz sebagai Putera 
Mahkota dan bakal khalifah setelah kewafatan baginda. Tetapi Allah SWT 
menghendaki yang lain. Al-Abbas/ Abdul Aziz tidak ditakdirkan akan menjadi 
khalifah. Khalifah al-Walid bin Abdul Malik kemudiannya telah mengubah 
fikiran dengan membatalkan perlantikan al-Abbas/ Abdul Aziz sebagai Putera 
Mahkota disebabkan bantahan daripada Umar bin Abdul Aziz itu. Disebabkan 
itu sebaik sahaja Khalifah al-Walid bin Abdul Malik wafat, maka orang ramai 
telah melantik Sulaiman bin Abdul Malik menjadi Khalifah bani Umayyah yang 
ketujuh menggantikan tempat Khalifah al-Walid bin Abdul Malik. 


Al-Hajjaj bin Yusuf ath-Thagafi yang tidak menyukai peribadi Umar bin 
Abdul Aziz ketika melihat Khalifah al-Walid bin Abdul Malik mula membenci 
Umar bin Abdul Aziz yang menjadi gabenor di kota Madinah itu, maka dia 
terus menasihati Khalifah al-Walid bin Abdul Malik agar memecat Umar bin 
Abdul Aziz daripada jawatan gabenor kota Madinah dengan alasan Umar bin 
Abdul Aziz sangat lemah di dalam menghadapi musuh-musuh bani Umayyah 
di Hijaz (Mekah dan Madinah). Dengan mudah sahaja Khalifah al-Walid bin 
Abdul Malik memecat Umar bin Abdul Aziz saudara sepupu baginda sendiri 
ibarat pepatah orang mengantuk disorongkan bantal. 


Inilah di antara sebab kenapakah Umar bin Abdul Aziz disingkir daripada 
jawatan gabenor kota Madinah oleh Khalifah al-Walid bin Abdul Malik pada 
tahun 93 Hijrah/710 Masihi. 

Pemerintahan 


Sebagaimana yang telah dinyatakan dan diketahui, ketika Khalifah Sulaiman 
bin Abdul Malik memegang jawatan khalifah, negara atau kerajaan Islam sudah 
sangat luas sekali. Di barat sudah berjaya menakluk negara Sepanyol dan sudah 
sampai di perbatasan negara Perancis. Manakala di timur sudah mencapai 
benua India dan perbatasan negara China. Di utara sudah menguasai Asia 
Kecil. Sesungguhnya ketika itu pemerintah kerajaan Islam bani Umayyah 
dipandang oleh musuh-musuh Islam adalah merupakan sebuah kerajaan yang 
sangat hebat dan sangat menakutkan mereka. 


Apakah langkah-langkah atau tindakan pertama yang diambil oleh Khalifah 
Sulaiman bin Abdul Malik di dalam melaksanakan pentadbiran negara? 


Mengikut apa yang ditulis oleh para sejarawan Islam bahawa sebaik sahaja 
dilantik menjadi khalifah, Khalifah Sulaiman bin Abdul Malik tidak 
memikirkan soal-soal pentadbiran, soal meluaskan empayar, soal nasib rakyat, 
soal kebajikan umat, tetapi apa yang sedang bersarang di dalam kepala baginda 
ialah mahu menghukum atau menghapus para tokoh yang berkomplot untuk 
melucutkan baginda daripada jawatan Putera Mahkota seterusnya jawatan 
khalifah dan seorang tokoh yang engkar perintah baginda. Mereka adalah 
empat orang iaitu gabenor Iraq al-Hajjaj bin Yusuf ath-Thaqafi, Muhammad bin 
al-Qasim, penakluk India dan gabenor Sind, India dan Panglima Qutaibah bin 
Muslim al-Bahili, gabenor Khurasan dan penakluk Negeri-Negeri Seberang 
Sungai dan kawasan sempadan negara China dan Panglima Musa bin Nusair, 
penakluk negara Sepanyol. 


Menghukum Para Pahlawan Yang Berjasa 


Mujur sekali bagi al-Hajjaj bin Yusuf ath-Thaqafi kerana beliau terlepas 
daripada terkena hukuman oleh Khalifah Sulaiman bin Abdul Malik kerana 
ketika Khalifah Sulaiman bin Abdul Malik dilantik menjadi khalifah, beliau 
telah wafat. Al-Hajjaj bin Yusuf ath-Thaqafi wafat pada tahun 85 Hijrah/704 
Masihi, setahun sebelum Khalifah al-Walid bin Abdul Malik wafat. Tetapi 
Khalifah Sulaiman bin Abdul Malik telah membalas dendam terhadap al-Hajjaj 
bin Yusuf ath-Thaqafi dengan cara menghukum keluarga al-Hajjaj bin Yusuf 
ath-Thaqafi seperti menganiaya anak-anak isteri al-Hajjaj dan seluruh kaum 
keluarganya. 


Untuk menggantikan tempat al-Hajjaj bin Yusuf ath-Thaqafi selaku gabenor 
Iraq, Khalifah Sulaiman bin Abdul Malik telah melantik Yazid bin al-Muhallab, 
seorang pahlawan dari suku Yaman, putera kepada pahlawan besar al- 
Muhallab bin Abu Sufrah. 


Manakala terhadap dua-dua pahlawan merangkap gabenor di wilayah timur 
iaitu di Sind, India iaitu Panglima Muhammad bin Qasim yang merupakan 
anak saudara merangkap menantu kepada al-Hajjaj bin Yusuf ath-Thaqafi dan 

gabenor di Khurasan iaitu Panglima Qutaibah bin Muslim al-Bahili yang tidak 
pulang ke negeri Syam, sebaliknya meneruskan perjuangan mereka di bumi 
India (Sind) dan perbatasan negara China untuk negara, bangsa dan agama oleh 
Khalifah Sulaiman bin Abdul Malik telah mengeluarkan perintah 
memberhentikan kedua-duanya selaku gabenor di wilayah-wilayah yang 
disebutkan dan diganti dengan tokoh lain. Bagi menduduki jawatan gabenor di 
Sind, India, Khalifah Sulaiman bin Abdul Malik telah melantik Yazid bin Abu 
Kabsyah as-Saksaki. Kemudian gabenor Sind yang baru itu telah menangkap 
Panglima Muhammad bin al-Qasim dan dibawa ke kota Wasit dan dipenjara di 
sana. Muhammad bin al-Qasim telah diseksa dengan kejam oleh gabenor kota 
Wasit iaitu Salih bin Abdul Rahman dan beliau telah meninggal dunia akibat 
seksaan itu. 


Apabila Panglima Qutaibah bin Muslim mendengar bahawa Panglima 
Muhammad bin al-Qasim telah dibunuh oleh Khalifah Sulaiman bin Abdul 
Malik, maka beliau merasa beliau akan menerima nasib yang sama sebagaimana 
Panglima Muhammad bin al-Qasim sekiranya beliau dapat ditangkap oleh 
Khalifah Sulaiman bin Abdul Malik. Panglima Qutaibah bin Muslim al-Bahili 
tidak mahu bertuankan kepada Khalifah Sulaiman bin Abdul Malik lagi dan 
beliau telah menulis surat kepada para pemimpin di wilayah-wilayah yang 
ditaklukinya di timur itu agar bersama-sama beliau berangkat ke kota Damsyik 
untuk menggulingkan Khalifah Sulaiman bin Abdul Malik. Apabila Khalifah 
Sulaiman bin Abdul Malik mendapat tahu tentang perkara itu, maka baginda 
terus membentuk sebuah angkatan tentera yang besar untuk menghalang 
kemaraan pasukan tentera yang dipimpin oleh Panglima Qutaibah bin Muslim 
itu. Kebanyakan anggota tentera kerajaan bani Umayyah ialah para tahanan 
yang dibebaskan oleh Khalifah Sulaiman bin Abdul Malik dari penjara di Iraq 
sebaik sahaja baginda dilantik menjadi khalifah dahulu dan panglima yang 
memimpin pasukan itu bernama Waki' bin Hasan at-Tamimi. 


Akhirnya kedua-dua pasukan tentera Islam itu bertembung dan terjadilah 
pertempuran yang sangat dahsyat di mana pasukan pimpinan Panglima 
Qutaibah bin Muslim al-Bahili telah mengalami kekalahan dan Panglima 
Qutaibah bin Muslim sendiri turut terbunuh. Peristiwa ini terjadi pada tahun 96 
hijrah/714 Masihi. 


Sekarang marilah kita lihat pula bagaimanakah cerita Panglima Musa bin 
Nusair dihukum oleh Khalifah Sulaiman bin Abdul Malik. Pada tahun 96 
Hijrah/714 Masihi, Khalifah al-Walid bin Abdul Malik telah jatuh sakit. Padahal 
baginda masih lagi muda baru berusia 46 tahun. Beberapa bulan sebelum itu, 
baginda telah mengeluarkan perintah agar penaklukan di sempadan negara 
Sepanyol/Perancis dihentikan dan mengarahkan supaya angkatan tentera Islam 
yang di bawah pimpinan Panglima Musa bin Nusair kembali semula ke 
Sepanyol. Seterusnya diarah agar kembali ke negeri Syam ke kota Damsyik 
dengan membawa bersama-samanya kesemua harta rampasan perang yang 

sangat banyak dan sangat bernilai yang diperolehi dari peperangan di negara 
Sepanyol itu. 


Panglima Musa bin Nusair dan Panglima Tariq bin Ziad yang sedang 
berjuang di negara Sepanyol terus menghentikan pergerakan ketenteraan 
mereka yang sudah pun berada hampir di sempadan negara Perancis dan terus 
berpatah balik semula ke Afrika Utara. Ketika itu gabenor di Afrika Utara 
termasuk Maghribi ialah putera Panglima Musa bin Nusair bernama Abdul 
Malik. Manakala gabenor di Sepanyol ialah Musa bin Nusair sendiri. Sebelum 
meninggal negara Sepanyol, Panglima Musa bin Nusair relah melantik putera 
beliau yang bernama Abdul Aziz sebagai gabenor Sepanyol. Kedua-dua 
pahlawan besar itu terus kembali ke negeri Syam dengan membawa harta 
ghanimah yang sangat banyak. 


Putera Mahkota Sulaiman bin Abdul Malik mengambil kesempatan ini 
untuk menguasai kerajaan ketika itu. Maklumlah beliau adalah Putera Mahkota, 
manakala Khalifah al-Walid bin Abdul Malik pula sedang sakit tenat. Jadi 
beliaulah yang memangku jawatan khalifah buat sementara waktu menunggu 
Khalifah al-Walid bin Abdul Malik kembali sembuh dari sakitnya. Setibanya 
rombongan Panglima Musa bin Nusair di Palestin, Sulaiman bin Abdul Malik 
terus mengarahkan kepada pahlawan penakluk Sepanyol itu melalui sepucuk 
surat agar melambat-lambatkan perjalanan pulangnya ke negeri Syam kerana 
ada udang disebalik batu disebalik perintah agar melambat-lambatkan 
perjalanan itu. Tetapi Panglima Musa bin Nusair tidak menyenangi perintah 
Putera Mahkota bakal khalifah kerajaan bani Umayyah sesudah Khalifah al- 
Walid bin Abdul Malik itu. Sulaiman bin Abdul Malik bukan khalifah, sekadar 
Putera Mahkota sahaja. Khalifah ialah al-Walid bin Abdul Malik yang sedang 
sakit. Perintah khalifah yang wajib ditaati, bukan perintah Putera Mahkota. 
Panglima Musa bin Nusair menjawab melalui suratnya kepada Putera Mahkota 
Sulaiman bin Abdul Malik; 


“Demi Allah, engkau telah berkhianat, menipu dan tidak jujur. Demi Allah, 
aku tidak akan berhenti untuk menunggu, tidak akan melambat-lambatkan 
perjalananku dan tidak pula akan mempercepatkannya. Akan tetapi aku akan 
berjalan sebagaimana biasanya sahaja. Sekiranya Allah mentakdirkan aku 
sempat berjumpa dengan Amirul Mu'minin dalam keadaan baginda masih 
hidup, maka sudah tentu aku akan sampai ke negeri Syam sebelum baginda 
wafat. Sebaliknya sekiranya ajalnya sudah sampai terlebih dahulu sebelum 
ketibaanku, maka itu sudah merupakan suatu takdir dari Allah.” 


Sulaiman bin Abdul Malik sangat marah setelah membaca surat dari 
Panglima Musa bin Nusair itu. Beliau menganggap Panglima Musa bin Nusair 
telah menderhakainya. Merah padam muka beliau. 


Panglima Musa bin Nusair sampai di kota Damsyik bersama-sama dengan 
angkatan tentera beliau dengan membawa harta ghanimah yang sangat banyak. 

Ketika itu Khalifah al-Walid bin Abdul Malik masih belum wafat. Baginda 
sangat gembira dan merasa bangga kepada Panglima Musa bin Nusair yang 
sangat setia kepada pemerintah baginda itu. Namun kegembiraan yang 
dinikmati oleh Khalifah al-Walid bin Abdul Malik tidaklah lama kerana tiga 
hari setelah itu baginda pun wafat. Tempat baginda terus diganti oleh Putera 
Mahkota Sulaiman bin Abdul Malik. 


Dengan api dendam yang sedang membara di dalam dadanya, Khalifah 
Sulaiman bin Abdul Malik mahu menghukum ke atas Panglima Musa bin 
Nusair dengan mengenakan hukuman yang seberat-beratnya. Oleh kerana 
Panglima Musa bin Nusair bukan terlibat di dalam komplot untuk melucutkan 
baginda dahulu daripada jawatan Putera Mahkota, cuma sekadar melanggar 
perintah baginda sahaja, maka Khalifah Sulaiman mahu menghukum Panglima 
Musa bin Nusair dengan hukuman yang lebih ringan sedikit. Bukan hukuman 
mati, tetapi hukuman melucut pangkat, menyita harta kekayaan dan 
menghalau keluar dari negeri Syam. Cuma baginda tidak mahu melihat muka 
Panglima Musa bin Nusair lagi sepanjang hidup baginda. 


Diriwayatkan bahawa Musa bin Nusair telah meninggalkan negeri Syam dan 
pulang semula ke kota Madinah di tempat tanah asal ayahnya ketika menjadi 
hamba dalam keadaan yang sangat hina. Beliau telah jatuh miskin kerana 
kesemua harta kekayaannya dirampas oleh Khalifah Sulaiman bin Abdul Malik 
dan telah menjadi peminta sedekah di kota Madinah dan wafat pada tahun 98 
hijrah/716 Masihi iaitu setelah dua tahun beliau dipecat daripada jawatannya. 
Ada riwayat mengatakan Khalifah Sulaiman bin Abdul Malik memenjarakan 
beliau di kota Madinah dan beliau wafat di dalam penjara itu. 


Hati baginda masih belum puas lagi hanya menghukum Panglima Musa bin 
Nusair, Khalifah Sulaiman bin Abdul Malik mahu menghukum juga kesemua 
anak-anak Panglima Musa bin Nusair. Sebagaimana yang telah dinyatakan di 
atas, gabenor di Afrika Utara dan Maghribi ialah Abdul Malik bin Musa bin 
Nusair, manakala gabenor di Sepanyol ialah Abdul Aziz bin Musa bin Nusair. 


Khalifah Sulaiman bin Abdul Malik telah memecat Abdul Malik bin Musa 
bin Nusair daripada jawatannya selaku gabenor di Afrika Utara dan Maghribi 
dan diganti dengan seorang tokoh yang bernama Muhammad bin Yazid. 
Namun Khalifah Sulaiman bin Abdul Malik tidak menghukum Abdul Malik bin 
Musa bin Nusair ini secara kejam, sebaliknya baginda membiarkan beliau ini 
hidup bebas dan membenarkannya datang mengadap baginda sekali sekala. 
Mungkin ada sesuatu perkara yang menyenangkan hati Khalifah Sulaiman bin 
Abdul Malik berkaitan dengan peribadi tokoh ini. 


Berlainan yang dilakukan oleh Khalifah Sulaiman bin Abdul Malik terhadap 
Abdul Aziz bin Musa bin Nusair, gabenor di Sepanyol. Khalifah Sulaiman bin 
Abdul Malik sangat marah kepada putera Panglima Musa bin Nusair yang 
seorang ini. Baginda telah menghantar seseorang ke Sepanyol dengan perintah 

supaya Abdul Aziz bin Musa bin Nusair dibunuh dan ternyata Abdul Aziz bin 
Musa telah mati dibunuh di Sepanyol. 


Cuba Memerintah Dengan Baik Dan Menurut Hukum-Hukum Islam 


Setelah selesai menghukum para pahlawan dan para pembesar kerajaan 
yang sangat berkuasa dan berjasa pada zaman pemerintahan kekanda baginda 
Khalifah al-Walid bin Abdul Malik, Khalifah Sulaiman bin Abdul Malik telah 
cuba melaksanakan pemerintahan sebagaimana yang dilaksanakan oleh para 
Khalifah Irrasyidin iaitu mengikut hukum-hukum al-Qur'an dan as-Sunnah 
Rasulullah s.a.w. Baginda telah memanggil para ulama' untuk mendampingi 
baginda. Diawal-awal pemerintahan baginda itu, baginda telah mengharamkan 
majlis-majlis hiburan yang disertai dengan nyanyian para biduan dan minuman 
arak. 


Tetapi oleh kerana di antara sifat-sifat Khalifah Sulaiman bin Abdul Malik 
ialah baginda tidak tetap pendirian, maka tiba-tiba sahaja baginda telah 
menukar selera daripada menjadi khalifah yang salih dan kuat beragama 
kepada khalifah yang suka berfoya-foya dan berhibur. Dalam sekelip mata 
sahaja sehingga dikatakan oleh ahli-ahli sejarah Islam, pada zaman baginda, 
unsur-unsur yang tidak sihat dari luar telah dibawa masuk ke dalam negara 
Islam. Ini satu riwayat yang ditulis oleh ahli-ahli sejarah Islam. 


Apakah Ada Usaha Peluasan Wilayah Dan Penyebaran Agama Islam Di 
Masa Sulaiman? 


Setelah berpuashati kerana telah menghapuskan orang-orang yang sangat 
menyakitkan hati baginda meskipun mereka semua adalah para pahlawan yang 
sangat berjasa terhadap negara dan agama pada zaman pemerintahan kekanda 
baginda Khalifah al-Walid bin Abdul Malik, apakah Khalifah Sulaiman bin 
Abdul Malik ada melakukan usaha-usaha peluasan wilayah dan penyebaran 
agama Islam seperti yang dibuat oleh kekanda baginda Khalifah al-Walid bin 
Abdul Malik itu? 


Ya, meskipun masa pemerintahan Khalifah Sulaiman bin Abdul Malik, 
empayar Islam sudah sangat luas iaitu di timur sudah sampai ke sempadan 
negara China, manakala di barat sudah mencapai perbatasan negara Perancis 
dan masa pemerintahan baginda pula sangatlah singkat iaitu kira-kira dua 
tahun lapan bulan sahaja, tetapi baginda masih dan sempat juga melakukan 
usaha penaklukan ke atas beberapa buah negeri yang belum disebarkan agama 
Islam kepada mereka. Negeri-negeri yang dimaksudkan itu ialah Jurjan dan 
Tabristan. Kedua-dua negeri itu terletak di sebelah timur laut Tanah Arab iaitu 
di belahan selatan Laut Kaspian. Pahlawan yang berjasa di dalam melancarkan 
operasi ke atas kedua-dua negeri ini ialah Panglima Yazid bin al-Muhallab bin 
Abu Sufrah yang merupakan gabenor Iraq yang menggantikan tempat al-Hajjaj 


280 


SULAIMAN BIN ABDUL MALIK 


bin Yusuf ath-Thaqafi. Peristiwa ini berlaku pada tahun 98 Hijrah/716 Masihi, 
iaitu setelah baginda memerintah selama dua tahun. 


Satu lagi usaha peluasan empayar Islam serentak dengan melakukan 
penyebaran agama yang suci ini telah dibuat pada zaman pemerintahan 
Khalifah Sulaiman bin Abdul Malik iaitu usaha menakluk kota Constantinople, 
ibu kota negara Turki. Sebenarnya pada akhir-akhir zaman pemerintahan 
Khalifah al-Walid bin Abdul Malik, baginda telah mempersiapkan sebuah 
angkatan tentera yang kuat untuk dihantar menggempur kota Constantinople 
di bawah pimpinan Panglima Muslamah bin Abdul Malik, adinda kepada 
khalifah. Tetapi sebelum angkatan ini diarah berangkat, tiba-tiba Khalifah al- 
Walid bin Abdul Malik jatuh sakit dan wafat. Jadi setelah Khalifah Sulaiman bin 
Abdul Malik berkuasa, maka baginda telah meneruskan usaha suci saudara 
baginda ini. 


Angkatan tentera Islam yang diberangkat untuk menggempur kota 
Constantinople terdiri daripada angkatan darat dan laut. Angkatan darat telah 
bermarkas di kota Marj Dabiq iaitu sebuah tempat yang letaknya sejauh empat 
farsakh dari kota Halab. Maharaja kerajaan Byzentium atau Rom Timur ketika 
itu ialah Anstisius 1l. Baginda ini telah berusaha dengan bersungguh-sungguh 
menghalang bahan makanan, minuman dan lain-lain keperluan tambahan yang 
diperlukan di dalam peperangan seperti senjata yang dihantar oleh Khalifah 
Sulaiman bin Abdul Malik daripada sampai ke tangan angkatan tentera Islam 
yang bermarkas di Marj Dabig itu. 


Tetapi usaha Emperor Rom itu telah mengalami kegagalan kerana seorang 
pahlawan mereka bernama Leo al-Azuri al-Bizanti telah melakukan 
pengkhianatan kepada bangsanya dengan belot kepada pihak Islam. Leo al- 
Azuri al-Bizanti bertindak demikian adalah kerana beliau tamak kepada kuasa 
yang sedang berada di tangan Emperor Anstisius Il. Bersama dengan Leo al- 
Azuri al-Bizanti, Panglima Muslamah bin Abdul Malik memimpin angkatan 
tentera Islam mara ke Asia Kecil dan menawan satu demi satu kota-kota atau 
bandar-bandar di Asia Kecil itu. Akhirnya pasukan tentera darat Islam itu 
sampai di kota Constantinople dan mengepung kota itu bersama-sama dengan 
angkatan tentera laut Islam. Dengan itu terjadilah pengepungan ke atas kota 
Constantinople oleh tentera Islam dari darat dan laut. Pengepungan berjalan 
sampailah masuk ke tahun 99 Hijrah/717 Masihi. Tetapi kemudian Leo al-Azuri 
al-Bizanti telah mengkhianati pihak tentera Islam dengan kembali semula 
menyertai angkatan tentera Rom Timur yang menyebabkan tentera Islam 
menjadi kelam kabut dan keliru. Kapal-kapal perang tentera Islam telah dibedil 
dan banyak yang tebakar dan musnah. Dalam keadaan ditimpa serangan pihak 
tentera Byzentium yang hebat itu, tiba-tiba sampai berita daripada kota 
Damsyik yang memberitahu bahawa Khalifah Sulaiman bin Abdul Malik sudah 
wafat. 

Jadi sekali lagi usaha untuk menakluk kota Constantinople yang diusahakan 
sejak zaman Khalifah Mu'awiyah bin Abu Sufyan telah mengalami kegagalan. 


Wafat 


Khalifah Sulaiman bin Abdul Malik wafat pada 10 hb Safar tahun 99 
Hijrah/717 Masihi pada hari Jumaat setelah memerintah selama kira-kira dua 
tahun lapan bulan sahaja bermula dari tahun 96 Hijrah/714 Masihi. Tentang 
bagaimana baginda wafat itu, terdapat dua riwayat. Riwayat pertama 
mengatakan baginda wafat adalah disebabkan sangat kekenyangan. Memang 
sejarah masyhur sekali mengatakan Khalifah Sulaiman bin Abdul Malik adalah 
seorang khalifah yang sangat suka kepada makanan yang lazat-lazat dan 
baginda apabila makan dan minum akan makan dan minum dengan sangat 
banyak atau berlebih-lebihan. Biasalah setiap hari baginda akan makan dan 
minum dengan banyaknya kerana baginda adalah seorang yang kuat makan. . 
Tetapi baginda tidak sakit atau mati. Namun disebabkan ajal baginda sudah 
sampai, maka hidangan yang terakhir baginda makan telah membawa kepada 
ajal baginda kerana sangat kekenyangan itu. Inilah riwayat yang diterima 
ramai. 


Manakala riwayat yang kedua mengatakan baginda wafat bukan bersabit 
dengan kerana terlalu banyak makan dan minum, tetapi disebabkan oleh ajal 
telah sampai. Diceritakan Khalifah Sulaiman bin Abdul Malik wafat seminggu 
setelah baginda pulang dari mengiringi satu jenazah rakyat baginda di daerah 
Dabiq yang dimakamkan di dalam sebuah kebun. Ketika di tempat 
pengkebumian rakyat baginda itu, dikatakan Khalifah Sulaiman bin Abdul 
Malik telah mengambil sedikit tanah di perkuburan itu dan berkata, “Alangkah 
bagusnya tanah ini. Alangkah wanginya tanah ini.” Seminggu kemudian iaitu 
pada hari Jumaat, Khalifah Sulaiman bin Abdul Malik lalu wafat dan jenazah 
baginda disemadikan berhampiran dengan kubur orang yang baginda ziarah 
itu. 


Memang riwayat yang mengatakan Khalifah Sulaiman bin Abdul Malik 
wafat disebabkan kekenyangan yang diterima oleh masyarakat umumnya sejak 
dahulu sehingga sekarang kerana ianya telah diajar sejak di sekolah lagi. Tetapi 
pada pemikiran penyusun yang kurang bijak ini, penyusun lebih menerima 
riwayat yang mengatakan Khalifah Sulaiman bin Abdul Malik wafat dalam 
keadaan yang baik dan terpuji. Sebab memang ada orang yang mati kerana 
sangat kekenyangan. Tetapi satu dalam sejuta. Dan dikatakan Khalifah 
Sulaiman bin Abdul Malik adalah seorang daripada manusia yang malang itu. 


Lainlah kalau terdapat satu riwayat sahaja yang menceritakan tentang sebab- 
sebab yang membawa kepada wafatnya Khalifah Sulaiman bin Abdul Malik. Ini 
ada dua riwayat. Jadi para penulis sejarah Islam boleh memilih cara mana yang 
sampai riwayat kepada mereka itu. Apabila seorang ahli sejarah itu adalah 
seorang yang mencintai pemerintahan kerajaan bani Umayyah, maka dia akan 

menerima riwayat yang baik-baik yang didengar atau yang disampaikan 
kepadanya oleh seseorang, dan menolak yang tidak baik. Begitulah juga 
sebaliknya. 


Tetapi oleh kerana penyusun lebih mempercayai Khalifah Sulaiman bin 
Abdul Malik adalah seorang khalifah yang merupakan kunci kebaikan seperti 
yang dikatakan oleh Imam Tabari, seorang khalifah yang menggalakkan rakyat 
agar sentiasa mengerjakan sembahyang pada waktunya seperti yang dikatakan 
oleh Imam Muhammad bin Sirin, dan seorang khalifah yang sangat 
mengutamakan keadilan seperti yang dikatakan oleh Imam Sayuti, maka 
penyusun yakin dan menerima riwayat yang mengatakan Khalifah Sulaiman 
bin Abdul Malik wafat secara biasa bukan disebabkan kekenyangan kerana 
terlalu banyak makan dan minum. 


Sebelum wafat, Khalifah Sulaiman bin Abdul Malik telah mewasiatkan agar 
Umar bin Abdul Aziz saudara sepupu baginda dilantik menjadi khalifah 
menggantikan tempat baginda. Selepas Umar hendaklah dilantik pula Yazid bin 
Abdul Malik saudara baginda sebapa. Baginda melantik Umar bin Abdul Aziz 
adalah di atas nasihat penasihat atau menteri baginda yang bernama Raja' bin 
Haiwah, yang selain merupakan seorang tokoh politik yang pintar, juga adalah 
seorang ulama' yang sangat alim dan wara'. 


Keluarga 


Selama hidupnya Khalifah Sulaiman bin Abdul Malik telah berkahwin 
dengan empat orang perempuan. Hasil daripada keempat-empat orang isteri 
baginda itu, baginda telah dikurniakan seramai dua belas orang anak yang 
semuanya lelaki. Marilah kita lihat siapakah isteri-isteri dan anak-anak Khalifah 
Sulaiman bin Abdul Malik itu:- 


Isteri pertama baginda ialah Ummu Abban binti Abban bin al-Hakkam bin 
Abul Ass. Jelas isteri pertama Khalifah Sulaiman bin Abdul Malik ini adalah 
emak sepupu baginda sendiri. Hasil dari perkahwinan ini baginda dikurniakan 
seorang putera bernama Ayub. Tetapi Ayub wafat sebelum ayahandanya wafat 
iaitu ketika sedang remaja. 


Isteri kedua baginda ialah Ummu Yazid bin Abdullah bin Yazid bin 
Mu'awiyah bin Abu Sufyan yang merupakan kerabatnya yang masih dekat. 
Hasil daripada isteri yang kedua ini, baginda mendapat tiga orang putera iaitu 
Yazid, al-Qasim dan Said. 


Isteri baginda yang ketiga ialah Aisyah binti Abdullah bin Amru bin Uthman 
bin Affan. Hasil dari perkahwinan ini baginda mendapat dua orang putera iaitu 
Yahya dan Ubaidullah. 


Isteri baginda yang keempat atau terakhir ialah Ummu Amru binti Abdullah 
bin Khalid bin Usaid bin Abul Ass. Hasilnya baginda mendapat seorang putera 
iaitu Abdul Wahid. 

Abdul Wahid bin Sulaiman adalah gabenor di Hijaz pada masa 
pemerintahan Khalifah Marwan bin Muhammad. Beliau dibunuh oleh Salih bin 
Ali bin Abdullah bin al-Abbas. 


Selain anak-anak dari empat isteri yang merupakan perempuan-perempuan 
merdeka, Khalifah Sulaiman bin Abdul Malik masih mempunyai lima orang 
putera dengan Ummu Walad iaitu al-Harith, Amru, Umar, Abdul Rahman dan 
Daud. 


Apakah Khalifah Sulaiman Seorang Yang Salih Dan Takwa? 


Mungkin di kalangan para pembaca yang budiman, terasa mahu bertanya, 
bagaimana penyusun boleh terfikir bahawa Khalifah Sulaiman bin Abdul Malik 
adalah seorang insan yang salih dan bertakwa kepada Allah SWT, sedangkan 
para penulis sejarah rata-rata mengatakan khalifah ini adalah seorang yang 
rendah moralnya dan matinya pun disebabkan sangat kekenyangan kerana 
terlalu banyak makan dan minum? Kalau mengikut kisah-kisah atau catitan 
sejarah semasa baginda menjadi khalifah, jelas menunjukkan bahawa Khalifah 
Sulaiman bin Abdul Malik adalah seorang insan yang tidak kuat di dalam 
beragama. Baginda tidak disebut sebagai seorang khalifah yang menyukai 
agama dan amalan-amalan salih, sebaliknya menyenangi kehidupan mewah 
dan berfoya-foya dengan perempuan-perempuan dan sangat menggemari 
makanan dan minuman yang lazat-lazat. Tetapi ini adalah satu riwayat sejarah. 


Namun penyusun lebih cenderong mengatakan bahawa Khalifah Sulaiman 
bin Abdul Malik adalah seorang khalifah yang baik, meskipun tidak sampai ke 
tahap sangat salih dan wara' kerana riwayat yang mengatakan baginda sangat 
suka kepada amalan-amalan yang tidak baik seperti gemar kepada makanan 
dan minuman yang lazat-lazat dan menikmatinya dengan melampaui adalah 
riwayat yang dapat diterima. 


Penyusun mengandaikan ini berdasarkan tiga riwayat yang datangnya 
daripada tiga orang ulama' besar dan penulis sejarah. 


Andai pertama didasarkan kepada apa yang ditulis oleh Imam Tabari di 
dalam kitab beliau Tarikhul Ummam wal Mulk, “Orang ramai menyebut bahawa 
Sulaiman (Khalifah Sulaiman bin Abdul Malik - P) ini adalah dia merupakan 
kunci kebaikan, ia telah bemurah hati dengan membebaskan tawanan perang, 
dan mengampunkan orang-orang yang dipenjarakan, ia telah berbakti kepada 
rakyat, dan telah menunjuk Umar bin Abdul Aziz menjadi khalifah 
selepasnya.” 


Andai kedua didasarkan kepada apa yang ditulis oleh Imam Sayuti menulis 
di dalam kitabnya Tarikhul Khulafa', “Sulaiman (Khalifah Sulaiman bin Abdul 
Malik - P) adalah salah seorang khalifah-khalifah bani Umayyah yang terbaik, 
ia fasih dan lancar berbicara, sangat mengutamakan keadilan dan suka pergi 
berperang.” 

Manakala andaian yang ketiga didasarkan kepada apa yang diucapkan oleh 
Imam Muhammad bin Sirin iaitu maula kepada Sayidina Anas bin Malik dan 
seorang alim besar ahli fekah, hadis dan seorang pentadbir mimpi yang handal 
pula berkata, “Semoga Allah memberi rahmat kepada seorang tabiin besar yang 
sempat hidup pada zaman Khalifah Sulaiman bin Abdul Malik yang berkata, 
“Semoga Allah memberi rahmat kepada Sulaiman (Khalifah Sulaiman bin 
Abdul Malik - P), ia telah memulakan masa pemerintahannya dengan 
menggerakkan rakyat agar menunaikan sembahyang pada waktunya, dan 
diakhir pemerintahannya, dia menunjuk Umar bin Abdul Aziz sebagai khalifah 
sesudahnya.” 


Bagaimana dengan pandangan para pembaca semua? Apakah tuan-tuan dan 
puan-puan mahu menerima pendapat yang memburuk-burukkan peribadi 
Khalifah Sulaiman bin Abdul Malik, atau pendapat yang mengatakan baginda 
adalah seorang yang berperibadi mulia meskipun tidak sampai ke tahap salih 
dan wara’? 


Baiklah, kalaulah dikatakan Khalifah Sulaiman bin Abdul Malik adalah 
seorang khalifah yang zalim dan suka kepada kemewahan hidup, 
bagaimanakah pula baginda telah melantik dua orang ulama' yang salih iaitu 
Umar bin Abdul Aziz dan Raja' bin Haiwah sebagai menteri dan penasihat 
baginda? Masakan seorang pemerintah yang zalim dan suka hidup melampaui 
batas agama, tiba-tiba melantik orang salih dan alim untuk mendampingi dan 
menasihati baginda setiap masa? 


Sebenarnya ini tidaklah anih dan luar biasa Umar bin Abdul Aziz dapat 
mendampingi Khalifah Sulaiman bin Abdul Malik yang suka kepada 
kemewahan hidup sebab Umar bin Abdul Aziz pun bersikap demikian juga 
ketika beliau menjadi gabenor di Hijaz atau dengan kata lain sebelum baginda 
menjadi khalifah. Imam Sayuti menulis dalam kitabnya Tarikhul Khulafa' yang 
memperkatakan perkara ini iaitu, “.... ia (Umar bin Abdul Aziz) terlalu suka 
kepada kemewahan, memakai pakaian serta perhiasan yang berlebih- 
lebihan....” 


Manakala Abdul Aziz Saiyidul Ahli menulis di dalam kitabnya al-Khalifah az- 
Zahid bahawa harta kekayaan milik peribadi Umar bin Abdul Aziz semasa 
sebelum menjadi khalifah adalah banyak sekali. Kebunnya di Hijaz, Syam, 
Mesir, Yaman dan Bahrain mengeluarkan hasil mencapai 40,000 dinar setiap 
tahun, dan di dalam istananya penuh dengan perabut mewah dan mahal- 
mahal. 


Jadi ketika Umar bin Abdul Aziz bekerja sebagai menteri kepada Khalifah 
Sulaiman bin Abdul Malik, beliau dapat bekerjasama kerana ketika itu beliau 
belum lagi menjalani kehidupan zahid. 


Dan kalau dikatakan Khalifah Sulaiman bin Abdul Malik adalah seorang 
khalifah yang salih dan takwa, bagaimanakah dengan tindakan baginda 

membunuh tiga pahlawan besar yang sangat berjasa kepada agama dan negara, 
dan kebanyakan gabenor baginda adalah orang-orang yang zalim? 


Saya sebagai penyusun mahu menghakimi persoalan ini. Baiklah, mana yang 
lebih dapat diterima akal, seorang pemerintah yang jahat dan zalim telah 
melantik menteri dari kalangan orang-orang alim dan terkenal salih, dengan 
seorang pemerintah yang salih tiba-tiba melakukan pembunuhan ke atas orang- 
orang yang berjasa kepada agama dan mempunyai gabenor-gabenor yang zalim 
dan kejam? 


Pada pendapat penyusun yang bodoh dan cetak ilmu dan pemikiran ini, 
kalau dikatakan Khalifah Sulaiman bin Abdul Malik adalah seorang pemerintah 
yang salih dan melakukan tindakan membunuh disebabkan alasan-alasan yang 
tertentu dan melantik gabenor-gabenor wilayah yang terdiri daripada orang- 
orang jahat dan kejam. Ini rasanya biasa sangat berlaku di dalam mana-mana 
kerajaan. Rasulullah s.a.w. sendiri ada melakukan pembunuhan dan ada 
kakitangan baginda yang melakukan pembunuhan. Khalifah Irrasyidin 
semuanya ada melakukan pembunuhan, sama ada atas perintah mereka atau 
dilakukan atas tindakan sendiri. Khalifah-khalifah Abbasiyyah juga ada 
melakukan pembunuhan, bahkan sangat banyak. Namun masing-masing ada 
alasannya. 


Tetapi bagaimana kalau dikatakan Khalifah Sulaiman bin Abdul Malik 
adalah seorang pemerintah yang zalim dan jahat, tetapi telah melantik alim 
ulama’ meskipun bukanlah orang yang sangat salih atau zahid sebagai menteri 
atau penasihat baginda. Ini rasanya bukan suatu yang biasa berlaku di dalam 
mana-mana kerajaan. 


Kalau begitu mana yang lebih dapat diterima akal berkaitan peribadi 
Khalifah Sulaiman bin Abdul Malik? 


Apa yang nyata, seseorang yang bagaimanapun salih dan wara'nya, 
sekiranya dia menjadi pemerintah atau raja atau khalifah, dia tidak akan dapat 
mengelak daripada melakukan pembunuhan dan tindakan tegas. Kalau tidak 
kerajaan atau pemerintahannya akan cepat tumbang dan hancur. Jadi tidaklah 
anih kalau dikatakan Khalifah Sulaiman bin Abdul Malik adalah seorang 
khalifah yang salih, meskipun pegawai-pegawai atau gabenor-gabenor baginda 
terdiri daripada orang-orang yang zalim dan jahat kerana bertindak tegas untuk 
menjaga keutuhan dan keamanan negara, berbanding dikatakan Khalifah 
Sulaiman bin Abdul Malik adalah seorang khalifah yang zalim dan jahat, tetapi 
melantik penasihat dan menteri baginda dari kalangan orang-orang yang salih. 

Pengenalan 


Umar bin Abdul Aziz adalah khalifah bani Umayyah yang kelapan daripada 
seramai empat belas orang khalifah kerajaan bani Umayyah kesemuanya. 
Baginda dilantik menggantikan tempat saudara sepupu baginda Khalifah 
Sulaiman bin Abdul Malik yang wafat. Pada zaman pemerintahan Khalifah 
Sulaiman bin Abdul Malik, baginda adalah menteri merangkap penasihat 
bersama-sama Raja' bin Haiwah, seorang politikus-ulama'. Kebanyakan ahli- 
ahli sejarah Islam menggelar baginda sebagai Khalifah Irrasyidin Kelima 
(Khamis ar-Rasyidin). Kenapa? Kerana pemerintahan baginda yang kembali 
kepada corak pemerintahan para Khalifah Irrasyidin yang empat orang itu, 
tidak mengikut jejak corak pemerintahan para khalifah bani Umayyah yang 
sebelum baginda terutama dari aspek keadilan pemerintahan dan kezahidan 
hidup baginda sekeluarga. 


Dibanding dengan para Khalifah Irrasyidin yang empat itu, baginda lebih 
mirip kepada corak pemerintahan Khalifah Umar bin al-Khattab. Sehingga 
kerana itu baginda digelar sebagai Umar 1l. Apa yang membezakan Umar bin 
Abdul Aziz dengan Umar bin al-Khattab hanyalah pada sifat-sifat fizikal dan 
sifat kegarangan sahaja. 


Khalifah Umar bin Abdul Aziz memerintah negara tidak lama. Cuma selama 
dua tahun lebih sahaja sebagaimana lama masa pemerintahan Khalifah 
Sulaiman bin Abdul Malik juga. Tetapi dengan corak pemerintahan yang sangat 
berbeza, di mana ciri-ciri pemerintahan Khalifah Sulaiman bin Abdul Malik 
sangat mengutamakan keseronokan hidup seperti asyik dengan makanan dan 
minuman yang lazat-lazat. Tetapi pada zaman pemerintahan Khalifah Umar bin 
Abdul Aziz, rakyat mengutamakan ibadat, kehidupan sederhana, mengingati 
kehidupan di alam akhirat. Meskipun masa pemerintahan baginda tidak lama, 
tetapi telah mencapai kejayaan lebih daripada khalifah-khalifah lain yang 
memerintah berbelas-belas tahun. 

Kelahiran dan Peribadi 


Khalifah Umar bin Abdul Aziz dilahirkan di kota Madinah pada tahun 62 
Hijrah/682 Masihi ketika kerajaan sedang berada di dalam tangan Khalifah 
Yazid bin Mu'awiyah. Ketika itu gabenor kota Madinah dipegang oleh Marwan 
bin al-Hakkam datuk beliau dari pihak bapa. Tetapi Imam Nawawi berkata di 
dalam kitabnya berjudul Tahazibul Asma' bahawa Umar bin Abdul Aziz 
dilahirkan di kota Hulwan yang letaknya tidak jauh dari kota Qahirah, Mesir 
ketika ayahandanya menjadi gabenor Mesir. Kalau riwayat Imam Nawawi ini 
benar, maka bererti Umar bin Abdul Aziz dilahirkan pada tahun 65 hijrah. Dua 
tahun lebih muda daripada pendapat yang masyhur. Marwan bin al-Hakkam 
mempunyai empat orang anak-anak lelaki iaitu Abdul Malik, Abdul Aziz, 
Muhammad dan Bisyr. 


Khalifah Umar bin Abdul Aziz datang dari dua jalur keturunan Quraisy 
yang paling terkemuka. Keturunan baginda dari pihak bapa adalah dari 
keturunan bani Umayyah, manakala dari pihak ibu adalah dari keturunan bani 
Adi. Kedua-dua datuk baginda dari dua jalur keturunan itu adalah orang-orang 
besar yang terkemuka. Datuk baginda dari pihak bapa iaitu Marwan bin al- 
Hakkam adalah seorang tokoh bani Umayyah yang sangat terkemuka. Nama 
Marwan bin al-Hakkam mulai terserlah di dalam sejarah Islam sejak zaman 
pemerintahan Khalifah Uthman bin Affan lagi. Beliau bertugas sebagai 
Setiausaha Peribadi kepada Khalifah Uthman bin Affan dan seterusnya dilantik 
menjadi gabenor di kota Madinah pada zaman Khalifah Mu'awiyah bin Abu 
Sufyan dan dilantik menjadi khalifah bani Umayyah yang keempat 
menggantikan tempat Khalifah Mu'awiyah bin Yazid yang meletak jawatan. 


Manakala datuk baginda dari pihak ibundanya pula adalah Khalifah Umar 
bin al-Khattab, Khalifah Irrasyidin yang kedua yang terkenal sangat adil dan 
zahid. Khalifah Umar bin al-Khattab pernah meramalkan (disebabkan ada 
kaitan dengan mimpi yang dialaminya yang merupakan keramat kasyaf 
kepadanya) bahawa akan lahir dari anak cucunya seorang yang akan menjadi 
pemerintah yang memerintah dengan sangat adil. Umar bin al-Khattab berkata; 


“Dari keturunanku akan lahir seorang lelaki yang berparut di dahinya. Ia 
akan memenuhi dunia dengan keadilan.” 


Sekarang marilah kita lihat salasilah keturunan Khalifah Umar bin Abdul 
Aziz dari kedua-dua jalur keturunan ibu bapa baginda itu:- 
Dari pihak bapa, baginda adalah Umar bin Abdul Aziz bin Marwan bin al- 


Hakkam. Manakala dari pihak ibu pula baginda adalah Umar bin Ummu Asim 
binti Asim bin Umar bin al-Khattab. Nama sebenar Ummu Asim ialah Laila. 


Kisah perkahwinan datuk baginda Asim bin Umar bin al-Khattab dengan 
nenek baginda anak gadis perempuan janda miskin amatlah terkenal sekali. Ini 
adalah berhubung kait dengan sikap kesungguhan Khalifah Umar bin al- 
Khattab menjaga kebajikan rakyat baginda. Segala-galanya bermula pada suatu 

malam di mana Khalifah Umar bin al-Khattab telah keluar meronda bersama 
pembantu baginda yang bernama Aslam. Dia adalah pembantu Khalifah Umar 
bin al-Khattab yang sering keluar bersama Khalifah Umar bin al-Khattab kerana 
meronda melihat nasib rakyat pada malam hari. 


Setelah lama berjalan pada suatu lorong di dalam kota Madinah, Khalifah 
Umar bin al-Khattab dan Aslam bersandar pada sebuah dinding rumah yang 
agak buruk untuk berehat setelah badan merasa keletihan. Tiba-tiba Khalifah 
Umar bin al-Khattab terdengar isi rumah itu sedang bercakap-cakap, jelas 
percakapan mereka. Khalifah Umar bin al-Khattab menadah telinga baginda 
untuk mendengar apakah yang sedang dipercakapkan oleh isi rumah itu. 
Tujuan baginda berbuat demikian bukan kerana mahu mengintip untuk 
mencari rahsia atau keburukan isi rumah itu, tetapi untuk mengetahui apakah 
terdapat kekurangan kehidupan penghuni rumah itu agar baginda dapat 
memberi bantuan segera. 


Dialog isi keluarga itu berbunyi:- 


Ibu: Campurlah susu itu dengan air semoga kita mendapat keuntungan yang 
lebih. 


Anak: Tak boleh ibu. Amirul Mu'minin Umar tidak mengizinkan sesiapapun 
berbuat demikian. 


Ibu : Mana Amirul Mu'minin tahu. Kan dia tak nampak kita. 
Anak : Tapi Tuhan Umar nampak perbuatan kita ibu. 


Setelah mendengar jawapan dari si anak seperti itu, maka Khalifah Umar bin 
al-Khattab terus menyuruh Aslam memberi tanda pada rumah itu dan mereka 
berdua terus bergegas pulang tanpa meneruskan rondaan lagi. Pada keesokan 
harinya Khalifah Umar bin al-Khattab bertanya kepada anak-anak baginda, 
siapakah di antara mereka yang mahu berkahwin kerana calon isterinya sudah 
ada. Maka anak baginda yang bernama Asim telah menyanggupinya kerana dia 
masih belum berkahwin lagi. Lantas Khalifah Umar bin al-Khattab 
mengahwinkan putera baginda yang bernama Asim itu dengan anak gadis si 
janda miskin yang beriman tulin itu. 


Asim dan isterinya anak gadis yang salihah itu telah memperolehi anak 
perempuan yang dinamakan Laila (gelarannya Ummu Asim). Gadis itu telah 
disunting oleh Abdul Aziz bin Marwan dan telah melahirkan Umar. 


Memperkatakan tentang peribadi Khalifah Umar bin Abdul Aziz, penyusun 
masih belum menemui tentang sifat-sifat fizikal baginda. Apakah baginda 
seorang yang kacak dan tampan, tinggi atau rendah, gemuk atau kurus. Apa 
yang jelas yang disebut di dalam sejarah Islam ialah baginda mempunyai parut 
di dahi akibat ditendang oleh kuda semasa kecilnya. 


Tentang baginda ada mempunyai parut di atas dahi ada riwayat yang 

menceritakannya. Dikatakan pada suatu hari ketika Umar bin Abdul Aziz 
masih kanak-kanak, seekor kuda telah menendang kepalanya yang 
menyebabkan berdarah dahinya. Ayahandanya Abdul Aziz bin Marwan sambil 
mengesat darah yang mengalir di dahi anaknya itu berkata, “Kalau 
anakandalah orang dari keluarga Umayyah yang mempunyai parut di dahi, 
tentulah anakanda akan menjadi orang yang bahagia.” 


Abdul Aziz bin Marwan mengucapkan kata-kata sebegini kepada putera 
beliau Umar adalah disebabkan telah sampai riwayat kepada beliau bahawa 
datuk Ummu Asim isteri beliau iaitu Khalifah Umar bin al-Khattab pernah 
bermimpi dan menyebut-nyebut (ini adalah keramat beliau) bahawa akan lahir 
dari anak cucunya seorang yang akan menjadi pemerintah yang memerintah 
dengan sangat adil. Umar bin al-Khattab berkata; 


“Dari keturunanku akan lahir seorang lelaki yang berparut di dahinya. Ia 
akan memenuhi dunia dengan keadilan.” 


Penyusun juga percaya bahawa Khalifah Umar bin Abdul Aziz adalah 
seorang lelaki yang kacak dan tampan. Orang yang tampan dan kacak biasanya 
suka berlagak dan bergaya. Ini adalah merupakan satu ciri-ciri sifat peribadi 
Khalifah Umar bin Abdul Aziz. Seorang ulama' besar bernama Ibnul Abdul 
Hakkam menulis sebuah kitab tentang Khalifah Umar bin Abdul Aziz, tulisnya, 
“.... Umar bin Abdul Aziz.... amat gemar memakai wangi-wangian, rambutnya 
dipanjangkan........ bila berjalan, diperindahkan sungguh jalannya.” 


Tetapi ciri-ciri peribadi Khalifah Umar bin Abdul Aziz bertukar sama sekali 
berlawanan seratus peratus setelah baginda dilantik menjadi khalifah. Seorang 
yang selalu memerhati keadaan baginda bernama Yunus bin Abu Shuhaib 
bercerita, “Dulu aku lihat Umar bin Abdul Aziz, ikat kainnya sarungnya 
tenggelam di celah-celah lipatan perutnya (kerana gemuknya), tetapi setelah ia 
jadi khalifah, aku lihat tulang-tulang rusuknya dapat ku hitung tanpa 
menyentuhnya sama sekali.” 


Baginda juga adalah seorang yang amat bijak, cerdik dan mempunyai fikiran 
yang berhikmah. Banyak kata-katanya dilihat sebagai percakapan yang 
berhikmat dan sangat tinggi nilainya. 


Manakala sifat-sifat kejiwaan atau fi'il perangai baginda pula adalah 
sebagaimana berikut:- 


Umar bin Abdul Aziz adalah seorang yang cintakan perdamaian, lemah 
lembut, pemaaf, jujur, adil, cintakan ilmu pengetahuan, alim, wara' dan 
mengambil berat terhadap hal ehwal rakyat jelata. 


Sebelum dilantik menjadi khalifah atau ketika sedang menjadi gabenor atau 
menteri, Umar bin Abdul Aziz sangat suka kepada kehidupan mewah, 
memakai pakaian yang mahal-mahal dan memakai wewangian. Orang ramai 
dapat mengetahui kedatangan baginda dengan mencium bau baginda yang 

dibawa angin. 


Tetapi semua sifat dan tabiat baginda ini telah hilang daripada peribadi 
baginda sebaik sahaja baginda dilantik menjadi khalifah. Yang tidak hilang 
cuma sifat suka kepada bau-bauan. Kerana ini adalah kegemaran Rasulullah 
s.a.w. juga dan bukan satu ciri kemewahan. 


Satu lagi sifat baginda yang menyusahkan baginda ialah sentiasa merasa 
tidak puas apabila mendapat sesuatu. Tetapi mujurlah baginda telah mencapai 
keinginan yang terakhir yang sebenarnya sangat dituntut oleh agama Islam. 
Marilah kita lihat dialog di antara Khalifah Umar bin Abdul Aziz dengan isteri 
baginda Fatimah binti Khalifah Abdul Malik yang membuka rahsia tentang 
perasaan hati baginda yang tidak pernah merasa puas dengan kenikmatan atau 
kedudukan yang diperolehi. 


Ketika Umar bin Abdul Aziz dilantik ke jawatan khalifah, secara mendadak 
atau tiba-tiba sikap baginda berubah. Apa yang sebelumnya bukan menjadi ciri 
peribadi baginda secara tiba-tiba menjadi ciri peribadi baginda iaitu mencintai 
kehidupan zahid atau hidup ala para pengamal tasauf. Isteri baginda Fatimah 
puteri Khalifah Abdul Malik bin Marwan amat terkejut dengan perubahan ini. 
Sehingga isteri baginda bertanya kepada baginda sebab-sebab terjadi perubahan 
itu. Baginda menjawab; 


“Aku adalah seorang manusia yang sentiasa mahukan kelebihan. Sebelum 
aku menjadi gabenor, aku mahu dilantik menjadi gabenor, lalu kemahuan aku 
itu tercapai. Setelah aku dapat menjadi gabenor, aku mahu pula menjadi 
menteri. Setelah aku dilantik menjadi menteri, aku mahu pula menjadi khalifah. 
Setelah aku dilantik menjadi khalifah, aku mahu kedudukan yang lebih tinggi 
lagi.” 


“Ingin apa lagi,” tanya isteri baginda dengan hairan kerana sudah tidak ada 
lagi kedudukan atau jawatan yang lebih tinggi di dunia ini daripada dapat 
menjadi khalifah. 


“Aku inginkan syurga,” jawab Khalifah Umar bin Abdul Aziz tenang. 


Fatimah binti Abdul Malik terus menangis kerana mengingatkan keimanan 
suaminya yang sudah begitu tinggi. 


Satu sikap yang perlu disebut mengenai diri Khalifah Umar bin Abdul Aziz 
ialah baginda tidak lagi melakukan hubungan batin dengan isteri baginda 
sebaik sahaja baginda dilantik menjadi khalifah. Lihatlah apa yang 
diperkatakan oleh isteri baginda Fatimah binti Abdul Malik, “Aku tak pernah 
melihatnya (suaminya Khalifah Umar bin Abdul Aziz) mandi, membersihkan 
dirinya dari janabah atau mimpi sejak ia diangkat menjadi khalifah sampai 
wafatnya.” 

Membesar Dan Dididik Di Kota Madinah 


Setelah berusia hampir setahun atau setahun lebih, datuk beliau Marwan bin 
al-Hakkam dilantik menjadi khalifah bani Umayyah yang kelima menggantikan 
Khalifah Mu'awiyah bin Yazid yang meletak jawatan. 


Ketika itu keadaan dalam negara amat huru-hara sekali. Boleh dikatakan 
ketika itu kuasa pemerintahan berada di tangan Khalifah Abdullah bin az- 
Zubair yang menguasai hampir di seluruh semenanjung Tanah Arab. 


Ketika datuknya Khalifah Marwan bin al-Hakkam menyerang negeri Mesir 
pada tahun 64 Hijrah/684 Masihi, beliau masih tinggal di kota Madinah 
bersama-sama ibundanya. Sedangkan ayahandanya Abdul Aziz turut bersama- 
sama ayahandanya (datuk beliau) Khalifah Marwan bin al-Hakkam membuat 
serangan ke atas negeri Mesir yang sedang dikuasai oleh kerajaan bani az- 
Zubairi dengan gabenornya Abdul Rahman bin Jahdam. 


Setelah negeri Mesir berjaya ditawan oleh Khalifah Marwan bin al-Hakkam, 
dan setelah Khalifah Marwan bin al-Hakkam mahu kembali semula ke negeri 
Syam, baginda telah melantik putera baginda Abdul Aziz menjadi gabenor 
negeri Mesir. Tak lama kemudian, barulah Umar bin Abdul Aziz dibawa ke 
negeri Mesir oleh keluarganya dan beliau hidup dan membesar di sana buat 
beberapa ketika sahaja. 


Sejarah Islam mencatitkan bahawa Abdul Aziz bin Marwan menjadi gabenor 
bagi negeri Mesir selama 21 tahun iaitu dari tahun 64 Hijrah/684 Masihi sampai 
ke tahun 85 Hijrah/704 Masihi. Beliau wafat ketika memegang jawatan setahun 
sebelum adindanya Khalifah Abdul Malik bin Marwan wafat. 


Gabenor negeri Mesir Abdul Aziz bin Marwan adalah seorang manusia yang 
salih dan takwa kepada Allah SWT. Beliau dididik oleh ayahandanya Khalifah 
Marwan bin al-Hakkam secara salih dan menghayati amalan-amalan agama 
dengan penuh kesungguhan. Sejarah Islam mencatitkan bahawa Khalifah 
Marwan bin al-Hakkam sentiasa membaca al-Qur'an setiap hari. Dan beliau 
termasuk seorang khalifah yang salih dan sangat kuat beribadat. Baginda juga 
dikatakan sangat erat bersahabat dengan para sahabat Rasulullah s.a.w. yang 
menyokong perjuangan Khalifah Mu'awiyah bin Abu Sufyan dan khalifah- 
khalifah bani Umayyah yang seterusnya seperti Abu Said al-Khudri, seorang 
sahabat Nabi yang tergolong salah seorang daripada tujuh orang yang paling 
banyak meriwayatkan hadis. Diceritakan bahawa sering orang ramai melihat 
Marwan bin al-Hakkam ketika menjawat jawatan gabenor kota Madinah 
berjalan saling berpegangan tangan dengan Abu Said al-Khudri. Ini 
menunjukkan betapa Marwan bin al-Hakkam adalah seorang yang kuat 
beragama, beribadat dan menjalani kehidupan yang salih. 


Jelas Khalifah Marwan bin al-Hakkam juga mahu melihat anak-anak baginda 
membesar selaku seorang manusia yang salih, alim dan menjadi seorang 
mu min sejati. 

Ya, Abdul Aziz bin Marwan telah muncul menjadi seorang manusia yang 
salih, wara’ dan kuat beribadat. Sebab itu setelah beliau dilantik menjadi 
gabenor negeri Mesir, beliau tidak mendidik putera beliau Umar dengan 
kemewahan hidup semata. Beliau mahu Umar bin Abdul Aziz muncul menjadi 
seorang pemuda yang berilmu, salih, kuat beribadat dan bertakwa kepada 
Allah SWT. Kerana itu setelah Umar bin Abdul Aziz berusia lima hingga tujuh 
tahun, beliau telah menghantar semula putera beliau ini ke kota Madinah dan 
diserahkan kepada beberapa orang salih dan alim untuk memberi pendidikan 
dan ilmu kepada Umar. Salah seorang guru yang mendidik Umar bernama 
Ubaidullah bin Abdullah bin Utbah bin Mas'ud. Ubaidullah bin Abdullah 
adalah seorang ulama' fekah yang terkemuka di kota Madinah dan datuknya 
Utbah bin Mas'ud adalah saudara kepada Ibnu Mas'ud (Abdullah bin Mas'ud). 
Kedua bersaudara ini adalah sahabat Rasulullah s.a.w. 


Ubaidullah bin Abdullah adalah termasuk salah seorang Fuqaha' Tujuh 
Madinah yang pro Khalifah Ali bin Abu Talib. Dengan kata lain, Ubaidullah 
adalah seorang Syiah. Umar bin Abdul Aziz mula mengenali keutamaan 
Sayidina Ali bin Abu Talib setelah mendapat pendidikan daripada gurunya 
Ubaidullah bin Abdullah ini. 


Ubaidullah bin Abdullah mendidik Umar bin Abdul Aziz agar mencintai 
Sayidina Ali bin Abu Talib dan keluarganya. Sebab itu apabila Umar bin Abdul 
Aziz menyebut Sayidina Ali bin Abu Talib dengan cara yang tidak baik, beliau 
memperlihatkan wajah yang masam tanda marah di atas sikap Umar itu. Umar 
bin Abdul Aziz bertanya kepada gurunya Ubaidullah kenapakah beliau masam 
bila nama Sayidina Ali bin Abu Talib disebut dengan cara yang tidak baik atau 
dikutuk? Ubaidullah bin Abdullah memberitahu Umar tentang keutamaan 
Sayidina Ali dan keluarganya. Sejak saat itu barulah Umar bin Abdul Aziz tahu 
tentang keutamaan Sayidina Ali bin Abu Talib dan keluarganya. 


Tetapi akhir nasib hidup Ubaidullah bin Abdullah menderita sekali. 
Sebabnya orang-orang bani Umayyah dapat menghidu pegangan Ubaidullah 
bin Abdullah. Mereka melihat Umar bin Abdul Aziz yang dididik oleh 
Ubaidullah bin Abdullah semakin mencintai Sayidina Ali bin Abu Talib dan 
keluarganya. Mereka telah menangkap Ubaidullah bin Abdullah dan terus 
membunuh ulama' yang salih ini dengan cara menanamnya hidup-hidup. 


Selama berada di bawah didikan Ubaidullah bin Abdullah, Umar bin Abdul 
Aziz telah mendapat pendidikan yang benar-benar sempurna di dalam ilmu- 
ilmu agama. Sehingga dikatakan baginda menghafal seluruh al-Qur'an dan alim 
di dalam bidang fekah, tafsir dan hadis. 


Selain kepada Ubaidullah bin Abdullah, Umar bin Abdul Aziz juga belajar 
kepada Amrah binti Abdul Rahman bin Saad bin Zurarah al-Ansari, seorang 
murid Ummul Mu'minin Sayidatina Aisyah rha yang sangat alim. 

Menjadi Gabenor Kota Madinah 


Selama belajar di kota Madinah di bawah pengawasan beberapa orang 
ulama’ besar seperti Ubaidullah bin Abdullah, Umar bin Abdul Aziz sering 
pergi ke Mesir untuk berjumpa dengan ayahanda dan bondanya. Jadi beliau 
sentiasa berulang alik beberapa kali dalam setahun antara Madinah dengan 
Mesir. Tetapi ketika saat-saat akhir pemerintahan ayahandanya selaku gabenor 
negeri Mesir, Umar bin Abdul Aziz telah tinggal di Mesir bersama-sama 
ayahanda dan ibundanya. 


Menjelang tahun 85 Hijrah/704 Masihi, ayahandanya Abdul Aziz bin 
Marwan wafat di Mesir. Dengan itu bapa saudaranya iaitu Khalifah Abdul 
Malik bin Marwan telah mengajaknya pulang ke negeri Syam dan kemudian 
dinikahkannya dengan puteri baginda yang bernama Fatimah bin Abdul Malik. 
Ketika itu usia Umar bin Abdul Aziz ialah 23 tahun. Menjelang tahun 86 
Hijrah/705 Masihi, iaitu setelah Khalifah al-Walid bin Abdul Malik dilantik 
menjadi khalifah, ketika Umar bin Abdul Aziz berusia 24 tahun, beliau telah 
dilantik menjadi gabenor kota Madinah oleh Khalifah al-Walid bin Abdul Malik 
yang juga merupakan adik iparnya dan saudara sepupunya. 


Meskipun Umar bin Abdul Aziz adalah seorang yang salih kerana didikan 
beberapa orang ulama' terkemuka seperti Ubaidullah bin Abdullah, dan telah 
terbentuk menjadi seorang manusia yang alim, salih, wara' dan kuat beribadat, 
tetapi Umar bin Abdul Aziz masih lagi menyukai kepada kehidupan yang serba 
mewah. Kehidupan rumah tangga beliau semasa beliau menjadi gabenor kota 
Madinah selama 7 tahun serupa dengan kehidupan para khalifah dan para 
gabenor yang lain. Dikatakan pakaian (jubah) Umar bin Abdul Aziz yang beliau 
pakai seharian mencecah harga sebanyak hampir 40,000 dirham dan badannya 
gemuk perutnya berlipat-lipat. 


Menjelang tahun 93 Hijrah/711 Masihi setelah beliau menjadi gabenor kota 
Madinah selama tujuh tahun, beliau telah dipecat oleh Khalifah al-Walid bin 
Abdul Malik atas nasihat al-Hajjaj bin Yusuf ath-Thaqafi kerana dikatakan tidak 
tegas dan bersikap lemah terhadap penduduk Hijaz yang kebanyakannya 
adalah merupakan musuh kerajaan bani Umayyah. 


Setelah Khalifah Sulaiman bin Abdul Malik dilantik menjadi khalifah bani 
Umayyah yang ketujuh, baginda telah melantik dua orang alim besar sebagai 
menteri baginda yang bertugas sebagai Penasihat Peribadi baginda iaitu Umar 
bin Abdul Aziz dan Raja' bin Haiwah. 


Meskipun Umar bin Abdul Aziz banyak memberi nasihat kepada Khalifah 
Sulaiman bin Abdul Malik, namun Khalifah Sulaiman bin Abdul Malik tidak 
dapat meninggalkan tabiatnya yang suka kepada makanan dan minuman yang 
lazat-lazat dan makan secara berlebih-lebihan. Keadaan Umar bin Abdul Aziz 
dengan Khalifah Sulaiman bin Abdul Malik tidak ubah seperti kedudukan Nabi 
Yusuf as dengan Raja Hyksos. 

Dilantik Menjadi Khalifah 
% Dilantik Atas Kebijaksanaan Raja’ Bin Haiwah 


Sebagaimana yang telah dijelaskan, Penasihat Peribadi merangkap Menteri 
kepada Khalifah Sulaiman bin Abdul Malik ialah dua orang alim yang salih 
iaitu Umar bin Abdul Aziz dan Raja' bin Haiwah. Kedua-duanya selain alim 
adalah sangat cerdik dan orang-orang bijaksana. Mereka berdua bekerjasama di 
dalam memberi nasihat dan pandangan kepada Khalifah Sulaiman bin Abdul 
Malik di dalam mentadbir negara. Mereka berdua sentiasa mendampingi 
Khalifah Sulaiman bin Abdul Malik di mana sahaja khalifah bergerak dan pergi. 


Sebaik sahaja Khalifah Sulaiman bin Abdul Malik mula memegang jawatan 
khalifah, baginda terus melantik putera baginda yang bernama Ayub sebagai 
Putera Mahkota. Tetapi Allah Set tidak mengizinkan dengan mewafatkan Ayub 
meninggal dunia ketika Khalifah Sulaiman bin Abdul Malik masih lagi hidup 
dan berkuasa. 


Setelah Khalifah Sulaiman bin Abdul Malik jatuh sakit dan merasa ajalnya 
sudah sampai, maka baginda telah bertanya kepada menteri baginda yang alim, 
pintar dan cerdik itu iaitu Raja' bin Haiwah, siapakah orang yang difikirkan 
layak untuk dilantik menggantikan tempat baginda sebagai khalifah. Raja' bin 
Haiwah memberi pandangannya agar dinilai oleh Khalifah Sulaiman bin Abdul 
Malik; 


“Wahai Amirul Mu'minin! Antara perkara-perkara yang dapat menolong 
khalifah di dalam kuburnya ialah pilihannya mencari pemelihara urusan umat 
(Islam) ialah seorang yang salih.” 


Maka Khalifah Sulaiman bin Abdul Malik menjawab baginda akan 
melaksanakan nasihat yang baik dari menteri baginda itu dan baginda akan 
melakukan sembahyang istikharah bagi mendapatklan pertunjuk dari Allah 
SWT siapakah orang yang layak dipilih. 


Kemudian Khalifah Sulaiman bin Abdul Malik menyebut-nyebut nama 
saudara sepupu baginda Umar bin Abdul Aziz. Maka dengan sepantas kilat 
Raja’ bin Haiwah terus memuji-muji Umar bin Abdul Aziz dan menyetujui 
cadangan Khalifah Sulaiman bin Abdul Malik itu. 


Sebenarnya Khalifah Sulaiman bin Abdul Malik sangat mengenang jasa 
Umar bin Abdul Aziz yang telah menyangkal kehendak Khalifah al-Walid bin 
Abdul Malik dahulu yang mahu melantik putera baginda Abdul Aziz sebagai 
Putera Mahkota. Agar jawatan khalifah tidak terlepas dari tangan keluarga 
Abdul Malik bin Marwan, Khalifah Sulaiman bin Abdul Malik telah 
menentukan bahawa khalifah setelah Umar bin Abdul Aziz ialah saudara 
baginda Yazid bin Abdul Malik. 


Sebelumnya Umar bin Abdul Aziz sudah tidak sedap hati kalau-kalau 
Khalifah Sulaiman bin Abdul Malik akan melantik beliau menjadi khalifah 

setelah melihat tindak tanduk Khalifah Sulaiman bin Abdul Malik yang sangat 
menyukai beliau. Sebelum apa-apa yang tidak menyenangi hatinya terjadi, 
Umar bin Abdul Aziz telah mengingatkan kepada Raja' bin Haiwah kalau 
sekiranya Khalifah Sulaiman bin Abdul Malik menyebut namanya, palingkan 
perhatiannya kepada orang lain. Katanya kepada Raja' bin Haiwah; 


“Wahai Raja'! Menurut pandanganku Amirul Mu'minin sudah mendekati 
ajalnya. Dan baginda sudah tentu akan menunjukkan penggantinya. Oleh itu 
dengan mempersaksikan nama Allah, aku mohon kepadamu, sekiranya 
baginda menyebut-nyebut namaku, alihkan perhatiannya kepada nama-nama 
yang lain. Tetapi sekiranya baginda tidak menyebut-nyebutnya (nama beliau), 
maka janganlah diingat-ingatkan kepada baginda.” 


Namun Raja' bin Haiwah adalah seorang ahli politik yang sangat cerdik. 
Beliau tidak mahu menyusahkan hati Umar bin Abdul Aziz. Beliau mahu hati 
Umar bin Abdul Aziz terus tenang dengan mengira beliau pasti tidak akan 
dilantik menduduki kerusi khalifah bani Umayyah yang ke lapan. Kata Raja’ 
bin Haiwah kepada Umar bin Abdul Aziz, 


“Wahai Umar! Aku benar-benar tidak mengira engkau boleh berprasangka 
seperti itu. Apakah engkau mengira keluarga Abdul Malik akan mengikut 
sertakan engkau ke dalam urusan mereka?” 


Umar bin Abdul Aziz menjadi sangat sedap hati mendengar kata-kata yang 
mengandungi hujah oleh Raja' bin Haiwah, sahabat karib beliau dan sama-sama 
memegang jawatan menteri dan penasihat khalifah semasa pemerintahan 
Khalifah Sulaiman bin Abdul Malik. 


Kemudian tanpa pengetahuan semua yang lain kecuali Raja’ bin Haiwah 
seorang sahaja, Khalifah Sulaiman bin Abdul Malik menulis surat wasiat 
perlantikan kepada Umar bin Abdul Aziz dengan disaksikan oleh Raja’ bin 
Haiwah seorang sahaja. Kemudian surat itu diberi cop mohor khalifah. Setelah 
itu baru Khalifah Sulaiman bin Abdul Malik memanggil kesemua kaum 
keluarga bani Marwan, sambil menunjukkan surat itu kepada keluarga Marwan 
bin al-Hakkam, baginda berkata kepada mereka semua, 


“Aku melantik orang yang diwasiatkan dalam surat ini.” 


Setelah Khalifah Sulaiman bin Abdul Malik wafat, Raja’ bin Haiwah terus 
memberitahu kepada orang-orang bani Umayyah terutama keluarga Khalifah 
Abdul Malik bin Marwan bahawa beliau ada menyimpan wasiat dari al- 
marhum Khalifah Sulaiman bin Abdul Malik. Wasiat ini wajib dipatuhi oleh 
semua kerana ia adalah wasiat khalifah yang berkuasa sebelumnya. Semua 
keluarga bani Abdul Malik bin Marwan bersetuju untuk memberi baiat kepada 
bakal khalifah yang dilantik oleh Khalifah Sulaiman bin Abdul Malik itu. 


Setelah semua keluarga Khalifah Sulaiman bin Abdul Malik bersetuju, maka 
Raja' bin Haiwah mengumpul semua keluarga Abdul Malik bin Marwan di 

masjid. Kemudian Raja' bin Haiwah berkhutbah kepada mereka semua dengan 
menyebut nama calon khalifah itu iaitu nama Umar bin Abdul Aziz. Maka 
terkejutlah semua keluarga Khalifah Abdul Malik bin Marwan kerana mereka 
penuh percaya bahawa bakal khalifah sesudah Khalifah Sulaiman bin Abdul 
Malik ialah saudara Khalifah Sulaiman iaitu adinda baginda Yazid. Dengan 
sebab itu anak-anak atau keluarga Khalifah Abdul Malik berniat untuk bangkit 
memberontak atau menyanggah, tetapi Raja' bin Haiwah memberi amaran 
keras bahawa huru-hara akan berlaku sekiranya calon yang ditentukan oleh al- 
marhum Khalifah Sulaiman bin Abdul Malik itu ditentang. 


Kerana bimbang huru-hara akan terjadi, maka seluruh keluarga Khalifah 
Abdul Malik bin Marwan telah bersetuju di atas perlantikan Umar bin Abdul 
Aziz menjadi khalifah, tetapi dengan syarat, khalifah sesudah Umar bin Abdul 
Aziz ialah Yazid bin Abdul Malik. Raja' bin Haiwah menyatakan persetujuan 
kerana wasiat al-marhum Khalifah Sulaiman bin Abdul Malik pun demikian 
juga. Khalifah Sulaiman bin Abdul Malik hanya mahu Umar bin Abdul Aziz 
yang menjadi khalifah sesudah baginda. 


Minta Ditarik Balik Perlantikan Dirinya 


Setelah Umar bin Abdul Aziz mendengar dari mulut Raja’ bin Haiwah, 
menteri yang bertugas sebagai pemegang wasiat al-marhum Khalifah Sulaiman 
bin Abdul Malik bahawa diri beliau yang dilantik menjadi khalifah sebagai 
pengganti al-marhum, maka beliau terus mengucap innalillahi wainna ilaihi 
rajiun. Kemudian beliau berkata, 


“Demi Allah ini sama sekali bukan permintaanku, baik secara rahsia 
mahupun secara terang-terangan.” 


Kemudian Umar bin Abdul Aziz naik ke atas mimbar dan berkhutbah, 
“Wahai sekalian manusia, aku dibebani perkara ini tanpa terlebih dahulu 
meminta pendapatku, dan tidak pula di atas permintaanku sendiri, dan juga 
tidak di atas permesyuaratan kaum Muslimin. Sekarang aku bebaskan dari baiat 
yang tuan-tuan telah ucapkan. Pilihlah sesiapa-sesiapa yang tuan-tuan fikirkan 
baik untuk dilantik menjadi khalifah tuan-tuan.” 


Ketika Umar bin Abdul Aziz sedang melangkah turun dari mimbar, para 
hadhiri telah memekik secara serentak, “Kami semua telah memilihmu.” 


Orang ramai berduyun-duyun sepakat menyatakan sumpah setia kepada 
Umar bin Abdul Aziz dan memberi baiat mereka yang baru kepada baginda. 


Kemudian Khalifah Umar bin Abdul Aziz telah turut sama-sama mengiringi 
jenazah al-marhum Khalifah Sulaiman bin Abdul Malik ke tanah perkuburan 
untuk dikebumikan. 


Setelah selesai permakaman Khalifah Sulaiman bin Abdul Malik, 
diriwayatkan kemudian datang Raja bin Haiwah bertanya kepada Umar bin 

Abdul Aziz, “Apakah tuan gembira dengan perlantikan tuan ini (menjadi 
khalifah) atau sebaliknya?” 


“Mengembirakan aku kerana orang ramai, menyedihkan aku kerana kau,” 
jawab Umar bin Abdul Aziz. Kemudian Umar menyambung lagi, “Aku 
bimbang aku telah membinasakan diriku.” 


Maksud kata-kata Khalifah Umar bin Abdul Aziz ini ialah kerana orang 
ramai yang telah memberi baiat semula itu telah menjadikan hati baginda 
senang, sebaliknya perbuatan Raja’ bin Haiwah yang telah menyokong 
perlantikan baginda sebagai khalifah kepada Khalifah Sulaiman bin Abdul 
Malik sebenarnya menyedihkan hati baginda kerana itu bukan syura yang 
diamalkan oleh khalifah-khalifah, tetapi kerajaan yang diamalkan oleh raja-raja. 


“Sesungguhnya keadaan tuan akan menjadi sebaik-baiknya sekiranya di 
dalam hati tuan ada rasa takut, yang aku bimbang tuan tidak merasai takut,” 
kata Raja' bin Haiwah pula. 


“Berilah aku nasihat,” pinta Khalifah Umar bin Abdul Aziz kepada Raja' bin 
Haiwah. 


“Moyang kita Adam diusir dari syurga disebabkan satu kesalahan sahaja,” 
nasihat Raja' bin Haiwah kepada Khalifah Umar bin Abdul Aziz yang baru 
sahaja dilantik menjadi khalifah itu. 


Setelah itu, Khalifah Umar bin Abdul Aziz pulang ke rumahnya dan terus 
duduk termenung. Seorang pelayan baginda bertanya, “Apakah yang telah 
mengganggu fikiran tuan?” 


Jawab Khalifah Umar bin Abdul Aziz, “Orang yang seperti aku ini layak 
untuk berdukacita. Aku wajib menyampaikan kepada setiap rakyatku akan 
haknya, sekalipun ianya tidak menulis surat kepadaku menceritakan 
keadaannya (yang memerlukan bantuan) dan tidak pula memintanya 
(bantuan).” 


Ketika orang-orang ramai datang menghala ke rumah baginda dengan 
kenderaan berhias yang terdiri daripada beberapa ekor kuda dan baghal untuk 
mengarak baginda selaku khalifah yang baru dilantik, baginda bertanya kepada 
mereka itu; 

“Apakah ini?” 

Orang ramai menjawab, “Ini adalah kenderaan khalifah.” 


Maka Khalifah Umar bin Abdul Aziz menjawab, “Binatang milikku lebih 
sesuai untukku.” 


Kemudian baginda memerintah supaya semua kenderaan dan perhiasannya 
dijual. Harganya dimasukkan ke dalam Baitul Mal. Begitu juga dengan 
perhiasan-perhiasan lain seperti tempat-tempat kaki untuk khalifah, 

permaidani-permaidani semuanya dijual dan wangnya dimasukkan ke dalam 
Baitul Mal. 


Sesungguhnya Khalifah Umar bin Abdul Aziz tidak menyenangi semua itu. 
Baginda tidak mahu perarakan seperti itu untuk meraikan perlantikan baginda 
sebagai khalifah. Baginda bukan merasa gembira, tetapi merasa sedih dan susah 
hati kerana telah dibebani dengan tanggungjawab yang besar dan berat. 
Baginda ketika itu sudahpun diresapi dengan keimanan yang inginkan kepada 
kehidupan zahid di dunia ini. 


Kemudian Khalifah Umar bin Abdul Aziz pergi ke masjid. Baginda 
berpidato di atas mimbar, 


“Tuan-tuan sekalian! Sesungguhya selepas al-Qur'an, tidak ada lagi kitab 
yang diturunkan Tuhan. Dan selepas Nabi Muhammad s.a.w., tidak ada lagi 
nabi yang diutuskanNya. Ketahuilah kamu semua, sesungguhnya aku bukanlah 
hakim yang menghukum, tetapi pelaksana perintah; aku bukan orang yang 
mengadakan sesuatu buat pertama kalinya (pengada bid'ah), tetapi seorang 
pengikut; bukan seorang yang paling baik di antara tuan-tuan, tetapi seorang 
yang paling berat memikul bebanannya. Seseorang yang lari dari pemerintah 
yang zalim itu, bukanlah ianya seorang yang zalim. Ingatlah bahawasanya tiada 
wajib mentaati perintah makhluk, dalam suatu kerja yang merupakan maksiat 
terhadap Allah SWT.” 


Jelas sekali dasar pemerintahan Khalifah Umar bin Abdul Aziz adalah mahu 
kembali semula kepada corak pemerintahan Khalifah Irrasyidin yang empat. 


Memulakan Pemerintahan 
% Dasar-Dasar Pemerintahannya 


Sebelum kita membicarakan tentang perubahan dasar pemerintahan 
Khalifah Umar bin Abdul Aziz daripada dasar yang dikuatkuasakan oleh 
khalifah-khalifah sebelumnya, ada baik juga kita memperkatakan sedikit 
tentang sikap peribadi Khalifah Umar bin Abdul Aziz sebaik sahaja baginda 
dilantik menjadi khalifah. 


Sebenarnya Umar bin Abdul Aziz membesar selaku seorang pemuda yang 
sangat pandai di dalam persoalan-persoalan agama, taat beragama, wara' dan 
berakhlak mulia. Tetapi sebagaimana yang telah diketahui beliau adalah 
seorang cucunda kepada seorang khalifah, putera kepada seorang gabenor dan 
anak saudara serta menantu kepada seorang khalifah. Ini sudah tentu telah 
mempengaruhi corak kehidupannya untuk menyukai kemewahan dan 
kemegahan hidup. Sebab itu mengikut riwayat ahli-ahli sejarah Islam, bahawa 
kehidupan Umar bin Abdul Aziz sebelum dilantik menjadi khalifah 
terutamanya setelah dilantik menjadi gabenor Hijaz hidupnya bergelumang 
dengan kemewahan makanan, pakaian dan tempat kediaman. Tidak ada 

bezanya dengan corak kehidupan para pembesar bani Umayyah yang lain 
kecuali pada masalah perkara-perkara yang haram dan pada perkara-perkara 
akhlak, kecerdasan fikiran yang berhikmat dan ilmu sahaja. 


Mengikut riwayat ahli-ahli sejarah Islam, pakaian yang biasa beliau pakai 
ketika menjadi gabenor harganya sehelai mencapai nilai 40,000 dirham. 


Tetapi sebaik sahaja baginda dilantik ke jawatan khalifah, secara mendadak 
atau tiba-tiba sikap baginda berubah. Apa yang sebelumnya bukan menjadi ciri 
peribadi baginda secara tiba-tiba menjadi ciri peribadi baginda iaitu mencintai 
kehidupan zahid atau ala para pengamal tasauf. Isteri baginda Fatimah puteri 
Khalifah Abdul Malik amat terkejut dengan perubahan ini. Dia bertanya kepada 
suaminya itu; 


“Apa yang menyebabkan abang berbuat seperti ini?” 


Khalifah Umar bin Abdul Aziz menjawab, “Aku adalah seorang manusia 
yang sentiasa mahukan kelebihan. Sebelum aku menjadi gabenor, aku mahu 
dilantik menjadi gabenor, lalu kemahuan aku itu tercapai. Setelah aku dapat 
menjadi gabenor, aku mahu pula menjadi menteri. Setelah aku dilantik menjadi 
menteri, aku mahu pula menjadi khalifah. Setelah aku dilantik menjadi khalifah, 
aku mahu kedudukan yang lebih tinggi lagi.” 


“Ingin apa lagi,” tanya isteri baginda dengan hairan kerana sudah tidak ada 
lagi kedudukan atau jawatan yang lebih tinggi di dunia ini daripada dapat 
menjadi khalifah. 


“Aku inginkan syurga,” jawab Khalifah Umar bin Abdul Aziz. 


Fatimah binti Abdul Malik terus menangis kerana mengingatkan keimanan 
suaminya yang sudah begitu tinggi. 


Sebagaimana yang telah dijelaskan bahawa Khalifah Umar bin Abdul Aziz 
adalah seorang yang sangat alim kerana beliau dididik oleh para ulama' yang 
sangat alim dan sangat salih seperti Ubaidullah bin Abdullah dan Amrah binti 
Abdul Rahman bin Saad bin Zurarah, cucu saudara kepada As'ad bin Zurarah 
sahabat Rasulullah s.a.w. yang sangat terkemuka. Kerana pendidikan itu 
baginda amat mengetahui perjalanan pemerintahan Rasulullah s.a.w. sepanjang 
hidup baginda. Dan sangat mengetahui perlaksanaan pentadbiran oleh para 
Khalifah Irrasyidin yang empat orang itu. Oleh kerana itu sebaik sahaja baginda 
dilantik menjadi khalifah, Khalifah Umar bin Abdul Aziz mendapati ada 
beberapa dasar yang dilaksanakan oleh para pemerintah kerajaan bani 
Umayyah sebelum baginda yang bertentangan dengan yang ditunjukajar oleh 
Rasulullah s.a.w. dan dilaksanakan oleh para Khalifah Irrasyidin yang empat. 
Ertinya dasar-dasar itu sudah terseleweng daripada ajaran agama Islam yang 
sebenar. Baginda berazam untuk mengubah semua penyelewengan itu agar 
ianya kembali kepada kedudukan yang sebenarnya sebagaimana yang diajar 
oleh agama Islam. 

Sebelum itu marilah terlebih dahulu kita lihat siapakah gabenor-gabenor 
ketika Khalifah Umar bin Abdul Aziz dilantik menjadi khalifah atau dapat 
dikatakan juga gabenor-gabenor peninggalan al-marhum Khalifah Sulaiman bin 
Abdul Malik. Dan apakah tindakan-tindakan yang dikenakan oleh Khalifah 
Umar bin Abdul Aziz terhadap mereka. 


Para Pembantu Di Dalam Pentadbiran 


Kalau pada zaman pemerintahan Khalifah Abdul Malik bin Marwan dan 
puteranya Khalifah al-Walid bin Abdul Malik, pembantu kuat mereka ialah al- 
Hajjaj bin Yusuf ath-Thaqafi, maka pada zaman pemerintahan Khalifah Umar 
bin Abdul Aziz, para pembantu baginda ialah saudara baginda sendiri yang 
bernama Sahl. Putera baginda yang bernama Abdul Malik, Muzahim dan Raja' 
bin Haiwah, bekas menteri dan penasihat kepada Khalifah Sulaiman bin Abdul 
Malik. 


Mereka adalah orang-orang salih, alim dan sangat bertakwa kepada Allah 
SWT. 


Memecat Gabenor-Gabenor Yang Zalim 


Pada zaman pemerintahan Khalifah Sulaiman bin Abdul Malik, terdapat 
beberapa orang gabenor yang mentadbir secara zalim. Jadi ketika itu Umar bin 
Abdul Aziz yang menjadi Penasihat atau Menteri kepada Khalifah Sulaiman bin 
Abdul Aziz amat tidak menyenangi sikap gabenor-gabenor itu. Tetapi 
disebabkan Khalifah Sulaiman bin Abdul Malik tidak mengambil apa-apa 
tindakan terhadap para gabenor itu, maka Umar bin Abdul Aziz hanya 
memendam perasaan sahaja. 


Tetapi sebaik sahaja baginda dilantik menjadi khalifah menggantikan tempat 
al-marhum Khalifah Sulaiman bin Abdul Malik, Khalifah Umar bin Abdul Aziz 
tidak bertindak tergesa-gesa, sebaliknya baginda membiarkan dahulu para 
gabenor itu dikedudukannya. Tetapi apabila baginda mula melaksanakan dasar 
pemerintahan mengikut acuan baginda iaitu mengembalikan kepada dasar 
sebenar sebagaimana yang dilakukan oleh para Khalifah Irrasyidin yang empat, 
maka para gabenor yang zalim itu membantah. Maka ketika itu baru baginda 
bertindak terhadap gabenor-gabenor yang tidak menyetujui dasar yang benar 
itu. 


Di antara gabenor-gabenor yang dipecat oleh Khalifah Umar bin Abdul Aziz 
pada awal pemerintahan baginda ialah gabenor Iraq iaitu Salih bin Abdul 
Rahman, gabenor Afrika Utara, Yazid bin Abu Muslim, gabenor Sepanyol iaitu 
al-Harith bin Abdul Rahman ath-Thaqafi. Dan amil zakat di Mesir iaitu Usamah 
bin Zaid at-Tanukhi. Semuanya dipecat oleh Khalifah Umar bin Abdul Aziz dan 
diganti dengan yang salih dan baik-baik. 

Diriwayatkan ketika amil zakat di Mesir iaitu Usamah bin Zaid at-Tanukhi 
membuat bantahan yang keras terhadap baginda dengan alasan pendapatan 
negeri Mesir begitu merosot dengan teruknya setelah cukai jizyah tidak lagi 
dikenakan ke atas para mualaf tidak sebagaimana pada zaman sebelumnya 
ketika hasil jizyah dipungut dari orang-orang mualaf, Khalifah Umar bin Abdul 
Aziz menjawab bantahan oleh gabenor negeri Mesir itu dengan marah; 


“Maka hendaklah engkau hentikan cukai jizyah ke atas semua orang Islam. 
Allah SWT membenci saranan engkau itu. Sesungguhnya Nabi Muhammad 
s.a.w. diutus adalah untuk menunjuk jalan (kebenaran), bukan untuk menjadi 
pemungut cukai......... 


Inilah punca yang menjadi sebab kenapakah Khalifah Umar bin Abdul Aziz 
sebab-sebab Khalifah Umar bin Abdul Aziz memecat Usamah bin Zaid at- 
Tanukhi daripada jawatan pengurus zakat negeri Mesir. 


Sekarang marilah kita lihat beberapa dasar penyelewengan yang diubah oleh 
Khalifah Umar bin Abdul Aziz sebaik sahaja baginda memegang jawatan 
khalifah. Apakah dasar-dasar yang diselewengkan itu? Dasar-dasar itu 
melibatkan kedua-dua dasar luar dan dasar dalam negara. 


Marilah kita lihat dasar-dasar itu satu persatu:- 
1. Mengembalikan Harta Kepada Tuannya 


Khalifah Umar bin Abdul Aziz sangat mengetahui para khalifah bani 
Umayyah sebelum baginda telah bertindak sewenang-wenangnya terhadap 
harta orang lain. Berapa banyak harta yang sepatutnya diberikan kepada rakyat 
telah digunakan untuk kepentingan peribadi para khalifah dan ahli keluarga 
mereka. Umpamanya harta ghanimah yang dimasukkan ke Baitul Mal. 
Sepatutnya harta-harta itu diagih-agihkan kepada rakyat mengikut keperluan 
dan kelayakan. Tetapi berapa banyak harta-harta itu dibahagi-bahagikan 
kepada keluarga bani Umayyah termasuklah diri baginda sendiri. Tetapi apa 
boleh buat ketika itu baginda tidak berkuasa. Dan baginda ketika itu pun juga 
sangat suka kepada kehidupan bermewah-mewah yang melampau. 


Tetapi setelah baginda benar-benar berada di puncak kekuasaan dan 
mempunyai kuasa penuh untuk melakukan apa sahaja yang baginda mahu, 
maka inilah peluangnya untuk baginda melakukan keadilan dengan 
mengembalikan semula hak-hak yang dirampas kepada tuan asalnya atau 
pemilik yang berhak. Langkah pertama ialah baginda bertindak ke atas diri 
baginda dahulu. Baginda tanpa teragak-agak telah bertindak mengembalikan 
kesemua kekayaan milik baginda yang baginda peroleh semasa baginda 
menjadi gabenor di Hijaz. Sehingga tidak ada lagi harta kepunyaan baginda 
kerana semuanya baginda kembalikan kepada tuan yang berhak. 


Setelah baginda mengembalikan kesemua harta milik baginda kepada tuan 
masing-masing dan mana-mana yang tidak diketahui siapakah tuannya 

baginda kembalikan ke Baitul Mal, maka baginda ingin mengembalikan pula 
harta-harta yang dimiliki oleh isteri baginda puteri Khalifah Abdul Malik bin 
Marwan iaitu Fatimah binti Abdul Malik ke Baitul Mal. Pada suatu hari baginda 
berkata kepada isteri baginda itu; 


“Wahai Fatimah! Yang manakah kamu mahukan, aku atau kalung di 
lehermu itu. Kalau kamu mahu kalung, tinggallah aku. Dan kalau kamu mahu 
aku, tinggalkan kalung itu.” 


Ternyata puteri khalifah yang biasa hidup mewah itu telah memilih 
suaminya untuk hidup bersama kerana hatinya yang sudah penuh dengan rasa 
cinta kepada suaminya itu dan imannya yang sudah melimpah di dalam 
dadanya. 


Khalifah Umar bin Abdul Aziz juga telah mengembalikan semula tanah 
Fada' kepada anggota keluarga Ahli Bait. Tanah itu adalah milik Rasulullah 
s.a.w. pada asalnya. Tetapi pada masa Khalifah Abu Bakar as-Siddiq tanah itu 
dimasukkan ke Baitul Mal kerana para Rasul dan Nabi-Nabi tidak mempusakai 
harta benda kepada anak-anak. 


Tetapi setelah harta atau tanah Fada' itu dimasukkan ke dalam Baitul Mal, 
maka ia menjadi milik negara. Dan bolehlah ianya dikembalikan kepada anak- 
anak cucu Rasulullah s.a.w. semula. 


2. Menghapuskan Jamuan Negara Untuk Pembesar-Pembesar Kerajaan 


Pada masa khalifah-khalifah sebelumnya, para khalifah memperuntukkan 
wang untuk majlis para khalifah dan juga para pembesar negara termasuk 
gabenor dan para pegawai tinggi kerajaan. Tetapi setelah Khalifah Umar bin 
Abdul Aziz dilantik menjadi khalifah, baginda menghapuskan kebiasaan itu 
kerana dianggap membazir harta rakyat. Kalau para gabenor mahu 
mengadakan majlis mereka, gunalah wang saku sendiri. Terpulanglah. 


3. Menaikkan Gaji Gabenor Untuk Elak Rasuah 


Di antara dasar-dasar pentabdiran yang dilaksanakan oleh Khalifah Umar 
bin Abdul Aziz ialah baginda telah menaikkan gaji semua gabenor kerajaan 
daripada kadar bawah 300 dinar kepada 300 dinar. Tindakan baginda ini adalah 
untuk menghindarkan para gabenor daripada mengambil rasuah disebabkan 
perbelanjaan hidup mereka tidak mencukupi dengan kadar gaji rendah di 
bawah 300 dinar, kerana para petugas kerajaan perlu menumpukan sepenuh 
masa kepada kerja-kerja atau tugas-tugas mereka. 


4. Hukuman Hudud Tidak Boleh Dijalankan Kecuali Setelah 
Dapat Izin Khalifah 


Khalifah Umar bin Abdul Aziz sekali-kali tidak membenarkan hukuman 
hudud yang berat seperti bunuh balas (gisas), sebat, rejam dan potong tangan 

dilakukan tanpa mendapat keizinan daripada baginda terlebih dahulu. Ini 
banyak terjadi hukuman yang diputuskan oleh para gabenor atau para 
panglima yang tidak berdasarkan kepada syarat-syarat yang mencukupi untuk 
dijatuhkan hukuman. Ini menyebabkan terjadinya kezaliman ke atas manusia 
dan dilaknat oleh Allah SWT. 


5. Menghentikan Serangan Ke Atas Negara Musuh Dan Mengganti 
Tentera Di Perbatasan 


Selaku seorang manusia yang berjiwa lembut, Khalifah Umar bin Abdul Aziz 
tidak suka melihat pertumpahan darah terus menerus berlaku biarpun terhadap 
musuh-musuh negara. Apakah ini tidak bercanggah dengan dasar-dasar yang 
dibawa oleh Rasulullah s.a.w. dan dilaksanakan oleh para Khalifah Irrasyidin, 
sedangkan dikatakan baginda mahu mengikut perjalanan Rasulullah s.a.w. dan 
Khalifah Irrasyidin yang empat? 


Ya, Khalifah Umar bin Abdul Aziz memang mahu mengikut perjalanan atau 
sunnah Rasulullah s.a.w. dan corak pentadbiran para Khalifah Irrasyidin, tetapi 
apakah Rasulullah s.a.w. dan Khalifah Irrasyidin yang empat membenci 
pertumpahan darah atau peperangan terhadap musuh-musuh Islam dan negara 
Islam? 


Sebenarnya Rasulullah s.a.w. dan Khalifah Irrasyidin yang empat tidak 
pernah menyukai pertumpahan darah atau peperangan meskipun terhadap 
musuh-musuh Islam atau negara Islam. Ini selaraslah dengan jiwa Khalifah 
Umar bin Abdul Aziz. Adapun sebab-sebab terjadinya peperangan pada zaman 
Rasulullah s.a.w. dan para Khalifah Irrasyidin adalah kerana ancaman musuh- 
musuh Islam atau musuh negara Islam itu. Kalau mereka tidak mengancam, 
sudah tentu Rasulullah s.a.w. dan para Khalifah Irrasyidin yang empat tidak 
akan memerangi mereka dan hanya akan menghantar para muballigh Islam 
kepada mereka sahaja untuk mengajak dan mengajar agama Islam kepada 
mereka sebagaimana yang pernah Rasulullah s.a.w. lakukan kepada kaum 
Huzail, bani Amir dan lain-lain. 


Jadi tindakan Khalifah Umar bin Abdul Aziz yang memanggil pulang para 
pejuang atau tentera Islam yang sedang berperang di perbatasan negara kafir 
adalah tidak menyalahi ajaran yang dibawa oleh Rasulullah s.a.w. dan 
diamalkan oleh Khalifah Irrasyidin yang empat. 


Untuk makluman para pembaca yang budiman semua, sejak zaman Khalifah 
Mu'awiyah bin Abu Sufyan sampailah ke zaman pemerintahan Khalifah 
Sulaiman bin Abdul Malik, tentera Islam sentiasa berjuang di sempadan negara 
kerana menjaga keselamatan negara daripada diserang oleh musuh negara 
secara mengejut atau tersusun. Ini adalah selaras dengan perintah Allah SWT di 
dalam al-Qur'an yang menghendaki kerajaan Islam sentiasa bersiap sedia di 
perbatasan negara. Tetapi Khalifah Umar bin Abdul Aziz mengetahui tujuan 

ayat itu. Muslihatnya adalah untuk keselamatan dan kesejahteraan jiwa umat 
Islam dan umat-umat lain yang bernaung di bawah pemerintahan Islam. 


Tetapi pada zaman pemerintahan Khalifah Umar bin Abdul Aziz, kerajaan 
bukan Islam sudah sangat lemah. Mereka sudah tidak memberi ancaman 
kepada kerajaan Islam lagi. Jadi Khalifah Umar bin Abdul Aziz melihat demi 
untuk maksud dan muslihat dakwah, baginda mahu menjinak hati orang-orang 
bukan Islam supaya merasakan umat atau kerajaan Islam bukan sentiasa mahu 
membinasakan orang-orang bukan Islam, tetapi siap siaga ketenteraan di 
sempadan adalah untuk menjaga keselamatan negara. Kalau sudah tidak ada 
ancaman, kerajaan Islam pun bukan mahu bermusuh dengan kerajaan bukan 
Islam, bahkan mahu berbaik-baik dan berdialog tentang ajaran agama Islam 
dengan mereka. 


Dasar kenegaraan Khalifah Umar bin Abdul Aziz ini telah membuka 
matahati orang-orang bukan Islam untuk mendekati agama dan umat Islam. 


Selain tujuan yang murni itu, Khalifah Umar bin Abdul Aziz juga melihat 
para pemerintah kerajaan bani Umayyah sebelum baginda tidak lagi menghirau 
atau mengambil berat tentang kebahagiaan, keseronokan hidup para tentera. 
Mereka dipaksa bertugas sehingga bertahun-tahun tanpa memberi ruang untuk 
mereka pulang ke rumah berjumpa isteri dan anak-anak. Sedangkan Khalifah 
Umar bin al-Khattab dahulu sangat memikirkan tentang jiwa dan perasaan 
manusia bahkan hubungan batin antara anggota tentera dengan isteri mereka 
yang ditinggalkan. Sebab itu Khalifah Umar bin al-Khattab dahulu menghadkan 
setiap tentera hanya dibenarkan bertugas selama enam bulan sahaja di 
perbatasan. Tidak boleh lebih. Setelah cukup tempoh itu, mereka diperintahkan 
pulang dan tinggal bersama keluarga sehingga jangka masa yang ditetapkan 
dan diganti dengan tentera yang lain. Inilah yang mahu dicontohi oleh Khalifah 
Umar bin Abdul Aziz. 


Apakah tindakan Khalifah Umar bin Abdul Aziz ini boleh memberi atau 
mengembalikan nafas baru kepada kerajaan Rom Timur untuk mengatur 
persiapan yang lebih kuat untuk menyerang negara Islam di bumi Arab, Farsi, 
Mesir, Afrika Utara dan Sepanyol? 


Tidak! Ini terbukti sejak masa Khalifah Umar bin Abdul Aziz menarik balik 
kepungan ke atas kota Constantinople, pihak Rom Timur atau Byzientium tidak 
pernah datang menyerang negara Islam. Ini menunjukkan mereka sudah sangat 
lemah. 


Dikatakan dengan tindakan Khalifah Umar bin Abdul Aziz menghentikan 
serangan ke atas negara-negara bukan Islam telah menyebabkan ramai orang- 
orang Yahudi, Keristian dan Majusi telah mendekati dan memeluk agama 
Islam. 

Sesungguhnya dasar ketenteraan yang dilaksanakan oleh Khalifah Umar bin 
Abdul Aziz selaras dengan sunnah Rasulullah s.a.w. dan perlaksanaan 
pentadbiran Khalifah Irrasyidin yang empat meskipun secara zahirnya atau 
secara pandang kasarnya menyalahi perjalanan Rasulullah s.a.w. dan Khalifah 
Irrasyidin yang empat yang terus menerus melaksanakan jihad itu. 


Nampak sekali kebijaksanaan yang dilakukan oleh Khalifah Umar bin Abdul 
Aziz dengan menghentikan pertempuran dengan negara atau kerajaan bukan 
Islam dan menghubungi kaum Khawarij dengan baik sehingga menginsafkan 
mereka. Jadi perbelanjaan yang selama ini digunakan untuk membiayai 
peperangan telah dapat digunakan untuk membantu rakyat yang miskin 
sehingga pada masa pemerintahan Khalifah Umar bin Abdul Aziz selama dua 
tahun setengah itu, dikatakan tidak lagi dapat dijumpai orang-orang yang 
bersedia untuk menerima sedekah dan zakat kerana mereka semuanya sudah 
kaya. 


6. Membetulkan Persoalan Cukai Dan Jizyah 


Mengikut undang-undang fekah, cukai diri untuk orang-orang bukan Islam 
iaitu jizyah dikenakan ke atas orang-orang kafir zimmi dan kerajaan bukan 
Islam yang tunduk kepada pemerintahan Islam sahaja tidak kepada orang- 
orang Islam. Manakala cukai kharaj (cukai tanah) dikenakan kepada semua 
penduduk yang mempunyai tanah dan mengusaha tanah sehingga 
mengeluarkan hasil, tidak kira apa anutan agama. Ini bererti orang-orang Islam 
yang miskin tidak dikenakan sebarang cukai. Hukum ini diamalkan oleh 
pemerintahan Islam sejak zaman Rasulullah s.a.w. sampailah ke zaman 
pemerintahan Khalifah Marwan bin al-Hakkam. 


Tetapi bermula pada zaman pemerintahan Khalifah Abdul Malik bin 
Marwan sampailah ke zaman pemerintahan Khalifah Sulaiman bin Abdul 
Malik, kerajaan tidak lagi mengkhususkan cukai jizyah hanya untuk orang- 
orang kafir zimmi dan kerajaan bukan Islam yang tunduk kepada pemerintah 
Islam dan tidak lagi mengkhususkan cukai kharaj kepada pemilik tanah yang 
mengeluarkan hasil sahaja. Kerajaan hanya mengenakan satu jenis cukai sahaja 
ke atas setiap rakyat tanpa mengira anutan agama dan kaya miskin mereka. 
laitu barangsiapa yang membayar cukai jizyah mengikut kadar yang ditetapkan 
kepada kerajaan ataupun membayar cukai kharaj, dikira sudah memadai. Ini 
jelas berlawanan dengan undang-undang Islam yang sebenar. Perlaksanaan ini 
bertujuan baik untuk mengkayakan khazanah atau Baitul Mal negara. Hujah 
yang diberikan apabila undang-undang jizyah terus diamalkan selama-lamanya 
tanpa mengira untung rugi khazanah negara, setelah semakin ramai orang- 
orang bukan Islam menganut agama Islam, maka Baitul Mal atau dana negara 
akan kekurangan atau kekeringan wang untuk pembangunan dan pertahanan 
negara serta untuk lain-lain pengurusan ke atas rakyat. 

Khalifah Umar bin Abdul Aziz melihat ini satu kezaliman yang dilakukan 
oleh manusia terhadap perintah Allah SWT. Meletakkan sesuatu tidak kena 
pada tempatnya adalah suatu kezaliman. Baginda mahu mengembalikan 
persoalan itu kepada hukum yang sebenarnya. Baginda menghapuskan jizyah 
ke atas semua orang Islam dan mengenakan jizyah ke atas hanya orang-orang 
bukan Islam, tetapi dikurangkan sehingga orang-orang bukan Islam itu merasa 
jizyah yang dikenakan ke atas mereka oleh pemerintahan Islam tidak 
merupakan satu beban. 


Seluruh negara merasakan kekurangan pendapatan negara akibat dasar yang 
dilaksanakan oleh Khalifah Umar bin Abdul Aziz yang mengembalikan 
persoalan cukai dan jizyah kepada hukum Islam yang sebenarnya. Gabenor 
negeri Mesir telah bersuara membantah tindakan Khalifah Umar bin Abdul 
Aziz ini kerana dia adalah seorang yang zalim dan suka menindas rakyat. 
Gabenor itu bernama Usamah bin Zaid at-Tanukhi. Khalifah Umar bin Abdul 
Aziz sangat marah mendengar bantahan oleh gabenor negeri Mesir itu dengan 
jawapan baginda; 


“Hapuskanlah jizyah daripada semua orang Islam. Sesungguhnya Nabi 
Muhammad s.a.w. diutus adalah untuk menunjuk jalan (kebenaran), bukan 
untuk menjadi pemungut cukai.” 


Kemudian Khalifah Umar bin Abdul Aziz memecat Usamah bin Zaid at- 
Tanukhi daripada jawatan gabenor negeri Mesir. 


Jawapan Khalifah Umar bin Abdul Aziz ini jelas menunjukkan bahawa 
baginda benar-benar seorang pemerintah yang mahu melaksanakan hukum 
agama Islam sebagai mana yang diamalkan oleh Rasulullah s.a.w. dan para 
Khalifah Irrasyidin yang empat. 


Memang tindakan Khalifah Umar bin Abdul Aziz yang mengembalikan 
dasar jizyah dan kharaj kepada dasar Islam yang sebenar telah menyebabkan 
ekonomi negara menjadi agak lemah kerana kekurangan penghasilan negara. 


Tetapi untuk mengatasi perkara itu, Khalifah Umar bin Abdul Aziz telah 
menggubal dasar ekonomi baru. Dasar ekonomi baru yang diwujudkan itu 
telah menyebabkan kewangan negara menjadi pulih dan kukuh kembali. 


7. Menghantar Para Pendakwah Ke seluruh Pelosok Negara 


Meskipun Khalifah Umar bin Abdul Aziz telah mengembalikan hukum 
jizyah hanya kepada orang-orang bukan Islam sahaja, tetapi baginda telah 
mengurangkan kadar jizyah daripada kadar yang ditetapkan oleh pemerintah 
sebelum baginda. Sehingga para penganut agama lain merasakan betapa 
ringannya cukai jizyah yang dikenakan ke atas mereka. Mereka merasa sangat 
terhutang budi kepada Khalifah Umar bin Abdul Aziz dan merasakan betapa 
mulianya hati seorang pemimpin umat Islam dan mereka merasakan mahu 

bertuan kepada baginda bukan setakat di dalam kehidupan dunia tetapi juga 
kehidupan beragama. 


Kebetulan pula di antara dasar pemerintahan Khalifah Umar bin Abdul Aziz 
ialah baginda telah memerintah kepada semua gabenor-gabenor wilayah 
supaya melakukan dakwah kepada orang-orang kafir zimmi. Maka apa lagi 
seperti orang mengantuk disorongkan bantal, orang-orang kafir zimmi mulalah 
berduyun-duyun beramai-ramai memeluk agama Islam. Diceritakan gabenor 
Khurasan bernama al-Jarrah bin Abdullah telah berjaya mengislamkan 
penduduknya sampai seramai 4,000 orang. Khalifah Umar bin Abdul Aziz tidak 
membiarkan orang-orang muallaf dengan muallafnya terus berpanjangan. 
Baginda telah menghantar para guru atau muballigh ke seluruh negeri untuk 
mengajar kaum muallaf hukum-hukum agama sehingga ramai dari kalangan 
mereka itu telah muncul menjadi ulama'-ulama' besar yang sukar ditandingi. 


8. Berdialog Dengan Kaum Khawarij Tentang Pegangan Yang Benar 


Sejak zaman pemerintahan Khalifah Mu'awiyah bin Abu Sufyan sampailah 
ke zaman pemerintahan Khalifah Sulaiman bin Abdul Malik, kerajaan terus 
menerus berperang dengan kaum Khawarij. Tetapi kaum Khawarij tidak pernah 
hancur atau musnah. Meskipun mereka kalah dan ramai yang terbunuh, 
mereka tetap dapat bangkit kembali dan memberi ancaman kepada pemerintah 
kerajaan bani Umayyah. 


Ketika Khalifah Umar bin Abdul Aziz menjawat jawatan khalifah kerajaan 
bani Umayyah, kaum Khawarij dipimpin oleh tokoh mereka yang bernama 
Syauzab seorang dari suku Yasykur. Kaum Khawarij tidak jadi untuk 
melancarkan serangan ke atas kerajaan bani Umayyah pimpinan Khalifah Umar 
bin Abdul Aziz apabila mereka melihat tindakan atau dasar pentadbiran 
Khalifah Umar bin Abdul Aziz yang amat berlainan daripada corak pentadbiran 
para khalifah sebelum baginda. Kaum Khawarij melihat pemerintahan kerajaan 
bani Umayyah di bawah pentadbiran Khalifah Umar bin Abdul Aziz tidak 
menekan atau mahu berperang dengan mereka, sebaliknya pihak kerajaan 
mahu berbaik-baik dengan mereka. Syauzab al-Yasykuri melihat perkara ini 
setelah menilai tindakan Khalifah Umar bin Abdul Aziz ke atas kerajaan bukan 
Islam di sempadan dan tindakan baginda yang mengembalikan undang- 
undang tanah atau cukai negara kepada ajaran yang diamalkan oleh Rasulullah 
s.a.w. dan para Khalifah Irrasyidin. 


Syauzab al-Yasykuri dan para penyokongnya menunggu apakah langkah 
yang seterusnya mahu diatur atau disusun oleh Khalifah Umar bin Abdul Aziz 
ke atas mereka. Tiba-tiba kaum Khawarij telah menerima perutusan daripada 
Khalifah Umar bin Abdul Aziz meminta mereka semua meletak senjata dan 
untuk menyelesaikan salah faham, Khalifah Umar bin Abdul Aziz meminta 
mereka datang bermuzakarah dengan baginda. 

Memang Syauzab al-Yasykuri dan para penyokongnya sangat bersetuju 
dengan keinginan yang direncanakan oleh Khalifah Umar bin Abdul Aziz itu. 
Tetapi sebelum Khalifah Umar bin Abdul Aziz sempat melaksanakan apa yang 
dipersetujui dengan Syauzab al-Yasykuri itu, tiba-tiba baginda wafat akibat 
diracun orang yang tidak menyenangi corak pemerintahan baginda yang adil 
dan mahu kembali kepada corak pentadbiran para Khalifah Irrasyidin dahulu. 


9. Mewujudkan Masyarakat Yang Kaya Hasil Dari Keamanan Negara 


Sebagaimana yang telah dijelaskan bahawa Khalifah Umar bin Abdul Aziz 
bukan setakat mengembalikan undang-undang cukai dan jizyah kepada 
undang-undang Islam yang sebenarnya, meskipun akibatnya boleh menjejaskan 
ekonomi kerajaan, tetapi baginda juga adalah seorang pemimpin yang sangat 
pintar dan berpandangan jauh. Baginda telah mengambil langkah-langkah yang 
bijak untuk mengukuhkan ekonomi negara dengan mengamalkan beberapa 
langkah penjimatan atau penambahan hasil kepada Baitul Mal. Marilah kita 
lihat langkah-langkah yang dilakukan oleh baginda itu:- 


Kerajaan mengenakan cukai ke atas tanah kharaj iaitu tanah yang diperolehi 
dari hasil penaklukan. Tanah-tanah tersebut menjadi hak milik bersama orang- 
orang Islam dan hasilnya dikenakan cukai. Tanah-tanah kharaj tidak boleh 
dijualbeli atau diagih-agihkan kepada sesiapapun sama ada dalam bentuk 
hadiah atau kurnia. 


Seterusnya memansuhkan semua jenis perayaan, upacara-upacara perasmian 
kerajaan, hadiah-hadiah kepada tetamu dan perbelanjaan-perbelanjaan lain 
yang membazir wang rakyat atau wang negara. 


Hasilnya kemiskinan dapat dihapuskan di seluruh negeri. Buktinya? Seorang 
petugas zakat bernama Yahya bin Said di Afrika Utara bercerita, “(Khalifah) 
Umar bin Abdul Aziz telah mengutus aku ke Afrika Utara untuk membahagi- 
bahagi zakat kepada penduduk di sana. Lalu aku carilah orang-orang miskin 
untuk aku berikan zakat kepada mereka itu. Tetapi kami (beliau pergi berteman 
dengan beberapa orang) tidak mendapati seorang pun juga dan kami tidak 
menemui orang-orang yang mahu menerimanya. (Khalifah) Umar (bin Abdul 
Aziz) betul-betul telah menjadikan rakyatnya kaya. Akhirnya aku beli dengan 
zakat itu beberapa orang hamba sahaya, kemudian aku merdekakan.” 


10. Menghapuskan Sikap Merendahkan Bangsa Bukan Arab 


Pada masa-masa sebelum pemerintahan Khalifah Umar bin Abdul Aziz, para 
khalifah telah mengutamakan bangsa Arab di atas bangsa-bangsa bukan Arab. 
Sehingga orang-orang bukan Arab tidak boleh berkahwin dengan bangsa bukan 
Arab. Kalau mereka didapati berkahwin juga, mereka akan disebat dan 
dipisahkan. Begitu juga orang-orang bukan Arab tetap dikenakan jizyah, 
padahal jizyah hanya untuk orang-orang bukan Islam sahaja. 

Pembahagian harta Baitul Mal juga tidak dibuat secara adil di antara orang- 
orang Arab dengan bukan Arab. Dan kerja-kerja jenis paksaan dikenakan ke 
atas orang-orang bukan Arab. 


Khalifah Umar bin Abdul Aziz melihat ini adalah satu bentuk kezaliman 
yang bercanggah dengan ajaran Islam yang dibawa oleh Nabi Muhammad 
s.a.w. Oleh itu baginda telah menghapuskan semua ini. 


Baginda menyamaratakan semua bangsa tak kira Arab atau bukan. Batasan 
keutamaan adalah terletak pada keimanan dan ketakwaan kepada Allah SWT. 
Khalifah Umar bin Abdul Aziz menggalakkan orang-orang Arab Islam supaya 
mengahwini orang-orang Islam bukan Arab. Ini adalah sunnah Rasulullah 
s.a.w. Rasulullah s.a.w. mengahwinkan Bilal bin Rabah dengan perempuan 
Quraisy. Mengapakah para khalifah bani Umayyah telah bertindak secara zalim 
dengan menghina orang-orang bukan Arab padahal Islam memuliakan semua 
umat manusia berdasarkan ketakwaan mereka kepada Allah SWT, bukan 
kerana bangsa Arab. 


Saraan wang Baitul Mal diberi sama rata kepada semua umat Islam tanpa 
mengira bangsa dan kaum. 


11. Membuat Pembaikan Ke Atas Tanah-Tanah Pertanian 
Dan Menggali Telaga-Telaga 


Khalifah Umar bin Abdul Aziz juga telah membuat pembaikan pada tanah- 
tanah pertanian yang membolehkan peningkatan hasil. Usaha-usaha membina 
lebih banyak telaga-telaga telah membantu memudahkan kerja-kerja pertanian 
dan menambahkan penyuburan tanaman. 


12. Membina Jalan-Jalan Dan Rumah Persinggahan Untuk Musafir 


Sebenarnya sejak zaman pemerintahan Khalifah al-Walid bin Abdul Malik 
lagi sudah dibina jalan-jalan raya yang baik dan disediakan rumah-rumah 
persinggahan untuk para musafir. Tetapi pada zaman pemerintahan Khalifah 
Umar bin Abdul Aziz, baginda telah meneruskan pembaikan-pembaikan jalan- 
jalan dan menambahkan lagi jumlah rumah persinggahan dengan lebih banyak 
lagi. 


13. Menghapuskan Cacian Ke Atas Sayidina Ali Di Dalam Khutbah 
Jumaat 


Sejak zaman pemerintahan Khalifah Mu'awiyah bin Abu Sufyan sampailah 
ke zaman pemerintahan Khalifah Sulaiman bin Abdul Malik, perbuatan 
mengutuk dan mencaci maki Sayidina Ali bin Abu Talib dibuat di dalam 
khutbah setiap hari Jumaat. Tetapi setelah Khalifah Umar bin Abdul Aziz 
memerintah kerajaan Islam bani Umayyah, baginda telah menghapuskan 
perbuatan yang keji itu. Baginda menggantikan ruangan cacian terhadap 

Sayidina Ali bin Abu Talib dengan sepotong ayat al-Qur'an yang bermaksud, 
“Sesungguhnya Allah memerintah (kamu) supaya berlaku adil dan berbuat 
kebajikan, memberi kepada kaum kerabat (apa yang mereka perlukan), dan 
melarang dari perbuatan keji dan kemungkaran dan permusuhan. Dan Dia 
(Allah SWT) memberi pengajaran kepada kamu agar kamu mengambil 
pelajaran. (ayat 90 surah an-Nahl). 


Dengan perlaksanaan perkara ini telah menyebabkan kaum Syiah dapat 
meredakan kemarahan mereka kepada kerajaan bani Umayyah dan telah 
menyambung semula ikatan tali silatur rahim antara kaum bani Umayyah 
dengan kaum Alawiyyen atau Syiah yang selama ini amat berseteru dan 
bermusuhan. 


14. Menghimpun Hadis Agar Dibukukan 


Khalifah Umar bin Abdul Aziz melihat hadis-hadis Rasulullah s.a.w. tidak 
disusun secara sempurna di dalam sebuah kitab yang besar. Ini tentunya sangat 
menyulitkan para ulama' untuk mengkaji hadis-hadis untuk memisahkan 
mana-mana hadis yang sahih dari yang tidak sahih. Untuk melaksanakan 
perkara yang mulia ini, Khalifah Umar bin Abdul Aziz telah mengarahkan 
kepada Abu Bakar bin Muhammad bin Amru bin Hazm, gabenor baginda di 
kota Madinah agar segera melakukan pembukuan ini. Oleh kerana sebelum ini 
usaha membukukan hadis-hadis dilakukan oleh orang perseorangan atau 
tokoh-tokoh ulama' yang berbakat sahaja tanpa disertai oleh bantuan atau 
galakkan daripada kerajaan, maka usaha yang mulia ini tidak dapat dilakukan 
dengan sempurna kerana kekurangan kemudahan dan kewangan. Baginda juga 
menekankan agar hadis-hadis diambil daripada ulama'-ulama' yang berkelibar 
dan terpilih seperti guru baginda sendiri yang merupakan seorang wanita yang 
bernama Amrah binti Abdul Rahman bin Saad bin Zurarah al-Ansari 
sebagaimana yang baginda arahkan kepada Abu Bakar ibnu Hazm; 


“Tulislah dan kirimlah semua hadis yang terbukti (sahih) daripada 
Rasulullah s.a.w. dan hadis-hadis yang diriwayatkan oleh Amrah.” 


Demikianlah jasa-jasa dan pembaikan-pembaikan yang dilakukan oleh 
Khalifah Umar bin Abdul Aziz selama baginda menerajui kerajaan bani 
Umayyah selaku khalifah mereka yang kelapan selama kira-kira dua tahun 
lapan bulan itu. Pembaikan-pembaikan yang sebahagiannya dilupakan oleh 
para khalifah sebelum baginda. 


Dakyah Bani Hasyim Dan Penangkapan Yazid Bin Al-Muhallab 


Dasar pemerintahan Khalifah Umar bin Abdul Aziz memang sangat lembut 
dan cintakan kedamaian telah menyebabkan musuh-musuh kerajaan bani 
Umayyah telah mengambil kesempatan ketika kedamaian dan ketenangan 
dalam negara seperti ini. Diriwayatkan bahawa menjelang tahun 100 hijrah, 

Muhammad bin Ali bin Abdullah bin Abbas, pemimpin pergerakan bani 
Hasyim telah mula menjalankan dakyahnya ke seluruh negara untuk menarik 
rakyat agar bersepakat untuk menggulingkan kerajaan bani Umayyah. 
Muhammad bin Ali bin Abdullah bin Abbas telah menulis dan menyebarkan 
surat-surat dakyah kepada semua ketua-ketua kaum di serata negeri, tetapi 
telah tidak mendapat sambutan yang menggalakkan. Kenapa? Kerana rakyat 
ketika pemerintahan Khalifah Umar bin Abdul Aziz sangat mencintai baginda 
yang salih, takwa, baik, wara' dan hidup sederhana itu. 


Pada masa zaman kelembutan dan kedamaian ini, seorang pahlawan yang 
sangat berjasa terhadap kerajaan bani Umayyah iaitu Yazid bin al-Muhallab bin 
Abu Sufrah yang merupakan gabenor di Iraq sejak zaman pemerintahan 
Khalifah Sulaiman bin Abdul Malik telah menimbulkan kemarahan Khalifah 
Umar bin Abdul Aziz kerana sikapnya yang cuba mengecoh baginda. 


Untuk makluman semua pembaca yang budiman, anak-anak Panglima al- 
Muhallab bin Abu Sufrah pada zaman pemerintahan Khalifah Sulaiman bin 
Abdul Malik diberi kedudukan yang tinggi termasuklah Yazid bin al-Muhallab. 
Yazid bin al-Muhallab dilantik oleh Khalifah Sulaiman bin Abdul Malik sebagai 
gabenor di negeri Khurasan. Dalam pertempuran di daerah Jurjan dan 
Tabristan, Yazid bin al-Muhallab telah mendapat kemenangan yang besar serta 
memperolehi harta rampasan atau ghanimah yang sangat banyak. Dia menulis 
surat kepada Khalifah Sulaiman bin Abdul Malik menceritakan tentang harta 
ghanimah itu sebagaimana suratnya kepada Kkhalifah Sulaiman bin Abdul 
Malik; 


“Di tanganku kini terkumpul satu perlima daripada harta rampasan perang 
yang diberikan oleh Allah SWT kepada kaum Muslimin. Setelah ku serahkan 
kepada orang-orang yang berhak menerima fai dan ghanimah akan hak masing- 
masing, (masih tersisa) sebanyak enam juta. Insya' Allah jumlah tersebut akan 
aku bawa kepada Amirul Mu'minin.” 


Tiba-tiba Khalifah Sulaiman bin Abdul Malik sebelum harta-harta itu sempat 
dihantar ke kota Damsyik. Ini menyebabkan Khalifah Umar bin Abdul Aziz 
menuntut harta itu sebaik sahaja baginda dilantik menjadi khalifah daripada 
Yazid bin al-Muhallab. Tetapi Yazid bin al-Muhallab enggan menyerahkan 
harta-harta ghanimah dan fai tersebut kepada Khalifah Umar bin Abdul Aziz 
dengan alasan beliau menceritakan tentang harta-harta itu kepada Khalifah 
Sulaiman bin Abdul Malik secara tidak benar. Beliau sengaja menceritakan 
harta-harta rampasan perang itu kepada Khalifah Sulaiman bin Abdul Malik 
kerana beliau percaya Khalifah Sulaiman bin Abdul Malik tidak akan 
mengambil sedikitpun harta-harta itu. Jawapan Yazid bin al-Muhallab inilah 
yang telah menimbulkan kemarahan Khalifah Umar bin Abdul Aziz dan terus 
memerintah supaya beliau ditangkap dan dipenjarakan. 


312 


UMAR BIN ABDUL AZIZ 


Tetapi ketika Khalifah Umar bin Abdul Aziz sedang sakit akan wafat, Yazid 
bin al-Muhallab telah berjaya melarikan diri daripada penjara dan menulis surat 
kepada Khalifah Umar bin Abdul Aziz yang sedang sakit, meminta maaf 
daripada baginda di atas tindakannya melarikan diri dari tahanan itu; 


“Demi Allah, seandainya aku yakin bahawa tuan masih akan hidup, nescaya 
aku tak akan keluar dari tahanan ini. Tetapi aku khuatir bahawa Yazid 
(Khalifah Yazid bin Abdul Malik) akan menaiki takhta dan ia akan 
membunuhku secara keji.” 


Nanti kisah Yazid bin al-Muhallab selanjutnya insya' Allah akan dikisahkan 
di masa pemerintahan Khalifah Yazid bin Abdul Malik. 


Wafat 


Setelah memerintah umat Islam selama kira-kira lapan tahun lima bulan, 
menjelang tahun 101 Hijrah/719 Masihi, wafatlah Khalifah Umar bin Abdul 
Aziz, seorang insan yang suci dan berhati mulia. Baginda wafat dalam usia 
yang masih sangat muda iaitu 39 tahun. Kenapa baginda begitu cepat 
meninggal dunia, apakah disebabkan penyakit atau demam? Tidak! 


Mengikut pemerhatian para sejarawan Islam, kewafatan Khalifah Umar bin 
Abdul Aziz dalam usia yang sebegitu muda adalah disebabkan perbuatan 
khianat sanak saudara baginda sendiri orang-orang bani Umayyah. Ini adalah 
berpunca dari sikap dan peribadi Khalifah Umar bin Abdul Aziz setelah 
menjadi khalifah telah berubah secara mendadak, daripada seorang penggemar 
keduniaan kepada seorang pencinta kehidupan akhirat. Daripada seorang 
tokoh bani Umayyah yang cintakan kaumnya kepada seorang tokoh Muslimin 
yang memperjuangkan manusia beriman dan yang muslim sejagat. Menegak 
kebenaran dan keadilan tanpa mengira kaum, bangsa dan keturunan. 


Kaum kerabat baginda telah memberi makanan atau minuman beracun 
kepada baginda yang menyebabkan baginda sakit dan wafat. 


Diriwayatkan ketika baginda merasa ajalnya sudah dekat, Khalifah Umar bin 
Abdul Aziz telah mengumpul kesemua kesebelas orang putera baginda itu, 
bukan untuk membahagi harta kekayaan, tetapi untuk berwasiat. Ini adalah 
kerana ketika baginda akan wafat, baginda adalah seorang fakir miskin. Harta 
peninggalan baginda cuma sebelas dinar sahaja. Padahal baginda menjadi 
khalifah selama lebih dua tahun. Dan baginda mewasiatkan agar menggunakan 
sebanyak lima dinar untuk urusan pengkebumian jenazah baginda termasuklah 
upah menggali kubur. Jadi yang tinggal hanya sebanyak enam dinar sahaja dan 
itulah yang bakal dibahagi-bahagikan oleh baginda di antara sebelas orang 
putera baginda itu. 


Setelah kesemua kesebelas orang putera berkumpul di sisi baginda, maka 
Khalifah Umar bin Abdul Aziz telah berkata kepada mereka sebagai wasiat 

baginda kepada mereka; 

“Wahai anak-anakku, sesungguhnya aku tidak mempunyai harta kekayaan 
untuk aku berwasiat kepada kamu semua. Dan aku juga tidak ada menanggung, 
apa-apa hak orang lain sama ada harta, maruah atau darah. Hanya Allah sahaja 
yang akan memelihara kamu semua.” 


Kebetulan ketika itu seorang saudara sepupu merangkap ipar baginda 
sedang berada di sisi baginda iaitu Muslamah bin Abdul Malik. Dia sangat 
sedih mendengar kata-kata wasiat Khalifah Umar bin Abdul Aziz yang wara' 
dan zahid itu. Cukup aneh sekali seorang pemimpin negara meninggal dunia 
tanpa meninggalkan sedikit pun harta kekayaan kecuali beberapa dinar sahaja. 
Muslamah bin Abdul Malik menangis kerana merasa sangat sedih sekali. 


“Wahai Amirul Mu'minin! Saya ada satu cadangan,” Muslamah bin Abdul 
Malik cuba memberi pendapatnya kepada Khalifah Umar bin Abdul Aziz yang 
sedang sakit tenat itu. 


“Apa cadangan engkau wahai Muslamah?” Tanya Khalifah Umar bin Abdul 
Aziz dengan suara yang lemah. 


“Aku akan beri wang aku sendiri sebanyak 300 dinar kepadamu, dan 
kemudian kau bahagi-bahagikan kepada anak-anakmu supaya mereka tidak 
terlalu susah,” jawab Muslamah bin Abdul Malik memberi cadangannya yang 
sememangnya suatu perbuatan yang baik sekali. 


“Tapi aku ada cadangan yang lebih baik daripada cadanganmu itu, wahai 
Muslamah,” sampuk Khalifah Umar bin Abdul Aziz pula. 


“Apakah cadangannya wahai Amirul Mu'minin?” tanya Muslamah bin 
Abdul Malik pula. 


“Kau kembalikan semula harta kau itu ke tempat di mana kau 
mengambilnya, kerana itu bukan milikmu,” Khalifah Umar bin Abdul Aziz 
memberi cadangannya yang sangat mengejutkan Muslamah bin Abdul Malik. 


Muslamah bin Abdul Malik menangis tersedu-sedu mendengar cadangan 
dari Khalifah Umar bin Abdul Aziz itu. Sungguh berlainan sekali dengan jiwa 
kebanyakan manusia lain. 


Setelah Khalifah Umar bin Abdul Aziz wafat, kesemua putera baginda yang 
sebelas orang itu menjadi orang-orang yang berjaya dan kayaraya meskipun 
mereka tidak menerima apa-apa warisan pusaka daripada ayahanda mereka. 
Setengah daripadanya berdaya menyumbang sampai 100 ekor kuda untuk jihad 
fi sabilillah. Sebaliknya anak-anak Muslamah bin Abdul Malik yang mendapat 
mendapat warisan pusaka yang banyak daripada ayahanda mereka Muslamah 
bin Abdul Malik didapati telah menjadi miskin di kemudian hari. Bahkan 
mereka menjadi sasaran orang-orang zalim dan ada di antara mereka yang 
diazab di bawah kawah api oleh orang-orang yang marah kepada mereka. 

Tapi mengikut riwayat lain, bukan putera-putera Muslamah bin Abdul 
Malik yang mengalami nasib yang malang itu, tetapi putera-putera Khalifah 
Hisyam bin Abdul Malik yang seramai 10 orang yang masing-masing mendapat 
harta pusaka sebanyak 10 juta dinar seorang. 


Namun penyusun lebih meyakini perbandingan yang dibuat di antara 
putera-putera Khalifah Umar bin Abdul Aziz yang ditinggalkan miskin 
kemudian menjadi kaya dan berjaya adalah dengan putera-putera Panglima 
Muslamah bin Abdul Malik, kerana Khalifah Hisyam bin Abdul Malik tidak 
meninggalkan kekayaan untuk anak-anaknya. Imam Tabari meriwayatkan di 
dalam kitabnya Tarikh Tabari bahawa Khalifah Hisyam bin Abdul Malik tidak 
menyimpan harta untuk dirinya, tetapi untuk rakyatnya. Baginda berkata 
kepada Aqqal bin Syabbah yang baginda mahu angkat sebagai gabenor di 
negeri Khurasan, “............... Adapun wang yang aku kumpulkan dan aku 
simpan itu adalah untuk kamu semua.” (lihat Prof Dr Ahmad Syalaby Sejarah 
Dan Kebudayaan Islam (2) ms 88). 


Jenazah baginda dimakamkan di negeri Syam. 


Keluarga 


Tidak sebagaimana khalifah-khalifah yang lain, Khalifah Umar bin Abdul 
Aziz hanya mempunyai seorang isteri sahaja. Baginda tidak pernah berkahwin 
ramai. Isteri baginda hanyalah Fatimah puteri Khalifah Abdul Malik, saudara 
sepupu baginda sendiri. Dan baginda juga tidak ada memiliki jariah meskipun 
seorang sahaja. 


Apakah ini disebabkan Khalifah Umar bin Abdul Aziz adalah seorang yang 
lemah tenaga batin? 


Tidak! Khalifah Umar bin Abdul Aziz adalah seorang yang sempurna tenaga 
kelelakiannya. Ini terbukti hasil perkahwinan baginda dengan Fatimah binti 
Abdul Malik, baginda memperolehi seramai 11 orang anak. Semuanya lelaki. 


Corak Kehidupan Setelah Menjadi Khalifah 


Sesungguhnya corak hidup Khalifah Umar bin Abdul Aziz amat berbeza 
antara sebelum baginda dilantik menjadi khalifah dengan setelah baginda 
dilantik. Perbezaan yang ketara ini ialah daripada menjalani kehidupan mewah 
kepada kehidupan yang benar-benar zahid. Marilah kita lihat beberapa kisah di 
bawah ini yang memperlihatkan bahawa Khalifah Umar bin Abdul Aziz setelah 
dilantik menjadi khalifah telah menjalani kehidupan yang benar-benar zahid 
yang melambangkan bahawa baginda adalah seorang yang sangat cintakan 
kepada kehidupan akhirat:- 


Kisah pertama: Seorang Menteri Khalifah Umar bin Abdul Aziz yang mana 
pada zaman pemerintahan Khalifah Sulaiman bin Abdul Malik juga adalah 

Menteri kepada baginda. Beliau ialah Raja' bin Haiwah, seorang ahli politik dan 
seorang ulama' yang salih dan wara'. 


Raja’ bin Haiwah bercerita, pada suatu hari beliau disuruh oleh Khalifah 
Umar bin Abdul Aziz agar membeli kepada baginda sehelai baju (jubah) yang 
berharga enam dirham. Setelah Raja' menyerahkan kepada Khalifah Umar bin 
Abdul Aziz, baginda membelek-belek jubah itu lalu berkata, “Aku suka jubah 
ini kalau tidak kerana ia terlalu lembut.” 


Raja bin Haiwah terus menangis sehingga airmatanya mengalir membasahi 
janggutnya. 


“Mengapa kau menangis wahai Raja”? tanya Khalifah Umar bin Abdul Aziz 
kepada menteri baginda itu. 


“Dulu ketika tuan menjadi gabenor, aku datang kepada tuan dengan 
membawa pakaian (jubah) yang berharga enam ratus dirham, tuan meraba- 
rabanya sambil berkata, “Aku suka pakaian (jubah) ini kalau tidak kerana ia 
terlalu kasar,” Sekarang setelah tuan menjadi Amirul Mu'minin, aku datang 
dengan membawa baju yang berharga enam dirham sahaja, tapi tuan berkata, 
“Aku suka pakaian (jubah) ini kalau tidak kerana ia terlalu lembut.” (Inilah 
yang membuat aku menangis). 


(Buku Gelombang Hidup Para Isteri Khalifah - Ibnu Safa - ms 161). 


Kisah kedua: Sesungguhnya Khalifah Umar bin Abdul Aziz adalah seorang 
khalifah yang benar-benar menjalani kehidupan zahid. Ketika baginda wafat, 
hanya terdapat sebelas dinar sahaja kekayaan yang terdapat di dalam simpanan 
baginda. Padahal ketika baginda menjadi gabenor kota Madinah, kekayaan 
baginda besar sekali. Tetapi sebaik sahaja baginda dilantik menjadi khalifah, 
baginda terus mengembalikan kesemua kekayaan baginda ke Baitul Mal. 
Baginda tidak yakin lagi harta-harta yang baginda perolehi semasa baginda 
menjadi gabenor adalah harta-harta atau pendapatan yang benar-benar halal. 


Ini bererti ketika baginda wafat, Khalifah Umar bin Abdul Aziz adalah 
seorang fakir miskin. Diriwayatkan ketika baginda merasa ajalnya sudah dekat, 
Khalifah Umar bin Abdul Aziz telah mengumpul kesemua kesebelas orang 
putera baginda itu, bukan untuk membahagi harta kekayaan, tetapi untuk 
berwasiat. Harta peninggalan baginda cuma sebelas dinar sahaja. Padahal 
baginda menjadi khalifah selama lebih dua tahun. Dan baginda mewasiatkan 
agar menggunakan sebanyak lima dinar untuk urusan pengebumian jenazah 
baginda termasuklah upah menggali kubur. Jadi yang tinggal hanya sebanyak 
enam dinar sahaja dan itulah yang bakal dibahagi-bahagikan oleh baginda di 
antara sebelas orang putera baginda itu. 


Setelah kesemua kesebelas orang putera baginda berkumpul di sisi baginda, 
maka Khalifah Umar bin Abdul Aziz telah berkata kepada mereka sebagai 
wasiat baginda kepada mereka: 

“Wahai anak-anakku, sesungguhnya aku tidak mempunyai harta kekayaan 
untuk aku berwasiat kepada kamu semua. Dan aku juga tidak ada menanggung 
apa-apa hak orang lain sama ada harta, marwah atau darah. Hanya Allah sahaja 
yang akan memelihara kamu semua.” 


(Buku Kisah Kelakar Tokoh Silam Jld 1 - Mohd Amin - ms 115). 


Cukuplah dua kisah ini bagi menunjukkan bahawa Khalifah Umar bin 
Abdul Aziz adalah seorang yang menjalani kehidupan zahid setelah baginda 
dilantik menjadi khalifah. 


Apakah Khalifah Umar Bin Abdul Aziz Seorang Wali Allah? 


Apakah pernah seorang ahli sejarah Islam atau bukan Islam yang 
mengutarakan soalan di atas? Kenapa tidak ada? Kerana kebanyakan kita 
menganggap para Wali Allah hanya terjadi di kalangan orang-orang yang tidak 
berjawatan sahaja, dari golongan miskin dan rakyat biasa. Tiada dari kalangan 
orang-orang bangsawan, apatah lagi para pemimpin negara, sebab orang-orang 
Wali Allah tidak memikirkan persoalan-persoalan keduniaan. Mereka asyik 
memikirkan persoalan-persoalan Allah SWT semata. Kalau mereka asalnya raja 
atau pemerintah, mereka akan meninggalkan takhta menjadi pengemis atau 
darwis seperti yang terjadi kepada Ibrahim bin Adham. Sedangkan Umar bin 
Abdul Aziz wafat semasa menjadi khalifah. 


Sebenarnya sebagaimana para nabi dan rasul, begitulah juga dengan para 
Wali Allah. Para nabi dan rasul ada bermacam-macam kedudukan. Mereka 
bukan terdiri daripada orang-orang miskin dan tidak berjawatan sahaja. Bahkan 
ramai daripada para nabi dan rasul yang terdiri daripada kalangan orang-orang 
kaya dan memegang jawatan yang tinggi. Bahkan kita semua tahu Nabi Daud 
as dan Nabi Sulaiman as adalah raja. Nabi Zulkifli as juga raja. Tetapi nisbah 
raja kepada Nai Zulkifli as tidak begitu masyhur disebabkan kerajaan baginda 
tidak disebut di dalam al-Our'an tidak sebagaimana Nabi Daud as dan Nabi 
Sulaiman as. Nabi Yusuf as adalah Menteri. Nabi Denial as adalah pembesar 
kerajaan. Manakala Nabi Adam as, Nabi Hud as, Nabi Salih as adalah petani. 
Nabi Idris as tukang jahit dan ahli bintang. Nabi Nuh as tukang rumah, atau 
tukang kayu. 


Bahkan para nabi dan rasul ada yang hidup di hutan dan di bukit-bukit 
sebagai orang-orang pertapaan seperti Nabi Yahya as dan Nabi Isa as. 


Begitulah juga dengan para Wali Allah. Mereka berbagai-bagai kedudukan 
sosial dan berbagai-bagai pekerjaan. Dan kebanyakan mereka tidak suka bekerja 
kerana mahu bertawakkal kepada Allah SWT di dalam urusan hidup dan rezeki 
mereka. 


Khalifah Umar bin Abdul Aziz meskipun adalah seorang khalifah, tetapi 
baginda boleh membawa diri baginda menjadi salah seorang daripada Wali- 

Wali Allah. Sebab untuk menjadi seorang yang dekat perhubungan dengan 
Allah SWT bukan berkaitan dengan kedudukan atau jenis pekerjaan, tetapi 
berkaitan dengan keimanan yang kuat, ketakwaan dan kebersihan jiwa. 
Khalifah Umar bin Abdul Aziz telah menjadikan diri baginda memiliki ketiga- 
tiga unsur keagamaan ini. 


Di dalam kitab-kitab kisah para Wali Allah, kita akan menemui nama 
Khalifah Umar bin Abdul Aziz dimasukkan ke dalamnya. Ini membuktikan 
tokoh-tokoh tasawuf mengakui atau mengiktiraf bahawa Khalifah Umar bin 
Abdul Aziz termasuk dari kalangan Wali-Wali Allah. 


Beberapa Kelakuan Aneh Yang Menunjukkan Baginda Seorang 
Wali Allah 


Di bawah ini saya ingin memaparkan beberapa kisah aneh berkaitan dengan 
peribadi Khalifah Umar bin Abdul Aziz yang menunjukkan bahawa baginda 
adalah termasuk ke dalam senarai salah seorang Wali-Wali Allah. Marilah kita 
lihat adegan-adegannya yang sungguh menarik:- 


1. Isi Peti Rahsia 


Mengikut riwayat, Khalifah Umar bin Abdul Aziz ada menyimpan sebuah 
peti rahsia yang isinya tidak diketahui oleh sesiapa sekalipun isteri baginda 
sendiri. Peti rahsia itu baginda buka untuk mengguna isinya setelah tiba 
pertengahan atau separuh malam yang akhir setelah seluruh isi rumah atau 
keluarga baginda tidur dengan nyenyaknya. Kuncinya pula baginda simpan 
tanpa dapat diketahui oleh sesiapa tempat baginda menyimpannya. 


Bagi orang-orang yang mengetahui persoalan peti rahsia itu, mereka 
menyangka isi peti itu adalah wang yang disimpan oleh Khalifah Umar bin 
Abdul Aziz hasil dari gaji yang baginda berjimat cermat selama baginda 
menjadi gabenor dan khalifah. 


Setelah Khalifah Umar bin Abdul Aziz wafat, keluarga baginda yang 
terdekat telah membuka peti rahsia itu untuk melihat apakah isinya. Kalau- 
kalau wang dinar atau emas yang banyak, mereka pasti dapat menikmatinya. 
Ramai juga kaum kerabat Khalifah Umar bin Abdul Aziz yang datang untuk 
menyaksi apakah isi peti rahsia itu. 


Setelah dibuka semua menjadi kaget dan terkejut. Mereka mendapati isi peti 
rahsia itu terdapat dua benda sahaja. Dua benda yang langsung tidak ada erti 
kepada mereka. Dua benda di dalam peti rahsia kepunyaan Khalifah Umar bin 
Abdul Aziz itu ialah sehelai jubah buruk dan seutas rantai besi yang agak besar. 
Apa tujuan Amirul Mu'minin Umar bin Abdul Aziz menyimpan kedua-dua 
benda yang tidak berguna ini? 


Agar kaum kerabat baginda tidak tertanya-tanya tanpa mendapat 

jawapannya sehingga mungkin mereka akan menyangka yang bukan-bukan 
terhadap khalifah yang sudah wafat, maka isteri al-marhum Khalifah Umar bin 
Abdul Aziz terpaksa membuka rahsia tentang hubung kait kedua-dua barang 
yang tidak berguna itu dengan suaminya. 


Fatimah bin Abdul Malik menceritakan bahawa setiap malam Khalifah Umar 
bin Abdul Aziz akan membuka peti itu dan memakai baju buruk ketika akan 
mengerjakan sembahyang tahajud. Manakala rantai besi itu akan dililit di 
lehernya setelah baginda selesai mengerjakan sembahyang malam yang 
dikerjakan sekadar dua rakaat sahaja itu. Tujuan baginda memakai rantai di 
leher selepas mengerjakan sembahyang tahajjud sehingga masuk waktu subuh 
adalah bertujuan untuk mengingatkan kepada baginda tentang azab di Hari 
Qiamat yang mana kebanyakan orang fasik dan kafir dibelenggu leher mereka 
dengan rantai daripada api neraka. (Buku Kisah Kelakar Tokoh Silam Jld 1 - 
Mohd Amin - ms 123). 


2. Tolong Kipas Khadam Tidur 


Mengikut satu cerita, pada suatu ketika cuaca di negeri Syam sangat panas. 
Khalifah Umar bin Abdul Aziz yang keletihan dan mahu berehat buat seketika. 
Baginda meminta seorang khadam atau pembantu baginda agar mengipas 
baginda agar dapat berehat dengan selesa. Setelah dikipas oleh khadam baginda 
buat beberapa ketika, telah menyebabkan baginda tertidur kerana nikmatnya 
dikipas. Setelah tidur buat beberapa ketika, baginda terjaga dan mendapati 
khadam baginda telah tertidur mungkin kerana keletihan. 


Maka tanpa berlengah lagi Khalifah Umar bin Abdul Aziz terus mengambil 
kipas dari tangan khadam baginda dan mengipas khdam baginda yang tertidur 
itu. Setelah khadam itu terjaga, dia sangat terkejut kerana Khalifah Umar bin 
Abdul Aziz pula yang mengipas dirinya yang tertidur. 


“Masya Allah, kenapa Amirul Mu'minin berbuat begini (mengipas dirinya 
yang merupakan seorang khadam baginda)?” kata si khadam yang ketakutan 
dan kecemasan. 


“Jangan bimbang, kau juga manusia seperti saya yang perlu dikipas,” jawab 
Khalifah Umar bin Abdul Aziz sambil tersenyum kepada khadam baginda itu. 
(Buku Kisah Kelakar Tokoh Silam Jld 1 - Mohd Amin - ms 115). 


Cukuplah dua kisah yang dipaparkan untuk menunjukkan bahawa Khalifah 
Umar bin Abdul Aziz adalah seorang yang memiliki ciri-ciri seorang Wali Allah 
yang melayakkan baginda termasuk ke dalam golongan para Wali Allah. 


Beberapa kisah Menarik Berkaitan Baginda 


Dari kalangan para khalifah bani Umayyah, hanya Khalifah Umar bin Abdul 
Aziz sahaja yang banyak memiliki kisah-kisah hidup yang menarik. Ini terjadi 

kerana Khalifah Umar bin Abdul Aziz adalah seorang manusia yang kuat 
imannya, sangat takwa kepada Allah SWT dan sangat bersih jiwanya. Baginda 
menjalani kehidupan yang bersahaja, zahid dan anih. Marilah kita lihat 
beberapa kisah diri baginda yang menarik terutama setelah baginda dilantik 
menjadi khalifah kerajaan bani Umayyah yang kelapan:- 


1. Sangat Mencintai Keluarga Rasulullah s.a.w. 


Kalau disebut orang-orang keturunan Umayyah, maka sudah pasti orang itu 
adalah pembenci keluarga Sayidina Ali bin Abu Talib tanpa mengira keturunan 
Rasulullah s.a.w. lagi. Tetapi tidak kepada Khalifah Umar bin Abdul Aziz. 
Baginda dididik supaya mencintai keluarga Rasulullah s.a.w. oleh guru baginda 
yang bernama Ubaidullah bin Abdullah bin Utbah bin Mas'ud al-Huzaili. 
Kerana didikan oleh gurunya ini, Khalifah Umar bin Abdul Aziz telah 
mengenal keutamaan keluarga Sayidina Ali bin Abu Talib khasnya daripada 
isteri baginda Sayyidah Fatimah az-Zahra' rha. 


Diriwayatkan setelah menjadi khalifah, Umar bin Abdul Aziz telah 
memperlihatkan kecintaan baginda kepada keluarga Sayidina Ali bin Abu Talib 
yang satu-satunya sahaja keturunan Rasulullah s.a.w. yang memberi jenerasi 
yang berpanjangan dan terhormat kepada baginda. 


Satu kisah yang menarik yang terjadi kepada Khalifah Umar bin Abdul Aziz 
berkaitan dengan kecintaan baginda kepada keluarga Sayidina Ali bin Abu 
Talib diceritakan oleh Fatimah binti Ali bin Abu Talib. 


“Aku pernah datang menghadap beliau ketika beliau menjadi gabenor di 
kota Madinah. Beliau memerintah supaya semua pengawal dan pembantu 
beliau keluar daripada sisi beliau. Hingga di ruang itu tinggal aku dan beliau 
sahaja. Beliau berkata, “Wahai puteri Ali, demi Allah, di dunia ini tidak ada 
Ahlil Bait yang lebih aku cintai melebihimu. Bahkan kau lebih aku cintai 
daripada Ahlil Baitku sendiri.” 


Ini bukanlah bererti Khalifah Umar bin Abdul Aziz hanya menyayangi atau 
mencintai Fatimah binti Ali bin Abu Talib seorang sahaja dan tidak mencintai 
yang bukan beribukan Sayyidah Fatimah az-Zahra' rha seorang sahaja atau 
mencintai Fatimah ini lebih daripada mencintai anak-anak Sayidina Ali bin Abu 
Talib yang dari keturunan Sayyidah Fatimah az-Zahra' rha. Di bawah ini 
diperlihatkan bukti bahawa Khalifah Umar bin Abdul Aziz sebenarnya 
mencintai seluruh Ahlil Bait Rasulullah s.a.w. 


Fatimah binti al-Husein bin Ali bin Abu Talib bercerita bahawa beliau 
pernah menulis surat kepada Khalifah Umar bin Abdul Aziz yang menjelaskan 
kebaikan Khalifah Umar bin Abdul Aziz yang sangat mengambil berat terhadap 
kehidupan Alil Bait yang berbunyi; 


“Wahai Amirul Mu'minin, tuan telah membuat orang-orang dari kami yang 

tidak mempunyai pembantu dapat pembantu, yang membuat orang-orang 
kami yang tidak berpakaian dapat berpakaian.” 


Khalifah Umar bin Abdul Aziz tersenyum kerana sangat gembira mendengar 
isi surat itu kerana baginda telah dapat menyenangkan hati kaum Ahlil Bait 
Rasulullah s.a.w. (Rujuk buku 30 Wanita Tabiin ms 31) 


Satu lagi kisah yang memperlihatkan betapa cinta dan kasihnya Khalifah 
Umar bin Abdul Aziz kepada keluarga Sayidina Ali bin Abu Talib dari 
keturunan Sayyidah Fatimah az-Zahra' rha. 


Abdullah bin Muhammad bin Aqil bin Abu Talib bercerita, “Bahagian 
pertama harta yang disisih oleh Umar bin Abdul Aziz ialah harta yang akan 
diberikan kepada kami Ahlil Bait. Beliau memberi kepada wanita Ahlil Bait 
seperti memberi bahagian lelaki. Dan bahagian untuk kanak-kanak seperti 
bahagian untuk wanita. Secara keseluruhannya Ahlil Bait mendapat sebanyak 
tiga ribu dinar.” 


Demikianlah kisah kecintaan Khalifah Umar bin Abdul Aziz kepada 
keluarga Sayidina Ali bin Abu Talib dari keturunan Rasulullah s.a.w. 


2. Padam Lampu Kerajaan 


Kewara'an Khalifah Umar bin Abdul Aziz bukan sahaja terhadap persoalan- 
persoalan hidup biasa, tetapi juga berkaitan dengan masa baginda 
melaksanakan pentadbiran negara. Diriwayatkan pada suatu malam baginda 
sedang melaksanakan tugas-tugas kerajaan dengan lampu terpasang di 
hadapan baginda. Tiba-tiba seorang kerabat baginda datang ke pejabat baginda. 
Baginda bertanya kerabat baginda itu, apakah kedatangannya untuk 
mengemukakan masalah peribadi atau masalah berkaitan masyarakat (negara)? 
Kerabat baginda itu menjelaskan tujuan kedatangannya itu adalah untuk 
membicarakan tentang masalah atau persoalan peribadi. 


Maka Khalifah Umar bin Abdul Aziz terus memadam api lampu yang 
sedang dipasang di hadapan baginda. Apabila kerabat baginda bertanya 
kepada baginda, kenapa baginda berbuat demikian? Khalifah Umar bin Abdul 
Aziz menjelaskan bahawa itu lampu yang menggunakan minyak kerajaan tidak 
boleh dipakai untuk urusan peribadi. 


Cukuplah dua kisah menarik yang dipaparkan untuk tatapan para pembaca 
yang budiman. 


Kelebihan 
% Sangat Alim 


Khalifah Umar bin Abdul Aziz adalah seorang yang sangat alim. Beliau 
belajar dengan para ulama’ Madinah sejak kanak-kanak lagi. Orang ramai 

mengatakan, “Para ulama' sekiranya duduk bersama Umar, adalah mereka 
semua bertaraf murid.” Umar bin Abdul Aziz juga telah menghafal al-Qur'an 
sejak masih kecil lagi. Beliau menghafal seluruh al-Qur'an. 


Disamping sangat alim, baginda juga adalah seorang yang sangat elok 
sembahyangnya. Anas bin Malik berkata, “Tidak pernah aku sembahyang di 
belakang seseorang (imam) setelah Rasulullah s.a.w., yang sembahyangnya 
menyerupai sembahyang Rasulullah s.a.w. selain pemuda ini (ditunjukkan 
kepada Umar bin Abdul Aziz ketika beliau menjadi gabenor Madinah). 


Beberapa Kata-Kata Khalifah Umar Bin Abdul Aziz Yang Berhikmat 
Dan Mempesonakan 


Di kalangan khalifah bani Umayyah, Khalifah Umar bin Abdul Aziz adalah 
di antara peribadi yang mampu mengucapkan kata-kata berhikmat dan 
mempesonakan setiap pendengar atau lawan cakap baginda. Di kalangan para 
sahabat Rasulullah s.a.w. ialah Amru bin al-Ass, Saad bin Abu Waqqas dan Qais 
bin Saad bin Ubadah. Sekarang marilah kita lihat beberapa dialog di antara 
Khalifah Umar bin Abdul Aziz dengan seorang tokoh atau dengan orang biasa 
sebelum atau setelah baginda menjadi khalifah:- 


Diceritakan oleh setengah kitab-kitab sejarah Islam bahawa pada suatu hari 
ketika beliau masih menjadi Menteri kepada Khalifah Sulaiman bin Abdul 
Malik, ketika itu beliau sedang bersiar-siar sambil mengiringi baginda khalifah 
yang mengenderai kenderaan. Tiba-tiba petir membelah langit yang 
menyebabkan Khalifah Sulaiman bin Abdul Malik terperanjat dan merapatkan 
dada baginda kepada kenderaan baginda. Wajah baginda kelihatan gelisah dan 
cemas. 


“Wahai Amirul Mu'minin! Itu adalah suara rahmat Allah, bagaimana kalau 
tuan mendengar suara azabNya?” kata Khalifah Umar bin Abdul Aziz 
memperli Khalifah Sulaiman bin Abdul Malik. 


Satu kisah lagi yang menunjukkan Khalifah Umar bin Abdul Aziz adalah 
seorang manusia yang dikurniakan hikmat di dalam berkata-kata ialah kisah 
berikutnya. Setelah beliau berkahwin dengan Fatimah binti Abdul Malik, 
Khalifah Abdul Malik bin Marwan bapa mertua beliau bertanya kepada beliau 
bagaimana cara beliau akan berbelanja di dalam rumah tangga nanti. Umar bin 
Abdul Aziz menjawab, “Antara dua keburukan.” 


Khalifah Abdul Malik bin Marwan amat terpesona dengan jawapan menantu 
yang juga anak saudara baginda itu. Ini adalah kerana belum pernah baginda 
mendengar seseorang yang menjawab sedemikian berhikmat jawapannya. 
Jawapan Umar bin Abdul Aziz yang masih remaja itu selaras dengan maksud 
satu ayat al-Qur'an dalam surah al-Furqan ayat 67 yang bermaksud, “Mereka 
(yang diredhai oleh Allah SWT itu ialah) apabila membelanjakan hartanya, 
tidak (dengan cara) berlebih-lebihan dan tidak pula bakhil, tetapi adalah di 

antara kedua-duanya.” Dan selaras juga dengan maksud satu ayat al-Qur'an 
dalam surah an-Nahl ayat 66 iaitu, “Dan sesungguhnya pada binatang ternak 
itu terdapat pelajaran bagi kamu. Kami memberimu minum daripada apa yang 
berada dalam perutnya (berupa) susu yang bersih (yang terletak) di antara tahi 
dan darah.” 


Cukuplah dua kisah di atas bagi menjelaskan bahawa Khalifah Umar bin 
Abdul Aziz adalah seorang manusia yang dianugerahkan oleh Allah SWT 
hikmat di dalam berkata-kata. Sesungguhnya sesiapa sahaja yang diberi hikmat, 
memang ianya diberi atau dikurniakan kebaikan yang sangat banyak. Ini adalah 
kerana kata-kata atau ucapan yang berhikmat sangat diperhatikan orang dan 
mengandungi banyak pengajaran. Orang ramai sangat merasa nikmat 
mendengarnya dan mereka suka mengulang-ulangi kata-kata itu sehingga 
mendapat faedah yang tidak sedikit daripadanya. 


Demikianlah kisah hidup, perjuangan dan pemerintahan Khalifah Umar bin 
Abdul Aziz, Khalifah kerajaan bani Umayyah yang kelapan. Semoga Allah SWT 
menghimpunkan kita bersama-sama dengan baginda di syurga Firdaus nanti. 
Amin. Wassalam. 

Pengenalan 


Yazid bin Abdul Malik adalah khalifah kerajaan dinasti bani Umayyah yang 
ke sembilan. Baginda dilantik menjadi khalifah setelah kewafatan saudara 
sepupu baginda yang sangat salih dan zahid iaitu Khalifah Umar bin Abdul 
Aziz. Baginda adalah putera Khalifah Abdul Malik bin Marwan dari isteri 
baginda yang bernama Atikah binti Yazid bin Mu'awiyah. Jelas Khalifah Yazid 
bin Abdul Malik adalah selain putera Khalifah Abdul Malik bin Marwan, juga 
adalah cucunda kepada Khalifah Yazid bin Mu'awiyah. Saudara-saudara 
baginda yang seibu sebapa dengan baginda ialah Marwan, Mu'awiyah dan 
Ummu Kalthum. 


Soalnya sekarang, apakah Khalifah Umar bin Abdul Aziz yang melantik 
Yazid bin Abdul Malik menjadi khalifah bani Umayyah yang ke sembilan 
menggantikan tempat baginda sebagaimana yang telah dilakukan oleh 
beberapa orang khalifah sebelumnya? 


Tidak! Khalifah sebelum Khalifah Umar bin Abdul Aziz yang bertindak 
melantik anak-anak menggantikan tempat mereka tidaklah semuanya. Cuma 
empat orang sahaja iaitu Khalifah Mu'awiyah bin Abu Sufyan yang melantik 
putera baginda Yazid sebagai khalifah. Kedua Khalifah Marwan bin al-Hakkam 
yang telah melantik putera baginda Abdul Malik bin Marwan dan Abdul Aziz 
bin Marwan sebagai dua Putera Mahkota yang silih berganti dan seterusnya 
akan menduduki kerusi khalifah. Ketiga Khalifah Abdul Malik bin Marwan 
yang melantik dua orang putera baginda sebagai Putera Mahkota bermula 
dengan al-Walid, kemudian Sulaiman. Dan keempat Khalifah Yazid bin Abdul 
Malik ini yang melantik putera baginda al-Walid sebagai Putera Mahkota dan 
khalifah selepas Khalifah Hisyam bin Abdul Malik. Sedangkan khalifah- 
khalifah Yazid 1, Mu'awiyah Il, sementelah Umar bin Abdul Aziz tidak pernah 
melantik anak-anak sebagai pengganti, tetapi orang lain yang menentukannya. 
Manakala Khalifah al-Walid 1 dan Sulaiman pernah melantik anak menjadi 
Putera Mahkota tetapi Allah SWT tidak merestuinya lantas anak-anak mereka 
berdua tidak sempat menjadi khalifah, seorang disebabkan dibatalkan oleh 
ayahandanya (Putera Mahkota al-Abbas bin al-Walid) dan seorang lagi telah 

meninggal dunia sebelum ayahandanya wafat (Putera Mahkota Ayub bin 
Sulaiman). 


Sebenarnya Khalifah Sulaiman bin Abdul Malik yang menunjukkan Umar 
bin Abdul Aziz menggantikan tempat baginda setelah putera baginda Ayub 
wafat sebelum baginda wafat. Seterusnya Khalifah Sulaiman bin Abdul Malik 
mengembalikan jawatan khalifah kepada saudaranya anak Khalifah Abdul 
Malik bin Marwan iaitu Yazid bin Abdul Malik ini sesudah Umar bin Abdul 
Aziz wafat. Jadi naiknya Yazid bin Abdul Malik menjadi khalifah yang ke 
sembilan adalah di atas perlantikan yang telah dibuat oleh Khalifah Sulaiman 
bin Abdul Malik, bukan oleh Khalifah Umar bin Abdul Aziz. 


Apa yang jelas, perlantikan pengganti Khalifah Umar bin Abdul Aziz 
bukanlah ditentukan oleh Khalifah Umar bin Abdul Aziz, tetapi ditentukan oleh 
khalifah sebelum baginda iaitu Khalifah Sulaiman bin Abdul Malik. 
Bagaimanakah pula dengan kekuasaan Khalifah Umar bin Abdul Aziz selaku 
seorang khalifah? Bukankah setelah baginda dilantik menjadi khalifah, ketika 
itu baginda adalah manusia yang paling berkuasa yang boleh melantik sesiapa 
yang baginda sukai untuk menggantikan tempat baginda selaku khalifah? 


Kenapakah perlu kepada mentaati kehendak khalifah yang sudah habis 
tempoh berkuasanya iaitu Khalifah Sulaiman bin Abdul Malik yang mahu 
khalifah sesudah Umar bin Abdul Aziz ialah Yazid bin Abdul Malik? Kalau 
Khalifah Umar bin Abdul Aziz bertindak berdasarkan kekuasaan yang dimiliki 
oleh baginda selaku khalifah, dengan mengabaikan perjanjian yang telah dibuat 
dengan Khalifah Sulaiman bin Abdul Malik, barangkali khalifah sesudah 
baginda atau khalifah bani Umayyah yang ke sembilan bukanlah khalifah yang 
buruk akhlaknya seperti khalifah Yazid bin Abdul Malik. 


Soalnya sekarang, apakah Khalifah Umar bin Abdul Aziz tidak melihat 
perkara ini? Apakah Khalifah Umar bin Abdul Aziz tidak kenal peribadi Yazid 
bin Abdul Malik saudara sepupu baginda ini? 


Kalau Khalifah Umar bin Abdul Aziz sudah mengetahui perkara ini, apakah 
baginda tidak turut bertanggungjawab kerana merestui perlantikan seorang 
yang rendah moralnya selaku khalifah setelah baginda seperti Yazid bin Abdul 
Malik, sedangkan baginda berkuasa melantik orang lain yang lebih layak 
berdasarkan sifat-sifat ketakwaan yang terdapat pada dirinya? 


Kita percaya Khalifah Umar bin Abdul Aziz menyedari perkara ini dan 
baginda juga sangat menyedari bahawa baginda sememangnya berkuasa ketika 
sedang menjadi khalifah itu untuk melantik sesiapa sahaja yang lebih layak 
untuk menduduki kerusi khalifah bani Umayyah yang ke sembilan selain 
daripada Yazid bin Abdul Malik, dan baginda sepatutnya melantik orang lain 
yang lebih layak menduduki kerusi khalifah itu sebagaimana yang telah 
dilakukan oleh Khalifah Sulaiman bin Abdul Malik yang telah melantik diri 

baginda (Umar) bukan saudara-saudaranya para putera Khalifah Abdul Malik 
bin Marwan sebagai khalifah. 


Tetapi seandainya Khalifah Umar bin Abdul Aziz mahu bertindak 
sebagaimana Khalifah Sulaiman bin Abdul Malik bertindak itu, apakah baginda 
mahu melantik saudara sepupu baginda yang bukan Yazid bin Abdul Malik 
atau saudara-saudara baginda anak-anak Abdul Aziz bin Marwan? 


Kalau baginda bertindak begini, apakah Yazid bin Abdul Malik yang tidak 
begitu berpegang pada ajaran agama bersedia menerimanya? Dan apakah 
saudara-saudara baginda daripada anak-anak Abdul Aziz bin Marwan bersedia 
untuk menerima jawatan khalifah dan bersedia untuk berkonfrantasi dengan 
saudara-saudara sepupu mereka anak-anak Abdul Malik bin Marwan? 


Kita yakin meskipun ketika sedang menjawat jawatan khalifah bani 
Umayyah yang ke lapan, Umar bin Abdul Aziz berkuasa untuk bertindak licik 
dengan mengenepikan wasiat Khalifah Sulaiman bin Abdul Malik, akan tetapi 
kemungkinan besar dua perkara buruk yang akan timbul. Satu melibatkan 
peribadi Khalifah Umar bin Abdul Aziz sendiri dan satu lagi melibatkan 
masyarakat Islam pada masa itu. 


Katakanlah Khalifah Umar bin Abdul Aziz tidak bersedia untuk 
membiarkan khalifah sesudah baginda adalah Yazid bin Abdul Malik, atau 
anak-anak Khalifah Abdul Malik bin Marwan yang lain, tetapi telah menunjuk 
seorang lelaki daripada saudara-saudara baginda anak-anak Abdul Aziz bin 
Marwan sebagai bakal khalifah, bukankah masyarakat umum memandang 
Khalifah Umar bin Abdul Aziz adalah seorang pemungkir janji dan pelanggar 
wasiat? 


Kedua, apa kata Yazid bin Abdul Malik? Apakah beliau itu akan berdiam 
diri sahaja dengan membiarkan saudara-saudara sepupu beliau menguasai 
jawatan khalifah bani Umayyah setelah dua orang anak al-marhum Khalifah 
Abdul Malik bin Marwan saudaranya mendahului menjawat jawatan khalifah 
sebelum beliau? Dan apakah saudara-saudara Yazid iaitu Hisyam, Muhammad, 
Maslamah dan lain-lain akan membiarkan kekuasaan ‘milik’ mereka 
dipindahkan ke tangan bani Abdul Aziz daripada bani Abdul Malik? 


Pastilah pergolakan akan berlaku. 


Inilah yang tidak disukai oleh Khalifah Umar bin Abdul Aziz untuk baginda 
memikirkan jawatan khalifah bani Umayyah setelah baginda agar jatuh ke 
tangan orang-orang baik atau ke tangan saudara-saudara baginda dari bani 
Abdul Aziz bin Marwan. 


Sementelah pula Khalifah Umar bin Abdul Aziz tidak mahu meletakkan 
beban tanggungjawab khalifah ke atas bahu anggota keluarga baginda kerana 
mengingatkan kepada amat besarnya tanggungjawab seseorang khalifah di 

hadapan Allah SWT di akhirat nanti sebagaimana yang telah difikirkan oleh 
Khalifah Umar bin al-Khattab sebelumnya. 


Kelahiran Dan Peribadi 


Khalifah Yazid bin Abdul Malik ialah putera Khalifah Abdul Malik bin 
Marwan dari isteri baginda yang bernama Atikah binti Yazid bin Mu'awiyah. 
Baginda dilahirkan pada tahun 65 Hijrah/684 Masihi pada tahun datuk baginda 
Khalifah Marwan bin al-Hakkam wafat dan tahun ayahandanya Khalifah Abdul 
Malik bin Marwan ditabal menjadi khalifah bani Umayyah yang kelima. Ini 
bererti ketika Khalifah Yazid bin Abdul Malik dilahirkan, ayahandanya 
Khalifah Abdul Malik bin Marwan berusia 39 tahun kerana Khalifah Abdul 
Malik dilahirkan pada tahun 26 Hijrah/646 Masihi. 


Salasilah lengkap Khalifah Yazid bin Abdul Malik dari pihak ayahandanya 
adalah sama dengan salasilah keturunan kedua-dua kekanda baginda iaitu 
Khalifah al-Walid dan Khalifah Sulaiman. Namun keturunan baginda dari 
pihak ibunda sahaja yang berlainan dengan kedua-dua kekanda baginda yang 
tersebut di atas kerana berlainan ibunda. Ibunda Khalifah Yazid ialah Atikah 
puteri Khalifah Yazid bin Mwawiyah, manakala ibunda kedua-dua kekanda 
baginda Khalifah al-Walid dan Khalifah Sulaiman ialah Walladah binti al- 
Abbas. 


Jelas baginda dari pihak ayahandanya adalah dari keturunan Marwan bin al- 
Hakkam. Manakala dari pihak ibundanya adalah dari keturunan Abu Sufyan 
bin Harb. 


Ibunda baginda iaitu Atikah bin Yazid bin Mu'awiyah bin Abu Sufyan 
adalah seorang perempuan yang sangat mulia akhlaknya. Ketika terjadi 
pembunuhan terhadap Mus'ab bin az-Zubair, gabenor Iraq di bawah kerajaan 
bani az-Zubairi oleh pihak tentera suaminya Khalifah Abdul Malik bin Marwan, 
kepala Mus'ab bin az-Zubair telah dipenggal dan diarak ke serata pelosok kota 
dan negeri sehingga sampai juga ke istana Khalifah Abdul Malik bin Marwan. 
Ketika Atikah melihat kepala Mus'ab yang terpotong itu, dengan penuh rasa 
simpati dia terus mengambil kepala tokoh putera sahabat sepuluh yang mulia 
itu sambil berkata dengan nada marah kepada tentera kerajaan bani Umayyah 
yang membawa kepala itu, “Sungguh keterlaluan apa yang telah kamu lakukan 
ini. Kamu mengarak kepala ini kesekeliling pelosok negeri. Ini adalah suatu 
perbuatan yang sungguh kejam dan zalim.” 


Kemudian Atikah bin Yazid bin Mu'awiyah bin Abu Sufyan membersihkan 
(memandi), mengkafan, menyembahyang dan mengkebumikan kepala Mus'ab 
bin az-Zubair itu dengan penuh hormat dan rasa sedih. 


Bagaimanakah pula berkenaan peribadi fizikal Khalifah Yazid bin Abdul 
Malik? Apakah baginda seorang yang kacak dan tampan? Atau seorang yang 
buruk rupanya sesuai dengan perangainya? Penyusun percaya Khalifah Yazid 

bin Mu'awiyah adalah seorang yang kacak dan tampan. Ini adalah kerana 
baginda adalah putera kepada Atikah puteri Khalifah Yazid bin Muawiyah. 
Khalifah Yazid bin Mu'awiyah adalah seorang yang kacak menawan, kerana 
baginda adalah putera kepada Mu'awiyah bin Abu Sufyan yang dikatakan 
seorang yang sangat kacak menawan. Jadi penyusun percaya Khalifah Yazid 
bin Abdul Malik adalah seorang lelaki yang kacak dan menawan. 


Bagaimanakah pula tentang sifat-sifat atau perangai baginda? Sudah 
masyhur bahawa Khalifah Yazid bin Abdul Malik adalah seorang lelaki yang 
suka menurut keinginan hawa nafsu syahwat menuruti perangai datuk baginda 
Khalifah Yazid bin Mu'awiyah. Memang kebanyakan ahli-ahli sejarah Islam 
mengatakan Khalifah Yazid bin Mu'awiyah adalah seorang yang buruk 
akhlaknya. Memang (mengikut pendapat yang ini bahawa) Khalifah Yazid bin 
Mu'awiyah terkenal sebagai seorang penggemar minuman keras, perempuan 
dan hidup berfoya-foya. Nama serupa, perangaipun sama. Kalau Khalifah 
Yazid bin Mu'awiyah meninggal dunia ketika terjatuh dari atas kudanya ketika 
berlumba dengan kera peliharaannya (mengikut satu riwayat), maka Khalifah 
Yazid bin Abdul Malik pula meninggal dunia kerana tersangat dukacita akibat 
meninggalnya jariah baginda Habbabah disebabkan perbuatan baginda juga. 
Nanti kita akan lihat kisahnya dalam bab khalifah ini wafat. 


Pemerintahan 


Sebagaimana yang telah dinyatakan di atas, bahawa perlantikan Khalifah 
Yazid bin Abdul Malik sebagai khalifah adalah dari wasiat saudara baginda 
iaitu oleh Khalifah Sulaiman bin Abdul Malik. Tetapi sebaik sahaja dilantik 
menjadi khalifah, Khalifah Yazid bin Abdul Malik begitu berminat untuk 
mencontohi cara hidup dan kewara'an pemerintahan saudara sepupu baginda 
Khalifah Umar bin Abdul Aziz yang amat adil, wara' dan zahid itu. Tetapi 
sebagaimana yang telah berlaku kepada kekanda baginda Khalifah Sulaiman 
bin Abdul Malik, tidak berapa hari sahaja selepas itu, sikap baginda telah 
berubah kembali. Baginda kembali menjalani kehidupan berseronok dan 
berhibur dengan perempuan dan arak. Ini kerana untuk menjadi seorang yang 
wara', adil dan zahid (sederhana) di dalam kehidupan, bukan boleh ditiru-tiru. 
Ianya terbit dari hati. Kalau hati sememangnya tidak ada rasa takwa kepada 
Allah SWT dan tidak dapat menahan gejolak desakan hawa nafsu serakah, 
maka seseorang manusia itu tidak akan dapat menjadi seorang yang salih, 
zahid, wara', adil dan benar-benar takut kepada Allah SWT. Inilah sebenarnya 
yang telah berlaku pada diri Khalifah Yazid bin Abdul Malik sebaik sahaja 
baginda dilantik menjadi khalifah bani Umayyah yang ke sembilan. 


Para penulis sejarah Islam sejak dahulukala, begitu juga penyusun yang 
serba lemah dan dhaif ini tidak dapat menulis sejarah kegemilangan 
pemerintahan Khalifah Yazid bin Abdul Malik ini. Kenapa? Kerana selama 
baginda menduduki kerusi khalifah iaitu kira-kira hampir lima tahun, Khalifah 

Yazid bin Abdul Malik tidak pernah bersikap seperti khalifah-khalifah sebelum 
baginda seperti Mu'awiyah bin Abu Sufyan, ayahanda baginda, Khalifah Abdul 
Malik bin Marwan, kekanda baginda Khalifah al-Walid yang melaksanakan 
tugas-tugas negara dengan bersungguh-sungguh. Jauh dari dapat bersikap 
seperti saudara sepupu baginda Khalifah Umar bin Abdul Aziz yang sangat 
mengambil berat terhadap perjalanan pentadbiran kerajaan dengan rasa 
menanggung tanggungjawab yang sungguh-sungguh menyiksakan jiwa. 
Khalifah Yazid bin Abdul Malik melaksanakan pemerintahan baginda sekadar 
diri baginda seorang khalifah. Tidak benar-benar bersungguh. Ini menyebabkan 
pada masa pemerintahan baginda, tidak ada kemajuan yang dibuat oleh 
baginda, baik kemajuan untuk rakyat, mahupun kemajuan untuk agama. 


Ubah Dasar Khalifah Umar 


Apa yang paling menyedihkan sekali, sebaik sahaja baginda dilantik menjadi 
khalifah, Khalifah Yazid bin Abdul Malik telah mengubah semula dasar-dasar 
baik yang dilaksanakan oleh Khalifah Umar bin Abdul Aziz dengan 
mengembalikan kepada corak pemerintahan pada zaman sebelum Khalifah 
Umar bin Abdul Aziz. Ini adalah kerana perjalanan hawa nafsu baginda tidak 
selaras dengan perjalanan hawa nafsu Khalifah Umar bin Abdul Aziz yang 
mengekang hawa nafsunya, manakala Khalifah Yazid bin Abdul Malik 
memperajakan hawa nafsunya. 


Di antara dasar-dasar pemerintahan Khalifah Umar bin Abdul Aziz yang 
diubah oleh Khalifah Yazid bin Abdul Malik ialah mengembalikan semula 
harta-harta benda yang disita oleh Khalifah Umar bin Aziz daripada kaum 
keluarga bani Umayyah terutama dari pihak keluarga khalifah dan 
dikembalikan semula kepada pihak keluarga yang memilikinya dahulu. Sebagai 
contoh baginda telah menawarkan semula kalung berlian kepada Fatimah binti 
Abdul Malik saudara permpuannya yang telah dikembalikan oleh suaminya 
Khalifah Umar bin Abdul Aziz ke dalam Baitul Mal. Tetapi isteri Fatimah tidak 
sudi menerimanya kembali. Marilah kita lihat dialog antara kedua bersaudara 
itu:- 


“Kalau dinda suka, biarlah kanda kembalikan semula kalung berlian dinda 
itu,” kata Khalifah Yazid bin Abdul Malik kepada Fatimah binti Abdul Malik. 


Maka dijawab oleh Fatimah, “Tidak! Sesuatu yang hati dinda merasa tenang 
semasa hidup bersamanya, tidak mungkin hati dinda akan berubah pula setelah 
ketiadaannya.” 


Lain-lain dasar yang diubah kembali ialah kembali mengutamakan kaum 
Qais ke atas kaum Yaman di mana pada zaman pemerintahan Khalifah Umar 
bin Abdul Aziz, baginda menyamaratakan kedua-dua suku kaum itu dengan 
melantik sebahagian kaum Yaman sebagai gabenor. Khalifah Yazid bin Abdul 
Malik telah menggantikan gabenor-gabenor dari suku Yaman dengan tokoh- 


330 


UMAR BIN ABDUL AZIZ 


tokoh dari suku Qais. 


Yang lain lagi ialah berusaha meneruskan dasar penaklukan sebagaimana 
yang telah dibuat oleh khalifah-khalifah sebelumnya iaitu dengan menghantar 
semula askar-askar ke sempadan dan seterusnya melancarkan pergerakan 
ketenteraan ke atas negara-negara yang belum disampaikan agama Islam 
kepada mereka. Memang adalah dasar yang sangat baik diteruskan. 


Apakah Ada Penaklukan Atau Pemberontakan? 


Apakah pada zaman pemerintahan Khalifah Yazid bin Abdul Malik ada 
dilakukan penaklukan ke atas negara-negara musuh? Rasa penyusun tidak ada. 
Meskipun baginda telah mengembalikan semula kedudukan tentera di 
perbatasan negara Islam, tetapi baginda tidak sempat melaksanakan cita-cita 
atau usaha yang murni itu disebabkan masa pemerintahan baginda yang penuh 
dengan pemberontakan dan masa yang tidak berapa panjang. 


Selama masa pemerintahan Khalifah Yazid bin Abdul Malik ini, telah terjadi 
dua pemberontakan yang besar terhadap kerajaan atau pemerintahan baginda. 
Pertama pemberontakan yang dilancarkan oleh kaum Khawarij dan kedua oleh 
Yazid bin al-Muhallab bin Abu Sufrah, bekas gabenor kota Kufah sejak zaman 
pemerintahan Khalifah Umar bin Abdul Aziz. 


Sekarang marilah kita lihat kedua-dua jenis pemberontakan itu:- 


Pemberontakan Oleh Kaum Khawarij 


Pada masa pemerintahan Khalifah Umar bin Abdul Aziz, kaum Khawarij 
yang dipimpin oleh Syauzab al-Yasykuri telah dapat dilembutkan hatinya oleh 
Khalifah Umar bin Abdul Aziz dengan cara berdailog. Jadi kaum Khawarij pada 
masa pemerintahan Khalifah Umar bin Abdul Aziz tidak bangkit melakukan 
apa-apa kerosakan atau kekacauan di dalam negeri. Mereka hidup selaku 
rakyat biasa yang patuh kepada pemerintahan atau kerajaan. 


Tetapi setelah Khalifah Umar bin Abdul Aziz yang mereka hormati wafat 
dan diganti dengan seorang khalifah yang mereka tahu peribadi dan agamanya 
yang buruk, maka kaum Khawarij pimpinan Syauzab al-Yasykuri itu telah 
bangkit semula. Memang kaum Khawarij pantang melihat tokoh-tokoh 
terutama pemerintah yang melakukan perderhakaan terhadap agama, mereka 
akan segera bangun dan melancarkan pemberontakan. 


Syauzab al-Yasykuri telah bangkit memimpin kaum Khawarij menentang 
pemerintahan Khalifah Yazid bin Abdul Malik. Mereka berjaya memasuki kota 
Kufah dan menguasainya. Maka Khalifah Yazid bin Abdul Malik terus 
menghantar sebuah pasukan tentera yang besar di bawah pimpinan saudara 
baginda sendiri iaitu Panglima Muslamah bin Abdul Malik dengan dibantu oleh 
Said bin Amru ke kota Kufah. Maka berlakulah pertempuran dengan kaum 

Khawarij pimpinan Syauzab al-Yasykuri itu. Kaum Khawarij telah tewas dan 
hancur. Saki baki tenteranya yang selamat telah melarikan diri bersembunyi di 
tempat-tempat yang selamat. 


Pemberontakan Oleh Yazid Bin Al-Muhallab 


Sekarang sampailah masanya kita membicarakan tentang pemberontakan 
yang dilancarkan oleh seorang pahlawan kerajaan bani Umayyah pada zaman 
pemerintahan Khalifah Yazid bin Abdul Malik. Kenapa Panglima Yazid bin al- 
Muhallab bangkit memberontak terhadap pemerintahan Khalifah Yazid bin 
Abdul Malik? Bukankah Panglima Yazid bin al-Muhallab mempunyai masalah 
dengan al-marhum Khalifah Umar bin Abdul Aziz, bukan dengan Khalifah 
Yazid bin Abdul Malik? 


Sebenarnya persengketaan di antara Panglima Yazid bin al-Muhallab dengan 
Khalifah Yazid bin Abdul Malik bermula sejak akhir zaman pemerintahan 
Khalifah al-Walid bin Abdul Malik lagi. Ketika Khalifah al-Walid bin Abdul 
Malik merancang untuk memecat Sulaiman bin Abdul Malik dari jawatan atau 
kedudukan Putera Mahkota, di antara tokoh ternama yang menyokong rencana 
Khalifah al-Walid bin Abdul Malik itu ialah al-Hajjaj bin Yusuf ah-Thaqafi. 
Yazid bin al-Muhallab tidak turut menyokong pihak al-Hajjaj bin Yusuf ath- 
Thaqafi. Sedangkan Khalifah Yazid bin Abdul Malik yang ketika itu masih 
belum menjawat jawatan Putera Mahkota, apatah lagi khalifah ada mempunyai 
perhubungan kekeluargaan melalui perkahwinan dengan al-Hajjaj bin Yusuf 
ath-Thaqafi. 


Jadi apabila Sulaiman bin Abdul Malik dilantik menjadi khalifah, baginda 
telah memberi kedudukan yang tinggi kepada anak-anak al-Muhallab bin Abu 
Sufrah kerana mengingatkan jasa-jasa keluarga pahlawan ini terhadap kerajaan 
bani Umayyah pada masa pemerintahan Khalifah Abdul Malik bin Marwan dan 
Khalifah al-Walid bin Abdul Malik. Panglima al-Muhallab bin Abu Sufrah dan 
anak-anaknyalah yang telah berjasa menghapuskan pemberontakan kaum 
Khawarij dan berjuang di wilayah Khurasan dan membuka wilayah-wilayah 
baru. Khalifah Sulaiman bin Abdul Malik melantik Yazid bin al-Muhallab 
menjadi gabenor Iraq menggantikan tempat al-Hajjaj bin Yusuf ath-Thaqafi 
yang wafat. 


Tetapi pada akhir-akhir pemerintahan Khalifah Sulaiman bin Abdul Malik, 
Yazid bin al-Muhallab yang juga menguasai sehingga negeri Khurasan telah 
melakukan serangan ke atas dua daerah iaitu Jurjan dan Tabristan. Dalam 
kedua-dua penyerbuan ini, Panglima Yazid bin al-Muhallab telah mendapat 
kemenangan yang besar serta memperolehi harta rampasan atau ghanimah 
yang sangat banyak. Dia menulis surat kepada Khalifah Sulaiman bin Abdul 
Malik menceritakan tentang harta ghanimah itu sebagaimana suratnya kepada 
Kkhalifah Sulaiman bin Abdul Malik; 

“Di tanganku kini terkumpul satu perlima daripada harta rampasan perang 
yang diberikan oleh Allah SWT kepada kaum Muslimin. Setelah ku serahkan 
kepada orang-orang yang berhak menerima fai dan ghanimah akan hak masing- 
masing, (masih tersisa) sebanyak enam juta. Insya' Allah jumlah tersebut akan 
aku bawa kepada Amirul Mu'minin.” 


Tiba-tiba Khalifah Sulaiman bin Abdul Malik wafat sebelum harta-harta itu 
sempat dihantar ke kota Damsyik. Ini menyebabkan Khalifah Umar bin Abdul 
Aziz menuntut harta itu sebaik sahaja baginda dilantik menjadi khalifah 
daripada Yazid bin al-Muhallab. Tetapi Yazid bin al-Muhallab enggan 
menyerahkan harta-harta ghanimah dan fai tersebut kepada Khalifah Umar bin 
Abdul Aziz dengan alasan beliau menceritakan tentang harta-harta itu kepada 
Khalifah Sulaiman bin Abdul Malik secara tidak benar. Beliau sengaja 
menceritakan harta-harta rampasan perang itu kepada Khalifah Sulaiman bin 
Abdul Malik kerana beliau percaya Khalifah Sulaiman bin Abdul Malik tidak 
akan mengambil sedikitpun harta-harta itu. Jawapan Yazid bin al-Muhallab 
inilah yang telah menimbulkan kemarahan Khalifah Umar bin Abdul Aziz dan 
terus memerintah supaya beliau ditangkap dan dipenjara. 


Tetapi ketika Khalifah Umar bin Abdul Aziz sedang sakit akan wafat, Yazid 
bin al-Muhallab telah berjaya melarikan diri daripada penjara dan menulis surat 
kepada Khalifah Umar bin Abdul Aziz yang sedang sakit, meminta maaf 
daripada baginda di atas tindakannya melarikan diri dari tahanan itu, 


“Demi Allah, seandainya aku yakin bahawa tuan masih akan hidup, nescaya 
aku tak akan keluar dari tahanan ini. Tetapi aku khuatir bahawa Yazid 
(Khalifah Yazid bin Abdul Malik) akan menaiki takhta dan ia akan 
membunuhku secara keji.” 


Panglima Yazid bin al-Muhallab lari ke negeri Iraq. Memang penduduk Iraq 
bersedia menerima sesiapa sahaja yang membenci pemerintahan kerajaan bani 
Umayyah dan bersedia memimpin mereka melawan pihak pemerintah tersebut. 
Pada tahun 101 Hijrah/719 Masihi, Yazid bin al-Muhallab memilih kota Basrah 
sebagai pusat kegiatannya. Maka dengan mudah sahaja Panglima Yazid bin al- 
Muhallab mengumpul orang-orang Irag yang sememangnya sangat benci 
kepada pemerintahan Khalifah Yazid bin Abdul Malik. Setelah Yazid bin al- 
Muhallab bin Abu Sufrah menguasai kota Basrah dan mengumpul kekuatan, 
maka Khalifah Yazid bin Abdul Malik terus menyiapkan sebuah pasukan 
tentera yang besar berjumlah seramai 80,000 orang anggota di bawah pimpinan 
Panglima Muslamah bin Abdul Malik iaitu saudara baginda sendiri lantas 
menyerang pasukan Panglima Yazid bin al-Muhallab di kota Basrah. 
Pertempuran meletus dengan sengitnya. Akibatnya pasukan tentera pimpinan 
Panglima Yazid bin al-Muhallab telah mengalami kekalahan dan Panglima 
Yazid bin al-Muhallab sendiri turut terbunuh. 

Wafat 


Setelah menjadi khalifah selama kira-kira empat tahun lebih, menjelang 
tahun 105 Hijrah/723 Masihi, hari Jumaat bulan Sya'ban wafatlah Khalifah 
Yazid bin Abdul Malik ketika baginda berusia 40 tahun. Baginda menjadi 
khalifah kerajaan bani Umayyah yang kesembilan mulai tahun 101 hijrah/719 
masihi hinggalah ke tahun 105 Hijrah/723 Masihi. 


Kematian Khalifah Yazid bin Abdul Malik adalah amat tragis sekali. Belum 
pernah terdapat di dalam sejarah khalifah Islam, seorang khalifah meninggal 
dunia seperti yang terjadi ke atas diri Khalifah Yazid bin Abdul Malik. 
Kewafatan Khalifah Yazid bin Abdul Malik ada kaitan dengan kematian jariah 
baginda yang paling baginda sayangi bernama Habbabah. Selepas kira-kira 
seminggu Habbabah meninggal dunia, maka Khalifah Yazid bin Abdul Malik 
turut wafat. 


Diriwayatkan oleh ahli-ahli sejarah bahawa dalam tempoh seminggu antara 
jariah baginda wafat dengan baginda wafat, fikiran baginda sudah tidak 
menentu. Baginda seakan-akan orang yang kehilangan kewarasan kerana 
sangat sedih di atas kematian jariah baginda yang sangat baginda cintai 
Habbabah. Sehingga saudara baginda yang bernama Muslamah bin Abdul 
Malik mengingatkan baginda agar jangan menampakkan diri kepada khalayak 
atau rakyat kerana akan malu kalau rakyat mengetahui keadaan baginda yang 
seperti orang gila itu. 


Keluarga 


Tidak sebagaimana ayahandanya yang berkahwin ramai, Khalifah Yazid bin 
Abdul Malik hanya beristeri setakat tiga orang perempuan sahaja. Dan baginda 
memiliki beberapa orang jariah. Hasil daripada tiga isteri dan jariah-jariah 
baginda itu, Khalifah Yazid bin Abdul Malik dikurniakan seramai dua belas 
orang anak, sembilan putera dan tiga puteri. Marilah kita lihat sedikit kisah 
tentang isteri-isteri dan anak-anak Khalifah Yazid bin Abdul Malik sekadarnya:- 


Isteri pertama baginda bernama Ummu Amru. Penyusun masih belum 
menemui maklumat yang lengkap tentang isteri pertama baginda ini. Begitu 
juga dengan maklumat tentang anak-anak dengan isteri ini. 


Isteri baginda yang kedua bernama Ummu Said binti Abdullah bin Amru bin 
Uthman bin Affan. Nama beliau yang sebenar ialah Sa'dah. Hasil daripada isteri 
baginda ini, baginda mendapat hanya dua orang anak sahaja iaitu Abdullah dan 
Aisyah. Setelah Khalifah Yazid bin Abdul Malik wafat, Ummu Said telah 
dikahwini pula oleh adinda Khalifah Yazid iaitu Khalifah Hisyam bin Abdul 
Malik. Kemudian bercerai pula tanpa mendapat seorang anakpun. 


Isteri baginda yang ketiga dan terakhir ialah Ummu Hajjaj binti Muhammad 
bin Yusuf anak saudara al-Hajjaj bin Yusuf ath-Thaqafi. Daripadanya baginda 
mendapat dua orang anak iaitu Yahya dan Atikah. Setelah dewasa, Atikah 

dinikahi oleh Muhammad bin al-Walid bin Abdul Malik, saudara sepupunya 
sendiri. 


Seterusnya adalah anak-anak baginda dengan Ummu Walad ialah al- 
Ghamar, Abdul Jabbar, Sulaiman, Abu Sufyan, Hisyam, Daud, al-Awwam dan 
Ummu Kalthum. Setelah dewasa, Ummu Kalthum dinikahi oleh Abdul Rahman 
bin Sulaiman bin Abdul Malik, saudara sepupunya sendiri juga. 


Demikianlah kisah para isteri dan anak-anak Khalifah Yazid bin Abdul 
Malik, khalifah dinasti bani Umayyah yang kesembilan. 


Kasih Sayang Baginda Kepada Jariah Baginda Yang Bernama Habbabah 


Memang Khalifah Yazid bin Abdul Malik mempunyai seramai tiga orang 
isteri dan beberapa orang jariah. Di antara jariah baginda yang paling baginda 
sayangi ialah Habbabah. Jariah ini baginda beli dalam perjalanan pulang 
daripada menunaikan ibadat haji. Ketika itu Khalifah Yazid bin Abdul Malik 
masih belum lagi menjadi khalifah (Khalifah ketika itu ialah Sulaiman bin 
Abdul Malik). Orang yang mengusahakan proses pembelian Habbabah ialah 
isteri baginda sendiri yang bernama Ummu Said. Habbabah asalnya milik 
Uthman bin Sahl bin Hunaif dengan harga 4,000 dinar. Nama asal Habbabah 
ialah Aliyyah. Ummu Said pernah bertanya kepada suaminya Khalifah Yazid 
bin Abdul Malik, “Apakah masih ada dalam dunia ini yang awak mahukan?” 


“Ada iaitu Habbabah,” jawab (Khalifah) Yazid bin Abdul Malik menjelaskan 
kemahuan hatinya kepada isterinya. 


Habbabah adalah dari keturunan Rom dan sangat cantik sehingga Khalifah 
Yazid bin Abdul Malik sangat tergila-gilakanya. Sesungguhnya kecantikan 
Habbabah amat luar biasa sekali sehingga tatkala Khalifah Yazid bin Abdul 
Malik terpandang kepadanya, baginda menjadi mabuk asmara sehingga lupa 
kepada segala kewajipan baginda selaku seorang khalifah sebuah kerajaan yang 
besar. Baginda asyik bercanda dan bermesra dengan Habbabah siang dan 
malam tanpa mempedulikan keadaan kebajikan rakyat dan keselamatan negara. 


Pada suatu hari iaitu setelah Khalifah Yazid bin Abdul Malik memerintah 
selama hampir lima tahun, baginda bergurau senda dengan Habbabah sambil 
makan dan minum-minum. Ketika makan buah anggur, baginda terus bergurau 
dengan Habbabah dengan cara melontar buah anggur ke dalam mulut 
Habbabah yang selalu ternganga kerana tak henti-henti ketawa itu. Sebiji buah 
anggur yang dilontar oleh Khalifah Yazid bin Abdul Malik telah masuk ke 
dalam mulut kekasih baginda itu terus masuk ke dalam tekaknya yang 
menyebabkan Habbabah tidak dapat bernafas. Akibatnya Habbabah tiba-tiba 
rebah dan terus mati. 


Melihat kekasih hatinya yang rebah itu, maka Khalifah Yazid bin Abdul 
Malik terus menerkam Habbabah dan terus bertanya kepada Hababah serta 
memanggil-manggil nama Habbabah, tetapi Habbabah tidak menjawab kerana 

dia sudah kaku dan tidak bernafas lagi. Khalifah Yazid bin Abdul Malik terus 
memanggil Habbabah dan menangis sambil memeluk Habbabah. Setelah 
dayang-dayang yang lain menyedari perkara itu, mereka terus masuk ke dalam 
bilik tempat Khalifah Yazid bin Abdul Malik berasmara dengan Habbabah itu. 
Mereka mendapati Khalifah Yazid bin Abdul Malik sedang menangis sambil 
memeluk Habbabah dengan erat sekali. Para dayang berusaha memujuk 
Khalifah Yazid bin Abdul Malik, tetapi Khalifah Yazid bin Abdul malik tidak 
mahu melepaskan pelukannya ke atas Habbabah. Setelah tiga hari iaitu setelah 
badan Habbabah mengeluarkan bau yang busuk, barulah Khalifah Yazid bin 
Abdul Malik melepaskan pelukannya dari badan Habbabah. 


Setelah dikuburkan, Khalifah Yazid bin Abdul Malik terus pergi menangis di 
atas kubur Habbabah, sehingga baginda menggali tanah perkuburan dengan 
tangan baginda untuk mengeluarkan mayat Habbabah dari dalam kuburnya 
itu. Setelah puas dibujuk, barulah Khalifah Yazid bin Abdul Malik 
meninggalkan kubur kekasih baginda yang sangat baginda cintai itu. 


Setelah berlalu masa semingga daripada tarikh meninggalnya Habbabah, 
maka wafatlah Khalifah Yazid bin Abdul Malik. Ini adalah satu peristiwa yang 
sangat menyayatkan hati sesiapa sahaja yang mengetahui kisah ini, apatah lagi 
yang menyaksikannya dengan mata mereka sendiri. 


Tetapi Prof Dr Ahmad Syalabi tidak menerima riwayat ini. Beliau 
mengatakan ini satu kejadian yang keterlaluan. Beliau mengatakan kisah 
sampai Khalifah Yazid bin Abdul Malik menjadi kesasauan (hampir menjadi 
hilang akal) kerana kematian jariah baginda yang bernama Habbabah yang 
sangat dicintai oleh baginda adalah sengaja direka oleh musuh-musuh bani 
Umayyah. Prof Dr Ahmad Syalabi sepatutnya tidak lupa bahawa Habbabah 
adalah jariah yang sangat dicintai oleh Khalifah Yazid bin Abdul Malik. Dan 
kematian Habbabah adalah disebabkan perbuatan baginda juga. Inilah yang 
sangat disesalkan oleh Khalifah Yazid bin Abdul Malik seakan-akan baginda 
telah membunuh sendiri kekasih yang sangat baginda cintai. Meskipun baginda 
dapat mencari atau mendapatkan berjuta-juta Habbabah dengan kekuasaan 
yang berada di tangan baginda, tetapi untuk baginda mencari Habbabah yang 
baginda “bunuh itu sudah tidak mungkin lagi. 


Sebenarnya pendapat ini (mengatakan cerita Khalifah Yazid bin Abdul Malik 
hampir menjadi kesasauan disebabkan jariah baginda yang bernama Habbabah 
wafat) di utarakan oleh seorang Orientalis yang bernama D.C Brockekmann 
yang menulis di dalam bukunya Tarikh as-Syu'ub al-Islamiyyah juz 1 ms 183-184. 
Dan Prof Dr Ahmad Syalabi turut menyetujuinya secara membabi buta. (lihat 
buku Sejarah Dan Kebudayaan Islam (2) ms 86) 

Masih Ada Dalam Hatinya Secebis Rasa Hormat Kepada Anggota 
Keluarga Rasulullah s.a.w. 


Sungguhpun Khalifah Yazid bin Abdul Malik dilabelkan sebagai seorang 
khalifah bani Umayyah yang bermoral rendah, tetapi di dalam beberapa detik 
hidup baginda, baginda ada melakukan amalan yang sangat terpuji khasnya 
terhadap anggota keluarga Rasulullah s.a.w. Tetapi amalan baik yang baginda 
lakukan itu telah dilupai orang kecuali oleh orang-orang yang berfikiran tenang 
dan mempunyai hati yang mencintai kebenaran. Sekarang marilah kita lihat 
apakah amalan baik dan terpuji yang dilakukan oleh Khalifah Yazid bin Abdul 
Malik yang jarang disebut orang atau telah dilupai orang itu. 


Marilah kita lihat ceritanya:- 


Pada mulanya Fatimah binti al-Husein bin Ali bin Abu Talib berkahwin 
dengan Hasan bin al-Hasan bin Ali bin Abu Talib. Mereka kahwin sepupu. 
Setelah Hasan bin al-Hasan wafat, Fatimah binti al-Husein dikahwinkan pula 
dengan Abdullah bin Amru bin Uthman bin Affan. Setelah Abdullah bin Amru 
wafat, tiba-tiba gabenor kota Madinah pada masa itu iaitu pada zaman Khalifah 
Yazid bin Abdul Malik telah masuk meminang Fatimah binti al-Husein. Tetapi 
Fatimah binti al-Husein sudah tidak mahu bernikah lagi. Ini menyebabkan 
gabenor kota Madinah iaitu Abdul Rahman bin adh-Dhahhak bin Qais al-Fihri 
telah mengancam Fatimah binti al-Husein dengan mengatakan sekiranya 
Fatimah binti al-Husein menolak untuk berkahwin dengannya, dia akan 
merotan anak Fatimah binti al-Husein dengan Hasan bin al-Hasan yang 
bernama Abdullah, dengan tuduhan Abdullah bin Hasan bin al-Hasan mabuk 
arak. Setelah Fatimah binti al-Husein mengetahui perkara itu, beliau menjadi 
sangat rungsing sekali. Kepada siapa dia nak mengadu nasib malang yang telah 
menimpa dirinya? 


Dengan hati yang sangat menderita, maka Fatimah binti al-Husein bin Ali 
telah menulis sepucuk surat dan dikirim kepada Khalifah Yazid bin Abdul 
Malik yang bersemayam di istana di kota Damsyik itu memberitahu tentang 
keadaan dirinya dengan gabenor kota Madinah itu. Apa kata Khalifah Yazid bin 
Abdul Malik? Apakah Khalifah Yazid bin Abdul Malik membela gabenor 
baginda? 


Tidak! Khalifah Yazid bin Abdul Malik telah mendengar pengaduan yang 
dibuat oleh Fatimah binti al-Husein kepada baginda itu. Baginda amat marah 
kepada Abdul Rahman bin adh-Dhahhak bin Qais al-Fihri yang bersikap biadab 
terhadap cucu Rasulullah s.a.w. itu. Baginda lantas bertanya kepada para 
pembesar yang sedang berada di sekeliling baginda dengan soalan; 


“Siapakah orang yang kamu tahu dapat menyeksa Ibnu adh-Dhahhak di 
kota Madinah biar aku di sini dapat mendengar suara jeritan kesakitannya dari 
singgahsana aku ini?” 

Maka para pembesar memberitahu orang yang berdaya untuk melakukan 
demikian ialah Abdul Wahid an-Nasri. Maka Khalifah Yazid bin Abdul Malik 
terus melantik Abdul Wahid an-Nasri sebagai gabenor kota Madinah 
menggantikan tempat Abdul Rahman bin adh-Dhahhak. Dengan membawa 
surah Khalifah Yazid bin Abdul Malik kepada Abdul Rahman bin adh-Dhahhak 
bin Qais al-Fihri di kota Madinah, maka Abdul Wahid an-Nasri telah mendenda 
Abdul Rahman bin adh-Dhahhak bin Qais al-Fihri sebanyak 20,000 dinar 
kemudian mengarak keliling kota Madinah dan menyiksanya dengan 
memukulnya. 


Lihatlah di dalam hati Khalifah Yazid bin Abdul Malik yang penuh dengan 
kegelojohan hawa nafsu dan keburukan perasaan itu masih terselit rasa kasih 
dan sayang baginda kepada anggota keluarga Ahlil Bait yang merupakan 
musuh kepada kerajaan bani Umayyah ketika itu. 


Satu lagi kisah yang memperlihatkan kepada kita bahawa Khalifah Yazid bin 
Abdul Malik adalah seorang khalifah yang masih ada secebis hati yang mulia 
ialah peristiwa di bawah ini:- 


Ketika Abu Uyainah bin al-Muhallab bin Abu Sufrah didapati bersalah 
kerana menentang pemerintahan Khalifah Yazid bin Abdul Malik, saudara 
perempuannya yang bernama Hindun binti al-Muhallab telah masuk mengadap 
Khalifah Yazid bin Abdul Malik meminta pengampunan bagi pihak saudaranya 
Abu Uyainah. Khalifah Yazid bin Abdul Malik telah menerima permintaan 
Hindun itu. 


Demikianlah dua kisah yang menunjukkan bahawa Khalifah Yazid bin 
Abdul Malik adalah seorang yang berhati mulia, biarpun baginda diketahui 
khalifah yang tenggelam di dalam hidup berseronok dengan perempuan dan 
hiburan, arak dan nyanyian. Semoga Allah SWT menilai juga budi baik Khalifah 
bani Umayyah yang kesembilan ini. Amin. 

Pengenalan 


Hisyam bin Abdul Malik adalah khalifah kerajaan dinasti bani Umayyah 
yang ke sepuluh dan di antara yang paling lama memerintah. Terdapat tiga 
orang khalifah kerajaan bani Umayyah yang sangat lama memerintah iaitu 
Mu'awiyah, Abdul Malik bin Marwan dan baginda. Masing-masing 
memerintah antara 19 hingga 21 tahun. Manakala Khalifah al-Walid bin Abdul 
Malik di tempat kedua yang memerintah selama kira-kira 10 tahun. Tempat 
ketiga diduduki oleh tiga orang khalifah iaitu Khalifah Yazid bin Mu'awiyah, 
Khalifah Yazid bin Abdul Malik dan Khalifah Marwan bin Muhammad 
memerintah selama antara 4 hingga 5 tahun. Lain-lain khalifah memerintah di 
bawah 4 tahun. 


Khalifah Hisyam bin Abdul Malik naik takhta khalifah mulai bulan Sya'ban 
tahun 105 Hijrah/723 Masihi hinggalah ke bulan Rabiul Awwal tahun 125 
Hijrah/742 Masihi. Masa pemerintahan baginda adalah selama hampir dua 
puluh tahun iaitu sembilan belas tahun tujuh bulan. Baginda dilantik menjadi 
khalifah bani Umayyah setelah kekanda baginda Khalifah Yazid bin Abdul 
Malik wafat. Khalifah Hisyam bin Abdul Malik adalah termasuk ke dalam 
senarai lima orang khalifah kerajaan bani Umayyah yang paling terkemuka dan 
termasuk ke dalam kelompok para khalifah bani Umayyah yang cerdik dan 
bijaksana iaitu Khalifah Mu'awiyah bin Abu Sufyan, Khalifah Abdul Malik bin 
Marwan, Khalifah Umar bin Abdul Aziz dan Khalifah Marwan bin Muhammad. 


Kelahiran Dan Peribadi 


Khalifah Hisyam bin Abdul Malik ialah putera Khalifah Abdul Malik bin 
Marwan. Baginda dilahirkan di kota Damsyik pada tahun 70 hijrah/689 Masihi 
ketika ayahandanya Khalifah Abdul Malik bin Marwan berusia 44 tahun dan 
sudah lima tahun menjadi khalifah bani Umayyah yang kelima. Riwayat lain 
mengatakan baginda dilahirkan pada tahun 72 Hijrah/691 Masihi. Jelas baginda 
lebih tua sebanyak sepuluh atau lapan tahun daripada Imam Abu Hanifah dan 
Zaid bin Ali Zainal Abidin yang lahir pada tahun 80 Hijrah/699 Masihi. 

Salasilah lengkap keturunan baginda dari pihak ayahandanya ialah Hisyam 
bin Abdul Malik bin Marwan bin al-Hakkam bin Abul Ass bin Umayyah. 
Manakala ibu baginda ialah Aisyah binti Hisyam bin Ismail bin Hisyam bin al- 
Walid bin al-Mughirah yang lebih dikenali dengan panggilan Ummu Hisyam. 


Tentang sifat-sifat peribadi fizikal Khalifah Hisyam bin Abdul Malik, 
penyusun masih belum menemui sumbernya. Tetapi penyusun percaya, 
baginda adalah seorang insan yang kacak menawan. Memang keturunan 
bangsawan biasanya orang-orangnya kacak dan tampan bagi kaum lelaki dan 
cantik jelita bagi kaum wanitanya. Tambahan pula baginda adalah dari 
keturunan bani Umayyah yang merupakan satu suku kaum Quraisy yang 
terkenal kaya, berpengaruh dan kacak-kacak sejak zaman jahiliah lagi. Sayidina 
Uthman bin Affan dan Mu'awiyah bin Abu Sufyan contoh lelaki Umayyah yang 
tampan tiada tolak bandingan. 


Tentang sifat-sifat peribadi kejiwaan atau perangai Khalifah Hisyam bin 
Abdul Malik pula dikatakan bahawa baginda adalah seorang insan yang 
bijaksana, mempunyai sifat ‘hilm’ seperti Mu'awiyah, berakhlak mulia, kuat 
beribadat, salih, wara' tetapi bakhil seperti Khalifah Abu Ja'far al-Mansur. Kata 
Imam as-Sayuti, Khalifah Hisyam adalah seorang yang bijaksana dan cerdas. 
Baginda adalah seorang yang takutkan darah. Sahbal bin Muhammad berkata, 
"Aku belum pernah melihat seorang khalifah yang lebih membenci dan 
takutkan darah melainkan Hisyam.” 


Selain memiliki banyak sifat-sifat yang mulia, sebahagian ahli sejarah Islam 
mengatakan Khalifah Hisyam bin Abdul Malik juga adalah seorang manusia 
yang bakhil. Imam Tabari menulis di dalam kitabnya Tarikh at-Tabari bahawa 
Aggal bin Syabbah datang mengadap Khalifah Hisyam bin Abdul Malik ketika 
baginda mahu melantik beliau sebagai gabenor di negeri Khurasan pada tahun 
125 Hijrah/742 Masihi, tahun kewafatan baginda. Aggal berkata, “Ketika itu 
(Khalifah) Hisyam memakai jubah berwarna hijau. Aku mengamat-amati jubah 
baginda itu. Rupa-rupanya (Khalifah) Hisyam mengetahui hal itu, lantas 
baginda bertanya kepadaku: 


“Apa sebabnya engkau memerhati jubahku ini?” 


Aku jawab, “Saya pernah melihat tuan memakai jubah seperti ini sebelum 
tuan dilantik menjadi khalifah dua puluh tahun yang lalu, sehingga saya 
menyangka jubah ini adalah yang tuan pakai dulu itu.” 


“Ya benar.” Jawab (Khalifah) Hisyam, “Demi Allah, ini adalah jubah yang 
dulu itu. Aku tidak mempunyai jubah selain yang ini sahaja. Tentang wang 
yang aku kumpul dan simpan itu adalah untuk kamu semua.” 


Tetapi menurut hemat penyusun, Khalifah Hisyam bin Abdul Malik 
bukanlah seorang manusia yang bakhil, tetapi baginda adalah seorang yang 
suka berhemat atau berjimat cermat dan tidak suka membazir. Selagi dapat 
digunakan, baginda akan gunakan. Kalau jubah masih baik biarpun yang dibeli 

dua puluh tahun yang lalu, kenapa hendak dibuang? Gunalah. Ini prinsip 
Khalifah Hisyam bin Abdul Malik. Orang atau manusia yang bakhil sekali-kali 
tidak suka membelanja atau mengeluarkan hartanya atau harta di bawah 
kekuasaannya melainkan terus bersikap bakhil. Sedangkan Khalifah Hisyam 
bin Abdul Malik diriwayatkan telah membayar kesemua hutang Imam Ibnu 
Syihab az-Zuhri yang dikatakan sebanyak 7,000 dinar ketika baginda 
mengambil Ibnu Syihab menjadi pendidik putera-putera baginda. 


Disamping itu terdapat satu lagi bukti bahawa Khalifah Hisyam bin Abdul 
Malik bukanlah seorang manusia yang bakhil. Diriwayatkan juga bahawa 
Khalifah Hisyam bin Abdul Malik pernah memberi sebidang tanah, perhiasan 
dan pakaian kepada seorang gadis berkulit hitam setelah ayah gadis itu yang 
bernama Nusaib bin Rabah meminta baginda memberi sedikit harta kepada 
anaknya agar dipinang orang. 


Baginda juga kuat menahan rontaan hawa nafsu syahwat. Baginda pernah 
bersyair, “Sekiranya engkau tidak melawan hawa nafsumu, maka hawa 
nafsumulah yang akan menuntunmu, kepada akibat yang membuahkan 
penyesalan ke atas dirimu.” 


Baginda juga sangat kuat menahan perasaan marah sebagaimana Khalifah 
Mu'awiyah bin Abu Sufyan juga. 


Pemerintahan 
“ Para Gabenor Wilayah 


Gabenor-gabenor yang masyhur pada zaman pemerintahan Khalifah 
Hisyam bin Abdul Malik ialah Khalid bin Abdullah al-Qasri, Yusuf bin Umar, 
Nasr bin Saiyar dan Marwan bin Muhammad. Khalid bin Abdullah al-Qasri 
dilantik menjadi gabenor di negeri Khurasan. Kemudian dipindah ke Iraq dan 
tempatnya diganti dengan adiknya Asad bin Abdullah al-Qasri. Apabila Khalid 
bin Abdullah al-Qasri dipecat oleh Khalifah Hisyam bin Abdul Malik pada 
tahun 120 Hijrah/737 Masihi, baginda melantik pula Yusuf bin Umar sebagai 
gabenor Iraq. Oleh Yusuf bin Umar, dilantik pula Juda'i bin Ali al-Kirmani 
sebagai gabenor negeri Khurasan menggantikan tempat Asad bin Abdullah al- 
Qasri yang juga telah dipecat oleh Khalifah Hisyam bin Abdul Malik. Tak 
berapa lama sesudah Juda'i bin Ali al-Kirmani, Khalifah Hisyam bin Abdul 
Malik telah melantik pula Nasr bin Saiyar ke jawatan gabenor negeri Khurasan. 
Tetapi ada riwayat mengatakan Khalifah Hisyam bin Abdul Malik melantik 
Nasr bin Saiyar sebagai gabenor Khurasan pada tahun 120 Hijrah/737 Masihi. 
Ini bererti Nasr bin Saiyar dilantik menjadi gabenor Khurasan menggantikan 
tempat Asad al-Qasri, bukan Juda'i bin Ali al-Kirmani. Nasr bin Saiyar kekal 
selaku gabenor negeri Khurasan sehinggalah ke zaman pemerintahan Khalifah 
Marwan bin Muhammad. Beliau ditewaskan oleh Abu Muslim al-Khurasani 
yang memimpin pasukan tentera Khurasan mara menakluki kota Kufah 


341 


PEMERINTAHAN KERAJAAN BANI UMAYYAH 


seterusnya melantik Abu Abbas as-Saffah sebagai Khalifah bani Abbasiyyah 
yang pertama pada tahun 132 hijrah/749 Masihi. 


Manakala Marwan bin Muhammad iaitu saudara sepupu Khalifah Hisyam 
bin Abdul Malik sendiri dilantik menjadi gabenor bagi wilayah al-Jazirah, 
Armenia dan Azerbaijan. 


Inilah gabenor-gabenor yang masyhur pada zaman pemerintahan Khalifah 
Hisyam bin Abdul Malik. 


Pemberontakan Negeri Khurasan 
“ Pemberontakan Oleh Al-Harith Bin Suraij 


Setelah mengambil alih jawatan khalifah dari tangan Khalifah Yazid bin 
Abdul Malik pada tahun 105 Hijrah/723 masihi, di antara wilayah yang diambil 
perhatian secara bersungguh-sungguh oleh Khalifah Hisyam bin Abdul Malik 
ialah negeri Khurasan di timur Farsi. Wilayah ini sangat jauh daripada pusat 
pemerintah di negeri Syam dan selalu menghadapi masalah pemberontakan 
oleh pihak-pihak di sana. Disebabkan wilayah atau negeri ini terabai sejak 
zaman pemerintahan Khalifah Yazid bin Abdul Malik kerana pemerintahan 
Khalifah Yazid bin Abdul Malik yang tidak begitu lama serta pemberontakan- 
pemberontakan yang timbul dalam negeri serta sikap Khalifah Yazid bin Abdul 
Malik yang tidak berapa mengambil berat terhadap pentabdiran negara kerana 
terlalu asyik dengan berseronok dan bermain-main bersama-sama para dayang 
di dalam istana, maka wilayah di negeri Khurasan agak disukai oleh orang- 
orang yang mempunyai agenda besar untuk menderhaka seterusnya 
memerintah. 


Khalifah Hisyam bin Abdul Malik mahu pengurusan di negeri Khurasan 
dibuat dengan baik oleh tokoh yang berkemampuan. Oleh kerana negeri 
Khurasan ramai penduduknya terdiri daripada keturunan suku kaum Yaman 
(Arab Selatan) berbanding keturunan suku kaum Qais (Arab Utara), maka 
baginda telah melantik seorang tokoh yang sangat berwibawa iaitu Khalid bin 
Abdullah al-Oasri, seorang keturunan Yaman sebagai gabenor di sana. Ketika 
itu suku kaum Turgesh yang dipimpin oleh ketua mereka yang bernama Han 
Su Lu sedang meluaskan kuasa mereka di Asia Kecil sejak zaman Khalifah 
Yazid bin Abdul Malik lagi. Dengan bantuan orang-orang China, kaum Turgesh 
telah berjaya membina pentadbiran mereka di Lembah Ili. 


Tidak berapa lama kemudian, Khalifah Hisyam bin Abdul Malik telah 
menarik Khalid bin Abdullah al-Oasri untuk mentabdir Iraq pula. Maka untuk 
menggantikan tempat beliau, Khalid al-Oasri telah melantik saudara beliau iaitu 
Asad bin Abdullah al-Oasri untuk mentadbir negeri Khurasan selaku 
gabenornya sekali gus untuk melemahkan penguasaan kaum Turgesh ke atas 
beberapa kawasan atau daerah di sana. Asad bin Abdullah al-Oasri telah 
berusaha menggabungkan tentera Arab di Khurasan dengan tentera Hayatilah 

untuk memerangi kaum Turgesh, tetapi pihak tentera Arab tidak mahu 
berkerjasama dengan pihak Hayatilah. Kegagalan Asad bin Abdullah al-Qasri 
untuk menggabung tentera Arab dengan tentera Hayatilah di Khurasan telah 
menyebabkan Khalifah Hisyam bin Abdul Malik memecat beliau daripada 
jawatan gabenor di Khurasan dan diganti dengan seorang tokoh penduduk 
Syam yang bernama Asyrasy bin Abdullah al-Sulami. Peristiwa ini berlaku 
pada tahun 109 hijrah/727 Masihi iaitu setelah empat tahun baginda naik takhta 
khalifah. 


Asyrasy al-Sulami terus berangkat ke negeri Khurasan bersama-sama 
dengan 20,000 orang tentera yang terdiri daripada penduduk Syam dan Iraq. 
Kaum Turgesh dapat dimusnahkan. Tetapi menjelang tahun 116 hijrah/734 
Masihi setelah berada di negeri Khurasan selama tujuh tahun, seorang 
pahlawan di dalam angkatan tentera Asyrasy as-Sulami bernama al-Harith bin 
Suraij telah keluar dari barisan tentera Asyrasy as-Sulami dan telah menderhaka 
terhadap pemerintahan Khalifah Hisyam bin Abdul Malik. Al-Harith bin Suraij 
adalah pejuang yang pernah berjasa menghalau kaum Khaqan pada tahun 111 
hijrah/728 Masihi. Beliau berjaya menarik tentera Asyrasy as-Sulami seramai 
kira-kira 4,000 orang untuk menyertai beliau. Al-Harith bin Suraij adalah 
seorang yang menganut fahaman Jahmiyyah yang beriktikad bahawa hukuman 
setiap pelaku dosa hanyalah di akhirat oleh Allah SWT sendiri. Pemerintah 
tidak berhak menghukum. Pengasas mazhab atau fahaman ini ialah seorang 
tokoh berkebangsaan Farsi bernama Jahm bin Safwan. Al-Harith bin Suraij 
seterusnya mengaku dirinya adalah Imam Mahdi yang ditunggu-tunggu. 
Pengaruh al-Harith bin Suraij semakin bertambah besar dari sehari ke sehari. 


Pada tahun 116 Hijrah/733 Masihi, al-Harith bin Suraij telah bangkit 
memberontak di Khurasan. Oleh kerana Khalifah Hisyam bin Abdul Malik 
tidak nampak seorangpun tokoh yang dapat mengembalikan kedamaian di 
Khurasan, maka pada tahun itu juga, baginda telah meluaskan kuasa Khalid bin 
Abdullah al-Qasri, gabenor Iraq untuk mentadbir negeri Khurasan. Sekali lagi 
Khalid al-Qasri telah melantik adiknya Asad al-Qasri menjadi gabenor negeri 
Khurasan menggantikan tempat Asyrasy as-Sulami yang mungkin dipecat. 
Pemberontakan al-Harith bin Suraij bertambah besar kerana beliau telah 
dibantu oleh penduduk Guzgan, Faryab dan Taiqan. Tokoh ini kemudiannya 
berjaya menawan kota Balkh. Seterusnya beliau mara ke Merw ibu kota negeri 
Khurasan yang mana pendukungnya semakin bertambah sehingga mencapai 
jumlah 60,000 orang. 


Tetapi kemudiannya beliau telah tewas berperang dengan tentera Asad al- 
Qasri dan telah dihalau keluar dari kota Balkh. Seterusnya al-Harith bin Suraij 
lari ke negeri Tukharistan. Kemudian Asad al-Qasri telah menghantar Juda'i al- 
Kirmani untuk mengejar al-Harith bin Suraij. Al-Harith bin Suraij terus lari 
sehingga menyeberangi daerah seberang sungai Jihun dan bergabung dengan 
kerajaan Syasy iaitu sebuah kerajaan orang-orang Turki yang sentiasa berusaha 

memerangi orang-orang Arab. 


Pada tahun 120 Hijrah/737 Masihi, Khalifah Hisyam bin Abdul Malik telah 
melantik Nasr bin Saiyar sebagai gabenor negeri Khurasan. Beliau adalah 
seorang Qais. Dengan perlantikan Nasr bin Saiyar sebagai pentadbir di negeri 
Khurasan telah menyebabkan rakyat Khurasan yang sebahagian besarnya 
terdiri daripada keturunan Yaman telah marah dengan perlantikan seorang 
Qais itu. Ini menyebabkan orang-orang keturunan Yaman di negeri Khurasan 
juga orang-orang bukan Arab yang membenci amalan perkauman yang 
mungkin dihidupkan kembali oleh Nasr bin Saiyar telah memberi sokongan 
mereka kepada al-Harith bin Suraij yang berlindung di negeri Syasy itu. 


Nasr bin Saiyar pula bukanlah calang-calang tokoh. Beliau adalah seorang 
pentabdir yang pintar, cerdik, cekap dan berkebolehan. Untuk melemahkan 
pengaruh al-Harith bin Suraij, Nasr bin Saiyar telah membuat hubungan sulit 
dengan pemimpin kerajaan Syasy yang menyebabkan al-Harith bin Suraij 
terpaksa keluar dari berlindung di bawah kerajaan Syasy. Al-Harith bin Suraij 
meneruskan pemberontakannya terhadap pemerintahan kerajaan bani 
Umayyah sehinggalah ke zaman pemerintahan Khalifah Yazid bin al-Walid bin 
Abdul Malik. Pada tahun 127 Hijrah/744 Masihi, Khalifah Yazid bin al-Walid 
telah memaafkan beliau. Tetapi setahun kemudian, al-Harith bin Suraij telah 
bangkit semula memerangi Nasr bin Saiyar bersama-sama 3,000 orang 
pengikutnya. Pertempuran telah meletus antara keduanya. Dalam masa sedang 
bertempur itu, pengikut al-Harith bin Suraij telah berpecah yang menyebabkan 
tentera al-Harith bin Suraij tewas dan al-Harith bin Suraij sendiri turut 
terbunuh. 


Dengan terbunuhnya al-Harith bin Suraij itu, maka berakhirlah 
pemberontakan di bahagian timur yang dicetuskan oleh seorang tokoh yang 
mendakwa dirinya adalah Imam Mahdi yang ditunggu-tunggu. 


Pemberontakan Di Irag, Al-Jazirah Dan Syam 
“ Pemberontakan Oleh Kaum Syiah, Khawarij Dan Suku Khazar 


Selain masalah yang teruk di negeri Khurasan, pentadbiran Khalifah Hisyam 
bin Abdul Malik juga menghadapi masalah besar di Irag, al-Jazirah dan Syam. 
Di Irag, kekacauan telah ditimbulkan oleh kaum Syiah dan juga kaum Khawarij. 
Tetapi telah berjaya dipadamkan oleh gabenor Irag iaitu Khalid bin Abdullah 
al-Oasri. Manakala pemberontakan di al-Jazirah telah dicetuskan oleh kaum 
Khazar. Peristiwa ini berlaku pada tahun 112 Hijrah/730 Masihi iaitu setelah 
baginda memerintah selama tujuh tahun. Untuk menghadapi pemberontakan 
itu, Khalifah Hisyam bin Abdul Malik telah menghantar sebuah angkatan 
tentera Syam yang dipimpin oleh Panglima Muslamah bin Abdul Malik, 
saudara baginda sendiri, tetapi telah ditentang hebat oleh kaum Khazar dan 
angkatan tentera Syam terpaksa berundur pulang semula ke Syam. 

Pada tahun 114 hijrah/732 Masihi, Khalifah Hisyam bin Abdul Malik sekali 
lagi telah menghantar sebuah angkatan tentera yang besar dari Syam untuk 
memusnahkan kaum Khazar di al-Jazirah. Kali ini Khalifah Hisyam bin Abdul 
Malik telah melantik saudara sepupu baginda iaitu Marwan bin Muhammad 
yang juga adalah gabenor di al-Jazirah, Armenia dan Azerbaijan sebagai 
panglima pasukan. Pertempuran dilancarkan oleh Marwan bin Muhammad ke 
atas kaum Khazar selama empat tahun baru dapat kejayaan. Pada tahun 119 
Hijrah/737 Masihi, barulah pemberontakan kaum Khazar dapat dipadamkan. 


Selain terpaksa menghadapi para pemberontak yang terdiri daripada rakyat 
sendiri, pemerintahan Khalifah Hisyam bin Abdul Malik juga terpaksa 
berhadapan dengan tentera Rom Timur atau kerajaan Byzentium yang berpusat 
di kota Constantinople, Turki. Menjelang tahun 113 Hijrah/731 Masihi, tentera 
Rom Timur telah menyerang pantai negeri Syam melalui Laut Medditterenian. 
Tentera kerajaan bani Umayyah telah ditewaskan. Namun Khalifah Hisyam bin 
Abdul Malik telah menyiapkan dua pasukan tentera yang kuat dan 
melancarkan serangan balas ke atas kedudukan tentera Byzentium yang 
menyebabkan pihak tentera kerajaan bani Umayyah telah mencapai 
kemenangan yang gilang gemilang. 


Penaklukan 
% Usaha Menakluk Perancis 


Ketika Khalifah Hisyam bin Abdul Malik mengambil alih jawatan khalifah 
dari tangan kekanda baginda Khalifah Yazid bin Abdul Malik yang wafat, 
meskipun Khalifah Yazid bin Abdul Malik tidak berapa mengambil berat 
terhadap pentadbiran negara, tetapi negara Islam berada di dalam keadaan 
aman, teguh dan perkasa. Kerajaan musuh tidak pernah mengusik perbatasan 
negara Islam meskipun telah terjadi huru-hara di dalam negara pada zaman 
pemerintahan Khalifah Yazid bin Abdul Malik akibat dari perbuatan Panglima 
Yazid bin al-Muhallab yang bangkit memberontak terhadap pemerintahan 
baginda yang dicurigai akan menghukumnya dengan seberat-berat hukuman 
disebabkan ada pertelingkahan antara beliau dengan Yazid bin Abdul Malik 
pada zaman pemerintahan Khalifah al-Walid bin Abdul Malik dahulu. 


Oleh kerana Khalifah Hisyam bin Abdul Malik adalah seorang khalifah yang 
bertanggungjawab terhadap rakyat, agama dan negara, maka baginda sebaik 
sahaja dilantik menjadi khalifah terus melaksanakan usaha-usaha ke arah 
menguatkan keselamatan dan pertahanan negara dan menyebar agama Islam di 
samping melaksanakan projek-projek untuk kesejahteraan rakyat. 


Di antara langkah pertama yang dilakukan oleh Khalifah Hisyam bin Abdul 
Malik ialah membuat gerakan ketenteraan ke atas negara-negara bukan Islam 
yang masih belum ditakluki atau disampaikan ajaran agama Islam kepada 
penduduknya. Sebagaimana Khalifah Mu'awiyah bin Abu Sufyan, baginda juga 
memperlengkapkan angkatan tentera darat dan laut. Baginda sangat menyedari 

kerajaan Islam perlu memperkuatkan angkatan tentera darat dan laut kerana 
musuh Islam juga mempunyai kedua-dua jenis kelengkapan ini di dalam 
bidang ketenteraan. 


Untuk terus menguasai kedudukan di Laut Mediterranean, Khalifah Hisyam 
bin Abdul Malik menghantar sebuah pasukan laut yang kuat di bawah 
pimpinan Laksamana Habib bin Abu Ubaidah. Angkatan laut Islam ini mara 
sehingga sampai ke pulau Sicily dan berjaya menawan pulau itu menjelang 
tahun 123 Hijrah/741 Masihi. Ketika itu Khalifah Hisyam bin Abdul Malik telah 
memerintah selama kira-kira 18 tahun dan sudah berusia kira-kira 53 tahun. 


Sebagaimana yang sudah sedia maklum, ketika itu negara Sepanyol sedang 
dikuasai oleh kerajaan Islam bani Umayyah sejak ditakluk oleh Panglima Tariq 
bin Ziyad dan Panglima Musa bin Nusair pada zaman pemerintahan Khalifah 
al-Walid bin Abdul Malik antara tahun 86 Hijrah/705 Masihi sehingga 95 
Hijrah/714 Masihi. Kini pada zaman pemerintahan Khalifah Hisyam bin Abdul 
Malik angkatan tentera Islam di negara Sepanyol telah berjaya memperluaskan 
serangan sehingga ke perbatasan negeri Perancis dan seterusnya masuk ke 
benua Eropah seperti Jerman, Belgium, Belanda, Denmark yang terletak di utara 
negara Perancis. 


Pentadbiran di Sepanyol telah menggerakkan pasukan tentera Islam mara ke 
utara Sepanyol dengan dipimpin oleh Panglima Abdul Rahman bin Abdullah 
al-Ghafiqi. Panglima Abdul Rahman al-Ghafiqi telah membawa angkatan 
tentera Islam mara sehingga sampai di sempadan negara Perancis di bahagian 
selatan iaitu dengan menyeberangi pergunungan Barans (Pyrenes). Tentera 
Islam akhirnya sampai di kota Tours, sebuah kota di bahagian selatan negara 
Perancis. Di situ tentera Islam yang dipimpin oleh Panglima Abdul Rahman bin 
Abdullah al-Ghafiqi telah bertembong dengan angkatan tentera Perancis yang 
besar dipimpin oleh Maharaja Perancis yang bernama Charles Martel. 
Pertempuran meletus di situ dengan hebatnya. Malang sekali bagi pihak tentera 
Islam kerana kalah di dalam pertempuran itu dan Panglima Abdul Rahman bin 
Abdullah al-Ghafiqi sendiri telah terkorban syahid. Ini menyebabkan angkatan 
tentera Islam gagal untuk memasuki negara Perancis dan terpaksa berpatah 
balik semula ke Sepanyol. 


Peristiwa ini terjadi pada tahun 114 Hijrah/732 Masihi setelah Khalifah 
Hisyam bin Abdul Malik memerintah selama 9 tahun. 


Khalifah Hisyam Marah Kepada Khalid Al-Qasri Dan Menghukumnya 


Sebagaimana yang telah disebutkan di atas bahawa Khalifah Hisyam bin 
Abdul Malik telah melantik gabenor bagi wilayah Khurasan secara bergilir-gilir. 
Bermula dengan Khalid bin Abdullah al-Qasri, kemudian saudara Khalid iaitu 
Asad bin Abdullah al-Qasri, kemudian al-Asyrasy bin Abdullah al-Sulami. 
Seterusnya beberapa orang lain yang kurang terkenal nama mereka di dalam 

sejarah Islam. Akhirnya Khalid bin Abdullah al-Qasri dikembalikan semula 
untuk mentadbir negeri Khurasan disamping negeri Iraq pada tahun 117 
Hijrah/735 Masihi kerana kegagalan semua pentadbir-pentadbir yang lain. 


Di sini kita nampak betapa berwibawa dan berkebolehannya Khalid bin 
Abdullah al-Qasri di dalam kerja-kerja mentadbir wilayah. Dengan dia diberi 
kepercayaan sekali lagi oleh Khalifah Hisyam bin Abdul Malik untuk mengurus 
pentabdiran di wilayah-wilayah timur sehingga ke negeri Khurasan, maka 
Khalid bin Abdullah al-Qasri sekali lagi telah memberi peluang kepada 
saudaranya Asad al-Qasri untuk mentabdir negeri Khurasan. Memang sekali ini 
Asad bin Abdullah al-Qasri berjaya di dalam pekerjaannya di negeri Khurasan. 
Manakala Khalid bin Abdullah al-Qasri pula selaku beliau gabenor di Iraq telah 
melakukan banyak projek-projek untuk kebaikan rakyat di Iraq termasuklah 
usahanya membina parit-parit atau saluran-saluran bagi mengeringkan tanah- 
tanah paya yang berair di pinggir sungai Dajlah di sekitar kota Wasit sehingga 
kawasan yang sebelum ini tidak dapat digunakan telah dijadikan tanah 
pertanian yang luas untuk diusahakan oleh rakyat. Kejayaannya yang 
dilakukannya bukan sahaja memberi hasil yang lumayan kepada rakyat, tetapi 
juga kepada dirinya sehingga dikatakan Khalid bin Abdullah al-Qasri telah 
berjaya mengumpul kekayaan yang besar dan luar biasa sekali selama dia 
menjadi gabenor di negeri Iraq itu. Dia mula gelap mata dan menjadi bongkak 
dan lupa di mana kakinya sedang berpijak. Suatu hari dengan bangga dia 
berkata kepada anak-anaknya; 


“Kamu tidaklah lebih rendah daripada Muslamah bin Hisyam (putera 
Khalifah Hisyam bin Abdul Malik) kerana kamu dapat membanggakan tiga 
macam perkara yang tidak dapat dibanggakan oleh sesiapapun iaitu; Ayahmu 
telah mengempang sungai Dajlah dan tidak ada sesiapa yang mampu 
melakukan sedemikian itu; kedua ayahmu memegang jawatan Siqayah (jawatan 
membekalkan air minum pada musim haji) di Mekah dan ayahmu juga adalah 
gabenor di Iraq.” 


Apabila kata-kata Khalid bin Abdullah al-Qasri sampai ke telinga Khalifah 
Hisyam bin Abdul Malik, maka baginda sangat marah kepada Khalid bin 
Abdullah al-Qasri. Lantas baginda terus memecat Khalid bin Abdullah al-Qasri 
daripada semua jawatannya pada tahun 120 Hijrah/738 Masihi. Sebagaimana 
nasib yang telah dialami oleh Panglima Musa bin Nusair pada zaman Khalifah 
Sulaiman bin Abdul Malik, begitulah juga yang telah menimpa Khalid bin 
Abdullah al-Qasri. Hidup beliau amat merana sekali terutama pada zaman 
Khalifah al-Walid bin Yazid. Khalid bin Abdullah al-Qasri meninggal dunia 
pada tahun 127 Hijrah/744 Masihi dalam keadaan yang sangat menyedihkan. 


Khalifah Hisyam bin Abdul Malik juga telah memecat Asad al-Qasri selaku 
gabenor negeri Khurasan pada tahun itu juga dan diganti dengan Nasr bin 
Saiyar. 

Pemberontakan Zaid Bin Ali Zainal Abidin 


Khalifah Hisyam bin Abdul Malik adalah khalifah kerajaan bani Umayyah 
yang kedua ditentang oleh seorang tokoh Ahlil Bait atau Syiah atau Alawiyeen 
iaitu Imam Zaid bin Ali Zainal Abidin bin al-Husein bin Ali bin Abu Talib. 
Khalifah kerajaan bani Umayyah yang pertama ditentang oleh tokoh Ahlil Bait 
atau Syiah atau Alawiyeen ialah Khalifah Yazid bin Mu'awiyah iaitu oleh 
Sayidina al-Husein, datuk Imam Zaid dan telah terkorban syahid di Padang 
Karbala'. Begitu juga dengan Imam Zaid bin Ali Zainal Abidin yang bangkit 
memberontak terhadap Khalifah Hisyam bin Abdul Malik ini dan juga telah 
terkorban syahid. 


Peristiwa pemberontakan Imam Zaid bin Ali Zainal Abidin berlaku pada 
tahun 122 Hijrah/740 Masihi setelah Khalifah Hisyam bin Abdul Malik 
memerintah selama kira-kira 17 tahun. Ketika itu usia Imam Zaid bin Ali Zainal 
Abidin ialah 42 tahun. 


Kita tidak merasa anih kenapa Sayidina al-Husein bangkit memberontak 
terhadap pemerintahan Khalifah Yazid bin Mu'awiyah kerana Khalifah Yazid 
bin Mu'awiyah adalah seorang yang dikatakan tidak layak menjadi khalifah 
umat Islam kerana keburukan peribadi dan kekurangan iman dan Islamnya. 
Tetapi kita merasa anih terhadap pemberontakan yang dilancarkan oleh Imam 
Zaid bin Ali Zainal Abidin kerana Khalifah Hisyam bin Abdul Malik adalah 
seorang yang salih dan memiliki akhlak yang mulia dan terpuji. 


Namun begitu kita percaya kalau Sayidina al-Husein bangkit memberontak 
terhadap pemerintahan Khalifah Yazid bin Mu'awiyah kerana tidak bersetuju 
terhadap Khalifah Yazid bin Mu'awiyah dilantik menjadi khalifah, manakala 
Imam Zaid bin Ali Zainal Abidin bangkit memberontak terhadap Khalifah 
Hisyam bin Abdul Malik bukan di atas ketidak setujuan Khalifah Hisyam bin 
Abdul Malik menjadi khalifah disebabkan keburukan agama dan akhlak 
baginda, tetapi disebabkan mempercayai golongan keturunan Sayidina Ali bin 
Abu Talib dari pihak isteri pertama baginda Sayyidah Fatimah az-Zahra' rha 
atau tokoh-tokah Ahlil Bait yang sebenarnya berhak ke atas jawatan pemimpin 
utama umat Islam itu. 


Jasa-Jasa 
“ Program Untuk Kesejahteraan Rakyat 


Disamping usaha mengukuhkan kerajaan Islam atau wilayah Islam di barat, 
Khalifah Hisyam bin Abdul Malik juga tidak lupa membuat atau memperbaiki 
program-program untuk kesejahteraan rakyat di dalam negara. Para sejarawan 
Islam mencatitkan bahawa di antara projek-projek untuk faedah rakyat yang 
dibuat oleh Khalifah Hisyam bin Abdul Malik selama pemerintahannya yang 
panjang itu ialah sebagaimana berikut:- 

Membina telaga di sepanjang jalan ke kota Mekah bagi kemudahan orang- 
orang musafir dan jemaah haji. 


Mengeringkan kawasan-kawasan paya yang luas khasnya di kawasan tepi 
sungai Dajlah di Iraq dengan cara membina parit-parit dan taliair sehingga 
wujud satu kawasan pertanian yang luas. 


Membina kilang-kilang untuk perusahaan membuat senjata dan pakaian 
tentera, hasil tangan dan kilang memproses kain sutera dan baldu. 


Membina padang dan gelanggang menunggang kuda untuk melatih tentera 
agar mahir menunggang kuda sebagai persediaan di masa peperangan. 


Demikianlah beberapa projek atau progrem-progrem yang dibuat oleh 
Khalifah Hisyam bin Abdul Malik sebagai usaha untuk faedah rakyat sebagai 
pembangunan tambahan kepada projek-projek pembangunan kemasyarakatan 
yang telah dibina oleh khalifah-khalifah yang terdahulu terutama sejak zaman 
pemerintahan Khalifah Mu'awiyah bin Abu Sufyan sampailah ke zaman 
pemerintahan Khalifah Yazid bin Abdul Malik. 


Wafat 


Khalifah Hisyam bin Abdul Malik memerintah selama hampir dua puluh 
tahun (19 tahun 7 bulan beberapa hari). Baginda termasuk tiga orang khalifah 
kerajaan bani Umayyah yang panjang masa pemerintahannya iaitu pertama 
Abdul Malik bin Marwan yang memerintah selama dua puluh satu tahun. Dan 
Mu'awiyah bin Abu Sufyan hampir dua puluh tahun (19 tahun lebih). Khalifah 
Hisyam bin Abdul Malik mulai dilantik menjadi khalifah pada tahun 105 
Hijrah/723 Masihi dan wafat pada 6 Rabiul Akhir tahun 125 Hijrah/743 Masihi 
ketika berusia 55 tahun. 


Satu kejadian ajaib telah berlaku pada diri Khalifah Hisyam bin Abdul Malik 
iaitu jasad baginda tidak hancur. Ini terbukti ketika Khalifah Abul Abbas al- 
Saffah menjadi khalifah, baginda telah membongkar semua kubur para khalifah 
bani Umayyah (kecuali Khalifah Umar bin Abdul Aziz seorang sahaja) dan 
mendapati jasad al-marhum Khalifah Hisyam bin Abdul Malik masih elok tidak 
hancur. Padahal tragedi itu berlaku setelah tujuh tahun dari tarikh wafatnya 
Khalifah Hisyam bin Abdul Malik kerana peristiwa pembongkaran kubur para 
khalifah bani Umayyah itu berlaku pada tahun 132 hijrah/749 Masihi, 
sedangkan Khalifah Hisyam bin Abdul Malik wafat pada tahun 125 Hijrah/742 
Masihi. 


Keluarga 


Selama hidupnya Khalifah Hisyam bin Abdul Malik telah berkahwin dengan 
empat orang perempuan dan memiliki beberapa orang jariah. Hasil dari 
perkahwinan itu baginda telah dikurniakan seramai 13 orang anak, sembilan 

putera dan empat puteri. Marilah kita lihat siapakah isteri-isteri dan putera 
puteri Khalifah Hisyam bin Abdul Malik ini. 


Isteri pertama baginda ialah Ummu Hakim. Para sejarawan Islam berselisih 
pendapat tentang siapakah bapa kepada Ummu Hakim. Dalam hal ini terdapat 
tiga riwayat yang berbeza. 


Riwayat yang pertama ialah riwayat oleh Imam Ibnu Asakir, seorang ahli 
hadis merangkap ahli sejarah Islam yang terkemuka telah menulis di dalam 
kitabnya yang berjudul A'lam an-Nisa' bahawa ayah Ummu Hakim ialah Yusuf 
bin Yahya bin al-Hakkam bin Abul Ass, anak saudara kepada Khalifah Marwan 
bin al-Hakkam atau sepupu kepada Khalifah Abdul Malik bin Marwan. Ini 
bererti isteri pertama Khalifah Hisyam bin Abdul Malik adalah saudara dua 
pupu baginda sendiri. Masih amat dekat sekali pertalian kekeluargaan mereka. 


Riwayat yang kedua ialah riwayat melalui jalan Abu Bakar bin Yazid bin 
Iyadh yang mengatakan ayah Ummu Hakim bukan Yusuf bin Yahya, tetapi 
Yahya bin al-Hakkam bin Abul Ass. Mengikut riwayat ini bererti Ummu Hakim 
ialah ibu sepupu kepada Khalifah Hisyam bin Abdul Malik, bukan saudara dua 
pupu baginda. 


Manakala riwayat yang ketiga mengatakan Ummu Hakim binti Yahya bin 
Abul Ass, bukan binti Yahya bin al-Hakkam. 


Manakala ibu kepada Ummu Hakim iaitu Zainab binti Abdul Rahman bin al- 
Harith bin Hisyam bin al-Mughirah al-Makhzumi, iaitu saudara perempuan 
kepada Abu Bakar bin Abdul Rahman bin al-Harith yang merupakan salah 
seorang fuqaha' tujuh Madinah yang terkemuka, tiada seorangpun ahli sejarah 
Islam yang mempertikaikannya. Jadi dari pihak keturunan ibunya, Ummu 
Hakim adalah saudara kepada Abu Bakar bin Abdul Rahman iaitu salah 
seorang fuqaha' tujuh Madinah yang merupakan sekumpulan tujuh orang 
ulama' peringkat tabiin Madinah yang paling terkemuka. 


Dalam hal ini penyusun memilih bahawa Ummu Hakim adalah binti Yusuf 
bin Yahya berdasarkan kepada pendapat Imam Ibnu Asakir, kerana lebih 
munasabah kedudukan usia mereka yang sebaya. 


Sebelum dikahwini oleh Khalifah Hisyam bin Abdul Malik, terlebih Ummu 
Hakim telah berkahwin dengan anak dua pupu beliau sendiri iaitu Abdul Aziz 
bin al-Walid bin Abdul Malik. Kemudian Abdul Aziz bin al-Walid berkahwin 
pula dengan puteri Abu Bakar bin Abdul Rahman bin Abu Bakar as-Siddiq, 
iaitu cicit Khalifah Abu Bakar as-Siddiq. Tetapi Abdul Aziz bin al-Walid tidak 
berjaya menyatukan kedua-dua isteri beliau yang cantik itu. Lantas Abdul Aziz 
bin al-Walid telah memilih untuk menceraikan Ummu Hakim binti Yusuf ini. 


Setelah itu barulah Ummu Hakim binti Yusuf dikahwini pula oleh Khalifah 
Hisyam bin Abdul Malik iaitu bapa saudara kepada Abdul Aziz bin al-Walid. 
Setelah Abdul Aziz bin al-Walid meninggal dunia, Khalifah Hisyam bin Abdul 

Malik telah mengahwini pula puteri Abu Bakar bin Abdul Rahman yang 
merupakan bekas madu kepada Ummu Hakim binti Yusuf. 


Tetapi Khalifah Hisyam bin Abdul Malik juga telah tidak dapat 
mendamaikan kedua-dua isteri baginda yang sangat baginda cintai itu 
sebagaimana juga dengan Abdul Aziz bin al-Walid. Maka untuk menyenangkan 
hati Ummu Hakim binti Yusuf, Khalifah Hisyam bin Abdul Malik telah 
menceraikan puteri Abu Bakar bin Abdul Rahman menjadi timbal balik dengan 
apa yang dilakukan oleh Abdul Aziz bin al-Walid dahulu. Khalifah Hisyam bin 
Abdul Malik berkata kepada isteri baginda Ummu Hakim binti Yusuf ini, “Aku 
rela menurut kemahuanmu. Sekarang aku telah menceraikannya demi 
mempertahankanmu, sebagaimana Abdul Aziz (putera Khalifah al-Walid bin 
Abdul Malik) telah menceraikanmu demi mempertahankannya.” 


Hasil perkahwinan Khalifah Hisyam bin Abdul Malik dengan Ummu Hakim 
binti Yusuf bin Yahya, baginda mendapat lima orang anak, tiga lelaki dan dua 
perempuan iaitu Abu Syakir, Yazid, Muhammad, Ummu Yahya dan Ummu 
Hisyam. 


Manakala mengikut riwayat yang mengatakan Ummu Hakim binti Yahya 
bin al-Hakkam bin Abul Ass, Khalifah Hisyam bin Abdul Malik telah 
memperolehi anak seramai tiga sahaja yang mana kesemuanya lelaki iaitu 
Maslamah, Muhammad dan Yazid. 


Setelah Ummu Hisyam dewasa, beliau telah dikahwini oleh Khalifah Yazid 
bin Abdul Malik bin Marwan sebelum baginda dilantik menjadi khalifah. Tetapi 
sebelum sempat mencampurinya, suaminya (Khalifah) Yazid bin Abdul Malik 
telah menceraikannya. Kemudian, habis iddah, beliau dikahwinkan pula oleh 
Abdul Malik bin Abdul Aziz bin al-Walid bin Abdul Malik bin Marwan. Setelah 
dicerai oleh Abdul Malik atau Abdul Malik wafat, Ummu Hisyam berkahwin 
pula dengan Abdullah putera Khalifah Marwan bin Muhammad. Ini memberi 
erti bahawa Ummu Hisyam adalah seorang perempuan yang cantik dan disukai 
oleh ramai kaum lelaki. 


Isteri Khalifah Hisyam bin Abdul Malik yang kedua ialah Ubadah binti 
Abdullah bin Yazid bin Mu'awiyah bin Abu Sufyan. Mengikut riwayat Imam 
Ibnu Asakir bahawa Ubadah adalah seorang perempuan yang sangat cantik. 
Hasil dari perkahwinan ini, Khalifah Hisyam bin Abdul Malik telah mendapat 
dua orang anak iaitu Abdullah dan Aisyah. Setelah Aisyah dewasa dikatakan 
beliau telah berkahwin dengan Ubaidullah bin Marwan bin al-Hakkam, iaitu 
datuk saudara beliau sendiri. Penyusun tidak dapat menerima pendapat atau 
riwayat ini. Mungkin sekali Ubaidullah itu ialah cucu atau cicit Khalifah 
Marwan bin al-Hakkam, bukan anak Khalifah Marwan barulah sebaya dengan 
Aisyah puteri Khalifah Hisyam bin Abdul Malik bin Marwan dan yang 
dibenarkan hukum. 


351 


PEMERINTAHAN KERAJAAN BANI UMAYYAH 


Ubadah ini akhirnya telah mati kerana disembelih oleh al-Kamili atas 
perintah Abdullah bin Ali bin Abdullah bin Abbas bersama-sama isteri Imam 
Zaid bin Ali Zainal Abidin di kota Hims setelah kerajaan bani Umayyah berjaya 
ditumbangkan oleh kerajaan bani Abbasiyyah. Ini bertepatan dengan firasat 
yang dikatakan oleh suaminya Khalifah Hisyam bin Abdul Malik apabila 
baginda terpandang kepada tahi lalat di pinggang Ubadah, “Sesiapa yang 
mempunyai tahi lalat di pinggang, matinya dengan disembelih orang.” 


Isteri baginda yang ketiga bernama Ummu Said binti Abdullah bin Amru bin 
Uthman bin Affan. Nama beliau yang sebenar ialah Sa'dah. Sebelum berkahwin 
dengan Khalifah Hisyam bin Abdul Malik, Ummu Said ialah isteri kepada 
Khalifah Yazid bin Abdul Malik. Dengan Khalifah Yazid, beliau memperolehi 
dua orang anak iaitu Abdullah dan Aisyah. Perkahwinan beliau dengan 
Khalifah Hisyam bin Abdul Malik setelah Khalifah Yazid bin Abdul Malik 
wafat. Beliau tidak memperolehi seorang anakpun dengan Khalifah Hisyam bin 
Abdul Malik. Kemudian Khalifah Hisyam bin Abdul Malik menceraikannya. 


Isteri baginda yang keempat ialah Ummu Uthman binti Said bin Khalid bin 
Amru bin Uthman bin Affan. Hasil perkahwinan ini lahirlah seorang anak 
bernama Marwan. Tetapi Khalifah Hisyam bin Abdul Malik kemudian telah 
menceraikannya. Kemudian al-Abbas bin al-Walid bin Abdul Malik iaitu anak 
saudara Khalifah Hisyam pula mengahwininya. Kemudian menceraikannya 
pula. Setelah itu Ummu Uthman binti Said berkahwin pula dengan Abdul Aziz 
bin Umar bin Abdul Aziz. Tetapi kedua-dua suaminya yang menceraikannya 
sangat menyesali di atas perbuatan mereka menceraikannya. 


Namun ada riwayat yang lain daripada Imam Ibnu Asakir yang mempunyai 
dua riwayat pula tentang isteri Khalifah Hisyam bin Abdul Malik yang bernama 
Ummu Uthman binti Said ini. Satu riwayat mengatakan gelarannya Ummu 
Said, dan nama sebenarnya Salma. Manakala riwayat yang kedua mengatakan 
gelarannya Ummu Salamah. Memang beliau berpisah dengan Khalifah Hisyam 
bin Abdul Malik (entah dicerai hidup atau kerana Khalifah Hisyam wafat), telah 
dikahwini pula oleh (Khalifah) al-Walid bin Yazid bin Abdul Malik. 


Di bawah ini dikisahkan pula tentang para jariah baginda dan anak-anak 
mereka:- 


Ummu Walad pertama melahirkan Mu'awiyah dan Said. 


Ummu Walad yang kedua melahirkan Sulaiman. Pada zaman pemerintahan 
Khalifah Marwan bin Muhammad, iaitu bapa sepupunya, Sulaiman telah 
menyokong musuh kerajaan iaitu adh-Dhahhak al-Haruri dan telah dibunuh 
oleh al-Musawwidah. 


Ummu Walad ketiga melahirkan Abdul Rahman dan Quraisy. 


Ummu Walad keempat melahirkan Zainab dan Ummu Salamah. Setelah 
dewasa, Zainab dikahwini oleh Muhammad bin Abdullah bin Abdul Malik bin 

Marwan, iaitu saudara sepupunya sendiri. Manakala Ummu Salamah 
dikahwini oleh Abdul Aziz bin al-Hajjaj bin Abdul Malik juga saudara 
sepupunya sendiri. 


Ummu Walad kelima melahirkan seorang putera bernama Hasyim. 


Demikianlah kisah empat orang isteri, anak-anak dan jariah Khalifah Hisyam 
bin Abdul Malik. 


Khalifah Hisyam Adalah Seorang Yang Berperibadi Mulia 


Di kalangan khalifah bani Umayyah, terdapat tujuh orang khalifah yang 
berperibadi mulia iaitu Mu'awiyah bin Abu Sufyan, Yazid bin Mu'awiyah, 
Mu'awiyah bin Yazid, al-Walid bin Abdul Malik, Umar bin Abdul Aziz, Hisyam 
bin Abdul Malik dan Yazid bin al-Walid. Tetapi kebanyakan pendapat 
mengatakan selain daripada Khalifah Mu'awiyah bin Abu Sufyan, Mu'awiyah 
bin Yazid, Umar bin Abdul Aziz dan Hisyam bin Abdul Malik, khalifah- 
khalifah yang lain dikatakan tidak mempunyai peribadi yang mulia. 


Baiklah, usah kita bicarakan tentang peribadi khalifah-khalifah bani 
Umayyah yang mulia selain dari Khalifah Hisyam bin Abdul Malik ini. Di mana 
saksi-saksi yang mengatakan bahawa Khalifah Hisyam bin Abdul Malik adalah 
seorang yang berperibadi mulia? 


Imam Ibnu Abdul Rabbih menulis di dalam kitabnya Iqdul Farid seorang 
penyair berkulit hitam bernama Nusaib bin Rabah telah datang mengadap 
Khalifah Hisyam bin Abdul Malik. Beliau mengalunkan beberapa bait syair 
memuji kepemurahan Khalifah Hisyam bin Abdul Malik. Setelah selesai, 
Khalifah Hisyam bin Abdul Malik berkata kepadanya, “Engkau telah 
menyanjungku setinggi-tingginya. Sekarang ajukanlah permintaanmu 
kepadaku.” 


Penyair itu menjawab, “Wahai Amirul Mu'minin, tangan tuan lebih memberi 
daripada mulutku meminta.” 


“Engkau mesti sebutkan,” jawab Khalifah Hisyam bin Abdul Malik. 


“Aku mempunyai seorang anak perempuan. Warna kulitku yang hitam ini 
menurun pula kepadanya. Kerana itu tidak ada seorang pun pemuda yang 
masuk meminangnya. Kiranya Amirul Mu'minin berkenan 
menganugerahkannya sesuatu supaya ada pemuda yang tertarik kepadanya,” 
jelas Nusaib bin Rabah kepada Khalifah Hisyam bin Abdul Malik. 


Setelah mendengar perjelasan itu, lantas Khalifah Hisyam bin Abdul Malik 
terus memberi sebidang tanah, perhiasan dan pakaian kepada anak gadis 
Nusaib. Tak lama kemudian datanglah seorang pemuda masuk meminang anak 
gadis itu. 

Imam Ibnu Abdul Rabbih menulis di dalam kitabnya Igdul Farid bahawa 
seorang ulama’ besar Mesir iaitu Imam Abdullah bin al-Hakkam yang 
merupakan murid kepada Imam Malik bin Anas, pengasas mazhab Maliki 
berkata, “Aku ada mendengar orang-orang tua berkata: Pada tahun 125 
Hijrah/742 Masihi (tahun Khalifah Hisyam bin Abdul Malik wafat - P), 
kemuliaan telah hilang dan perikemanusiaan telah lenyap iaitu ketika wafatnya 
Khalifah Hisyam bin Abdul Malik.” 


Khalifah Hisyam Adalah Seorang Yang Salih, Takwa Dan Wara' 


Khalifah Hisyam bin Abdul Malik adalah seorang yang salih dan takwa. 
Baginda bukan sahaja menjaga diri sendiri agar tidak lalai daripada melakukan 
ibadat, tetapi juga baginda sangat mengambil berat terhadap amal ibadat 
putera-puteri baginda. 


Imam Sayuti di dalam kitabnya Tarikhul Khulafa' menceritakan pada suatu 
hari Khalifah Hisyam bin Abdul Malik telah mencari putera baginda kerana 
tidak dilihat datang menghadhiri sembahyang Jumaat. Setelah berjumpa, maka 
baginda bertanya kepada putera baginda itu, “Apakah engkau tidak 
sembahyang?” Putera baginda menjawab, “Binatang kenderaanku mati.” 
Khalifah Hisyam bin Abdul Malik dengan marah berkata, “Apakah tidak 
sanggupkah engkau berjalan kaki?” Sejak hari itu Khalifah Hisyam bin Abdul 
Malik melarang putera baginda itu menggunakan binatang tunggangan selama 
setahun penuh sebagai hukuman kepadanya.” 


Satu kisah menceritakan betapa Khalifah Hisyam bin Abdul Malik adalah 
seorang khalifah yang takwa dan wara'. Baginda tidak mahu memasukkan 
sendiri wang ke dalam Baitul Mal kecuali dengan disaksikan oleh seramai 
empat puluh orang yang bersumpah bahawa wang itu diambil dari 
bahagiannya sendiri dan bahawa semua orang yang mempunyai bahagian dari 
harta itu telah menerima bahagiannya terlebih dahulu. 


Demikianlah dua kisah yang memperlihatkan betapa Khalifah Hisyam bin 
Abdul Malik adalah seorang khalifah yang salih, wara' dan takwa kepada Allah 
SWT. 


Beberapa Kisah Tentang Kesabaran Khalifah Hisyam 
Di dalam Persoalan Marah 


Di antara sifat-sifat mulia yang menjadi ciri-ciri peribadi Khalifah Hisyam 
bin Abdul Malik ialah baginda dikatakan adalah seorang khalifah yang suka 
dan kuat menahan perasaan marah ketika rasa marah membuak-buak di atas 
telinganya. Sifat baginda yang satu ini menyamai sifat Khalifah Mu'awiyah bin 
Abu Sufyan yang terkenal mempunyai sifat ‘hilm’ iaitu kuat atau suka menahan 
perasaan marah. 

Marilah kita lihat satu kisah yang menjadi bukti bahawa Khalifah Hisyam 
bin Abdul Malik adalah seorang khalifah yang mempunyai sifat ‘hilm’ 
sebagaimana Khalifah Mu'awiyah bin Abu Sufyan juga:- 


Imam as-Sayuti menulis daripada kisah yang diriwayatkan oleh Imam Ibnu 
Asakir bahawa Ibrahim bin Abu Ablah bercerita berhubung kisah dirinya 
dengan Khalifah Hisyam bin Abdul Malik, katanya, “(Khalifah) Hisyam bin 
Abdul Malik berhasrat mengangkatku menjadi pemungut pajak di Mesir. Tetapi 
aku menolaknya sehingga baginda menjadi sangat marah dan mukanya 
bergetar serta kedua-dua belah matanya menjadi juling. Baginda memandang 
kepadaku dengan lagak benar-benar marah sambil berkata, “Sama ada kau suka 
atau tidak, kau mesti menerimanya.” 


“ Aku berdiam diri tidak bercakap lagi sehingga kemarahan baginda menjadi 
semakin reda. Kemudian barulah aku berkata kepada baginda, “Wahai Amirul 
Mu'minin! Bolehkah aku berkata-kata?” 


“Siakanlah,” jawab baginda. 


“Maka aku terus membaca sepotong ayat al-Our'an (yang bermaksud), 
“Sesungguhnya Kami (Allah SWT) menawarkan amanah kepada langit, bumi 
dan gunung ganang, tetapi semuanya menolak daripada memikul amanah itu, 
kerana mereka bimbang akan mensia-siakannya,” (surah al-Ahzab ayat 72). 


“Demi Allah, wahai Amirul Mu'minin, Allah SWT tidak memarahi langit, 
bumi dan gunung ganang kerana mereka tidak mahu menerima amanah itu. 
Lebih-lebih lagi aku, ketika aku tidak mahu menerima amanah itu, tuan tidak 
berhak memarahiku dan membenciku.” 


Maka Khalifah Hisyam bin Abdul Malik tertawa dan memberi kemaafan 
kepada Ibrahim bin Abu Ablah. 


Satu lagi kisah yang menjadi bukti bahawa Khalifah Hisyam bin Abdul 
Malik adalah seorang khalifah yang berhati mulia. Marilah kita lihat kisah 
tersebut:- 


Pada suatu hari Khalifah Hisyam bin Abdul Malik telah mencaci maki 
seorang ternama. Maka dijawab oleh orang ternama itu dengan berkata, 
“Apakah tuan tidak malu mencaci makiku, sedangkan tuan adalah seorang 
khalifah Allah di atas muka bumi ini?” 


Khalifah Hisyam bin Abdul Malik merasa malu apabila mendengar kata-kata 
peringatan oleh orang ternama kepada baginda itu. Kalau khalifah yang lain 
tentu mereka tidak akan merasa malu kerana kedudukan mereka selaku 
khalifah. Maka Khalifah Hisyam bin Abdul Malik menjawab dengan lembut, 
“Silakanlah membalas perbuatanku itu.” 


Tetapi orang ternama itu menjawab, “Aku bukanlah orang yang bodoh 
seperti tuan.” 


355 


PEMERINTAHAN KERAJAAN BANI UMAYYAH 


“Ambillah sejumlah hartaku sebagai gantinya,” desak Khalifah Hisyam bin 
Abdul Malik seterusnya. 


“Aku tidak boleh melakukannya.” 


“Kalau begitu hadiahkanlah harta itu di jalan Allah,” Khalifah Hisyam bin 
Abdul Malik memberi jalan kepada orang ternama itu. 


“Ya, sekarang kedudukannya adalah hadiah untuk jalan Allah, pun begitu 
nanti akhirnya akan menjadi milik tuan semula,” jawab orang ternama itu. 


Khalifah Hisyam bin Abdul Malik merasa semakin malu dan menundukkan 
muka baginda ke bumi kerana merasa sangat malu mendengar kata-kata orang 
ternama itu kepada baginda. 


Kemudian Khalifah Hisyam bin Abdul Malik berkata, “Demi Allah, aku 
tidak akan mengulanginya lagi selama-lamanya.” 


Demikianlah dua kisah yang menjadi bukti bahawa Khalifah Hisyam bin 
Abdul Malik adalah seorang khalifah yang berhati mulia, suci dan kuat 
menahan rasa marah sebagaimana Khalifah Mu'awiyah bin Abu Sufyan juga. 


Kisah Khalifah Hisyam Berdialog Dengan Ulama' 


Diriwayatkan oleh ahli-ahli sejarah Islam bahawa pada suatu tahun Khalifah 
Hisyam bin Abdul Malik telah datang ke kota Mekah kerana menunaikan 
ibadat haji. Setelah selesai mengerjakan ibadat haji, baginda kepingin untuk 
melihat atau bercakap-cakap dengan seorang sahabat Rasulullah s.a.w. Baginda 
memerintah para pengawal baginda supaya membawa kepada baginda seorang 
sahabat Rasulullah s.a.w. biar siapapun orangnya. Memang ketika itu sahabat- 
sahabat Rasulullah s.a.w. sudah wafat kesemuanya. Sahabat Nabi yang paling 
akhir wafatpun ialah pada tahun 110 Hijrah/728 Masihi, meskipun ketika 
Khalifah Hisyam bin Abdul Malik dilantik menjadi khalifah masih terdapat 
segelintir sahabat-sahabat Rasululah s.a.w. kerana baginda dilantik menjadi 
khalifah pada tahun 105 Hijrah/723 Masihi, tetapi disebabkan baginda pada 
tahun baginda naik haji itu ialah pada tahun 111 Hijrah/729 Masihi atau ke atas. 


Para pengawal baginda memberitahu semua sahabat Rasulullah s.a.w. sudah 
habis wafat. Maka Khalifah Hisyam bin Abdul Malik meminta agar dibawa 
kepada baginda seorang murid sahabat Rasulullah s.a.w. yang disebut sebagai 
Tabien. Memang ketika itu para tabiin masih sangat ramai. Kerana umat tabiin 
berakhir sekitar tahun 200 Hijrah/814 Masihi. 


Kebetulan sekali tokoh peringkat tabiin yang sedang turut menunaikan 
ibadat haji pada bulan dan tahun itu dan masih belum pulang ke negerinya 
ialah Tawus bin Kaisan al-Yamani. Tawus bin Kaisan adalah seorang ulama' 
tabiin yang sangat alim dan sangat berani. 

Setelah Tawus al-Yamani dibawa ke hadapan Khalifah Hisyam bin Abdul 
Malik, maka ulama' tabiin yang berani dan alim itu terus memberi salam 
kepada Khalifah Hisyam bin Abdul Malik tanpa menyebut Amirul Mu'minin, 
tidak juga menyebut nama gelarannya, sebaliknya sekadar menyebut nama 
baginda sahaja dengan mengucap, “Betapa keadaan engkau wahai Hisyam!” 
Manakala sepatunya pula dibuka di hadapan Khalifah Hisyam bin Abdul 
Malik, bukan jauh diluar sana. Dan terus duduk di hadapan Khalifah Hisyam 
bin Abdul Malik sebelum baginda menyuruhnya duduk. Memang sekali imbas, 
nampak bahawa Tawus bin Kaisan adalah seorang manusia yang biadab dan 
tidak mempunyai akhlak. Tetapi Khalifah Hisyam bin Abdul Malik tetap 
bersabar melihat telatah tokoh tabiin itu bertelatah di hadapan baginda. 


Tetapi ada riwayat mengatakan Khalifah Hisyam bin Abdul Malik hampir- 
hampir memerintah kepada pengawal baginda agar memancung leher Tawus 
al-Yamani, tetapi sempat dinasihati atau diingatkan oleh salah seorang 
pengawal baginda yang ada di situ yang katanya, “Wahai Amirul Mu'minin! 
Sekarang tuanku sedang berada di dalam haram Allah dan Haram RasulNya. 
Tak layak tuanku menumpahkan darah di tempat yang sebegini.” Hati Khalifah 
Hisyam bin Abdul Malik menjadi sejuk dengan serta merta mendengar kata- 
kata nasihat yang baik itu. 


Tetapi penyusun kurang dapat menerima riwayat yang mengatakan 
Khalifah Hisyam berniat mahu memenggal leher Ibnu Tawus ini, kerana ianya 
bertentangan dengan sifat Khalifah Hisyam bin Abdul Malik yang dikatakan 
serupa dengan sifat Khalifah Mu'awiyah bin Abu Sufyan yang kuat menahan 
perasaan marah atau sangat penyabar. 


Kemudian Khalifah Hisyam bin Abdul Malik berkata kepada Tawus al- 
Yamani dalam bentuk pertanyaan dengan nada marah dan kesal, “Apakah 
gerangan yang telah mendorong kau bersikap demikian terhadap diriku? Kau 
membuka sepatu di hadapanku, kau memberi salam tanpa menyebut wahai 
Amirul Mu'minin, kau memanggilku dengan namaku Wahai Hisyam, bukan 
nama penghormatan untukku (dengan menyebut kalimah Abu atau Pak si anu) 
dan kau terus duduk di hadapanku sebelum aku mengizinkan kau duduk?” 


Tawus al-Yamani menjawab dengan tegas dan lancar, “Setiap hari aku 
membuka sepatuku di hadapan Tuhan Yang Maha Besar sebanyak lima kali 
sehari. Aku membuka sepatuku itu di tempat aku akan mengerjakan 
sembahyang. Namun Tuhan aku tidak pernah marah dan menempelakku. Aku 
tidak memanggilmu dengan sebutan Wahai Amirul Mu'minin disebabkan tidak 
semua rakyat menyukai pemerintahanmu. Sekiranya aku menyebut demikian, 
bererti aku telah berdusta. Adapun sebab aku tidak memanggilmu dengan 
panggilan Wahai Abu Si Polan (Wahai Pak Si Polan), kerana Allah SWT 
memanggil nama para nabiNya dengan menyebut namanya sahaja. Tuhan 
hanya memanggil Wahai Daud, Wahai Yahya, Wahai Isa. Tetapi apabila Allah 
SWT menyebut nama musuh-musuhNya disebutNya Telah binasa tangan Pak 

Lahab. Adapun sebab aku terus duduk disampingmu sebelum kau izinkan 
adalah kerana aku ada mendengar sebuah hadis Rasulullah s.a.w. yang 
diriwayatkan oleh Sayidina Ali bin Abu Talib yang berbunyi, “Apabila kamu 
mahu melihat kepada ahli neraka, maka lihatlah kepada orang-orang yang 
duduk bersila, manakala orang-orang lain tegak berdiri disekelilingnya.” 


Khalifah Hisyam bin Abdul Malik merasa apa yang dikatakan oleh Tawus 
bin Kaisan al-Yamani kepada baginda itu adalah suatu pengajaran yang sangat 
berguna kepada baginda. Baginda mahu Tawus al-Yamani menambahkan lagi 
nasihat atau pengajaran kepada baginda. Baginda berkata kepada Tawus al- 
Yamani, “Berikanlah pengajaran kepadaku.” 


Seperti orang mengantuk yang disorongkan bantal, maka Tawus bin Kaisan 
al-Yamani terus membaca sepotong hadis kepada Khalifah Hisyam bin Abdul 
Malik, katanya, “Menurut hadis yang diriwayatkan oleh Sayidina Ali bahawa di 
dalam neraka terdapat banyak sekali ular dan kala jengking untuk menyengat 
segala pemerintah (pemimpin atau ketua-ketua) yang tidak berlaku adil 
terhadap rakyatnya.” 


Khalifah Hisyam bin Abdul Malik tunduk barangkali menangis apabila 
mendengar pengajaran yang diberikan oleh Tawus bin Kaisan al-Yamani yang 
sangat alim, tegas dan sangat berani itu kepada baginda. 


Demikianlah satu kisah yang menjadi bukti bahawa Khalifah Hisyam bin 
Abdul Malik adalah seorang khalifah yang penyabar dan mempunyai hati yang 
mulia dan suci. Semoga Allah SWT mengampuni dosa-dosa Khalifah bani 
Umayyah yang kesepuluh ini dan memasukkannya ke dalam syurga yang 
penuh kenikmatan. Amin. 

(125-126 Hijrah / 742-743 Masihi) 


Pengenalan 


Al-Walid bin Yazid ialah khalifah kerajaan dinasti bani Umayyah yang ke 
sebelas. Ayahanda baginda ialah Khalifah Yazid bin Abdul Malik bin Marwan, 
khalifah kerajaan bani Umayyah yang ke sembilan. Baginda dikenali sebagai 
Khalifah al-Walid Il kerana sebelum baginda sudah ada seorang khalifah dinasti 
ini yang bernama al-Walid yang digelar Khalifah al-Walid 1 iaitu Khalifah al- 
Walid bin Abdul Malik bin Marwan yang merupakan khalifah kerajaan bani 
Umayyah yang ke enam dan teragung dan merupakan bapa saudara kepada 
baginda. 


Khalifah al-Walid bin Yazid dilahirkan pada tahun 90 Hijrah/708 Masihi 
pada zaman pemerintahan Khalifah al-Walid bin Abdul Malik. Ini bererti ketika 
baginda dilahirkan, Imam Abu Hanifah telah berusia 10 tahun dan baginda 
lebih tua daripada Imam Malik bin Anas sebanyak tiga tahun sahaja. 


Baginda dilantik menjadi khalifah pada tahun 125 Hijrah/742 Masihi 
berdasarkan kepada wasiat ayahanda baginda juga Khalifah Yazid bin Abdul 
Malik yang melantik baginda menjadi Putera Mahkota setelah bapa saudara 
baginda Khalifah Hisyam bin Abdul Malik. Pada awalnya Khalifah Yazid bin 
Abdul Malik berniat mahu melantik baginda sebagai Putera Mahkota pertama, 
seterusnya khalifah. Tetapi dinasihati oleh para menteri baginda kerana ketika 
itu al-Walid bin Yazid baru berusia 11 tahun masih belum mencapai usia baligh. 


Ketika dilantik menjadi khalifah, usia Khalifah al-Walid bin Yazid ialah 35 
tahun. Masih sangat muda. Tetapi ini sudah menjadi kebiasaan kepada para 
khalifah terutama khalifah bani Abbasiyah yang kebanyakan khalifah-khalifah 
mereka menaiki takhta ketika berusia dalam lingkungan 40 tahun seperti Abul 
Abbas as-Saffah, al-Mansur, al-Mahdi dan al-Makmun. 


Peribadi 


Penyusun tidak dapat memastikan apakah Khalifah al-Walid bin Yazid 
seorang yang kacak atau tidak, kerana penyusun masih belum menemui 
sumber atau faktanya. Tetapi oleh kerana neneknya (iaitu Atikah binti Yazid 

yang merupakan salah seorang isteri Khalifah Abdul Malik bin Marwan) adalah 
puteri kepada Khalifah Yazid bin Mu'awiyah, maka dipercayai Khalifah al- 
Walid bin Yazid adalah seorang yang lelaki yang kacak dan tampan. 


Baginda juga adalah seorang yang amat berkebolehan di dalam bidang syair 
seperti datuknya Khalifah Yazid bin Mu'awiyah. Kebanyakan syair-syair yang 
baginda gubah berunsur bercumbuan dan pujuk rayu, rintihan dan memuji 
kelazatan arak sesuai dengan perangai baginda. 


Menyentuh tentang perangai al-Walid bin Yazid pula, Imam as-Sayuti 
menulis dalam kitabnya Tarikhul Khulafa' bahawa Khalifah al-Walid bin Yazid 
adalah seorang manusia fasik. Beliau juga menulis sebuah hadis yang terdapat 
di dalam kitab Musnad Imam Ahmad bin Hanbal yang bermaksud, “Sesungguhnya 
nanti pada umat ini akan ada seorang lelaki yang bernama al-Walid, ia lebih keras 
terhadap rakyatnya daripada sikap Fir'aun terhadap kaumnya.” 


Begitu juga dengan catitan yang dibuat oleh para sejarawan Islam di dalam 
kitab sejarah masing-masing bahawa khalifah ini adalah seorang lelaki yang 
berperangai buruk, gemar mengikut kehendak hawa nafsu syahwat dengan 
semahu-mahunya. Gemar meminum arak, berhibur dengan perempuan. 
Bahkan dikatakan baginda juga telah melakukan perbuatan zina dengan ibu-ibu 
tirinya (isteri-isteri ayahandanya). 


Tuduhan yang paling dahsyat terhadap diri baginda ialah bukan setakat 
baginda seorang yang fasik, tetapi seorang yang zindik (orang yang 
membelakangi agama) kerana baginda dikatakan pernah melakukan pesta 
minum arak di sisi Ka'abah dan pernah menghina al-Qur'an. 


Imam al-Mawardi di dalam kitabnya Adab ad-Dunya wa ad-Din menguatkan 
perbuatan Khalifah al-Walid bin Yazid yang menghina al-Qur'an, tulisnya, 
“Suatu hari ia (Khalifah al-Walid bin Yazid) mengharapkan mendapat nasib 
yang baik di dalam al-Qur'an (seperti perbuatan menilik nasib). Maka (setelah 
dibuka helaiannya secara rambang - P) yang keluar ialah firman Allah (yang 
maksudnya), “Dan mereka memohon kemenangan (ke atas musuh-musuh 
mereka), dan binasalah semua orang yang melakukan sewenang-wenangnya 
lagi keras kepala.” 


Maka dia terus merobek-robek musyhaf (dengan mata panahnya - P) dan 
bersyair, “Apakah kau mengancam semua orang yang melakukan sewenang- 
wenang lagi keras kepala? Ini, aku orang yang melakukan sesuatu dengan 
sewenang-wenang dan lagi keras kepala. Jika pada hari dikumpulkan nanti, 
pada Tuhanmu kau menemui, maka katakanlah wahai Tuhanku, al-Walid telah 
merobek-robekku di sini.” 


Tidak berapa hari setelah perbuatannya menghina al-Our'an itu, dia telah 
dibunuh dengan sangat keji dan kepalanya disalib di istananya di atas pagar 
kotanya. 

Imam Ibnu al-Fadhal berkata di dalam kitab Manasik, “Al-Walid bin Yazid 
adalah seorang yang sewenang-wenangnya dan keras kepala (al-Jabbar al- 
Andi), nama julukannya yang sesuai dengan perilakunya yang jauh dari 
kebaikan dan sikapnya yang jauh dari pertunjuk kebenaran. Ia adalah Fir'aun 
pada masanya yang hilang. Suatu masa yang penuh dengan berbagai-bagai 
perbuatan caci maki dan celaan. Pada hari Qiamat nanti, ia akan mendatangi 
kaumnya (orang-orang yang menyukainya) untuk menuntun mereka masuk 
neraka. Ia menelanjangi aurat mereka. Seburuk-buruk jalan yang ditempohi 
ialah jalannya, dan sumber yang kotor adalah tempatnya. Ia telah merobek 
musyhaf dengan anak panahnya. Ia telah berbuat fasik (derhaka terhadap Allah 
SWT - P), tidak sedikit dosa-dosanya.” 


Sikapnya yang buruk ini berkemungkinan besar adalah berkaitan dengan 
persekitaran hidupnya yang mana ayahandanya Khalifah Yazid bin Abdul 
Malik adalah seorang khalifah yang terkenal suka kepada hidup berfoya-foya 
dengan perempuan, arak, hiburan dan muzik sehingga mengabaikan soal-soal 
pemerintahan. 


Namun tidaklah boleh dikaitkan demikian seratus peratus kerana betapa 
ramai bapa-bapa yang salih dan beriman, tetapi anak-anak tidak mengikut 
kesalihan dan keimanan bapa-bapa mereka sebagaimana contoh putera Nabi 
Nuh as. Begitu juga betapa ramainya bapa-bapa yang jahat dan hidup mengikut 
permintaan hawa nafsu syahwat, tetapi anak-anak mereka tidak mengikut 
kejahatan dan kerosakan moral bapa-bapa mereka sebagai contoh putera 
Abdullah bin Ubai bin Salul. 


Tetapi terhadap Khalifah al-Walid bin Yazid ini dianggap bapa borek anak 
rintik. Bapa kencing berdiri, anak kencing berlari. Bapa mencuri sepiring, anak 
mencuri sepinggan. Bapa menjerit, anak memekik. Kerosakan dan kebuasan 
perangai Khalifah al-Walid bin Yazid bin Abdul Malik ini telah menyebabkan 
baginda tidak lama menjadi khalifah. 


Itu satu hal. Setelah ayahandanya mangkat dalam usia yang masih muda, al- 
Walid bin Yazid telah tinggal bersama-sama pendidiknya yang oleh ahli-ahli 
sejarah Islam dikatakan bernama Abdul Samad bin Abdul A'la, seorang 
pendidik yang rosak moralnya. Dikatakan al-Walid bin Yazid ketika bersama- 
sama pendidiknya itu sering kedua-duanya mabuk kerana banyak meminum 
minuman keras dan gurunya itu telah bersyair memuji-muji al-Walid bin Yazid 
dan minta segera dilantik sebagai khalifah. 


Ketika itu khalifah kerajaan bani Umayyah sedang berada di tangan Hisyam 
bin Abdul Malik. Setelah Khalifah Hisyam bin Abdul Malik mendengar syair 
yang mahu dia segera meninggal dunia itu, baginda amat marah kepada al- 
Walid bin Yazid dan juga pendidiknya Abdul Samad bin Abdul A'la itu. Tanpa 
berlengah lagi, Khalifah Hisyam bin Abdul Malik terus menghentikan 
pembayaran saraan hidup tahunan kepada al-Walid bin Yazid dan memerintah 

guru dan pengasuhnya yang membimbing baginda ke jalan kesesatan iaitu 
Abdul Samad bin Abdul A'la supaya meninggalkan kediaman al-Walid bin 
Yazid. 


Sejak itu hubungan antara al-Walid bin Yazid dengan Khalifah Hisyam bin 
Abdul Malik menjadi semakin buruk. 


Putera Mahkota Kedua 


Sebagaimana para khalifah sebelum baginda, Khalifah Yazid bin Abdul 
Malik juga telah bertindak mahu melantik putera baginda sendiri sebagai 
Putera Mahkota untuk menggantikan tempat baginda selaku khalifah setelah 
baginda wafat nanti. Ini adalah kerana ketika kekandanya Khalifah Sulaiman 
bin Abdul Malik akan wafat dahulu, baginda hanya menamakan dua orang 
Putera Mahkota sahaja yang akan menjadi khalifah sesudah baginda iaitu Umar 
bin Abdul Aziz saudara sepupu baginda dan kemudian Yazid bin Abdul Malik 
adinda baginda. Jadi tidak ada wasiat kepada sesiapa untuk menjadi Putera 
Mahkota yang ketiga. 


Jadi setelah Yazid bin Abdul Malik naik menjadi khalifah, baginda lantas 
berkeinginan sangat untuk menetapkan putera baginda al-Walid ini sebagai 
Putera Mahkota. Tetapi ketika baginda dilantik menjadi khalifah bani Umayyah 
yang ke dua belas itu, putera sulung baginda yang bernama al-Walid ini masih 
kecil lagi, belum mencapai usia baligh. Ketika itu al-Walid bin Yazid baru 
berusia 11 tahun. Ini adalah kerana Yazid bin Abdul Malik dilantik menjadi 
khalifah menggantikan tempat saudaranya Khalifah Hisyam bin Abdul Malik 
yang mangkat ialah pada tahun 101 Hijrah/719 Masihi, sedangkan al-Walid bin 
Yazid dilahirkan pada tahun 90 Hijrah/708 Masihi. 


Agar pengganti baginda ditetapkan sebelum baginda mangkat yang 
mungkin baginda fikirkan diri baginda akan mangkat tidak berapa lama lagi 
sebelum putera sulung baginda mencapai usia baligh, dan supaya pergolakan 
di dalam keluarga bani Abdul Malik bin Marwan kerana merebut jawatan 
khalifah tidak berlaku sebagaimana ketika Khalifah bani Umayyah yang ke tiga 
iaitu Khalifah Mu'awiyah bin Yazid bin Mu'awiyah bin Abu Sufyan mangkat, 
maka Khalifah Yazid bin Abdul Malik telah menetapkan adinda baginda iaitu 
Hisyam bin Abdul Malik sebagai Putera Mahkota dan khalifah setelah baginda. 
Disamping kerana tidak mahu putera baginda al-Walid itu terlepas peluang 
daripada menikmati jawatan khalifah, Khalifah Yazid bin Abdul Malik juga 
telah menetapkan bakal pengganti Hisyam ialah putera baginda al-Walid yang 
berusia 11 tahun itu. 


Setelah berlalu masa empat tahun daripada pemerintahan baginda, Khalifah 
Yazid bin Abdul Malik mendapati putera baginda al-Walid sudah mencapai 
usia baligh iaitu 15 tahun, di mana sudah boleh dilantik sebagai Putera Mahkota 
dan seterusnya khalifah, maka hati Khalifah Yazid bin Abdul Malik merasa 

amat menyesal sekali kerana tindakan baginda yang tergesa-gesa melantik 
Putera Mahkota, tanpa bersabar menunggu anak baginda al-Walid mencapai 
usia dewasa atau baligh, sedangkan bukan lama, cuma empat tahun sahaja 
menunggu. 


Khalifah Yazid bin Abdul Malik berkata kepada putera baginda al-Walid 
dengan nada yang sangat menyesal, “Tuhanlah yang menjadi hakim di antara 
aku dengan orang-orang yang telah menjadikan Hisyam sebagai pemisah 
antara engkau dan aku.” 


Dan al-Walid bin Yazid juga setelah melihat usianya sudah mencapai dewasa 
dan sudah boleh dilantik menjadi Putera Mahkota amat menyesal sekali di atas 
kegopohan ayahandanya bertindak melantik Hisyam bin Abdul Malik sebagai 
Putera Mahkota itu, katanya mengutuk ayahandanya sendiri, “Binasalah orang 
(ayahandanya) yang memindahkan (jawatan Putera Mahkota kepada Hisyam 
bin Abdul Malik). Dialah orang yang malang.....” 


Dihina Oleh Khalifah Hisyam 


Sebaik sahaja bapa saudaranya, Hisyam bin Abdul Malik naik menjadi 
khalifah yang ke sepuluh menggantikan tempat ayahanda beliau yang telah 
mangkat pada tahun 105 Hijrah/723 Masihi, al-Walid bin Yazid terus diperhina 
oleh Khalifah Hisyam bin Abdul Malik. Penghinaan oleh Khalifah Hisyam bin 
Abdul Malik terhadap anak saudara baginda al-Walid bin Yazid yang baru 
berusia 15 tahun baru baligh itu disebabkan oleh perangainya yang buruk 
menyerupai perangai ayahandanya juga. Tetapi Prof Dr Ahmad Syalaby 
mengatakan Khalifah Hisyam bin Abdul Malik mencela dan memperhina al- 
Walid bin Yazid bukanlah disebabkan perangai jahat yang diwarisi dari 
ayahandanya Khalifah Yazid bin Abdul Malik, tetapi disebabkan al-Walid bin 
Yazid ketika itu adalah Putera Mahkota kepada Khalifah Hisyam bin Abdul 
Malik. Jadi tak dapatlah Khalifah Hisyam bin Abdul Malik untuk menetapkan 
putera baginda sebagai Putera Mahkota dan seterusnya khalifah yang ke sebelas 
sesudah baginda nanti. 


Ini adalah penilaian atau pendapat Prof Dr Ahmad Syalaby. Prof Dr Ahmad 
Syalaby berhujah ini adalah berdasarkan kepada beliau tidak percaya perangai 
al-Walid bin Yazid yang sedemikian buruk, bahkan tidaklah seburuk yang 
digambarkan oleh ahli-ahli sejarah Islam seperti selalu meminum arak, berfoya- 
foya dengan perempuan ajnabi, membawa anjing dan arak ke Mekah ketika 
menunaikan ibadat haji, seorang yang dipercayai zindik, menghina al-Qur'an 
dan menzinai ibu-ibu tirinya. Pada penilaian Prof Dr Ahmad Syalaby perangai 
jahat al-Walid bin Yazid tidak sampai ke tahap demikian. Ini berdasarkan 
kepada beberapa faktor seperti berikut:- 


Pertama, Prof Dr Ahmad Syalaby berhujah, kalaulah al-Walid bin Yazid 
seorang yang sebegitu jahat moralnya, masakan ketika saudara sepupu baginda 

Yazid bin al-Walid datang menyerang baginda di kediaman baginda di luar 
kota Damsyik, beginda telah disokong oleh tentera yang sedemikian ramai. 
Baginda tewas berperang dengan Yazid bin al-Walid disebabkan kekuatan 
tentera Yazid bin al-Walid lebih berbanding kekuatan tentera baginda. Bukan 
disebabkan baginda tidak mendapat sokongan. 


Kedua, Marwan bin Muhammad yang merupakan gabenor di al-Jazirah, 
Armenia dan Azerbaijan ketika itu telah datang untuk membantu Khalifah al- 
Walid bin Yazid yang sedang dibelasah oleh saudara sepupunya Yazid bin al- 
Walid bersama para penyokongnya yang ramai. Cuma keberangkatan Marwan 
bin Muhammad ke kota Damsyik agak terlewat setelah Khalifah al-Walid bin 
Yazid dibunuh. Kalaulah Khalifah al-Walid bin Yazid seorang yang sebegitu 
jahat seakan-akan Fir'aun itu, masakan bapa sepupu baginda Marwan bin 
Muhammad itu begitu bersungguh-sungguh mahu membela baginda yang 
amat patut dibiarkan mati itu? 


Inilah hujah-hujah Prof Dr Ahmad Syalaby yang mempercayai sebab-sebab 
sebenarnya Khalifah Hisyam bin Abdul Malik sentiasa mencerca dan 
memburuk-burukan peribadi al-Walid bin Yazid ketika baginda naik menjadi 
khalifah dan al-Walid bin Yazid adalah Putera Mahkota kerana mahu 
masyarakat menyingkir al-Walid bin Yazid daripada jawatan Putera Mahkota 
atau masyarakat akan bersetuju sekiranya baginda menyingkir al-Walid bin 
Yazid daripada Putera Mahkota dan melantik putera baginda sebagai Putera 
Mahkota yang baru menggantikan tempat al-Walid bin Yazid. 


Apakah tuan-tuan dan puan-puan para pembaca yang budiman semua 
senada dengan Prof Dr Ahmad Syalaby? 


Alasan Prof Syalaby Kurang Logik 


Saya selaku penyusun buku Sejarah Pemerintahan Kerajaan Dinasti Bani 
Umayyah ini agak kurang bersetuju dengan alasan-alasan yang dikemukakan 
oleh Prof Dr Ahmad Syalaby tentang keburukan atau tahap keburukan perangai 
Khalifah al-Walid bin Yazid ini dan Khalifah Hisyam bin Abdul Malik 
memburuk-burukkan al-Walid bin Yazid kerana mahu merosakkan imej al- 
Walid bin Yazid seteruk-teruknya agar baginda dapat melantik putera baginda 
sebagai Putera Mahkota menggantikan al-Walid bin Yazid. Kenapa? Kerana 
beberapa faktor. Marilah kita lihat faktor-faktor itu:- 


Pertama, penyusun ini tidak dapat menerima alasan Prof Dr Ahmad Syalaby 
yang mengatakan Khalifah Hisyam bin Abdul Malik mulai mencerca dan 
memburuk-burukkan peribadi al-Walid bin Yazid yang ketika itu masih berusia 
15 tahun dan tidaklah perangainya seburuk ayahandanya semata-mata kerana 
mahu menyingkir al-Walid bin Yazid daripada jawatan Putera Mahkota dan 
mahu melantik putera baginda sebagai Putera Mahkota. Kenapakah Khalifah 
Hisyam bin Abdul Malik tidak melantik putera baginda sebagai Putera 

Mahkota sedangkan baginda memerintah selama 20 tahun? Kenapa baginda 
terus mengekalkan al-Walid bin Yazid sebagai Putera Mahkota? Apakah yang 
menghalang Khalifah Hisyam bin Abdul Malik untuk menyingkir al-Walid bin 
Yazid daripada jawatan Putera Mahkota?-Bukankah al-Walid bin Yazid adalah 
seorang yang tidak layak menduduki kerusi khalifah kerana beliau seorang 
yang berperangai buruk? 


Ini menjadi bukti bahawa Khalifah Hisyam bin Abdul Malik mencerca dan 
memburuk-burukkan al-Walid bin Yazid bukan bertujuan peribadi seperti yang 
dikatakan oleh Prof Dr Ahmad Syalaby, tetapi dengan niat mahu agar al-Walid 
bin Yazid mengubah perangainya yang buruk itu kepada perangai yang baik. 
Bukankah dia bakal khalifah Islam setelah baginda? 


Kedua, semua peminat sejarah kerajaan bani Umayyah tahu tentang peribadi 
Khalifah Hisyam bin Abdul Malik. Seorang yang baik, mempunyai perasaan 
kasihan belas kepada semua orang, berhati mulia, tidak boros dan sangat 
menjaga harta negara kerana sifat takwanya kepada Allah SWT, telah sanggup 
memfitnah orang lain semata-mata untuk tujuan peribadi atau anak keturunan 
sendiri? Ini tidaklah masuk di akal yang waras. Lainlah sekiranya Khalifah 
Hisyam bin Abdul Malik itu terkenal berperangai seperti Khalifah Yazid bin 
Abdul Malik. Ini barulah dapat dipercayai seperti yang difikirkan oleh Prof Dr 
Ahmad Syalaby itu. 


Kalau begitu bagaimanakah untuk menjawab hujah-hujah Prof Dr Ahmad 
Syalaby yang mengatakan ketidak percayaannya terhadap keburukan peribadi 
al-Walid bin Yazid yang melampaui dengan alasan sokongan daripada rakyat 
yang begitu kuat dan juga dari Marwan bin Muhammad? 


Sebenarnya betapa pun buruknya perangai seseorang itu, pasti ada orang- 
orang yang menyokong atau mencintainya. Lihatlah Fir'aun dan Abu Jahal, 
bukankah betapa ramainya para penyokong kedua-duanya sehingga Nabi 
Musa as telah terpaksa melarikan diri ke negeri Madyan dan Rasulullah s.a.w. 
telah diarahkan oleh Allah SWT supaya berhijrah ke Madinah? Orang-orang 
atau rakyat yang sejiwa dengan khalifah mereka, sudah tentu akan menyayangi 
khalifah yang berperangai buruk dan membiarkan mereka hidup kotor seperti 
khalifah mereka. 


Kalau alasan Prof Dr Ahmad Syalaby untuk menidakkan catitan-catitan para 
penulis sejarah Islam yang muktabar pada zaman dahulu seperti Imam as-Sayuti, 
Imam Ahmad bin Hambal, Imam Mawardi, Imam Ibnul Fadhal dan lain-lain 
dengan mengemukakan hujah-hujah bahawa seseorang yang mendapat sokongan 
orang atau rakyat yang ramai itu adalah menjadi bukti bahawa seseorang yang 
sedang berkuasa itu memiliki kemuliaan budi, tidak dapat diterima dan tertolak. 
Apa yang jelas ialah memang benar Khalifah al-Walid bin Yazid adalah seorang 
khalifah yang berakhlak buruk dan nilai moralnya yang sangat rendah sehingga 
mencapai tahap zindik yang digambarkan oleh para penulis sejarah Islam sejak 

zaman berzaman lagi itu. 


Corak Pemerintahan 


Khalifah al-Walid bin Yazid naik menjadi khalifah setelah Khalifah Hisyam 
bin Abdul Malik mangkat pada tahun 125 Hijrah/742 Masihi. Ahli-ahli sejarah 
mengatakan baginda tidak menjadikan kota Damsyik sebagai pusat 
pentabdiran atau pemerintahan baginda, tetapi mengambil desa ar-Rasafah 
iaitu suatu tempat di dalam sebuah kebun yang terletak di daerah Jordan 
sebagai pusat pemerintahan. Baginda tinggal di desa ini sampailah ke akhir 
hayat baginda. Setelah pula masa pemerintahan baginda tidak terlalu lama iaitu 
cuma setahun dua bulan sahaja. 


Kita semua sudah maklum bahawa Khalifah Hisyam bin Abdul Malik adalah 
seorang khalifah yang sangat berhemat di dalam membelanja harta negara. 
Oleh itu sebaik sahaja al-Walid bin Yazid naik menjadi khalifah, harta kekayaan 
negara amat banyak sekali tersimpan di dalam Baitul Mal. Dan kita telah 
dimaklumkan bahawa pada masa Khalifah Hisyam bin Abdul Malik, baginda 
telah menghentikan pemberian saraan hidup kepada al-Walid bin Yazid kerana 
mahu mengajarnya agar kembali kepada kehidupan yang diredhai Allah SWT. 
Maka sebaik sahaja baginda naik takhta khalifah, Khalifah al-Walid bin Yazid 
menjadi semakin gila untuk menjalankan kehidupan kejinya tanpa 
menghiraukan sesiapa lagi dengan membelanjakan harta-harta Baitul Mal 
sekehendak hatinya. 


Di dalam pentadbiran negara, Khalifah al-Walid bin Yazid mula 
melaksanakan corak pemerintahan baginda dengan tindakan-tindakan yang 
boleh merugikan kedudukan baginda sebagai khalifah dan juga kerajaan bani 
Umayyah. Terdapat tiga faktor yang telah menyebabkan pemerintahan Khalifah 
al-Walid bin Yazid begitu singkat masanya. Marilah kita lihat ketiga-tiga faktor 
itu:- 


Pertama, untuk makluman para pembaca yang budiman semua, penduduk 
asal di negeri Syam adalah berasal daripada dua suku kaum Arab yang ternama 
iaitu suku Qais (Arab Utara dari keturunan Mudhar bin Nizar) dan suku Yaman 
(Arab Selatan dari keturunan Qahtan bin Nizar). Kedua-dua suku kaum ini 
adalah para penduduk negeri Syam yang merupakan pendokong kuat Khalifah 
Mu'awiyah bin Abu Sufyan sehinggalah kepada kesemua khalifah-khalifah 
dinasti bani Umayyah kemudiannya. 


Sebaik sahaja al-Walid bin Yazid naik menjadi khalifah bani Umayyah yang 
ke sebelas, baginda telah mengambil sikap meneruskan polisi pemerintahan 
ayahanda baginda Khalifah Yazid bin Abdul Malik yang sangat mengutamakan 
suku Qais untuk diambil berkhidmat di dalam kerajaan berbanding suku 
Yaman. Sedangkan Khalifah Hisyam bin Abdul Malik dahulu sangat berhati- 
hati di dalam persoalan ini. Dalam erti kata yang lain, Khalifah Hisyam bin 

Abdul Malik kalau mahu melantik seseorang gabenor mahupun pegawai 
kerajaan telah membuat pertimbangan yang halus dan teliti agar ianya tidak 
menjadi isu di antara kedua suku atau pihak itu. Kalau baginda mahu 
melebihkan suku Qais, baginda bertindak bijak sehingga orang-orang suku 
Yaman pun mengakui kelebihan tokoh suku Qais yang dipilih oleh khalifah itu, 
bukan semata-mata kerana ianya datang dari suku Qais, bukan dari suku 
Yaman. Dan Khalifah Hisyam bin Abdul Malik tidak memperlihatkan tindakan 
yang kejam terhadap gabenor mahupun pegawai dari suku Yaman melainkan 
disebabkan sesuatu kesalahan yang baginda kira tidak wajar dilakukan oleh 
seseorang pegawai baginda seperti tindakan Khalid bin Abdullah al-Qasri. Ini 
adalah kerana Khalifah Hisyam bin Abdul Malik adalah seorang khalifah yang 
bijaksana, takwa dan sabar. Baginda memiliki sifat hilm sebagaimana yang 
dimiliki oleh Khalifah Mu'awiyah bin Abu Sufyan. Sedangkan Khalifah al- 
Walid bin Yazid agak gopoh dalam bertindak. Atau dapat dikatakan tidak 
berfikiran jauh. Baginda telah bertindak secara tegas dan berterus terang di 
dalam memihak kepada suku Qais sehingga menimbulkan kemarahan orang- 
orang dari suku Yaman terhadap diri baginda. Orang-orang suku Yaman yang 
selama ini sangat kuat menyokong para khalifah bani Umayyah mula 
membenci Khalifah al-Walid bin Yazid. Di antara tindakan Khalifah al-Walid 
bin Yazid yang dikatakan tegas tanpa berselindung-lindung lagi untuk berpihak 
kepada kaum atau suku Qais ialah baginda telah mengarahkan gabenor 
baginda bagi negeri Iraq iaitu Yusuf bin Umar, seorang suku Qais agar 
menangkap Khalid bin Abdullah al-Qasri, seorang suku Yaman yang telah 
dipecat daripada jawatan gabenor Iraq sejak zaman Khalifah Hisyam bin Abdul 
Malik lagi. 

Kedua, Khalifah al-Walid bin Yazid telah bertindak membalas dendam 
terhadap keluarga Khalifah Hisyam bin Abdul Malik. Ini sudah pasti kerana 
berkaitan dengan perbuatan Khalifah Hisyam bin Abdul Malik terhadap diri 
baginda semasa berkuasanya. Diriwayatkan Khalifah al-Walid bin Yazid telah 
menangkap Sulaiman bin Hisyam dan menyebatnya. Kemudian dibuang ke 
negeri Oman. Anak-anak Khalifah Hisyam bin Abdul Malik yang lain juga tidak 
terlepas daripada terkena hukuman Khalifah al-Walid bin Yazid ini. Ini sudah 
tentu menimbulkan kemarahan daripada pihak keluarga Khalifah Hisyam bin 
Abdul Malik terhadap Khalifah al-Walid bin Yazid. Sudahlah suku Yaman benci 
kepada baginda, kini ditambah pula oleh kerabat baginda sendiri iaitu anak- 
anak bapa saudara baginda iaitu putera-putera al-marhum Khalifah Hisyam bin 
Abdul Malik. Anak-anak Khalifah Hisyam bukan seorang dua, tetapi sepuluh 
orang dan mempunyai keluarga yang besar pula. 


Ketiga, Khalifah al-Walid bin Yazid telah melakukan tindakan-tindakan yang 
menjadikan pihak tentera dari kalangan orang-orang Syam yang selama ini 
begitu bersatu teguh berdiri membela kerajaan bani Umayyah dan menjadi 
tulang belakang pemerintahan ini telah membenci khalifahnya pula. Apakah 
tindakan Khalifah al-Walid bin Yazid yang telah menimbulkan kemarahan dan 

rasa sakit hati tentera dari kalangan orang-orang Syam terhadap baginda itu? 


Diriwayatkan bahawa Khalifah al-Walid bin Yazid tanpa semena-mena telah 
mengarahkan askar-askar yang terdiri daripada orang-orang Syam yang telah 
bermaustatin di negeri Afrika Utara dan pulau Cyprus supaya memerangi 
kerajaan Byzentium yang ketika itu tidak lagi mengancam perbatasan negara 
Islam. Tindakan Khalifah al-Walid bin Yazid ini seolah-olah baginda tidak suka 
melihat rakyat baginda duduk berehat. Baginda seolah-olah mahu rakyat 
baginda sentiasa bekerja untuk negara dan bangsa. Dengan tindakan ini bererti 
Khalifah al-Walid bin Yazid telah memperbanyakkan musuh baginda yang 
asalnya satu menjadi tiga. Asalnya hanya suku Qais yang memusuhi baginda, 
kemudian anak-anak al-marhum Khalifah Hisyam dan terakhir sekali 
kumpulan tentera yang merupakan tulang belakang kerajaan di dalam 
mempertahankan negara. 


Ini tindakan-tindakan Khalifah al-Walid bin Yazid yang tidak tepat dan 
merugikan yang baginda lakukan terhadap rakyat baginda. Belum lagi dikira 
perangai baginda sendiri yang telah menimbulkan rasa meluat rakyat terutama 
tentang kerendahan moral baginda dan kerosakan fahaman baginda di dalam 
akidah iaitu Khalifah al-Walid bin Yazid dikatakan cenderong kepada mazhab 
Mu'tazilah, bukan mazhab Ahlis Sunnah wal Jamaah yang dianuti oleh para 
khalifah sebelum baginda. 


Wafat 


Setelah memerintah hanya selama setahun dua bulan sahaja, kemarahan 
rakyat seluruhnya telah mencapai kemuncaknya terhadap pemerintahan 
Khalifah al-Walid bin Yazid. Rakyat mula mengalihkan sokongan mereka 
kepada Yazid bin al-Walid, sepupu Khalifah al-Walid dan kemudian telah 
memberi baiat mereka kepada Yazid bin al-Walid untuk dilantik kejawatan 
khalifah. Angkatan tentera Syam yang sememangnya merasa tidak senang hati 
terhadap pemerintahan Khalifah al-Walid bin Yazid telah mula mahu bertindak 
ke atas khalifah bani Umayyah yang ke sebelas dan yang telah rosak moral dan 
agamanya itu. Orang-orang suku Yaman atau Qahtan telah bergabung tenaga 
dengan pasukan tentera Syam dan di bawah pimpinan Yazid bin al-Walid, 
mereka menyerang istana Khalifah al-Walid bin Yazid yang terletak di desa ar- 
Rasafah iaitu sebuah daerah perdalaman di suatu kebun atau dusun yang 
terletak di daerah Jordan seperti yang telah dijelaskan. Di situ baginda dikawal 
oleh para penyokong baginda yang ramai. Pertempuran meletus dengan 
hebatnya. Setelah Khalifah al-Walid bin Yazid melihat pasukan para pendokong 
baginda akan kalah, maka baginda terus masuk ke dalam istana baginda dan 
terus memegang al-Qur'an agar keadaan baginda menjadi serupa dengan 
keadaan ketika Khalifah Uthman bin Affan akan dibunuh suatu ketika dahulu 
sambil berkata, “Suatu hari seperti hari yang pernah dialami oleh (Khalifah) 
Uthman bin Affan.” Tidak berapa lama kemudian, datanglah Yazid bin al-Walid 

bersama-sama dengan sekumpulan tenteranya dan terus membunuh baginda. 
Peristiwa itu terjadi pada bulan Jamadil Akhir tahun 126 Hijrah/743 Masihi. 
Ketika itu Khalifah al-Walid bin Yazid baru berusia 36 tahun. Dikatakan nenek 
baginda Atikah binti Yazid bin Mu'awiyah sempat menyaksi tragedi 
pembunuhan ke atas cucundanya ini kerana beliau masih hidup ketika itu. 


Setelah baginda dibunuh, kepalanya dipotong dan dipacak di hujung 
tombak oleh Yazid bin al-Walid. Mengikut Imam as-Sayuti di dalam kitabnya 
Tarikhul Khulafa' bercerita bahawa ketika saudara Khalifah al-Walid bin Yazid 
yang bernama Sulaiman bin Yazid melihat nasib saudaranya yang sangat 
malang itu, lantas berkata, “Ia (Khalifah al-Walid saudaranya) adalah dilaknat, 
ia suka kepada minuman keras, lalai hidupnya dan fasik. Ia sesungguhnya telah 
berusaha menggodaku.” 


Keluarga 


Khalifah al-Walid bin Yazid mempunyai tiga orang isteri dan enam belas 
orang anak serta beberapa orang jariah. Marilah kita lihat para isteri dan anak- 
anak baginda itu:- 


Isteri baginda yang pertama ialah Atikah binti Uthman bin Muhammad bin 
Uthman bin Muhammad bin Abu Sufyan bin Harb, dari anak cucu Abu Sufyan 
bin Harb. Daripada isteri ini baginda mendapat seorang putera bernama 
Uthman (dipancung dalam penjara barangkali pada masa pemerintahan 
Khalifah Yazid bin al-Walid). 


Isteri baginda yang kedua ialah Ummu Abdul Malik binti Said bin Khalid 
bin Amru bin Uthman bin Affan. Daripada isteri ini baginda dikurniakan 
seorang putera bernama Said. 


Isteri baginda yang ketiga ialah Ummu Said binti Said bin Khalid bin Amru 
bin Uthman bin Affan, dari keturunan Khalifah Uthman bin Affan. Sebelum 
berkahwin dengan Khalifah al-Walid bin Yazid, Ummu Said terlebih dahulu 
telah berkahwin dengan Khalifah Hisyam bin Abdul Malik, setelah itu dengan 
al-Abbas bin al-Walid bin Abdul Malik apabila Khalifah Hisyam 
menceraikannya. Kemudian Abdul Aziz bin Umar bin Abdul Aziz pula 
memperisterikannya setelah al-Abbas mencerainya. Setelah berpisah dengan 
Abdul Aziz bin Umar, barulah Ummu Said binti Said ini berkahwin dengan 
Khalifah al-Walid bin Yazid yang ketika itu masih belum lagi menjadi khalifah. 
Sudah tentu Khalifah al-Walid bin Yazid berkahwin dengan Ummu Said setelah 
Ummu Abdul Malik wafat atau dicerainya kerana mereka adalah dua 
bersaudara. 


Anak-anak baginda yang lain yang tidak disebut siapa ibunya ialah Yazid, 
al-Hakkam (juga dipancung dalam penjara), al-Abbas. Dengan nama ini 
Khalifah al-Walid bin Yazid digelar Abul Abbas. Fihr, Lu ay, al-Ass, Musa, 
Qusai, Wasit, Zu'abah, Fatah, al-Walid dan Ummu al-Hajjaj. 

Setelah dewasa, Ummu al-Hajjaj telah berkahwin dengan Muhammad bin 
Yazid bin al-Walid bin Abdul Malik bin Marwan iaitu saudara dua pupunya 
sendiri. Setelah diceraikan atau ditinggalkan mati oleh Khalifah Yazid bin al- 
Walid, Ummu al-Hajj telah berkahwin pula dengan YAhya bin Abdullah bin 
Marwan bin al-Hakkam iaitu ipar sepupunya. 


Demikianlah kedudukan para isteri, jariah dan anak-anak Khalifah Khalifah 
al-Walid bin Yazid bin al-Walid bin Abdul Malik bin Marwan khalifah kerajaan 
dinasti kerajaan bani Umayyah yang ke sebelas. 

Pengenalan 


Yazid bin al-Walid adalah khalifah dinasti kerajaan bani Umayyah yang ke 
dua belas. Baginda dikenali sebagai Khalifah Yazid an-Naqis. An-Naqis bererti 
'Yang Mengurangkan' disebabkan baginda telah mengurang gaji tentera- 
tentera. Riwayat lain mengatakan baginda mengurangkan wang saraan rakyat 
di Hijaz setelah ianya dinaikkan oleh Khalifah al-Walid bin Abdul Malik 
sebelumnya. Ibunda baginda ialah Ummu Banin binti Abdul Aziz bin Marwan, 
saudara perempuan kepada Khalifah Umar bin Abdul Aziz. Jadi Khalifah Yazid 
bin al-Walid adalah anak saudara kepada Khalifah Umar bin Abdul Aziz. 


Namun ada riwayat lain mengatakan darah Khalifah Yazid bin al-Walid dari 
pihak ibunda baginda ialah darah keturunan dari tiga raja besar atau maharaja, 
iaitu darah Maharaja Farsi, Maharaja Rom Timur dan Raja Turki. Ini dikatakan 
ibunda baginda ialah puteri keluarga di raja Farsi bernama Syahfirand binti 
Fairuz bin Yezdajir lll. Yezdajir lll ialah Maharaja Farsi terakhir yang 
kerajaannya runtuh pada zaman pemerintahan Khalifah Umar bin al-Khattab. 
Ibu kepada datuk baginda iaitu Fairuz ialah puteri Syirwaihi bin Kisra. 
Manakala nenek Fairuz ialah puteri Kaiser, Maharaja Rom Timur. Manakala ibu 
kepada Syirwaihi ialah puteri Khagan, Raja Turki. Ini adalah berdasarkan 
kepada apa yang pernah diucapkan oleh Khalifah Yazid bin al-Walid sendiri 
katanya, “Aku adalah putera Kisra dan ayahku Marwan, Kaiser adalah 
datukku, dan datukku juga adalah Khagan.” 


Allah SWT sahaja yang lebih mengetahui duduk perkara yang sebenarnya. 


Khalifah Yazid bin al-Walid adalah anak kepada Khalifah al-Walid bin 
Abdul Malik, khalifah yang ke enam dari dinasti kerajaan bani Umayyah. 
Baginda naik takhta khalifah kerajaan bani Umayyah yang ke dua belas 
menggantikan tempat saudara sepupu baginda Khalifah al-Walid bin Yazid 
yang terbunuh. Sebenarnya bagindalah yang membunuh Khalifah al-Walid bin 
Yazid kerana benci kepada sikap melampaunya di dalam melakukan maksiat 
dan telah merosakkan agamanya dengan perbuatan menghina Ka'abah dan al- 
Qur'an serta sangat lemahnya di dalam mengurus pentadbiran negara. 

Khalifah Yazid bin al-Walid tidak sempat melaksanakan progrem 
pemerintahannya kerana baginda hanya sempat memerintah selama lima bulan 
sahaja. Tambahan pula ketika baginda mengambil alih jawatan khalifah dari 
tangan Khalifah al-Walid bin Yazid, keadaan dalam negara sudah sangat kucar 
kacir sekali. Pergerakan golongan yang mahu mengguling kerajaan bani 
Umayyah semakin hebat bergerak seperti golongan Syiah, Khawarij, askar- 
askar kerajaan yang sudah mulai berpecah kerana sakit hati kepada khalifah al- 
Walid bin Yazid yang zalim, lebih-lebih pula pergerakan golongan kaum bani 
Abbasiyyah yang bertopengkan pergerakan kaum bani Hasyim dengan 
bermuslihat memperjuangkan kekhalifahan keturunan Rasulullah s.a.w. yang 
telah didokong oleh kaum Alawiyyen dan orang-orang Farsi dan Khurasan 
yang dikepalai oleh seorang panglima yang teramat gagah perkasa bernama 
Abu Muslim al-Khurasani. Di samping itu gabenor kerajaan bani Umayyah 
sendiri yang berkuasa di al-Jazirah, Armenia dan Azerbaijan iaitu Marwan bin 
Muhammad bin Marwan bin al-Hakkam yang telah berusaha untuk 
menyelamatkan nyawa Khalifah al-Walid bin Yazid pada saat-saat baginda itu 
akan dibunuh telah turut bangkit menentang pemerintahan Khalifah Yazid bin 
al-Walid ini. Sungguh goyah sekali kerajaan di bawah pemerintahan Khalifah 
Yazid bin al-Walid. 


Selepas itu baginda pergi ke mana? 


Khalifah al-Walid bin Yazid tidak pergi kemana-mana atau meletak jawatan, 
tetapi baginda telah mangkat secara mengejut namun sempat mewasiatkan agar 
jawatan khalifah sesudah baginda diserahkan kepada saudara baginda yang 
bernama Ibrahim (bin al-Walid). 


Mengikut Prof Dr Mahyuddin Yahya di dalam bukunya Sejarah Islam bahawa 
Khalifah Yazid bin al-Walid menganut mazhab Mu'tazilah Qadariyyah, 
sebagaimana Khalifah al-Walid bin Yazid juga, bukan mazhab Ahlis Sunnah 
wal Jamaah sebagaimana anutan para khalifah sebelumnya. Kalau ini benar 
sungguh disesali sekali apa yang terjadi kepada seorang khalifah umat Islam 
yang salih dan zahid hidupnya ini (pendapat penyusun ini ada alasan atau 
hujahnya. Nanti di akhir sejarah tokoh ini penyusun akan menjelaskan alasan- 
alasannya bagi penyusun mempertahankan pendapat penyusun ini). 


Peribadi 


Khalifah Yazid bin al-Walid ialah seorang yang dikatakan cacat sedikit 
anggota badannya iaitu matanya juling. Entah sangat juling atau juling seketika- 
seketika sahaja, entah sebelah sahaja atau kedua-dua belahnya sekali. Tetapi 
biasanya mata juling hanya sebelah sahaja. Penyusun juga tidak dapat 
memastikan apakah Khalifah Yazid bin al-Walid ini seorang yang kacak atau 
buruk wajahnya. Tetapi selaku anak keturunan Marwan bin al-Hakkam, 
penyusun percaya, Khalifah Yazid bin al-Walid bukanlah seorang lelaki yang 
kacak dan segak disebabkan matanya yang juling itu. 

Mengikut Prof Dr Hasan Ibrahim Hasan, seorang sarjana Mesir yang amat 
cemerlang di dalam bidang sejarah Islam bahawa Khalifah Yazid bin al-Walid 
telah memperlihatkan dirinya sebagai seorang ahli tasauf. Barangkali gelagat ini 
semakin ketara sebaik sahaja baginda dilantik menjadi khalifah. Namun tidak 
nampak ada ahli-ahli sejarah Islam yang mengatakan Khalifah Yazid bin al- 
Walid adalah seorang ahli tasauf. Tetapi di dalam tindakan-tindakan baginda 
setelah menjadi khalifah, nampak seolah-olah baginda bukan berlagak sebagai 
ahli tasauf. Bahkan mungkin sekali baginda termasuk ke dalam golongan ahli 
tasauf. Tindakan Khalifah Yazid bin al-Walid membunuh Khalifah al-Walid bin 
Yazid disebabkan pegangan agamanya yang telah rosak dan perangai khalifah 
itu yang buruk dan keji boleh mendekatkan kepercayaan bahawa Khalifah 
Yazid bin al-Walid adalah seorang yang berjiwa cintakan kepada kebaikan. 


Kalaulah benar Khalifah Yazid bin al-Walid seorang yang meminati tasauf, 
sudah pasti baginda adalah seorang khalifah yang berjiwa suci sebagaimana 
Khalifah Mu'awiyah bin Yazid, Khalifah Umar bin Abdul Aziz dan Khalifah 
Hisyam bin Abdul Malik. Satu lagi sifat Khalifah Yazid bin al-Walid yang mulia 
ialah baginda adalah seorang yang pemaaf. Ada bukti sejarah yang 
menunjukkan bahawa baginda adalah seorang yang pemaaf. 


Bukti itu ialah baginda telah memaafkan kesalahan al-Harith bin Suraij yang 
telah melakukan pemberontakan pada zaman pemerintahan Khalifah Hisyam 
bin Abdul Malik di wilayah Khurasan. Padahal kalau hendak dikira, dosa al- 
Harith bin Suraij sudah begitu besar selain beliau ini telah membunuh ramai 
umat Islam, beliau juga adalah seorang penganut mazhab Jahmiyyah yang, sesat 
dan mengaku dirinya Imam Mahdi yang ditunggu-tunggu. Namun Khalifah 
Yazid bin al-Walid masih memaafkannya. 


Sungguhpun begitu ada pula ahli-ahli sejarah Islam yang mengatakan 
Khalifah Yazid 1l adalah seorang khalifah yang sama perangai dengan Khalifah 
Yazid 1, Khalifah Sulaiman, Khalifah Yazid Il dan Khalifah al-Walid 11. Apakah 
riwayat ini benar? 


Ada ungkapan yang dikatakan telah bermain di bibir orang ramai yang 
menjadi bukti bahawa Khalifah Yazid bin al-Walid ini bukanlah seorang yang 
rendah moralnya, tetapi adalah seorang yang mulia dan tinggi peribadinya. 
Ungkapan itu berbunyi, “Yang berparut di dahi dan pengurang adalah seadil- 
adil anak Marwan.” 


Yang dimaksudkan dengan Yang Berparut Di Dahi ialah Khalifah Umar bin 
Abdul Aziz. Manakala yang dimaksudkan dengan Pengurang ialah Khalifah 
Yazid bin al-Walid ini. 


Pemerintahan 


Khalifah Yazid bin al-Walid dilantik menjadi khalifah kerajaan dinasti bani 
Umayyah yang kedua belas pada bulan Jamadil Akhir tahun 126 Hijrah/743 

Masihi. Baginda dilantik menjadi khalifah bukan berdasarkan wasiat atau 
perlantikan Putera Mahkota oleh khalifah sebelumnya sebagaimana yang 
terjadi kepada sebahagian khalifah sebelum baginda termasuk Khalifah al- 
Walid bin Yazid, tetapi dengan sokongan rakyat negeri Syam seluruhnya atau 
sebahagian besar daripadanya. Ini terjadi apabila baginda sendiri memimpin 
angkatan tentera negeri Syam dan menyerang istana Khalifah al-Walid bin 
Yazid yang terletak di desa ar-Rasafah. Di situ Khalifah al-Walid bin Yazid 
dikawal oleh para penyokongnya di perkampungan dekat kota Damsyik yang 
merupakan tempat tinggal Khalifah al-Walid bin Yazid dan membunuh baginda 
itu. Jadi kenaikan Khalifah Yazid bin al-Walid berdasarkan baiat rakyat atau 
penduduk negeri Syam. 


Sungguhpun Khalifah Yazid bin al-Walid dilantik oleh penduduk negeri 
Syam, seolah-olah baginda telah mendapat restu seratus peratus daripada 
rakyat atau penduduk negeri Syam. Sebenarnya tidak. Penduduk kota Hims 
bangkit memberontak terhadap baginda kerana marah baginda membunuh 
Khalifah al-Walid bin Yazid. Disamping itu masih ada lagi orang yang sangat 
marah kepada Khalifah Yazid bin al-Walid iaitu dari kalangan kerabat bani 
Marwan juga. Tokoh itu bukan calang-calang orang. Dia ialah gabenor bagi 
negeri al-Jazirah, Armenia dan Azerbaijan iaitu Marwan bin Muhammad bin 
Marwan bin al-Hakkam, yang merupakan bapa dua pupu baginda. Namun 
disebabkan baginda mendapat sokongan yang begitu kuat daripada sebahagian 
besar rakyat negeri Syam, maka Khalifah Yazid bin al-Walid telah memberi 
amaran kepada Marwan bin Muhammad yang mahu memberontak terhadap 
pemerintahan baginda itu. Baginda berkata kepada Marwan bin Muhammad 
melalui sepucuk surat; 


“Sesungguhnya wahai Marwan! Aku melihat engkau memilih seseorang dan 
menolak seseorang. Bila suratku ini sampai ke tanganmu, maka pilihlah yang 
mana satu engkau sukai. Wassalam.” 


Setelah Marwan bin Muhammad menerima dan membaca surat daripada 
Khalifah Yazid bin al-Walid itu, timbul juga rasa gementar di dalam hatinya 
meskipun dia seorang yang sangat berani dan tabah. Maka Marwan bin 
Muhammad terus memberi baiatnya kepada Khalifah Yazid bin al-Walid. 


Setelah Marwan bin Muhammad memberi baiat kepada baginda dan sudah 
tidak ada lagi musuh yang boleh mengancam pemerintahan baginda, maka 
Khalifah Yazid bin al-Walid mula mengorak langkah. Baginda telah 
mengisytiharkan manifesto pemerintahan baginda sebagai janji-janji kepada 
rakyat. Isi-isi manifesto yang diisytiharkan oleh Khalifah Yazid bin al-Walid di 
dalam usaha melaksanakan tanggungjawab baginda sebagai khalifah telah 
dicatit oleh Imam Tabari sebagaimana berikut:- 


Pertama, menghentikan projek mewah yang membazir. 


Kedua, tidak akan mengadakan projek-projek pertanian yang membebankan 

wang rakyat. 


Ketiga, semua hasil pendapat bagi setiap wilayah akan dibelanjakan untuk 
keperluan-keperluan wilayah berhampiran. 


Keempat, menghentikan semua ekspedisi ketenteraan bagi mewujudkan 
masyarakat yang aman dan makmur. 


Kelima, semua rakyat dikenakan cukai tanpa pengecualian. 


Keenam, semua orang-orang Islam tak kira Arab atau bukan Arab akan 
dilayan secara sama rata dan diberi gaji yang serupa. 


Dan ketujuh atau yang terakhir sekali ialah baginda berjanji tidak akan 
menuntut kuasa yang lebih dan sanggup dirinya dipecat jika sekiranya baginda 
tidak menunaikan janji-janji tersebut. 


Ketujuh-tujuh manifesto ini tidak sempat dilaksanakan oleh Khalifah Yazid 
bin al-Walid kerana baginda wafat secara mengejut setelah memerintah selama 
lima bulan sahaja. 


Meskipun kita nampak di dalam perancangan baginda telah digariskan 
manifesto yang kelihatan sangat menyukakan hati rakyat kerana semua projek 
yang dijanjikan akan dilaksanakan adalah untuk kebaikan dan kepentingan 
rakyat, namun di dalam kebaikan-kebaikan yang dislogankan itu Khalifah 
Yazid bin al-Walid telah melakukan satu kesalahan yang besar yang 
menyebabkan timbul kebencian di kalangan pihak yang terlibat. Kesilapan yang 
dilakukan oleh Khalifah Yazid bin al-Walid itu ialah baginda telah membuat 
perubahan gaji tentera khasnya tentera yang bertugas atau tentera daripada 
penduduk Hijaz. Iaitu baginda menurunkan kadar gaji tentera bukan 
menaikkan. Padahal telah dinaikkan oleh ayahanda baginda Khalifah al-Walid 
bin Abdul Malik pada zaman pemerintahannya. Ini menyebabkan Khalifah 
Yazid bin al-Walid digelar dengan an-Naqis yang bererti 'Pengurang. 


Tindakan Khalifah Yazid bin al-Walid ini telah menyebabkan tentera 
kerajaan bani Umayyah khasnya tentera Hijaz menjadi sangat marah kepada 
baginda. Baginda merasa terkejut dengan kemarahan tentera Hijaz itu yang 
menyebabkan baginda jadi lemah dan akhirnya membawa kepada baginda 
jatuh sakit. 


Wafat 


Setelah memerintah selama kira-kira lima bulan sahaja, maka Khalifah Yazid 
bin al-Walid jatuh sakit kerana terkejut apabila mendengar tentera di Hijaz telah 
bangkit untuk menentang pemerintahan baginda. Sebelum wafat baginda telah 
mewasiatkan agar saudara baginda yang bernama Ibrahim bin al-Walid dilantik 
menjadi khalifah menggantikan tempat baginda. Khalifah Yazid bin al-Walid 
mangkat pada bulan Zulhijjah tahun 126 Hijrah/ 743 Masihi hijrah. 

Apakah Benar Khalifah Yazid 111 Seorang Khalifah 
Yang Bermoral Rendah? 


Apa yang jelas berkaitan dengan peribadi kejiwaan Khalifah Yazid bin al- 
Walid ialah terdapat dengan jelas empat ciri peribadi baginda yang menjadi 
bukti bahawa baginda adalah seorang insan atau khalifah yang bermoral tinggi 
dan mulia, tidak seperti yang dituduh atau dikatakan oleh kebanyakan ahli-ahli 
sejarah. Empat ciri itu ialah pertama pemaaf, kedua menyukai kehidupan 
tasauf, ketiga ungkapan memuji baginda yang digandingkan dengan Umar bin 
Abdul Aziz dan keempat janji-janji atau manisfesto yang baginda buat akan 
dilaksanakan selama pemerintahan baginda. 


Bukti sejarah yang menyebut bahawa Khalifah Yazid bin al-Walid adalah 
seorang yang pemaaf ialah baginda telah memaafkan al-Harith bin Suraij yang 
memberontak di Khurasan. Al-Harith bin Suraij ini melancarkan 
pemberontakan sejak zaman pemerintahan Khalifah Hisyam bin Abdul Malik 
lagi dan berterusan sehingga ke zaman Khalifah Yazid bin al-Walid. Kalau 
hendak dikira, dosa al-Harith bin Suraij sudah begitu besar selain beliau ini 
telah membunuh berapa ramai umat Islam, beliau juga adalah seorang 
penganut mazhab Jahmiyyah yang sesat dan mengaku dirinya Imam Mahdi 
yang ditunggu-tunggu. Namun Khalifah Yazid bin al-Walid masih 
memaafkannya. 


Kedua, bukti sejarah yang menyebut Khalifah Yazid bin al-Walid adalah 
seorang yang menyukai kehidupan tasauf ialah kisah yang dibawa oleh Prof Dr 
Hasan Ibrahim Hasan, seorang sarjana Mesir yang amat cemerlang di dalam 
bukunya beliau menulis bahawa Khalifah Yazid bin al-Walid telah 
memperlihatkan dirinya sebagai seorang ahli tasauf. Barangkali gelagat ini 
semakin ketara sebaik sahaja baginda dilantik menjadi khalifah. Namun tiada 
nampak ahli-ahli sejarah Islam yang mengatakan Khalifah Yazid bin al-Walid 
adalah seorang ahli tasauf. Tetapi di dalam tindakan-tindakan baginda setelah 
menjadi khalifah, nampak seolah-olah baginda bukan berlagak sebagai ahli 
tasauf. Bahkan mungkin sekali baginda termasuk kedalam golongan ahli tasauf. 
Tindakan baginda membunuh Khalifah al-Walid bin Yazid disebabkan perangai 
khalifah itu yang buruk dan keji boleh mendekatkan kepercayaan bahawa 
Khalifah Yazid bin al-Walid adalah seorang yang berjiwa cintakan kepada 
kebaikan. 


Bukti yang ketiga iaitu ungkapan orang ramai yang menunjukkan bahawa 
Khalifah Yazid bin al-Walid adalah ungkapan yang berbunyi “Yang berparut di 
dahi dan pengurang adalah seadil-adil anak Marwan.” 


Yang dimaksudkan dengan Yang Berparut Di Dahi ialah Khalifah Umar bin 
Abdul Aziz. Manakala yang dimaksudkan dengan Pengurang ialah Khalifah 
Yazid bin al-Walid ini. 

Manakala bukti yang keempat atau terakhir ialah cita-cita baginda di dalam 
manifesto yang dibentangkan kepada rakyat yang akan baginda laksanakan 
selama pemerintahan baginda. Para pembaca yang budiman semua bolehlah 
lihat jenis-jenis projek yang dijanjikan akan dilaksanakan oleh Khalifah Yazid 
bin al-Walid di dalam pemerintahan baginda seperti yang tertera di atas. Tetapi 
baginda tidak dapat melaksanakan projek-projek di dalam manisfesto itu 
kerana baginda keburu wafat. 


Sekianlah kisah hidup dan pemerintahan Khalifah Yazid bin al-Walid, 
khalifah dinasti kerajaan bani Umayyah yang ke dua belas. 

Pengenalan 


Ibrahim bin al-Walid ialah putera kepada Khalifah al-Walid bin Abdul Malik 
bin Marwan dan adinda khalifah Yazid bin al-Walid yang berlainan ibu. Ibunda 
baginda seorang jariah sebagaimana ibunda kepada Khalifah Yazid bin al- 
Walid, khalifah bani Umayyah yang ketiga belas. Baginda bukanlah beribukan 
seorang perempuan merdeka seperti kekanda-kekanda baginda iaitu Abdul 
Aziz, Muhammad, Aisyah, al-Abbas dan Abdul Rahman. Namun penyusun 
tidak dapat memastikan siapakah jariah ibu kepada Khalifah Ibrahim bin al- 
Walid ini. 

Khalifah Ibrahim bin al-Walid mempunyai saudara atau adik beradik sebapa 
yang ramai. Ini adalah kerana ayahandanya Khalifah al-Walid bin Abdul Malik 
mempunyai beberapa orang isteri dan juga beberapa orang jariah yang 
memperolehi putera puteri yang ramai daripada isteri-isteri dan jariah-jariah 
baginda itu. Diriwayatkan saudara-saudara atau adik beradik Khalifah Ibrahim 
bin al-Walid berjumlah seramai lapan belas orang kesemuanya iaitu Abdul 
Aziz, Muhammad dan Aisyah yang beribukan Ummu Banin binti Abdul Aziz 
bin Marwan. Al-Abbas yang penyusun belum mengetahui nama ibunya yang 
merupakan seorang jariah. Abdul Rahman yang beribukan Ummu Abdullah 
binti Amru bin Uthman bin Affan. Kemudian Umar, Biyr, Rauh, Khalid, 
Tammam, Mubasysyir, Jaz'a, Yazid, Yahya, Abu Ubaidah, Masrur, Sadaqah dan 
baginda sendiri yang beribukan jariah. 


Pemerintahan 


Khalifah Ibrahim bin al-Walid bin Abdul Malik bin Marwan dilantik menjadi 
khalifah bani Umayyah yang ke tiga belas setelah saudaranya Khalifah Yazid 
bin al-Walid yang memerintah selama lima bulan sahaja telah mangkat iaitu 
pada bulan Zulhijjah tahun 126 Hijrah/743 Masihi. Perlantikan baginda ini 
adalah di atas wasiat saudara baginda Khalifah Yazid bin al-Walid yang wafat 
secara mengejut. Keadaan dalam negara ketika itu amat kacau sekali. Apa yang 
sangat menyedihkan ialah status baginda sebagai pemimpin atau pentadbir 

negara tidak diakui secara sebulat hati oleh rakyat. Rakyat pada umumnya 
berpecah kepada tiga pendapat atau golongan. Segolongan mengakui baginda 
sebagai khalifah. Golongan yang kedua hanya mengakui baginda sebagai Amir 
atau Pesuruhjaya sahaja. Manakala golongan yang ketiga tidak mahu mengakui 
sama ada khalifah atau amir. Keadaan rakyat yang berbelah bagi ini 
menyebabkan Khalifah Ibrahim bin al-Walid tidak sempat menjalankan 
pemerintahan negara dengan sempurna. 


Apa yang lebih memburuk keadaan lagi ialah meletusnya pemberontakan 
yang dilancarkan oleh bapa sepupu baginda sendiri yang gagah perkasa yang 
merupakan gabenor bagi wilayah al-Jazirah, Armenia dan Azerbaijan iaitu 
Marwan bin Muhammad bin Marwan bin al-Hakkam. Kenapa Marwan bin 
Muhammad begitu marah kepada Khalifah Ibrahim bin al-Walid sehingga 
beliau mengumpulkan kekuatan tentera di ketiga-tiga wilayah pentadbirannya 
itu dan bangkit memberontak? 


Sebagaimana yang telah dijelaskan di atas bahawa Marwan bin Muhammad 
tidak dapat menerima perbuatan Khalifah Yazid bin al-Walid membunuh 
Khalifah al-Walid bin Yazid. Marwan bin Muhammad telah memimpin 
pasukan tenteranya yang besar mara ke kota Damsyik untuk menyerang 
Khalifah Ibrahim bin al-Walid. Ketika angkatan perang Marwan bin 
Muhammad yang besar sedang bergerak menuju ke kota Damsyik, Khalifah 
Ibrahim bin al-Walid yang mengetahui perkara itu terus mempersiapkan 
sebuah angkatan tentera yang besar juga di bawah pimpinan Panglima 
Sulaiman bin Hisyam bin Abdul Malik untuk menghalang pasukan tentera 
Marwan bin Muhammad. Kita sudah tahu anak-anak Khalifah Hisyam bin 
Abdul Malik memang berpihak kepada anak-anak Khalifah al-Walid bin Abdul 
Malik, kerana ayahanda mereka bersengketa dengan Khalifah al-Walid bin 
Yazid. Manakala Marwan bin Muhammad berpihak kepada Khalifah al-Walid 
bin Yazid dan anak-anaknya. Sebab itu Khalifah Ibrahim bin al-Walid telah 
melantik Sulaiman bin Hisyam bin Abdul Malik untuk memimpin pasukan 
menentang Marwan bin Muhammad. 


Pertempuran meletus di mana angkatan tentera Khalifah Ibrahim yang 
dipimpin oleh Panglima Sulaiman bin Hisyam itu telah mengalami kekalahan 
di tangan pasukan Marwan bin Muhammad. Panglima Sulaiman bin Hisyam 
telah lari pulang ke kota Damsyik dan terus membunuh dua orang putera 
Khalifah al-Walid bin Yazid bin Abdul Malik yang masih kecil. Marwan bin 
Muhammad terus mara ke kota Damsyik dan mengejar untuk membunuh 
Khalifah Ibrahim bin al-Walid dan Panglima Sulaiman bin Hisyam bin Abdul 
Malik. Hanya Khalifah Ibrahim bin al-Walid sahaja yang sempat dibunuh, 
manakala Panglima Sulaiman bin Hisyam bin Abdul Malik telah berjaya 
menyelamatkan diri ke wilayah Tadmur dan berlindung di sana. 

Oleh kerana kedua-dua putera Khalifah al-Walid bin Yazid telah dibunuh, 
maka Marwan bin Muhammad telah melantik atau mengisytiharkan dirinya 
sebagai khalifah kerajaan bani Umayyah yang keempat belas dan terakhir. 


Khalifah Ibrahim bin al-Walid adalah khalifah yang paling pendek sekali 
masa pemerintahannya. Baginda memerintah selama dua atau empat bulan 
sahaja. 

Pengenalan 


Marwan bin Muhammad ialah khalifah bani Umayyah yang ke empat belas 
atau yang terakhir sekali di dalam senarai para pemerintah kerajaan bani 
Umayyah. Beliau dilantik menjadi khalifah setelah anak saudara sepupu 
baginda iaitu Khalifah Ibrahim bin al-Walid bin Abdul Malik bin Marwan bin 
al-Hakkam telah wafat akibat dibunuh oleh baginda sendiri. 


Sebelum dipilih menjadi khalifah, Khalifah Marwan bin Muhammad adalah 
gabenor di al-Jazirah, Armenia dan Azerbaijan. Beliau menjawat jawatan 
gabenor di kedua-dua negeri itu sejak zaman saudara sepupu baginda Khalifah 
Hisyam bin Abdul Malik bin Marwan lagi iaitu pada tahun 115 Hijrah/733 
Masihi. Ketika itu Khalifah Hisyam bin Abdul Malik telah menjadi khalifah 
selama kira-kira 10 tahun. Khalifah Hisyam bin Abdul Malik melihat saudara 
sepupu baginda ini adalah seorang yang berkebolehan besar di dalam 
mentadbir wilayah dan memimpin pasukan tentera. 


Ini bererti Khalifah Marwan bin Muhammad menjadi gabenor di al-Jazirah, 
Armenia dan Azerbaijan selama kira-kira 17 tahun. Penuh pengalaman di 
dalam mentadbir negara, meskipun cuma mentadbir daerah atau negeri sahaja. 
Sebab itu ketika baginda melihat anak saudara sepupu baginda Khalifah 
Ibrahim bin al-Walid bin Abdul Malik begitu lemah mentabdir negara, maka 
baginda terus bertindak nekad dengan merampas kuasa daripada tangan anak 
saudara sepupu baginda itu sehingga sampai membunuh khalifah kerajaan bani 
Umayyah yang ke tiga belas itu. Tetapi ketika itu kedudukan kerajaan bani 
Umayyah boleh diumpamakan seperti kata pepatah, nasi sudah menjadi bubur. 


Kelahiran Dan Peribadi 


Khalifah Marwan bin Muhammad adalah seorang khalifah yang memiliki 
peribadi yang kuat. Baginda dikenali sebagai seorang yang berani, tabah, 
banyak helah politik dan bijaksana. Di kalangan para khalifah kerajaan bani 
Umayyah, hanya empat orang sahaja khalifah yang dianggap kuat dan 
terkemuka iaitu Mu'awiyah bin Abu Sufyan, Abdul Malik bin Marwan, Hisyam 

bin Abdul Malik dan Marwan bin Muhammad. 


Baginda digelar Abu Abdul Malik kerana putera sulung baginda bernama 
Abdul Malik dan dijuluk dengan julukan “Himar' yang bererti Kaldai, kerana 
ketabahan dan kesabaran baginda di dalam menanggung penderitaan di dalam 
menghadapi musuh politik dan kerana baginda tidak henti-henti memerangi 
orang-orang yang derhaka kepada kerajaan baginda. 


Baginda juga digelar 'al-Ja'di' kerana menganut fahaman Mu'tazilah yang 
mana guru baginda iaitu al-Ja'd bin Dirham yang bertanggungjawab 
menjadikan baginda seorang Mu'tazilah. 


Kenapa Khalifah Marwan Sangat Membela 
Khalifah Al-Walid Bin Yazid 


Apabila Khalifah al-Walid bin Yazid bin Abdul Malik dibunuh oleh Yazid 
bin al-Walid bin Abdul Malik, Marwan bin Muhammad yang ketika itu adalah 
gabenor al-Jazirah, Armenia dan Azerbaijan telah marah sekali kepada Yazid 
bin al-Walid kerana membunuh Khalifah al-Walid bin Yazid itu. Beliau telah 
berazam untuk menyerang kota Damsyik bagi menghapuskan Yazid bin al- 
Walid yang ketika itu sudah dilantik menjadi khalifah dan mengumumkan 
perjuangan atau penentangannya terhadap Khalifah Yazid bin al-Walid adalah 
kerana mahu membela darah Khalifah al-Walid bin Yazid dan mengangkat 
salah seorang dari dua orang putera Khalifah al-Walid bin Yazid sebagai 
khalifah. Tetapi apabila Khalifah Yazid bin al-Walid yang telah mendapat 
sokongan yang kuat dari seluruh rakyat negeri Syam dan seluruh negara 
(kecuali dari Marwan bin Muhammad dan para penyokongnya sahaja), maka 
Marwan bin Muhammad tiba-tiba telah memberi baiatnya kepada Khalifah 
Yazid bin al-Walid. 


Tetapi setelah Khalifah Yazid bin al-Walid mangkat, maka Marwan bin 
Muhammad telah memberontak terhadap pemerintahan Khalifah Ibrahim bin 
al-Walid saudara kepada al-marhum Khalifah Yazid bin al-Walid dan tidak 
mahu memberi baiat kepadanya. Akibatnya Khalifah Ibrahim bin al-Walid 
terbunuh dan Marwan bin Muhammad telah mengisytiharkan dirinya sebagai 
khalifah bani Umayyah yang ke empat belas atau yang terakhir. 


Soalnya sekarang, kenapakah Khalifah Marwan bin Muhammad sangat 
membela Khalifah al-Walid bin Yazid yang sangat dibenci oleh sebahagian 
besar rakyat disebabkan perangainya yang kotor dan keji itu? 


Prof Dr Ahmad Syalaby berkata di dalam bukunya yang berjudul Sejarah 
Dan Kebudayaan Islam Jld 2 bahawa pada pendapat beliau yang bijaksana 
bahawa sokongan kuat Marwan bin Muhammad kepada Khalifah al-Walid bin 
Yazid serta sokongan sebahagian besar penduduk negeri Syam adalah menjadi 
bukti bahawa kisah-kisah yang ditulis oleh ahli-ahli sejarah bahawa Khalifah al- 
Walid bin Yazid adalah seorang yang amat kotor peribadinya sampai 

mendekati kekufuran adalah satu kisah yang sengaja direka-reka oleh kaum 
bani Umayyah sendiri kerana mahu menjatuhkan peribadi khalifah ini. Alasan 
Prof Dr Ahmad Syalaby ini ada lojiknya. Tetapi kita terpaksa membohongi 
sebahagian besar para pencatit sejarah para khalifah Islam khasnya sejarah 
Khalifah al-Walid bin Yazid. 


Tetapi Prof Dr Ahmad Syalaby tetap mengakui bahawa Khalifah al-Walid 
bin Yazid adalah seorang penggemar maksiat dan tenggelam di dalam dunia 
hiburan, arak dan perempuan sundal. Tetapi tidaklah sampai baginda jatuh 
zindik kerana menghina al-Qur'an dan telah minum arak di sisi Ka'abah seperti 
yang diperkatakan oleh ahli-ahli sejarah. 


Kembali kita memperkatakan tentang sebab-sebab Marwan bin Muhammad 
sangat membela Khalifah al-Walid bin Yazid dan sanggup membunuh Khalifah 
Ibrahim bin al-Walid adinda kepada Khalifah Yazid bin al-Walid yang telah 
membunuh Khalifah al-Walid bin Yazid. Memang kita juga mengakui para 
penulis sejarah khalifah Islam yang mengatakan Khalifah al-Walid bin Yazid 
adalah seorang fasik, peminum arak dan tenggelam di dalam amalan maksiat 
sebagaimana yang juga diakui oleh Prof Dr Ahmad Syalaby. Jadi di dalam 
persoalan Khalifah al-Walid bin Yazid adalah seorang yang fasik, peminum 
arak dan tenggelam di dalam perbuatan maksiat tidak ada perbezaan pendapat 
di antara para penulis sejarah khalifah Islam, penyusun dan Prof Dr Ahmad 
Syalaby. Tentulah setakat ini tidak ada apa-apa perbezaan pendapat di antara 
ketiga orang ini. 


Apa yang berbeza antara pendapat para penulis sejarah khalifah Islam 
dengan pendapat Prof Dr Ahmad Syalaby ialah mereka mengatakan Khalifah 
al-Walid bin Yazid adalah seorang khalifah yang amat fasik sampai ke tahap 
zindik kerana membelakangi al-Qur'an di samping perbuatan mungkar yang 
lain seperti minum arak, berzina dan berhibur yang melampaui batasan. 
Manakala Prof Dr Ahmad Syalaby tidak menerima laporan yang berlebihan ini 
dan menganggap sebagai kisah-kisah yang direka-reka oleh orang-orang yang 
membenci khalifah ini sahaja. 


Bagaimana dengan pendapat penyusun yang serba bodoh dan cetek 
pemikiran ini? 

Kembali kita membicarakan apakah sebabnya Marwan bin Muhammad 
sangat membela Khalifah al-Walid bin Yazid yang dianggap sangat fasik 
(zindik) oleh umum ahli sejarah tetapi pada sisi Prof Dr Ahmad Syalaby 
tidaklah sampai ke peringkat seteruk itu? 


Kita tahu Marwan bin Muhammad adalah bapa saudara sepupu kepada 
Khalifah al-Walid bin Yazid, begitu juga hubungan baginda dengan Khalifah 
Yazid bin al-Walid dan Khalifah Ibrahim bin al-Walid. Dan Marwan bin 
Muhammad juga tahu Khalifah al-Walid bin Yazid adalah seorang ahli maksiat 
kerana gemarkan arak, perempuan dan hiburan yang melampau. Tetapi 

Marwan bin Muhammad tidak dapat menerima perbuatan Khalifah Hisyam bin 
Abdul Malik yang sering sangat memburuk-buruk peribadi al-Walid bin Yazid 
ketika sedang remaja, dan Marwan bin Muhammad sekali-kali tidak dapat 
menerima perbuatan Khalifah Yazid bin al-Walid yang telah membunuh 
Khalifah al-Walid bin Yazid. Bukanlah Marwan bin Muhammad itu suka sangat 
kepada al-Walid bin Yazid yang sukakan amalan fasik dan merosakkan itu. 


Memang Marwan bin Muhammad mahu putera Khalifah al-Walid bin Yazid 
dipilih menjadi khalifah bani Umayyah menggantikan tempat ayahandanya, 
bukan Yazid bin al-Walid atau Ibrahim bin al-Walid. Kenapa? Kita tidak tahu 
sejauh manakah eratnya hubungan peribadi di antara Marwan bin Muhammad 
dengan Khalifah al-Walid bin Yazid, dan kita juga tidak tahu sejauh manakah 
buruknya hubungan peribadi antara Marwan bin Muhammad dengan Khalifah 
Yazid bin al-Walid dan Ibrahim bin al-Walid. Sedangkan kita tahu perangai 
Khalifah al-Walid Il dan perangai Khalifah Yazid lll. Apakah Marwan bin 
Muhammad sangat menyukai Khalifah al-Walid bin Yazid yang fasik itu kerana 
amalan fasiknya? Kalau begitu bererti Marwan bin Muhammad juga adalah 
seorang penggemar amalan fasik. Apakah ada kenyataan sejarah tentang 
perkara ini? 


Kalau Marwan bin Muhammad seorang yang berperibadi mulia dan 
bertakwa, sudah tentu beliau sangat membela Khalifah al-Walid bin Yazid 
bukan di atas sebab-sebab sukakan kefasikan atau amalan fasik, tetapi kerana 
tidak dapat menerima perbuatan Khalifah Yazid bin al-Walid membunuh 
Khalifah al-Walid bin Yazid. Kalau di atas sebab ini Marwan bin Muhammad 
sangat membela Khalifah al-Walid bin Yazid, menunjukkan bahawa Marwan 
bin Muhammad tidak semestinya seorang yang sukakan kefasikan, tetapi 
adalah seorang yang amat bencikan perbuatan fasik seperti membunuh secara 
tidak benar itu. 


Bunuh Khalifah Ibrahim 


Setelah Khalifah Yazid bin al-Walid mewasiatkan saudaranya Ibrahim bin al- 
Walid sebagai bakal khalifah sesudah baginda, maka Marwan bin Muhammad 
terus bertindak segera dengan membawa askar-askarnya yang ramai dari negeri 
al-Jazirah, Armenia dan Azerbaijan menyerang kota Damsyik. Di pihak 
Khalifah Ibrahim bin al-Walid pula, setelah baginda mendapat tahu Marwan 
bin Muhammad telah datang menyerang baginda di kota Damsyik, maka 
baginda terus mempersiapkan satu pasukan tentera yang besar dan terus 
dihantar untuk menghalang kedatangan angkatan tentera pimpinan Marwan 
bin Muhammad ke kota Damsyik itu. Angkatan tentera kerajaan itu dipimpin 
oleh Panglima Sulaiman bin Hisyam bin Abdul Malik bin Marwan saudara 
sepupu baginda juga. 


Maka berlakulah pertempuran yang hebat di antara kedua-dua pasukan 
tentera bani Umayyah itu yang mana pasukan tentera Khalifah Ibrahim bin al- 

Walid yang dipimpin oleh Panglima Sulaiman bin Hisyam telah mengalami 
kekalahan yang teruk. Panglima Sulaiman bin Hisyam sendiri telah melarikan 
diri pulang ke kota Damsyik dan terus membunuh kedua-dua orang anak 
Khalifah al-Walid bin Yazid yang Marwan bin Muhammad mahu melantiknya 
menjadi khalifah sesudahnya itu. Kemudian dia menyelamatkan dirinya ke 
daerah Tadmur dan berlindung di sana. Serangan Marwan bin Muhammad 
telah mengakibatkan Khalifah Ibrahim bin al-Walid mati terbunuh. 


Dengan terbunuhnya Khalifah Ibrahim bin al-Walid dan sudah terbunuhnya 
kedua-dua putera Khalifah al-Walid bin Yazid, maka khalifah kaum Muslimin 
sudah tidak ada lagi, begitu juga dengan kedua-dua putera Khalifah al-Walid 
bin Yazid yang Marwan bin Muhammad mahu nobatkan sebagai khalifah 
sesudahnya sudah tiada juga. Di atas sebab-sebab ini maka Marwan bin 
Muhammad telah mengisytiharkan dirinya sebagai Khalifah kerajaan bani 
Umayyah yang ke empat belas atau yang terakhir. Baginda telah mendapat 
sokongan atau dokongan yang kuat daripada seluruh rakyat jelata. 


Khalifah Marwan bin Muhammad naik takhta khalifah pada bulan Safar 
tahun 127 Hijrah/744 Masihi di kota Damsyik. 


Gabenor-Gabenor Wilayah 


Pada zaman pemerintahan Khalifah Marwan bin Muhammad, baginda telah 
melantik gabenor-gabenor bagi setiap wilayah atau kota yang dapat baginda 
menguasainya. Memang pada zaman pemerintahan Khalifah Marwan bin 
Muhammad, seluruh negara bergolak. Ini bererti Khalifah Marwan bin 
Muhammad tidak dapat mentadbir seluruh negara dengan baik dan berkesan. 
Baginda hanya berkuasa di tempat di mana baginda pergi atau menang di 
dalam berperang. Sungguhpun begitu baginda juga mempunyai pembantu- 
pembantu yang boleh diharap iaitu di beberapa bahagian wilayah atau negeri. 
Pembantu-pembantu baginda itu ialah gabenor-gabenor baginda di wilayah- 
wilayah tertentu sahaja. 


Khalifah Marwan bin Muhammad mempunyai dua orang gabenor yang 
gagah dan bijak iaitu gabenor Iraq iaitu Yazid bin Umar bin Hubairah dan 
gabenor Khurasan iaitu Nasr bin Saiyar. Inilah dua orang pembantu Khalifah 
Marwan bin Muhammad yang terkenal setia dan perkasa yang berjuang di 
belakang Khalifah Marwan bin Muhammad sehinggalah ke tutusan darah yang 
terakhir. 


Sempatkah Marwan Membuat Jasa-Jasa Kepada Rakyat, 
Negara Dan Agama? 


Sejarah sudah mencatitkan bahawa Khalifah Marwan bin Muhammad telah 
menjadi khalifah selama lima tahun. Masa yang selama ini kalau dikira 
sudahlah cukup untuk baginda menambah projek-projek untuk pembangunan 


387 


PEMERINTAHAN KERAJAAN BANI UMAYYAH 


negara dan membuat jasa kepada rakyat jelata, mengukuhkan negara dan 
mendaulatkan agama serta menyebar luaskan ke negara-negara yang belum 
diperkenalkan ajaran agama Islam kepada penduduknya. Tetapi kenyataannya 
tidaklah sedemikian. Sebagaimana yang penyusun telah sebutkan di permulaan 
kisah khalifah ini bahawa Khalifah Marwan bin Muhammad mula menerajui 
kerajaan bani Umayyah ketika keadaan dalam negara ibarat kata pepatah nasi 
sudah menjadi bubur. Keadaan dalam negara ketika itu sudah amat huru-hara 
sekali. Musuh Khalifah Marwan bin Muhammad ada disekeliling pinggang 
baginda. Bukan sahaja musuh dari luar, tetapi juga musuh dari dalam. 
Sungguhpun Khalifah Marwan bin Muhammad mendapat sokongan yang kuat 
dari seluruh rakyat, tetapi masih ada beberapa golongan rakyat yang 
menentang pemerintahan baginda termasuklah dari kalangan keluarga bani 
Umayyah sendiri yang merasa tidak puas hati kepada baginda kerana telah 
bertindak memerangi dan membunuh Khalifah Ibrahim bin al-Walid. Kaum 
bani Umayyah bangkit memberontak di kota Hims dan Palestin. 


Itu satu musuh. Selain itu kaum Khawarij juga sudah bertambah kuat dan 
berjaya menanam pengaruh mereka ke atas rakyat sehingga kaum ini juga 
menjadi ancaman yang besar kepada pemerintahan Khalifah Marwan bin 
Muhammad. Sudah dua musuh. 


Bahkan musuh yang paling membahaya dan paling membimbangkan sekali 
ialah pergerakan kaum bani Hasyim yang dipelopori oleh anak-anak cucu 
Abdullah bin al-Abbas dan anak-anak cucu Sayidina Ali bin Abu Talib. Gerakan 
yang dinamakan perjuangan bani Hasyim ini disokong kuat oleh rakyat jelata 
dan juga oleh orang-orang Farsi di negara mereka. 


Zaman Yang Penuh Dengan Pemberontakan 


% Pemberontakan Oleh Sulaiman Bin Hisyam, Masih 
Keluarganya Sendiri 


Seperti yang telah penyusun sebutkan di atas bahawa musuh pertama 
Khalifah Marwan bin Muhammad ialah keluarga bani Umayyah sendiri yang 
tidak puas hati terhadap tindakan Khalifah Marwan bin Muhammad yang 
memerangi dan membunuh Khalifah Ibrahim bin al-Walid. Memang ketika 
Marwan bin Muhammad bangkit memberontak terhadap Khalifah Ibrahim bin 
al-Walid, terdapat ramai rakyat yang menyokong beliau. Kita tahu ketika 
Hisyam bin Abdul Malik menjadi khalifah dan al-Walid bin Yazid menjadi 
Putera Mahkota, Khalifah Hisyam bin Abdul Malik sangat membenci kepada al- 
Walid bin Yazid disebabkan keburukan akhlak dan agamanya. Meskipun 
Khalifah Hisyam bin Abdul Malik tidak pernah mengapa-apakan al-Walid bin 
Yazid secara fizikal, tetapi antara Khalifah Hisyam bin Abdul Malik dengan al- 
Walid bin Yazid memang ada perseteruan yang hebat. Dan setelah Khalifah al- 
Walid bin Yazid dibunuh oleh (Khalifah) Yazid bin al-Walid yang mendapat 
sokongan dan dokongan dari keluarga Khalifah Hisyam bin Abdul Malik 

termasuk Sulaiman bin Hisyam, ketika itu (Khalifah) Marwan bin Muhammad 
sangat membela Khalifah al-Walid bin Yazid. Jelas sekali telah terjadi 
perhubungan yang tegang di antara keluarga Khalifah Hisyam bin Abdul Malik 
dengan (Khalifah) Marwan bin Muhammad. 


Tokoh bani Umayyah yang bangkit menentang pemerintahan Khalifah 
Marwan bin Muhammad dipimpin oleh Sulaiman bin Hisyam bin Abdul Malik. 


Sebelum Khalifah Marwan bin Muhammad menghadapi musuh yang lain 
iaitu kaum Khawarij dan golongan yang memperjuangkan kekhalifahan untuk 
bani Hasyim yang berpusat di negeri Khurasan, baginda terlebih dahulu 
terpaksa berhadapan dengan sanak saudara baginda sendiri dari kaum bani 
Umayyah yang bangkit memberontak terhadap pemerintahan baginda di 
bawah pimpinan Sulaiman bin Hisyam bin Abdul Malik. Para pembaca yang 
budiman telahpun tahu ketika Ibrahim bin al-Walid menjadi khalifah, Sulaiman 
bin Hisyam bin Abdul Malik telah menjadi panglima bagi pihak Khalifah 
Ibrahim bin al-Walid melawan Marwan bin Muhammad yang bangkit 
memberontak. Tetapi pihak Khalifah Ibrahim bin al-Walid telah mengalami 
kekalahan dan Sulaiman bin Hisyam bin Abdul Malik telah melarikan diri ke 
wilayah Tadmur. 


Kini setelah Marwan bin Muhammad dilantik menjadi khalifah bani 
Umayyah yang keempat belas, Sulaiman bin Hisyam bin Abdul Malik telah 
keluar dari persembunyiannya di wilayah Tadmur dan telah kembali ke negeri 
Syam dan memimpin kaum bani Umayyah yang bangkit memberontak 
terhadap pemerintahan Khalifah Marwan bin Muhammad. Tetapi dalam 
pertempuran dengan tentera kerajaan yang dipimpin sendiri oleh Khalifah 
Marwan bin Muhammad, pihak kaum bani Umayyah yang memberontak telah 
mengalami kekalahan. Tetapi sekali lagi Sulaiman bin Hisyam telah terselamat 
dan telah melarikan dirinya ke kota Kufah dan menyertai kumpulan kaum 
Khawarij di sana. 


Pemberontakan Oleh Kaum Khawarij 


Pada zaman pemerintahan Khalifah Marwan bin Muhammad ini, 
pemberontakan kaum Khawarij telah bangkit kembali. Pemimpin Khawarij 
yang bangkit membuat kacau bilau pada zaman pemerintahan Khalifah 
Marwan bin Muhammad ini dimulakan oleh adh-Dhahhak bin Oais asy- 
Syaibani. Adh-Dhahhak bin Oais asy-Syaibani asalnya bukan Khawarij, tetapi 
beliau telah bangkit menderhaka terhadap pemerintahan Khalifah Marwan bin 
Muhammad kerana tidak berpuas hati terhadap tindakan Khalifah Marwan bin 
Muhammad yang telah membunuh Khalifah Ibrahim bin al-Walid, lalu beliau 
telah menyertai golongan Khawarij. Semangat adh-Dhahhak bin Qais asy- 
Syaibani semakin membara apabila melihat persengketaan di dalam keluarga 
bani Umayyah semakin parah. Hati adh-Dhahhak bin Oais asy-Syaibani 
semakin melonjak-lonjak apabila melihat Khalifah Marwan bin Muhammad 

memecat gabenor Iraq iaitu Abdullah bin Umar bin Abdul Aziz dan diganti 
dengan an-Nadhar bin Said al-Harithi. Abdullah bin Umar bin Abdul Aziz yang 
didokong oleh bani Qais telah menuntut darah Ibrahim bin al-Walid daripada 
Khalifah Marwan bin Muhammad. Semua ini akan menambahkan kacau bilau 
dan kelemahan di dalam pentadbiran Khalifah Marwan bin Muhammad. 


Pada tahun 127 Hijrah/744 Masihi, adh-Dhahhak bin Qais asy-Syaibani telah 
memimpin pasukan tentera kaum Khawarij menyerang kota Kufah. Turut serta 
di dalam pasukan tentera kaum Khawarij ialah Abdullah bin Umar bin 
Sulaiman bin Hisyam. Lihatlah jelas sekali betapa buruknya pergolakan di 
dalam negara pada zaman pemerintahan Khalifah Marwan bin Muhammad, 
sehingga kaum kerabat bani Umayyah sendiri telah bergabung dengan musuh 
bani Umayyah iaitu kaum Khawarij untuk menumbangkan kerajaan bani 
Umayyah. 


Pergerakan kaum Khawarij pimpinan adh-Dhahhak bin Qais asy-Syaibani 
semakin membahayakan kerajaan Khalifah Marwan bin Muhammad kerana 
bilangan para penyokong atau kaum Khawarij sendiri sampai berjumlah 
ratusan ribu orang. Kaum Khawarij ini telah keluar dari kota Kufah, bergerak 
menuju ke Mousul dan terus ke daerah an-Nasibi. 


Khalifah Marwan bin Muhammad telah mengarahkan kepada puteranya 
yang bernama Abdullah supaya mempersiapkan sebuah pasukan tentera yang 
kuat untuk menghadapi adh-Dhahhak bin Qais asy-Syaibani dan pasukannya. 
Maka berangkatlah Abdullah bin Marwan menuju ke an-Nasibin dan 
mengepung pasukan adh-Dhahhak bin Qais asy-Syaibani di kota an-Nasibin 
itu. Kemudian Khalifah Marwan bin Muhammad memimpin satu pasukan 
tentera yang besar datang membantu putera baginda mengepung adh-Dhahhak 
bin Qais asy-Syaibani dan pasukannya. Terjadilah pertempuran di antara 
tentera Khalifah Marwan bin Muhammad dengan pasukan kaum Khawarij 
yang diketuai oleh adh-Dhahhak bin Qais asy-Syaibani itu di suatu tempat 
bernama Mardin. Tentera Khawarij pimpinan adh-Dhahhak bin Qais asy- 
Syaibani telah tewas dan adh-Dhahhak bin Qais asy-Syaibani sendiri telah 
terbunuh. Peristiwa ini terjadi pada tahun 128 Hijrah/ 745 Masihi. 


Kekalahan dan terbunuhnya adh-Dhahhak bin Qais asy-Syaibani di medan 
Mardin tidak menghancur leburkan kaum Khawarij sama sekali. Kerana setelah 
itu telah bangkit pula seorang pemimpin kaum Khawarij yang terkemuka 
bernama Abu Hamzah al-Khariji memimpin kaum Khawarij untuk meneruskan 
pemberontakan terhadap pemerintahan Khalifah Marwan bin Muhammad. Abu 
Hamzah al-Khariji telah berangkat ke kota Mekah dan membangkit semangat 
para penduduknya supaya bangkit menentang pemerintahan Khalifah Marwan 
bin Muhammad. Abu Hamzah al-Khariji telah berusaha menanam semangat 
kepada seorang tokoh yang bernama Abdullah bin Yahya yang terkenal dengan 
julukan “Penuntut Kebenaran” dan berkata kepadanya sebagai peniup 
semangat; 

“Dengarlah suatu perkataan yang indah (yang akan aku perkatakan), aku 
perhatikan bahawa engkau sedang menyeru kepada kebenaran, maka marilah 
ikutku kerana aku adalah seorang yang dipatuhi oleh kaumku.” 


Kemudian Abu Hamzah al-Khariji membawa Abdullah bin Yahya sehingga 
ke negeri Hadhramaut. Di sana Abu Hamzah al-Khariji telah menyatakan 
baiatnya kepada Abdullah bin Yahya sebagai khalifah kaum Muslimin yang 
baru atau sebenar dan mengajaknya bangkit memberontak terhadap 
pemerintahan Khalifah Marwan bin Muhammad. 


Menjelang tahun 129 Hijrah/746 Masihi, pada bulan Zulhijjah ketika ibadat 
haji sedang berlangsung, Abu Hamzah al-Khariji telah keluar dengan 
memimpin satu pasukan tentera seramai 200 orang askar yang mana mereka 
adalah askar-askar milik atau pengikut Abdullah bin Yahya. Jemaah haji 
menjadi takut apabila melihat mereka itu. Gabenor Hijaz (menguasai kota 
Mekah dan kota Madinah) yang berpusat di kota Mekah iaitu Abdul Wahid bin 
Sulaiman bin Abdul Malik telah meminta agar Abu Hamzah al-Khariji 
menghentikan perbuatannya itu dengan menawarkan perdamaian sehingga 
musim haji berakhir. 


Setelah musim haji berakhir, maka Abdul Wahid bin Sulaiman bin Abdul 
Malik telah melantik Abdul Aziz bin Abdullah bin Amru bin Uthman bin Affan 
sebagai Memangku jawatan gabenor kota Mekah dan beliau terus berangkat ke 
kota Madinah dan menambahkan elaun kepada penduduknya. Kemudian 
beliau berangkat semula ke kota Mekah dengan pasukan tentera Madinah 
untuk berperang dengan Abu Hamzah al-Khariji. Ketika beliau sampai di al- 
Aqiq, sampailah utusan Abu Hamzah al-Khariji dan berkata kepadanya; 


“Demi Allah! Kami tidak ada niat untuk memerangi kamu. Biarlah kami 
meneruskan perjalanan kami untuk menemui musuh kami.” 


Tetapi Abdul Wahid tidak menghiraukan rayuan utusan Abu Hamzah al- 
Khariji yang mahu melawan Khalifah Marwan bin Muhammad sendiri, bukan 
dengan gabenor yang baik seperti Abdul Wahid bin Sulaiman itu. Beliau tetap 
mahu berperang dengan pemimpin Khawarij yang bernama Abu Hamzah al- 
Khariji itu. Abdul Wahid bin Sulaiman bin Abdul Malik meneruskan 
perjalanannya memimpin askar-askar dari kota Madinah itu. Apabila sampai di 
Qadid, maka bertemulah dengan pasukan Abu Hamzah al-Khariji dan 
terjadilah pertempuran di mana pasukan Abdul Wahid bin Sulaiman bin Abdul 
Malik telah mengalami kekalahan dan ramailah askar-askarnya yang terkorban. 
Namun Abdul Wahid bin Sulaiman bin Abdul Malik tetap selamat. 


Beliau kemudian melarikan diri ke negeri Syam. Manakala Abu Hamzah al- 
Khariji memimpin pasukannya memasuki kota Madinah. Ketika itu ialah bulan 
Safar tahun 130 Hijrah/747 Masihi. Tetapi Abu Hamzah al-Khariji telah berlaku 
baik ke atas penduduk kota Madinah tidak seperti tentera Khalifah Yazid 1 
dahulu. Abu Hamzah al-Khariji tinggal di kota Madinah selama tiga bulan 

kemudian beliau berangkat menuju ke negeri Syam. Dalam perjalanan ke negeri 
Syam, Abu Hamzah al-Khariji telah bertembung dengan angkatan tentera 
kerajaan bani Umayyah yang dihantar oleh Khalifah Marwan bin Muhammad 
yang dipimpin oleh Abdul Wahid bin Sulaiman. Maka terjadilah pertempuran 
di Wadil Qura di mana pasukan kaum Khawarij telah tewas dan Abu Hamzah 
al-Khariji turut terbunuh bersama-sama ramai pengikutnya. 


Kemudian Abdul Wahid bin Sulaiman telah berangkat ke kota Madinah 
kemudian menuju ke negeri Yaman dan membunuh Abdullah bin Yahya yang 
menjadi khalifah di sana bersama-sama ramai pengikut-pengikutnya. 


Dengan terbunuhnya Abu Hamzah al-Khariji dan Abdullah bin Yahya, maka 
berakhirlah pemberontakan kaum Khawarij pada zaman pemerintahan Khalifah 
Marwan bin Muhammad. 


Pemberontakan Oleh Gerakan Untuk Menubuh Kerajaan 
Bani Abbasiyyah 


Pada zaman pemerintahan Khalifah Marwan bin Muhammad, perjuangan 
kaum Syiah bertambah kuat kerana ianya didokong oleh perjuangan dari anak 
cucu Abdullah bin Abbas yang perjuangan mereka berslogankan “Perjuangan 
Menegak Keluarga Bani Hasyim'. Jadi ini bererti juga perjuangan untuk 
golongan Syiah kerana bani Hasyim adalah datuk kepada Sayidina Ali bin Abu 
Talib dan anak cucu baginda. 


Menjelang zaman pemerintahan Khalifah al-Walid bin Abdul Malik, seorang 
tokoh bani Hasyim bernama Ali bin Abdullah bin Abbas, seorang yang salih, 
wara' dan zahid dan mempunyai anak-anak lelaki yang ramai berjumlah 
sepuluh orang telah bangkit berjuang untuk menumbangkan kerajaan bani 
Umayyah. Di antara anak-anak beliau ialah Muhammad, Abdullah, Ibrahim, 
Ismail, Daud, Musa, Salih, Sulaiman dan Abdul Samad. Beliau tinggal di kota 
Madinah. Niat perjuangan beliau adalah untuk menumbangkan kerajaan bani 
Umayyah dan digantikan kerajaan bani Hasyim. Tetapi pergerakan perjuangan 
ini dilakukan dengan cara diam-diam dan seakan-akan tidak akan ke mana. 
Pernah Khalifah al-Walid bin Abdul Malik menangkap, menyebat dan 
memenjara Ali bin Abdullah bukan disebabkan beliau ini diketahui sedang 
berusaha untuk menggulingkan kerajaan bani Umayyah, tetapi disebabkan oleh 
tindakan Ali bin Abdullah yang telah mengahwini janda ayahandanya Khalifah 
Abdul Malik bin Marwan yang dicerai semasa hayat baginda. Khalifah al-Walid 
bin Abdul Malik tidak dapat menerima hakikat bekas janda ayahandanya telah 
dikahwini oleh rakyat biasa. Lantas Khalifah al-Walid bin Abdul Malik bin 
Marwan terus menangkap, merotan dan seterusnya memenjara Ali bin 
Abdullah. Kerana sangat sakit hati diatas perbuatan Khalifah al-Walid bin 
Abdul Malik yang telah menganiayainya kerana tindakannya yang baik itu, 
beliau dilaporkan berkata kepada Khalifah al-Walid bin Abdul Malik; 

“Wahai al-Walid! Kerajaan di tanganmu sekarang ini akan berpindah ke 
tangan anak cucuku sedikit hari lagi.” 


Setelah Khalifah al-Walid bin Abdul Malik mendengar kata-kata itu, terus 
ditangkap dan dirotan sekali lagi. Tetapi ternyata apa yang dikatakan oleh Ali 
bin Abdullah bin Abbas telah menjadi kenyataan. 


Ali bin Abdullah kemudian telah di penjara dan kemudian dibebaskan dan 
di hantar ke kota Hamimah, sebuah kota di Palestin. Disana Ali bin Abdullah 
bin Abbas telah berjuang dan meninggal dunia disana pada tahun 118 
Hijrah/735 Masihi pada zaman Khalifah Hisyam bin Abdul Malik. 


Ketika ini terdapat tiga kepala didalam memperjuangkan golongan suku 
Hasyim, dua gerakan golongan yang lebih lama dan terdahulu dinamakan 
kaum Syiah atau Alawiyyen dan ketiga yang muncul kemudian yang berjuang 
diatas nama kaum Bani Hasyim. 


Pada ketika itu juga bagi pihak bani Hasyim yang lain iaitu keturunan 
Sayidina Ali bin Abu Talib dari isteri baginda Sayyidah Fatimah az-Zahra' dan 
dari isteri suku Hanifah sedang berjuang dengan hebatnya menentang Khalifah 
Hisyam bin Abdul Malik. Tidak sebagaimana pergerakan bani Hasyim dari 
golongan al-Hanafiyyah yang dipimpin oleh Abu Hasyim bin Muhammad al- 
Hanafiyyah dan juga golongan kaum Abbasiyyah yang dipimpin oleh Ali bin 
Abdullah bin Abbas, golongan dari keturunan Sayyidah Fatimah az-Zahra' 
melakukan perjuangan secara terang-terangan. Seorang demi seorang . 
pemimpin kaum Syiah dari kumpulan ini telah ditangkap dan dibunuh oleh 
Khalifah Hisyam bin Abdul Malik. Pada zaman pemerintahan Khalifah Hisyam 
bin Abdul Malik, salah seorang cucu Sayidina Husein bin Ali bernama Zaid bin 
Ali Zainal Abidin bin Husein bin Ali bin Abu Talib telah bangkit memerangi 
Khalifah Hisyam bin Abdul Malik sehingga beliau terbunuh. 


Golongan bani Hasyim dari keturunan Sayyidah Fatimah az-Zahra' telah 
mengalami pengorbanan yang besar didalam perjuangan mereka secara terang- 
terangan itu. Manakala Ali bin Abdullah dan Abu Hasyim yang berjuang secara 
bawah tanah itu akhirnya bersatu perjuangan kerana setelah Ali bin Abdullah 
meninggal dunia, beliau telah menyerahkan jawatan pemimpin bani Hasyim 
bagi pihak keturunan Abdullah bin Abbas kepada anak sulungnya yang 
bernama Muhammad. Dan setelah Abu Hasyim meninggal dunia akibat 
diracun, dia juga telah mewasiatkan agar jawatannya diserahkan kepada 
Muhammad bin Ali bin Abdullah bin Abbas setelah melihat kemampuannya 
bekerja. Dengan itu teraju kepimpinan golongan bani Hasyim dari cawangan 
Alaweyyin dan Abbasiyyah telah dipegang oleh Muhammad bin Ali seorang 
sahaja. 

Perjuangan Muhammad Bin Ali di Kota Kufah 


Muhammad bin Ali bin Abdullah bin Abbas dan saudara-saudaranya yang 
seramai sembilan orang itu seperti namanya yang telah disebutkan diatas 
memusatkan tempat perjuangan di kota Hamimah, Iraq. Perjuangan mereka 
masih secara gerakan rahsia dibawah tanah. Tetapi amat bertenaga dan pantas 
berkembang serta mendapat sokongan yang semakin meningkat dikalangan 
rakyat yang mulai benci kepada pemerintahan kerajaan bani Umayyah. Setelah 
Khalifah Hisyam bin Abdul Malik mangkat, dan diganti oleh Khalifah Yazid bin 
Abdul Malik yang suka berfoya-foya dan mengabaikan pemerintahan itu, 
pergerakan perjuangan bani Hasyim semakin hebat dan telah mendapat 
sokongan sehingga ke Khurasan. Pada zaman pemerintahan Khalifah Marwan 
bin Muhammad bin Marwan bin al-Hakkam, di Khurasan telah berkumpul satu 
kekuatan para penyokong perjuangan bani Hasyim dibawah pimpinan 
Panglima Abu Muslim al-Khurasani. Gabenor Khalifah Marwan di Khurasan 
iaitu Nasr bin Saiyar tidak dapat menahan arus kemaraan tentera Abu Muslim 
al-Khurasani dan Khalifah Marwan bin Muhammad pula tidak berdaya untuk 
menghantar pasukan tentera bantuan ke Khurasan kerana pergolakan di Syam, 
Iraq, Hijaz dan Mesir pun sudah tidak terdaya dikawal lagi. 


Dipihak yang menentang kerajaan bani Umayyah iaitu Muhammad bin Ali 
dan saudara-saudaranya Abdullah bin Ali, Ibrahim bin Ali, Ismail bin Ali, Salih 
bin Ali, Daud bin Ali, Musa bin Ali, Sulaiman bin Ali, Abdul Samad bin Ali dan 
seorang lagi yang penyusun masih belum menemui namanya terus bergerak 
dengan gigih di Iraq siang malam bekerja untuk menjatuhkan pemerintahan 
Khalifah Marwan bin Muhammad. 


Kemaraan Pasukan Abu Muslim Ke Negeri Syam 


Sebagaimana yang telah dinyatakan, pergerakan Muhammad bin Ali yang 
berslogankan kekhalifahan keturunan Sayidina Ali bin Abu Talib dari isteri 
baginda Sayyidah Fatimah az-Zahra' telah mendapat simpati daripada 
penduduk di timur Farsi. Di sana pada zaman pemerintahan Khalifah Marwan 
bin Muhammad telah muncul satu gerakan orang-orang Khurasan (bangsa 
Farsi) dipimpin oleh seorang tokoh pahlawan yang amat terkemuka bernama 
Abu Muslim al-Khurasani. Abu Muslim al-Khurasani telah mendapat sokongan 
daripada bekas gabenor Khurasan iaitu Juda'i bin Ali al-Kirmani. Mereka 
berjuang kerana mahu menaikkan keluarga Sayidina Ali bin Abu Talib ke 
mercu kekuasaan sebagai khalifah umat Islam. 


Pergerakan Abu Muslim al-Khurasani semakin mendapat sokongan dari 
sebahagian besar penduduk negeri Khurasan. Sebagaimana yang telah maklum 
gabenor Khalifah Marwan bin Muhammad di Khurasan ialah Nasr bin Saiyar. 
Nasr bin Saiyar adalah seorang ahli politik yang berpengaruh dan kuat. 
Kekuatan beliau menyamai Umar bin Yazid bin Hubairah, gabenor di Iraq. 
Tetapi sayang ketika zaman pemerintahan Khalifah Marwan bin Muhammad, 

rakyat sudah berubah sokongan. Sebahagian besar daripada rakyat terutama 
yang tinggal di sebelah timur seperti Farsi dan Khurasan telah menyokong 
perjuangan bani Hasyim yang dipimpin oleh Muhammad bin Ali bin Abdullah 
bin Abbas. Jadi kekuatan kerajaan bani Umayyah telah banyak terjejas. 
Menjelang tahun 130 Hijrah/747 Masihi, berlakulah pertempuran yang hebat di 
antara tentera Panglima Abu Muslim al-Khurasani dengan tentera bani 
Umayyah pimpinan Nasr bin Saiyar. Angkatan tentera kerajaan bani Umayyah 
yang dipimpin oleh Nasr bin Saiyar telah mengalami kekalahan dan Nasr 
sendiri telah melarikan diri ke Naisabur. 


Setelah berjaya menguasai negeri Khurasan, maka Panglima Abu Muslim al- 
Khurasani telah menyeru seluruh penduduk agar memberi sokongan mereka 
kepada keluarga Nabi dari keturunan Sayidina Ali bin Abu Talib. Tetapi Juda'i 
bin Ali al-Kirmani telah enggan memberi sokongan. Rupa-rupanya perjuangan 
Juda'i bin Ali al-Kirmani adalah mempunyai ajenda yang tersendiri iaitu 
memperjuangkan kepentingan peribadinya, bukan untuk orang lain. 


Namun begitu hampir keseluruhan penduduk negeri Khurasan telah bersatu 
di bawah bendera perjuangan untuk keluarga Muhammad s.a.w. Panglima Abu 
Muslim al-Khurasani telah membawa angkatan tentera Khurasan mara ke 
negeri Iraq. Ketika di negeri Iraq, perjuangan golongan bani Abbasiyyah 
disembunyikan di bawah slogan memperjuangkan keluarga bani Hasyim untuk 
keluarga Sayidina Ali bin Abu Talib dan isteri baginda Sayyidah Fatimah az- 
Zahra' rha. Sebaik sahaja tentera dari negeri Khurasan di bawah pimpinan Abu 
Muslim al-Khurasan tiba di kota Kufah, maka mereka telah berusaha untuk 
melantik Imam Ja'far as-Siddiq atau Abdullah bin Hasan bin al-Hasan bin Ali 
bin Abu Talib sebagai khalifah. Tetapi dengan cara yang tidak disangka-sangka 
jawatan khalifah telah jatuh ke dalam tangan Abdullah bin Muhammad bin Ali 
bin Abdullah bin Abbas dari keturunan Abdullah bin Abbas. Baginda digelar 
dengan gelaran Abul Abbas as-Saffah. 


Setelah itu Khalifah Abul Abbas as-Saffah mengarahkan kepada bapa 
saudara baginda yang bernama Abdullah bin Ali bin Abdullah bin Abbas 
supaya memerangi Khalifah Marwan bin Muhammad. Maka berangkatlah 
angkatan tentera kerajaan bani Abbasiyyah yang dipimpin oleh Abdullah bin 
Ali menuju ke negeri Syam untuk memerangi Khalifah Marwan bin 
Muhammad. 


Pasukan tentera pimpinan Abdullah bin Ali itu telah bertembung dengan 
pasukan tentera kerajaan bani Umayyah yang dikatakan berjumlah sehingga 
120,000 perajurit yang dipimpin sendiri oleh Khalifah Marwan bin Muhammad 
di lembah sungai az-Zab, satu daripada cabang sungai Dajlah (Tigris) di Iraq 
yang mengakibatkan kekalahan teruk di pihak tentera kerajaan bani Umayyah. 
Khalifah Marwan bin Muhammad telah berundur ke daerah Harran, kemudian 
ke kota Qinasrin yang terletak di utara negeri Syam, kemudian ke kota Hims 
dan terus ke kota Damsyik. Tetapi Abdullah bin Ali terus mengejarnya di setiap 

kota yang disinggahinya itu. Kemudian baginda lari ke Palestin. Abdullah bin 
Ali tidak lagi mengejar baginda, sebaliknya mengarahkan pula kepada 
saudaranya iaitu Salih bin Ali supaya terus mengejar Khalifah Marwan bin 
Muhammad. Akhirnya Khalifah Marwan bin Muhammad lari ke Mesir dan 
terus dikejar oleh Salih bin Ali bin Abdullah bin Abbas. 


Khalifah Marwan Terbunuh 


Di Mesir telah berlaku pertempuran di antara tentera pimpinan Khalifah 
Marwan bin Muhammad dengan tentera kerajaan Abbasiyyah yang dipimpin 
oleh Salih bin Ali itu. Pertempuran itu berlaku di kampong Busir dalam daerah 
Suweif. Akhirnya Khalifah Marwan bin Muhammad bin Marwan bin al- 
Hakkam telah berjaya dibunuh oleh Salih bin Ali. Kepala baginda dipenggal 
dan dibawa ke hadapan Abul Abbas as-Saffah. Dengan itu berakhirlah kerajaan 
bani Umayyah dan berdirilah kerajaan bani Abasiyyah dengan Abu Abbas as- 
Saffah sebagai Khalifahnya yang pertama dengan dinamakan kerajaan bani 
Abbasiyyah mengambil sempena nama bapa saudara Rasulullah s.a.w. al-Abbas 
bin Abdul Muttalib. 


Peristiwa ini terjadi pada tahun 132 hijrah/749 Masihi. 


Kerajaan Bani Umayyah Benar-Benar Berakhir 


Ketika Khalifah Marwan bin Muhammad terbunuh di Mesir pada tahun132 
hijrah/749 Masihi, gabenor Iraq iaitu Yazid bin Umar bin Hubairah masih 
bertahan di Iraq khasnya di kota Wasit. Setelah sampai berita kepadanya 
bahawa Khalifah Marwan bin Muhammad sudah terbunuh di Mesir, barulah 
Yazid bin Umar bin Hubairah bersedia untuk berdamai dengan kerajaan bani 
Abbasiyyah yang baru ditubuhkan itu. Abu Ja'far al-Mansur yang ditugaskan 
oleh saudaranya Khalifah Abul Abbas as-Saffah untuk menyelesaikan persoalan 
gabenor Iraq itu telah membuat surat jaminan keselamatan jiwa beliau. Maka 
keluarlah Yazid bin Umar bin Hubairah dari kubu pertahanannya dan 
menyerah diri kepada Abu Ja'far al-Mansur. 


Tetapi apabila Panglima Abu Muslim al-Khurasani mendapat tahu perkara 
itu, maka beliau terus menulis surat kepada Khalifah Abu Abbas as-Saffah yang 
berbunyi, “Tidak ada jalan yang akan selamat selagi Ibnu Hubairah (Yazid bin 
Umar bin Hubairah) melaluinya.” 


Sebaik sahaja Khalifah Abu Abbas as-Saffah membaca surat dari Panglima 
Abu Muslim al-Khurasani ini, maka baginda terus memerintah Abu Ja'far al- 
Mansur agar membunuh Ibnu Hubairah beserta para pengikutnya yang 
menyerah diri itu. 


Demikianlah berakhir sejarah kerajaan dinasti bani Umayyah yang diasaskan 
oleh Khalifah Mu'awiyah bin Abu Sufyan, seorang sahabat Rasulullah s.a.w. 
yang terkemuka. Kerajaan bani Umayyah tegak menguasai kaum Muslimin 

selama kira-kira 91 tahun bermula dari tahun 41 Hijrah/660 Masihi dan 
berakhir pada tahun 132 Hijrah/749 Masihi. Semoga Allah SWT mencucuri 
rahmatNya dan mengampuni kesemua para khalifah dinasti Umayyah ini dan 
mencurahkan keredhaanNya ke atas semua kakitangannya. Dan terhadap 
mereka-mereka yang telah dianiaya oleh khalifah-khalifah dan para 
pegawainya diharapkan Allah SWT meninggikan darjat mereka di akhirat 
nanti. Saya sangat mengharapkan semoga seluruh umat Islam diampunkan dan 
dimaafkan kesalahan dan dosa-dosa mereka oleh Allah SWT, yang mana 
diharapkan kesemua umat Islam dimasukkanNya ke dalam syurga Jannatul 
Firdaus yang gilang gemilang dan bergemalapan cahayanya itu. Amin. 
Wassalam. 

